
Aceasta este o operă de ficțiune. 

folosite imaginar şi nu trebuie considerate reale. 
Orice asemănare cu evenimente reale sau 
imaginare, personaje, organizaţii sau persoane, 

NOTA AUTORULUI 


Descoperirea care constituie subiectul acestui roman este o 
ficţiune. Oricum, fundalul arheologic este plauzibil pe cât permite 
cadrul unui roman, luând în calcul cunoştinţele şi dezbaterile actuale 
pe această temă. Scopul acestei note este de a clarifica faptele. 

x 

Inundaţia din Marea Neagră. Criza de salinitate din Messina este 
un fapt cert, un rezultat al proceselor tectonice şi glaciare care au 
izolat Mediterana de Atlantic; criza a fost datată între 5,96 şi 5,33 
milioane de ani IP (Inainte de Prezent), la sfârşitul ei apărând o 
inundație masivă peste podul de pământ de peste Gibraltar. Nivelul 
Mediteranei a mai crescut cu 130 de metri în cursul „marii topiri” de 
la sfârşitul Erei Glaciare, undeva între doisprezece şi zece mii de ani 
în urmă. 

Recent au apărut dovezi care sugerează că Marea Neagră a fost 
izolată de Mediterana timp de alte câteva mii de ani şi nu s-a ridicat 
la acelaşi nivel cu aceasta până ce apele nu au depăşit un baraj 
natural de pe Bosfor în mileniul al VI-lea înainte de Hristos. Mostre 
luate de pe fundul Mării Negre indică o schimbare de la sedimente 
de apă dulce la sedimente de apă sărată cu circa 7500 de ani în 
urmă, dată confirmată de analiza cu carbon a cochiliilor de moluşte 
de pe ambele părţi ale strâmtorii Bosfor. Este posibil ca în această 
perioadă de timp banchiza de gheaţă a Antarcticii de Vest să fi 
cunoscut o fază de retragere rapidă şi ca un asemenea eveniment, 
combinat cu activitatea tectonică, să fi împins marea peste Bosfor. 

În 1999, cercetătorii au descoperit, folosind sonarul şi o dragă, o 
dună aparţinând probabil unei foste linii a țărmului la 150 de metri 
adâncime sub nivelul mării în nordul Turciei, lângă Sinope. Deşi 
există dezbateri prinse asupra datei, vitezei şi volumului inundării 
Mării Negre, existenţa acestui fenomen este acceptată pe scară 
largă. 

x 

Exodul din neolitic. Mulți experți cred că limbile indo-europene 
îşi au originea în zona Mării Negre la un moment situat între mileniul 
al VII-lea şi mileniul al V-lea înainte de Hristos. Cu mult înainte de 
ipoteza inundaţiei din Marea Neagră, arheologi de frunte au susținut 
că limbile indo-europene au evoluat în rândul primilor agricultori din 
Anatolia în jurul anului 7 000 înainte de Hristos, şi că ele au ajuns în 

Europa în jurul anului 6 000 înainte de Hristos, răspândirea lor 
mergând mână în mână cu introducerea agriculturii şi a domesticirii 
animalelor pe scară largă. Acest model a stârnit multe controverse, 
nu în ultimul rând asupra posibilităţii ca difuzia să fi implicat 
mişcarea de persoane sau idei, dar el rămâne central în orice 
dezbatere pe tema originilor civilizaţiei. 

x 


Atlantida. Singura sursă pentru legenda Atlantidei o reprezintă 
dialogurile Timaio şi Kritias scrise de filozoful grec Platon în prima 
jumătate a secolului al IV-lea înainte de Hristos. Credibilitatea se 
bazează pe două presupuneri: în primul rând, că Platon nu inventa 
poveşti; în al doilea rând, că sursa lui de inspirație, cărturarul 
atenian Solon, nu înregistrase, cu câteva generaţii înainte, o poveste 
imaginată de preoţii egipteni din Sais, presupuşii lui informatori din 
cursul secolului al VI-lea înainte de Hristos. 

Este mult mai probabil ca preoţii egipteni să fi dispus cu adevărat 
de arhive care se întindeau pe mii de ani înainte. Istoricul grec 
Herodot, cel care a adunat tone de informaţii de la preoţii egipteni cu 
ocazia vizitei făcute acolo la mijlocul secolului al V-lea înainte de 
Hristos, multe dintre ele verificabile, susţine că i s-a arătat un 
papirus cu lista de succesiune a „trei sute şi treizeci de monarhi 
egipteni” (Herodot, Istorii. El ne avertizează totuşi: „Cel care crede 
poveştile spuse de egipteni este liber să le accepte ca fapte istorice”. 

Pe vremea lui Solon, marinarii din Mediterana aveau cunoştinţă 
de țărmurile îndepărtate de dincolo de Marea Roşie spre est şi de 
Stâlpii lui Hercule spre vest. Cu toate astea, Atlantida nu trebuie 
căutată atât de departe. Pentru egiptenii din secolul al VI-lea înainte 
de Hristos, izolaţi de secole întregi după prăbuşirea universului 
Epocii Bronzului, insula Creta reprezenta un ţinut misterios de 
dincolo de orizont şi care găzduise odinioară o civilizaţie 
strălucitoare. Toate contactele cu ea fuseseră pierdute după un 
cataclism pe care ei l-ar fi putut percepe sub forma unui val de 
întuneric şi a năvalei lăcustelor înregistrate în Vechiul Testament 
(Exodul, 10). 

În ziua de azi, mulţi dintre cei care acceptă veridicitatea poveştii 
relatate de Platon socotesc Atlantida ca fiind civilizaţia Cretei 
minoice şi dispariţia ei ca fiind datorată erupției vulcanului Thera la 
mijlocul mileniului al II-lea înainte de Hristos. 

* 


Nu a fost descoperită până acum nici o epavă minoică. Au fost 
însă găsite mai multe epave scufundate la sfârşitul Epocii Bronzului, 
printre care una, în 1982, la sud-vest de Turcia, eveniment socotit 
drept cea mai mare descoperire arheologică după cea a mormântului 

lui Tutankhamon. Printre cele găsite se numără zece tone de lingouri 
de cupru şi de cositor, o cutie de plăci de sticlă albastră de nuanţa 
cobaltului, buşteni de abanos şi bucăţi de fildeş, săbii din bronz 
frumos ornate, sigilii comerciale din Orientul Apropiat, bijuterii din 
aur, un splendid pandantiv din aur, precum şi un scarabeu superb din 
aur al lui Nefertiti, care plasează epava spre sfârşitul secolului al 
XIV-lea înainte de Hristos. Metalul de acolo era suficient pentru 
echiparea unei întregi armate şi ar fi putut reprezenta un tribut 
regal. Printre descoperiri se numără şi articole cu semnificaţie 
religioasă, socotite drept obiecte de cult preoţeşti. Aceste comori 
sunt acum expuse în toată splendoarea lor la Muzeul de Arheologie 
Subacvatică din Bodrum. 
* 

În 2001, un craniu de hominid descoperit la Dmanisi, în 
Republica Georgia, a fost datat cu circa 1,8 milioane ani IP, aproape 
cu un milion de ani înainte de cele mai timpurii fosile umanoide din 
Europa. 

O migrare ulterioară, mult mai apropiată de timpurile noastre, 
dinspre Africa, l-a adus aici pe homo sapiens sapiens, care a început 
să picteze animale pe pereții peşterilor cam cu 35 000 de ani în 
urmă. 

„Sala strămoşilor” se bazează nu numai pe faimoasele picturi 
rupestre de la Lascaux din Franța şi de la Altamira din Spania, având 
o vechime de aproximativ 20 000 de ani, respectiv 17 000 de ani IP, 
ci şi pe două descoperiri mai recente. În 1994, la Chauvet, în sudul 
Franței, speologii au descoperit un complex care fusese blocat de o 
prăbuşire de stânci în cursul preistoriei. Picturile au fost datate la 35 
000 de ani IP, devenind astfel cele mai vechi din lume. Ele 
demonstrează că artiştii Epocii de Piatră au atins apogeul talentului 
lor la doar câteva mii de ani după ce primii oameni moderni au ajuns 
în regiune. Desenele includ mamuti „cu blană” gigant şi altă 
megafaună din Era Glaciară. O altă peşteră descoperită în 1991 în 
apropiere de Marsilia conține mai mult de 140 de picturi şi de schiţe, 
ceea ce reprezintă o descoperire remarcabilă, de vreme ce intrarea 
în peşteră se găseşte la 37 de metri sub nivelul mării. Peştera 
Cosquer demonstrează că este posibil ca şi alte comori să fi rămas 
încă nedescoperite în peşterile inundate la sfârşitul Erei Glaciare. 

Au trecut multe mii de ani până ce limba să fie simbolizată printr- 
o formă de scriere, cele mai vechi cunoscute fiind cuneiformele din 
Mesopotamia şi hieroglifele din Egipt din jurul lui 3200 înainte de 
Hristos. Cu toate astea, descoperirile din Paleoliticul Superior (35 
000—11 000 IP), contemporane cu arta din peşteri, includ oase 
incizate cu linii şi puncte care ar putea reprezenta secvenţe 

numerice, posibil pentru trecerea zilelor, sau un calendar lunar. Ca 

atare, ideea scrisului ar fi putut apărea cu mult înainte de nevoia 

păstrării unor arhive detaliate, apărută la începutul Epocii Bronzului. 
* 


Preoţii fictivi din Atlantida reprezintă un amalgam de şamani şi 
de vraci din societățile tribale primitive cu preoții-regi din primele 
oraşe-state. Totodată, sunt precursorii îndepărtați ai druizilor, preoţii 
misterioşi cunoscuţi mai ales din Războaiele Galice duse de Iulius 
Caesar. Este posibil ca druizii să fi fost mediatori puternici care 
strângeau laolaltă triburile disparate din Europa celtică. Este posibil 
ca strămoşii lor să fi purtat „coifurile vrăjitoreşti” aurii, împodobite în 
mod sofisticat cu simboluri astrologice, care au fost recent 
identificate printre descoperirile Epocii Bronzului. Simbolurile indică 
abilitatea de monitorizare şi de prezicere a mişcării cerurilor, inclusiv 
a ciclului lunar, un set de cunoştinţe dezvăluit şi de observatoarele 
megalitice precum cel de la Stonehenge. Cel mai vechi coif datează 
din jurul anului 1200 înainte de Hristos. şi până acum nici o astfel de 
descoperire nu a fost raportată în afara Europei de Vest. 

* 


Primii fermieri de pe insulele Mediteranei creşteau animale 
domestice, incluzând aici căprioare, oi, capre, porci şi vaci care nu 
existaseră înainte prin partea locului şi fuseseră probabil aduse de pe 
continent în bărci cu vâsle. Excavaţiile din Cipru indică faptul că 
aceste migrații au început încă din mileniul al IX-lea înainte de 
Hristos, foarte curând după începuturile agriculturii în „Semiluna 
Fertilă” din Anatolia şi Orientul Apropiat. 

x 


Cele mai vechi bărci de lemn datate sunt, de fapt, fragmente 
scoase la lumină în Danemarca şi provin din perioada mileniului al V- 
lea sau al IV-lea înainte de Hristos. In vreme ce este posibil ca 
primele bărci egiptene şi din Orientul Apropiat să fi fost doar nişte 
legături de trestie, amintite de modelul „papiroform” al vaselor 
funerare ulterioare, bogăția de cherestea de-a lungul malului sudic al 
Mării Negre să fi indicat faptul că vasele construite aici puteau fi de 
lemn înainte chiar ca uneltele de metal să devină disponibile. 

Un model pentru Arca lui Noe este dat de „Barca din Dover”, o 
navă remarcabil de bine conservată găsită în portul englezesc cu 
acelaşi nume în 1992. Chiar dacă datează din Epoca Bronzului, barca 
are o formă generică posibil tipică pentru primele ambarcaţiuni 
construite pentru navigaţie marină. Este lungă de circa cincisprezece 
metri şi e construită din plăci legate laolaltă cu liane din coajă de 
copac, astfel ele putând fi dezasamblate pentru reparaţii şi pentru 
transport pe uscat. Dispunând de optsprezece sau douăzeci de 

vâslaşi, ele ar fi putut transporta pasageri, animale şi altă 
încărcătură peste Canalul Mânecii. O flotă de astfel de vase este mult 
mai plauzibilă pentru un exod în neolitic decât o singură navă de 
mărimea arcei din Vechiul Testament, mai ales în lipsa uneltelor de 
tâmplărie din metal şi a pânzelor de navigaţie, care aveau să fie 
inventate ulterior. 

* 

Cele mai importante situri neolitice descoperite până în prezent 
sunt Jericho şi Çatal Hüyük (cunoscut şi sub denumirea de 
Çatalhöyük). Jericho, oraşul biblic identificat drept Tell es-Sultan în 
Valea Iordanului din Israel, era înconjurat de un zid masiv de piatră 
construit în jurul anului 8000 înainte de Hristos, în timpul perioadei 
preolărit din neolitic. In alte părți există prea puține dovezi de 
legătură directă cu stări de război înainte de mileniul al VI-lea înainte 
de Hristos, sub forma unor fortificaţii, aşezări arse sau locuri de 
masacru, iar o idee renăscută recent susține că „defensiva” din 
Jericho reprezenta de fapt o protecție contra inundaţiilor. 

Aşezarea Çatal Hüyük din sudul central al Turciei a înflorit de la 
sfârşitul mileniului al VII-lea până la mijlocul mileniului al VI-lea 
înainte de Hristos, când a fost abandonată. Imaginea clădirilor sale în 
stil pueblo, cu încăperile de cult împodobite cu simbolul coarnelor de 
taur şi decorate cu picturi exuberante pe pereţi, furnizează un model 
autentic pentru structurile imaginare din Marea Neagră. Printre 
descoperirile de acolo se numără figurine de lut şi de piatră ale unei 
zeiţe-mamă grotesc de corpolente, amintind de imaginea stilizată a 
unei femei, recent descoperite pe coasta turcească a Mării Negre, la 
Ikiztepe. 

Una dintre nenumăratele imagini remarcabile din Çatal Hüyük 
este o frescă găsită într-o încăpere de cult şi datată în jurul anului 
6200 înainte de Hristos. Infăţişând un vulcan care aruncă un nor 
mare de cenuşă. Cu conurile sale gemene şi şaua dintre ele, vulcanul 
seamănă în mod remarcabil cu imaginile coarnelor de taur din altare. 
Sub el se vede un oraş, care se extinde spre exterior ca şi cum ar fi în 
lungul unui țărm de mare, clădirile amintind de Çatal Hüyük, dar 
fiind despărțite în blocuri rectangulare strâns adunate. Vulcanul ar 
putea reprezenta un con cilindric din câmpia vulcanică Karapinar, 
aflată la circa cincizeci de kilometri spre est, iar oraşul ar putea fi 
chiar Çatal Hüyük; în acelaşi timp, ar putea fi o scenă din altă parte, 
unde un oraş de la malul mării se cuibărea cu adevărat sub vârfurile 
gemene ale unui vulcan. Pictura este cea mai veche imagine 
cunoscută a unui vulcan activ şi a unui oraş planificat. 

In jurul Mării Negre, cea mai clară dovadă de dezvoltare precoce 
provine din Varna, Bulgaria, unde într-un cimitir s-a descoperit o 

ascunzătoare enormă de artefacte din aur şi din cupru, alături de 
obiecte confecţionate din os şi piatră. Descoperirea dezvăluie nu 
numai realizările extraordinare ale primilor metalurgi, ci şi o 
societate cu o stratificare reflectată în bogății materiale. Cimitirul 
datează de la sfârşitul neoliticului, o perioadă cunoscută şi sub 
numele de Chalcolithic, sau Era Cuprului, şi care a durat până la 
mijlocul mileniului al V-lea înainte de Hristos. 
* 

La optzeci de kilometri nord de Creta se întinde insula vulcanică 
Thera. A fost dezgropată doar o parte a aşezării preistorice de la 
Akrotiri, dar pe măsură ce aceasta iese din mormântul de cenuşă şi 
de zgură, seamănă tot mai mult cu oraşul Pompei din Epoca 
Bronzului. Locuitorii au primit unele avertismente legate de erupție, 
probabil sub forma unei serii de cutremure violente. Până acum nici 
o „mănăstire” nu a fost decopertată, dar splendida frescă marină din 
Akrotiri, care înfăţişează o procesiune de nave şi o structură de tip 
palat la malul mării, indică faptul că observaţiile de natură religioasă 
şi ceremoniile jucau un rol major în viaţa insulei. 

Mulţi arheologi au plasat erupția în jurul anului 1500 înainte de 
Hristos, pe baza dovezilor de distrugere a palatelor din Creta şi a 
sosirii micenienilor. Oamenii de ştiinţă au sugerat însă că data cea 
mai potrivită ar fi 1628 înainte de Hristos, pe baza studierii nivelului 
de aciditate din gheaţa groenlandeză, a determinărilor prin metoda 
carbonului radioactiv şi a analizei dendrocronologice a stejarului 
irlandez şi a pinului cu con din California. Oricare ar fi data exactă, 
nu există nici o îndoială asupra dimensiunii colosale a erupției care a 
distrus aşezările de pe Thera, a eliberat un nor negru imens către 
estul Mediteranei şi a provocat valuri de fund care au izbit coasta de 
nord a Cretei şi au răsturnat probabil ambarcaţiuni pe o rază de mile 
în jur. 

* 

Alexandria, marele port construit de Alexandru cel Mare în anul 
331 înainte de Hristos pe coasta egipteană a Mediteranei, este locul 
unde se ţine conferința din prima parte a acestei cărți. Aceasta se 
desfăşoară în Fortăreaţa Qaitbay, castelul construit în secolul al XV- 
lea d.H. pe fundaţia farului antic de la intrarea în port. Pe fundul 
mării unde s-a prăbuşit farul, în secolul al XIV-lea d.Hr. au fost 
depistate multe fragmente de zidărie şi de sculpturi. 

La mai bine de două mii de kilometri spre vest se află Cartagina, 
locaţia imaginarului Muzeu Maritim. Începând cu 1972, programul 
lansat de UNESCO sub deviza „Salvaţi Cartagina” a făcut ca acest 
oraş să intre în circuitul celor mai studiate situri din Antichitate, în 
ciuda faptului că a fost ras de pe suprafaţa pământului de romani în 

146 înainte de Hristos. şi încă o dată de către arabi cu aproape nouă 
sute de ani mai târziu. Astăzi o caracteristică remarcabilă a oraşului 
o constituie portul circular, unde săpăturile au scos la iveală docuri 
care odinioară au găzduit o flotă de galere de război. 

* 


Solon este un personaj istoric autentic care a trăit aproximativ 
între 640 şi 560 înainte de Hristos. A fost conducătorul Atenei în 594 
înainte de Hristos şi a devenit faimos ca om de stat ale cărui reforme 
au pavat calea către oraşul-stat democratic din Epoca de Aur. 
Ulterior el a călătorit mult în Egipt şi Asia Minor şi a fost socotit unul 
dintre cei „şapte înţelepţi” ai Greciei. Singurele lui scrieri care au 
ajuns până la noi sunt câteva fragmente de poezie, dar nu poate 
încăpea nici o îndoială că, la fel ca Herodot un secol mai târziu, şi el 
trebuie să fi consemnat pe larg discuţiile cu preoţii şi cu alte 
persoane sau lucrurile pe care le-a văzut în cursul călătoriilor. 

„Papirusul Atlantidei” este pur ficțional, deşi circumstanţele 
găsirii sale sunt inspirate de o serie remarcabilă de descoperiri din 
vestul Egiptului. În 1996, în oaza Bahariya, un măgar a căzut prin 
stratul de nisip într-o necropolă din piatră care zăcuse nederanjată 
de nimeni timp de cincisprezece secole. De atunci au fost 
decopertate mai bine de două sute de mumii, multe dintre ele 
decorate şi pictate cu portrete şi scene religioase. Sunt din perioada 
greco-romană, de după cuceririle lui Alexandru cel Mare din 332 
înainte de Hristos, dar în 1999, arheologii care săpau sub oraşul-oază 
El Bawiti au descoperit mormântul unui guvernator din Bahariya din 
timpul celei de-a Douăzeci şi Şasea Dinastii (664-525 înainte de 
Hristos.), adică din perioada călătoriilor lui Solon. 

Ruinele de la Sais zac sub aşezarea modernă Sa el-Hagar din 
vestul deltei Nilului, în apropiere de braţul Rosetta al fluviului, la mai 
puţin de treizeci de kilometri de Mediterana. Ca şi în cazurile 
Cartagenei şi al Alexandriei, au rămas puţine vestigii din metropola 
de pe malul apei. Lucrările de zidărie s-au dărâmat şi fundaţiile zac 
sub metri de mâl. Cu toate astea, Sais a fost probabil un important 
centru de cult de la începuturile istoriei Egiptului, chiar înainte de 
Perioada Dinastică Timpurie (circa 3100 înainte de Hristos.). La 
momentul vizitei lui Solon era Capitala Regală a celei de-a Douăzeci 
şi Şasea Dinastii, un loc pe care grecii probabil îl cunoşteau bine 
datorită apropierii de postul lor comercial de la Naucratis. 

Pelerinii veneau de departe ca să se închine la templul zeiţei 
Neith, un complex vast, descris de Herodot după ce l-a vizitat. El s-a 
întâlnit cu „scribul”, termenul folosit de el pentru marele preot, care 
„ţinea registrul comorilor sacre ale lui Athene (Neith) în oraşul Sais”, 
un om care, regretabil, „nu mi s-a părut a fi sincer” (Istorii). Templul 

avea obeliscuri impresionante, statui colosale şi sfincşi cu capete 
umane (ibid.). Astăzi este nevoie de imaginaţie ca să ne închipuim 
aşa ceva în acel loc, dar un zid de piatră indică o curte 
înconjurătoare la fel de întinsă precum cea a faimosului complex de 
la Karnak din Egiptul Superior. 

Excavaţiile care au scos la lumină hieroglifele timpurii şi lista cu 
preoţi sunt imaginare. Oricum, printr-un noroc extraordinar, numele 
celui care ar fi putut să fie preotul întâlnit de Solon este cunoscut: 
Amenhotep, a cărui statuie impresionantă, sculptată în granit 
cenuşiu, scos probabil chiar din Sais, şi dedicată templului şi celei 
de-a Douăzeci şi şasea Dinastii, se află la British Museum (sub nr. EA 
41517). Statuia ţine un naos, o raclă ce conţine o imagine de cult a 
zeiţei Neith. 

x 

Marinarii din Epoca Bronzului care voiau să ajungă la Nil din 
Creta ar fi putut pleca din recent excavatul port Kommos, aflat pe 
coasta sudică, la mică depărtare de palatul din Phaistos. De pe 
poziția lui magnifică, palatul domină câmpia Mesara şi stă lipit de 
Muntele Ida, cu peşterile lui sacre şi sanctuarele de vârf. La trei 
kilometri depărtare se desfăşoară complexul cunoscut sub numele de 
Hagia Triada, în mod tradiţional socotit ca o reşedinţă regală, în 
realitate el trebuie să fi fost probabil un fel de seminar pentru 
preoțimea cretană. Faimosul disc de la Phaistos a fost descoperit aici 
în 1908. Cele 241 de simboluri şi 61 de „cuvinte” au sfidat până acum 
orice încercare de traducere, dar ar putea avea legătură cu o limbă 
timpurie vorbită în vestul Anatoliei, şi prin aceasta cu indo-europeana 
vorbită la începutul neoliticului. Forma înscrisului denumit în această 
carte cu „simbolul Atlantidei” există în realitate şi este unicat pe 
acest disc: se văd mai multe astfel de simboluri imprimate de o 
matriţă, unul dintre ele fiind apropiat de mijlocul unei laturi. 

Un al doilea disc nu a fost încă descoperit. Oricum, vizitatorii pot 
studia de aproape discul existent în Muzeul Arheologic din Heraklion, 
unde el este expus alături de alte comori ale lumii minoice. 

x 

În Hagia Triada din Creta s-a găsit şi un sarcofag pictat care 
înfăţişează un taur aşezat pe un altar, cu sângele scurgându-i-se din 
gât într-un vas de libaţiune. La circa cincizeci de kilometri nord de 
Arkhanes, arheologii au descoperit dovezi ale unui alt gen de 
ofrandă: un bărbat tânăr, legat pe o platformă joasă în interiorul unui 
templu de munte, în al cărei schelet era prins un cuţit de bronz 
incizat cu desenul unei bestii misterioase asemănătoare cu un porc 
mistreţ. La scurt timp după moartea lui, templul s-a prăbuşit în 
cursul unui cutremur şi astfel a conservat singura dovadă găsită până 

acum a sacrificiilor umane practicate în Marea Egee în timpul Epocii 
Bronzului. 

Arkhanes zace sub Muntele Juktas, iar vârful sacru al acestuia se 
ridică peste valea care duce la Knossos. Printre multele descoperiri 
extraordinare de la Knossos se numără mai multe mii de tăblițe din 
lut ars, cea mai mare parte a lor fiind inscripționată cu o scriere 
botezată lineară B, şi alte câteva sute cu lineară A. Linear B a fost 
descifrat ca fiind o formă timpurie de greacă, limba vorbită de 
micenienii care au ajuns în Creta în secolul al XV-lea înainte de 
Hristos. Ei au adoptat scrisul, dar nu şi limba; linearul A este similar, 
fiind, de asemenea, silabic printr-un număr de simboluri identice, dar 
datează de dinainte de sosirea micenienilor şi rămâne în mare parte 
netradus. 

Alte două situri din Epoca Bronzului menţionate sunt Atena şi 
Troia. Pe Acropole, unul dintre puţinele lucruri conservate din 
preistorie este un tunel tăiat în stâncă, conducând spre un izvor 
subteran. El reprezintă sursa de inspiraţie pentru ideea că acolo ar 
putea exista încă încăperi ascunse din perioada clasică. La Troia, 
cercetările paleogeografice au descoperit o linie de plaje antice şi 
poate că într-o zi se vor găsi dovezi ale unui asediu din Epoca 
Bronzului. 

* 

Marea Neagră este cu adevărat moartă sub 200 de metri 
adâncime, ca rezultat al imenselor acumulări de hidrogen sulfurat 
generat de procesele biochimice descrise în această carte. În zonele 
sale adânci există depozite de sare cristalină formate în cursul 
perioadei în care marea a fost izolată de Mediterana şi a început să 
se evapore, provocând precipitarea sării. 

Către sud, marea se apropie de una dintre cele mai active zone 
tectonice din lume, o zonă care a intrat în atenția întregii lumi în ziua 
în care un cutremur cu magnitudinea de 7,4 grade a devastat nord- 
vestul Turciei. Falia nord-anatoliană dintre plăcile africană şi 
eurasiatică se întinde spre est până la Muntele Ararat, în sine un 
vulcan stins, cu două vârfuri gemene, şi a inspirat în parte această 
carte, incluzând insula vulcanică, falia tectonică şi fisurile 
hidrotermale. 

In apele de coastă a Mării Negre au fost descoperite mai multe 
nave ale neguţătorilor din Antichitate, inclusiv una localizată de un 
submersibil în largul coastelor Bulgariei în 2002. În anul 2000, 
echipa care a dat peste vechea linie a țărmului de lângă Sinope a 
descoperit o epavă de la sfârşitul perioadei antice la o adâncime de 
320 de metri. Carena extraordinar de bine conservată a navei 

reprezintă un indiciu al minunilor arheologice care ar putea zace în 
alte părţi ale adâncurilor toxice ale acestei mări. 
* 


Cu excepţia imaginarului EH-4, „noroiul magic”, şi a unor aspecte 
ale aplicațiilor laser, cea mai mare parte a tehnologiilor prezentate în 
această carte îşi are temeiul în dezvoltări curente, inclusiv din punct 
de vedere al unor chestiuni legate de scufundare şi de arheologie. 
Kazbek este o variantă imaginară a submarinului SSN de atac 
sovietic din clasa Akula-l, ca atare constituie o adăugare imaginară 
la cele şase nave despre care se ştie că au fost construite între 1985 
şi 1990. 

* 

Citatele din Platon din capitolul 3 sunt luate din Dialogurile lui 
Platon. Citatele biblice din capitolul trei sunt din Exod 10:21, iar cele 
din capitolul 31 din Exod 20:16-18, Exod 37:1-5 şi din Geneza 9:17- 


19. 
Dalila 

PRESENT-DAY MAP OF 
THE MEDITERRANEAN 

„Un imperiu măreț a condus pe vremuri cea 
mai mare parte a lumii. Conducătorii lui trăiau 
într-o mare citadelă, sus cu faţa la mare - un 
labirint vast de coridoare cum nu s-a mai văzut 
de atunci. Erau lucrători ingenioşi în aur şi fildeş 
şi luptători neînfricaţi cu taurii. Dar, pentru că l- 
au sfidat pe Poseidon, Zeul Mării, citadela a fost 
înghițită într-o imensă revărsare de ape şi 
locuitorii ei nu au mai fost văzuţi niciodată.” 


PROLOG 

Bătrânul se opri şovăind şi-şi înălţă capul, la fel de uimit ca atunci 
când zărise templul pentru prima oară. Nimic asemănător nu se con- 
struise în Atena natală. Undeva sus, poarta monumentală părea să 
ducă pe umerii ei întreaga greutate a cerurilor şi, în bătaia razelor 
lunii, stâlpii uriaşi îşi aruncau umbrele mult dincolo de marginile 
templului, pe întinsul scânteietor al deşertului. In faţă se desluşeau 
şiruri de coloane imense, avântându-se în anticamera cavernoasă, iar 
inscripţiile hieroglifice şi formele umane impozante, care acopereau 
suprafeţele lor lustruite, abia se puteau distinge în lumina torţei. Sin- 
gurul indiciu despre ce se afla dincolo, din ce se putea vedea, era 
şoapta unei brize răcoroase, care aducea cu ea un miros greu de praf 
şi de tămâie, ca şi cum cineva tocmai ar fi deschis uşile unui 
mormânt de mult zăvorât. Fără să vrea, bătrânul se înfioră. Firea lui, 
aplecată spre filozofie, lăsă pe moment loc unei frici iraționale faţă de 
necunoscut şi faţă de puterea unor zei cărora el nu li se putea 
închina şi care nu nutreau nici un fel de interes faţă de binele 
poporului său. 

— Vino, grecule. 

Cuvintele şuierară în întuneric, chiar în momentul în care 
însoţitorul bătrânului îşi aprinse torţa de la unul dintre focurile de la 
poartă. Flacăra dezvălui o siluetă firavă, îmbrăcată simplu. Lumina ei 
săltăreaţă era singurul indiciu al înaintării bărbatului în templu. Ca 
de obicei, se opri la intrarea sanctuarului interior şi aşteptă 
nerăbdător să fie ajuns din urmă de bătrân, al cărui trup gârbovit se 
târa încet prin anticameră. Însoţitorul nutrea doar dispreţ pentru 
acest hellenos, acest grec, cu capul lui ras şi barba neîngrijită, cu 
întrebările lui nesfârşite, care îl ţinea să aştepte în templu în fiecare 
noapte mult peste ora stabilită de întâlnire. Scriind pe pergamentele 
lui, grecul făcea un lucru rezervat de drept preoţilor. 

Treptat, disprețul însoţitorului se transformase în ură. Chiar în 
acea dimineaţă, fratele lui, Seth, se întorsese din Naucratis, portul 
aglomerat din apropiere, unde apa maronie a Nilului se revărsa în 
Marea Imensă de Mijloc. Seth venise abătut şi răvăşit. Dăduseră un 
balot mare de pânză din atelierul tatălui lor din Fayum unui 
neguţător grec, care pretindea acum că pierduse marfa într-un 
naufragiu. Amândoi bănuiau că parşivii de greci aveau să le 
exploateze nepriceperea în treburile comerţului. Da, neîncrederea lor 
se transformase în ură. Balotul de pânză fusese ultima lor speranţă 
de a scăpa de o viaţă de mizerie în templu, unde erau condamnaţi la 
o existenţă cu puţin mai bună decât a babuinilor şi a pisicilor care se 
zăreau uneori în întunecimea de dincolo de coloane. 

Însoţitorul îl privi cu pizmă pe bătrân apropiindu-se. I se spunea 
Făcătorul-de-Legi. 

— O să-ţi arăt eu, şopti însoţitorul în barbă, ce cred zeii mei 
despre legile tale, grecule. 

Peisajul din sanctuarul interior era cât se putea de contrastant cu 
grandoarea amenințătoare a anticamerei. De lămpile de lut, pline cu 
ulei, aflate jur-împrejurul unei camere săpate în piatră atârnau o mie 
de făclii care luminau ca nişte licurici în noapte. De tavan atârnau 
cădelniţe sofisticate din bronz pentru arderea tămâiei. Dârele subţiri 
de fum formau un strat de ceaţă în încăpere. Pereţii erau plini de 
adâncituri ca nişte nişe de înmormântare ale unei necropole; doar că 
în aceste nişe nu se aflau cadavre în linţolii şi urne funerare, ci 
amfore înalte, deschise, din care se revărsau role de papirus. Cei doi 
bărbaţi coborâră mai multe trepte. Mirosul de tămâie devenea tot 
mai intens. Tăcerea fu întreruptă de un murmur care deveni tot mai 
distinct. În faţa lor se zăreau doi stâlpi cu vârfurile sculptate în formă 
de vultur, care serveau drept glafuri pentru uşile mari de bronz care 
se deschideau înspre ei. 

De-a lungul intrării, cu faţa spre ei, mai mulţi oameni stăteau 
înşiraţi ordonat, unii şezând cu picioarele încrucişate pe rogojini de 
trestie şi purtând doar o cârpă în jurul şalelor. Cu toţii erau aplecaţi 
deasupra unor măsuţe joase. Unii copiau din papirusuri întinse 
alături de ei; alţii transcriau dictările unor preoţi în robe negre. 
Recitările lor cu voce joasă se uneau într-un soi de incantaţie. Acesta 
era scriptoriul, camera înţelepciunii, un imens depozit de cunoştinţe 
scrise şi memorate, trecute de la preot la preot din zorii istoriei, 
înainte chiar de apariţia constructorilor de piramide. 

Însoţitorul se retrase la umbra scărilor. li era interzis să intre în 
cameră. Pentru el începea lunga aşteptare până când sosea clipa să-l 
escorteze înapoi pe grec. În această seară însă, în loc să se retragă 
îmbufnat, însoţitorul rânji mulţumit la gândul planurilor pe care le 
urzise pentru acea noapte. 

Bătrânul iuți paşii, nerăbdător să-şi termine treaba. Era ultima 
noapte în templu, ultima lui şansă de a i se dezvălui misterul care îl 
obseda de la precedenta lui vizită. A doua zi începea Festivalul lui 
Thoth, care ţinea o lună, şi tuturor nou-veniţilor le era interzis acce- 
sul în templu. Bătrânul ştia că nici unui străin n-avea să i se mai 
îngăduie vreo audienţă la marele preot. 

În graba lui, grecul se împiedică şi scăpă din mână papirusul şi 
ustensilele de scris cu un zgomot care pe moment atrase atenţia 
celorlalţi scribi. Mormăi iritat ceva şi privi în jur cu vinovăţie, apoi îşi 
strânse la loc calabalâcul şi se strecură mai departe printre oameni, 
către o anexă din capătul îndepărtat al încăperii. Se cuibări sub o 
arcadă joasă şi se aşeză pe o saltea de trestie. Din vizitele precedente 
ştia că în întunericul din faţa lui şedea cineva. 

— Solon, Făcătorule-de-Legi, eu sunt Amenhotep, marele preot. 
Vocea, doar ceva mai mult decât o şoaptă, abia se auzea şi părea la 
fel de bătrână ca a unui zeu. Vorbi din nou: Ai venit la templul meu 
din Sais, şi eu te primesc. Cauţi înţelepciune şi eu îţi ofer ceea ce 
îngăduie zeii. 

Odată salutul încheiat, grecul îşi aranjă repede roba albă peste 
genunchi şi îşi pregăti papirusul. Din întuneric, Amenhotep se aplecă 
puţin, suficient ca să i se întrezărească faţa în lumina pâlpâitoare a 
unei feştile. Solon mai văzuse acel chip de multe ori, dar, de fiecare 
dată, îl înfiora. Părea un chip fără trup, un glob luminos suspendat în 
beznă, ca un spectru ivit de la marginea lumii subpământene. Era 
chipul unui tânăr suspendat în timp, ca şi cum ar fi fost mumificat; 
pielea era întinsă şi translucidă, aproape pergamentoasă, iar ochii îi 
erau învăluiţi de ceața lăptoasă a orbirii. 

Amenhotep era bătrân înainte ca Solon să se fi născut. Se spunea 
că îl vizitase Homer, pe vremea când trăia stră-străbunicul lui Solon, 
şi că el fusese cel care-i povestise despre asediul cetăţii Troia, despre 
Agamemnon, despre Hector şi despre Elena şi despre peripeţiile lui 
Odiseu. Solon ar fi vrut enorm să afle mai multe despre toate astea şi 
despre altele, dar ar fi încălcat înţelegerea de a nu-i pune întrebări 
bătrânului preot. 

Cu urechile ciulite, Solon se aplecă înainte, hotărât să nu-i scape 
nimic din această ultimă întâlnire. După un timp, Amenhotep vorbi 
din nou, cu vocea sa slabă: 

— Făcătorule-de-Legi, spune-mi unde am rămas ieri. 

Solon desfăşură iute papirusul, cercetând rândurile scrise 
mărunt. După o clipă începu să citească, traducând greaca din 
scrierea lui în egipteana pe care o vorbeau în acel moment. 

— Un puternic imperiu a stăpânit odinioară o mare parte din 
lume, zise el, chinuindu-se să vadă prin întuneric. Conducătorii lui 
trăiau într-o vastă citadelă, deasupra mării, într-un labirint imens de 
coridoare cum nu s-a mai văzut de atunci. Erau meşteşugari iscusiţi 
în prelucrarea aurului şi fildeşului şi luptători neînfricaţi în luptele cu 
taurii. Într-o zi însă, pentru că îl sfidaseră pe Poseidon, Zeul Mării, 
citadela a fost înghițită de valuri într-un potop imens, iar locuitorii ei 
nu au mai fost niciodată văzuţi. Solon se opri din citit, îşi ridică 
privirea şi aşteptă. Aici aţi terminat. 

După o tăcere care păru interminabilă, bătrânul preot vorbi din 
nou, cu buzele abia mişcându-i-se: 

— În noaptea asta, Făcătorule-de-Legi, îţi voi spune multe lucruri. 
Dar mai întâi o să-ţi povestesc despre această lume pierdută, despre 
acest oraş care, încălcând dreapta măsură, a fost lovit de zei, despre 
această citadelă căreia i se spunea Atlantida. 

Multe ore mai târziu, grecul lăsă pana jos. Mâna îl durea de atâta 
scris. Rulă papirusul la loc. Amenhotep terminase. Era noaptea lunii 
pline, începutul Festivalului lui Thoth, iar preoţii trebuiau să 
pregătească templul înainte de sosirea părtaşilor la ceremonie, în 
Zori. 

— Ce ţi-am spus, Făcătorule-de-Legi, a fost aici şi nicăieri în altă 
parte, şopti Amenhotep, bătându-şi uşor cu degetul încovrigat 
fruntea. Printr-un vechi decret, noi, cei care nu putem pleca din acest 
templu, noi, marii preoţi, trebuie să păstrăm această înţelepciune ca 
pe o comoară. Eşti aici doar la comanda astrologos-ului, a 
clarvăzătorului templului, prin voinţa divină a lui Osiris. Bătrânul 
preot se aplecă înainte, schiţând un zâmbet. Şi aminteşte-ţi, 
Făcătorule-de-Legi, că eu nu vorbesc în şarade, precum oracolele tale 
greceşti, dar s-ar putea să existe şarade în ceea ce spun. Rostesc un 
adevăr care mi-a fost transmis, nu un adevăr al meu. Ai venit pentru 
ultima dată. Acum pleacă. 

În vreme ce chipul cadaveric dispăru în beznă, Solon se ridică 
încet, ezitând un moment şi uitându-se înapoi pentru ultima oară 
înainte de a păşi în scriptoriul acum pustiu şi de a-şi croi drum către 
ieşirea luminată de torţe. 

La răsărit, zorile colorau cerul în trandafiriu, adumbrind lumina 
lunii care încă făcea apele Nilului să sclipească. Bătrânul grec era 
singur, după ce însoţitorul îl părăsise ca de obicei dincolo de 
întăriturile templului. Oftă satisfăcut când trecu de coloanele 
templului, cu capitelurile lor în formă de frunză de palmier, atât de 
diferite de simplitatea celor greceşti, şi se uită pentru ultima dată la 
Lacul Sacru cu amestecul lui bizar de obeliscuri, sfincşi cu capete de 
om şi statui colosale de faraoni. Era mulţumit să lase toate acestea în 
urmă şi mergea de-a lungul drumului prăfuit către satul din chirpici 
unde locuia. În mâini strângea preţiosul papirus, iar pe umăr căra un 
săculeţ tras în jos de o pungă grea. A doua zi, înainte de a pleca, avea 
să aducă ofranda de aur zeiţei Neith, aşa cum îi promisese lui 
Amenhotep când cei doi vorbiseră pentru prima dată. 

Încă se minuna de ceea ce auzise. O Epocă de Aur, o eră a splen- 
dorii pe care nici măcar faraonii nu şi-o imaginaseră. O rasă care 
stăpânise toate artele, în foc, piatră şi metal. Şi totuşi fuseseră 
oameni, nu giganţi, precum ciclopii care construiseră străvechile 
ziduri de pe Acropole. Descoperiseră fructul divin şi şi-l însuşiseră. 
Citadela lor strălucise precum muntele Olimp. Indrăzniseră să-i 
sfideze pe zei, iar zeii îi doborâseră. 

Şi totuşi continuaseră să trăiască. 

Cufundat în gânduri, bătrânul nu observă două siluete întunecate 
care se furişau din spatele unui zid chiar când intra el în sat. Lovitura 


18 


îl luă complet pe nepregătite. În vreme ce se prăbuşea la pământ şi 
era înconjurat de beznă, pentru o clipă realiză că nişte mâini îi 
trăgeau sacul de pe umăr. Una din siluete înşfacă papirusul din 
mâinile bătrânului şi îl făcu bucățele, după care le aruncă pe o alee 
dosnică plină de gunoaie. Cele două siluete dispărură la fel de tăcute 
precum se iviseră, lăsându-l pe grec să sângereze, inconştient, în 
praf. 

Când îşi reveni, nu avea să-şi mai amintească nimic din acea 
ultimă noapte în templu. În anii pe care avea să-i mai trăiască rareori 
avea să vorbească cuiva despre timpul petrecut în Sais şi n-avea să 
mai scrie niciodată nimic. Înţelepciunea lui Amenhotep n-avea să 
părăsească niciodată templul sacru şi avea să pară pierdută pentru 
totdeauna odată cu moartea ultimilor preoţi. Mâlul adus de Nil avea 
să învăluie templul şi cheia celui mai mare mister al trecutului. 

CAPITOLUL 1 


— N-am mai văzut aşa ceva până acum! 

Cuvintele ieşiră din gura unui scafandru în costum care tocmai 
apăruse la suprafaţă la pupa navei de cercetare. Vocea îi era plină de 
emotie. După ce înotă până la scară, îşi scoase masca şi labele şi le 
dădu şefului de echipaj, care aştepta sus. leşi cu atenţie din apă. 
Tuburile grele cu oxigen îl făcură să-şi piardă pe moment echilibrul, 
dar o mână de sus îl ajută să se ridice în siguranţă pe punte. Bărbatul 
fu repede înconjurat de alţi membri ai echipajului, care aşteptau pe 
platforma de scufundare. 

Jack Howard cobori de pe pasarela punţii şi îi zâmbi prietenului 
său. Continua să îl nedumerească faptul că o siluetă atât de masivă 
putea să fie aşa de agilă sub apă. În vreme ce se strecura printre 
echipamentele de scufundare aruncate pe puntea din spate, zise pe 
un ton uşor ironic, cu care amicul său se obişnuise de-a lungul anilor 
de când lucrau împreună: 

— Credeam că te-ai întors înot la Atena pentru un gin tonic pe 
marginea piscinei tatălui tău. Ce ai descoperit, comoara pierdută a 
reginei din Sheba? 

Costas Kazantzakis clătină nerăbdător din cap şi se grăbi să vină 
spre Jack. Era prea agitat ca să se mai deranjeze să-şi scoată echipa- 
mentul de pe el. 

— Nu, aruncă el. Vorbesc serios. Uită-te la asta. 

Jack se rugă în gând ca veştile să fie bune. Fusese o scufundare 
pentru cercetarea unui adăpost acoperit de mâl de pe vârful vulcanu- 
lui subacvatic, iar cei doi scafandri care îl urmaseră pe Costas aveau 
în curând să iasă din camera de decompresie. În acel sezon se termi- 
nase cu scufundările. 

Costas desfăcu o carabină de pe centura din jurul şoldurilor şi 
scoase o cameră subacvatică de luat vederi, după care apăsă pe 
butonul de redare. Ceilalţi membri ai echipei se strânseră în spatele 
englezului înalt, iar acesta deschise ecranul LCD miniatural şi activă 
jucăria video. În câteva momente zâmbetul plin de scepticism al lui 
Jack se transformă într-o expresie de uluială. 

Scena subacvatică era perfect luminată de reflectoare puternice 
care colorau hăul aflat la aproape o sută de metri adâncime. Doi 
scafandri stăteau în genunchi pe fundul mării şi foloseau o pompă, 
din care ieşea un furtun de aspirație bazat pe aer la presiune joasă 
care absorbea mâlul ce acoperea locul cercetat. Un scafandru se 
chinuia să menţină pompa pe poziţie, în vreme ce al doilea împingea 

uşor sedimentele către gura furtunului. Acţiunea lăsa treptat să se 
vadă în urma ei diverse artefacte, la fel cum se întâmplă în cazul 
arheologilor de la suprafaţă care folosesc pensula. 

Imaginea se mări şi obiectul asupra căruia îşi concentrau atenţia 
scufundătorii apăru în mod spectaculos în câmpul vizual. Forma 
întunecată şi ridicată în sus nu reprezenta o stâncă, ci o masă 
omogenă de dale metalice aşezate în rânduri întreţesute, precum o 
pânză. 

— Lingouri, rosti Jack cu emoție. Sunt sute. Şi se mai vede un 
strat-tampon de vreascuri, exact aşa cum descria Homer nava lui 
Odiseu. 

Fiecare dală avea cam un metru lungime, cu colţuri ascuţite. 
Forma lor se asemăna cu pielea uscată jupuită de pe un bivol. Erau 
lingouri de cupru specifice Epocii Bronzului, datând de mai bine de 
trei mii cinci sute de ani. 

— Par a aparţine perioadei timpurii, se aventură unul dintre 
studenţii din echipă. Secolul şaisprezece înainte de Hristos? 

— Fără îndoială, spuse Jack. Şi stau şi acum în rânduri, exact aşa 
cum au fost aşezate, ceea ce sugerează că restul corpului navei ar 
putea fi conservat dedesubt. E posibil să fi dat peste cea mai veche 
corabie descoperită vreodată. 

Pe măsură ce camera video cobora panta, Jack era tot mai entuzi- 
asmat. Intre lingouri şi scufundători se vedeau trei amfore imense de 
ceramică, fiecare înaltă de un stat de om şi cu o deschidere de peste 
un metru la gură. Erau identice cu amforele pe care Jack le văzuse în 
cămările din Knossos, în Creta. Înăuntru se vedeau stive de cupe 
frumos pictate cu imagini de caracatiţe şi alte motive marine natu- 
raliste. Siluetele lor păreau că se mişcă odată cu unduirile apei de pe 
fundul mării. 

Nu încăpea nici o îndoială că era vorba de ceramică aparţinând 
minoienilor, remarcabila civilizaţie insulară care înflorise în epoca 
Imperiilor egiptene Mijlociu şi Nou, dar care dispăruse brusc în jurul 
anului 1400 înainte de Hristos. Knossos, fabulosul labirint al 
Minotaurului, reprezentase una dintre cele mai senzaţionale 
descoperiri ale ultimului secol. Urmând pista deschisă de Heinrich 
Schliemann, descoperitorul cetăţii Troia, arheologul englez Arthur 
Evans căutase să dovedească faptul că legenda prinţului atenian 
Tezeu şi a iubitei lui, Ariadna, îşi avea rădăcinile în evenimente reale, 
la fel ca Războiul Troian. Măreţul palat aflat la sud de Heraklion 
reprezenta cheia către o civilizaţie pierdută botezată „minoică” după 
numele regelui legendar care o condusese. Labirintul de pasaje şi 
încăperi oferea o credibilitate extraordinară poveştii luptei lui Tezeu 
cu Minotaurul şi demonstrau că miturile de mai târziu ale grecilor se 

apropiau de istoria adevărată mai mult decât îndrăznise cineva să 
creadă până atunci. 

— Da! 

Jack lovi aerul cu mâna liberă. Această descoperire extraordinară 
îl făcu să renunţe la rezerva lui obişnuită şi să-şi dea frâu liber 
emoţiilor. Era momentul culminant al unor ani de pasiune obstinată, 
împlinirea unui vis care îl mânase din spate încă din fragedă 
copilărie. Era o descoperire care rivaliza cu mormântul lui 
Tutankhamon, o descoperire care avea să asigure echipei lui un loc 
de frunte în analele arheologiei. 

Lui Jack acele imagini îi erau îndeajuns. Cu toate astea, pe ecran 
se vedeau mult mai multe lucruri, iar el le privea transfigurat. 
Camera de luat vederi se concentrase asupra scufundătorilor care 
stăteau pe un recif scund, ceva mai jos de mormanul de drugi din 
cupru. 

— Probabil că e compartimentul pupa, rosti Costas, arătând spre 
ecran. Chiar în spatele acestei proeminențe se găsesc un şir de 
ancore de piatră şi o ramă de lemn pentru cârmit. 

Imediat în faţă se vedea o zonă de un galben sclipitor care părea 
reflecţia luminilor puternice pe sedimentele depuse la fundul apei. 
Când camera se apropie mai mult, pe punte se auzi un murmur gene- 
ral de uimire. 

— Ăla nu e nisip, şopti studentul. E aur! 

Acum, că ştiau la ce se uită, imaginea li se păru de o splendoare 
fără seamăn. In centrul ei se găsea un magnific potir auriu potrivit 
pentru însuşi regele Minos. Era decorat în relief cu o complicată 
scenă de lupte cu tauri. Alături zăcea o statuie aurie în mărime 
naturală înfăţişând o femeie cu braţele ridicate în semn de rugă şi pe 
cap cu o coroană făcută din şerpi. Sânii ei goi fuseseră sculptați din 
fildeş şi un cerc licăritor de culori arăta locul unde gâtul îi era 
împodobit cu bijuterii. În faţa femeii se aflau mai multe săbii din 
bronz cu mânere de aur şi cu lamele decorate cu scene de luptă 
confecţionate din argint turnat şi email albastru. 

Cea mai strălucitoare reflecţie venea din zona aflată chiar în faţa 
scufundătorilor. Fiecare mişcare a mâinii părea să dezvăluie un alt 
obiect sclipitor. Jack observă bare de aur, sigilii regale, bijuterii şi 
diademe delicate din frunze îngemănate, toate aşezate alandala ca şi 
cum ar fi stat cândva într-un sipet. 

Priveliştea se schimbă brusc în sus şi ecranul se stinse pe 
neaşteptate. În tăcerea plină de uluială care urmă, Jack lăsă camera 
în jos şi se uită la Costas. 

— Cred că am intrat în afaceri, rosti el încetişor. 

Jack îşi dobândise renumele datorită unei propuneri cu bătaie 
lungă. De zece ani de când îşi terminase teza de doctorat, era 
obsedat să descopere o epavă minoiană, să găsească ceva care să-i 
fundamenteze teoria despre supremaţia maritimă minoică în Epoca 
Bronzului. Jack devenise convins că cel mai probabil loc pentru o 
asemenea descoperire era un grup de recife şi de insulițe aflate la 
circa şaptezeci de mile marine nord-est de Knossos. 

Cu toate astea, căutaseră în zadar săptămâni în şir. Cu câteva zile 
înainte, speranţele lor renăscuseră şi apoi se spulberaseră în urma 
descoperirii unei epave romane, o scufundare pe care Jack o socotise 
ultima din acel sezon. Iar în ziua pe care o încheiau trebuiau să 
verifice noile echipamente pentru următorul proiect. Incă o dată, 
Jack avusese noroc. 

— Cine îmi dă o mână de ajutor? 

Costas se prăbuşise epuizat lângă balustrada de la pupa de pe 
Seaquest. Încă nu se descotorosise de echipamentul de scufundare, 
iar pe chipul lui apa de mare se amesteca de acum cu broboane mari 
de sudoare. Soarele de după-amiază al Mării Egee îi scălda trupul în 
lumină. Costas ridică privirea spre silueta zveltă care se ivi deasupra 
lui. Jack era un vlăstar atipic al uneia dintre cele mai vechi familii 
engleze. Singurul indiciu al ascendenţei lui aparte îl constituia graţia 
şi uşurinţa cu care se mişca. Tatăl lui fusese un aventurier care îşi 
ascunsese trecutul şi îşi folosise averea ca să-şi ia familia cu el în 
diverse locaţii îndepărtate din lume. Mediul neconvențional în care 
crescuse îl transformase pe Jack într-un outsider, un om care se 
simţea în largul său doar în propria companie şi care nu se lega de 
nimeni. Era un lider înnăscut, care impunea respect pe punte şi la 
cârmă. 

— Ce te-ai face fără mine? întrebă Jack cu un zâmbet în timp ce-i 
scotea lui Costas tuburile de oxigen de pe spate. 

Fiul unui magnat grec, Costas refuzase stilul playboy de viaţă pe 
care l-ar fi putut duce şi alesese să studieze zece ani la Stanford şi 
MIT!, de unde ieşise expert în tehnologii subacvatice. Înconjurat 
mereu de un talmeş-balmeş de aparate şi de instrumente pe care 
doar el le putea mânui, Costas meşterea tot felul de chestii ciudate, 
cum era şi ultima lui invenţie, Caractacus Pott. Pasiunea lui pentru 
lucrurile ieşite din comun se potrivea de minune cu firea lui sociabilă, 
trăsătură extrem de importantă într-o profesiune unde munca în 
echipă era esenţială. 

Cei doi se cunoscuseră la baza NATO de la Izmir, în Turcia, unde 
Jack fusese alocat NIS?, iar Costas era consilier civil la UNANTSUB, 


1 Massachusets Institute of Technology (n.red.) 
2 Naval Intelligence School - Şcoala Navală de Contrainformaţii (n.tr.) 

Unitatea de Cercetare Antisubmarine aparţinând Naţiunilor Unite. 
Câţiva ani mai târziu, Jack îl invitase pe Costas să i se alăture în 
cadrul Universităţii Maritime Internaţionale, un institut de cercetare 
care ajunsese să le fie casă de mai bine de un deceniu. În perioada în 
care Jack fusese director de operaţiuni la UMI, „zestrea” lor crescuse 
la patru nave şi un personal de mai bine de două sute de oameni. În 
ciuda rolului de prim rang pe care îl juca în Departamentul de 
inginerie, Costas părea să găsească întotdeauna o modalitate de ai 
se alătura lui Jack atunci când lucrurile deveneau interesante. 

— Mersi, Jack. 

Costas se ridică încet, prea obosit ca să mai spună şi altceva. Îi 
venea lui Jack doar până la umeri. Avea un piept masiv şi nişte braţe 
vânjoase moştenite de la generaţiile anterioare de pescari şi marinari 
greci, cu o personalitate pe măsură. lubise şi el proiectul actual, dar 
acum se simţea brusc vlăguit din pricina emoţiei descoperirii. El 
fusese cel care pusese pe roate această expediţie, folosindu-se de 
relaţiile tatălui său cu guvernul grec. Cu toate că se găseau acum în 
ape internaţionale, sprijinul marinei militare elene fusese nepreţuit, 
fie şi numai prin furnizarea constantă de tuburi cu gaz purificat, 
vitale pentru scufundările de adâncime. 

— Oh, era cât p-aci să uit! Chipul rotund şi bronzat al lui Costas 
se lăţi într-un zâmbet, apoi îşi băgă mâna în buzunarul costumului. În 
cazul în care crezi că te-am tras pe sfoară. 

Scoase un pacheţel învelit în neopren protector şi i-l dădu lui 
Jack, cu un licăr de triumf în ochi. Jack nu se aşteptase ca pachetul 
să fie atât de greu. Desfăcu ambalajul şi încremeni de uimire. 

Era un disc solid de metal, cam de diametrul palmei, cu o supra- 
faţă atât de lucioasă de parcă ar fi fost un obiect nou-nouţ. Nuanţa 
profundă a aurului nu se putea confunda. Era un aur rafinat până la 
puritatea lingourilor. 

Spre deosebire de mulţi dintre colegii lui din mediul academic, 
Jack nu pretinsese niciodată că nu îl interesau comorile. Pentru 
câteva clipe se lăsă pradă senzaţiei teribile de a ţine în mână câteva 
kilograme de aur. Ridică discul şi îl îndreptă către soare, iar acesta 
sclipi orbitor, ca şi cum ar fi eliberat o mare cantitate de energie 
înmagazinată în el de-a lungul mileniilor. 

Jack fu mai mult decât satisfăcut când observă cum soarele lumi- 
nează semnele de pe suprafaţa discului. Cobori discul la umbra 
lăsată de Costas pe punte şi îşi plimbă degetele peste adâncituri, 
toate fiind meşteşugit executate pe partea convexă. 

În centru se găsea o formă rectangulară ciudată, ca o literă H 
mare, cu o linie scurtă coborând de la linia transversală şi patru alte 
linii extinzându-se ca nişte piepteni din fiecare parte. În jurul 

marginii discului se găseau trei benzi concentrice, fiecare dintre ele 
divizate în douăzeci de sectoare. Fiecare sector conţinea un simbol 
diferit ştanţat în metal. Jack avu senzaţia că figura în formă de cerc 
din exterior reprezintă pictograme, simboluri care ascundeau 
semnificaţia unui cuvânt sau a unei fraze. La o primă privire desluşi 
capul unui om, un om care merge, o barcă şi un spic de grâu. 
Compartimentele interioare erau aliniate cu cele de pe margine, dar 
conţineau doar semne liniare. Fiecare dintre aceste semne era 
diferit, dar toate păreau mai asemănătoare literelor alfabetului decât 
pictogramelor. 

Costas îl privi, examinând, complet absorbit, discul. Ochii lui scli- 
peau cu o lumină pe care Costas nu o mai văzuse înainte. Jack 
atingea cu mâna Epoca Eroilor, o perioadă care, cu toate că era 
învăluită în mituri şi legende, ne fusese dezvăluită de palate şi de 
cetăţi imense, de opere sublime de artă şi de arme strălucit 
confecţionate. Jack comunica, evident, cu anticii într-un mod pe care 
numai un naufragiu maritim îl făcuse posibil, ţinând acum în mână un 
artefact nepreţuit care nu fusese aruncat, ci venerat până în clipa 
catastrofei. Şi totuşi, era un artefact învăluit în mister, un artefact 
care nu avea să-i dea pace până ce toate secretele lui nu aveau să 
iasă la lumină. 

Jack răsuci discul de câteva ori şi se uită la inscripţii. Se gândi la 
cursurile de istoria scrierii. Mai văzuse şi altă dată ceva asemănător. 
Îşi propuse să transmită imaginea prin e-mail profesorului James 
Dillen, vechiul lui mentor de la Universitatea Cambridge şi cea mai 
înaltă autoritate din lume în ceea ce priveşte manuscrisele greceşti 
din Antichitate. 

Jack îi înapoie discul lui Costas. Preţ de câteva clipe cei doi 
bărbaţi se uitară unul la celălalt, cu ochii strălucind de emoție. Jack 
se îndreptă apoi grăbit spre echipajul care continua să stea lângă 
scara din pupa. Descoperirea aurului îi stârnise iarăşi curiozitatea. 

Arheologia era ameninţată în cel mai înalt grad în apele interna- 
tionale, un teritoriu al tuturor, unde nici o ţară nu deţinea jurisdicţia. 
Toate tentativele de a impune o lege universală a apelor eşuaseră 
lamentabil. Problema reglementării unor asemenea zone imense 
părea insurmontabilă. Cu toate astea, progresele tehnologice aveau 
darul de a face submersibilele manevrate de la distanţă, de genul 
celui folosit pentru descoperirea epavei Titanicului, doar cu puţin mai 
scumpe decât un autoturism. Explorările subacvatice de mare 
adâncime, pe vremuri apanajul câtorva instituţii, erau acum deschise 
oricui şi duseseră la distrugerea pe scară largă a siturilor istorice. 
Bande organizate de jefuitori, dotate cu tehnologie de ultimă oră, 
curăţau fundul mărilor de orice comori, fără a înregistra ceva pentru 

posteritate, iar artefactele dispăreau pentru totdeauna în mâinile 
colecționarilor privaţi. Cei de la UMI se luptau în zadar pentru 
intrarea în legalitate a echipelor. Antichităţile jefuite deveniseră o 
monedă de schimb importantă în lumea interlopă. 

Jack se uită la platforma cronometrorului şi simţi un fior obişnuit 
de adrenalină când îi semnaliză acestuia intenţia de a se scufunda. 
Începu să-şi strângă echipamentul cu atenţie, potrivindu-şi 
computerul de adâncime şi verificând presiunea oxigenului din 
tuburi, cu gesturi metodice şi profesioniste, ca şi cum nu s-ar fi 
întâmplat nimic deosebit în acea zi. 

În realitate, abia îşi putea stăpâni emoţiile. 

CAPITOLUL 2 


Maurice Hiebermeyer se ridică în picioare şi îşi şterse fruntea de 
broboanele de sudoare care îi cădeau pe faţă. Se uită la ceas. Se 
apropia de amiază şi de sfârşitul zilei lor de lucru, iar căldura 
deşertului devenea de nesuportat. Işi arcui spatele şi se strâmbă, 
dându-şi brusc seama cât de mult îl dureau toate după ce stătuse mai 
bine de cinci ore aplecat deasupra unui şanţ plin de praf. Işi croi 
încet drum către partea centrală a sitului pentru obişnuita inspecţie 
zilnică. Cu pălăria lui cu boruri largi, ochelarii mici şi rotunzi şi 
pantalonii până la genunchi producea o impresie uşor ridicolă, ca un 
constructor de imperii din vechime, o imagine care nu se prea 
potrivea cu poziţia lui în rândul celor mai importanţi egiptologi din 
lume. 

Urmări în tăcere excavaţiile, cu gândurile însoţite de clinchetul 
familiar al târnăcoapelor şi de scârţâitul ocazional al câte unui 
scripete. Poate că locul acesta nu avea strălucirea Văii Regilor, dar 
conţinea mult mai multe artefacte. Fusese nevoie de ani de zile de 
căutări zadarnice până să se descopere mormântul lui Tutankhamon; 
aici se găseau literalmente cu toţii afundaţi până la genunchi în 
mumii, sute dintre ele fiind deja dezgropate şi multe altele ivindu-se 
în fiecare zi pe măsură ce noi pasaje erau curățate de nisip. 

Hiebermeyer se duse la puţul adânc unde începuse totul. Se uită 
peste margine într-un labirint subteran, o reţea de canale tăiate în 
piatră, mărginite de nişe unde morţii stătuseră netulburaţi secole la 
rând, scăpând de atenţia jefuitorilor de morminte care distruseseră 
atâtea necropole regale. O cămilă de la coada unui şir ajutase la 
descoperirea catacombelor. Nefericitul animal ieşise de pe potecă şi 
dispăruse înghiţit de nisip chiar sub ochii stăpânului său. Omul fugise 
imediat la locul tragediei şi se dăduse îngrozit înapoi când zări în 
străfunduri rânduri dese de cadavre, cu chipurile holbându-se la el ca 
şi cum i-ar fi reproşat că le-a deranjat din odihna lor veşnică. 

— E foarte posibil ca oamenii aceştia să fi fost strămoşii tăi, îi 
spusese Hiebermeyer stăpânului cămilei, după ce fusese chemat de 
la Institutul de Arheologie din Alexandria la oaza din deşert, aflată la 
două sute de kilometri sud de oraş. 

Excavaţiile dovediseră că avusese dreptate. Chipurile care îl 
îngroziseră atât de tare pe stăpânul cămilei erau în realitate măşti 
pictate, meşteşugit realizate. Unele erau de o calitate egalată în timp 
doar de operele Renaşterii italiene. Şi totuşi, erau opere de artă 

artizanale şi nu ale vreunui mare maestru al Antichității, iar mumiile 
nu erau de nobili, ci de cetăţeni obişnuiţi. Cei mai mulţi nu trăiseră în 
vremea faraonilor, ci în secolele în care Egiptul se găsise sub 
stăpânire grecească şi romană. Fusese o epocă de prosperitate, când 
introducerea monedelor de metal ca mijloc de plată dusese la 
creşterea bunăstării, astfel încât noua clasă de mijloc putuse să îşi 
permită mumificări şi ritualuri sofisticate de înmormântare. Trăiau în 
Fayum, oaza fertilă care se extindea la şaizeci de kilometri est de 
necropolă spre NIL. 

Hiebermeyer credea că aceste morminte reprezentau o felie de 
viaţă mult mai mare decât o necropolă regală şi dezvăluiau poveşti la 
fel de fascinante precum cele ale mumiilor lui Ramses sau 
Tutankhamon. Chiar în acea dimineaţă dăduse peste o familie de 
fabricanți de pânzeturi, un bărbat pe nume Seth, tatăl şi fratele 
acestuia. Cartonajul, tăblia din răşină şi din care forma capacul peste 
sicrie, era împodobit cu scene pline de culoare din viaţa de templu. 
Inscripţia spunea că fraţii fuseseră slujitori de rang inferior ai 
templului lui Neith din Sais, dar îşi încercaseră norocul şi intraseră în 
afaceri alături de tatăl lor, un negustor de pânzeturi care făcea 
comerţ cu grecii. În mod clar scoseseră un profit frumuşel, judecând 
după ofrandele valoroase ascunse în linţoliile care înveleau mumiile 
şi după măştile aurite de peste chipuri. 

— Doctore Hiebermeyer, cred că ar trebui să vedeţi asta. 

Vocea era a unuia dintre cei mai experimentați supraveghetori ai 
lucrărilor, o absolventă de origine egipteană care spera că într-o 
bună zi îi va călca pe urme şi va deveni director al institutului. Aysha 
Farouk îşi iţi capul din partea laterală a puţului. Chipul ei frumos, cu 
ten întunecat, părea o imagine a trecutului, ca şi cum una dintre 
măştile mumificate se trezise brusc la viaţă. 

— Va trebui să coborâţi. 

Hiebermeyer îşi schimbă pălăria cu o cască galbenă de protecţie 
şi cobori cu grijă scara, ajutat de un fellahin din partea locului, anga- 
jat ca muncitor la sit. Aysha stătea ghemuită deasupra unei mumii 
aflate într-o nişă de nisip la doar câţiva paşi de suprafaţă. Era unul 
dintre mormintele care suferiseră stricăciuni în urma căderii cămilei, 
şi Hiebermeyer văzu că sicriul se spărsese şi că mumia dinăuntru 
fusese parţial dezvelită. 

Se găseau în cea mai veche parte a sitului, un mănunchi de 
pasaje care formau inima necropolei. Hiebermeyer nutrea speranţa 
că studenta lui descoperise ceva care să aducă dovezi în sprijinul 
teoriei sale conform căreia complexul mortuar fusese construit în 
secolul al VI-lea înainte de Hristos, cu mai bine de două secole 
înainte ca Alexandru cel Mare să cucerească Egiptul. 

— Bine. Ce avem aici? 

Accentul lui german conferea vocii o nuanţă puternică de 
autoritate. 

Păşi de pe scară şi se ghemui lângă asistentă, atent să nu 
provoace alte stricăciuni mumiei. Purtau amândoi măşti sanitare 
uşoare, ca măsură de protecţie împotriva viruşilor şi bacteriilor care 
ar fi putut fi în letargie în interiorul linţoliilor şi care se puteau trezi 
la viaţă în căldura şi în umezeala din plămânii lor. Hiebermeyer 
închise ochii şi îşi plecă uşor capul, un gest de pietate pe care îl făcea 
de fiecare dată când deschidea o încăpere funerară. După ce morţii 
îşi spuneau povestea lor, el avea grijă ca aceştia să îşi continue 
netulburaţi voiajul prin viaţa de după moarte. 

Când fu pregătit, Aysha potrivi lanterna şi se aplecă peste sicriu, 
dezvăluind cu grijă tăietura zigzagată care şerpuia precum o rană 
imensă prin pântecele mumiei. 

— Daţi-mi voie să curăț locul. 

Lucra cu precizia unui chirurg. Degetele ei mânuiau cu 
dexteritate pensulele şi periuţele care erau frumos aranjate pe o tavă 
de lângă ea. 

După câteva minute, schimbă uneltele şi se retrase la capul 
sicriului, ca să-i facă loc lui Hiebermeyer să vadă mai bine. 

Acesta aruncă o privire de expert peste obiectele scoase de Aysha 
din linţoliul îmbibat de răşină al mumiei şi a cărui aromă continua să 
fie puternică în ciuda trecerii secolelor. Identifică repede un ba auriu, 
simbolul înaripat al sufletului, alături de amulete protectoare în 
formă de cobre. În mijlocul tăvii se găsea o amuletă a lui Qebeh- 
sennuef, gardianul intestinelor. Alături era o broşă superbă a unui 
zeu vultur, cu aripile întinse, confecţionată dintr-un material pe bază 
de siliciu care căpătase o patină de un verde profund. 

Hiebermeyer îşi strecură trupul masiv prin spaţiul strâmt până ce 
ajunse chiar deasupra tăieturii din sicriu. Cadavrul stătea întins cu 
capul spre est ca să întâmpine răsăritul soarelui ca pe o renaştere 
simbolică, o tradiţie care îşi avea originile în vremuri preistorice. Sub 
linţoliul rupt se vedea trupul mumiei de culoarea ruginii, cu pielea 
întinsă şi pergamentoasă peste cutia toracică. Mumiile din necropolă 
nu fuseseră pregătite precum cele ale faraonilor, ale căror trupuri 
erau eviscerate şi umplute cu săruri de îmbălsămare; aici condiţiile 
de mediu deşertic îndeplineau treaba, iar îmbălsătorii îndepărtaseră 
doar organele din abdomen. În perioada romană chiar şi această 
procedură fusese abandonată. Condiţiile de conservare din deşert 
constituiau o mană cerească pentru arheologi, la fel ca siturile 
mocirloase, iar Hiebermeyer era mereu uimit cum reuşiseră 

delicatele materii organice să supravieţuiască mii de ani în condiţii 
aproape perfecte. 

— Vedeţi? Aysha nu-şi mai putea stăpâni emoția. Acolo, sub mâna 
dumneavoastră dreaptă. 

— Ah, da. 

Privirea lui Hiebermeyer fusese atrasă de o bucată ruptă din 
linţoliul mumiei, a cărei margine zdrenţuită zăcea în partea 
inferioară a pelvisului. 

Materialul era acoperit cu înscrisuri fine şi ordonate. Asta în sine 
nu reprezenta nimic nou; vechii egipteni erau neîntrecuţi arhivari, 
scriind liste imense pe hârtie pe care o confecţionau din fibre de 
trestie de papirus. Papirusul folosit devenea şi un linţoliu excelent 
pentru mumii şi era colectat şi reciclat de meşterii funerari. Astfel de 
fragmente de înscrisuri se numărau printre cele mai preţioase 
descoperiri din necropolă şi constituiau unul dintre motivele pentru 
care Hiebermeyer propusese săpături de asemenea anvergură. 

Pe moment era mai puţin interesat de ceea ce scria acolo decât 
de posibilitatea de a data mumia după stilul şi limbajul folosite în 
scriere. Înţelegea emoția Ayshei. Mumia cu linţoliul rupt oferea o 
rară oportunitate de datare chiar la faţa locului. În mod normal, ar fi 
trebuit să aştepte săptămâni întregi până ce specialiştii în conservare 
din Alexandria desprindeau linţoliile. 

— Scrisul este grecesc, zise Aysha, entuziasmul ei luând-o 
înaintea respectului. 

Stătea ghemuită lângă el, atingându-i uşor umărul cu părul când 
arăta spre papirus. 

Hiebermeyer dădu din cap. Aysha avea dreptate. Nu exista nici o 
îndoială asupra scrierii fluide greceşti antice, distincte de hieroglifele 
perioadei faraonilor şi de copta folosită în regiunea Fayum în epocile 
greacă şi romană. 

Hiebermeyer era nedumerit. Cum de fusese posibil ca un 
fragment de text grecesc să fie găsit lângă o mumie din Fayum din 
secolul al VI-lea sau al V-lea înainte de Hristos? Grecilor li se 
permisese să înfiinţeze o colonie comercială la Naucratis pe braţul 
Canopic al Nilului în secolul al VII-lea înainte de Hristos, dar 
mişcările lor în interiorul ţării erau strict controlate. Grecii au 
devenit jucători importanţi în Egipt abia după cuceririle lui 
Alexandru cel Mare din 332 înainte de Hristos, şi era de neconceput 
ca arhive egiptene să fi fost păstrate în greacă înainte de acea dată. 

Hiebermeyer se „dezumflă” brusc. Un document grec în Fayum 
mai mult ca sigur ar data din epoca Ptolemeilor, dinastia 
macedoneană care începea cu generalul lui Alexandru, Ptolemeu I 
Lagus, şi se sfârşea cu sinuciderea Cleopatrei şi cu cucerirea romană 

din anul 30 înainte de Hristos. Să se fi înşelat el atât de mult în 
privinţa datării acestei zone din necropolă? Se întoarse către Aysha. 
Chipul lui lipsit de orice expresie îi masca dezamăgirea în creştere. 

— Nu sunt convins că-mi place chestia asta. Voi arunca o privire 
mai în detaliu. 

Apropie lampa de mumie. Folosind o perie din trusa Ayshei, 
îndepărtă cu delicateţe praful de pe un colţ al papirusului, dezvăluind 
un text atât de proaspăt de parcă ar fi fost scris chiar în acea zi. Îşi 
scoase lupa şi îşi tinu respiraţia cât timp cercetă scrisul. Literele 
erau mici şi curgătoare, neîntrerupte de punctuație. Ştia că era 
nevoie de timp şi de răbdare până avea să se facă o traducere 
completă. 

Acum conta doar stilul scrierii. Hiebermeyer avea norocul să fi 
studiat cu profesorul James Dillen, un renumit lingvist, ale cărui 
învățături lăsaseră o amprentă atât de puternică asupra sa încât îşi 
mai amintea şi acum fiecare detaliu al lor, la mai bine de două 
decenii după studierea caligrafiei greceşti antice. 

După câteva clipe, pe chip îi înflori un zâmbet şi se întoarse către 
Aysha. 

— Putem fi liniştiţi. E din epoca timpurie, sunt sigur. Secolul al V- 
lea sau al VI-lea înainte de Hristos. 

Închise ochii de uşurare şi ea îl îmbrăţişă, uitând pe moment de 
rezerva existentă între student şi profesor. Ea ghicise deja data; teza 
ei de masterat se ocupase de inscripţiile arhaice în greacă din Atena 
şi, ca atare, era mult mai pricepută decât Hiebermeyer, dar dorise ca 
el să se bucure de triumful descoperirii şi să aibă satisfacția 
revendicării ipotezei construirii timpurii a acelei necropole. 

Hiebermeyer privi gânditor papirusul. Datorită spaţierii reduse şi 
a scrisului continuu era clar că nu era un document administrativ sau 
o simplă listă de nume şi de numere. Nu era genul de document care 
să fi fost scris de negustorii din Naucratis. Să fi existat şi alţi greci în 
Egipt în acea perioadă? Hiebermeyer ştia doar că uneori cărturarilor 
greci li se îngăduia accesul la arhivele templelor. Herodot din 
Halicarnas, Părintele istoriei, îi vizitase pe preoţii egipteni în secolul 
al V-lea înainte de Hristos, şi aceştia îi spuseseră multe minunăţii 
despre lumea dinainte de conflictul dintre greci şi perşi, tema 
principală a cărţii sale. Şi alţi greci din vechime făcuseră vizite la 
temple, cum erau oamenii de stat atenieni şi oamenii de litere, dar 
vizitele lor erau rareori amintite şi nici una dintre relatările lor nu 
supravieţuise trecerii timpului. 

Hiebermeyer nu îndrăzni să-i spună Ayshei ce gândea, conştient 
de neplăcerile care ar fi putut să apară în cazul unei declaraţii pripite 
răspândite imediat, de ziariştii care atât aşteptau. Dar abia se putea 

abţine. Oare descoperiseră un document autentic, de mult pierdut, al 
istoriei antice? 

Aproape toată literatura care supravieţuise din Antichitate era 
cunoscută doar prin intermediul unor documente medievale, din 
manuscrise transcrise cu mare trudă de călugări în mânăstiri după 
căderea Imperiului Roman de Apus. Cele mai multe manuscrise 
antice fuseseră distruse de putreziciune sau de invadatori şi fanatici 
religioşi. Ani la rând cărturarii speraseră împotriva oricărei raţiuni că 
deşertul egiptean avea să scoată la iveală texte pierdute, scrieri care 
ar putea schimba imaginea despre istoria antică. Mai presus de orice, 
aceşti oameni visau să descopere ceva în care să se fi păstrat 
înţelepciunea preoţilor cărturari egipteni. Scriptoriile din templele 
vizitate de Herodot şi de predecesorii lui păstrau o tradiţie 
neîntreruptă de transmitere a cunoştinţelor, care se întindea înapoi 
pe mii de ani către zorii istoriei cunoscute. 

Hiebermeyer trecu emoţionat în revistă posibilităţile. Să fi găsit 
el o relatare de primă mână despre rătăcirile evreilor, un document 
care să fie aşezat alături de Vechiul Testament? Sau o înregistrare 
despre sfârşitul Epocii Bronzului, despre realitatea din spatele 
Războiului Troian? Sau poate era vorba de ceva şi mai timpuriu, un 
document care arăta că egiptenii făceau mai mult decât comerţ cu 
Creta Epocii Bronzului, mai exact le construiau acestora măreţele lor 
palate. Un rege Minos egiptean? Hiebermeyer găsea ideea extrem de 
tulburătoare. 

Fu trezit la realitate de Aysha, care continuase să curețe 
papirusul şi acum îl îndemna să se uite la mumie. 

— Uitaţi-vă aici. 

Aysha lucrase de-a lungul marginii papirusului, acolo unde acesta 
se ivea din interiorul linţoliului rămas intact. Fata ridică blând o 
bucată de material textil şi arătă cu pensula într-acolo. 

— Este un fel de simbol, rosti ea. 

Textul fusese spart de un ciudat dispozitiv rectiliniu, o parte a lui 
continuând să fie ascunsă sub linţoliu. Semăna cu capătul unei greble 
de grădină cu patru dinţi enormi. 

— Ce credeţi? 

— Nu ştiu. Hiebermeyer se opri, nevrând să pară încurcat în faţa 
studentei lui. Ar putea fi un soi de dispozitiv numeric, poate derivat 
din cuneiformă. 

Îşi amintea simbolurile în formă de ic gravate pe tăblițe de lut de 
primii scribi din Orientul Apropiat. 

— Uite. Asta ar putea oferi un indiciu. 

Se aplecă puţin până ce chipul îi ajunse la câţiva centimetri de 
mumie, apoi suflă cu blândeţe praful de pe textul care reîncepea sub 

simbol. Între simbol şi text se vedea un singur cuvânt, literele lui 
greceşti fiind mai mari decât ale restului papirusului. 

— Cred că pot citi, murmură el. Scoate carneţelul din buzunarul 
meu de la spate şi scrie literele aşa cum ţi le dictez. 

Aysha se conformă şi se ghemui lângă sicriu, cu creionul în mână, 
flatată că Hiebermeyer avea încredere în capacitatea ei de a traduce. 

— Bun. Să-i dăm drumul. Hiebermeyer se opri şi îşi ridică lupa. 
Prima literă este alfa. Se mută un pic astfel încât lumina să cadă mai 
bine. Apoi tau. Din nou alfa. Nu, şterge asta. Lamna. Acum alt alfa. 

În ciuda faptului că acolo era răcoare, pe frunte îi curgeau 
broboane de sudoare. Se dădu puţin înapoi, ca nu cumva picăturile să 
cadă pe papirus. 

— Nu. Apoi din nou tau. Pe urmă cred că iota. Da, în mod cert, 
iota. Şi acum litera finală. 

Fără să-şi desprindă privirea de papirus, Hiebermeyer căută o 
pereche de foarfece mici de pe tavă şi le folosi ca să ridice o parte 
din linţoliul ce acoperea ultima parte a cuvântului. Suflă din nou uşor 
praful. 

— Sigma. Da, sigma. Şi cu asta, basta. Se îndreptă de spate. Bun. 
Ce am obţinut? 

Adevărul e că îşi dăduse seama din clipa în care văzuse cuvântul, 
dar mintea lui refuza să înregistreze ceea ce ochii desluşiseră cu cla- 
ritate. Totul era mai presus de orice vis al lui, o posibilitate atât de 
fantezistă, încât era greu de crezut. 

Se holbară amândoi prostiţi la carneţel, singurul cuvânt scris 
acolo transfigurându-i ca printr-o magie. Orice altceva nu mai avea 
nici o noimă. 

— Atlantis“. Vocea lui Hiebermeyer abia dacă atingea nivelul unei 
şoapte. 

Se răsuci pe călcâie, clipi de câteva ori şi se întoarse la loc. 
Cuvântul se încăpăţâna să rămână neschimbat. Dintr-odată, în 
mintea lui începură să roiască frenetic tot felul de speculaţii, 
încercând să se debaraseze de tot ce ştiuse până atunci. 

Experienţa îi spunea să înceapă cu ceea ce era mai puţin contro- 
versat, să încerce mai întâi să pună ceea ce descoperise în ordine. 

Atlantida. Privi în gol. Pentru antici, povestea putea însemna 
sfârşitul erei miturilor, când epoca giganţilor făcuse loc primei epoci 
a omului. Poate că papirusul era o istorisire despre această epocă 
legendară, despre o Atlantidă cu rădăcinile nu în istorie, ci în mit. 

Hiebermeyer se uită în sicriu şi clătină din cap fără să scoată 
vreo vorbă. Nu se putea să fie aşa. Locul, data. Era o coincidenţă 


3 Denumirea originală a Atlantidei (n.tr.) 

prea mare. Instinctele nu îl trădaseră niciodată, iar acum simţea mai 
mult ca niciodată că are dreptate. 

Universul familiar, predictibil, al mumiilor şi al faraonilor, al 
preoţilor şi al templelor părea să se dezintegreze chiar în faţa ochilor 
săi. Nu se putea gândi decât la cantitatea imensă de efort şi de imagi- 
nație care fusese depusă în slujba reconstruirii trecutului antic, un 
edificiu care părea brusc extrem de fragil şi de precar. 

Se amuză de unul singur gândindu-se cât de ciudat era faptul că 
o biată cămilă putea fi responsabilă de cea mai mare descoperire 
arheologică făcută vreodată de omenire. 

— Aysha, vreau să pregăteşti acest sicriu imediat ca să-l scoatem 
de aici. Umple cavitatea cu spumă şi sigileaz-o. 

Era din nou directorul întregii operațiuni. Imensa 
responsabilitate a descoperirii lor depăşea emoția ultimelor minute. 

— Vreau să văd astăzi sicriul în camion spre Alexandria şi mai 
vreau ca tu să te duci cu el. Aranjează obişnuita escortă în armată, 
dar nimic în plus, căci nu vreau să atrag prea mult atenţia. 

Erau conştienţi de ameninţarea din partea jefuitorilor moderni de 
morminte, prădători şi asasini care stăteau la pândă printre dunele 
din jurul şantierului şi care deveniseră extrem de periculoşi în 
tentativele lor de a fura şi cele mai neînsemnate artefacte. 

— Şi, Aysha, continuă Hiebermeyer, cu un chip extrem de sever. 
Ştiu că pot avea încredere în tine că nu vei sufla nici o vorbă despre 
chestia asta, nici măcar colegilor şi prietenilor noştri din echipă. 

Hiebermeyer o lăsă pe Aysha să-şi ducă sarcina la bun sfârşit şi 
urcă scara. Oboseala îi fusese alungată ca prin minune de emoția 
extraordinarei descoperiri. Traversă şantierul, clătinându-se uşor sub 
soarele orbitor, fără să acorde vreo atenţie săpătorilor care încă 
aşteptau respectuoşi inspecția lui. Intră în baraca directorului şi se 
prăbuşi greoi în faţa telefonului prin satelit. După ce îşi şterse faţa şi 
închise ochii pentru o clipă, îşi reveni în fire şi porni dispozitivul. 
Formă un număr şi curând în căşti se auzi o voce, la început cu 
pârâituri, apoi mai limpede pe măsură ce el ajusta antena de emisie. 

— Bună ziua, aici Universitatea Maritimă Internaţională. Cu ce vă 
pot ajuta? 

Hiebermeyer răspunse repede, cu vocea îngroşată de emoție. 

— Alo, aici este Maurice Hiebermeyer din Egipt. Este vorba de o 
prioritate maximă. Daţi-mi imediat legătura cu Jack Howard. 

CAPITOLUL 3 


Apa vechiului port se lovea încet de chei, fiecare val aducând cu 
el alge plutitoare, care se întindeau în larg cât vedeai cu ochii. 
Dincolo de bazin, şiruri de bărci de pescuit săltau şi sclipeau în 
soarele de amiază. Jack Howard se ridică şi se duse către balustradă. 
Părul lui negru flutura în briză, iar tenul bronzat era rezultatul 
lunilor petrecute pe mare în căutarea unei epave din Epoca 
Bronzului. Se sprijini de parapet şi privi apa care scânteia. Acesta 
fusese odinioară vechiul port al Alexandriei, splendoarea lui 
rivalizând doar cu cea a Cartaginei şi a Romei. De aici plecau flotele 
cu grâne, vase cu cala mare, cărând bogăţiile Egiptului către un 
milion de oameni din Roma. Tot de aici, negustorii bogaţi trimiteau 
cufere cu aur şi argint prin deşert către Marea Roşie şi dincolo de 
aceasta; în schimb primeau bogăţiile Orientului, mirt şi tămâie, 
lapislazuri şi safire, mătase şi opiu, aduse de marinari încercaţi care 
cutezau să navigheze pe ruta periculoasă care lega Arabia de 
îndepărtata Indie. 

Jack se uită la aglomerarea masivă de stânci aflate la zece metri 
mai jos. Cu două mii de ani în urmă aici se găsea una dintre minunile 
lumii, faimosul Far al Alexandriei. Fusese inaugurat de Ptolemeu II 
Philadelphus în 285 înainte de Hristos, la doar cincizeci de ani după 
ce Alexandru cel Mare fondase oraşul. Cu înălţimea sa de o sută de 
metri, farul era mai înalt decât Marea Piramidă din Giseh. Chiar şi 
acum, la mai bine de şase secole după ce farul fusese dărâmat de un 
cutremur, fundaţia lui rămânea o dovadă a minunilor Antichității. 
Zidurile fuseseră transformate într-o fortăreață medievală, iar acum 
serveau drept sediu al Institutului de Arheologie din Alexandria, cel 
mai avansat centru de studiere a Egiptului din perioada greco- 
romană. 

Rămăşiţele farului continuau să umple fundul portului. Chiar sub 
suprafaţa apei zăcea un talmeş-balmeş de blocuri de piatră şi 
coloane, formele lor masive amestecându-se cu statui sparte de regi 
şi de regine, de zei şi de sfincşi. Chiar Jack descoperise unul dintre 
cele mai impresionante monumente, o formă colosală spartă în bucăţi 
pe fundul mării precum aceea a lui Ozymandias, Regele Regilor, 
imaginea în oglindă a lui Ramses al II-lea, atât de faimos evocat de 
Shelley. Jack susţinuse că statuile ar fi trebuit înregistrate şi lăsate în 
plata Domnului, la fel ca suratele lor din deşert. 

Era mulţumit să vadă coada din portul submarin, ca o mărturie a 
succesului parcului subacvatic. Dincolo de port, cerul era dominat de 
futurista Bibliotecă din Alexandria, biblioteca reconstituită a Anti- 
chităţii, o altă legătură cu gloria trecutului. 

— Jack! 

Uşa de la sala de conferinţe se deschise şi o siluetă masivă ieşi pe 
balcon. Jack se întoarse ca să-l salute pe nou-venit. 

— Herr profesor doctor Hiebermeyer! Jack zâmbi şi întinse mâna. 
Nu-mi vine să cred că m-aţi adus tocmai până aici ca să mă uit lao 
bucată de linţoliu de mumie. 

— Ştiam eu că în cele din urmă te va prinde vraja Egiptului antic. 

Cei doi bărbaţi studiaseră împreună la Cambridge şi rivalitatea 
dintre ei le alimentase pasiunea pentru Antichitate. Jack ştia că for- 
malismul ocazional al lui Hiebermeyer ascundea o minte extrem de 
receptivă, iar Hiebermeyer, la rândul lui, ştia cum să treacă peste 
rezerva lui Jack. După atâtea proiecte în alte părţi ale lumii, Jack 
aştepta cu nerăbdare să lucreze din nou cu vechiul lui coleg de 
şcoală. Hiebermeyer se schimbase puţin din vremea studenţiei, iar 
dezacordurile lor legate de influenţa Egiptului asupra civilizaţiei 
greceşti nu afectaseră câtuşi de puţin prietenia lor. 

În spatele lui Hiebermeyer se afla un bărbat mai în vârstă, 
îmbrăcat impecabil cu un costum de culoare deschisă şi papion, cu 
ochii sclipind de inteligenţă sub o coamă de păr alb. Jack se apropie 
şi strânse cu căldură mâna mentorului lor, profesorul James Dillen. 

Dillen se dădu la o parte şi făcu semn altor două persoane să 
intre în încăpere. 

— Jack, nu cred că ai cunoscut-o pe doamna doctor Svetlanova. 

Ochii ei verzi pătrunzători erau aproape la acelaşi nivel cu ai lui. 

Femeia îi zâmbi strângându-i mâna. 

— Te rog să-mi spui Katia. 

Vorbea fluent engleza - chiar dacă se simţea un uşor accent - 
rezultat al celor zece ani de studiu în America şi Anglia după ce i se 
permisese să plece din Uniunea Sovietică. Jack o cunoştea pe Katia 
după reputaţie, dar nu se aşteptase să se simtă atât de repede atras 
de ea. În mod normal, Jack era capabil să-şi controleze perfect 
emoţiile provocate de o nouă descoperire, dar acum era vorba de 
complet altceva. Nu-şi putea lua privirea de la femeie. 

— Jack Howard, spuse el, iritat că lăsase garda jos, în vreme ce 
privirea rece şi amuzată a femeii părea să-l sfredelească. 

Părul lung al Katiei se undui când se întoarse ca s-o prezinte pe 
colega ei. 

— Ea este asistenta mea, Olga Ivanovna Borţeva, de la Institutul 
de Paleografie din Moscova. 

În contrast cu eleganta bine studiată a Katiei Svetlanova, Olga 
era îmbrăcată ca o rusoaică tipică. Pentru Jack arăta ca una dintre 
eroinele propagandei din timpul Marelui Război pentru Patrie, dură 
şi neînfricată, dispunând de forţa unui bărbat. Femeia se lupta cu un 
teanc de cărţi, dar îl privi drept în ochi când el îi întinse mâna. 

Odată formalităţile încheiate, Dillen îi împinse pe toţi în sala de 
conferinţe. El avea să prezideze întrunirea, de vreme ce Hiebermeyer 
renunţase la rolul său obişnuit de director al institutului în semn de 
respect pentru bărbatul mai vârstnic. 

Luară cu toţii loc în jurul mesei. Olga îşi aranjă teancul de cărţi 
alături de Katia, apoi se retrase pe unul dintre scaunele aliniate de-a 
lungul peretelui din spatele încăperii. 

Hiebermeyer începu să vorbească, plimbându-se dintr-un capăt în 
altul al încăperii şi ilustrându-şi relatarea cu imagini. Trecu repede 
peste circumstanţele descoperirii şi descrise modul în care sicriul fu- 
sese adus în Alexandria cu doar două zile înainte. De atunci, 
specialiştii în conservare lucraseră non-stop ca să scoată mumia şi să 
elibereze papirusul. Confirmă că nu existau alte fragmente de 
scriere, iar papirusul era cu doar câţiva centimetri mai lat decât se 
putuse vedea în timpul excavaţiilor. 

Documentul era întins în faţa lor sub un panou de sticlă de pe 
masă - o foaie îngălbenită, lungă de circa treizeci de centimetri şi 
lată de cincisprezece, cu suprafaţa acoperită de o scriere extrem de 
densă, cu excepţia unei găuri în mijloc. 

— Ce coincidenţă extraordinară că acea cămilă şi-a băgat copita 
chiar în el, rosti Katia. 

— Este extraordinar cât de des se petrece aşa ceva în arheologie. 

Jack îi făcu cu ochiul după ce rosti cuvintele şi amândoi zâmbiră. 

— Cele mai multe descoperiri importante se datorează 
întâmplării, continuă Hiebermeyer, fără să-i bage în seamă pe cei doi. 
Şi amintiţi-vă că mai avem peste o sută de mumii de deschis. Aceasta 
a fost exact genul de descoperire la care speram şi ar putea exista 
multe altele acolo. 

— O perspectivă fabuloasă, fu Katia de acord. N 

Dillen se întinse ca să ia telecomanda proiectorului. Indreptă un 
teanc de hârtii pe care le scosese din servietă în timp ce vorbea 
Hiebermeyer. 

— Prieteni şi colegi, rosti el, scrutând pe rând fețele celor 
prezenti. Ştim cu toții de ce ne-am adunat aici. 

Atenția lor se îndreptă asupra ecranului din capătul încăperii. 
Imaginea necropolei din deşert fu înlocuită de un prim-plan al 
papirusului. Cuvântul care îl uluise atât de tare pe Hiebermeyer în 
deşert umplea acum ecranul. 

— Atlantis, şopti Jack. 

— Trebuie să apelez la răbdarea voastră. Dillen le studie din nou 
feţele, conştient cât erau cu toţii de nerăbdători să audă ce spunea 
textul tradus de el şi de Katia. Inainte de a vorbi, propun ca doamna 
doctor Svetlanova să ne amintească povestea Atlantidei aşa cum o 
cunoaştem. Katia, te rog. 

— Cu plăcere, domnule profesor. 

Katia şi Dillen se împrieteniseră la Cambridge în perioada în care 
ea studia pentru doctorat sub îndrumarea lui. De curând merseseră 
împreună la Atena, după ce oraşul fusese devastat de un cutremur 
care fisurase coloanele de pe Acropole şi dezvăluise mai multe 
încăperi tăiate în piatră ce conţineau arhiva demult pierdută a 
oraşului antic. Katia şi Dillen îşi asumaseră responsabilitatea 
publicării textelor care făceau referiri la expedițiile greceşti dincolo 
de Mediterana. Cu doar câteva săptămâni înainte, chipurile lor 
apăruseră pe prima pagină a ziarelor din întreaga lume după o 
conferinţă de presă în cadrul căreia dezvăluiseră cum o expediţie 
formată din aventurieri greci şi egipteni traversase Oceanul Indian 
până în Marea Chinei de Sud. 

Katia era, de asemenea, unul dintre experţii mondiali de frunte în 
privinţa legendei Atlantidei şi adusese cu ea copii ale textelor vechi 
relevante. Alese din teanc două cărţulii şi le deschise la paginile 
marcate. 

— Domnilor, mai întâi daţi-mi voie să vă spun ce plăcere este pen- 
tru mine faptul de a fi fost invitată la acest simpozion. Este o mare 
onoare pentru Institutul de Paleografie din Moscova. Fie ca spiritul 
cooperării internaţionale să continue. Din jurul mesei se auzi un mur- 
mur de aprobare. Voi fi scurtă. Mai întâi, trebuie să vă spun că puteţi 
uita practic tot ce ştiaţi despre Atlantida. Adoptase o postură de pro- 
fesor. Licărirea jucăuşă din ochi îi dispăruse şi Jack se trezi 
concentrându-se în întregime pe ce avea ea de spus. Poate că aţi 
crezut că Atlantida este o legendă universală, un soi de episod 
îndepărtat din istorie pe jumătate amintit în multe culturi diferite, 
conservat prin mit şi legendă în întreaga lume. 

— La fel ca poveştile despre potop, interveni Jack. 

— Exact. Katia se uită vag amuzată în ochii lui. Dar asta ar fi o 
greşeală. Există o singură sursă pentru aşa ceva. Ridică cele două 
cărţi în timp ce vorbea. Filozoful antic grec Platon. Ceilalţi se aşezară 
mai bine ca să asculte. Platon a trăit în Atena între 427 şi 347 înainte 
de Hristos, la o generaţie după Herodot, zise ea. Când era tânăr, 
Platon a auzit de oratorul Pericle, a fost probabil spectator la piesele 
lui Euripide, Eschil şi Aristofan, a văzut marile temple care se ridicau 
pe Acropole. Acelea au fost zilele de glorie ale Greciei clasice, cea 

mai măreaţă perioadă a civilizaţiei cunoscută până acum. Katia lăsă 
cărţile jos şi le deschise. Aceste două cărţi sunt cunoscute ca Timaios 
şi Kritias. Sunt nişte dialoguri imaginare între nişte oameni care 
purtau acele nume şi Socrate, mentorul lui Platon, a cărui 
înţelepciune a supravieţuit numai prin intermediul scrierilor elevului 
său. 

Aici, într-o conversaţie închipuită, Kritias îi povesteşte lui Socrate 
despre o civilizaţie puternică, una care a răsărit din Oceanul Atlantic 
cu nouă mii de ani înainte. Atlanţii erau descendenţi ai lui Poseidon, 
zeul mărilor. Kritias îi ţine un discurs lui Socrate: 


„Exista o insulă situată în faţa strâmtorii care e denumită de tine 
Stâlpii lui Hercule; insula era mai mare decât Libia şi Asia laolaltă. În 
această insulă a Atlantidei se înălța un imperiu minunat şi măreț, 
care domnea peste întreaga insulă şi peste altele, ca şi peste părți 
din continent şi, mai mult, oamenii din Atlantida subjugaseră părți 
din Libia de sub Coloanele lui Hercule până în Egipt, iar din Europa 
până în Tirenia. Această putere uriaşă, strânsă la un loc, putea să 
supună dintr-o singură lovitură ţara noastră şi a ta şi întreaga 
regiune din interiorul strâmtorii. ” 


Katia luă cel de-al doilea volum şi îşi ridică scurt privirea. 

— Libia este numele vechi al Africii, Tirenia reprezintă Italia Cen- 
trală, iar Stâlpii lui Hercule - Strâmtoarea Gibraltar. Dar Platon nu 
era nici geograf, nici istoric. Tema lui favorită era un război 
monumental între atenieni şi atlanti, unul din care atenienii ieşeau în 
mod firesc învingători, dar numai după ce treceau prin pericole 
extreme. 

Katia se uită iarăşi la text. 

— lar acum vine partea de maxim interes, esenţa legendei. 
Aceste câteva propoziţii de final dau bătăi de cap învăţaţilor de mai 
bine de două mii de ani şi au condus la mai multe fundături decât se 
pot imagina. 


„Dar mai apoi s-au petrecut cutremure violente şi inundații; şi 
într-o singură zi şi într-o singură noapte de nenoroc toți războinicii s- 
au cufundat ca unul în pământ, iar insula Atlantidei a dispărut şi ea 
în adâncimile mării. ” 

Katia închise cartea şi se uită enigmatic la Jack. 


— Ce te-ai aştepta să găseşti în Atlantida? 
Jack ezită, conştient că era pentru prima dată supus judecății ei. 

— Atlantida a însemnat întotdeauna mult mai mult decât o simplă 
civilizaţie pierdută, răspunse el. Pentru antici reprezenta fascinația 
celui căzut, măreţia condamnată de aroganță şi orgoliu. Fiecare 
epocă a avut o fantezie proprie despre Atlantida, revenind 
întotdeauna la o lume de o splendoare de neimaginat care a umbrit 
întreaga istorie. Pentru nazişti a fost locul de origine al Uberman- 
ului, patria natală a arienilor, lucru care a dus la o căutare dementă 
în jurul lumii după descendenţi puri din punct de vedere al rasei. 
Pentru alţii a fost Grădina Raiului, un paradis pierdut. 

Katia dădu din cap şi rosti încetişor: 

— Dacă există vreun adevăr în această poveste, dacă papirusul ne 
oferă mai multe indicii, atunci am putea fi capabili să rezolvăm unul 
dintre cele mai mari mistere ale istoriei antice. 

Se lăsă tăcerea câtă vreme membrii adunării se uitară unii la 
alţii, copleşiţi de o nerăbdare pe care abia şi-o puteau ţine în frâu. 

— Mulţumesc, Katia. 

Dillen se ridică. În mod clar se simţea mai bine să vorbească din 
picioare. Era un orator antrenat, obişnuit să primească întreaga 
atenţie a publicului său. 

— Eu aş zice că povestea Atlantidei nu este o istorie, ci o 
alegorie. Intenţia lui Platon a fost aceea de a sublinia o serie de lecţii 
morale. În Timaios, ordinea triumfă peste haos în formarea 
Cosmosului. În Kritias, oamenii înzestrați cu disciplină de sine, 
moderație şi respect faţă de lege triumfă împotriva vanitoşilor şi a 
cârcotaşilor. Conflictul cu Atlantida a fost conceput ca să arate că 
atenienii au fost mereu oameni hotărâți, care ies în cele din urmă 
victorioşi din orice război. Chiar şi Aristotel, elevul lui Platon, credea 
că Atlantida nu a existat niciodată. 

Dillen îşi puse mâinile pe masă şi se aplecă. 

— Eu aş sugera că Atlantida este o fabulă politică. Relatarea lui 
Platon despre modul în care a luat el cunoştinţă de poveste este doar 
o ficţiune, la fel ca introducerea făcută de Swift la Călătoriile lui 
Gulliver, unde ni se oferă o sursă ce pare credibilă, dar nu poate fi 
verificată. 

Jack ştia că Dillen juca rolul avocatului diavolului. Admirase 
întotdeauna talentul oratoric al bătrânului profesor, rod al anilor 
petrecuţi în cele mai mari universităţi din lume. 

— Ne-ar fi de folos dacă aţi putea trece în revistă sursa lui Platon, 
zise Hiebermeyer. 

— Desigur. Dillen se uită peste însemnările lui. Kritias era stră- 
străbunicul lui Platon. Kritias pretinde că propriul stră-străbunic a 
auzit povestea Atlantidei de la Solon, faimosul făuritor de legi din 

Atena. Solon, la rândul lui, a auzit-o de la un bătrân preot egiptean la 
Sais, în delta Nilului. 

Jack făcu repede un calcul în gând. 

— Solon a trăit între 640 şi 560 înainte de Hristos. Ar fi fost 
admis în templu doar dacă era un cărturar recunoscut. Prin urmare, 
dacă presupunem că a vizitat Egiptul la bătrâneţe, dar nu când era 
prea bătrân ca să mai călătorească, asta ar plasa întâlnirea undeva la 
începutul secolului al VI-lea înainte de Hristos, să spunem în anul 
590 sau 580. Asta dacă avem de-a face cu fapte şi nu cu ficţiune. Aş 
vrea să pun o întrebare. Cum se face că o asemenea poveste 
remarcabilă nu e cunoscută mai pe larg? Herodot a vizitat Egiptul la 
mijlocul secolului al V-lea înainte de Hristos, cam cu o jumătate de 
secol înainte de epoca lui Platon. Herodot era un cercetător neobosit, 
un căutător care scormonea după orice amănunt, iar opera lui a 
supravieţuit întreagă. Şi totuşi el nu pomeneşte nicăieri de Atlantida. 
De ce? 

Dillen îşi plimbă privirea de la unul la altul, apoi se aşeză la loc. 
După o scurtă pauză, Hiebermeyer se ridică în picioare şi se postă în 
spatele scaunului său. 

— Cred că aş putea răspunde eu la întrebare, spuse el, apoi tăcu 
preţ de câteva clipe. În lumea în care trăim tindem să considerăm 
cunoştinţele istorice drept bun universal. Bineînţeles că există şi 
excepţii, şi cu toţii ştim că istoria poate fi manipulată, dar, în general, 
puţine lucruri semnificative pot fi ascunse multă vreme. Ei bine, 
Egiptul antic nu era aşa. Ceilalţi îl ascultau cu atenţie. Spre 
deosebire de Grecia şi de Orientul Apropiat, ale căror culturi au fost 
răvăşite de invazii, Egiptul dispune de o tradiţie neîntreruptă care se 
întinde în timp până la începutul Epocii Bronzului şi până la perioada 
dinastică timpurie din jurul anului 3100 înainte de Hristos. Unii cred 
că se întinde chiar până la sosirea primilor agricultori, cu aproape 
patru mii de ani înainte. Din partea audienței se auzi un murmur de 
interes. Dar în vremea lui Solon era greu să obţii accesul la astfel de 
cunoştinţe vechi. Ca şi cum ele ar fi fost un tot împărţit în fragmente 
disparate, ca un puzzle, ambalate şi expediate. Se opri, încântat de 
metafora găsită. Aceste cunoştinţe au ajuns într-o mulţime de temple, 
ridicate în cinstea unor zei diferiţi. Preoţii au ajuns să-şi păzească 
îndârjit propriul pachet de cunoştinţe, ca pe o comoară proprie. 
Aceste cunoştinţe puteau fi dezvăluite celor din afară doar graţie 
unei intervenţii divine, printr-un semn de la zei. Ciudat, adăugă el cu 
un licăr în ochi, cum aceste semne apăreau cel mai des atunci când 
cel care cerea ceva aducea o ofrandă, de obicei în aur. 

— Aşadar, se puteau cumpăra cunoştinţe? întrebă Jack. 

— Da, dar numai atunci când circumstanţele erau adecvate, în 
ziua potrivită a lunii, în afara deselor festivaluri religioase, conform 
unei întregi pleiade de alte semne şi augurii. Dacă nu era totul 
perfect, solicitantul era refuzat, chiar dacă venea cu o navă plină de 
aur. 

— Aşadar, povestea Atlantidei putea fi cunoscută într-un singur 
templu şi spusă unui singur grec. 

— Categoric. Hiebermeyer dădu solemn din cap înspre Jack. Doar 
câţiva greci au ajuns în scriptoriile templelor. Preoţii erau suspicioşi 
faţă de oameni ca Herodot, care îşi băgau nasul peste tot, fără discri- 
minare, mergând de la un templu la altul. Uneori lui Herodot i se 
dădeau chiar informaţii greşite, poveşti exagerate sau falsificate. S-ar 
putea spune că era dus de nas. Cele mai preţioase cunoştinţe erau 
prea sacre pentru a fi încredințate hârtiei. Erau trecute din gură în 
gură, de la mare preot la mare preot. Cele mai multe au dispărut 
odată cu ultimii preoţi, atunci când grecii au închis templele. Puţinul 
care a fost încredinţat hârtiei s-a pierdut sub romani, odată cu 
mistuirea în flăcări a Bibliotecii Regale din Alexandria în timpul 
războiului civil din anul 48 înainte de Hristos. şi după ce Biblioteca 
Mică a avut aceeaşi soartă în momentul când împăratul Theodosius a 
ordonat distrugerea tuturor templelor păgâne în anul 391 după 
Hristos. Cunoaştem câte ceva despre ceea ce s-a pierdut din 
referinţele existente în texte vechi care au supravieţuit. Geografia lui 
Pytheas Navigatorul. Istoria Lumii de împăratul Claudius. Volumele 
lipsă de Galen şi Celsus. Mari opere de istorie şi ştiinţă, compendii de 
cunoştinţe farmaceutice care ar fi dus la progresul incomensurabil al 
medicinii. Putem doar să ne imaginăm câte cunoştinţe secrete ale 
egiptenilor au avut aceeaşi soartă. 

Hiebermeyer se aşeză şi Katia vorbi din nou: 

— Aş vrea să propun o ipoteză alternativă. Eu spun că Platon 
afirma adevărul despre sursa lui. Cu toate astea, dintr-un motiv 
oarecare, Solon nu a scris nici o relatare despre vizita lui. Să i se fi 
interzis acest lucru de către preoţi? Luă iarăşi în mână cărţile şi 
continuă: Cred că Platon a luat faptele brute pe care le cunoştea şi 
le-a potrivit scopurilor lui. Aici sunt parţial de acord cu profesorul 
Dillen. Platon a exagerat ca să transforme Atlantida într-un loc 
îndepărtat şi uluitor, potrivit pentru o epocă foarte veche. Aşa că a 
plasat povestea cu mult timp în urmă şi a făcut din Atlantida egala 
celor mai mari întinderi de pământ pe care şi le putea închipui, după 
care a situat-o în oceanul vestic, dincolo de graniţele lumii antice. Se 
uită la Jack. Există o teorie despre Atlantida, susţinută de arheologi. 
Suntem norocoşi să-l avem astăzi printre noi pe unul dintre 
reprezentanţii ei de frunte. Doctor Howard? 

Jack apăsă deja pe telecomandă şi afişă pe ecran o hartă a Mării 
Egee, în centrul căreia se vedea insula Creta. 

— Totul devine plauzibil numai dacă micşorăm dimensiunile, rosti 
el. Dacă dăm timpul înapoi cu nouă sute şi nu cu nouă mii de ani 
înainte de Solon, ajungem în jurul anului 1600 înainte de Hristos. Era 
perioada marilor civilizaţii din Epoca Bronzului, a Regatului Nou 
egiptean, a canaaniţilor din Siro-Palestina, a hitiţilor din Anatolia, a 
micenienilor din Grecia, a minoienilor din Creta. Este singurul 
context posibil pentru povestea Atlantidei. Indreptă un pointer 
luminos de mărimea unui creion spre hartă. Şi mai cred că singura 
locaţie posibilă este Creta. Se uită la Hiebermeyer. Pentru cei mai 
mulţi egipteni din vremea faraonilor, Creta era limita nordică a 
experienţei lor. Înspre sud este un ţinut impunător, o linie de țărm 
lungă, în spatele căreia se văd munţi, chiar dacă egiptenii ştiau că e o 
insulă din expedițiile pe care le făcuseră până la palatul lui Knossos 
pe coasta de nord. 

— Cum rămâne cu Oceanul Atlantic? întrebă Hiebermeyer. 

— Putem uita de asta, replică Jack. In zilele lui Platon, marea de 
la vest de Gibraltar era o necunoscută, un ocean imens care făcea 
legătura cu marginea înspăimântătoare a lumii. Aşa că aici a plasat 
Platon Atlantida. Cititorii lui cu greu ar fi fost şocaţi de o insulă din 
Mediterana. 

— Şi cuvântul Atlantis? 

— Poseidon, zeul mărilor, avea un fiu, pe Atlas, colosul plin de 
muşchi care purta cerul pe umeri. Oceanul Atlantic era oceanul lui 
Atlas, nu al Atlantidei. Termenul Atlantic apare pentru prima dată la 
Herodot, aşa că era probabil larg răspândit la momentul scrierilor lui 
Platon. Jack se opri şi se uită la ceilalţi. Inainte de a vedea papirusul 
aş fi presupus că Platon a inventat cuvântul Atlantis, un nume 
plauzibil pentru un continent pierdut în Oceanul lui Atlas. Din 
inscripţii ştim că egiptenii se refereau la cretani şi la micenieni ca 
fiind oamenii lui Keftiu, populaţii din nord care veneau cu navele şi 
cereau tribut. Eu aş fi sugerat că termenul Keftiu şi nu Atlantis este 
numele continentului pierdut în relatarea originală. Acum nu mai 
sunt aşa de sigur. Dacă acest papirus datează cu adevărat de 
dinainte de Platon, atunci este clar că nu el a inventat cuvântul. 

Katia îşi dădu părul pe spate şi se uită fix la Jack. 

— Să fi fost războiul dintre atenieni şi atlanţi în realitate un 
război între micenieni şi cretani? 

— Eu cred că da. Jack se uită cu interes la ea. Este posibil ca 
Acropolele ateniene să fi fost cea mai impresionantă construcţie 
miceniană înainte de a fi demolată pentru a face loc construcţiilor din 
perioada clasică. La scurt timp după 1500 înainte de Hristos, 

războinicii micenieni au cucerit Knossos-ul din Creta, pe care l-au 
condus până ce palatul a fost distrus de foc o sută de ani mai târziu. 
Părerea convenţională în acest caz este aceea că micenienii erau puşi 
pe război, în vreme ce cretanii erau paşnici. Cucerirea a avut loc 
după ce cretanii au fost devastaţi de o catastrofă naturală. 

— Ar putea exista un indiciu pentru toate astea în legenda lui 
Tezeu şi a minotaurului, interveni Katia. Tezeu, prinţul atenian, o 
vrea pe Ariadna, fata regelui Minos din Knossos, dar înainte de a 
obţine mâna ei trebuie să se lupte cu minotaurul în labirint. 
Minotaurul era jumătate taur, jumătate om, în mod clar o 
reprezentare a forţei armate cretane. 

Hiebermeyer intră şi el în joc: 

— Epoca Bronzului în Grecia a fost redescoperită de oamenii care 
credeau că legendele conţin un sâmbure de adevăr. Sir Arthur Evans 
la Knossos, Heinrich Schliemann la Troia şi Micene. Amândoi cre- 
deau că războaiele troiene din Iliada şi Odiseea lui Homer, scrise în 
secolul al VIII-lea înainte de Hristos, păstrau amintiri din 
evenimentele tumultuoase care au condus la prăbuşirea Epocii de 
Bronz. 

— Iar asta mă duce la ultimul punct, rosti Jack. Platon nu avea 
cum să ştie ceva despre Creta din Epoca Bronzului, care fusese uitată 
în Evul Întunecat ce a precedat perioada clasică. Cu toate astea, în 
poveste sunt multe detalii care amintesc de cretani, detalii pe care 
Platon nu avea de unde să le fi cunoscut. Katia, îmi permiţi? 

Jack întinse mâna şi luă, privind-o în ochi, cele două cărţi pe care 
ea le împinse în faţă. Răsfoi o carte şi o deschise către final. 

— Aici. Atlantida „era calea către alte insule, iar de la acelea 
puteai ajunge pe întreg continentul opus”. Exact aşa arată Creta 
dinspre Egipt, celelalte insule fiind arhipelagurile Dodecanez şi 
Cicladic din Marea Egee, iar continentul - Grecia şi Asia Minor. Şi 
lucrurile nu se opresc aici. Deschise cealaltă carte şi citi un alt pasaj: 
„Atlantida era stâncoasă şi abruptă pe partea mării şi cuprindea o 
mare câmpie înconjurată de munţi”. Jack se duse la ecranul pe care 
acum se vedea o hartă la scară mare a Cretei. Exact aşa apare coasta 
sudică a Cretei şi marea câmpie de la Mesara. Se întoarse acolo unde 
lăsase cărţile pe masă. Şi în cele din urmă atlanţii înşişi. „Frau 
împărţiţi în zece districte administrative relativ independente, sub 
conducerea metropolei regale.” Se roti şi arătă spre hartă. Arheologii 
cred că Creta din perioada minoică a fost împărţită în circa o duzină 
de regiuni palatine semiautonome, în cadrul cărora Knossos-ul era 
cel mai important. Apăsă un buton de pe telecomandă şi pe ecran 
apăru o imagine spectaculoasă a săpăturilor de la palatul din 
Knossos, cu camera tronului restaurată. 

Cu siguranţă că acesta este „splendidul oraş capitală aflat la 
jumătatea drumului de-a lungul coastei”. Sări peste mai multe ima- 
gini până ajunse la un prim-plan al sistemului de canalizare din palat. 
Şi exact aşa cum minoienii erau excelenți ingineri în hidraulică, 
„atlanţii făceau bazine, unele deschise către ceruri, altele acoperite, 
pe care le foloseau iarna ca băi calde; erau băile pentru regi, pentru 
persoanele private, pentru cai şi pentru vite”. După aceea vine 
taurul. Jack apăsă butonul şi apăru o altă imagine din Knossos, de 
această dată arătând o sculptură magnifică în formă de coarne de 
taur lângă o curte. Jack citi din nou: „Frau tauri care îşi aveau țarcul 
la templul lui Poseidon, iar regii, fiind lăsaţi singuri în templu, după 
ce se vor fi rugat la zeu să poată prinde victima pe care acesta o 
socotea acceptabilă, vânau taurii, fără alte arme decât bete şi laţuri”. 
Jack se întoarse spre ecran şi derulă imaginile rămase. O pictură 
murală din Knossos cu un taur. Un vas de libaţiune? din piatră având 
forma unui cap de taur. O cupă de aur gravată cu o scenă de 
vânătoare de tauri. Un puț săpat care conţinea sute de coarne de 
taur, descoperit recent sub curtea principală a palatului. Jack se 
aşeză şi se uită la ceilalţi. Iar această poveste mai are şi un ultim 
ingredient. În imagine apăru o fotografie aeriană a insulei Thera, 
făcută de Jack din elicopterul de pe Seaquest cu doar câteva zile 
înainte. Se putea vedea clar conturul zdrenţuit al insulei, cu bazinul 
vast din interior înconjurat de creste spectaculoase pe care se înălţau 
casele vopsite în alb ale satelor din zilele noastre. Singurul vulcan 
activ din Marea Egee şi unul dintre cele mai mari ale lumii. Cândva la 
mijlocul celui de-al doilea mileniu înainte de Hristos, chestia aia a 
erupt. Optsprezece kilometri cubi de stânci şi cenuşă au fost azvârliţi 
la o altitudine de optzeci de kilometri şi la o distanţă de sute de kilo- 
metri spre sud, peste Creta şi Mediterana de est, întunecând cerul 
zile întregi. Explozia a zguduit clădirile din Egipt. 

Hiebermeyer se apucă să recite din memorie din Vechiul 
Testament: _ 

— „Atunci a zis Domnul către Moise: «Intinde mâna ta spre cer şi 
se va face întuneric în pământul Egiptului, încât să-l pipăi cu mâna». 
Și şi-a retras Moise mâna sa spre cer şi s-a făcut întuneric beznă în 
tot pământul Egiptului”. ” 

— Cenuşa probabil că a acoperit Creta şi a distrus agricultura 
pentru o generaţie, continuă Jack. '[ărmul de nord a fost lovit 
amarnic de tsunami şi de valuri imense de reflux care au devastat 
palatele. S-au produs cutremure distrugătoare. Populaţia rămasă nu 


1 Act ritual care constă în gustarea şi apoi vărsarea unei cupe de vin, lapte etc, ca ofrandă 
adusă unei divinităţi. (n.red.) 
5 Ieşirea 10:21-22 (n.red) 

s-a mai putut pune cu micenienii când aceştia au apărut în căutarea 
unor prăzi bogate. 

Katia îşi ridică palmele la bărbie şi vorbi: 

— Să recapitulăm. Egiptenii aud un zgomot imens. Cerul se întu- 
necă. Câţiva supraviețuitori ajung în Egipt cu poveşti cutremurătoare 
despre un dezastru. Oamenii lui Keftiu nu mai vin cu tributurile lor. 
Atlantida nu se scufundă sub valuri, dar dispare pentru totdeauna din 
universul egiptean. 

Îşi înălţă capul şi se uită la Jack, care îi zâmbi. 

— Am demonstrat ce voiam să demonstrez, spuse el. 

În tot cursul acestei discuţii, Dillen rămăsese tăcut. Ştia că 
ceilalţi erau perfect conştienţi de prezenţa lui şi mai ştia că 
traducerea fragmentului de papirus dezvăluia secrete care aveau să 
dea peste cap toate convingerile lor. Îl priviră toţi aşteptând să 
înceapă, iar Jack resetă proiectorul pe prima imagine. Pe ecran apăru 
din nou prim-planul manuscrisului în greaca veche. 

— Sunteţi gata? întrebă Dillen grupul. 

Se auzi de îndată un murmur de aprobare. Atmosfera din 
încăpere deveni încordată. Dillen se aplecă şi îşi deschise servieta, de 
unde scoase un papirus mare pe care îl desfăcu în faţa lor. Jack făcu 
lumina mai mică şi aprinse o lampă fluorescentă peste fragmentul 
boţit din vechiul papirus aflat în centrul mesei. 

CAPITOLUL 4 


___ Obiectul interesului lor le era acum dezvăluit în toate detaliile. 
Înscrisul antic devenise aproape luminos sub placa de sticlă protec- 
toare. Ceilalţi îşi traseră scaunele mai în faţă. 

— Mai întâi, materialul. 

Dillen dădu din mână în mână o cutiuţă de plastic pentru mostre 
care conţinea un fragment scos pentru analiză după desfacerea 
linţoliului de pe mumie. 

— Este, fără îndoială, papirus, Cyperus papyrus. Vedeţi modelul 
în reţea unde fibrele trestiei au fost presate şi unite laolaltă. 

— Din secolul al II-lea după Hristos, papirusul a dispărut în mare 
parte din Egipt, zise Hiebermeyer. A dispărut datorită maniei 
egiptenilor de a scrie arhive. Egiptenii erau străluciți în irigaţii şi 
agricultură, dar din cine ştie ce motiv nu au reuşit să menţină 
culturile de trestie de papirus de-a lungul Nilului. Vocea lui 
Hiebermeyer era copleşită de emoție. lar acum pot dezvălui faptul că 
papirusul cel mai vechi datează din anul 4000 înainte de Hristos, 
adică e mai vechi cu aproape o mie de ani decât oricare altul 
descoperit anterior. A fost găsit cu ocazia săpăturilor mele din cursul 
acestui an la templul zeiţei Neith din Sais, în delta Nilului. 

De jur împrejurul mesei se auzi un murmur de emoție. Katia se 
aplecă şi mai mult. 

— Bun. Manuscrisul. Dispunem de un suport foarte vechi, dar 
care poate data din orice an până în secolul al II-lea după Hristos. 
Putem fi mai precişi? 

Hiebermeyer clătină din cap. 

— Nu prin simpla studiere a materialului. Am putea încerca o 
datare cu carbon, dar e probabil ca izotopii să fi fost deja contaminati 
de alte materiale organice din linţoliul mumiei. lar o mostră suficient 
de mare ar însemna distrugerea papirusului. 

— Ceea ce în mod evident este inacceptabil. Dillen preluă condu- 
cerea discuţiei. Dar avem dovada înscrisului însuşi. Dacă Maurice nu 
l-ar fi recunoscut, nu am fi fost astăzi aici. 

— Primele indicii au fost depistate de studenta mea, Aysha 
Farouk. Hiebermeyer privi în jurul mesei. Cred că mormântul şi 
papirusul aparţin aceleiaşi perioade de timp. Papirusul nu era o 
zdreanţă veche, ci un document scris în acea epocă. Claritatea 
literelor atestă asta. 

Dillen prinse cele patru colţuri ale papirusului pe masă, 
permiţând celorlalţi să vadă că era plin de simboluri copiate din 
papirus. Grupase laolaltă litere identice, perechi de litere şi cuvinte. 
Era o cale de a analiza regularitatea statistică, cunoscută celor care 
studiaseră cu el. 

Arătă înspre opt linii de scris continuu de la sfârşit. 

— Maurice a avut dreptate să-l identifice ca fiind o bucată dintr- 
un manuscris grecesc, datând nu mai târziu de perioada clasică a 
secolului al V-lea înainte de Hristos. Îşi ridică privirea şi făcu o 
pauză. Avea dreptate, dar eu pot fi mai exact de atât. Arătă cu mâna 
un grup de litere de la începutul textului. Grecii au adoptat alfabetul 
de la fenicieni în prima parte a mileniului I înainte de Hristos. Unele 
litere feniciene au supravieţuit nealterate, altele şi-au schimbat cu 
timpul forma. Alfabetul grecesc nu a atins forma sa finală decât la 
sfârşitul secolului al VI-lea înainte de Hristos. Dillen apucă 
indicatorul şi arătă înspre colţul din dreapta sus al papirusului. Şi 
acum uitaţi-vă aici. 

O literă identică fusese subliniată în mai multe cuvinte copiate 
din papirus. Semăna cu litera A înclinată spre stânga, cu linia 
orizontală extinzându-se pe laturi precum braţele unei siluete. 

Jack interveni emoţionat: 

— Litera feniciană A. 

— Corect. Dillen îşi trase scaunul mai aproape de masă. Forma 
feniciană dispare pe la mijlocul secolului al VI-lea înainte de Hristos. 
Din acest motiv, şi datorită vocabularului şi stilului, sugerez o dată 
de la începutul secolului. Poate 600, cu siguranţă nu mai târziu de 
580 înainte de Hristos. 

Se auzi un murmur colectiv. 

— Cât de sigur sunteţi de estimare? întrebă Jack. 

— La fel de sigur cum am fost întotdeauna de estimările mele. 

— lar eu vă pot dezvălui cea mai importantă dovadă de datare a 
mumiei, anunţă triumfător Hiebermeyer. O amuletă de aur sub forma 
unei inimi, ib, sub un disc solar, re, împreună formând o reprezentare 
simbolică a numelui dat la naştere faraonului Apries, anume Wah-Ib- 
Re. Poate că amuleta a fost un dar personal oferit ocupantului 
mormântului, o posesiune valoroasă luată în viaţa de apoi. Apries a 
fost un faraon din Dinastia a Douăzeci şi şasea şi a domnit între 595 
şi 568 înainte de Hristos. N 

— Fantastic! exclamă Katia. In afara câtorva fragmente, nu dis- 
punem de nici un manuscris original grecesc de dinainte de secolul al 
V-lea înainte de Hristos. Ce avem aici a fost scris la un secol după 
Homer şi la doar câteva generații după ce grecii au început să 
folosească noul alfabet. Este cea mai importantă descoperire 

epigrafică de decenii încoace. Se opri ca să îşi pună ordine în 
gânduri. Întrebarea mea este următoarea: Ce caută un papirus cu un 
text grecesc în Egipt în secolul al VI-lea înainte de Hristos, cu mai 
bine de două sute de ani înainte de venirea lui Alexandru cel Mare? 

Dillen privi în jurul mesei. 

— Nu vreau să mă mai joc cu voi. Cred că avem în faţă un frag- 
ment din opera pierdută a lui Solon, Făcătorul-de-Legi, o relatare a 
vizitei lui la marele preot din Sais. Am descoperit sursa istoriei lui 
Platon despre Atlantida. 


Jumătate de oră mai târziu stăteau în grup pe balconul care 
dădea spre marele port. Dillen îşi fuma pipa şi se uita cu drag cum 
Jack vorbeşte cu Katia separat de ceilalţi. Nu era pentru prima dată 
când îl vedea într-o astfel de postură, dar poate că Jack găsise în 
sfârşit pe cineva serios. Cu ani în urmă, Dillen întrezărise potenţialul 
în acest student rebel căruia îi lipsea rigoarea unei educaţii 
convenţionale; el îl împinsese pe Jack către contraspionajul militar, 
cu condiţia să se întoarcă la cariera de arheolog. Un alt fost student, 
Efram lacobovici, furnizase o mică avere din afacerea lui cu software 
care finanța toate cercetările UMI, iar Dillen era bucuros să aibă 
şansa de a fi implicat în aventurile lui Jack. 

Jack se scuză ca să sune prin satelit nava Seaquest, lăsându-şi 
uşor mâna pe braţul Katiei şi pornind către uşă. Emoţia pe care o 
resimţise aflând de existenţa papirusului rivaliza cu nevoia de a fi la 
curent cu evoluţia lucrărilor la epava descoperită. Trecuseră doar 
două zile de când Costas dăduse peste discul auriu, dar situl scotea 
deja la iveală bogății care amenințau să pună în umbră chiar şi acea 
descoperire. 

Cum conversaţia lâncezea, iar Jack era plecat, ceilalţi fură atraşi 
de un monitor TV montat într-o nişă din perete. Era o relatare CNN 
despre un atac terorist în fosta Uniune Sovietică, de această dată 
fiind vorba de explozia devastatoare a unei maşini-capcană în 
capitala Republicii Georgia. La fel ca multe astfel de evenimente de 
dată recentă, tragedia nu era opera unor fanatici, ci un act calculat 
de răzbunare personală, un alt episod trist într-o lume unde 
ideologiilor extremiste le luau locul lăcomia şi vendeta ca principale 
cauze de instabilitate globală. Pentru cei aflaţi pe balcon situaţia era 
în mod special îngrijorătoare, datorită faptului că antichităţile furate 
erau folosite la ungerea unor afaceri şi a unor personaje de pe piaţa 
neagră din ce în ce mai îndrăzneţe în tentativele lor de achiziţionare 
a celor mai nepreţuite comori. 

La întoarcere, Jack reluă discuţia pe care o avusese cu Katia. 
Femeia dezvăluise prea puţine despre trecutul ei, dar îşi manifestase 

intenţia de a se implica în lupta împotriva criminalităţii mai mult 
decât îi putea permite poziţia ei. Jack află că ei i se oferiseră posturi 
universitare prestigioase în Occident, dar alesese să rămână în Rusia 
pentru a fi direct implicată în miezul problemelor, în ciuda birocraţiei 
corupte, a amenințărilor de tot felul sau a şantajului la care putea fi 
supusă. 

Hiebermeyer şi Dillen li se alăturară şi discuţia reveni la papirus. 

— Am fost mereu uimită de faptul că Solon n-a lăsat nici un 
înscris despre vizita lui în Egipt, rosti Katia. Era un om de litere 
proeminent, cel mai învăţat atenian al acelor zile. 

— Să fi existat un asemenea înscris care să fi fost întocmit chiar 
în incinta templului? 

Jack se uită întrebător la Hiebermeyer, care îşi curăța ochelarii şi 
transpira în mod vizibil. 

— Este posibil, deşi astfel de ocazii trebuie să fi fost puţine şi rare 
în timp. Hiebermeyer îşi puse ochelarii la loc şi îşi şterse fruntea. 
Pentru egipteni, arta scrisului reprezenta darul divin al lui Thoth, 
scribul zeilor. Transformând scrisul într-un act sacru, preoţii puteau 
menţine controlul asupra cunoştinţelor. Iar orice text realizat de un 
străin într-un templu ar fi fost considerat un sacrilegiu. 

— Prin urmare, el n-ar fi fost un personaj prea popular, comentă 
Jack. 

Hiebermeyer clătină din cap. 

— Ar fi fost întâmpinat cu suspiciune de cei care dezaprobau 
decizia marelui preot de a dezvălui cunoştinţele acumulate. Slujitorii 
templului ar fi urât prezenţa lui ca străin care vine să le sfideze zeii. 
Hiebermeyer îşi dădu jos haina şi îşi suflecă mânecile cămăşii. Iar 
grecii nu erau cei mai iubiţi pământeni de pe acolo. Faraonii le 
permiseseră nu cu mult timp înainte să-şi înfiinţeze un avanpost 
comercial la Naucratis, în delta Nilului. Erau comercianţi vicleni, 
experimentați în urma negoţului cu fenicienii, în vreme ce Egiptul 
fusese închis mulţi ani lumii exterioare. Egiptenii care îşi 
încredinţaseră bunurile negustorilor greci habar n-aveau de 
realităţile dure ale comerţului. Cei care nu profitau imediat aveau 
sentimentul că au fost păcăliţi şi trădaţi. Mulţi nutreau o ură 
profundă faţă de aceşti străini. 

— Aşadar, tu sugerezi că Solon şi-a înregistrat călătoria, dar 
înscrisurile i-au fost luate şi aruncate la gunoi? interveni Jack. 

Hiebermeyer dădu din cap. 

— Este posibil. Vă puteţi imagina ce fel de cărturar era. 
Încăpăţânat până la obsesie, cu prea puţină îngăduinţă faţă de cei din 
jurul lui. Şi cu o mare naivitate faţă de realitatea din jur. Probabil că 
ducea cu el o pungă plină cu aur, iar slujitorii templului au aflat de 

asta. Ar fi fost o pradă uşoară în cursul acelor drumuri de noapte prin 
deşert, din zona templului către oraşul unde probabil locuia. 

— Prin urmare, tu spui că Solon a fost prins în ambuscadă şi 
jefuit în deşert. I s-a luat şi i s-a rupt papirusul pe care îl scrisese, 
apoi a fost aruncat. La puţin timp după aceea, câteva fragmente au 
fost strânse laolaltă şi refolosite ca linţoliu pentru o mumie. Atacul a 
avut loc după ultima vizită a lui Solon la templu, aşa că manuscrisul 
lui este în întregime pierdut. 

— Şi ce ziceţi de asta? interveni Hiebermeyer. Este lovit atât de 
rău, că îşi aminteşte doar fragmente din poveste şi, poate, nimic din 
ce aflase cu ocazia ultimei vizite la templu. Este deja un om în vârstă 
şi memoria lui e slăbită. Întors în Grecia, nu mai pune niciodată tocul 
pe hârtie şi este prea ruşinat ca să admită cât de mult trebuie să se fi 
pierdut datorită propriei stupidităţi. Singurul lucru pe care îl face 
este să povestească o versiune alandala a ceea ce îşi aminteşte 
câtorva prieteni apropiaţi. 

Dillen asculta cu satisfacţie vizibilă cum cei doi foşti studenţi ai 
lui aduceau argumente. O astfel de adunare avea ca rezultat mai 
mult decât suma părţilor; ciocnirea dintre minţi scotea la iveală idei 
şi raționamente noi. 

— Am ajuns cam la aceeaşi concluzie după ce-am citit textul şi am 
comparat povestea lui Platon cu papirusul, spuse el. Veţi vedea la ce 
mă refer în scurt timp. Haideţi să revenim la treburile noastre. 

Intrară din nou în sala de conferinţe. Răcoarea dinăuntru îi 
învioră după căldura ucigătoare de afară. Toţi îl priviră pe Dillen 
nerăbdători în faţa fragmentului de papirus. 

— Cred că este o transcriere după dictare. Textul a fost scris în 
grabă, iar conţinutul nu e cizelat. Este doar un fragment din 
documentul original, care putea avea mii de rânduri. Ceea ce a 
supravieţuit este echivalentul a două paragrafe scurte despărțite de o 
gaură lată cam de şase rânduri. În centru este acest simbol, urmat de 
cuvântul Atlantis. 

— Am mai văzut aşa ceva undeva. 

Jack se aplecă peste masă şi studie ciudatul simbol din centrul 
papirusului. 

— Da, aşa e. Dillen îşi ridică privirea din însemnările lui. Dar 
dacă îmi permiţi, voi lăsa asta pe mai târziu. Nu am nici o îndoială că 
acest document a fost scris de Solon în scriptoriul templului de la 
Sais, în vreme ce şedea în faţa marelui preot. 

— Care se numea Amenhotep. Hiebermeyer se aprinsese din nou 
la faţă de emoție. Luna trecută, în timpul excavaţiilor noastre de la 
Templul lui Neith, am dat peste un fragment de listă cu preoţii Dinas- 
tiei a Douăzeci şi şasea. Conform cronologiei, Amenhotep avea peste 

o sută de ani când a fost vizitat de Solon. Există chiar şi o statuie a 
lui. Se găseşte la British Museum. 

Hiebermeyer întinse mâna şi apăsă un buton pe proiectorul 
multimedia, dezvăluind o siluetă în postura clasică egipteană, ţinând 
o cutie pentru relicve în model de naos. Chipul păru dintr-odată tânăr 
şi fără vârstă, ascunzând mai multe decât lăsa să se vadă, cu o 
expresie melancolică de bătrân care a transmis mai departe tot ce 
avea de transmis înainte ca moartea să îl ia cu ea. 

— Să fie cu putinţă, interveni Katia, ca pauza din text să 
reprezinte o pauză în dictare, ca scrisul de deasupra să fie sfârşitul 
relatării, poate rezultatul unei audienţe de o zi cu preotul, iar scrisul 
de dedesubt, începutul altei relatări? 

— Chiar aşa, zise Dillen încântat. Cuvântul Atlantis este un titlu, 
începutul unui nou capitol. 

Degetele lui atinseră laptopul pe care îl conectase la proiectorul 
multimedia. Puteau vedea acum o imagine mărită digital a textului în 
greacă, alături de cuvintele traduse în engleză. Dillen începu să 
citească traducerea la care el şi Katia lucraseră din ziua precedentă, 
când sosiseră. 


„lar în citadelele lor erau tauri, atât de mulţi încât umpleau 
curţile şi coridoarele înguste, iar oamenii dansau cu ei. Apoi, în 
vremea faraonului Tutmosis, zeii au lovit pământul cu o zguduială 
puternică şi peste ținut a venit întunericul, iar Poseidon a aruncat un 
val imens care a măturat totul în calea lui. Asta a fost sfârşitul 
regatului din insula lui Keftiu. Apoi vom auzi de un alt regat puternic, 
al citadelei scufundate pe care ei o numeau Atlantis.” 


— Şi acum să vedem a doua secţiune, continuă Dillen. Apăsă o 
tastă şi imaginea trecu dedesubtul pauzei din text. Amintiţi-vă că 
materialul este destul de brut. Pe măsură ce scria, Solon traducea 
egipteana în greacă. Aşa că este destul de direct, cu puţine fraze 
complexe sau cuvinte obscure. Dar există o problemă. 

Privirile tuturor se îndreptară din nou asupra ecranului. Textul 
ajunsese la sfârşit, cuvintele pierzându-se acolo unde papirusul 
fusese rupt. În vreme ce primul paragraf se conservase bine, cel de-al 
doilea era trunchiat progresiv pe măsură ce marginile zdrenţuite 
convergeau în formă de V. Ultimele rânduri conţineau doar 
fragmente de cuvinte. 

Katia începu să citească: 

— „Atlantis.” 

Emfaza cu care rostea silabele avea oarecum rolul de a-i ajuta pe 
toţi să înţeleagă bine ce aveau în faţa ochilor. Prima propoziţie este 

lipsită de conţinut. Se concentră asupra ecranului şi rosti mai 
departe printre dinţi: 


Dia tonemechri hou he thalatta stenoutai. 


Vocalele sunau parcă în chineză când Katia recreă cadenţa limbii 
antice. 


„Printre insule până ce marea se îngustează. Dincolo de 
Cataracta lui Bos.” 


Hiebermeyer se încruntă nedumerit. 

— Greaca mea e suficient de bună ca să ştiu ce katarractes, adică 
un şuvoi curgând în jos sau o cascadă, rosti el. Cuvântul era folosit ca 
să descrie cascadele de pe cursul superior al Nilului. Cum putea fi el 
folosit cu referire la mare? 

Dillen se duse la ecran. 

— În acest punct începem să pierdem cuvinte întregi din text. 

Katia citi din nou: 

„Și apoi douăzeci de dromoi de-a lungul țărmului sudic.” 

— Un dromos avea cam şaizeci de stadii, comentă Dillen. Cam 
cincizeci de mile marine. 

— De fapt, varia foarte mult, zise Jack. Dromos înseamnă „par- 
curs”, adică distanţa pe care o poate parcurge o navă într-o zi, câtă 
vreme soarele este sus pe cer. 

— E de presupus că diferea de la loc la loc, rosti Hiebermeyer pe 
un ton ironic. În funcţie de vânt, curenţi şi de perioada din an, şi 
luând în calcul schimbările sezoniere de climă şi orele zilei. 

— Exact. Un parcurs reprezenta un indiciu al timpului pe care 
urma să-l petreci de la A la B în condiţii favorabile. 

— „Sub marele bucranion, semnul taurului“, continuă Katia. 

— Sau coarnele taurului, sugeră Dillen. 

— Fascinant. Hiebermeyer aproape că vorbi pentru sine. Unul 
dintre cele mai prezente simboluri din preistorie. L-am văzut deja în 
fotografiile lui Jack de la Knossos. Mai apare în altarele neolitice şi în 
toate palatele Epocii de Bronz ale Orientului Apropiat. Chiar şi în 
perioada romană bucranium-ul este omniprezent în operele monu- 
mentale de artă. 

Katia dădu din cap. 

— Textul devine acum fragmentar, dar eu şi profesorul am căzut 
de acord asupra înţelesului probabil. Veţi înţelege mai uşor dacă veţi 
vedea unde apar lipsurile. 

Comută proiectorul pe altă setare şi puse o peliculă transparentă 
pe tava de sticlă. Pe ecran apărură cuvintele ei scrise îngrijit sub 
formă de V reprezentând partea inferioară a papirusului. 

— „Apoi ajungi la citadelă. lar acolo, dedesubt, se află o vastă 
câmpie aurie, bazinele adânci, lacurile sărate, cât poţi cuprinde cu 
ochii. Cu două sute de vieţi în urmă, Poseidon şi-a aruncat mânia 
peste atlanti pentru că au îndrăznit să trăiască precum zeii. Cascada 
a căzut, uşa cea mare de aur a citadelei s-a închis pentru totdeauna 
şi Atlantis a fost înghițit sub valuri.” Katia făcu o pauză. Credem că 
aceste ultime propoziţii erau un mod de legare a poveştii cu sfârşitul 
ținutului lui Keftiu. Poate că tema marelui preot era mânia zeului 
mărilor, răzbunarea lui Poseidon pe oameni pentru orgoliul lor. 
Indreptă indicatorul către ecran. Probabil că următoarea secţiune 
era începutul unei descrieri detaliate a Atlantidei. Din nefericire, aici 
se văd doar câteva cuvinte fără nici o legătură. Aici, credem noi, este 
„casă aurie” sau „cu pereți aurii“. lar aici se pot citi clar literele 
greceşti pentru „piramidă”. Intreaga frază s-ar traduce prin „imense 
piramide de piatră”. Se uită întrebătoare la Hiebermeyer, care era 
prea uluit ca să comenteze şi căsca doar gura la ecran. Apoi vin 
aceste cuvinte de final. Katia arătă spre coada zdrenţuită a 
documentului. „Casa zeilor“, poate „sala zeilor”, care este din nou 
„Kata boukeros”, adică „sub semnul taurului”. Şi aici textul se 
sfârşeşte. 

Hiebermeyer vorbi primul, cu vocea tremurând de emotie: 

— Categoric că are sens. Voiajul printre insule, către un loc unde 
marea se îngustează. Asta nu poate însemna decât la vest de Egipt, 
dincolo de Sicilia, către Strâmtoarea Gibraltar. Bătu cu palma în 
masă ca să-şi întărească vorbele. Până la urmă, Atlantida tot în 
Oceanul Atlantic este! 

— Cum rămâne cu cascada? întrebă Jack. Gibraltarul nu prea 
seamănă a torent năvalnic. g 

— Şi cu vasta câmpie aurie, şi cu lacurile sărate, adăugă Katia. Ín 
Atlantic tot ce găseşti este marea pe de o parte şi munţi înalţi sau 
deşert de cealaltă parte. 

— Uimitor este şi ţărmul sudic, zise Jack. Cum Atlanticul nu dis- 
pune de un țărm sudic evident, asta ar implica faptul că el se găsea 
în Mediterana, iar eu cu greu îmi pot imagina o citadelă pe ţărmul 
pustiu din vestul Saharei. 

Dillen opri lampa proiectorului şi comută aparatul pe modul de 
lucru cu computerul, după care reîncărcă imaginile digitale. Ecranul 
se umplu de o serie de imagini cu creste muntoase acoperite de 
zăpadă, cu un complex de ruine cuibărite printre terase înverzite în 
prim-plan. 

— Jack avea dreptate să asocieze Atlantida lui Platon cu Creta din 
Epoca Bronzului. Prima parte a textului se referă în mod clar la civi- 
lizaţia minoică şi la erupția de pe Thera. Problema e că nu Creta era 
Atlantida. 

Katia dădu încetişor din cap. 

— Relatarea lui Platon este o combinaţie. 

— Exact. Dillen păşi înapoi în spatele scaunului său, gesticulând 
în timp ce vorbea. Avem aici fragmente din două istorii diferite. Unul 
descrie sfârşitul Cretei din Epoca Bronzului, ţara lui Keftiu. Celălalt 
se referă la o civilizaţie mult mai veche, aceea a Atlantidei. 

— Diferenţa de datare nu lasă loc la dubii. Hiebermeyer îşi şterse 
faţa în vreme ce vorbea. Primul paragraf din papirus datează distru- 
gerea lui Keftiu în cursul domniei lui Tutmosis. A fost un faraon al 
celei de-a Unsprezecea Dinastii, la sfârşitul secolului al XVI-lea 
înainte de Hristos, exact în epoca erupției vulcanului Thera. lar 
pentru Atlantida, „două sute de vieţi” din cel de-al doilea paragraf 
reprezintă de fapt un calcul destul de precis, de vreme ce o „viaţă” 
însemna cam douăzeci şi cinci de ani pentru cronicarii egipteni. 
Hiebermeyer făcu repede un calcul în gând. Cu cinci mii de ani 
înainte de Solon, cam pe la 5600 înainte de Hristos. 

— Incredibil. Jack clătină din cap, nevenindu-i să-şi creadă ure- 
chilor. O întreagă eră înaintea primelor oraşe-state. Mileniul al VI-lea 
înainte de Hristos. Însemna încă epoca neoliticului, o vreme când 
agricultura reprezenta o noutate pentru Europa. 

— Mă nedumereşte un detaliu, zise Katia. Dacă aceste poveşti 
sunt atât de distincte, cum poate fi simbolul taurului atât de 
proeminent în ambele relatări? 

— Nu-i o chestie complicată, răspunse Jack. Taurul nu era doar 
un simbol cretan. Încă de la începutul neoliticului a reprezentat forţa, 
virilitatea, stăpânirea solului. Plugurile trase de boi erau vitale 
pentru primii fermieri. Simbolurile cu tauri apar în toate comunităţile 
agricole timpurii din regiune. 

Dillen se uită gânditor la papirus. 

— Cred că am descoperit elementele de bază pentru două mii 
cinci sute de ani de speculaţii greşit orientate. La sfârşitul relatării 
sale despre Keftiu, marele preot, Amenhotep, îi dăduse un indiciu 
despre subiectul următoarei lor discuţii. Voia să-i menţină trează 
curiozitatea lui Solon, să se asigure că acesta se întorcea în fiecare 
seară până în ultima zi permisă de calendarul templului. Poate că 
voia acea pungă cu aur sau nişte donaţii mai generoase. Cred că în 
ultima propoziţie despre Keftiu avem un soi de preambul al poveștii 
Atlantidei. 

Jack prinse imediat ideea mentorului său. 

— Vreti să spuneţi că, în confuzia sa, Solon a înlocuit Keftiu cu 
Atlantis de fiecare dată când îşi amintea povestea sfârşitului 
cretanilor. 7 

— Te-ai prins, încuviință Dillen. În relatarea lui Platon nu există 
nimic care să indice faptul că Solon şi-a amintit ceva din a doua 
secțiune a textului. Nici un fel de cataractă, nici un fel de câmpie 
vastă. Şi nici un fel de piramide, care ar fi greu de uitat. Probabil că 
l-a lovit cineva tare de tot în cap în acea ultimă noapte. 

Soarele apunea, iar razele lui aruncau o lumină trandafirie peste 
apa din marele port de dedesubt. Se întorseseră cu toţii în sala de 
conferințe pentru întrevederea finală ce urmă pauzei de după- 
amiază. Nici unul dintre ei nu dădea semne de epuizare, în ciuda 
orelor petrecute în jurul mesei cu studierea preţiosului document. 
Erau cu toţii legaţi prin emoția descoperirii, a dezvăluirii unei chei 
către trecut care putea schimba întregul tablou despre naşterea 
civilizaţiei umane. 

Dillen se lăsă pe spate şi spuse: 

— Şi acum, Jack, să vorbim despre acel simbol pe care spui că l-ai 
mai văzut. 

În acel moment se auzi o bătaie puternică în uşă şi în cadrul ei 
apăru un tânăr. 

— Scuzaţi-mă, domnule profesor, dar e foarte urgent. Doctor 
Howard. 

Jack se repezi şi luă telefonul celular pe care i-l oferi tânărul, 
postându-se lângă balustrada balconului, ca să nu fie auzit de ceilalţi. 

— Howard aici. 

— Jack, aici e Costas. Suntem în alertă maximă. Trebuie să te 
întorci imediat pe Seaquest. 

CAPITOLUL 5 


Jack slăbi strânsoarea manşei şi elicopterul Lynx rămase 
nemişcat în aer, reducându-şi zgomotul rotorului la un mormăit 
vibrant. Apoi ajustă nivelul sunetului în căşti şi atinse uşor cu piciorul 
pedala din stânga, în acelaşi timp modificând brusc pasul rotorului 
din coadă ca să aducă aparatul paralel cu priveliştea spectaculoasă 
de dedesubt. Se întoarse spre Costas şi amândoi priviră prin uşa din 
stânga. 

La o mie de metri dedesubt se găsea inima fumegândă a insulei 
Thera. Pluteau deasupra rămăşiţei inundate a unei căldări gigantice, 
o scobitură vastă din care doar marginile zdrenţuite se ridicau dea- 
supra nivelului mării. De jur împrejurul lor, crestele se ridicau 
abrupt. Chiar sub ei se găsea Nea Kameni, „Noul Arzător”, cu 
suprafaţa arsă şi lipsită de viaţă. În centru se înălţau fuioare de fum, 
acolo unde vulcanul erupea din nou prin scoarţa terestră. Jack îşi 
spuse că totul semăna cu un semnal de avertizare, cu un mesager al 
Apocalipsei, ca un taur care pufnea şi dădea din copite înainte de 
măcel. 

În cască se auzi o voce fără chip, o voce pe care Jack o găsea tot 
mai irezistibilă. 

— Este uluitor, rosti Katia. Plăcile tectonice africană şi eurasiană 
se lovesc una de alta şi dau naştere practic la mai multe cutremure şi 
vulcani decât oriunde altundeva pe glob. Nu-i de mirare că zeii greci 
erau atât de violenţi. Întemeierea unei civilizaţii aici seamănă cu con- 
struirea unui oraş pe falia San Andreas. 

— Categoric, admise Costas. Dar fără tectonica plăcilor, piatra de 
var n-ar fi devenit niciodată marmură. Şi n-ar fi existat nici temple şi 
nici sculpturi. Făcu un gest către creste. Şi ce spui de cenuşa 
vulcanică? O chestie incredibilă. Romanii au descoperit că dacă se 
adaugă la mortarul de var se poate obţine un beton care rezistă sub 
apă. 

— Adevărat, acceptă Katia. Resturile vulcanice constituie şi un 
sol incredibil de fertil. Câmpiile din jurul vulcanilor Etna şi Vezuviu 
au fost surse bogate de hrană pentru lumea antică. 

Jack zâmbi în sinea sa. Costas era un gentleman, iar el şi Katia îşi 
descoperiseră o pasiune comună pentru geologie care dominase 
toată conversaţia din Alexandria. 

Lynx-ul se întorcea la Muzeul Maritim din Cartagina când Costas 
primise un apel de urgenţă de la Tom York, comandantul lui 

Seaquest. Costas îi făcuse imediat legătura cu Jack şi deviase apelul 
spre sud, în Egipt. În acea după-amiază, lângă port, îl văzuse pe Jack 
luându-şi repede rămas-bun de la Dillen şi Hiebermeyer, care-şi 
ascundeau dezamăgirea sub masca îngrijorării. 

Jack aflase despre Katia că este un scafandru experimentat şi 
când ea se apropiase de el pe balcon ca să-l întrebe dacă poate să-l 
însoţească, bărbatul nu văzuse nici un motiv de a o refuza. 

— Este şansa mea de a mă alătura frontului de luptă în prima 
linie, zisese ea, să simt pe pielea mea cu ce se confruntă arheologii 
moderni. 

Între timp, asistenta ei, Olga, avea să se întoarcă cu treburi 
urgente la Moscova. 

— Uite-o. 

Botul elicopterului le ghidă privirea către orizontul estic. leşiseră 
din raza vizuală a insulei Thera şi desluşeau în depărtare silueta 
navei Seaquest. Pe măsură ce se apropiau, albastrul profund al Mării 
Mediterane se închidea, ca şi cum apele ar fi fost înnegrite de un nor 
trecător. Costas le spuse că era vorba de un vulcan subacvatic, cu 
vârful înălțându-se din abis ca un atol gigantic. 

Jack apăsă butonul intercomului. 

— Nu mă aşteptam să descopăr un sit aici, rosti el. Vârful 
vulcanului este la treizeci de metri adâncime sub apă, prea adânc ca 
să fi fost un recif. Altceva a provocat naufragiul navei cretane. 

Acum erau chiar deasupra navei Seaquest. Începură să coboare 
către heliportul de la pupa. Marcajele de aterizare deveniră tot mai 
clare pe măsură ce altimetrul cobora. 

— Dar suntem incredibil de norocoşi că nava s-a scufundat acolo 
unde s-a scufundat, la o adâncime unde scafandrii noştri pot lucra. 
Este singurul loc pe o rază de mile întregi unde fundul apei este la o 
adâncime mai mică de cinci sute de metri. 

In intercom se auzi vocea kKatiei: 

— Spui că nava s-a dus la fund în secolul al XVI-lea înainte de 
Hristos. Poate că e o ipoteză hazardată, dar nu cumva cauza a fost 
erupția de pe Thera? 

— Categoric, răspunse Jack cu entuziasm. Şi ceea ce e şi mai ciu- 
dat e faptul că asta ar explica starea excelentă de conservare. Nava a 
fost înghițită brusc de un val uriaş şi s-a scufundat drept, cam la 
şaptezeci de metri sub vârf. 

Costas vorbi din nou: 

— Probabil că a fost un cutremur cu câteva zile înainte de eruptia 
vulcanică. Ştim că locuitorii de pe Thera au luat în seamă avertismen- 
tul şi au plecat luând cu ei cele mai multe dintre bunurile lor 
personale de pe insulă. Jack dădu din cap. Explozia a distrus totul pe 

o rază de mile în jur, continuă Costas. Dar ăla a fost doar începutul. 
Năvala apei în căldare trebuie să fi dus la răbufniri îngrozitoare, care 
au provocat tsunami-uri de sute de metri înălţime. Suntem destul de 
aproape de Thera şi cred că valurile şi-au pierdut prea puţin din 
forţă. Au zdrobit orice corabie aflată în calea lor, lăsând doar 
fragmente din ele în urmă. Epava noastră a supravieţuit pe fundul 
mării doar pentru că a fost prinsă la adâncime sub nivelul oscilaţiei 
valurilor. 

Elicopterul zbura la punct fix la treizeci de metri deasupra lui 
Seaquest, iar Jack aştepta permisiunea de aterizare. Profită de ocazie 
ca să arunce o privire critică la ambarcaţiunea care era mândria şi 
bucuria vieţii sale. Dincolo de heliport şi de bărcile gonflabile se 
găsea blocul de cazare, înalt de trei etaje, capabil să găzduiască 
douăzeci de oameni de ştiinţă şi un echipaj de treizeci de oameni. 
Lungă de şaptezeci şi cinci de metri, Seaquest era de aproape două 
ori mai mare decât Calypso a lui Cousteau. Fusese construită la 
comandă în şantierele navale din Finlanda care produceau 
faimoasele nave din clasa Akademic pentru Institutul Rus de 
Oceanologie. Ca şi acestea, dispunea la prova şi pe laterale de 
motoare de poziţionare, fiind astfel capabilă să plutească deasupra 
unui punct fix de pe fundul apei, şi de un sistem automat de 
trimming, care îi menținea stabilitatea prin reglarea nivelului apei 
din tancurile de balast. Nava avea acum mai bine de zece ani de când 
fusese lansată la apă şi avea nevoie de o revizie, dar continua să fie 
indispensabilă pentru cercetările şi explorările conduse de UMI în 
jurul lumii. 

În vreme ce Jack împinse manşa în faţă, atenţia tuturor fu atrasă 
de o siluetă întunecată de la orizont. Era o altă navă, joasă şi cu 
aspect sinistru, plutind nemişcată la câţiva kilometri de prova lui 
Seaquest. 

Ştiau cu toţii la ce se uită. Era motivul pentru care fusese chemat 
de urgenţă Jack din Alexandria. Katia şi Costas tăcură; îşi reveneau 
din emoția descoperirilor arheologice pentru a se confrunta cu prob- 
lemele serioase ale prezentului. Jack îşi încordă maxilarele şi reuşi o 
aterizare perfectă în interiorul cercului portocaliu de pe heliport. 
Chipul lui calm ascundea furia care îl cuprinsese. Ştiuse că săpăturile 
lor aveau să fie descoperite, dar nu se aşteptase ca asta să se 
petreacă atât de repede. Duşmanii lor aveau acces la echipamente 
ex-sovietice de supraveghere prin satelit care puteau distinge faţa 
unui om de la o înălţime orbitală de patru sute de kilometri. Seaguest 
era complet expusă sub cerul lipsit de nori al verii din Mediterana, 
iar faptul că rămăsese nemişcată într-un singur loc câteva zile la rând 
trezise în mod clar interesul cuiva. 

— Verifică asta. A venit ieri, înainte ca eu să-mi iau zborul. 

Costas îi conducea pe Jack şi pe Katia prin labirintul de mese din 
laboratorul de conservare de pe navă. Scena era iluminată de becuri 
cu tungsten care aruncau o lumină strălucitoare. Un grup de 
tehnicieni cu halate albe se ocupau de curăţarea şi înregistrarea a 
zeci de artefacte preţioase care fuseseră scoase din epava cretană în 
ultimele două zile, pregătindu-le de conservare înainte de a fi gata de 
expunere în faţa publicului. În capătul laboratorului, Costas se opri 
lângă o banchetă joasă şi ridică cu grijă învelitoarea de pe un obiect 
înalt cam de un metru. 

Katia îşi ţinu respiraţia de uimire. Era un cap de taur în mărime 
naturală, sculptat din steatit negru de Egipt, cu ochii din lapislazuli 
de Afganistan, iar coarnele din aur solid împodobit cu rubine 
scânteietoare din India. O gaură din bot arăta că era vorba de un vas 
de libaţiune gol pe dinăuntru, folosit pentru a aduce ofrande zeilor. 
Un astfel de vas somptuos putea fi folosit doar de preoţii de rang 
înalt în cadrul celor mai sacre ceremonii din lumea minoică. 

— E minunat, murmură Katia. Lui Picasso i-ar fi plăcut la 
nebunie. 

— O piesă splendidă, care-ar putea fi punctul central de atracţie 
al expoziţiei, zise Costas. 

— În muzeul maritim? întrebă Katia. 

— Jack a marcat unul dintre locurile triremelor pentru mult 
preţuita lui epavă cretană. Este aproape plin şi excavaţiile abia au 
început. 

Baza UMI din Mediterana se afla în vechiul sit al Cartaginei din 
Tunisia, unde portul circular de război al fenicienilor fusese de 
minune reconstruit. Danele folosite odinioară pentru galere cu rame 
găzduiau acum vestigii de la numeroasele epave pe care le 
descoperiseră ei. 

Jack şuieră brusc de mânie. Era de neconceput ca un asemenea 
artefact nepreţuit să cadă în mâinile criminalităţii interlope. Nici 
măcar siguranţa muzeului nu mai reprezenta o opţiune. Când silueta 
aceea apăruse la orizont, se luase decizia de abandonare a 
transporturilor obişnuite cu elicopterul. Lynx-ul dispunea de o 
rezervă de putere, care îi permitea să depăşească în viteză pe 
distanţe scurte orice alt elicopter, dar era vulnerabil ca orice aparat 
subsonic la rachete ghidate prin laser şi lansate de pe nave. Inamicul 
lor ar fi marcat locul prăbuşirii cu echipamente GPS şi apoi ar fi scos 
epava folosind submersibile operate de la distanţă. Oricine ar fi 
supravieţuit ar fi fost executat fără milă şi artefactele ar fi dispărut 
pentru totdeauna ca pradă a învingătorului. 

Pe mări şi oceane se practica o nouă şi letală formă de piraterie. 

Jack şi însoțitorii lui îşi croiră drum către cabina căpitanului. Tom 
York, comandantul navei, era un englez solid, cu părul alb, care îşi 
încheiase o distinsă carieră în cadrul Marinei Regale în calitate de 
căpitan al unei nave de transport. În faţa lui stătea un bărbat cu 
trăsături de o frumuseţe brută, cu un fizic modelat în anii în care 
fusese jucător de rugby pentru reprezentativa ţării sale, Noua 
Zeelandă. Peter Howe petrecuse douăzeci de ani în cadrul Infanteriei 
Marine Regale şi a Serviciului Aerian Special Australian, iar acum 
era şeful securităţii de la UMI. Zburase cu o noapte înainte de la 
sediul UMI din Cornwall, Anglia. Howe era prieten cu Jack din 
vremea şcolii şi toți trei  serviseră împreună în cadrul 
contraspionajului naval. 

Pe masă se găsea un radio UHF şi o hartă a Amiralității pentru 
zona Mării Egee. Costas şi Katia se înghesuiră lângă Howe şi York. 
Jack rămase în picioare, silueta lui înaltă umplând cadrul uşii. Vocea 
lui deveni dintr-odată dură şi concentrată asupra pericolului: 

— Bun. Ce avem? 

— Este unul nou pentru noi, rosti Howe. Se numeşte Aslan. 

Katia se înfioră vizibil şi făcu ochii mari. Nu-i venea să creadă. 

— Aslan. Vocea abia i se auzi. 

— Îl cunoşti pe acest om? întrebă Jack. 

— Îl cunosc pe acest om. Katia rostea cuvintele cu ezitări. Aslan - 
înseamnă Leu. Este... Ezită din nou, palidă la chip. Este un lord al 
războiului, un gangster. Cel mai rău. 

— Din Kazahstan, mai exact. Tom York scoase o fotografie şi o 
aruncă peste hartă. Am primit asta prin e-mail de la agenţia de presă 
UMI din Londra cu câteva minute în urmă. 

Poza arăta un grup de bărbaţi în costume de luptă şi echipamente 
tradiţionale islamice. Fundalul era un peisaj golaş cu râpe arse de 
soare şi pante pustii. Bărbaţii aveau în mâini pistoale-mitralieră 
Kalaşnikov, iar în faţa lor, pe pământ, erau o mulţime de arme din 
era sovietică, de la mitraliere de calibru greu la lansatoare de 
grenade RPG. 

Atenţia tuturor fu atrasă nu atât de arsenalul cumplit, căci astfel 
de imagini deveniseră o banalitate încă din primele zile ale 
luptătorilor mujahedini din Afganistan, ci de personajul care stătea în 
centru. Era un individ de o statură uluitoare, care stătea aşezat. 
Mâinile îi cuprindeau genunchii, iar coatele stăteau sfidător scoase în 
afară. Spre deosebire de ceilalţi bărbaţi îmbrăcaţi în kaki, omul purta 
o robă albă şi lungă şi o şapcă. De fiecare parte a gurii se vedea 
umbra unei mustăţi. Chipul avusese pe vremuri trăsături elegante, 
chiar frumoase; încă se mai vedeau nasul arcuit şi pomeţii ridicaţi ai 

nomazilor din Asia Centrală. Din orbitele înfundate priveau spre 
cameră doi ochi negri ca tăciunele şi străpungători. 

— Aslan, spuse York. Pe numele lui adevărat Piotr Alexandrovici 
Nazarbetov. Tatăl e mongol, iar mama provine din Kârgâstan. Baza 
lui este în Kazahstan, dar deţine un punct de operare la Marea 
Neagră, în Abhazia, provincia care şi-a proclamat independenţa faţă 
de Georgia. Este fost academician al Uniunii Sovietice şi profesor de 
Istoria Artei la Universitatea Bişkek, dacă vă vine să credeţi. 

Howe dădu din cap. Era aria lui de expertiză. 

— Tot soiul de oameni au fost seduşi de profiturile imense care 
provin din criminalitate în această parte a lumii. Şi este nevoie de un 
istoric al artei ca să ştii valoarea antichităţilor şi unde să le găseşti. 
Se uită scurt la nou-veniţi. Sunt convins că ştiţi cu toţii situaţia din 
Kazahstan. Arătă spre harta de pe peretele din spatele lui. Este vorba 
de povestea obişnuită. Kazahstanul şi-a câştigat independenţa după 
colapsul Uniunii Sovietice. Dar guvernul este condus de fostul şef al 
Partidului Comunist. Corupţia e în floare şi democraţia - o simplă 
farsă. In ciuda rezervelor de petrol şi a investiţiilor străine, siguranţa 
naţională e tot mai şubredă. O revoltă populară oferă ruşilor scuza de 
a trimite armata, care este apoi retrasă după un război sângeros. 
Forţele naţionaliste sunt serios slăbite şi locul este lăsat pradă 
anarhiei. 

— Şi atunci intră în scenă lorzii războiului, interveni Costas. 

— Corect. Insurgenţii care pe vremuri au luptat împreună contra 
ruşilor se luptă acum unul împotriva altuia ca să ocupe locul devenit 
vacant. Idealiştii din primele zile sunt înlocuiţi de bandiți şi de extre- 
mişti religioşi. Cei mai duri dintre ei trec ţara prin foc şi jaf. Işi arogă 
teritorii pentru sine, precum baronii medievali, conducând propriile 
armate şi îmbogăţindu-se pe seama drogurilor şi a banilor din arme. 

— Am citit undeva că Kazahstanul este principalul producător de 
opiu şi de heroină din lume, zise Costas. 

— Corect, replică Howe. lar acest individ controlează cea mai 
mare parte a acestei producţii. După toate relatările, este o gazdă 
încântătoare pentru jurnaliştii invitaţi să îl cunoască, un om de ştiinţă 
care colecţionează artă şi antichităţi pe scară largă. Howe făcu o 
pauză şi privi împrejurul mesei. Totodată este un criminal psihopat. 

— De câtă vreme ne spionează? întrebă Jack. 

— Au intrat în raza noastră vizuală acum douăzeci şi patru de 
ore, imediat înainte de a te suna Costas în Alexandria, răspunse York. 
SATSURV ne-a avertizat deja despre o posibilă prezenţă ostilă - o 
navă cu configuraţie de vas de război care nu a răspuns nici unui 
apel internaţional de identificare. 

— Atunci aţi schimbat poziţia. 

Seaquest se găsea acum la marginea atolului, la circa două mile 
marine de epavă. 

— Nu înainte de a mina situl, replică York. 

Katia se uită întrebătoare la Jack. 

— O inovaţie UMI, explică el. Sunt mine de contact miniaturale 
având mărimea unor mingi de ping-pong, conectate între ele prin 
fire, ca o perdea de bule. Sunt declanşate de senzori fotoelectrici, 
care pot distinge mişcarea scafandrilor şi a submersibilelor. 

Costas se uită la York. 

— Ce opţiuni avem? 

— Orice am face acum ar putea fi inutil. Vocea lui York era neutră 
şi lipsită de emoție. Ni s-a dat un ultimatum. 

Îi dădu lui Jack o foaie de hârtie care tocmai venise prin e-mail. 
Jack parcurse repede textul, nelăsând să i se vadă pe chip nimic din 
neliniştea pe care o resimțea în adâncul sufletului. 

— „Seaquest, aici este Vultura. Plecaţi până la ora optsprezece 
sau veţi fi anihilaţi.” 

Costas îşi aruncă şi el privirea pe hârtie. 

— Nu prea ştie de glumă, nu? 

Ca pentru a-i răspunde, se auzi un muget puternic, urmat de un 
zgomot înfiorător de explozie dincolo de prova tribord. Tom York se 
răsuci pe călcâie exact în clipa în care o coloană imensă de apă 
împroşcă geamul cabinei. Obuzul îi ratase milimetric. 

— Nemernicilor! 

Jack rosti cuvântul printre dinţii încleştaţi, cu mânia unui ofiţer 
de marină profesionist care se vede în imposibilitatea de a răspunde 
pe măsură. 

În acea clipă radioul începu să pârâie şi York apăsă furios butonul 
intercomului ca să poată auzi cu toţii. 

— Aici Seaquest, spuse York abia reuşind să-şi ţină vocea sub 
control. Lămuriţi-vă intenţiile. Terminat. 

După câteva momente se auzi o voce cu un accent gutural, de 
neconfundat rusesc. 

— Bună ziua, căpitane York. Maior Howe. Şi doctor Howard, 
presupun? Felicitările noastre. Aici este Vultura. Urmă o pauză. Aţi 
fost avertizaţi. 

York închise receptorul dezgustat şi deschise un capac de lângă 
el. Inainte de a trage de levierul dinăuntru, se uită la Jack. Vocea lui 
devenise controlată şi rece. 

— Trecem la posturile de luptă. 

În decurs de câteva minute de la sunetul alarmei, Seaquest se 
transformă dintr-o navă de cercetare într-un vas de război. 
Echipamentul de scufundare, care de obicei umplea puntea, fusese 

ascuns imediat ce Vultura apăruse la orizont. În avanposturile punţii 
un grup de tehnicieni îmbrăcaţi în combinezoane termice de culoare 
albă scoteau la suprafaţă armamentul de pe navă, un tun dublu 
Breda L70 de 40 de milimetri, modificat conform specificaţiilor UMI. 
Succesorul renumitului tun antiaerian Bofors din al Doilea Război 
Mondial, „Rapidul Patruzeci” avea un mecanism jumelat de 
alimentare care putea trage obuze brizante sau capabile de 
străpungere a blindajelor, cu o cadență de 900 de lovituri pe minut. 
Arma era mascată într-un tub retras, care devenea vizibil cu câteva 
clipe înainte de folosire. 

Între timp, tot personalul neesenţial de pe Seaquest se strângea 
lângă submersibilul de salvare Neptune II. Submersibilul avea să 
ajungă extrem de repede în apele teritoriale ale Greciei şi să se 
întâlnească cu o fregată a marinei elene, care urma să plece din 
Creta în mai puţin de o oră. Totodată, submersibilul avea să ia cu el 
capul de taur şi alte artefacte care fuseseră scoase prea târziu pentru 
a fi trimise cu ultimul transport cu elicopterul până în Cartagina. 

York conduse repede grupul cu ajutorul unui lift mai jos de linia 
de plutire. Uşa liftului se deschise şi dezvălui o formă metalică 
curbată, care arăta ca şi cum în interiorul chilei navei îşi găsise 
adăpost o farfurie zburătoare. 

York se uită la Katia. 

— Modulul de comandă. Bătu uşor cu degetele suprafaţa străluci- 
toare. Oțel armat cu titan gros de douăzeci de centimetri. Intreaga 
structură se poate separa de Seaquest şi poate rămâne nedetectată, 
graţie aceleiaşi tehnologii secrete pe care am folosit-o în cazul sub- 
mersibilului de salvare. 

— Eu văd structura asta ca pe un imens scaun de catapultare, 
rosti Costas. Precum modulul de comandă de pe vechile rachete 
lunare Saturn. 

— E bine câtă vreme nu ne trimite în spaţiu, rosti Katia. 

York vorbi prin intercom şi trapa circulară se deschise. Un panou 
de control de la capătul modulului arunca o ciudată lumină roşie 
asupra interiorului. Trecură prin trapă şi York o închise în urma lor, 
răsucind de roata centrală până ce siguranţele de blocare se postară 
la locul lor. 

Imediat în faţă, câţiva membri ai echipajului trecură la pregătirea 
muniției pentru armamentul uşor, introducând cartuşe în 
încărcătoare şi ataşându-le la arme. Katia se duse şi luă o puşcă şi un 
încărcător, pe care le asamblă cu pricepere, după care puse piedica. 

— Enfield SA80 Mark 2, constată ea. Armament de infanterie al 
armatei britanice. Incărcător cu treizeci de cartuşe de 5,56 milimetri, 
design Bullpop, mâner în faţa magaziei, potrivit pentru spaţii închise. 

Se uită prin lunetă. Vizorul în infraroşu cu mărire de patru ori este o 
caracteristică bună, dar prefer oricând noul Kalaşnikov AK102. 

Scoase încărcătorul şi verifică dacă nu a rămas cartuş pe ţeavă, 
după care puse la loc arma în rastel. 

Jack îşi spuse că femeia arăta nepotrivit îmbrăcată încă în rochia 
neagră elegantă pe care o purtase la conferinţă, dar era limpede că 
dispunea de resurse de autoapărare în cazul unei lupte. 

— Eşti o doamnă pe cinste, zise el. Mai întâi expert în manuscrise 
în greaca veche, iar acum instructor în armament militar de 
infanterie. 

— Acolo de unde vin eu, a doua calificare contează mai mult, 
răspunse Katia. 

După ce trecură de armurerie, York se uită rapid la Jack. 

— Acum trebuie să decidem ce acţiuni vom întreprinde. Jack 
dădu din cap. York îi conduse pe câteva trepte către o platformă lată 
de circa cinci metri. Le făcu semn către nişte scaune aşezate în 
semicerc, cu faţa către monitoarele unor staţii de lucru. Consola 
punţii, îi zise el Katiei. Serveşte drept centru de comandă şi sistem de 
realitate virtuală, permiţându-ne să navigăm folosind sistemele de 
imagine şi de supraveghere din suprastructura navei. 

Puțin mai sus, un ecran concav afişa o reproducere digitală pano- 
ramică a vederii dinspre puntea lui Seaguest. Camerele erau 
echipate cu senzori de imagine cu intensificare de lumină şi în 
infraroşu, aşa că, în ciuda asfinţitului, puteau desluşi forma joasă a 
navei inamice şi semnătura termică slabă a turelei de tun din prova. 

— Peter va trece în revistă opţiunile noastre de securitate. 

York se întoarse către Howe. 

Peter Howe se uită cu tristeţe la ceilalţi. 

— Nu voi încerca să vă ascund adevărul. Stăm rău, rău de tot. Ne 
confruntăm cu o navă proiectată pentru război, înarmată până în 
dinţi, capabilă să depăşească în forţă de foc şi viteză de deplasare 
practic orice ambarcaţiune a pazei de coastă desemnată să facă faţă 
unei asemenea ameninţări. 

Jack se întoarse către Katia. 

— Politica UMI este să se bazeze pe naţiuni prietene în astfel de 
situaţii. Prezenţa navelor de război şi a avioanelor este adesea sufici- 
entă pentru a intimida duşmanii, chiar dacă totul se petrece în afara 
apelor teritoriale, acolo unde astfel de nave nu au puterea legală de a 
interveni. 

Howe apăsă o tastă şi pe ecranul de deasupra lor apăru harta 
Mării Egee. 

— Grecii nu pot aresta Vultura şi nici nu o pot goni. Chiar şi 
printre insulele greceşti din nord, nava poate găsi o rută mai 

depărtată de şase mile de coaste, iar strâmtorile către Marea Neagră 
sunt considerate ape internaţionale. 

Ruşii se asiguraseră de asta. Nava dispunea de un drum sigur de 
întoarcere în portul ei din Abhazia. 

Howe arătă cu un indicator poziţia lor curentă din partea de jos a 
hărţii. _ 

— În seara asta, marina Elenă ar trebui să îşi poziţioneze 
fregatele aici, aici şi aici. Arătă spre nordul şi vestul vulcanului 
subacvatic. Cea mai apropiată se găseşte la mai puţin de şase mile 
marine sud-est de Thera, aproape în raza vizuală a Seaguest. Dar nu 
se va apropia mai mult. 

— De ce? se interesă Katia. 

— Din cauza unei chestii minunate denumite politică. Howe se 
răsuci cu faţa spre ei. Ne găsim în ape disputate. La câteva mile spre 
est se găseşte un grup de insulițe nelocuite revendicate atât de greci 
cât şi de turci. Disputa i-a adus în pragul războiului. I-am informat pe 
turci despre Vultura, dar politica lor le impune ca atenţia să le stea 
îndreptată asupra grecilor şi nu asupra unui kazah renegat. Prezenţa 
navelor greceşti de luptă în apropierea zonei este suficientă ca să 
alerteze la maximum Comandamentul de Apărare Navală a Turciei. 
Cu o oră în urmă, patru avioane F16 din cadrul Forţei Aeriene a 
Turciei au început să patruleze pe un perimetru de cinci mile spre 
est. Grecii şi turcii au fost mereu prieteni cu UMI, dar acum nu pot 
interveni. 

Howe stinse imaginea şi ecranul reveni la priveliştea de dincolo 
de Seaquest. 

— Am putea încerca să negociem, propuse Costas. 

— Nici nu se pune problema! York plesni consola cu palma. Stre- 
sul din ultimele ore începu să-şi spună cuvântul. Indivizii ăştia nu 
negociază decât personal şi pe terenul lor. Oricine s-ar duce la 
Vultura ar fi luat ostatic numaidecât. Nu voi risca viaţa nici unei 
persoane din echipajul meu pentru a oferi satisfacţie acestor bandiți. 

— Lăsaţi-mă pe mine să încerc. Se holbară cu toţii la Katia, care îi 
privea impasibilă. Sunt singura voastră şansă, rosti ea încet. Sunt 
neutră în toată chestia asta. Aslan n-ar avea nimic de câştigat dacă 
mă ia ostatică şi ar avea totul de pierdut în afacerile lui cu guvernul 
rus. Făcu o pauză, apoi vocea îi deveni mai puternică. Oamenii lui 
respectă femeile. Iar familia mea are influenţă. Pot menţiona câteva 
nume care îl vor interesa enorm. , 

Se lăsă o lungă tăcere în vreme ce se analiza propunerea ei. În 
timp ce întorcea posibilităţile pe toate părţile, Jack încercă să nu se 
lase influenţat de sentimente. Nu voia să o pună în pericol, dar ştia 

că ea avea dreptate. O privire aruncată expresiei de pe chipul ei fu 
de ajuns ca să ştie cât de puţine opţiuni avea la dispoziţie. 

— Bine. Jack se ridică. Eu am invitat-o pe Katia, aşa că e 
responsabilitatea mea. Deschide un canal sigur şi fă-mi legătura cu 
Vultura. 

CAPITOLUL 6 


Jack îşi ridică binoclul şi îl potrivi pe punctul îndepărtat care 
reprezenta singurul reper între mare şi cer. Chiar dacă afară se 
întunecase, desluşea fiecare detaliu al navei inamice, instrumentul 
optic intensificând lumina rămasă ca să ofere o imagine la fel de 
clară ca în timpul zilei. Putea citi literele chirilice de sub prova. 

Vultura. Ce nume potrivit. Exact asta era nava: un prădător oribil 
care plutea în jurul zonei de atac până când sosea momentul să dea 
lovitura şi să devoreze rodul muncii altora. 

Tom York stătea lângă el. 

— Proiectul 911, zise el, urmărind privirea lui Jack. Ruşii le spun 
nave de escortă, echivalentul corvetelor sau al fregatelor în codul 
NATO. Asta este ultimul model, fabricat după evenimentele din 2001 
pentru misiuni de patrulare. Seamănă cu navele noastre din clasa 
Sea, dar e mai zveltă. Sala maşinilor de pe ea sunt însă cu totul 
altceva. Două turbine gaz-diesel GT care produc 52 000 de cai putere 
pentru o viteză de croazieră de 36 de noduri. Turbopropulsoare 
capabile de accelerare la 60 de noduri, aproape la fel de mult ca o 
aeronavă uşoară. Vultura este una dintre cele şase nave scoase din 
uz atunci când Marina Rusă a trecut prin ultima etapă de reducere a 
personalului. Tratatul de la Oslo cere Federaţiei Ruse să vândă 
navele militare în surplus doar guvernelor recunoscute de ONU, aşa 
că asta a fost probabil înhăţată printr-o afacere oneroasă înainte de a 
părăsi şantierul de construcţie. 

Jack îşi plimbă binoclul de fiecare parte a bocaporţilor din pupa 
navei inamice, apoi îşi deplasă privirea către turela din faţă care avea 
teava îndreptată chiar spre ei. 

York îi observă mişcarea. 

— Tun automat Tulamahzavod de 130 milimetri. Sistem de ochire 
prin GPS, care efectuează instantaneu corecţii ale tirului. Capabil să 
tragă un obuz penetrant cu uraniu sărăcit ce poate face o gaură în 
modulul de comandă de pe Seaquest de la douăzeci de mile distanţă. 

Stăteau amândoi pe heliportul lui Seaquest. Briza răcoroasă 
flutura uşor steagul UMI de la pupa. Urmăriseră amândoi cu 
îngrijorare cum Katia, îmbrăcată mai adecvat într-un costum UMI, 
conduce una dintre bărcile Zodiac de pe Seaquest în întuneric, 
motoarele gemene exterioare de 90 de cai putere ducând-o până la 
Vultura în doar câteva minute. Inainte ca ea să coboare scara, Jack o 
trăsese cu discreţie într-o parte şi-i explicase pentru ultima dată în ce 
constă operaţiunea repetând instructajul pe care i-l oferiseră York şi 

Howe despre cum ar trebui să acţioneze în caz că intervenea ceva 
neplăcut. 

Plecase de doar douăzeci de minute şi aşteptarea părea deja 
interminabilă. Costas decise să convoace o teleconferinţă cu Dillen şi 
Hiebermeyer ca Jack să se gândească la ceva mai productiv, aşa că 
cei doi bărbaţi se duseră în camera de navigaţie din spatele punţii de 
pe Seaquest. 

Costas tastă o comandă şi monitorul din faţa lor se trezi la viaţă, 
dezvăluind în prim-plan două feţe atât de distincte de parcă s-ar fi 
aflat de cealaltă parte a mesei din încăpere. Jack se apropie de 
Costas, ca imaginea lor să fie proiectată în mod similar. Avea să le 
lipsească expertiza Katiei, dar o teleconferinţă părea cel mai bun 
mijloc de a trage o concluzie după întâlnirea din acea zi. Dillen şi 
Hiebermeyer rămăseseră în Alexandria ca să aştepte veşti de pe 
Seaquest, iar Costas îi pusese deja la curent cu ameninţarea lansată 
de Vultura. 

— Domnule profesor. Maurice. Salutări. 

— Mă bucur să te revăd, Jack, zise Dillen. Aş vrea să încep de 
unde rămăsesem, cu aceste simboluri. 

La o simplă atingere de tastă, obţinură cu toţii un set de imagini 
care fuseseră scanate în prealabil. În colţul din dreapta jos al moni- 
torului vedeau obiectul descoperit de Costas, remarcabilul disc din 
aur de pe epava cretană. Simbolurile ciudate de pe suprafaţa sa 
fuseseră mărite digital, ca ei să le poată studia mai îndeaproape. 

Hiebermeyer se aplecă puţin. 

— Spuneai că ai mai văzut acel dispozitiv central, Jack. 

— Da. Iar acele simboluri de pe margine, capetele mici şi labele şi 
aşa mai departe. Mi-am dat brusc seama unde anume le văzusem, 
chiar după ce am plecat din Alexandria. Discurile Phaistos. 

Costas privi nedumerit în vreme ce Jack afişă pe ecran imaginea 
a două discuri din lut, aparent identice şi acoperite de o bandă în spi- 
rală cu simboluri miniaturale. Un simbol semăna în mod remarcabil 
cu dispozitivul de pe papirus şi de pe discul de aur. Restul părea din 
altă lume, mai ales capetele mici cu nasuri încovoiate şi tunsori 
mohicane. 

— Aztec? se hazardă Costas. 

— Nu, dar bună încercare, răspunse Jack. Mai aproape de casă. 
Creta minoică. 

— Discul din stânga a fost descoperit lângă palatul din Phaistos 
acum aproape o sută de ani. În timp ce vorbea, Dillen modifică imagi- 
nea de pe ecran şi putură vedea cu toţii imaginea unei împrejmuiri 
largi de piatră cu creste muntoase îmbrăcate în zăpadă în fundal. 
După câteva clipe, imaginea reveni la discuri. Este lut, lat de circa 

şaisprezece centimetri, cu simboluri săpate pe ambele părţi. Multe 
sunt identice şi sunt realizate cu aceeaşi unealtă. 

Dillen mări discul din partea dreaptă. 

— Asta a apărut odată cu excavaţiile franceze de anul trecut. 

— Data? ceru să afle Hiebermeyer. 

— Palatul a fost abandonat în secolul al XVI-lea înainte de 
Hristos, după erupția din insula Thera. Spre deosebire de Knossos, 
nu a mai fost niciodată reocupat. Aşa că discurile s-ar fi putut pierde 
cam în aceeaşi perioadă cu epava voastră. 

— Dar ar putea fi mai vechi, sugeră Jack. 

— Mult mai vechi. Vocea lui Dillen căpătase acum obişnuitul ton 
de emoție stăpânită. Costas, ce ştii despre datarea prin 
termoluminiscenţă? 

Costas rămase perplex, dar replică plin de entuziasm: 

— Dacă se îngroapă cristale de minerale, acestea absorb treptat 
izotopi radioactivi din mediul înconjurător până ce ajung la acelaşi 
nivel cu acesta. Dacă apoi se încălzeşte mineralul, electronii captivi 
sunt emişi sub formă de termoluminiscenţă. Costas începu să 
ghicească încotro se îndrepta discuţia. Când se arde un obiect de lut, 
acesta emite termoluminiscenţa stocată în interior, ducând înapoi la 
zero ceasul intern de termoluminiscenţă. Dacă apoi piesa de lut se 
îngroapă, ea începe să reabsoarbă izotopi cu o anumită rată. Dacă se 
cunoaşte această rată, ca şi nivelul de termoluminiscenţă al 
sedimentului înconjurător, atunci bucata de lut ars poate fi datată 
prin încălzire şi prin măsurarea emisiei termoluminiscente. 

— Cu ce exactitate? întrebă Dillen. 

— Ultimele descoperiri din luminiscenţa stimulată optic ne permit 
să ne întoarcem în timp cu o jumătate de milion de ani, răspunse 
Costas. Din acea perioadă provin materialele descoperite în cele mai 
timpurii situri neandertaliene din Europa. Pentru obiectele de lut 
arse în cuptoare, care apar pentru prima dată în mileniul al V-lea 
înainte de Hristos. În Orientul Apropiat, metoda combinată TL-OSL 
poate data o mostră cu o marjă de câteva sute de ani, dacă toate 
condiţiile sunt adecvate. 

Costas dobândise o experienţă formidabilă în ştiinţa arheologiei 
de când se alăturase UMI, datorită convingerii sale că majoritatea 
întrebărilor ridicate de Jack despre lumea trecutului îndepărtat 
aveau să-şi găsească într-o bună zi răspunsul cu ajutorul ştiinţei. 

— Cel de-al doilea disc, cel descoperit anul trecut, a fost ars. 
Dillen luă o foaie de hârtie. Un fragment din el a fost trimis la 
Laboratorul de Termoluminiscenţă din Oxford pentru analiză prin 
folosirea unei noi tehnici cu stronţiu care poate stabili data arderii cu 
şi mai mare acuratețe. Tocmai am primit rezultatele. 

Ceilalţi se uitau nerăbdători la el. 

— Plus sau minus o sută de ani, discul a fost ars în anul 5500 
înainte de Hristos. 

Se auzi un murmur colectiv de uluială. 

— Imposibil, pufni Hiebermeyer. 

— Este puţin mai vechi decât epava noastră, exclamă Costas. 

— Doar cu vreo patru mii de ani, rosti Jack încetişor. 

— Cu două milenii şi jumătate înainte de palatul din Knossos. 
Hiebermeyer continua să clatine din cap. Doar la câteva secole după 
ce primii agricultori au ajuns în Creta. Iar dacă ăla este un înscris, 
atunci este mai vechi cu vreo două mii de ani decât orice altceva 
cunoaştem. Cuneiformele Orientului Apropiat şi hieroglifele egiptene 
nu au apărut decât la sfârşitul mileniului al IV-lea înainte de Hristos. 

— Pare incredibil, replică Dillen. Dar în curând veţi vedea de ce 
sunt convins că e adevărat. 

Jack şi Costas se uitară cu mare atenţie la ecran, în timp ce Dillen 
puse un CD în laptop şi conectă computerul la proiectorul multime- 
dia. Imaginea discurilor din lut fu înlocuită de simboluri aranjate sub 
formă de coloană, fiecare grup frontal fiind adunat laolaltă ca o 
înşiruire de cuvinte. Se putea vedea că Dillen aplicase tehnici simi- 
lare de analiză cu acelea pe care le folosise ca să studieze înscrisul 
grecesc de pe papirus. 

Jack reactivă sistemul de teleconferinţă şi se treziră iarăşi faţă în 
faţă, despărțiți de două sute de mile de întindere marină. 

— Alea sunt simbolurile de pe discul din Phaistos, rosti Jack. 

— Corect. Dillen apăsă o tastă şi cele două discuri reapărură, de 
această dată în colţul din stânga jos al ecranului. Chestia care i-a 
uluit cel mai tare pe cercetători este că discurile sunt practic 
identice, cu excepţia unui detaliu de-o importanţă crucială. Deplasă 
un cursor ca să sublinieze diverse caracteristici. Pe o parte, pe care 
aş numi-o avers, ambele discuri dispun de exact o sută douăzeci şi 
trei de simboluri. Ambele sunt segmentate în treizeci şi unu de 
grupuri, fiecare dintre acestea cuprinzând între două şi şapte 
simboluri. Meniul, dacă îi putem spune aşa, este la fel, cuprinzând 
patruzeci şi cinci de simboluri diferite. Şi frecvenţa este identică. Ca 
atare, capul de mohican apare de treisprezece ori, omul în marş de 
şase ori, vita biciuită de unsprezece ori, şi aşa mai departe. Reversul 
conţine o poveste similară, numai că e spusă cu treizeci de cuvinte şi 
o sută optsprezece simboluri. 

— Dar ordinea şi grupările sunt diferite, sublinie Jack. 

— Exact. Uitaţi-vă la primul disc. Plimbăreţul plus copacul, de 
trei ori. Discul solar plus capul de mohican, de opt ori. Şi de două ori 

întreaga secvenţă săgeată-bâtă-vâslă-barcă-vită-cap-de-om. Nici unul 
dintre aceste grupuri nu apare pe al doilea disc. 

— Bizar, comentă Costas. 

— Cred că discurile au fost păstrate laolaltă ca o pereche, unul 
având sens, celălalt fiind lipsit de orice logică. Cine a făcut acest 
lucru încerca să sugereze că importante erau genul, numărul şi 
frecvenţa simbolurilor, şi nu asocierile lor. Era o capcană, o cale dea 
devia atenţia de la gruparea simbolurilor sau de a-i împiedica pe 
curioşi să găsească vreun înţeles în secvenţă. 

— Dar cu siguranţă că aici există un înţeles, interveni nerăbdător 
Costas. Apăsă pe mouse ca să evidenţieze combinaţiile de pe primul 
disc. Barcă alături de vâslă. Om care se plimbă. Mobhicanul care se 
uită mereu în aceeaşi direcţie. Mănunchiul de spice. Simbolul 
circular, probabil soarele, cam în jumătate din grupări. Este un fel de 
călătorie, poate nu una reală, ci o călătorie în cursul unui an, arătând 
ciclul anotimpurilor. 

Dillen zâmbi. 

— Este exact linia adoptată de cercetătorii care cred că primul 
disc conţine un mesaj, că nu e o simplă decoraţiune. Pare să aibă mai 
mult sens decât al doilea disc, e mai logic în secvenţa de imagini. 

— Dar? 

— Dar tocmai asta ar putea face parte din capcană. Creatorul 
primului disc este posibil să fi împerecheat intenţionat simboluri care 
par să aparţină unei perechi, cum ar fi vâsla şi barca, în speranţa că 
oamenii ar încerca să descifreze discul exact pe baza acestei 
deducţii. 

— Dar cu siguranţă că vâsla şi barca merg împreună, protestă 
Costas. 

— Doar dacă presupui că sunt pictograme, în care caz vâsla 
înseamnă vâslă şi barca înseamnă barcă. Vâsla şi barca împreună 
înseamnă mers pe apă, navigare, mişcare. 

—  Pictogramele au fost prima formă de scris, adăugă 
Hiebermeyer. Dar chiar şi cele mai vechi hieroglife egiptene nu erau 
toate pictograme. 

— Un simbol poate fi şi o fonogramă, în care obiectul reprezintă 
un sunet, nu un lucru sau o acţiune, continuă Dillen. In engleză am 
putea folosi o vâslă ca să reprezentăm litera PS sau silaba pa. 

Costas dădu încet din cap. 

— Aşadar vreţi să spuneţi că simbolurile de pe discuri ar putea fi 
un alfabet? 

— Da, deşi nu în sensul strict al termenului. Cea mai timpurie 
versiune a alfabetului nostru a fost semitica nordică, precursoare a 

alfabetului fenician din mileniul al II-lea înainte de Hristos. Trăsătura 
inovativă era un simbol diferit pentru fiecare dintre principalele 
vocale şi sunete consonantice. Sistemele timpurii tindeau să fie 
silabice, fiecare simbol reprezentând o vocală şi o consoană. Astfel 
interpretăm noi scrierea lineară A a cretanilor şi cea lineară B a 
micenienilor. Dillen apăsă o tastă şi ecranul reveni la imaginea 
discului de aur. Fapt care ne aduce la descoperirea noastră de pe 
epavă. 

Mări imaginea ca să arate simbolul misterios gravat adânc în cen- 
trul discului. După o scurtă pauză, pe ecran apăru încă o imagine, o 
placă neagră, cu margini neregulate, acoperită cu trei benzi separate 
de scris perfect spaţiat. 

— Piatra Rosetta? 

Hiebermeyer părea complet depăşit. 

— După cum ştiţi, armata cu care Napoleon a venit în Egipt în 
1804 includea o legiune de oameni de ştiinţă şi învăţaţi. Asta a fost 
cea mai senzaţională descoperire a lor, găsită lângă vechiul Sais, pe 
braţul Rosetta al Nilului. Dillen ilumină fiecare secţiune a textului pe 
rând, începând cu partea de sus. Hieroglife egiptene. Limbaj popular 
egiptean. Greacă elenistică. Douăzeci de ani mai târziu, un filolog pe 
nume Champollion şi-a dat seama că erau traduceri ale aceleiaşi 
poveşti, un decret trilingv emis de Ptolemeu al V-lea în 196 înainte de 
Hristos, când grecii controlau Egiptul. Champollion şi-a folosit 
cunoştinţele de greacă veche ca să traducă şi celelalte două texte. 
Piatra Rosetta a fost cheia descifrării hieroglifelor. 

Dillen apăsă o tastă şi piatra dispăru, iar pe ecran reveni 
imaginea discului de aur. 

— Ignoraţi deocamdată chestia aia din centru şi concentraţi-vă pe 
simbolurile din jurul marginii. llumină fiecare dintre cele trei benzi 
pe rând, dinspre exterior spre interior. Linear B micenian. Linear A 
cretan. Simbolurile Phaistos. 

Jack ghicise deja, dar confirmarea făcea ca inima să-i bată cu 
putere. 

— Domnilor, aici avem propria noastră Piatră Rosetta. 

În următoarele câteva minute, Dillen explică faptul că micenienii 
care cuceriseră Creta după erupția de pe Thera nu dispuneau iniţial 
de un limbaj scris propriu, împrumutând în schimb simboluri linear A 
de la navigatorii cretani care făceau negoţ cu Grecia. Scrisul lor, 
linear B, fusese în mod strălucit descifrat la scurt timp după cel de-al 
Doilea Război Mondial ca o versiune timpurie de greacă. Dar limba 
cretanilor rămăsese un mister la începutul acelui an, când la Knossos 
se descoperise cel mai mare depozit de tăblițe cu linear A. Printr-un 
noroc imens, câteva dintre tăblițe se dovediseră a fi bilingve, 

incluzând texte în linear B. lar acum discul de aur oferea 
posibilitatea extraordinară de a descifra şi simbolurile de pe discul 
din Phaistos. 

— Nu există simboluri Phaistos de la Knossos şi nici vreun text bi- 
lingv pentru ele, continuă Dillen. Presupuneam că ar fi o limbă 
moartă, distinctă de greaca minoică sau miceniană. 

Ceilalţi ascultară, fără să întrerupă, cum Dillen argumenta 
metodic prin intermediul simbolurilor linear A şi linear B de pe disc, 
demonstrându-şi teza cu alte exemple de înscrisuri din Creta Epocii 
Bronzului. Dillen aranjase toate simbolurile în rânduri şi coloane ca 
să studieze concordanţele. 

— Am început cu primul dintre discurile Phaistos, cel găsit acum 
o sută de ani, zise Dillen. La fel ca voi, am crezut că ăsta este mai 
inteligibil. Apăsă câteva taste şi toate cele treizeci şi unu de grupuri 
de simboluri de pe avers apărură cu traducerea fonetică sub ele. lată 
cum arată, citind dinspre centru spre exterior, urmând direcţia 
omului care se plimbă şi a simbolurilor feţei, aşa cum ar părea să 
dicteze logica. 

Jack inspectă repede liniile. 

— Nu recunosc nici un fel de cuvinte linear şi nu văd nici o com- 
binaţie familiară de silabe. 

— Mă tem că ai dreptate. Dillen apăsă iarăşi pe taste şi alte 
treizeci şi unu de grupuri apărură în partea de jos a ecranului. Aici 
este de la coadă la cap, în spirală de la margine spre centru. Aceeaşi 
poveste. Absolut nimic. 

Ecranul se înnegri şi se lăsă o scurtă tăcere. 

— Şi cel de-al doilea disc? întrebă Jack. 

Expresia de pe chipul lui Dillen nu trăda nimic. Doar un zâmbet 
vag îi trăda emotia. Apăsă tastele şi repetă exerciţiul. 

— lată, în spirală spre exterior. 

Jack simţi că i se rupe inima când nici de data asta nu văzu nimic 
cunoscut în cuvinte. Apoi zări perechi care i se păreau ciudat de 
familiare. 

— E ceva aici, dar nu e cum trebuie. 

Dillen îl mai lăsă o clipă să se holbeze la ecran. 

— Înapoi spre început, îl îndemnă el. 

Jack se uită iarăşi la ecran şi brusc lovi cu palma în masă. 

— Bineînţeles! 

Dillen nu se mai putu abţine şi zâmbi larg în timp ce apăsă pe 
taste pentru ultima dată şi secvenţa apăru în ordine inversă. Se auzi 
un murmur general. Jack îşi dădu seama imediat ce aveau în faţa 
ochilor. 

— Extraordinar! murmură el. Discul ăla e mai vechi cu mai bine 
de două mii de ani decât începutul Epocii Bronzului. Şi totuşi este 
scriere lineară A, limbajul Cretei la momentul naufragiului epavei 
noastre. Abia îi venea să creadă ce spunea. Este minoică. 

În acel moment intercomul de pe Seaguest pârâi, spulberând 
vraja acelei clipe. 

— Jack. Vino imediat pe punte. Sunt semne de activitate pe 
Vultura. 

Tonul imperativ al lui Tom York era cât se poate de limpede. 

Jack sări fără o vorbă în picioare şi se năpusti pe punte, cu Costas 
urmându-l îndeaproape. În câteva secunde, amândoi ajunseră lângă 
York şi Howe şi îşi aţintiră privirile către licărul luminos de la 
orizont. 

Pe mare, în faţa lor, se vedea o tulburare uşoară, ca un nor de 
picături pe care îl recunoscuseră repede ca fiind barca Zodiac de pe 
Seaquest. Curând o desluşiră pe Katia la timonă, cu părul ei lung 
fluturând în vânt. Jack apucă strâns balustrada şi închise un moment 
ochii, simțindu-se brusc uşurat, după ore întregi de nelinişte. Slavă 
Domnului că ea nu păţise nimic! i 

Costas se uită la prietenul lui cu afecțiune. Il cunoştea prea bine 
şi ştia când se implica total într-o acțiune. 

În vreme ce barca trase alături de navă şi motoarele ei îşi redu- 
seseră puterea, aerul se umplu de un nou sunet, un muget înfundat al 
unor motoare diesel îndepărtate. Jack înşfăcă binoclul de noapte şi îl 
aţinti asupra orizontului. Forma cenuşie a navei inamice, cu profilul 
ei jos şi ameninţător, umplu câmpul vizual. Brusc, în pupa apăru un 
val alb, ca un arc devenit strălucitor datorită căldurii fosforescente 
degajate de motoare. Cu încetineală, leneşă ca o bestie care se 
trezeşte fără a se teme de ceva, Vultura coti într-un viraj larg şi se 
depărtă în beznă. Siajul ei continuă să se vadă, precum gazele 
emanate de o rachetă, mult după ce nava fusese înghițită de noapte. 

Jack cobori binoclul şi se uită la silueta care tocmai se suia la 
bord. Katia zâmbi şi făcu iute cu mâna. Jack vorbi printre dinţi, 
cuvintele lui abia fiind auzite de Costas care stătea lângă el: 

— Katia, eşti un înger! 


CAPITOLUL 7 


Elicopterul zbura jos peste munţii de coastă din vestul Turciei. 
Motorul lui reverbera peste golfurile adânci care crestau linia ţărmu- 
lui. Către est, aura rozalie a zorilor de zi dezvăluia contururile zdren- 

tuite ale Platoului Anatoliei, iar prin ceața de dimineaţă se puteau 
vedea, înspre Marea Egee, formele fantomatice ale insulelor. 

Jack slăbi strânsoarea asupra manşei Lynx-ului şi puse elicopterul 
pe pilot automat. Aparatul avea să urmeze fără greş cursul pe care 
Jack îl introdusese în computerul de navigaţie şi avea să-i ducă la 
destinaţia programată, la circa cinci sute de mile marine spre nord- 
est. 

Prin intercom se auzi o voce cunoscută. 

— E ceva ce nu înţeleg în legătură cu discul nostru de aur, zise 
Costas. Presupun că a fost confecţionat în jurul anului 1600 înainte 
de Hristos, cu puţin timp înainte de naufragiul navei. Cu toate astea, 
singura paralelă pentru acele simboluri de pe banda exterioară este 
mai veche cu patru mii de ani şi se găseşte pe al doilea disc Phaistos 
din Creta. 

Katia interveni şi ea: 

— Este uluitor că limba Cretei din Epoca Bronzului era deja vor- 
bită de primii colonişti din neolitic de pe insulă. Decodificarea pe 
care a făcut-o profesorul Dillen va revoluţiona imaginea despre 
originile civilizaţiei greceşti. 

Jack era încă uimit de succesul repurtat de Katia în evitarea con- 
fruntării cu Vultura din seara precedentă. Faptul că scăpaseră fusese 
aproape un miracol, iar el ştia acest lucru. Katia spusese că îi arătase 
lui Aslan poze ale epavei romane pe care Jack o studiase cu o 
săptămână înainte şi îl convinsese că tot ce găsiseră erau amfore din 
lut, aşa că epava nu merita atenţia lui, iar Seaquest staţiona acolo 
doar ca să-şi testeze noile echipamente de întocmire a hărților 
subacvatice. 

Jack era convins că nu fusese chiar aşa de simplu; Katia nu dorea 
sau nu putea să spună mai multe. O chestionase, dar ea rămăsese 
tăcută. Jack cunoştea prea bine lumea tenebroasă a afacerilor inter- 
lope, a negocierilor mafiote şi a mitei, în care cetăţenii fostei Uniuni 
Sovietice erau obligaţi să se descurce. În mod clar Katia se putea 
descurca de una singură în această lume. 

Neliniştea sfâşietoare din timpul teleconferinţei desfăşurate în 
timp ce ea fusese plecată se transformase în dorinţă arzătoare de a 
continua. La întoarcere, Katia refuzase să se odihnească şi se 
alăturase lui Jack şi lui Costas care discutaseră plini de entuziasm 
despre epavă şi despre cum aveau să decurgă în viitor excavaţiile 
până târziu în noapte, odată ce se văzuseră scăpaţi de ameninţarea 
inamică. 

Doar după ce ea îl asigurase că Vultura nu se va mai întoarce, 
Jack se hotărî să plece cu elicopterul dis-de-dimineaţă. Trebuia să fie 
o vizită de rutină, o inspecţie programată a navei Sea Venture, sora 

lui Seaquest, aflată în Marea Neagră, dar căreia acum i se dăduse un 
grad ridicat de prioritate datorită unei descoperiri uluitoare în largul 
coastelor nordice ale Turciei. 

— Ce nu ştiţi nici unul dintre voi, zise Jack, este că acum 
dispunem de o datare independentă pentru discul de aur. Mesajul mi- 
a fost trimis prin e-mail în timp ce voi dormeaţi. 

Îi dădu o bucată de hârtie lui Costas, care şedea pe scaunul 
copilotului. După o clipă se auzi un chiuit de încântare. 

— Datare prin hidratare! Au reuşit! Intotdeauna mai atras de 
siguranţa oferită de ştiinţă decât de teorii care nu păreau să ajungă 
niciodată la o concluzie fermă, Costas revenea în elementul lui. Este 
o tehnică rafinată pe care o folosim la UMI, îi explică el Katiei. Anu- 
mite minerale absorb în timp o cantitate minusculă de apă pe 
suprafaţa lor. Acest proces de hidratare apare pe suprafeţe care au 
fost modelate sau formate de om, aşa că poate fi folosit la datarea 
artefactelor din piatră şi metal. 

— Exemplul clasic este obsidianul, interveni Jack. Roca vulcanică 
sticloasă care se găseşte doar în Marea Egee şi doar pe insula Melos. 
Uneltele din obsidian din siturile de pe cuprinsul Greciei continentale 
au fost datate prin această metodă ca fiind din anul 12000 înainte de 
Hristos, ultima fază a Epocii Glaciare. Este cea mai timpurie dovadă 
de comerţ maritim în lumea antică. 

— Datarea prin hidratare a aurului a fost posibilă numai prin 
folosirea unor echipamente extrem de precise, zise Costas. UMI a 
devenit pionier în astfel de cercetări datorită numărului mare de 
ocazii când descoperim aur. 

— Care este data? ceru Katia să afle. 

— Cele trei benzi de simboluri au fost gravate la mijlocul celui de- 
al II-lea mileniu înainte de Hristos. Estimarea este pentru 1600, plus 
sau minus o sută de ani. 

— Se potriveşte cu data naufragiului epavei, rosti Katia. 

— Cu greu ar putea fi mai veche, sublinie Jack. Banda interioară 
este inscripționată în limbaj micenian linear B, care a apărut în jurul 
acelei date. 

— Dar asta a fost doar data simbolurilor, data când acestea au 
fost gravate în metal. Provine de la procesul de hidratare al 
simbolurilor. Costas vorbea cu o emoție abia disimulată. Discul în 
sine e mai vechi. Mult mai vechi. Iar acel simbol central s-a găsit în 
matricea iniţială. Vreo bănuială? Abia făcu o scurtă pauză. Datează 
cam din anul 6000 înainte de Hristos. 


Se făcuse o dimineaţă strălucitoare de vară, iar acum puteau 
vedea totul în jur, fără nici o oprelişte. Zburau peste promontoriul de 

nord-vest al Turciei, către Dardanele, canalul îngust care separa 
Europa de Asia. Spre est, canalul se lărgea în Marea Marmara 
înainte de a se îngusta din nou în Bosfor, strâmtoarea care ducea 
spre Marea Neagră. 

Jack ajustă puţin cursul pilotului automat şi privi peste umărul lui 
Costas. Se vedea clar Gallipoli, marele deget de pământ înfipt în 
Marea Egee, care delimita ţărmul de nord al Dardanelelor. Imediat 
sub el se întindea câmpia Hissarlik, unde a fost cândva legendara 
Troia. Se găseau într-un vortex al istoriei, un loc unde marea şi solul 
se îngustau pentru a permite mari mişcări de populaţii dinspre sud 
spre nord şi dinspre est spre vest, din vremea primilor hominizi şi 
până la ridicarea Islamului. Scena paşnică de dedesubt ascundea 
marile conflicte armate care se desfăşuraseră acolo, de la asediul 
Troiei la măcelul de la Gallipoli, petrecut trei mii de ani mai târziu, în 
cursul Primului Război Mondial. 

Pentru Jack şi Costas acesta nu era un ţinut al fantomelor, ci un 
teritoriu familiar, care le amintea de realizările lor mai vechi. Aici 
făcuseră prima excavaţie, pe vremea când se aflau la baza NATO de 
la Izmir. Un ţăran scosese la iveală câteva lemne înnegrite şi frag- 
mente dintr-o armură de bronz, între actuala linie de coastă şi ruinele 
Troiei. Excavaţia care urmase arătase că situl reprezenta linia ţărmu- 
lui marin din Epoca Bronzului şi dezvăluise rămăşiţele arse ale unei 
caravane de galere de război incendiate în cursul unei imense confla- 
graţii armate în jurul anului 1150 înainte de Hristos. 

Fusese o descoperire senzaţională. Practic erau primele artefacte 
din Războiul Troian, o descoperire care-i determinase pe savanţi să 
reconsidere imediat legendele odinioară dispreţuite ca fiind doar 
jumătăţi de adevăruri. Pentru Jack fusese o răscruce, experienţa care 
îi reaprinsese pasiunea pentru arheologie şi pentru misterele nerezol- 
vate ale trecutului. 

— Bun. Haideţi să vedem dacă am înţeles eu bine. Costas încerca 
să lege laolaltă extraordinarele revelații ale ultimelor zile într-un 
întreg coerent. Mai întâi este descoperit în Egipt un papirus care 
arată că Platon nu a inventat legenda Atlantidei. Aceasta i-a fost 
dictată unui grec pe nume Solon de către un preot egiptean în jurul 
anului 580 înainte de Hristos. Povestea era din timpuri imemoriale, 
înainte cu mii de ani de epoca faraonilor. 

— Papirusul demonstrează, totodată, că textul lui Platon este un 
amalgam, interveni prompt Jack. 

— Relatarea nu a ajuns în văzul publicului, deoarece a fost furată 
şi apoi pierdută. Ce a supravieţuit s-a transformat într-un amestec 
între sfârşitul civilizaţiei minoice din a doua parte a mileniului al II- 
lea înainte de Hristos. şi ceea ce-şi amintea Solon despre Atlantida. 

Confuzia lui i-a convins pe învăţaţi să echivaleze povestea Atlantidei 
cu erupția de pe Thera şi cu distrugerea palatelor din Creta. 

— Era singura interpretare plauzibilă, rosti Jack. 

— Ştim că Atlantida era o citadelă, nu un continent sau o insulă. 
Se afla pe malul unei ape, avea o vale largă şi munţi înalţi în interior. 
Era protejată de simbolul taurului. La câteva zile de mers depărtare 
se găsea o cascadă, iar între cascadă şi Egipt se întindea o mare 
plină de insule. În urmă cu şapte-opt mii de ani, citadela a dispărut 
sub ape. 

— lar acum dispunem de această şaradă extraordinară a 
discurilor, spuse Katia. 

— Legătura dintre papirus şi discuri este dată de acel simbol. 
Este exact acelaşi, ca litera H cu patru braţe pe fiecare parte. 

— Cred că îl putem numi simbolul Atlantidei, se aventură Katia. 

— Este singurul care nu are nici un echivalent cu un semn linear 
A sau linear B, rosti Jack. Ar putea fi o logogramă reprezentând 
însăşi Atlantida, precum taurul Knossos-ului minoic sau bufnița 
Atenei din perioada clasică. 

— Un lucru care mă nedumereşte, zise Costas, este motivul 
pentru care au fost fabricate de fapt discurile de lut şi discul de aur. 
Maurice Hiebermeyer afirma că tot ce însemna cunoştinţe sacre era 
transmis din gură în gură, de la un mare preot la altul pentru 
siguranţa menţinerii secretului informaţiilor. Ca atare, de ce a fost 
nevoie de un „decodor” sub forma acestor discuri? 

— Am o teorie în privinţa asta, zise Jack. 

Pe panoul de bord clipi o lumină roşie de avertizare. Jack trecu 
pe control manual şi comută alimentarea cu combustibil de la cele 
două rezervoare suplimentare, necesare pentru zboruri lungi. După 
ce reveni pe pilot automat introduse un CD într-o consolă şi cobori un 
ecran miniatural din tavanul carlingii. Pe acesta apăru o procesiune 
solemnă de bărci care părăsesc un oraş, în timp ce locuitorii acestuia 
iscodesc prin ferestrele unor locuinţe elaborat terasate pe malul unei 
ape. 

— Celebra frescă marină, găsită în anii 1960 în Casa Amiralității 
de la Akrotiri din Thera. De obicei e interpretată ca o ceremonie, 
poate de consacrare a unui nou mare preot. 

Apăsă o tastă şi imaginea se schimbă cu o fotografie aeriană care 
arăta straturi de ziduri în ruine şi de balustrade care ieşeau dintr-o 
creastă muntoasă. 

— Cutremurul care a avariat anul trecut Parthenon-ul a dislocat 
şi creasta de pe ţărmul din Paleo Kameni, „Vechea Insulă Arsă”, a 
doua ca mărime din grupul de insulițe aparţinând Therei. Aşa au 
apărut ruinele unei construcţii care seamănă cu o mănăstire cocoţată 

pe vârf de munte. O mare parte din ce ştim despre religia cretană 
provine din aşa-numitele „sanctuare de vârf”, împrejmuiri sacre de 
pe crestele deluroase şi din munţii Cretei. Acum credem că insula 
Thera era cel mai mare sanctuar de vârf dintre toate. 

— Căminul zeilor şi intrarea în lumea subpământeană, interveni 
Costas. 

— Cam aşa ceva, răspunse Jack. Când Thera a erupt, sanctuarul 
în sine a fost pulverizat. Dar acolo exista şi o comunitate religioasă, 
una îngropată sub cenuşă şi lavă dincolo de căldare. 

— Şi teoria ta despre discuri? îl îndemnă Costas. 

— Ajung şi acolo, zise Jack. Mai întâi să ne gândim la epava 
noastră. Cel mai probabil naufragiul a fost provocat de o undă de şoc 
înainte de erupția Therei. 

Ceilalţi doi aprobară cu un murmur. 

— Acum cred că era vorba de mai mult decât despre un negustor 
bogat. Gândiţi-vă la încărcătură. Medalioane şi lănţişoare de aur. Sta- 
tui de aur şi de fildeş, unele aproape în mărime naturală. Altare de 
libaţiune sculptate din porfir egiptean extrem de rar. Vasul în formă 
de cap de taur. O bogăţie mult mai mare decât s-ar fi încredinţat în 
mod normal unei încărcături obişnuite. 

— Şi ce sugerezi tu? întrebă Costas. 

— Cred că am găsit comoara marilor preoţi din Thera, cel mai 
secret depozit de bogății al civilizaţiei din Epoca Bronzului. Cred că 
discurile reprezentau cele mai sacre posesiuni ale marilor preoţi. Dis- 
cul de aur era cel mai vechi şi era scos doar pentru cele mai sacre 
ceremonii, iar iniţial nu avea alte însemne în afara simbolului central. 
Discul antic de lut, cel mai vechi din cele două discuri Phaistos, 
reprezenta mai degrabă un tabel de înregistrări decât un obiect 
venerat. Conţinea o cheie către informaţii, dar era scris cu simboluri 
vechi, pe care doar preoţii le puteau descifra. După cutremurul de 
avertisment, temându-se de apocalipsă, marele preot a ordonat ca 
aceste simboluri să fie gravate pe marginea discului de aur. 
Reprezentau un lexicon, o concordanţă între simbolurile vechi de pe 
discul de lut cu înscrisurile linear A şi linear B. Orice cretan învăţat 
şi-ar fi dat seama că grupările de silabe reprezentau o versiune 
ancestrală a propriei limbi. 

— Aşadar, era o poliţă de asigurare, sugeră Katia. O carte de 
coduri pentru citirea discului de lut, în caz că piereau toţi preoţii. 

— Da. Jack se întoarse către ea. Pe lângă minunatul vas în formă 
de cap de taur, scafandrii au venit la suprafaţă cu mai multe toiege 
din fildeş şi din abanos, superb sculptate cu imagini ale marii zeițe- 
mame. Noi credem că făceau parte din lucrurile sacre ale 
minoienilor, în calitate de obiecte de ritual, precum accesoriile pe 

care le au cardinalii şi episcopii. Cred că îl însoțeau pe marele preot 
însuşi când acesta a părăsit sanctuarul de pe insulă. 

— Şi discurile Phaistos? 

— In acelaşi timp cu ştanţarea simbolurilor pe discul de aur, 
marele preot a ordonat confecţionarea unei replici din lut, un disc 
care părea să conţină un text similar, dar care în realitate nu avea 
nici un sens. Aşa cum spunea profesorul Dillen, această replică 
reprezenta o modalitate de a-i păcăli pe neaveniţii care ar fi căutat 
prea multe înţelesuri în simboluri. Doar preoţii cunoşteau 
semnificaţia textului şi aveau acces la corespondenţa de pe discul de 
aur. 

— Cum de au ajuns la Phaistos? vru Costas să afle. 

— Cred că iniţial se găseau în acelaşi depozit cu discul de aur, în 
aceeaşi cămară de templu de pe insula Thera, răspunse Jack. Marele 
preot le-a trimis mai devreme cu un vas care a ajuns în siguranţă în 
Creta. Phaistos părea un refugiu sigur, la înălţime faţă de mare şi 
protejat de erupția vulcanului de muntele Ida spre nord. 

— Şi un centru religios, adăugă Katia. 

— Lângă palat este Hagia Triada, un complex de ruine care a 
nedumerit arheologii de mult timp. Acolo au fost descoperite ambele 
discuri, la o distanţă de o sută de ani. Credem acum că era un fel de 
seminar, o şcoală de instruire pentru preoţii care urmau să fie trimişi 
către sanctuarele de vârf. 

— Dar Phaistos şi Hagia Triada au fost amândouă distruse în tim- 
pul erupției, interveni Katia. Au fost puse la pământ de un cutremur 
şi n-au mai fost niciodată reocupate, iar discurile au rămas îngropate 
în ruine la doar câteva zile după ce au ajuns acolo din Thera. 

— Am o ultimă întrebare, zise Costas. Cum de marele preot al 
templului din Sais, din delta Nilului, ştia de Atlantida la aproape o 
mie de ani după erupția Therei şi pierderea discurilor? 

— Cred că egiptenii cunoşteau povestea din aceeaşi sursă, de 
undeva din preistorie, iar povestea a supravieţuit separat în cadrul 
fiecărei civilizaţii. Era o chestiune sacră şi a fost transmisă din gură 
în gură cu scrupulozitate şi fără înflorituri sau amendamente, aşa 
cum demonstrează detaliile identice ale simbolului Atlantidei de pe 
papirus şi de pe discuri. 

— Trebuie să-i mulţumim lui Solon, Făcătorul-de-Legi, pentru 
conexiune, rosti Katia. Dacă nu ar fi copiat cu atâta grijă acel simbol 
alături de cuvântul grecesc Atlantis, astăzi n-am mai fi fost aici. 

— Discurile din Phaistos erau lipsite de utilitate şi erau confecţio- 
nate din lut, zise Costas, iar valoarea lor rezida numai în simboluri. 
Dar discul din epavă este din aur masiv şi pur, şi este poate cel mai 
mare lingou care a supravieţuit din preistorie. Se răsuci pe scaunul 

lui şi se uită întrebător la Jack. Eu bănuiesc că aici se ascund mult 
mai multe. Cred că obiectul nostru din aur va descuia cumva poarta 
către un mister şi mai mare. 

Trecuseră de Marea Marmara şi zburau peste Bosfor. Aerul 
limpede al Mării Egee se transformase într-o perdea de smog din 
cauza fumului ce se ridica din Istanbul. Abia distingeau Cornul de 
Aur, scobitura unde coloniştii greci fondaseră Bizanțul în secolul al 
VIII-lea înainte de Hristos. În apropierea lui, o pădure de minarete se 
ivea din ceața dimineţii. Pe promontoriu se vedea palatul Topkapi, 
odinioară simbolul decadenţei orientale, acum unul dintre cele mai 
bogate situri arheologice din lume. In apropiere de malul apei se 
găseau marile ziduri din Constantinopol, capitala Imperiului Bizantin, 
cea care menţinuse Roma în viaţă în estul lumii până la căderea 
oraşului în mâinile turcilor în 1453. 

— Este unul dintre oraşele mele favorite, zise Jack. Odată ce 
înveţi să te descurci în el, dai peste cea mai bogată istorie din câte îţi 
poţi imagina. 

— Când se termină toate astea, mi-ar plăcea să mă duci acolo, 
zise Katia. 

În faţa lor se întindea Marea Neagră. Laturile stâncoase de pe 
fiecare parte a Bosforului păreau să se extindă la infinit. 
Echipamentul GPS arăta că asta era ultima parte a călătoriei spre est 
şi se îndreptau către o poziţie aflată la circa zece mile marine nord 
de portul turcesc Trabzon. Jack deschise canalul UMI de la 
emițătorul VHF şi porni dispozitivul de bruiaj tastând un reper de 
poziţie pentru echipajul de pe Sea Venture. 

Câteva clipe mai târziu, o lumină albastră clipi în colţul din 
dreapta jos al ecranului de deasupra consolei centrale. 

— Vine poşta, rosti Costas. 

Jack apăsă de două ori pe clapeta mouse-ului şi aşteptă apariţia 
adresei. 

— E de la profesorul Dillen. Să sperăm că e traducerea discului 
Phaistos. 

Katia se aplecă puţin pe scaunul din spate. Aşteptau cu toţii abia 
ascunzându-şi nerăbdarea. Curând toate cuvintele apărură pe ecran: 


Dragul meu Jack, 

De la teleconferinţa noastră de noaptea trecută am muncit non- 
stop ca să termin traducerea. Au depins multe de colaborarea cu 
colegii din întreaga lume. Arhiva linear A, descoperită anul trecut la 
Knossos, a fost expediată multor cercetători pentru a o studia şi ştii 
şi tu cât de circumspecți sunt savanții cu rezultatele nepublicate ale 
muncii lor - aminteşte-ţi de problemele pe care le-am avut cu 

accesarea Manuscriselor de la Marea Moartă când ne-am început 
cercetările despre Sodoma şi Gomora. Din fericire, cei mai mulţi 
cercetători ai epigrafiei minoice sunt foşti studenţi de-ai mei. 

Doar aversul celui de-al doilea disc avea sens. Efortul de a 
ascunde adevăratul text a fost şi mai mare decât am crezut noi. 

Simbolul nostru misterios apare de două ori şi, pur şi simplu, l-am 
tradus ca fiind Atlantida. 

Iată traducerea: 


„Sub semnul taurului se găseşte zeul vultur cu aripile întinse. 
(La) coada lui (se află) Atlantis-ul cu pereţi de aur, marea poartă 
aurie a (citadelei?). Vârfurile aripilor (lui) ating răsăritul şi apusul 
soarelui. (La) răsăritul soarelui (se află) muntele de foc şi metal. (Aici 
este) sala marilor preoţi [Sala tronului? Camera de audienţe?]. 
Deasupra (este) Atlantis-ul. (Aici e) zeița-mamă. (Aici e) locul zeilor 
(Şi) arhiva cunoaşterii.” 


Încă nu ştiu ce să fac cu chestia asta. Să fie o şaradă? Atât eu, cât 

şi Maurice suntem nerăbdători să aflăm ce crezi. 
Al tău pentru totdeauna, 
James Dillen 


Citiră traducerea de câteva ori în tăcere. Costas vorbi primul. Ca 
întotdeauna, mintea lui căuta fapte acolo unde alţii vedeau doar 
mistere. 

— Asta nu e o şaradă. Este o hartă a comorii. 

CAPITOLUL 8 


— Jack! Bun venit la bord! 

Vocea se auzi peste zgomotul asurzitor al motoarelor Rolls-Royce 
în vreme ce acestea se opreau. Jack tocmai păşise pe flotoare - o 
modificare a configurației uzuale cu roţi fixe, care permitea 
elicopterelor UMI să amerizeze. Se grăbi să strângă mâna lui 
Malcolm Macleod, mergând aplecat din pricina palelor rotorului care 
continua să se învârtă. Costas şi Katia îl urmau îndeaproape. În timp 
ce coborau, câţiva membri ai echipajului înconjurară Lynx-ul, 
asigurându-l pe punte, şi începură să descarce genţi cu echipamente 
din cală. 

Sea Venture era diferit de Seaguest doar prin gama de echipa- 
mente menite să-i asigure rolul de navă-amiral a UMI pentru cerce- 
tările de mare adâncime. Nu cu mult timp în urmă condusese prima 
cercetare submarină cu oameni la bord a Gropii Marianelor din ves- 
tul Pacificului. Activitatea navei în Marea Neagră începuse cu o ana- 
liză de rutină a sedimentelor marine, dar, pe parcurs, căpătase o 
importanţă uluitoare. 

— Urmaţi-mă la consola de pe punte. 

Malcolm Macleod îi conduse sub acelaşi gen de ecran în formă de 
cupolă pe care îl văzuseră pe Seaquest. Macleod deţinea funcţia 
echivalentă cu cea a lui Jack în Departamentul de oceanografie. Era 
un om căruia Jack îi purta un respect profund datorită competenţei 
dovedite în cursul multor proiecte la care colaboraseră în întreaga 
lume. 

Scoţianul îndesat şi cu păr roşu se aşeză pe scaunul operatorului 
de lângă consolă. 

— Bine aţi venit pe Sea Venture. Cred că inspecția navei mai 
poate aştepta până vă arăt ce am descoperit. 

Jack confirmă din cap. 

— Dă-i drumul. 

— Aveţi idee de criza de salinitate din Messina? 

Jack şi Costas încuviinţară, dar Katia părea nedumerită. 

— Bun. În beneficiul noii noastre colege. Macleod îi zâmbi Katiei. 
Este denumită aşa după depozitele găsite în apropiere de 
Strâmtoarea Messina din Sicilia. La începutul anilor 1970, batiscaful 
de explorare la mare adâncime Glomar Challenger a extras mostre de 
fund de mare din Mediterana. Sub fundul mării a fost descoperit un 
imens strat de sedimente compacte formate prin evaporare, pe 

alocuri groase de trei kilometri. Acestea s-au format la sfârşitul 
Miocenului, cea mai recentă eră geologică, cam cu 5,5 milioane de 
ani în urmă. 

— Sedimente formate prin evaporare? se miră Katia. 

— În principal halit, rocă banală de sare, chestia care rămâne 
după evaporarea apei de mare. Deasupra şi dedesubtul ei sunt 
marne, sedimente marine normale din mâl şi carbonat de calciu. 
Stratul de sare s-a format în acelaşi timp pe tot cuprinsul 
Mediteranei. 

— Şi asta ce înseamnă? 

— Înseamnă că Mediterana s-a evaporat. 

Katia se uită neîncrezătoare.. 

— Mediterana s-a evaporat? În întregime? 

Macleod încuviinţă. 

— Fenomenul a fost declanşat de o scădere dramatică a tempera- 
turii atmosferice, o perioadă mult mai friguroasă decât recenta Eră 
Glaciară. Gheaţa polară a acaparat o mare parte din oceanele lumii, 
generând scăderi ale nivelurilor apelor din mări de până la cinci sute 
de metri. Mediterana a fost închisă complet şi a început să se 
evapore, lăsând în urmă doar nişte bălți puturoase în cele mai adânci 
bazine. 

— Ca la Marea Moartă, zise Katia. 

— Chiar şi mai sărată, de fapt abia lichidă. Prea sărată pentru 
cele mai multe forme de viaţă, de aici şi numărul scăzut de fosile. 
Zone întinse au devenit deşerturi. 

— Şi când s-a umplut din nou? 

— Cu circa două sute de mii de ani mai târziu. Probabil că a fost 
un proces dramatic, un rezultat al topirii masive a polilor. Primele 
şuvoaie de apă din Atlantic au devenit torente, cea mai mare cădere 
de apă din istorie, de o sută de ori mai mare decât Niagara, săpând 
Strâmtoarea Gibraltar până la adâncimea ei actuală. 

— Şi ce relevanţă are asta pentru Marea Neagră? se interesă 
Katia. 

— Criza de salinitate din Messina este un fapt stabilit ştiinţific. 
Macleod se uită la Jack. Vă va ajuta să credeţi incredibilul, adică ce 
vă voi spune imediat. 

Se adunară în jurul staţiei pentru vehicule acţionate de la 
distanţă de pe Sea Venture, din capătul consolei. Macleod o invită pe 
Katia să ia loc în spatele ecranului şi îi arătă cum să folosească 
manetele. 

— Gândeşte-te la maşinărie ca la un simulator de zbor. Foloseşte 
joystick-ul ca să o plimbi oriunde vrei, în sus sau în jos, în lateral sau 
în spate. Controlul vitezei se face cu ajutorul butonului din stânga. 

Macleod îşi lăsă mâna pe mâna Katiei şi execută un cerc complet 
în sens orar, trăgând maneta cu forţă maximă. Ecranul în format 
mare rămase negru ca smoala, dar indicatorul de direcţie se roti cu 
360 de grade. Indicatorul de adâncime arăta 135 de metri, iar un set 
de coordonate GPS indicau poziţia vehiculului acţionat de la distanţă, 
ROV”, cu o marjă de mai puţin de o jumătate de metru. 

Macleod readuse maneta în poziţia iniţială. N 

— O răsucire în cădere liberă, urmată de o revenire perfectă. Íi 
zâmbi lui Jack, care îşi amintea bine întrecerile lor cu vehicule ROV 
din vremea când se antrenau împreună la unitatea UMI de testare a 
echipamentelor de adâncime din Bermude. Echipamentele ROV sunt 
folosite pe scară largă de către oamenii de ştiinţă de zeci de ani, 
explică Macleod. Dar în ultimii câțiva ani, tehnologia a devenit tot 
mai rafinată. Pentru cercetări exploratorii folosim AUV-uri, adică 
vehicule operate autonom, care dispun de pachete de senzori 
multipli, ce includ sonar video şi cu scanare laterală. Odată ţinta 
identificată, desfăşurăm vehicule ROV aflate sub control direct. 
Vehiculul UMI Mark 7, pe care îl folosim acum, nu e cu mult mai 
mare decât o geantă diplomat şi e suficient de mic ca să pătrundă 
printr-o gaură subacvatică. 

— Jucăriile astea sunt ca nişte roboţei, adăugă Costas. lar 
controlul radio Doppler înseamnă că pot merge cincisprezece mile în 
plan orizontal sau pot cobori drept în cel mai profund abis oceanic. 

— Aproape am ajuns, îl întrerupse Macleod. Activez luminile. 

Lăsă maneta şi acţionă câteva comutatoare. Ecranul se trezi 
brusc la viaţă şi întunericul mocirlos fu înlocuit de un nor strălucitor 
de particule. 

— Mâl, explică Macleod. Luminile noastre reflectă particulele de 
mâl deranjate de curentul de apă. 

Începură să desluşească ceva mai concret, un fundal umbros care 
treptat deveni mai limpede. Era fundul apei, o întindere stearpă şi 
netedă de cenuşiu. Macleod porni radarul de contur al terenului cu 
care era dotat vehiculul şi care arătă cum fundul mării coboară cu o 
pantă de 30 de grade dinspre sud. 

— Adâncime 148 de metri. 

Brusc, în raza vizuală apăru o structură ciudată, ca un turn. 
Macleod opri vehiculul la câţiva metri depărtare. 

— O altă invenţie ingenioasă a lui Costas, zise Macleod. Un exca- 
vator acţionat de la distanţă, capabil să foreze până la o sută de metri 
sub fundul apei sau să ridice cantităţi impresionante de sedimente. 
Cu mâna liberă, Macleod scotoci într-o cutie de lângă scaun. Şi asta 
este ceea ce am găsit chiar sub fundul apei. 


4 Remontely Operated Vehicle (n.red) 

Îi dădu Katiei un obiect negru strălucitor, de mărimea pumnului 
său. Katia îl cântări în palmă şi îi aruncă scoţianului o privire 
întrebătoare. 

— O piatră de plajă? 

— Netezită la malul mării. De-a lungul întregii zone de aici am 
descoperit dovezi ale unei foste plaje, aflate acum la o sută cincizeci 
de metri adâncime şi la zece mile marine depărtare de ţărmul actual. 
Mai uluitoare este vechimea acestei pietre. Este una dintre cele mai 
impresionante descoperiri pe care le-am făcut vreodată. 

Macleod introduse mai multe coordonate GPS şi imaginea de pe 
ecran începu să se deplaseze. Fundul luminat al mării era neschimbat 
atâta vreme cât vehiculul se menținea pe aceeaşi linie de adâncime. 

— L-am pus pe pilot automat. Mai avem cincisprezece minute 
până la destinaţie. 

Katia îi dădu înapoi piatra neagră. 

— Are vreo legătură cu criza de salinitate din Messina? 

— În mod normal, cu siguranţă am fi plasat-o înainte de sosirea 
oamenilor - sau mai degrabă a umanoizilor - în această regiune cu 
două milioane de ani în urmă. 

— Dar? _ 

— Dar ne-am fi înşelat. Ingrozitor de tare. Ţărmurile scufundate 
nu sunt ceva neobişnuit în meseria noastră, dar aici avem parte de o 
chestie măreaţă. Urmaţi-mă şi am să vă arăt. 

Macleod descărcă o hartă izometrică, generată de computer, a 
Mării Negre şi a Bosforului. 

— Relaţia dintre Mediterana şi Marea Neagră este ca un fel de 
replică în miniatură a relaţiei dintre Atlantic şi Mediterana, explică 
el. Bosforul are doar cam o sută de metri adâncime. Orice coborâre a 
Mediteranei sub acest nivel, şi Bosforul devine un soi de pod de 
pământ, izolând Marea Neagră. Acestea au fost condiţiile care au 
permis primilor umanoizi să vină din Asia în Europa. 

Deplasă cursorul ca să sublinieze trei sisteme fluviale care 
duceau în mare. 

— Când Bosforul a ajuns pod uscat, evaporarea a determinat 
coborârea nivelului apei în Marea Neagră, la fel ca Mediterana în 
cazul crizei de salinitate. Numai că Marea Neagră a fost alimentată 
de cursurile de apă dulce din Dunăre, Nipru şi Don. S-a ajuns la un 
echilibru prin care ritmul de evaporare egala volumul de apă dulce 
intrat în mare, iar din acest moment încolo schimbarea s-a petrecut 
doar în nivelul de salinitate, iar Marea Neagră, în cele din urmă, a 
devenit un lac uriaş de apă dulce. 

Apăsă o tastă şi computerul începu să simuleze evenimentele 
descrise de el, arătând cum Bosforul devine uscat şi cum Marea 

Neagră coboară la un nivel cu circa o sută cincizeci de metri mai 
scăzut decât nivelul actual şi cu cincizeci de metri sub nivelul 
Bosforului, unde nivelul era menţinut de deversările din fluvii. 

Macleod se întoarse şi se uită la ceilalţi. 

— Şi acum - surpriza. Asta nu e o imagine de la începutul 
Pleistocenului, din negura Erei Glaciare. Vedeţi aici Marea Neagră cu 
mai puţin de zece mii de ani în urmă. 

Katia păru interzisă. 

— Adică după Era Glaciară? 

Macleod aprobă viguros din cap. 

— Cea mai recentă glaciațiune a atins maximul cu circa douăzeci 
de mii de ani în urmă. Noi credem că Marea Neagră a fost izolată cu 
ceva vreme înainte de asta şi scăzuse deja cu o sută cincizeci de 
metri. Plaja noastră a fost linia țărmului pentru următoarele 
douăsprezece mii de ani. 

— Şi apoi ce s-a întâmplat? 

— Un eveniment asemănător crizei de salinitate din Mediterana. 
Gheţarii s-au topit, Mediterana a crescut, apa s-a năpustit în cascadă 
peste Bosfor. Cauza imediată a fost poate o retragere a calotei de 
gheaţă din vestul Antarcticii, cu circa şapte mii de ani în urmă. Cre- 
dem că a fost nevoie de un singur an ca Marea Neagră să ajungă la 
actualul nivel. O rată de umplere de circa douăzeci de kilometri cubi 
pe zi a dus la o creştere de circa patruzeci de centimetri pe zi sau doi 
până la trei metri pe săptămână. 

Jack arătă spre partea de jos a hărţii. 

— Ne poţi arăta mai îndeaproape zona asta? 

— Desigur. 

Macleod apăsă pe rând mai multe taste şi imaginea de pe ecran 
se mări pe coasta de nord a Turciei. Computerul continua să prezinte 
topografia uscatului de dinainte de inundație. 

Jack se aplecă puţin şi zise: 

— Acum suntem la unsprezece mile marine nord de coasta 
Turciei, adică la vreo optsprezece kilometri, iar adâncimea apei de 
sub noi este de circa o sută cincizeci de metri. Un gradient constant 
faţă de coasta actuală ar însemna o creştere de circa zece metri 
pentru fiecare kilometru şi jumătate de teren, să spunem cu un 
raport de unu la o sută şi cincizeci. Asta înseamnă o pantă slabă, de- 
abia sesizabilă. Dacă marea a crescut atât de repede precum spui tu, 
atunci avem de a face cu trei sau patru sute de metri inundaţi în 
fiecare săptămână, adică vreo cincizeci de metri pe zi. 

— Sau chiar mai mult, zise Macleod. Înainte de inundație, o mare 
parte din ce zace sub noi se găsea la doar câţiva metri deasupra 
nivelului mării, cu o pantă mai accentuată în apropiere de actuala 

linie a țărmului pe măsură ce începi să urci Platoul Anatoliei. În 
câteva săptămâni zone imense trebuie să fi fost acoperite de apă. 

Jack privi tăcut harta preţ de câteva clipe. 

— Vorbim despre neoliticul timpuriu, de începuturile agriculturii, 
spuse el. Cum puteau fi condiţiile de aici? 

Macleod zâmbi. 

— Pe tema asta am pus paleoclimatologii să muncească non-stop. 
Au efectuat o serie de simulări în care au introdus toate variabilele 
pentru a reconstitui mediul între sfârşitul Pleistocenului şi momentul 
inundaţiei. 

— Şi? 

— Ei cred că asta era cea mai fertilă regiune din întreg Orientul 
Apropiat. 

Katia scoase un fluierat uşor. 

— Ar putea fi un tablou cu totul nou al istoriei omenirii. O bucată 
de coastă maritimă, lată de douăzeci de kilometri, lungă de sute de 
kilometri într-una dintre zonele-cheie pentru dezvoltarea civilizaţiei. 
În plus, niciodată explorată până acum de arheologi. 

Macleod tresălta de emoție. 

— Şi acum, motivul pentru care ne aflăm aici. Este timpul să ne 
întoarcem la monitorul ROV. 

Fundul mării era acum mai ondulat, presărat din loc în loc cu 
stânci şi depresiuni acolo unde odinioară fuseseră râpe şi lunci de 
râu. Indicatorul de adâncime arăta că vehiculul ROV se găsea 
deasupra suprafeţei de teren scufundate, cu circa cincisprezece 
metri mai subţire şi cu un kilometru mai în interior faţă de linia 
antică a țărmului. Coordonatele GPS începeau să coincidă cu cifrele 
țintă programate de Macleod. 

— Marea Neagră ar trebui să fie un paradis al arheologilor, zise 
Jack. Primele câteva sute de metri de la suprafaţă au nivel scăzut de 
sare - o reminiscență a lacului de apă dulce, dar şi ca rezultat al 
apelor aduse de fluvii. Organisme marine precum scoica sfredelitoare 
Teredo navalis au nevoie de un mediu mai salin, aşa că lemnul vechi 
poate supravieţui aici în condiţii perfecte. Visul meu dintotdeauna a 
fost să descopăr o triremă sau o navă antică de război cu vâsle. 

— Dar este un coşmar pentru biologi, contraatacă Macleod. Sub 
nivelul de o sută de metri adâncime marea este otrăvită cu hidrogen 
sulfurat, ca rezultat al alterării chimice a apei de mare de către bac- 
teriile care îl folosesc ca să digere imensele cantităţi de materii orga- 
nice aduse de fluvii. Iar în zonele de mare adâncime e şi mai rău. 
Când apele cu salinitate crescută ale Mediteranei s-au năpustit peste 
Bosfor, ele au căzut aproape două mii de metri în cele mai adânci 
zone ale mării. Apa aia e şi acum acolo, ca un strat nemişcat, gros de 


89 


două sute de metri, incapabil să suporte vreo formă de viaţă. Este 
unul dintre cele mai toxice medii ale lumii. 

— La baza NATO din Izmir am interogat un marinar de pe sub- 
marin care dezertase din Flota Mării Negre a Uniunii Sovietice, mur- 
mură Costas. Un inginer care lucrase cu sondele lor de mare 
adâncime. Pretindea că văzuse epave stând drepte pe fundul mării, 
cu chilele încă intacte. Mi-a arătat o poză în care se puteau vedea 
chiar forme de cadavre umane, ca un amestec de forme spectrale 
conservate în saramură. A fost una dintre cele mai înfiorătoare 
imagini pe care le-am văzut vreodată. 

— Aproape la fel de remarcabilă ca asta. 

În colţul din dreapta jos al ecranului clipi o lumină roşie în vreme 
ce echipamentul GPS se fixa pe coordonate. Aproape simultan, fundul 
mării se transformă într-o scenă extraordinară, care le tăie tuturor 
respiraţia. Chiar în faţa vehiculului, luminile reflectau un complex de 
construcţii joase, cu acoperişurile plate unindu-se unul cu altul, ca 
într-un pueblo indian. Încăperile de jos erau legate de cele de sus 
prin scări. Totul era învăluit într-un strat gros de mâl, ca o cenuşă 
vulcanică. Era o imagine dezolantă şi destul de înfricoşătoare, dar, cu 
toate acestea, le făcea inimile să bată mai repede. 

— Fantastic! exclamă Jack. Ne putem apropia? 

— O să mă postez acolo unde eram când ai sunat ieri. 

Macleod trecu pe comenzi manuale şi deplasă vehiculul către o 
intrare într-unul dintre acoperişuri. Manevrând cu blândeţe maneta, 
intră în clădire, rotind uşor camera de luat vederi în jurul pereţilor. 
Aceştia erau decoraţi cu motive săpate în piatră abia vizibile în 
lumina slabă. Erau acolo păsări cu gât lung, poate ibişi, dar şi lei, şi 
tigri care alergau cu membrele întinse. 

— Mortar hidraulic, comentă Costas. 

— Ce? întrebă Jack, cu mintea în altă parte. 

— Este singura cale prin care pereţii ăia puteau rezista sub apă. 
Amestecul trebuie să includă un agent de agregare hidraulic. 
Oamenii din vremea aceea au avut acces la cenuşă vulcanică. 

În capătul camerei scufundate se vedea o formă care putea fi 
instantaneu recunoscută de orice student interesat de preistorie. Era 
forma de U a unor coarne de taur mai mari decât în realitate, 
încastrată într-o plintă mare, ca un altar. 

— Este neolitic timpuriu. Nu mai am nici o îndoială. Jack devenise 
exuberant, cu atenţia concentrată în întregime pe imaginile din faţa 
lor. Asta este altarul unei gospodării, exact la fel ca acela excavat 
acum mai bine de treizeci de ani la Çatal Hüyük. 

— Unde? se miră Costas. 

— În Turcia Centrală, pe câmpia Konya, la circa patru sute de 
kilometri sud de aici. Posibil cel mai vechi oraş din lume, o 
comunitate agricolă stabilită acolo acum zece mii de ani, în preistoria 
agriculturii. Un conglomerat strâns de clădiri din chirpici, cu 
structuri din lemn exact la fel ca acestea. 

— Un sit unic, rosti Katia. 

— Până acum. Chestia asta schimbă totul. 

— E mai mult de atât, zise Macleod. Mult mai mult. Sonarul arată 
anomalii ca aceasta de-a lungul vechii linii a țărmului pe o distanţă 
de cam treizeci de kilometri într-o parte şi în alta. Apar la fiecare 
câţiva kilometri şi fiecare este fără îndoială un alt sat sau grup de 
gospodării. 

— Uimitor. Jack gândea cu repeziciune. Terenurile astea trebuia 
să fi fost incredibil de productive, susţinând o populaţie mult mai 
mare decât semiluna fertilă a Mesopotamiei şi a Levantului. Se uită 
la Macleod cu un zâmbet larg pe chip. Pentru un expert în pungi 
hidrotermale marine de mare adâncime, te-ai descurcat de minune. 

CAPITOLUL 9 


Sea Venture lăsa în urmă o dâră albă de spumă în timp ce îşi 
croia drum la sud de poziţia ei de deasupra liniei scufundate a 
țărmului antic. Cerul era senin, dar marea avea o culoare întunecată, 
în contrast cu albastrul profund al Mediteranei. În faţă se ridicau 
pantele împădurite ale nordului Turciei şi creasta Platoului Anatoliei, 
care marca începutul podişului Asia Minor. 

Imediat ce vehiculul ROV fusese adus la bord, Sea Venture por- 
nise cu viteză maximă spre baza de aprovizionare UMI de la Trabzon, 
portul de la Marea Neagră ale cărui case spoite în alb strălucitor se 
înghesuiau pe țărm, spre sud. Katia se bucura de prima ei ocazie de a 
se relaxa de la sosirea în Alexandria, cu trei zile în urmă. Părul îi flu- 
tura în briza marină, iar ea stătea la plajă într-un costum de baie 
minuscul, care îi ascundea prea puţin din trup. Lângă ea, pe punte, 
Jack se putea cu greu concentra asupra discuţiei pe care o purta cu 
Costas şi cu Macleod. 

Costas îl sfătuise pe Macleod asupra celei mai bune modalităţi de 
a trasa o hartă a satului neolitic scufundat, subliniind succesul repur- 
tat de ei cu fotogrametria în cazul epavei cretane. Conveniseră ca 
Seaquest să se alăture lui Sea Venture în Marea Neagră imediat ce 
avea să fie posibil; echipamentele de pe ea şi expertiza echipajului 
erau esenţiale pentru o investigaţie amănunţită şi completă. Un alt 
vas fusese deja detaşat din Cartagina ca să ajute la excavaţiile la 
locul epavei şi să preia sarcinile de la Seaquest. 

— Dacă marea se înălţă cu patruzeci de centimetri pe zi după 
umplerea Bosforului, rosti Costas, vorbind împotriva vântului, atunci 
fenomenul ar fi fost observat de populaţia de pe coastă. După câteva 
zile ar fi ghicit că prognoza pe termen lung nu e deloc bună. 

— Corect, fu de acord Macleod. Satul neolitic este cu zece metri 
mai sus decât linia antică a țărmului. Ar fi avut cam o lună la 
dispoziţie ca să plece. Asta ar explica absenţa artefactelor în 
camerele pe care le-am văzut. 

— Să fie ăsta potopul biblic? se aventură Costas. 

— Practic fiecare civilizaţie dispune de un mit al inundaţiilor, dar 
cele mai multe sunt legate mai degrabă de revărsări ale râurilor 
decât de o catastrofă oceanică, rosti Jack. Cel mai probabil, 
revărsările catastrofale ale râurilor s-au petrecut în vremuri mai 
îndepărtate, înainte ca oamenii să înveţe cum să construiască diguri 
şi canale de colectare a apelor. 

— Aşa ceva a părut dintotdeauna cea mai probabilă bază pentru 
povestea epică a lui Gilgameş, interveni Katia. O poveste cu inundaţii 
scrisă pe douăsprezece tăblițe de lut cu circa două mii de ani înainte 
de Hristos, descoperită în ruinele de la Ninive din Irak. Gilgameş era 
un rege sumerian al ținutului Uruk de pe Eufrat, un loc unde oamenii 
s-au aşezat pentru prima dată către sfârşitul mileniului al VI-lea 
înainte de Hristos. 

— Potopul biblic ar fi putut avea altă origine, adăugă Macleod. 
UMI a cercetat coasta israeliană a Mediteranei şi a descoperit dovezi 
ale activităţii umane datând de la sfârşitul Erei Glaciare şi până în 
perioada marii topiri de acum douăsprezece mii de ani. La cinci 
kilometri în largul mării am dat peste unelte de piatră şi resturi de 
adăposturi unde trăiau vânătorii din Paleolitic, înainte ca totul să fie 
înghiţit de ape. 

— Sugerezi că israeliţii Vechiului Testament au păstrat amintiri 
ale acestor evenimente? întrebă Costas. 

— Tradiţia orală poate supravieţui mii de ani, mai ales într-o 
societate relativ închisă. Dar este posibil ca şi unii dintre ţăranii 
noştri dislocaţi din Marea Neagră să se fi aşezat în Israel. 

— Amintiţi-vă de Arca lui Noe, zise Jack. O corabie uriaşă con- 
struită după avertismentele legate de un potop. Perechi de animale 
din fiecare specie. Gândiţi-vă la ce facem noi. Marea ar fi fost 
principala lor rută de scăpare şi ar fi luat cu ei cât de multe animale 
ar fi fost posibil, în perechi reproducătoare ca să înceapă popularea 
în alte părţi. 

— Credeam că nu dispuneau de corăbii aşa de mari în vremea 
aceea, zise Costas. 

— Şantierele din neolitic puteau construi bărci lungi capabile să 
care mai multe tone de mărfuri. Primii agricultori din Cipru aveau 
bivoli uriaşi, strămoşii vitelor de azi, dar şi porci, şi căprioare. Nici 
una din aceste specii nu era indigenă; ca atare, puteau fi aduse acolo 
doar prin intermediul bărcilor. Chestia asta se întâmpla în jurul 
anului 9000 înainte de Hristos. Probabil că acelaşi lucru s-a întâmplat 
şi în Creta o mie de ani mai târziu. 

Costas îşi scărpină gânditor barba. 

— Deci legenda lui Noe ar putea conţine un sâmbure de adevăr, 
în sensul că nu a existat o singură corabie mare, ci multe corăbii mai 
mici, care cărau oameni şi animale dinspre Marea Neagră. 

Jack încuviinţă. 

— Este o idee foarte atrăgătoare. 

Motoarele de pe Sea Venture încetiniră când nava se apropie de 
intrarea în portul Trabzon. Lângă cheiul estic se vedeau siluetele 
cenuşii a două vedete rapide FPB-57 din clasa Dogan, cu ajutorul 

cărora marina militară turcă riposta la ameninţarea crescândă a con- 
trabandei din Marea Neagră. Turcii adoptaseră o poziţie dură, fără 
compromisuri, lovind puternic şi iute, şi trăgând în plin. Văzând 
aceste vase, Jack se simţi în siguranţă, ştiind că relaţiile lui din 
cadrul marinei turce aveau să-i ofere o protecţie rapidă în caz că 
dădeau de necazuri în apele teritoriale ale acestei ţări. 

Stăteau lângă balustrada de pe puntea superioară, în vreme ce 
Sea Venture se îndrepta spre cheiul vestic. Costas privea la pantele 
împădurite care străjuiau oraşul. 

— Unde să se fi dus după dezastru? Acolo sus nu erau condiţii 
prielnice pentru agricultură. 

— Ar fi fost obligaţi să meargă mult în interior, fu Jack de acord. 
Iar asta era o populaţie numeroasă, de cel puţin câteva zeci de mii de 
persoane, judecând după numărul de aşezări pe care l-am văzut pe 
sonar. 

— Aşa că grupurile de oameni s-au împărţit. 

— Poate că a fost un exod organizat, orchestrat de o autoritate 
centrală, ca să se asigure şansa maximă de descoperire de teritorii 
potrivite pentru întreaga populaţie. Unii au luat-o spre sud, peste 
acea culme, alţii spre est, alţii spre vest. Malcolm a menţionat 
Israelul. Mai există şi alte destinaţii evidente. 

Costas vorbea emoţionat. 

— Civilizaţiile timpurii. Egiptul. Mesopotamia. Valea Indusului. 
Creta. 

— Nu este chiar aşa de imposibil. Cuvintele fură rostite de Katia, 
care se ridicase în capul oaselor şi acum era complet absorbită de 
discuţie. Una dintre cele mai uimitoare trăsături ale istoriei limbilor 
este aceea că o bună parte a lor au o rădăcină comună. Cele mai 
multe dintre limbile vorbite astăzi în Europa, Rusia, Orientul Mijlociu 
şi pe subcontinentul indian au o singură origine. 

— Indo-europeană, zise Costas. 

— O limbă maternă antică, despre care mulţi lingvişti cred deja 
că provine din regiunea Mării Negre. Putem reconstitui vocabularul 
acestei limbi din cuvinte comune existente în limbi ulterioare, cum ar 
fi pitar în sanscrită, pater în latină, vater în germană şi father în 
engleză. 

— Dar cuvintele legate de agricultură? întrebă Costas. 

— Vocabularul demonstrează că arau pământul, purtau haine din 
lână şi prelucrau pielea animalelor. Domesticiseră animale precum 
oile, porcii şi boii. Aveau structuri sociale complexe şi exista dife- 
renţiere în funcţie de avere. Se închinau unei mari zeiţe-mamă. 

— Ce sugerezi? 

— Mulţi dintre noi cred deja că expansiunea indo-europeană a 
mers mână în mână cu extinderea agriculturii, ca un proces treptat 
desfăşurat de-a lungul multor ani. Acum sugerez că totul a fost 
rezultatul unei singure migrații. Fermierii noştri din Marea Neagră 
au fost indoeuropenii iniţiali. 

Jack sprijini pe balustradă un caiet de schiţe şi cu un creion trasă 
repede contururile unei hărţi a lumii antice. 

— Uitaţi aici o ipoteză, zise el. Indo-europenii noştri îşi părăsesc 
ţinutul natal de pe coasta Mării Negre. Desenă o săgeată mare spre 
est de poziţia lor curentă. Un grup se îndreaptă spre Caucaz, actuala 
Georgie. Unii dintre ei călătoresc pe uscat către munţii Zagros, 
ajungând în cele din urmă în Valea Indusului din Pakistan. 

— Probabil că au zărit Muntele Ararat la scurt timp după ce au 
dat de uscat, interveni Macleod. Priveliştea trebuie să fi fost 
extraordinară, căci masivul este mult mai semeţ decât oricare dintre 
munţii pe care îi cunoşteau ei. Poate că s-a fixat în folclor ca fiind 
locul unde ei şi-au dat în sfârşit seama că au scăpat de ape. 

Jack desenă o altă săgeată pe hartă. 

— Un al doilea grup se îndreaptă spre sud, peste Platoul 
Anatoliei, către Mesopotamia, aşezându-se pe malurile Tigrului şi ale 
Eufratului. 

— Iar un alt grup o ia spre nord-vest, către Dunăre, propuse 
Costas. 

Jack trasă o a treia săgeată pe hartă. 

— Unii se aşază la gurile Dunării, alţii folosesc sistemul de râuri 
ca să ajungă în inima Europei. 

Macleod vorbi emoţionat: 

— Britania a devenit insulă la sfârşitul Erei Glaciare, când s-a 
revărsat Marea Nordului. Dar oamenii aceştia dispuneau de tehnolo- 
gia necesară ca să treacă dincolo. Să fi fost ei primii agricultori din 
Britania, strămoşii oamenilor care au construit Stonehenge? 

— Limba celtă din Britania era indo-europeană, adăugă Katia. 

Jack trasă o săgeată spre vest, care se despărţi în mai multe 
ramuri precum coroana unui copac. 

— Iar ultimul grup, poate cel mai important, vâsleşte spre vest şi 
trece Bosforul, apoi se reîmbarcă şi traversează Marea Egee. Unii se 
aşază în Grecia şi în Creta, alţii în Israel şi în Egipt, alţii ajung tocmai 
în Italia şi în Spania. 

— Probabil că Bosforul era o privelişte uluitoare, interveni 
Costas. Ceva care a rămas în memoria colectivă precum Muntele 
Ararat pentru grupul estic, de unde şi Cataracta lui Bos menţionată 
pe disc. 

Katia se uită la Jack, cu subînţeles. 

— Se potriveşte de minune cu dovezile lingvistice, zise ea. Există 
mai mult de patruzeci de limbi vechi cu rădăcini indo-europene. 

Jack dădu din cap şi se uită la harta lui. 

— Profesorul Dillen mi-a spus că limbajul linear A al cretanilor şi 
simbolurile din Phaistos sunt cele mai apropiate dovezi de care dis- 
punem despre limba comună indo-europeană. Insula Creta ar putea 
să fie considerată cea mai mare păstrătoare a culturii indo-europene. 

intre timp, Sea Venture ajunsese de-a lungul cheiului din 
Trabzon. Mai mulţi membri ai echipajului săriseră peste distanţa 
mică ce separa nava de chei şi se agitau acum ca să asigure 
parâmele în jurul pilonilor de pe mal. Pe doc se adunase un mic grup 
de persoane, constituit din oficialități turce şi personal de la 
depozitul de aprovizionare UMI, dorind cu toţii să afle ultimele 
noutăţi. Printre ei se distingea chipul arătos al lui Mustafa Alkozen, 
un fost ofiţer turc de marină care acum ajunsese reprezentantul UMI 
în Turcia. Jack şi Costas îi făcură cu mâna vechiului lor prieten, 
fericiţi să reînnoiască un parteneriat care începuse în vremea când 
amândoi lucrau la baza din Izmir, iar Mustafa se alăturase la 
excavarea galerelor din Războiul Troian. 

Costas se întoarse şi se uită la Macleod. 

— Am o ultimă întrebare. 

— Dă-i drumul. 

— Data. 

Macleod zâmbi cu toată gura şi bătu cu palma o porthartă pe 
care o ţinea în mână. 

— Mă gândeam când o să întrebaţi asta. 

Scoase trei fotografii mari şi le dădu din mână în mână. Erau 
instantanee luate de camera de luat vederi a vehiculului ROV şi 
aveau adâncimea şi coordonatele imprimate în colţul din dreapta jos. 
Pozele arătau o structură lemnoasă mare, traversată de bârne. 

— Pare a fi un şantier de construcţii, zise Costas. 

— Am dat peste el ieri, era lângă casa cu altarul. La momentul 
abandonării satului i se adăugau camere noi. Macleod arătă spre o 
stivă de lemne de pe fundul mării. Am folosit jetul de apă de pe ROV 
ca să curăţăm mâlul depus. Sunt trunchiuri tăiate, la care scoarţa 
este încă la locul ei, iar pe suprafaţă se mai văd urmele de sevă. 
Macleod îşi deschise portharta şi scoase un tub de plastic lung de 
circa o jumătate de metru. Tubul conţinea o mostră subţire lemnoasă. 
Vehiculul ROV dispune de un burghiu tubular care poate extrage 
mostre de până la doi metri lungime din lemn şi alte materiale 
compacte. 

Mostra de culoarea mierii era remarcabil de bine conservată, ca 
şi cum ar fi fost de curând scoasă dintr-un copac viu. Macleod trecu 
mostra lui Costas, care îşi dădu seama imediat despre ce era vorba. 

— Dendrocronologie. 

— Te-ai prins. Pentru Asia Minor există o secvenţă continuă de 
inele de copac din jurul anului 8500 înainte de Hristos şi până astăzi. 
Am forat în inima buşteanului şi am descoperit cincizeci şi patru de 
inele, suficiente pentru datare. 

— Şi? 

— În laboratorul de pe Sea Venture avem un scanner care potri- 
veşte secvențele de bază în câteva secunde. 

Jack se uită mirat la Macleod, care se bucura de prelungirea sus- 
pansului pentru creşterea efectului. 

— Tu eşti arheologul, zise Macleod. Tu ce estimezi? 

Jack îi făcu jocul. 

— La scurt timp după sfârşitul Erei Glaciare, dar suficient de 
departe în timp ca Mediterana să fi ajuns la nivelul Bosforului. Aş 
spune mileniul al VIII-lea, poate al VII-lea înainte de Hristos. 

Macleod se sprijini de balustradă şi se uită fix la Jack. Ceilalţi 
aşteptară ţinându-şi respiraţia. 

— Aproape, dar nu destul. Copacul ăla a fost tăiat în 5545 înainte 
de Hristos, plus sau minus un an. 

Costas părea neîncrezător. 

— Imposibil! Este mult prea târziu! 

— Se coroborează cu toate celelalte datări prin inele de copac de 
la faţa locului. Se pare că am subestimat cu un mileniu timpul cât i-a 
luat Mediteranei ca să ajungă la actualul ei nivel. 

— Cei mai mulţi lingvişti îi plasează în timp pe indo-europeni 
între 6000 şi 5000 înainte de Hristos! exclamă Katia. Totul se 
potriveşte de minune. 

Jack şi Costas se apucară de balustradă când nava fu definitiv 
amarată la cheiul de sub ei. După atâtea aventuri împreună, 
împărtăşeau aceleaşi presimţiri şi îşi puteau ghici reciproc gândurile. 
Cu toate astea, nici unuia nu-i venea să creadă încotro se îndreptau 
acum. Era o posibilitate atât de extraordinară, încât minţile lor 
aproape că nu o putură accepta până în momentul în care îşi dădură 
seama că, de fapt, totul avea logică. 

— Data aceea, zise Costas încetişor. Am mai văzut-o şi înainte. 

În vocea lui Jack, care se aplecă spre Macleod, se putea distinge 
convingerea: 

— Îţi spun eu ceva despre aceşti indo-europeni. Aveau o citadelă 
măreaţă la malul mării, un depozit de cunoştinţe în care se intra prin 
nişte porţi mari de aur. 

— Ce tot spui acolo? 

Jack se opri, apoi rosti aproape cu sfială: 

— Atlantida. 

— Jack, prietene! Mă bucur să te văd. 

Vocea profundă veni dinspre o siluetă de pe mal, a cărei piele 
negricioasă era acoperită de nişte pantaloni de in şi de o cămaşă albă 
cu logoul UMI înscris pe ea. 

Jack se aplecă şi strânse mâna lui Mustafa Alkozen. Uitându-se 
dincolo de oraşul modern, la ruinele cetăţii, le venea greu să creadă 
că aici fusese pe vremuri capitala regatului Trebizond, fortificaţie 
medievală a Bizanțului, renumită pentru splendoarea şi decadenţa ei. 
Din cele mai timpurii vremuri, oraşul înflorise ca un reper al 
comerţului între est şi vest, o tradiţie continuată acum de explozia 
pieţei negre şi a contrabandiştilor care veniseră cu miile după 
căderea Uniunii Sovietice, transformând oraşul într-un cuib al 
traficanţilor şi al agenţilor crimei organizate din est. 

Malcolm Macleod o luase înainte ca să trateze cu mulţimea de 
oficialități locale şi de jurnalişti care se strânsese la sosirea navei. 
Conveniseră ca anunţul legat de descoperirea satului din neolitic să 
fie intenţionat vag, până ce aveau să afle mai multe din excavații. 
Ştiau că ochi neobosiţi le supravegheau deja mişcările prin satelit şi 
nu aveau chef să dea în vileag mai mult decât minimul necesar 
pentru satisfacerea curiozităţii jurnaliştilor. Din fericire, situl se afla 
la unsprezece mile în largul mării, în interiorul apelor teritoriale 
turceşti. Vedeta rapidă aparţinând marinei turce, amarată de cealaltă 
parte a portului, primise deja misiunea de a ţine continuu sub 
observaţie locul până la terminarea investigaţiilor, iar sitului i se 
acordase statut de protecţie specială din partea guvernului turc. 

— Mustafa, ţi-o prezint pe noua noastră colegă. Doctor Katia 
Svetlanova. 

Katia îşi trăsese o rochie peste costumul de baie şi ducea cu ea 
un computer de mici dimensiuni şi o geantă cu documente. Strânse 
mâna întinsă şi îi zâmbi lui Mustafa. 

— Doctor Svetlanova. Jack mi-a povestit prin radio despre 
erudiţia dumneavoastră extraordinară. Mă bucur să vă cunosc. 

Jack şi Mustafa porniră în faţa celorlalţi către depozitul UMI de la 
capătul cheiului. Jack vorbea cu ardoare, dar încet, punându-l pe 
Mustafa la curent cu toate evenimentele petrecute de la descoperirea 
papirusului. Decisese să profite de oprirea lui Sea Venture pentru 
aprovizionare ca să-l pună pe turc la treabă, introducându-l în acelaşi 
timp în cercul restrâns al celor care aveau cunoştinţă de existenţa 
papirusului şi a discurilor. 

Chiar înainte de a intra în clădirea joasă din beton, Jack îi dădu 
lui Mustafa un bilet pe care turcul îl pasă secretarei. Biletul conţinea 
o listă de echipamente arheologice şi de scufundare din depozitul 
UMI de care Jack avea nevoie şi pe care o întocmise în ultimele 
minute înainte de a cobori de pe Sea Venture. 

Fură ajunşi din urmă de Katia şi de Costas în faţa unei uşi mari 
de oţel. După ce Mustafa formă un cod de securitate, uşa se roti şi 
turcul îi conduse printr-o serie de laboratoare şi ateliere de reparaţii. 
În capăt intrară într-o încăpere plină cu dulapuri de lemn şi cu o 
masă la mijloc. 

— Camera hărților, îi explică Mustafa Katiei. Mai are şi rolul de 
centru de comandă. Vă rog să luaţi loc. 

Deschise un sertar şi scoase de acolo o hartă a Mării Egee şi a 
regiunii de sud-est a Mării Negre, cuprinzând coasta turcă tocmai 
până la graniţa cu Republica Georgia. Intinse harta şi o prinse de 
masă. Dintr-un alt sertar mic de dedesubt extrase un set de indicatori 
de navigaţie şi rigle cartografice, pe care le puse laolaltă, în vreme ce 
Katia îşi pornea computerul. 

După câteva clipe, femeia îşi ridică privirea. 

— Sunt gata. 

Conveniseră ca ea să traducă papirusul în timp ce ei încercau să 
găsească o logică pe hartă. 

Katia citi încet de pe ecran: 

— „Printre insule până ce marea se îngustează. ” 

— E clar că asta se referă la Arhipelagul Egeean văzut dinspre 
Egipt, zise Jack. Marea Egee cuprinde peste o mie cinci sute de 
insule într-un spaţiu limitat. Într-o zi senină, la nord de Creta, nu poţi 
naviga în nici o direcţie fără să zăreşti măcar o insulă. 

— Aşadar, îngustimea trebuie să se refere la Dardanele, 
presupuse Costas. 

— Cheia e dată de următorul pasaj. Cei trei bărbaţi se uitară 
aşteptând la Katia. „Dincolo de Cataracta lui Bos.” 

Jack se însufleţi brusc. 

— Ar fi trebuit să fie al naibii de evident. Bosforul, intrarea în 
Marea Neagră. 

Costas se întoarse către Katia şi o întrebă pe un ton aproape 
neîncrezător: 

— Să fie cuvântul Bosfor atât de vechi? 

— E vechi de cel puţin două mii cinci sute de ani, din vremea 
primelor scrieri geografice greceşti. Dar probabil că e cu mii de ani 
mai vechi. Bos înseamnă „taur” în indo-europeană. 

— Strâmtoarea Taurului, zise Costas. S-ar putea să mă hazardez 
acum, dar mă gândesc la simbolurile cu tauri din casa aceea din 

neolitic şi din Creta minoică. Sunt destul de abstracte, arătând 
coarnele taurului ca pe un soi de şa, ca un fel de pictogramă 
japoneză. Probabil că exact aşa părea Bosforul dinspre Marea 
Neagră înainte de inundație, ca o şa mare ascunsă pe o culme, la 
mare înălţime faţă de apă. 

Jack se uită plin de admiraţie la prietenul lui. 

— Nu încetezi niciodată să mă uimeşti. E cea mai bună idee pe 
care am auzit-o de mulţi ani. 

Costas se înflăcără pe marginea temei: 

— Pentru oamenii care se închinau în faţa taurului, priveliştea 
acelei ape năvălind printre coarne trebuie să fi fost oribilă, ca un 
semn de la zei. 

Jack încuviinţă şi se întoarse către Katia. 

— Aşadar, acum suntem în Marea Neagră. Ce mai urmează? 

„Și apoi cale de douăzeci de dromoi de-a lungul țărmului 
sudic.” 

Jack se aplecă înainte. 

— S-ar putea să avem o problemă aici. Există înregistrări ale unor 
călătorii pe Marea Neagră din perioada romană. Unul dintre ele 
începe aici, în locul pe care romanii îl denumeau Lacul Maeotic. 
Arătă înspre Marea Azov, laguna de lângă peninsula Crimeii. De 
acolo a fost nevoie de unsprezece zile ca să ajungă în Rhodos. Doar 
patru zile au fost petrecute pe Marea Neagră. 

Mustafa se uită gânditor la hartă. 

— Aşadar, o călătorie de douăzeci de zile dinspre Bosfor, 
douăzeci de dromoi sau parcursuri, ne-ar duce dincolo de litoralul 
estic al Mării Negre. 

Costas părea descurajat. 

— Poate că bărcile din acele vremuri erau mai lente. 

— Dimpotrivă, ripostă Jack. Bărcile cu vâsle erau mai rapide 
decât cele cu pânze, deoarece erau mai puţin supuse capriciilor 
vântului. 

— Iar curentul produs de inundație ar fi fost destul de puternic 
spre est, rosti Mustafa, cu o expresie severă. Suficient cât să împingă 
o barcă spre mal în doar câteva zile. Mă tem că Atlantida este dincolo 
de graniţele acestei hărţi din mai multe puncte de vedere. 

În cameră se lăsă o atmosferă de dezamăgire apăsătoare. Brusc 
Atlantida părea la fel de îndepărtată ca întotdeauna, doar o poveste 
consemnată în analele mitului şi ale fabulaţiei. 

— Există o soluţie, zise Jack încet. Relatarea egipteană nu se 
bazează pe experienţe proprii. Dacă ar fi fost astfel, n-ar fi descris 
niciodată Bosforul ca pe o cascadă, de vreme ce Mediterana şi Marea 
Neagră se egalizaseră cu mult timp înainte ca egiptenii să înceapă să 

exploreze atât de departe spre nord. Sursa lor a fost o relatare 
provenită de la migratorii dinspre Marea Neagră, care îşi povesteau 
călătoria dinspre Atlantida. Egiptenii pur şi simplu au inversat-o. 

— Bineînţeles! Mustafa era iarăşi emoţionat. Dinspre Atlantida 
înseamnă împotriva curentului. Descriind ruta către Atlantida, egip- 
tenii au folosit aceleaşi măsuri ale călătoriei precum li se spusese. Nu 
ar fi bănuit niciodată că există o diferenţă semnificativă între cele 
două. 

Jack se uită la Mustafa. 

— Avem nevoie de o modalitate de a estima viteza curentului, de 
a calcula parcursul pe care o barcă din neolitic l-ar fi făcut împotriva 
fluxului. Asta ar trebui să ne ofere distanţa pentru cursa fiecărei zile 
şi măsura dinspre Bosfor către punctul de îmbarcare aflat la douăzeci 
de zile depărtare. 

Mustafa se îndreptă şi replică încrezător: 

— Aţi venit unde trebuia. 

CAPITOLUL 10 


Soarele apunea când grupul se adună iarăşi în camera hărților. 
Timp de trei ore, Mustafa stătuse aplecat deasupra câtorva ecrane de 
computer într-o încăpere anexă şi, cu doar zece minute înainte, îi 
chemase pe toţi ca să-i anunţe că era gata. Alături de ei apăru şi 
Malcolm Macleod, care programase o conferinţă de presă pentru a 
anunţa descoperirea satului din neolitic, în momentul la care nava de 
luptă a marinei turce avea să se afle pe poziţie deasupra sitului, a 
doua zi de dimineaţă. 

Costas îşi trase primul un scaun. Ceilalţi se adunară în jurul lui, 
în vreme ce Costas inspectă cu nerăbdare consola. 

— Ce ai obţinut? 

Fără să-şi ia privirea de la ecranul central, Mustafa răspunse: 

— Au fost câteva chestii în programul de navigaţie pe care a 
trebuit să le reglez, dar întreaga poveste se leagă foarte frumos. 

Colaboraseră pentru prima dată cu Mustafa când acesta era 
locotenent-comandor la Unitatea de  Cercetare-Dezvoltare a 
Navigaţiei cu ajutorul Computerului (CAN) din baza NATO de la 
Izmir. După plecarea din marina turcă şi obţinerea unui doctorat în 
arheologie, Mustafa se specializase în aplicarea tehnologiei CAN în 
scopuri ştiinţifice. În ultimul an lucrase cu Costas la un pachet 
inovator de aplicaţii software pentru calcularea efectului vântului şi a 
curenților asupra navigaţiei în Antichitate. Privit drept una dintre 
cele mai strălucite minţi din domeniu, Mustafa era şi un redutabil 
conducător de unitate, care îşi dovedise valoarea de mai multe ori 
când UMI avusese ocazia să opereze în apele teritoriale turceşti. 

Apăsă câteva taste şi pe ecranul central apăru imaginea unei 
bărci. 

— Peste asta am dat eu şi Jack. 

— Este construită din cheresteaua din neolitic descoperită anul 
trecut la gurile Dunării, explică Jack. Este o barcă deschisă, lungă de 
circa douăzeci şi cinci de metri şi lată de circa trei în zona de 
deschidere maximă. Folosirea vâslelor a devenit larg răspândită abia 
la sfârşitul Epocii Bronzului, aşa că barca are cincisprezece vâslaşi 
cu padele pe fiecare parte. Putea căra o pereche de boi, aşa cum am 
ilustrat aici, câteva perechi de animale mai mici, cum ar fi porci şi 
capre, circa două duzini de femei şi copii şi un echipaj de rezervă de 
vâslaşi. 

— Eşti convins că n-aveau pânze? întrebă Macleod. 

Jack dădu din cap. 

— Navigarea cu pânze a fost o invenţie a Epocii Bronzului de pe 
Nil, unde bărcile puteau pluti spre deltă şi apoi naviga înapoi în susul 
fluviului datorită vântului predominant dinspre nord. Este foarte posi- 
bil ca egiptenii să fi introdus navigația cu pânze în Marea Egee, unde 
vâslitul reprezenta de fapt o modalitate mai bună de a ocoli insulele. 

— Programul arată că barca ar face şase noduri pe o mare de un 
calm total, zise Mustafa. Asta înseamnă şase mile marine pe oră, 
adică aproximativ şapte mile terestre. 

— Ar fi avut nevoie de lumina zilei ca să îşi ancoreze barca la 
țărm, să aibă grijă de animale şi să facă tabăra de noapte, zise Jack. 
Şi să facă aceste operaţiuni în ordine inversă dimineaţa. 

— Acum ştim că exodul s-a petrecut la sfârşitul primăverii sau la 
începutul verii, dezvălui Macleod. Am cercetat cu dispozitivul de 
studiere a fundului mării de înaltă rezoluţie o zonă de un kilometru 
pătrat în jurul satului din neolitic. Mâlul ascundea un sistem de 
câmpuri cultivate perfect conservate, la care se adaugă brazde de 
plug şi şanţuri de irigaţii. Laboratorul de paleomediu tocmai a 
terminat analiza mostrelor luate de către ROV. Rezultatele spun că 
recolta în speţă era de cereale - o singură specie de grâu, mai exact 
Triticum monococcum, semănată cam cu două luni înainte de 
inundație. 

— De obicei grâul se cultivă la astfel de latitudini prin aprilie sau 
mai, remarcă Jack. 

— Corect. Aşadar, vorbim de iunie sau de iulie, cam la două luni 
după umplerea Bosforului. 

— Şase noduri înseamnă patruzeci şi opt de mile marine la o 
cursă de opt ore, continuă Mustafa. Asta presupune un echipaj 
odihnit, apă şi provizii, şi o zi de lucru de opt ore. In ape calme, barca 
noastră ar fi ajuns la destinaţie de-a lungul țărmului sudic în ceva 
mai mult de unsprezece zile. Apăsă o tastă de unsprezece ori, făcând 
să înainteze reprezentarea miniaturală a bărcii de-a lungul unei hărţi 
izometrice a Mării Negre. De-abia aici intră cu adevărat în joc 
programul CAN. 

Apăsă din nou şi simularea se modifică uşor. Marea deveni agi- 
tată, iar nivelul cobori ca să prezinte Bosforul ca o imensă cascadă. 

— Suntem în vara lui 5545 înainte de Hristos, cam la două luni 
după începerea inundaţiilor. Repoziţionă barca în apropiere de 
Bosfor. Prima variabilă este vântul. Vara, vânturile dominante sunt 
dinspre nord. Bărcile care navigau spre vest puteau înregistra 
avansuri serioase abia după ce ajungeau la Sinope, la jumătatea 
distanţei de-a lungul țărmului sudic, acolo unde coasta se înclină pe 

direcţia vest-sud-vest. Înainte de asta, urcând de-a lungul coastei 
dinspre vest-nord-vest ar fi avut nevoie de vâsle. 

— Cât de diferită era clima? întrebă Katia. 

— Principalele fluctuații de astăzi sunt cauzate de oscilaţiile 
Atlanticului de Nord, răspunse Mustafa. In faza caldă, presiunea 
atmosferică scăzută de deasupra Polului Nord generează vânturi 
puternice dinspre vest, care menţin aerul arctic în nord, ceea ce 
înseamnă că Mediterana şi Marea Neagră sunt fierbinţi şi uscate. În 
faza rece, aerul arctic coboară spre sud şi direcţia vântului în Marea 
Neagră este dinspre nord. În esenţă, este mai vântoasă şi mai umedă. 

— Iar în Antichitate? 

— Credem că Holocenul timpuriu, adică primele câteva mii de ani 
după marea topire, a corespuns mai degrabă unei faze reci. Vremea 
era mai puţin aridă ca astăzi şi mai bogată în precipitaţii. Sudul Mării 
Negre ar fi fost un loc optim pentru dezvoltarea agriculturii. 

— Şi efectul asupra navigaţiei? întrebă Jack. 

— Vânturi nordice şi vestice mai puternice cu douăzeci până la 
treizeci la sută. Am introdus aceste date şi a rezultat o predicţie 
adecvată pentru fiecare sector de coastă de cincizeci de mile marine 
la două luni de la inundație, incluzând efectul vântului asupra 
deplasării apei. 

— Cea de-a doua variabilă trebuie să fie inundația în sine. 

— Este vorba de zece mile cubice de apă de mare care curg zilnic 
timp de optsprezece luni, apoi o încetinire în următoarele şase luni 
până la atingerea echilibrului. Exodul a avut loc în perioada de 
curgere maximă. Apăsă o tastă şi pe ecranul din dreapta apăru o 
secvenţă de cifre. Asta arată viteza curentului la est de Bosfor. Se 
diminuează de la douăsprezece noduri în dreptul cascadei până la 
aproape două noduri în sectorul cel mai estic, aflat la mai bine de 
cinci sute de mile depărtare. 

Costas interveni: 

— Dacă fermierii noştri din neolitic făceau doar şase noduri, n-ar 
fi putut niciodată să ajungă la Bosfor. 

Mustafa aprobă. 

— Pot prezice chiar unde au efectuat ultima oprire, la treizeci de 
mile est de locul în care curentul a devenit prea puternic. De acolo au 
traversat pe jos malul asiatic al Bosforului către Dardanele. Probabil 
că şi curentul din acea strâmtoare era foarte puternic, aşa că mă 
îndoiesc că s-au urcat din nou în bărci înainte de a ajunge la Marea 
Egee. 

— Asta a însemnat un drum al naibii de lung, rosti Macleod. 
Aproape două sute de mile marine. 

— Probabil că au dezmembrat chilele şi au folosit boii din bărci 
ca să tragă buştenii pe sănii, replică Jack. Bărcile vechi erau 
confecţionate prin prinderea buştenilor laolaltă cu ajutorul lianelor, 
ceea ce permitea dezmembrarea uşoară a carenelor. 

— Poate că grupul care s-a îndreptat spre est chiar şi-a lăsat 
bărcile la poalele Muntelui Ararat, rosti Katia. Poate că au 
dezmembrat carenele şi le-au cărat până în punctul unde a devenit 
limpede că nu aveau să mai aibă nevoie de buşteni, spre deosebire de 
grupul vestic, care vedea probabil în permanenţă marea în cursul 
călătoriei. 

Costas se uită concentrat la Dardanele. 

— Poate chiar au plecat mai departe de pe dealul Hissarlik. E 
posibil ca unii dintre fermierii noştri să fi rămas pe loc ca să devină 
fondatorii cetăţii Troia. 

Cuvintele lui Costas readuseră în minţile tuturor importanţa 
descoperirii făcute. Pentru câteva clipe se lăsară cu toţii copleşiţi de 
un sentiment de emoție profundă. Cu atenţie şi metodă, puseseră 
laolaltă piesele unui puzzle cu care cărturarii se confruntau de 
generaţii întregi, descoperind un model care nu mai cădea în păcatul 
speculaţiei. Nu mai luau acum vălul de pe un colţ al istoriei, ci 
începeau să rescrie istoria la scară largă. Cu toate astea, sursele 
acestei activităţi erau atât de învăluite în fantezie, că totul părea încă 
o plăsmuire, o revelaţie al cărei adevăr nici nu îndrăzneau încă să-l 
conştientizeze. 

Jack se întoarse către Mustafa. 

— Cât de mult înseamnă douăzeci de dromoi în asemenea circum- 
stanţe? 

Mustafa arătă spre ecranul din dreapta. 

— Mergem înapoi din punctul de debarcare din apropiere de 
Bosfor. În ultima zi au mers doar cu o jumătate de nod împotriva 
curentului şi a vântului, ceea ce a însemnat o distanţă nu mai mare 
de patru mile. Apăsă o tastă şi barca se deplasă uşor spre est. Apoi 
distanţele cresc progresiv, până ce ajungem la trecerea peste Sinope, 
unde au străbătut treizeci de mile pe zi. Apăsă o tastă de 
douăsprezece ori şi barca sări o jumătate de drum înapoi de-a lungul 
coastei Mării Negre. Apoi lucrurile devin mai grele pentru câteva 
zile, datorită luptei cu vântul în vreme ce se deplasează spre nord- 
vest. 

— Asta înseamnă cincisprezece zile, zise Jack. Unde ajungem în 
final? 

Mustafa apăsă tasta de alte cinci ori şi barca sfârşi undeva în 
colţul de sud-est al Mării Negre, exact pe conturul prezis al coastei 
de dinainte de inundatie. 

— Bingo, rosti Jack. 

După ce tipări datele CAN, Mustafa îi conduse pe ceilalţi într-o 
zonă adiacentă camerei hărților. Diminuă intensitatea luminii şi 
aranjă câteva scaune în jurul unei console centrale de mărimea unei 
mese de bucătărie. Apăsă un comutator şi suprafaţa mesei se lumină. 

— O masă holografică luminoasă, explică Mustafa. Este ultima 
modă în reprezentarea holografică. Poate modela o imagine tridimen- 
sională a oricărei zone de pe fundul mării pentru care avem date din 
cercetări, de la întregi funduri oceanice la sectoare late de doar 
câţiva metri. Cum ar fi siturile arheologice. 

Dădu o comandă şi masa se umplu de culori. Era o excavaţie sub- 
acvatică, strălucitor de clară, cu fiecare detaliu subliniat. O mare 
parte din sedimente fuseseră îndepărtate dezvăluind rânduri de 
obiecte din ceramică şi lingouri de metal zăcând peste o chilă, cu 
buşteni ieşind în afară de fiecare parte. Carena era cuibărită într-o 
scobitură deasupra unei pante abrupte, de fiecare parte a scobiturii 
văzându-se, acolo unde odinioară cursese lavă, nişte limbi mari de 
rocă ce dispăreau în adâncuri. 

— Aşa arăta epava cretană acum zece minute. Jack mi-a cerut să 
cer transmiterea datelor aici ca să poată monitoriza progresul. Odată 
ce acest echipament va putea fi folosit online, vom intra cu adevărat 
în era lucrului de la distanţă şi vom fi în stare să realizăm excavații 
fără ca măcar să ne udăm. 

Înainte era nevoie de mari eforturi de planificare a siturilor 
subacvatice, măsurătorile fiind efectuate manual. Acum toate acestea 
fuseseră eliminate prin folosirea fotogrametriei digitale, o metodă 
sofisticată de cartografiere care folosea un vehicul dirijat de la 
distanţă pentru a lua imagini care erau transmise direct spre 
Seaquest. Într-o trecere de zece minute deasupra epavei în acea 
dimineaţă, vehiculul ROV colectase mai multe informaţii decât în 
cursul unei întregi excavații în trecut. La fel ca în cazul 
hologramelor, datele alimentau un proiector laser care construia un 
model din latex al sitului în sala de conferinţe de pe Seaquest. 
Modificările se făceau permanent, pe măsură ce scafandrii 
îndepărtau artefactele şi sedimentele. Sistemul inovator constituia un 
alt motiv de a-i mulţumi lui Efram lacobovici, binefăcătorul fondator 
al UMI, care pusese la dispoziţia lor întreaga expertiză a companiei 
lui gigant de software. 

În acea după-amiază Jack îşi petrecuse câteva ore cercetând holo- 
grama în cursul unei teleconferinţe cu echipa de excavare. Pentru 
ceilalţi însă priveliştea avea darul de a le tăia respiraţia, ca şi cum s-- 
ar fi trezit brusc transportaţi pe fundul Mării Egee, la opt sute de 
mile marine depărtare. Imaginea arăta progresul remarcabil realizat 

în cele douăzeci şi patru de ore trecute de la plecarea lor cu 
elicopterul. Echipa scosese cea mai mare parte a încărcăturii şi 
trimisese un nou transport de artefacte la adăpostul sigur din muzeul 
din Cartagina. Sub un strat de amfore din ceramică pline cu tămâie 
rituală se găsea o carenă mult mai bine conservată decât ar fi 
îndrăznit Jack să-şi imagineze, cu îmbinările atât de vizibile de parcă 
ar fi fost şlefuite abia cu o zi înainte. 

Mustafa apăsă din nou o tastă. 

— Şi acum la Marea Neagră. 

Pe ecran, epava se dezintegră într-un caleidoscop de culori din 
care se ivi harta Mării Negre. În centru se vedea câmpia abisală, 
lumea subacvatică toxică de la o adâncime de aproape 2 200 de 
metri. În jurul marginii ei se găseau apele de coastă, mai puţin 
adânci, care aveau pante mai blânde decât în cele mai multe zone ale 
Mediteranei. 

Mustafa apăsă o altă tastă pentru a ilumina linia coastei de 
dinainte de inundație. N 

— Zona noastră ţintă. In colţul îndepărtat de sud-est apăru o 
lumină pâlpâitoare. Patruzeci şi două de grade latitudine nordică, 
patruzeci şi două de grade longitudine estică. Nu putem fi mai exacți 
de atât cu calculele noastre privind distanța de la Bosfor. 

— E o zonă destul de mare, avertiză Costas. O milă marină 
înseamnă un minut de latitudine, iar un grad are şaizeci de minute. 
Asta înseamnă trei sute şaizeci de mile pătrate. 

— Amintiţi-vă că ne interesează un loc de coastă, rosti Jack. Dacă 
urmărim linia veche a țărmului dinspre pământ ar trebui în cele din 
urmă să ne atingem ţinta. 

— Cu cât o putem localiza mai exact acum, cu atât mai bine, 
interveni Mustafa. Conform măsurătorilor, vechea linie de coastă din 
acest sector este la cel puţin treizeci de mile în larg, cu mult dincolo 
de apele teritoriale. Va fi clar pentru oricine că noi căutăm ceva de-a 
lungul unui contur precis. Vom trezi suspiciuni. 

Dinspre ceilalţi se auzi un murmur când conştientizară cu toţii 
implicaţiile acţiunii lor. Harta le arăta cât de periculos de aproape 
aveau să se afle de ţărmul cel mai îndepărtat al Mării Negre, o 
Coastă Barbară a epocii moderne, unde estul se întâlnea cu vestul 
într-o manieră nouă şi amenințătoare. 

— Mă intrigă această caracteristică. Macleod arătă înspre o 
neregularitate a fundului mării, o creastă lungă de circa cinci 
kilometri, paralelă cu vechea linie a țărmului. Pe partea dinspre mare 
se vedea un soi de hău care cobora sub cinci sute de metri adâncime, 
o anomalie pentru o pantă care nu cobora la un asemenea nivel decât 
la peste treizeci de mile mai în larg. Este singura ridicătură pe o zonă 

de mile în jur. Dacă eu aş fi vrut să construiesc o cetate, mi-aş fi dorit 
o poziţie dominantă. Asta este un loc evident. 

— Dar pasajul final din papirus vorbeşte de lacuri sărate, zise 
Costas. 

Katia prinse sugestia din zbor şi citi imediat din computerul ei: 

— „Apoi ajungi la citadelă. Iar acolo, dedesubt, se întinde o vastă 
câmpie aurie, bazinele adânci, lacurile sărate, oriunde vezi cu ochii.” 

— Este imaginea mea despre Mediterana în cursul crizei de 
salinitate din Messina, comentă Costas. Lacuri sărate nemişcate, 
precum sudul Mării Moarte astăzi. 

— Cred că am o explicaţie. Mustafa apăsă o tastă şi holograma se 
transformă într-o imagine de aproape a sectorului sud-estic. Odată ce 
nivelul apei a coborât cu o sută şi cincizeci de metri, o mare parte din 
zona dinspre uscat a acelei creste abia se uscase, fiind doar cu un 
metru sau doi deasupra vechii linii a țărmului. Zone întinse se 
găseau, de fapt, la câţiva metri sub nivelul mării. În vreme ce acest 
nivel a atins punctul de minim, către sfârşitul Pleistocenului, în acele 
depresiuni au rămas lacuri sărate. Erau puţin adânci şi se evaporau 
repede, lăsând în urmă imense depozite de sare. Ar fi fost vizibile de 
pe un loc mai înalt, de undeva de la distanţă, căci acolo n-ar fi 
crescut nici un fel de vegetaţie. 

— Şi să ne amintim ce importantă era sarea, zise Jack. Era un 
conservant vital, o marfă importantă de negoţ. Primii romani au 
prosperat datorită faptului că ţineau sub control masivele de sare de 
la gurile Tibrului, iar aici s-ar putea să avem o poveste similară, 
petrecută cu câteva mii de ani înainte. 

Costas interveni gânditor: 

— „Câmpie aurie” poate însemna câmpuri de grâu şi de orz, o 
întindere bogată de cereale cultivate, având munţii Anatoliei în 
fundal. Era „câmpia de sub munte” din relatarea lui Plato. 

— Te-ai prins, zise Mustafa. 

— Am dreptate să cred că o parte din acea creastă este deasupra 
nivelului apei astăzi? 

Costas se uită la geomorfologia hologramei. 

— Este vârful unui mic vulcan. Creasta face parte din zona de 
perturbaţie seismică de-a lungul plăcii asiatice, care se extinde spre 
vest la nord de falia anatoliană. Vulcanul nu este complet adormit, 
dar n-a erupt în decursul istoriei cunoscute. Căldarea are cam un 
kilometru în diametru şi se înalţă la trei sute de metri deasupra 
nivelului mării. 

— Cum se numeşte? 

— Nu are un nume, răspunse Macleod. Este un teritoriu disputat 
încă din timpul Războiului Crimeii, care a avut loc între 1853 şi 1856, 

între Turcia otomană şi Rusia ţaristă. Se găseşte în ape 
internaţionale, dar se află aproape chiar în dreptul graniţei dintre 
Turcia şi Georgia. 

— Zona este interzisă de multă vreme, continuă Mustafa. Cu 
câteva luni înainte de prăbuşirea Uniunii Sovietice din 1991, un 
submarin nuclear s-a scufundat în condiţii misterioase undeva în 
preajma acestei zone. Ceilalţi păreau intrigaţi, aşa că Mustafa 
continuă cu prudenţă: Nu a fost găsit niciodată, dar operaţiunea de 
căutare a dus la schimburi de focuri între navele de război turceşti şi 
sovietice. Era un potenţial focar de război global, date fiind afiliaţiile 
Turciei la NATO. Ambele părţi au convenit să se retragă şi 
confruntarea a fost ascunsă opiniei publice, dar rezultatul este acela 
că în această zonă nu s-au făcut nici un fel de cercetări hidrografice. 

— Se pare că suntem din nou pe cont propriu, rosti Costas cu o 
mină întunecată. Avem ţări prietene de fiecare parte, dar care nu pot 
interveni. 

— Facem tot ce putem, zise Mustafa. Acordul de cooperare eco- 
nomică de la Marea Neagră, semnat în 1992, a dus la înfiinţarea 
Blackseafor, grupul de cooperare navală al Mării Negre. Este mai 
mult o formă fără fond, şi cea mai mare parte a interdicţiei maritime 
turceşti a continuat să fie unilaterală, dar cel puţin există baza legală 
pentru o intervenţie. În plus, există un licăr de speranţă din punct de 
vedere ştiinţific. Comisia Oceanografică Naţională Turcă evaluează 
acum o ofertă din partea Academiei de Ştiinţe a Georgiei pentru a 
colabora într-un studiu care ar include şi insula respectivă. 

— Dar n-avem nici o speranţă să ne poată asigura cineva 
protecţia, zise Costas. 

— Nimic stabilit dinainte. Situaţia este mult prea delicată. 
Mingea e în terenul nostru. 


Soarele apusese şi pantele împădurite din spatele luminilor 
Trabzonului erau învăluite în întuneric. Jack şi Katia se plimbau agale 
de-a lungul plajei de pietriş. Scârţâitul paşilor lor se alătura sunetului 
valurilor care se spărgeau leneşe de țărm. 

Ceva mai devreme participaseră amândoi la o întrunire de la 
reşedinţa viceamiralului de la comanda Blackseafor, iar aroma acelor 
de brad care îi învăluise în cursul recepţiei în aer liber îi urmărea în 
noapte. Lăsaseră debarcaderul estic mult în spate. Jack era îmbrăcat 
în smoching, dar îşi slăbise gulerul cămăşii şi îşi scosese cravata, 
băgând-o în buzunar alături de Crucea pentru Servicii Deosebite pe 
care o purtase, după multe ezitări, cu această ocazie. 


109 


Katia era îmbrăcată cu o rochie de seară neagră şi lucioasă. Îşi 
despletise părul şi îşi scosese pantofii ca să se plimbe pe plajă cu 
picioarele goale. 

— Arăţi fantastic. 

— Nici tu nu arăţi prea rău. Katia se uită la Jack şi îi zâmbi, 
atingându-i braţul uşor. Cred că am mers suficient de departe. 

Urcară puţin şi se aşezară unul lângă altul pe o lespede înaltă de 
piatră. Luna care răsărea arunca scânteieri luminoase pe apă. În faţa 
lor, valurile dansau şi sclipeau. Deasupra orizontului nordic se vedea 
o fâşie întunecată, ca un val de furtună năpustindu-se dinspre stepele 
ruseşti. Briza răcoroasă prevestea o schimbare deloc dorită a vremii, 
care avea să agite marea în următoarele zile. 

Jack îşi trase picioarele sus şi îşi cuprinse genunchii cu braţele, 
cu privirea fixată asupra orizontului. 

— Asta este întotdeauna cel mai tensionat moment, atunci când 
eşti pe cale să faci o descoperire măreaţă. Iar orice întârziere este 
extrem de frustrantă. 

Katia îi zâmbi din nou. 

— Ai făcut tot ce ai putut. N 

Discutaseră modul de a ajunge pe Seaquest a doua zi. Inainte de 
recepție, Jack vorbise cu Tom York pe o linie sigură a UMI. La acea 
oră Seaquest îşi croia drum cu maximă viteză către Bosfor, după ce 
lăsase explorarea epavei în seama echipajului navei de rezervă. La 
momentul întâlnirii programate pentru a doua zi de dimineață, 
Seaquest trebuia să se afle deja în apele Mării Negre. Erau cu toții 
nerăbdători să ajungă cât mai repede pe vas şi să se asigure că 
echipamentul era bine pregătit. 

Katia privea în gol, părând preocupată de ceva. 

— Nu împărtăşeşti entuziasmul meu. 

Când Katia răspunse, cuvintele ei confirmară sentimentul lui Jack 
că nu era în apele ei. 

— Pentru voi, occidentalii, oamenii precum Aslan sunt nume fără 
chip, la fel ca inamicii din timpul Războiului Rece, zise ea. Dar pentru 
mine ei sunt oameni în carne şi oase. Monştri care au transformat 
ţara mea într-un ţinut dezolant al violenţei şi lăcomiei. Ca să-ţi dai 
seama de asta trebuie să fi trăit acolo, într-o lume a terorii şi a 
anarhiei cum Occidentul nu a mai văzut din Evul Mediu. Anii de 
represiune au alimentat o frenezie a îmbogăţirii prin orice mijloace, 
în cadrul căreia singura pretenţie asupra controlului o au gangsterii 
şi lorzii crimei. Vocea Katiei era încărcată de emoție. Iar ăştia sunt 
semenii mei. Eu fac parte dintre ei. 

— Dar ai voinţa şi forţa să lupti împotriva acestei situaţii. 

Jack era irezistibil atras de ea. 

— Vom intra în lumea mea şi nu ştiu dacă te pot proteja acolo. 
Katia se întoarse spre el şi se uită lung în ochii lui. Dar bineînţeles că 
împărtăşesc entuziasmul tău incredibil. 

Se apropiară unul de celălalt şi se sărutară, la început cu 
blândeţe, apoi cu pasiune. Jack se simţi brusc copleşit de dorinţă 
simţindu-i trupul lipit de al său. li dădu jos bretelele rochiei şi o trase 
mai aproape. 

CAPITOLUL 11 


— Menţinem cursul la trei-unu-cinci grade. Adâncime şaizeci şi 
cinci de metri, rată de urcare de un metru pe secundă. Ar trebui să 
ajungem curând la suprafaţă. Ș 

Jack se uită în stânga prin geamul de plexiglas al cupolei. În 
ciuda întunericului, îl putea desluşi pe Costas sub o cupolă identică la 
circa cincisprezece metri depărtare. Capul lui părea separat de trup 
în lumina bizară împrăştiată de panourile cu instrumente. Pe măsură 
ce se înălţară mai mult, submersibilul se vedea tot mai clar. In 
vehicul era loc pentru un singur om. Carcasa era înclinată în faţă, 
astfel ca pilotul să poată sta confortabil înăuntru. Dedesubt se 
găseau tancurile de balast asemănătoare unor pontoane, iar în spate 
se găsea compartimentul acumulatorilor care alimentau cu energie o 
duzină de jeturi cu apă orientabile, poziţionate în jurul structurii 
externe. Două braţe articulate echipate cu cleşti dădeau 
submersibilului aparenţa unui imens scarabeu. 

— Gata, am ajuns. 

Jack ridică privirea şi văzu silueta lui Seaquest la douăzeci de 
metri deasupra lui. Reglă evacuarea balastului ca să încetinească 
urcuşul şi se uită din nou la Costas, care manevra la rândul lui 
vehiculul pregătindu-l pentru ieşirea la suprafaţă. 

Costas îi zâmbea prietenului său. 

— Misiune îndeplinită. 

Costas avea toate motivele să fie mulţumit de sine. Tocmai 
încheiaseră testele marine pentru Aquapod IV, cel mai nou 
submersibil pentru o singură persoană pe care echipa lui îl 
proiectase pentru UMI. 

Putea atinge o adâncime maximă de o mie cinci sute de metri, 
aproape dublu faţă de modelul precedent. Bateria cu litiu-anod 
asigura o durată de funcţionare de cincizeci de ore la o viteză de 
croazieră de trei noduri. Scufundarea lor de o oră din acea dimineaţă 
către fundul Mării Negre demonstrase că echipamentul era bine 
pregătit pentru sarcina care îi stătea în faţă - o explorare de-a lungul 
fostei linii a țărmului mai către est decât merseseră până atunci. 

— Seaquest, aici Agquapod Alpha. Venim sus fără probleme. 
Terminat. 

Îi puteau zări deja pe cei patru scafandri aşteptându-i chiar sub 
suprafaţa apei ca să-i ghideze. La zece metri distanţă de destinaţie, 
se opriră ca să unească vehiculele, o procedură standard pentru a le 

împiedica să se ciocnească unul de altul în ape agitate. Jack rămase 
nemişcat, iar Costas manevră cu grijă până ce bolţurile de prindere 
se aliniară. La o apăsare de buton, cei patru cilindri metalici se fixară 
în urechile de prindere de pe cadrul exterior al celuilalt vehicul. 

— Conectare asigurată. Trageţi-ne sus! 

Scafandrii coborâră iute şi ataşară cablul de ridicare. Jack şi 
Costas comutară pe aşteptare şi decuplară sistemele care mențineau 
vehiculele la orizontală. În vreme ce scafandrii înotau înapoi spre 
poziţiile de siguranţă, operatorul de la macara ridică încet 
submersibilele în carena navei. 

Ajunseră la suprafaţă în interiorul unei camere inundate de mări- 
mea unui mic hangar de avioane. Seaquest era echipată cu un doc 
interior, o dotare utilă pentru situaţiile când vremea era prea rea ca 
să permită operaţiuni pe punte sau atunci când submersibilele 
trebuiau să rămână ascunse de privirile indiscrete. Carena se 
deschisese precum trapa pentru bombe a unui avion uriaş. In vreme 
ce cele două secţiuni se închideau, Jack şi Costas desfăcură clemele 
de prindere a cupolei, care serveau în acelaşi timp şi ca loc de intrare 
în submersibile. Sub vehicule alunecă o platformă externă şi le înălţă 
precum un ascensor de pe un portavion, prinzându-le strâns când apa 
se scurse complet de pe corpul lor. 

Tom York îi întâmpină pe cei doi la ieşirea din vehicule. 

— Cred că a fost un test încununat de succes, nu? 

Jack cobori primul pe punte. Vorbi repede, în timp ce se dezbrăca 
de costumul de scafandru: 

— Nici o problemă de raportat. Vom folosi Aquapod-urile după- 
amiază pentru recunoaştere. Braţele robotice vor trebui înlocuite de 
camere video digitale şi lumini subacvatice. 

— Se face imediat. 

Jack privi în jur şi văzu echipa de la întreţinere lucrând deja la 
submersibile. Costas stătea aplecat peste dispozitivul de reîncărcare 
a acumulatorilor, cufundat într-o conversaţie cu un tehnician. Jack 
zâmbi în sinea lui văzând că prietenul său uitase să-şi scoată casca în 
entuziasmul de care se lăsase cuprins ca să discute despre 
performanţele submersibilului cu echipa sa de ingineri. 

Jack continuă să vorbească cu York şi îşi înghesui costumul într- 
unul dintre vestiarele aliniate pe pereţii încăperii. 

— Mai avem o oră până ce Seaguest ajunge pe poziţii. Avem 
ocazia să ne revizuim pentru ultima dată opţiunile. Aş vrea ca tot 
personalul să se adune în sala consolelor de pe punte la ora 
unsprezece. 

Douăzeci de minute mai târziu stăteau în faţa unui semicerc for- 
mat din bărbaţi şi femei în interiorul modulului de comandă de pe 

Seaquest. York pornise sistemul automat de navigaţie şi de suprave- 
ghere, activând legătura electronică, care permitea navei să fie 
comandată de la consola de lângă Jack. Ecranul semisferic de 
deasupra lor afişa o vedere panoramică a mării, cu suprafaţa ei 
cenuşie anunțând venirea furtunii puternice care se pregătea de 
douăzeci şi patru de ore să se abată asupra lor dinspre nord. 

Jack îşi puse braţele la piept şi se adresă grupului: 

— Avem un echipaj redus şi de aceea misiunea noastră va fi şi 
mai provocatoare. Nu am de gând să vă mint. Ne confruntăm cu un 
risc real, probabil cel mai mare din câte ne-am confruntat până 
acum. 

După ce ajunsese pe Seaquest cu elicopterul în ziua precedentă, 
Jack decisese să reducă numărul de oameni la minimum. Intregul 
echipaj se oferise voluntar, dar el refuzase să pună în pericol vieţile 
oamenilor de ştiinţă a căror treabă începea cu adevărat abia după ce 
ei descopereau ceva. În plus faţă de ofiţerii de punte şi de ingineri, îi 
selectase pe cei mai experimentați specialişti în tehnică militară, 
incluzând câţiva foşti membri ai Forţelor Speciale pe care Jack îi 
cunoştea de pe vremea când lucra în marină. 

— La ce sprijin ne putem aştepta din afară? 

Întrebarea fusese rostită de Katia, care stătea între ceilalţi 
membri ai echipajului, purtând un costum standard albastru de 
scafandru cu emblema UMI pe umăr. Jack încercase să o convingă să 
plece cu ceilalţi atunci când Sea Venture le ieşise în întâmpinare în 
dreptul Trabzonului, dar ea insistase că expertiza ei lingvistică avea 
să fie vitală pentru descifrarea oricăror inscripţii pe care aveau să le 
descopere. De fapt, Jack îşi dăduse seama din lungile ore petrecute 
împreună în noaptea precedentă că ea n-avea să-l părăsească acum 
când navigau spre o zonă periculoasă, mai ales că între ei se 
înfiripase o legătură puternică şi ea împărtăşea sentimentul lui de 
responsabilitate faţă de Seaquest şi faţă de echipaj. 

— O să-l las pe şeful securităţii să răspundă la asta. 

Peter Howe păşi în faţă şi îi luă locul lui Jack. 

— Vestea proastă este că ne vom găsi în ape internaţionale, 
dincolo de limita de douăsprezece mile convenită în cadrul unui 
protocol din 1973 semnat între Uniunea Sovietică şi Turcia. Vestea 
bună este că Georgia şi Turcia au semnat un acord de securitate 
privind coasta maritimă în 1998 şi au fost de acord să ne sprijine în 
eventualitatea unei descoperiri majore. Documentul invocat ar fi 
memorandumul de înţelegere pe care părţile l-au semnat sub 
ratificare a ONU pentru a desfăşura cercetări geologice în cooperare 
asupra acelei insule vulcanice. Vor acţiona conform prevederilor legii 
internaţionale. Făcu un pas în spate şi se uită la harta estului Mării 

Negre, de deasupra consolei. Problema e că ne vor veni în ajutor 
doar dacă pot îndepărta suspiciunile ruşilor legate de submarinul ăla 
de care s-a auzit ultima dată în 1991, undeva în apropiere. Orice 
bănuială de implicare a altor naţiuni într-o căutare în zonă va face 
lucrurile s-o ia razna. Literalmente. Şi mai există şi alte motive de 
îngrijorare. De la începutul anilor nouăzeci, ruşii au participat activ 
în războiul civil din Abhazia, pretinzând că reprezintă o forţă 
stabilizatoare, dar în realitate cu scopul de a readuce zona sub 
influenţa Moscovei. Principalul lor interes este legat de petrol. În 
1999, monopolul lor asupra Mării Caspice a fost ameninţat de prima 
conductă care evita teritoriul rus, din Baku în Azerbaidjan la Supsa 
pe coasta Georgiei, în apropiere de Abhazia. Ruşii ar face orice ca să 
preîntâmpine alte investiţii occidentale în zonă, chiar dacă asta 
înseamnă anarhie şi război civil. Howe se întoarse cu faţa către 
adunare. Am informat ambasada rusă că vom desfăşura un studiu 
hidrografic sub patronajul unui contract comun turco-georgian. Se 
pare că au înghiţit nada. Dar dacă zăresc cumva nave de luptă 
îndreptându-se către acea zonă, vor presupune că ne interesează 
submarinul. Poate că ursului rus i sau tocit ghearele, dar continuă să 
deţină cea mai mare flotă din regiune. Relaţiile dintre Ankara şi 
Moscova sunt deja la nivelul îngheţului din cauza comerţului cu 
stupefiante. Din povestea asta s-ar putea naşte cel puţin un incident 
internaţional urât, foarte posibil un război, care ar putea escalada 
repede către un conflict care să cuprindă toată această parte din 
lume. 

— O chestiune de interes minor, interveni Costas. Nu credeam că 
Georgia dispune de o flotă. 

— Asta-i altă problemă, replică sumbru York. Georgienii nu au 
moştenit practic nimic din Flota Mării Negre a sovieticilor. Dispun de 
o vedetă rapidă Project 206MP construită de ucraineni şi un cuter al 
Pazei de Coastă americane retras din serviciul activ şi transferat con- 
form Programului american de Articole Excedentare ale Apărării. Dar 
nu vă faceţi speranţe prea mari. Vedeta nu are rachete deoarece nu 
există facilităţi de depozitare şi testare. Iar cuterul dispune de o sin- 
gură mitralieră de calibrul cincizeci. 

— Asta nu e adevărata marină georgiană. 

Se întoarseră cu toţii spre Katia. 

— Adevărata flotă a lor este ascunsă de-a lungul coastei dinspre 
nord, zise ea. Este flota lorzilor crimei organizate, oameni din Asia 
Centrală care folosesc Abhazia ca să acceseze zonele bogate în prăzi 
din Marea Neagră şi Mediterana. De-astea trebuie să ne temem, pri- 
eteni, nu de ruşi. Vorbesc acum din proprie experienţă. 

Echipajul o ascultă pe Katia cu profund respect. În ochii lor ea 
căpătase o statură impresionantă de vreme ce reuşise să 
detensioneze de una singură situaţia încordată din Marea Egee cu 
două zile înainte. 

— Şi marina turcă? 

Costas se uită plin de speranţă la Mustafa, care venise la bord de 
pe Sea Venture cu o zi înainte. 

— Dispunem de o prezenţă solidă în Marea Neagră, replică 
turcul. Dar suntem extrem de solicitaţi în războiul împotriva 
contrabandei. Ca să sprijine Seaguest, marina turcă ar fi obligată să 
transfere unităţi din Marea Egee. Nu se pot face realocări în avans, 
deoarece orice schimbare din cadrul flotei Mării Negre ar trezi 
imediat suspiciunile ruşilor. Guvernul meu îşi va asuma riscul doar 
dacă se face o descoperire majoră. 

— Deci suntem pe cont propriu. 

— Mă tem că da. 

În scurta pauză care urmă, York detaşă doi membri ai echipajului 

sus, deoarece vântul care se înteţea ameninţa unele echipamente 
care trebuiau legate mai bine de punte. Jack interveni repede ca să 
concentreze discuţia asupra problemei imediate, iar tonul lui 
precipitat se datora timpului scurt pe care-l aveau la dispoziţie până 
ce nava ajungea la destinaţie. 
_ — Trebuie să fim siguri că atingem punctul corect de prima dată. 
În mod cert suntem deja supravegheați prin satelit şi urmăriţi de 
oameni care nu vor înghiţi prea mult povestea cercetării 
hidrografice. 

Unul dintre foştii infanterişti de marină ridică mâna. 

— Scuzaţi-mă, domnule, dar ce anume căutăm mai exact? 

Jack se trase într-o parte ca echipajul să poată vedea ecranul de 
computer din faţa consolei. 

— Mustafa, te las pe tine să explici de ce suntem aici. 

Mustafa apelă la imaginea izometrică a Mării Negre şi parcurse 
iute interpretarea dată de ei textului din papirus, făcând barca să 
înainteze de-a lungul liniei țărmului până ce aceasta ajunse în 
sectorul sud-estic. Acum că plecaseră din port, Jack decisese să 
acorde încredere deplină echipajului de pe Seaquest. Cei care nu 
aflaseră încă detaliile stăteau acum fascinaţi. Chiar şi veteranii erau 
încântați la gândul unei descoperiri care părea desprinsă din ceţurile 
legendei. 

— Vom atinge punctul de destinaţie urmărind conturul aflat la o 
sută cincizeci de metri adâncime, linia țărmului de dinainte de 
inundație. Pe măsură ce ne deplasăm către est dinspre Trabzon, 
acest contur înaintează în mare. Acum Seaquest este la doar 

douăsprezece mile marine în largul mării, dar treptat se va depărta 
de țărm pe măsură ce mergem spre est. Apăsă o tastă şi imaginea se 
transformă într-o vedere de aproape. Asta este scenariul care se 
potriveşte cel mai bine Atlantidei. Este o zonă a fundului mării lungă 
de douăzeci de mile marine şi lată de cinci. Conturul de o sută 
cincizeci de metri adâncime se desfăşoară pe partea nordică, deci 
aici ne uităm la ceea ce odinioară a fost uscat. Dacă micşorăm nivelul 
mării la nivelul acelui contur, atunci ne facem o idee de cum arăta 
totul înainte de inundație. Imaginea se transformă într-o câmpie 
uscată care ducea spre o creastă lungă de mai mulţi kilometri de-a 
lungul coastei. Dincolo de aceasta se vedea vulcanul. Nu există prea 
multe detalii, deoarece această zonă nu dispune de prea multe 
informaţii din măsurători. Dar noi suntem convinşi că locul trebuie să 
fie creasta sau vulcanul. Creasta se înalţă la o sută de metri peste 
vechea linie a țărmului. Problema e că pe ea nu există nici un platou 
pentru o citadelă. Iar în lipsa acestui element papirusul este greu de 
înţeles. 

— Vulcanul este punctul de relief dominant, observă Howe. 
Partea de nord-vest formează o serie de platforme terasate înainte de 
a ajunge la o creastă. O cetate construită aici ar fi avut o poziţie 
impresionantă, cu privelişti care se întindeau pe kilometri întregi de 
jur împrejur. Se poate imagina un oraş care s-ar fi întins de-a lungul 
pantelor mai domoale de lângă linia țărmului. 

— Apărarea a constituit probabil un factor, deşi nu unul major 
dacă în apropiere nu existau alte oraşe-state, presupuse Jack. 
Singura ameninţare putea proveni de la bandele de vânători nomazi, 
o ultimă rămăşiţă a Erei Glaciare, dar aceştia erau puţini la număr. 
Găsirea unui teren ridicat a avut mai degrabă de a face cu evitarea 
inundaţiilor şi a terenurilor mlăştinoase. 

— Cum rămâne cu activitatea vulcanică? întrebă York. 

— Nu a existat nici o erupție semnificativă de peste un milion de 
ani, replică Mustafa. Ce se vede astăzi reprezintă activitate 
ocazională, mai degrabă gheizere de abur şi gaze care se revarsă pe 
măsură ce presiunea din miez creşte periodic. 

Se uitară la ecranul de realitate virtuală, unde puteau desluşi o 
insulă la orizont. Era vârful vulcanului, care rămăsese deasupra apei 
după inundație. Fuioarele de abur care se înălţau din pisc păreau să 
se alăture cerului cenuşiu care cobora tot mai mult, ca o avangardă a 
furtunii care se apropia dinspre nord cu o viteză alarmantă. 

Jack vorbi din nou: 

— In Antichitate, evenimentele seismice erau aproape invariabil 
privite ca semne de la zei. Un vulcan cu activitate slabă putea deveni 
un motiv de concentrare a observaţiei rituale, poate chiar unul dintre 

motivele iniţiale de stabilire în acest loc. Într-o astfel de regiune fer- 
tilă m-aş aştepta ca atât vulcanul, cât şi creasta să fi fost ocupate. 
Dar noi trebuie să alegem între cele două. S-ar putea să nu mai avem 
ocazia pentru o nouă încercare înainte de sosirea unor vizitatori 
nepoftiţi. Mai avem douăzeci de minute până ce Seaquest ajunge 
deasupra crestei. Accept orice sugestie. 

Se lăsă o pauză scurtă, răstimp în care Jack vorbi în particular cu 
York. Efectuară mai multe ajustări la consola de navigaţie şi par- 
curseră imaginile de supraveghere prin radar. Până să se întoarcă 
din nou cei doi spre echipaj, Katia îşi scoase computerul şi tastă o 
serie de comenzi. 

— Oricare dintre locuri s-ar potrivi textului, zise ea. Atât creasta, 
cât şi vulcanul dădeau spre o vale largă către sud, cu munţi 
îndepărtați în zare şi lacuri sărate acoperind distanţa. 

— Papirusul mai spune ceva care poate fi de ajutor? întrebă un 
membru al echipajului. 

— Nu prea. Katia se uită iarăşi la text şi clătină din cap. Frag- 
mentele finale ale scrierii par să se refere la interiorul cetăţii. 

— Mai este ceva. 

Se uitară cu toţii la Costas, care privise neclintit imaginea insulei 
pe măsură ce aceasta devenea mai mare şi mai bine definită. Costas 
îşi desprinse privirea de la ecran şi se întoarse spre Katia. 

— Spune-ne prima frază după ce ajungem la Atlantida. 

Katia tastă o comandă şi citi de pe ecran. 

— „Sub semnul taurului.” 

Se uitară cu toţii nedumeriţi la Costas. 

— Cunoaşteţi barul de pe terasa Muzeului Maritim din Cartagina. 
Se auzi un murmur general de aprobare. De acolo se vede Golful 
Tunis spre est, cu soarele în asfinţit împrăştiindu-şi lumina 
trandafirie peste apele mării şi cu vârfurile muntoase gemene de la 
Ba'al Qarnain înălțându-se către cer în fundal. Dădură cu toţii din 
cap. Ei bine, probabil că mai puţini dintre voi ştiu cum arată 
priveliştea dis-de-dimineaţă. Soarele răsare în miezul verii chiar 
peste şaua dintre vârfuri. Pentru fenicieni era un munte sfânt, 
dedicat zeului cerului. Ba'al Qarnain înseamnă Domnul-cu-Două- 
Coarne. Costas se întoarse către Jack. Cred că „semnul taurului” se 
referă la profilul acelei insule. 

Îşi ridicară cu toţii privirea către masa de stânci de pe ecran. 

— Sunt nedumerit, interveni Howe. De unde suntem noi, insula 
nu arată deloc aşa. 

— Încearcă din altă direcţie, sugeră Costas. Noi privim dinspre 
sud-est. Ce ziceţi de priveliştea dinspre linia țărmului, de dedesubtul 
vulcanului, acolo unde ar fi putut exista o aşezare? 

Mustafa apăsă repede câteva taste ca să reorienteze priveliştea 
dinspre nord-est, crescând şi magnitudinea imaginii pentru a aduce 
nivelul privirii la nivelul vechii linii a țărmului de sub vulcan. 

Se auzi un murmur general de uluire când imaginea se stabiliză. 
Deasupra lor se înălţau două vârfuri separate de o şa adâncă. 

Costas se uită triumfător la ecran. 

— Acolo, doamnelor şi domnilor, sunt coarnele noastre de taur. 

Jack îi zâmbi cu toată gura prietenului său. 

— Ştiam eu că în cele din urmă vei face ceva util. Se întoarse 
către York. Cred că am primit răspunsul. Fixează un curs către insula 
aia, cu viteză maximă. 

CAPITOLUL 12 


Farurile gemene de pe fiecare parte a Aquapod-urilor aruncau o 
lumină strălucitoare asupra fundului mării. Fasciculele erau orientate 
spre interior, ca să conveargă la cinci metri mai jos. Lumina reflecta 
milioane de particule de mâl în suspensie ca şi cum vehiculele ar fi 
trecut prin nişte văluri nesfârşite de smog. Bucăţi mari şi disparate 
de stâncă apăreau şi dispăreau în urma lor, pe măsură ce treceau pe 
lângă ele cu viteză maximă. Spre stânga, fundul cobora abrupt într- 
un abis, iar cenuşiul dezolant al fundului mării se transforma într-un 
negru ameninţător, lipsit de orice formă de viaţă. 

Difuzorul intercomului se trezi la viaţă. 

— Jack, aici Seaquest. Mă auzi? Terminat. 

— Te auzim clar şi tare. 

— Sonda a prins ceva. Vocea lui York părea încărcată de emotie. 
Ar trebui să ajungi pe poziţie peste circa cinci sute de metri 
menţinând traiectoria curentă. Trimit coordonatele spre tine ca să le 
poţi programa. 

Mai devreme, în cursul aceleiaşi zile, insula se ivise la orizont ca 
o apariţie mitică. Chiar înaintea sosirii lui Seaquest, marea se 
liniştise complet, ca într-o pauză bizară în care păruse să-şi adune 
toate forţele pentru o lovitură năprasnică. Pe măsură ce vântul se 
înteţise din nou şi împinsese ceața către malul pustiu, se simţiseră cu 
toţii ca nişte exploratori care dăduseră peste o lume pierdută. Lipsită 
de vegetaţie şi cu stâncile golaşe, insula părea bătrână de când 
lumea, un pustiu redus de vreme şi de timp la pura sa esenţă. Cu 
toate astea, dacă instinctele lor funcţionaseră bine, tocmai aici 
prinseseră rădăcini pentru prima dată speranţele şi potenţialul 
omenirii. 

Opriseră Seaguest la două mile marine vest de insulă. Pentru 
recunoaşterea pantelor scufundate ale insulei preferaseră să 
folosească o sondă sonar în locul unui vehicul ROV, care era limitat la 
cercetare vizuală. Timp de trei ore sonarul nu depistase nimic 
neobişnuit, aşa că luaseră decizia să lanseze şi Agquapod-urile. Viteza 
devenea acum un factor esenţial. 

Jack îi arătă pumnul cu degetul ridicat în sus lui Costas, care se 
plimba deasupra fundului mării de-a lungul izoclinei de 140 de metri 
adâncime. Îşi puteau simţi unul altuia emoția, o stare de anticipare 
care nu avea nevoie de un schimb de cuvinte. Din momentul acelui 
apel telefonic în cursul căruia Hiebermeyer scosese primele cuvinte 
despre papirus, Jack ştiuse că urmau să aibă o imensă revelaţie. In 

tot timpul durerosului proces de descifrare şi de traducere, el se 
simţise încrezător că acum era vorba de Marea Descoperire, că de 
această dată stelele erau aliniate cum trebuie. Şi totuşi ritmul 
evenimentelor de după descifrarea codului îi lăsase prea puţin timp 
de reflecţie. Cu doar câteva zile înainte se simţea emoţionat până în 
străfundul sufletului de descoperirea epavei cretane. Acum se găseau 
pe punctul de a face cea mai mare descoperire arheologică din toate 
timpurile. 

Aquapod-urile încetiniră şi îşi continuară tăcute drumul, fiecare 
dintre ocupanţii lor conştientizând prezenţa celuilalt la doar câţiva 
metri distanţă prin intermediul cupolelor de plexiglas. 

Câteva clipe mai târziu, din smog începură să se materializeze 
forme spectrale. Studiaseră imaginile satului neolitic din apropiere 
de Trabzon, anticipând acest moment. Dar nimic nu i-ar fi putut 
pregăti pentru intrarea într-un loc care fusese pierdut pentru restul 
lumii timp de aproape opt mii de ani. 

Iar acum acest lucru se petrecea în realitate. 

— Încetineşte! Jack rosti cuvintele printre dinţi. Uită-te acolo. 

Ceva ce semăna cu nişte ondulaţii ciudat de regulate de pe fundul 
mării căpătă o formă nouă când Jack trase un jet de apă din tun pen- 
tru curăţarea depunerilor. Pe măsură ce mâlul se aşeza, văzură 
gurile căscate ale unei perechi de vase imense din ceramică, 
îngropate unul lângă altul între nişte pereţi scunzi. Un alt jet dezvălui 
o a doua pereche de vase, şi ondulaţiile continuau identic în susul 
pantei cât vedeau cu ochii. 

— Este o magazie, probabil pentru grâne, zise Jack. Sunt la fel cu 
acele pithoi de la Knossos. Doar că sunt cu patru mii de ani mai 
vechi. 

Brusc în faţa lor apăru o formă mai mare, care le bloca complet 
drumul înainte. Pentru o clipă li se păru că ajunseseră la capătul 
lumii. Se găseau la baza unei creste enorme, ca un perete, care se 
întindea pe aceeaşi linie în ambele direcţii. Peretele era întrerupt de 
pervazuri şi fisuri, ca frontul unei cariere. Apoi zăriră mai multe 
petice rectangulare, ciudate, de întuneric, unele aflate la intervale 
regulate pe acelaşi nivel. 

Işi dădură seama uluiţi la ce anume se uitau. 

Era un conglomerat uriaş de pereţi şi acoperişuri plate, cu 
ferestre şi intrări, toate învăluite într-o pătură de mâl. Semăna cu 
satul neolitic, doar că la o scară gigantică. Clădirile se înălţau pe 
patru sau cinci niveluri, la părţile superioare ajungându-se prin 
terase sau platforme de acoperiş legate prin scări. 

Îşi opriră Aquapod-urile şi se holbară uluiţi, forţându-şi minţile să 
înregistreze o imagine care părea mai degrabă fantastică decât reală. 

— Este ca un stup uriaş, se minună Costas. 

Jack închise ochii şi apoi îi redeschise. Neîncrederea era înlocuită 
de uluire pe măsură ce mâlul stârnit de Aquapod-uri începu să se 
aşeze la loc şi să dezvăluie de jur împrejurul lor semnele de 
neconfundat ale activităţii umane. 

— Oamenii ieşeau pe acoperişuri prin chepengurile alea. Inima 
lui Jack bătea cu putere, îşi simţea gura uscată precum iasca, dar se 
forţă să vorbească cu tonul lipsit de pasiune al unui arheolog 
profesionist. Bănuiesc că fiecare din aceste blocuri găzduia o familie 
extinsă. Pe măsură ce grupul devenea mai mare, construiau în sus, 
adăugând niveluri făcute din cărămizi de pământ prinse cu lemn. În 
timp ce urcau vedeau că blocurile erau împânzite cu un labirint de 
alei, amintind în mod uluitor de bazarele medievale din Orientul 
Mijlociu. Probabil că aici meşteşugurile şi comerţul înfloreau, rosti 
Jack. Nu se poate ca aceşti oameni să fi fost doar fermieri. Erau 
experţi în ceramică, în tâmplărie şi în metalurgie. Se opri, privind fix 
prin cupola de plexiglas la ceea ce părea vitrina unui magazin de la 
parter. Cineva care a trăit aici a confecţionat discul acela de aur. 

Timp de câteva minute trecură peste mai multe clădiri cu 
acoperişuri plate. Ferestrele întunecate se holbau la ei ca nişte ochi 
lipsiţi de vedere prinşi în lumina farurilor puternice. Cam la cinci 
sute de metri est de magazie, aglomeraţia de clădiri se sfârşea brusc. 
În mâlul din faţa lor puteau distinge un alt complex, aflat poate la 
douăzeci de metri depărtare, iar sub ei se găsea un spaţiu mai larg şi 
mai drept decât o alee. 

— Este un drum, zise Jack. Probabil cobora la malul antic al 
mării. Să mergem acolo şi apoi să ne reluăm cursul iniţial. 

Cotiră spre sud şi urmară panta uşor ascendentă a drumului. 
Două sute de metri mai departe, drumul se intersectă cu un altul 
care mergea est-vest. Cotiră şi îl urmară pe acesta spre est, cu 
Aquapod-urile menţinând o altitudine de douăzeci de metri ca să 
evite masa de clădiri de pe ambele laturi. 

— Extraordinar! exclamă Jack. Blocurile astea sunt separate de o 
reţea regulată de străzi, cea mai veche din istorie. 

— Cineva a proiectat acest loc. 

Mormântul lui Tutankhamon, palatul din Knossos, zidurile legen- 
dare ale Troiei, toate aceste descoperiri râvnite ale arheologiei 
păreau brusc neinteresante pe lângă minunile care se aflau acum în 
faţa lor. 

— Atlantida! izbucni Costas. Acum câteva zile nici măcar nu cre- 
deam că există. Privi spre silueta aflată sub cealaltă cupolă de plexi- 
glas. Aş aprecia nişte mulţumiri. 

Jack zâmbi, în ciuda preocupării lui pentru imaginile fabuloase 
care îl înconjurau. 5 

— Bine. Tu ne-ai îndreptat în direcția bună. Íți datorez un gin 
tonic mare. 

— Asta am primit şi data trecută. 

— Atunci o rezervă pentru toată viaţa. 

— S-a făcut. 

O clipă mai târziu, clădirile de pe ambele laturi dispărură brusc şi 
fundul mării ieşi din raza lor vizuală. Pe o distanţă de cincizeci de 
metri mai departe nu se vedea nimic în afara unui nor de particule de 
mâl suspendate. 

— Sonarul meu de adâncime arată că fundul mării este cu 
aproape douăzeci de metri sub nivelul drumului, exclamă Jack. 
Propun să coborâm şi să mergem înapoi până la punctul unde au 
dispărut clădirile. 

Manevrară tancurile de balast până ce luminile dezvăluiră fundul 
mării. Era plat şi lipsit de orice construcţie, spre deosebire de 
suprafaţa ondulată pe care o traversaseră în drum spre marginea 
vestică a oraşului. 

Câteva minute mai târziu ajungeau înapoi în punctul unde 
văzuseră ultimele structuri. În faţa lor, fundul mării se înălța abrupt 
la un unghi de 45 de grade până ce atingea baza clădirilor şi capătul 
drumului de deasupra. 

Costas îşi deplasă Aquapod-ul înainte până ce tancurile sale de 
balast se aşezară pe fund, după care ţâşni drept în sus. Direcţionă un 
jet puternic de apă înspre pantă şi apoi se retrase până la poziţia lui 
Jack. 

— Exact cum credeam. 

Mâlul se curăţă şi dezvălui privirii o terasă asemănătoare unui 
stal dintr-un teatru. Între podea şi începutul terasei se găsea un 
perete vertical înalt de trei metri. 

— Chestia asta a fost săpată direct în piatră, zise Costas. Este tuf, 
nu? Aceeaşi rocă închisă la culoare folosită în Roma antică. Uşoară, 
dar dură, uşor de excavat, dar foarte rezistentă. 

— Dar n-am văzut nici un fel de lucrare de zidărie, protestă Jack. 

— Undeva trebuie să existe nişte structuri masive. 

Jack studia cu atenţie ceea ce vedea în faţa lui. 

— Asta e mai mult decât o exploatare de rocă. Hai să urmăm 
terasele astea şi să vedem unde ne duc. 

Douăzeci de minute mai târziu traversaseră trei laturi ale unui 
vast teren scufundat, semănând cu o curte, lung de aproape un 
kilometru şi lat de o jumătate de kilometru. În vreme ce drumul 
respecta linia vechiului țărm, mergând paralel sau în unghiuri drepte 

faţă de acesta, terenul era aliniat spre sud-est. Îl parcurseseră în 
sensul acelor de ceasornic şi se găseau acum la graniţa sud-estică, în 
poziţie opusă faţă de punctul de plecare. Deasupra lor, drumul şi 
clădirile porneau exact la fel ca în cealaltă parte. N 

— Seamănă cu un stadion, murmură Costas. Ími amintesc că 
povesteai despre curțile palatelor din Creta care erau folosite pentru 
lupte cu tauri, pentru sacrificii şi alte ritualuri. 

— Curțile minoice erau mai mici, răspunse Jack. Chiar şi arena 
Colosseum-ului din Roma are doar optzeci de metri în diametru. 

Chestia asta este uriaşă. Se gândi câteva clipe. E doar o bănuială, 
dar înainte de a merge mai departe aş vrea să văd ce se află în 
mijloc. 

Dinăuntrul cupolei sale, Costas încuviinţă din cap. 

Incepură să traverseze terenul spre vest. După circa 150 de metri 
se opriră. În faţa lor se găsea o masă de stâncă acoperită de mâl, de 
o formă neregulată şi destul de deosebită pe margini. 

Costas proiectă jetul de apă spre stâncă, învăluindu-şi vehiculul 
în mâl. După câteva clipe, vocea lui se auzi prin intercom: 

— Sunt nişte stânci rămase în picioare după ce restul a fost 
exploatat. 

Jack se îndreptă încet spre sud-est, de-a lungul unui pinten 
stâncos care se întindea la douăzeci de metri faţă de masa principală. 
Se termina într-o formă rotunjită înaltă de aproape doi metri şi lată 
de circa cinci. Costas urmări cum Jack curăţă suprafaţa cu ajutorul 
tunului său cu apă, îndepărtând mâlul ca să lase roca goală. 

Priviră transfiguraţi forma care ieşi la iveală. Mintea refuza să 
accepte ceea ce se afla în faţa lor. 

— Doamne! 

— Este... îngăimă Jack. 

— Este o labă, şopti Costas. 

— O labă de leu. Jack îşi reveni repede în fire. Chestia asta tre- 
buie să fie o statuie gigantică, lungă de cel puţin o sută de metri şi 
înaltă de treizeci. 

— Te gândeşti la ce mă gândesc şi eu? 

— Un sfinx. 

Pentru câteva clipe cei doi oameni se holbară unul la altul prin 
cupolele lor într-o tăcere stupefiată. În cele din urmă, vocea lui 
Costas pârâi în intercom. 

— Pare incredibil, dar totul este posibil în acest loc. Orice ar fi 
acolo sus, e la mare distanţă de ruta noastră de intrare şi n-aveam 
cum să vedem. Mă duc să verific. 

Jack rămase pe loc în vreme ce Costas pluti în sus, dispărând 
treptat până ce din el nu se mai văzu decât un cerc de lumină tot mai 

slabă. Exact atunci când şi acesta păru să dispară, se opri brusc la 
circa treizeci de metri faţă de fundul mării. 

Jack aşteptă nerăbdător raportul lui Costas. După mai bine de un 
minut, nu se mai putu abtine: 

— Ce vezi? 

Vocea care se auzi păru ciudat de reţinută. 

— Aminteşte-mi. Un sfinx are trup de leu şi cap de om. Corect? 

— Corect. 

— Ia vezi asta ca alternativă. 

Costas aprinse reflectoarele la maximum. Imaginea care apăru 
undeva sus era uluitoare şi terifiantă, precum materia din care se 
plăsmuiesc coşmarurile. Era ca şi cum un fulger într-o noapte fur- 
tunoasă revelase o bestie uriaşă înălțându-se deasupra lor, cu trăsă- 
turile învăluite într-un licăr fantomatic care năvălea înainte printre 
vălătuci rostogolitori de nori. 

Jack privi mirat în sus, abia înregistrând o imagine pentru care 
întreaga lor experienţă şi anii de explorări şi descoperiri 
extraordinare nu-i pregătise cu nimic. 

Era un cap imens de taur, cu coarnele lui uriaşe înălțându-se din- 
colo de arcul luminos, cu nările pe jumătate deschise, ca şi cum ar fi 
fost gata să-şi coboare botul şi să dea cu copita în pământ înainte de 
măcel. 

După câteva clipe care părură o eternitate, Costas îşi puse 
Aquapod-ul în mişcare şi plimbă fasciculul luminos de-a lungul 
gâtului bestiei, arătând locul unde devenea un trup de leu. 

— Este sculptat din rocă vie, bazalt după cum arată, zise el. Coar- 
nele se întind cel puţin zece metri deasupra clădirilor. Chestia asta 
trebuie să fi fost odinioară lavă care curgea spre mare. Acum Costas 
cobora mai repede şi curând ajunse lângă Jack. Este cu faţa spre vul- 
can, continuă el. Asta explică aliniamentul bizar al curţii. Respectă 
mai degrabă orientarea vârfurilor gemene decât cea a liniei țărmului, 
care ar fi fost un model mai practic pentru dispunerea străzilor. 

Jack se gândi la semnificaţia observaţiei lui Costas. 

— lar soarele la răsărit ar fi strălucit chiar între coarne şi cele 
două vârfuri, zise el. Trebuie să fi fost o privelişte pe cinste, pe care 
şi anticii cu greu şi-ar fi putut-o imagina în fanteziile lor despre 
Atlantida. 

Cele două vehicule se ridicară încet peste parapet, iar jeturile de 
apă stârniră o furtună de mâl când se îndepărtară de fundul curţii. În 
spatele lor, forma taurului-sfinx fu înghițită de întuneric, dar 
imaginea capului uriaş cu coarnele curbate deasupra rămase 
întipărită în memoria celor doi bărbaţi. 

Perimetrul sud-estic era mai sus decât restul, înălțându-se 
vertical cu cel puţin zece metri. 

— Este o scară, rosti Jack. O intrare grandioasă în curte. 

Vehiculele cotiră în lateral, Jack spre stânga şi Costas spre 
dreapta. 

În scurt timp, fiecare vehicul apăru faţă de celălalt doar ca un 
licăr gălbui depărtat în întuneric. În capul scării se găsea o alee 
largă, a cărei suprafaţă, în urma curăţării cu jeturi de apă, se dovedi 
albă şi lustruită. 

— Pare o pardoseală de marmură. 

— Habar n-aveam că oamenii săpau în piatră atât de timpuriu. 
Costas fusese oricum uimit de cantitatea de rocă din curte, iar acum 
se trezea în faţa unor lucrări de zidărie. Credeam că săpatul în piatră 
a început doar odată cu egiptenii. 

— Vânătorii din Epoca de Piatră săpau după pietre din care să-şi 
facă unelte, dar asta este cea mai timpurie dovadă de construcţie în 
piatră. Precede primele cariere egiptene cu cel puţin două mii de ani. 

Continuară să exploreze în tăcere, nici unul din ei nefiind capabil 
să înţeleagă pe deplin ceea ce descoperiseră. În spatele lor se vedea 
o dâră fosforescentă în apă, ca un siaj de vapor. Aleea avea aceeaşi 
orientare ca şi curtea, conducând dinspre privirea feroce a taurului- 
sfinx direct către baza vulcanului. 

— Văd structuri în dreapta mea, anunţă Costas. Piedestaluri, 
stâlpi, coloane. Tocmai trec pe lângă una pătrată, cu un diametru de 
circa doi metri. Se înalţă dincolo de raza mea vizuală. Pare un 
obelisc. 

— Şi aici e la fel, rosti Jack. Sunt aşezate simetric, la fel ca în 
curţile exterioare ale templelor egiptene din Luxor şi Karnak. 

Luminile reflectoarelor dezvăluiau o succesiune de forme ciudate 
de fiecare parte a aleii, apărând în raza lor vizuală şi apoi dispărând 
ca nişte fantasme într-o furtună de nisip. Văzură altare şi socluri, 
statui cu capete de animal şi membre sculptate ale unor creaturi 
prea bizare pentru a fi descifrate. Cei doi bărbaţi începeau să se 
simtă neliniştiţi, ca şi cum ar fi fost atraşi de aceste santinele 
nemişcate într-un univers mai presus de puterea lor de înţelegere. 

— Parcă este intrarea în Hades, comentă Costas. Traversară 
spaţiul îngust dintre şirurile bizare de statui, o prezenţă abia ghicită 
părând să le reproşeze că-i încalcă domeniul care îi aparținuse doar 
ei timp de milenii. Văd nişte blocuri pătrate, fiecare lung de patru sau 
cinci metri şi înalt poate de doi. Costas păru să se însufleţească 
brusc. Aici s-a consumat toată cariera de piatră! 


126 


Se opri chiar în pragul pasajului de trecere şi folosi jetul de apă 
ca să îndepărteze mâlul de la baza peretelui. Reglă fasciculul luminos 
ca acesta să lumineze structura. 

Jack se găsea cam la zece metri de Costas şi îi putea vedea faţa 
când se uita la el. 

— E rândul meu să încerc. 

Jack purjă apă şi începu să se ridice, dar în loc să se înalte 
treptat, dispăru brusc peste o margine apropiată. 

Câteva minute mai târziu, vocea lui pârâi prin intercom. 

— Costas. Mă auzi? Este incredibil. 

— Ce anume? 

Se lăsă o pauză. 

— Gândeşte-te la cele mai impunătoare monumente ale Egiptului 
antic. 

Jack şi vehiculul lui reapărură şi coborâră la loc în pasajul de 
trecere. 

— Doar nu-i o piramidă! 

— Te-ai prins. 

— Dar piramidele au pante laterale. Chestiile astea sunt verticale. 

— La ce te uiţi tu este baza unei terase masive, îi explică Jack. La 
vreo zece metri deasupra noastră se transformă într-o platformă 
largă de circa zece metri. Mai sus de asta este o altă terasă cu 
aceleaşi dimensiuni, apoi alta, şi aşa mai departe. M-am dus pe toată 
lungimea acestei laturi şi am văzut terasa continuând pe partea de 
sud-est. Este acelaşi tipar de bază ca la primele piramide egiptene, 
piramidele în trepte de la începutul mileniului al III-lea înainte de 
Hristos. 

— Cât de mare e? 

— Aici e diferenţa. Chestia asta este uriaşă, mai degrabă ca 
Marea Piramidă din Giseh. Aş aprecia că are o sută cincizeci de metri 
la bază şi optzeci de metri în înălţime, aproape la jumătatea distanţei 
până la nivelul apei. Este incredibil. Trebuie să fie cel mai vechi şi 
mai mare edificiu zidit din lume. 

— Şi pe partea mea? 

— Identic. O pereche de piramide gigantice care marchează 
capătul aleii de procesiune. Dincolo de asta mă aştept să găsim un 
soi de templu sau de complex funerar, săpat poate chiar în partea 
laterală a vulcanului. 

Costas activă monitorul de navigaţie, care se înălţă în faţa lui pre- 
cum colimatorul unui avion de vânătoare. Jack se uită în jos la 
ecranul lui, pe care era transmisă aceeaşi imagine. 

____— O hartă a fundului mării recent desecretizată, explică Costas. 
intocmită de un vas de supraveghere britanic care efectua 

măsurători manuale după ce aliaţii au înfrânt Turcia otomană la 
sfârşitul Primului Război Mondial. Din nefericire, Marina Regală a 
dispus doar de un interval scurt de timp înainte ca Republica Turcă 
să capete controlul, iar sovieticii să închidă poarta de acces în Marea 
Neagră. Este cea mai detaliată hartă de care dispunem, dar la o 
scară de unu la cincizeci de mii abia se disting nişte contururi vagi. 

— Ce vrei să spui? 

— Uită-te la insulă. Costas apăsă o comandă pentru o privire de 
aproape. Singurele trăsături neregulate suficient de mari ca să poată 
fi văzute erau cei doi munţi subacvatici din partea de nord-vest a 
insulei. Ciudat de simetrici, nu-i aşa? 

— Piramidele! Jack zâmbi cu toată gura. Şi aşa s-a zis şi cu 
munca noastră de detectivi. Atlantida este trecută pe hartă de mai 
bine de optzeci de ani. 

Se strecurară prin centrul pasajului, abia zărind de fiecare parte 
piramidele cu îmbinările lor din zidărie masive şi perfect alăturate. 
Aşa cum estimase Jack, trecură de cel mai îndepărtat colţ al lor după 
150 de metri. Treptele continuau în întuneric. 

Singurul sunet care se auzea pe măsură ce se deplasau era 
foşnetul jeturilor de apă care mențineau o altitudine constantă la un 
metru deasupra fundului mării. 

— Atenţie! 

Se auzi un zgomot brusc de lovitură şi o înjurătură înfundată. 
Pentru o fracțiune de secundă, atenţia lui Costas se îndreptase în altă 
parte şi el se ciocnise de un obstacol aflat chiar în faţa lui. 

— Ai păţit ceva? 

Jack venea la cinci metri în spate, dar acum se repezi spre el şi se 
uită îngrijorat prin geamul de plexiglas la vârtejul de mâl creat. 

— Nici o stricăciune evidentă, răspunse Costas. Din fericire ne 
târam ca melcul. 

Derulă un diagnostic de rutină asupra braţului mecanic şi al faru- 
lui luminos înainte de a se da înapoi cu câţiva metri. 

— Regula numărul unu la şofat spune să te uiţi mereu pe unde 
mergi, îi zise Jack. 

— Mersi de sfat. 

— Aşadar, ce era? 

Se străduiră să vadă ceva prin norul de mâl. Tulburarea apei 
redusese vizibilitatea la mai puţin de un metru, dar, pe măsură ce 
sedimentele se aşezau la loc, începură să discearnă o formă curioasă 
chiar în faţa lor. 

— Pare o oglindă de baie supradimensionată, zise Costas. 

Era un disc uriaş, cu un diametru de aproximativ cinci metri, 
aşezat pe un piedestal înalt de vreo doi metri. 

— Să verificăm inscripţiile, propuse Jack. Tu împrăştie mâlul şi eu 
o să mă ridic ca să văd dacă apare ceva. 

Costas desfăcu o mănuşă metalică de pe panoul cu instrumente, 
îşi băgă braţul stâng în ea şi îşi flexă degetele. Braţul articulat din 
faţa Aquapod-ului îi imită fidel mişcările. Indreptă braţul către 
tunurile cu apă care se iveau de sub fuzelaj şi selectă un tub de 
mărimea unui creion. După ce activă jetul, începu să curețe metodic 
discul de la centru spre margine, trasând mişcări circulare pe stâncă. 

— Este o rocă cu granulaţie fină. Vocea venea dinspre haloul gal- 
ben care îl înconjura acum pe Costas din pricina mâlului stârnit. 
Granit sau brecie, similar cu porfirul egiptean. Doar că ăsta are 
puncte verzui, la fel ca Japis lacedaemonia din Sparta. Probabil că 
era marmură din partea locului, scufundată de inundație. 

— Vezi vreo inscripţie? 

— Sunt câteva semne liniare. 

Costas dădu uşor înapoi ca să ajungă la nivelul lui Jack. Când 
mâlul se aşeză, întreg modelul se dezvălui privirilor. 

Jack scoase un chiot de bucurie. 

— Da! 

Cu o precizie geometrică, zidarul sculptase un complex de semne 
orizontale şi verticale pe suprafaţa lustruită. În centru era un simbol 
ca litera H, cu o linie verticală atârnând de linia orizontală şi cu 
părţile laterale extinzându-se într-un şir de linii orizontale scurte, 
precum capătul unei grădini cultivate. 

Jack scormoni cu mâna liberă în costumul lui şi scoase triumfător 
o copie a discului de aur pentru Costas. Era o replică exactă, confec- 
ţionată cu ajutorul laserului în Muzeul din Cartagina, unde originalul 
se afla acum în siguranţă sub cheie în seiful muzeului. Copia ajunsese 
pe Sea Venture cu elicopterul la scurt timp după sosirea lor pe navă. 

— Am adus asta cu mine pentru orice eventualitate, zise Jack. 

— Atlantis. 

Costas se uită triumfător la Jack. 

— Asta trebuie să fie semnul intrării. Jack era cuprins de entuzi- 
asm, dar se uită îngrijorat la prietenul lui. Trebuie să mergem mai 
departe. Deja am depăşit cu mult timpul de întoarcere şi Seaguest 
aşteaptă să restabilim contactul. 

Accelerară şi alunecară în jurul discului de piatră, dar aproape 
imediat încetiniră când se văzură în faţa unei înclinări bruşte a 
pantei. Pasajul se micşoră la dimensiunile unei scări înguste, nu cu 
mult mai lată decât cele două Aquapod-uri. Când începură să se 
ridice, îşi dădură seama de pantele stâncoase abrupte ale vulcanului 
situate de ambele părţi ale pasajului. 

Costas ridică farurile şi se uită cu atenţie în faţă, amintindu-şi de 
coliziunea petrecută cu câteva minute înainte. După ce se ridicară 
doar cu câţiva paşi, zise: 

— E ceva ciudat aici. 

Jack se concentra asupra unei serii de capete de animal sculptate 
care se înşiruiau pe partea dinspre el a scării. Păreau să se 
desfăşoare în sus, atrăgându-l şi pe el, şi erau sculptate în mod 
identic în dreptul fiecărei trepte. La prima vedere semănau cu leii 
stilizaţi din arta sumeriană şi egipteană, dar când se uită mai 
îndeaproape, Jack constată cu uimire că aveau nişte incisivi uriaşi, la 
fel ca tigrii mamut din Era Glaciară. Cât de multe mai avea de aflat 
din acel loc! 

— Ce e? întrebă el. 

Vocea lui Costas părea nedumerită. 

— Este incredibil de întuneric deasupra noastră, aproape beznă. 
Ne-am ridicat la o adâncime de o sută de metri şi ar trebui să 
observăm mai multă lumină de afară. Ar trebui să se lumineze, nu să 
se întunece. Trebuie să fie vorba de ceva care blochează. Propun să... 
Stop! ţipă el dintr-odată. 

Aquapod-urile se opriră instantaneu la doar câţiva centimetri de 
obiectul care le bloca calea. 

— Isuse! Costas expiră cu putere. Era s-o fac din nou. 

Cei doi se uitară uluiţi. Deasupra lor se găsea o formă colosală, 
amenințătoare, care se întindea peste tot. Stătea transversal peste 
scară, blocându-le înaintarea şi ascunzând orice intrare care s-ar fi 
putut găsi dincolo de ea. 

— Doamne, exclamă Jack. Văd nişte nituri. Este o epavă. 

Mintea i-o luă razna şi trecu iute din Antichitatea îndepărtată în 
lumea modernă, la o intruziune care părea de-a dreptul o blasfemie 
după tot ce văzuseră acolo. 

— Trebuie să se fi înţepenit între piramide şi vulcan. 

— Exact ce ne lipsea, spuse Jack, resemnat. Probabil din Primul 
sau al Doilea Război Mondial. În Marea Neagră există o mulţime de 
nave scufundate de submarine germane şi nemenţionate pe hartă. 

— Mă încearcă un presentiment urât în legătură cu asta. Costas 
îşi apropiase vehiculul de curba carenei. Ne vedem peste câteva 
clipe. 

Se depărtă spre stânga şi aproape că ieşi din raza vizuală, apoi 
viră şi se roti din mers, cercetând cu reflectoarele masa neagră. Jack 
se întrebă câte stricăciuni fuseseră provocate şi cât timp preţios avea 
să fie irosit ca să fie depăşit acest obstacol nedorit. 

— Ei bine, ce e? 

Costas veni lângă el şi vorbi încet, cu un amestec de nelinişte şi 
emoție. 

— Poţi uita de Atlantida pentru o vreme. Tocmai am descoperit 
un submarin nuclear rusesc. 


131 


CAPITOLUL 13 


— Este un vas din clasa Akula, un submarin de atac cu propulsie 
nucleară. Nu am nici o îndoială că e Kazbek, nava care a dispărut în 
acest sector în 1991. 

York se aplecă peste ecranele consolei de punte de pe Seaquest, 
cu privirea pendulând între imaginea de sonar pe care tocmai o prim- 
iseră de la un vehicul ROV care inspectase epava şi un set de detalii 
tehnice descărcate din baza de date a UMI referitoare la tipurile de 
nave ale fostului bloc sovietic. 

Jack şi Costas se întorseseră de mai puţin de o oră şi intraseră 
imediat în conferinţă cu York şi Howe. Furtuna care se pregătise 
toată dimineaţa dinspre nord îşi făcea acum simțită prezenţa, iar 
Howe activase sistemul de compensare pentru a menţine nava 
stabilă. Lucrurile luau o turnură amenințătoare, fapt care întărea 
dorinţa lui Jack de a se întoarce cât mai repede sub apă. Toţi oamenii 
disponibili se îngrămădeau în jurul consolei în încercarea de a găsi o 
soluţie pentru sinistra prezenţă care le bloca accesul către fundul 
mării. 

— Akula este denumirea NATO, în ruseşte înseamnă „rechin”. 
Kazbek este numele celui mai înalt vârf muntos din Caucaz. Katia 
veni lângă consolă şi îi dădu zâmbind o cafea lui Jack. Denumirea 
sovietică a fost Proiectul 971. 

— Cum de ştii toate astea? 

Intrebarea veni dinspre un om de ştiinţă pe nume Lanowski, care 
se alăturase echipei de pe Seaguest în Trabzon. Era un bărbat cu 
părul lung şi ochelari groşi, care o privea pe Katia cu evidentă 
neîncredere. 

— Înainte de a studia pentru doctorat am făcut stagiul militar ca 
analist în Departamentul pentru război submarin din Serviciul de 
Informaţii al Marinei Sovietice. 

Omul de ştiinţă se jucă cu ochelarii lui şi nu mai zise nimic. 

— Le consideram ca fiind cele mai bune submarine de atac, 
echivalentul celor americane din clasa Los Angeles, adăugă ea. 
Kazbek a fost construit la Komsomolsk-pe-Amur în 1988 şi şi-a 
început serviciul în prima parte a lui 1991. Are un singur reactor 
nuclear, contrar estimărilor serviciilor de informaţii occidentale. 
Dispune de patru tuburi lanstorpile de 650 de milimetri şi şase de 
533 de milimetri pentru arme multiple, inclusiv rachete de croazieră. 

— Dar nu dispune de focoase nucleare, rosti York cu fermitate. 
Asta nu este o navă cu rachete balistice. Mă nedumereşte de ce ruşii 
au fost atât de fanatici în păstrarea secretului despre pierderea lui. 
Noi oricum cunoşteam cea mai mare parte a tehnologiei, de vreme ce 

acest gen de submarin a apărut pentru prima dată la jumătatea 
anilor optzeci. Chiar înainte de a pleca din Marina Regală am 
participat la o vizită în cadrul acţiunilor organizate sub auspiciile 
Tratatului de Reducere a Armelor Strategice la baza de submarine a 
Flotei Nordului din Yagel'naya de lângă Murmansk, unde ni s-a oferit 
un tur cu ghid la bordul ultimului tip de Akula. Am văzut totul, cu 
excepţia camerei reactorului şi a centrului de operaţiuni tactice. 

— O echipă UMI a dezmembrat un Akula I în cursul operaţiunii 
de curăţare de la Vladivostok de acum doi ani, adăugă Costas. Eu 
personal l-am dezmembrat bucată cu bucată. 

Unul dintre membrii echipajului interveni: 

— Ce s-a întâmplat cu Kazbek? O defectiune la reactor? 

— Aşa ne-am temut şi noi pe vremea aceea. Mustafa Alkozen păşi 
în faţă ca să se adreseze grupului. O topire a miezului ar fi antrenat o 
scurgere radioactivă majoră, ucigând echipajul şi iradiind marea pe 
mile distanţă în jur. Cu toate astea, sistemele turceşti de avertizare 
nu au detectat nici un fel de radiaţie anormală în apele teritoriale. 

— Oricum, o defecţiune la un reactor rareori duce la topire, 
adăugă York. Mai des se întâmplă să reducă, de fapt, emisiunea de 
radiaţii. Şi asta nu-i totul. Dacă miezul nu poate fi reactivat, mai 
există întotdeauna motoarele diesel ca rezervă. 

— Ce vom vedea acum ar putea răspunde la întrebare. 

Costas le atrase atenţia asupra monitorului video de deasupra 
consolei, unde fuseseră descărcate imaginile luate din Aquapod-ul lui 
de pe fundul mării. Costas apucă o telecomandă şi derulă cu 
repeziciune o serie de scene spectaculoase cu taurul-sfinx şi 
piramidele, până ce formele deveniră mai puţin distincte. Opri 
înregistrarea video la o masă de metal contorsionat. Conturul epavei 
era scos în evidenţă de un cerc gălbui, acolo unde lumina farurilor 
era reflectată de sedimentele suspendate în apă. 

— Pupa, rosti simplu Costas. Elicea, sau ce a mai rămas din ea. 
Cele şapte pale sunt intacte, dar elicea este desprinsă din ax. 
Învălmăşeala aia din fundal este una din cârmele de adâncime, iar 
deasupra ei se vede clar stabilizatorul cu bulb, caracteristic pentru 
clasa Akula de peste carena superioară. 

— Trebuie să fi fost un impact al naibii de dur, comentă un mem- 
bru al echipajului. 

— Am verificat piramida din est chiar înainte de a ieşi la 
suprafaţă, continuă Costas. Se văd stricăciuni mari la zidăria din 
colţul opus vulcanului. Noi bănuim că submarinul vira sud-vest cu 
viteză maximă de peste treizeci de noduri şi a detectat acele structuri 
prea târziu ca să treacă pe un curs de evitare a lor. Prin viraj brusc la 
babord a fost evitată totuşi o ciocnire frontală, dar prin asta au 

zdrobit pupa de piramidă, cu rezultatele pe care le puteţi vedea. 
Submarinul a continuat să meargă în virtutea inerţiei vreo sută de 
metri până ce prova s-a înfundat într-o crevasă chiar înainte de scară. 
Nava s-a scufundat chiar între piramidă şi vulcan. 

— Incredibil, exclamă York. Este o tâmpenie pură să navighezi cu 
asemenea viteză atât de aproape de o insulă necartografiată. 

— Ceva a mers incredibil de prost, aprobă Costas. 

— Din câte ştim nu au existat supraviețuitori, continuă York. Cu 
toate astea, chiar şi la o sută de metri adâncime, echipajul ar fi avut o 
şansă dacă folosea versiunea sovietică a vestelor de salvare cu glugă 
Steinke şi aparate de respirat. Chiar şi un singur cadavru plutitor ar 
fi fost detectat de sateliți datorită emiţătorului radio miniatural încor- 
porat în glugă. De ce n-au lansat o baliză SLOT, pentru comunicaţii? 
Coca mă nedumereşte şi mai mult. Tu spui că avariile au fost externe 
şi nu există dovezi de spargere a carcasei. De ce n-au golit 
rezervoarele de balast? Akula are structură dublă, cu o flotabilitate 
pozitivă de trei ori mai mare decât în cazul unei nave cu o cocă 
simplă. 

— Toate sunt nişte întrebări foarte bune. Jack ieşi din umbra 
unde se postase ca să asculte cu atenţie comentariile. Şi este posibil 
să găsim răspunsuri. Dar noi trebuie să ne vedem de obiectivul 
nostru. Timpul ne presează amarnic. 

Se deplasă în faţa grupului, lângă Costas, şi cercetă cu atenţie 
feţele tuturor. 

— Suntem aici ca să găsim inima Atlantidei, nu ca să reîncepem 
Războiul Rece. Credem că textul ne conduce în interiorul acelui vul- 
can, mai sus de aleea de procesiune care vine dinspre taurul-sfinx, 
către un soi de sanctuar. Scara continuă sub submarin, dar nu şi din- 
colo de el. Am verificat. 

Jack îşi puse mâinile în şolduri. 

— Obiectivul nostru se găseşte sub un cilindru metalic lung de o 
sută optzeci şi opt de metri, cântărind nouă sute de tone. Trebuie să 
presupunem că tancurile de balast nu pot fi golite. Chiar dacă am fi 
dispus de echipamentul necesar ca să deplasăm submarinul, activi- 
tăţile noastre ar fi fost evidente de la suprafaţă şi ruşii s-ar repezi 
peste noi ca ulii. Orice încercare de a obţine ajutor din afară ar 
însemna pierderea iniţiativei. Atlantida ar deveni un tărâm liber 
pentru toţi indivizii ca Aslan şi banda lui de pirați. Imaginile pe care 
le-aţi văzut de la faţa locului ar fi ultimele. Se opri şi continuă încet: 
Avem o singură opţiune. Va trebui să intrăm şi să ne croim drum prin 
stâncă. 

— Adâncime şaptezeci şi cinci de metri şi coborâm. Ar trebui să 
intrăm în raza vizuală. 

Katia se uită prin hubloul de plexiglas din stânga ei. Ceea ce la 
început păruse o beznă de nepătruns se transformase treptat într-un 
peisaj marin de forme şi umbre masive. Coca neagră a submarinului 
scufundat se ivi brusc în faţa lor, în toată splendoarea ei 
înfricoşătoare. 

Costas trase înapoi de manetă şi se întoarse către copilot. 

— Jack, pregăteşte trenul de aterizare. Pregăteşte-te pentru un 
salt. 

Katia şedea alături de doi membri ai echipajului şi de o masă de 
echipamente în compartimentul central al navei DSRV-4, vehiculul 
standard de salvare de mare adâncime pentru toate navele UMI din 
clasa Sea. Podeaua din faţă conţinea un sas universal care practic se 
putea potrivi cu ieşirea de salvare de pe orice submarin, permiţând 
marinarilor prinşi înăuntru să fie scoşi în grupuri de opt sau zece. 
Membrii echipajului făcuseră ultimele reglaje ale gulerului etanş, 
pentru a se potrivi submarinului rusesc. 

Mai devreme cu douăzeci de minute zăriseră pentru ultima dată 
nava Seaquest în vreme ce silueta ei se pierdea în apele agitate de 
deasupra. 

— Vin la 180 de grade spre sud. Adâncime 95 de metri. 

Se auzi un zgomot înfundat când se alipiră părţii din faţă a 
submarinului. Ín faţa lor se înălța chioşcul, cu periscopul şi antena 
abia vizibile în lumina farurilor deasupra găurilor de tub de pe punte. 
Pentru prima dată puteau aprecia imensitatea submarinului, aproape 
dublu ca greutate faţă de Seaquest şi lung cât un teren de fotbal. 

Costas se uită la Jack. 

— Submarinele din clasa Akula erau cele mai discrete submarine 
proiectate vreodată de sovietici. Dispun de un strat care absoarbe 
ecourile, confecţionat din bucăţi subţiri de cauciuc peste carcasa 
exterioară, cu menirea de a absorbi impulsurile active de sonar. De 
aceea zgomotul a fost atât de redus când ne-am aşezat pe navă. 
Totodată, cauciucul uşurează munca de prindere de cocă prin 
folosirea ventuzelor hidraulice. 

Împinse uşor maneta înainte şi vehiculul DSRV se apropie cu 
câţiva metri de aripioara centrală. Când cobori din nou, în raza 
vizuală apăru intrarea în sasul de evacuare. 

— Exact cum bănuia York. Sasul e închis şi sigilat. Dacă ar fi 
încercat cineva să fugă de pe vas, sasul ar fi fost deschis. 

Costas calculase că vechea scară de piatră trebuia să se găsească 
sub compartimentul torpilelor, de la prova, ceea ce făcea ca sasul de 
evacuare din faţă să fie cel mai apropiat punct de acces. Katia expli- 

case că şi în caz de urgenţă minoră, uşile etanşe ar fi izolat automat 
reactorul de zona operaţională din prova, astfel închizând orice cale 
de acces către sala torpilelor dinspre pupa. 

— Uşurel. 

Costas folosise sistemul digital de navigaţie ca să alinieze vehicu- 
lul DSRV cu ţinta. O clipă mai târziu se auzi un zgomot înfundat când 
inelul de andocare se aşeză peste sasul de evacuare. Opri afişajul de 
navigaţie şi ridică patru mânere de pe fiecare latură a manşei, 
aducând vehiculul DSRV la nivelul punţii submarinului şi acţionând 
picioarele stabilizatoare cu ventuzele lor de fixare. 

— Contact uşor. Cuplarea este asigurată. 

Îşi desfăcu centura de siguranţă şi se întoarse către Katia şi către 
ceilalţi doi membri ai echipajului. 

— Haideţi să exersăm procedura pentru ultima dată. Sonarul cu 
penetrare în adâncime de pe ROV spune că partea din faţă a 
submarinului a rămas etanşă faţă de apă. De restul nu suntem siguri 
deoarece reactorul şi alte echipamente umplu o bună parte a 
spaţiului interior, dar s-ar putea ca şi aici totul să fie uscat. 

Se târi până la tunelul de cuplare, cu Jack pe urmele lui. ă 

— Chiar sub noi este sasul de evacuare din prova, continuă el. În 
cazul unei evadări din mediu inundat, membrii echipajului urcă în 
ecluză şi îşi conectează aparatele de respirat. Uşa etanşă de jos se 
închide, ecluza se umple şi oamenii fug prin ieşirea de sus. 

— Şi în cazul unei evacuări din mediu uscat? se interesă Katia. 

— Vehiculul DSRV se cuplează direct la sasul exterior, răspunse 
Costas. În cazul submarinului Akula I modificat, acesta este fixat la 
doi metri în interior, ceea ce creează o cameră suplimentară ca 
măsură de siguranţă pentru echipajul de salvare. Cu sasul nostru 
închis, ne putem lipi de coca exterioară, putem pompa apa din 
camera-tampon şi putem deschide sasul de evacuare, aflat cu doi 
metri mai jos, cu ajutorul braţului articulat. Apoi, folosind senzorii 
externi ai vehiculului DSRV, testăm mediul interior fără ca noi să ne 
expunem. 

Costas le făcu semn celor doi membri ai echipajului, şi aceştia se 
apucară să asigure cuplarea. După ce blocară manual inelul etanş, se 
deplasară în partea din spate a submersibilului şi se postară unul 
lângă altul la o consolă mică. Printr-o simplă apăsare de buton, 
protecţia exterioară a sasului din faţa Katiei se retrase în interiorul 
vehiculului DSRV, dezvăluind un dom concav de plexiglas. Acesta se 
lumină când se activă un far de adâncime şi membrii echipajului 
începură să deschidă uşa etanşă de pe submarin. Câteva clipe mai 
târziu se auzi un şuierat când apa de mare din interiorul camerei fu 

evacuată şi înlocuită cu aer dintr-unul din cilindrii cu aer la înaltă 
presiune din exteriorul vehiculului DSRV. 

— Camera evacuată şi egalizată, anunţă unul dintre oameni. 
Activez acum braţul articulat. 

Katia se înghesui între Costas şi Jack ca să vadă mai bine. Sub ei 
se vedea un tub subţire care se termina cu un dispozitiv ca o 
săpăligă, ale cărui mişcări erau controlate printr-un joystick şi un 
monitor de control. 

— Lucrează pe baza diferenţei de presiune, explică Costas. Am 
umplut camera cu aer la presiunea mediului înconjurător, la fel ca în 
interiorul DSRV. Fixăm braţul ăla de sas, îl zgâlţâim ca să tragem un 
pic de el, apoi descreştem lent presiunea din cameră până ce ajunge 
la niveluri inferioare celei din submarin. După care, bingo! capacul 
sare de la sine. 

Urmăriră cum braţul robotic degajează siguranţa şi apucă 
mânerul central. Braţul se încordă când operatorul manual aplică 
presiune pe el. Omul se concentra asupra unui ecran care îi oferea o 
privire de aproape a carenei submarinului. 

— Presiunea un bar. O reduc acum. 

Deschise puţin o supapă de pe o ţeavă de deasupra lui şi activă o 
pompă de evacuare care scoase aer din cameră. 

— Virgulă nouăzeci şi cinci de bari. Virgulă nouăzeci. Virgulă 
optzeci şi cinci. Virgulă optzeci. Acum! 

Când închise valva, văzură cu toţii cum sasul se înalţă ca împins 
de o undă. Braţul se retrase automat şi trase capacul, lipindu-l de 
partea laterală a camerei. Puteau vedea interiorul submarinului, 
reflectoarele luminând ţevăria şi manetele din compartimentul de 
dedesubt. 

— Presiunea virgulă şaptezeci şi cinci. 

— Cam la cât mă aşteptam. Costas se uită la bărbat. Dă-mi toate 
coordonatele de mediu înainte de a compensa. 

În submarin fu coborât un senzor de mediu, care includea un 
spectrometru de gaze, un contor Geiger şi un dozimetru de radiaţii. 

— Doza de radiaţii este zero punct şase miliremi pe oră, mai 
puţin ca într-un avion de pasageri. Nivel general de noxe moderat, 
fără indicaţii de scurgeri majore de gaze sau substanţe chimice. 
Conţinut ridicat de amoniu, datorat probabil descompunerilor 
organice. Oxigenul la opt punct doi la sută, azotul la şaptezeci la 
sută, dioxidul de carbon la douăzeci şi doi la sută, monoxidul de 
carbon la zero punct opt la sută, ceea ce este un pic riscant în caz de 
expunere prelungită. Temperatura plus două grade Celsius. 

— Mulţumesc, Andy. Costas se uită la Jack. Dacă intrăm acum 
acolo, ar fi ca şi cum am ateriza pe vârful Everest în ţinută tropicală 
cu gura plină de ouă stricate. 

— Minunat, rosti Jack. De ce se întâmplă mereu astfel de lucruri 
când preiei tu conducerea? 

Costas zâmbi şi privi iarăşi consola. 

— Andy, compensează la presiunea mediului ambiant folosind oxi- 
gen pur şi dă drumul absorbanţilor de CO2. 

Se auzi un şuierat ascuţit când vehiculul DSRV începu să 
pompeze oxigen din rezervoarele exterioare prin culoarul deschis. 

— Submarinele din clasa Akula dispun de propriile dispozitive de 
absorbţie, rosti Katia. Dacă le-am putea activa, ne-ar face treaba. Mai 
există o unitate care prelucrează apa de mare pentru a elibera 
oxigen. Submarinele astea pot rămâne scufundate luni întregi 
dispunând de aer mai curat şi mai bine oxigenat decât la suprafaţă. 

Costas îşi şterse sudoarea de pe sprâncene şi se uită la ea. 

— Ar dura prea mult. Bateria care a alimentat aceste sisteme pro- 
babil s-a descărcat complet la câteva luni de la oprirea motorului 
diesel auxiliar, iar eu prefer să economisesc acumulatorii de pe DSRV 
pentru reactivarea iluminatului de urgenţă. Epuratorul nostru 
încorporează arzătoare de monoxid de carbon şi hidrogen, precum şi 
o serie întreagă de filtre chimice. 

Dinspre consolă se auzi o voce: _ 

— Am ajuns la nivel de presiune ambientală. În zece minute ciclul 
de absorbţie va fi gata. 

— Bine, zise Costas. E timpul să ne pregătim. 

Purtau costume mulate, confecţionate din neopren întărit cu 
kevlar, o combinaţie a ultimului tip de echipament din dotarea tru- 
pelor SEAL ale marinei americane pentru caz de război chimic şi bio- 
logic. În jurul gleznelor aveau labe flexibile din siliciu, care puteau fi 
trase sub picioare în condiţii subacvatice. 

Costas îi instrui repede în timp ce îşi închidea clemele: 

— Ar trebui să putem respira fără probleme, dar vă sugerez să 
purtăm oricum măşti pe feţe, deoarece regulatoarele de presiune se 
vor umezi şi vor încălzi aerul în vreme ce vor filtra impurităţile 
reziduale din atmosferă. Dispunem de o rezervă suplimentară de 
oxigen, care porneşte imediat ce senzorul detectează deteriorarea 
condiţiilor atmosferice. 

Masca era, de fapt, o cască întărită cu siliciu, care urma îndea- 
proape contururile feţei. După ce îşi puse propriul echipament, Jack o 
ajută pe Katia să-şi fixeze sistemul de supravieţuire, un rucsac 
ranforsat din polipropilenă, care conţinea un aparat compact de 
respiraţie cu oxigen, un regulator multifuncțional şi un set triplu de 

tuburi de oxigen, din oţel aliat cu titan şi încărcate la o presiune de 
opt sute de ori mai mare decât cea atmosferică. Tuburile UMI erau 
ultrauşoare şi zvelte, cântărind toate mai puţin decât un singur tub 
vechi de scafandru şi fiind proiectate atât de ergonomic, încât cu 
greu puteau fi sesizate ca o încărcătură suplimentară. 

La încheieturile mâinilor, afişaje ofereau date complete despre 
mediu, precum şi calcule pentru o serie întreagă de amestecuri de 
respirat din heliul, oxigenul şi aerul inclus în tuburi. Gazul era 
amestecat automat, computerul ţinând cont de adâncime, de profilul 
de scufundare, de temperatură şi chiar de fiziologia individuală. 

— Intercomul ar trebui să ne lase să comunicăm cu DSRV-ul, zise 
Costas. Porniţi-l când activaţi sistemul SCLS, chiar înainte de a intra 
în epavă. 

După ce se verificară bine reciproc, Jack luă un pistol Beretta 
92FS de calibru 9 milimetri de pe un raft de deasupra chepengului. 
Introduse un încărcător cu cincisprezece cartuşe şi sigilă arma într- 
un toc impermeabil, în care mai intră un încărcător de rezervă. 

— Echipament standard. Se uită încrezător la Katia, amintindu-şi 
conversaţia lor din noaptea precedentă despre riscurile implicate. In 
jocul ăsta nu poţi fi niciodată prea prudent. 

— Doctore Howard. Mesaj urgent de pe Seaquest. 

— Pune-l pe difuzoare. Jack îşi ridică vizorul şi luă microfonul de 
la tehnician. Aici Howard. Receptie. 

— Jack, aici e Tom. Vocea se auzea cu întreruperi din pricina 
electricităţii statice. Vremea asta ne-a venit în cele din urmă de hac. 
Sunt descărcări electrice violente, iar vizibilitatea s-a redus la 
cincizeci de metri. Forţa furtunii a ajuns la nivelul zece şi este în 
creştere. E mult mai rea decât m-am temut. Nu pot menţine actuala 
poziţie atât de aproape de insulă. Repet, nu pot menţine actuala 
poziţie. Recepție. 

În ciuda pârâiturilor, i se simţea clar panica din voce. 

Jack apăsă butonul de răspuns. 

— Care este previziunea meteo? Recepție. 

— Este unul dintre cele mai puternice fronturi atmosferice 
înregistrate vreodată pentru această perioadă a anului. Acum aveţi 
ocazia de a anula misiunea. Receptie. 

Vehiculul DSRV era prea mare ca să fie lansat la apă prin docul 
interior de pe Seaquest, de aceea fusese lansat cu ajutorul dispozi- 
tivelor de la pupa. Experienţa le dăduse o imagine despre 
consecinţele întoarcerii pe o mare agitată. 

— Care este alternativa? Receptie. 

— Veţi fi pe cont propriu timp de douăzeci şi patru de ore. 
Intenţionez să duc Seaquest douăzeci de mile marine spre nord în 
spatele furtunii şi apoi să o iau pe urma ei înapoi spre sud. Recepție. 

— Nu e posibil ca DSRV-ul să urmeze Seaguest pe o asemenea 
distanţă sub apă, mormăi Costas. Acumulatorii sunt proiectaţi să 
ajungă pe durata operaţiunilor de salvare şi ne-ar susţine doar câteva 
mile înainte de a se epuiza. 

Jack medită câteva clipe înainte de a duce microfonul la buze. 

— Tom, lasă-ne o clipă. Recepție. 

În tăcerea scurtă care urmă, Jack se uită la ceilalţi şi primi câte o 
încuviinţare scurtă. Andy şi Ben erau veterani ai UMI. Andy era spe- 
cialist în submersibile şi tehnicianul-şef al lui Costas, în vreme ce Ben 
era un fost infanterist de marină din Marina Regală care slujise în 
cadrul Secţiei de nave speciale înainte de a se alătura Departamentu- 
lui de securitate al lui Peter Howe. Amândoi l-ar fi urmat pe Jack ori- 
unde şi erau profund dedicați obiectivelor UMI. 

Jack simţi un fior de adrenalină când văzu răspunsul unanim şi 
fără rezerve primit din partea celor doi. Merseseră prea departe ca 
să lase ţinta să le scape printre degete. Probabil că mişcările lui 
Seaquest stârniseră deja destul interes în rândul inamicilor, oameni 
capabili să-i elimine fără nici o ezitare dacă ei le-ar fi stat în cale. 
Ştiau cu toţii că asta era singura lor şansă. 

Jack ridică iarăşi microfonul. 

— Rămânem. Repet, rămânem pe loc. Vom folosi vremea în 
avantajul nostru. Presupun că în zonă nu vor putea să apară nici nave 
inamice. 

Vom avea nevoie de timpul în care voi veţi fi plecaţi ca să trecem 
prin submarin. Recepție. 

— Înţeleg. Vocea abia se mai auzea din pricina paraziţilor. 
Retrageţi baliza radio şi folosiţi-o doar în caz de urgenţă, deoarece 
emisia ei se aude pe o rază de mile în jur. Aşteptaţi să vă contactăm. 
Mult noroc tuturor. Seaguest terminat. 

Pentru câteva clipe, singurul sunet care se auzi fu zumzăitul uşor 
al epuratoarelor de CO, şi bâzâitul motorului electric folosit la 
retragerea balizei radio. 

— Cele zece minute s-au scurs, rosti Ben de la consolă. Se poate 
merge înăuntru. 

— Bun. Haideţi să dăm drumul la spectacol. 

Andy veni şi desfăcu clema de andocare. Chepengul se deschise 
către exterior fără nici un fel de rezistenţă. Presiunea din DSRV se 
egalizase cu cea din submarin. 

Costas îşi petrecu picioarele peste chepeng şi găsi treptele scării 
de pe peretele interior. Vru să-şi ridice masca, dar se opri. 

— Încă un lucru. 

Jack şi Katia se uitară la el. 

— Asta nu e Marie Celeste. Kazbek avea un echipaj complet de 
şaptezeci şi trei de oameni când s-a scufundat. S-ar putea să dăm 
peste un tablou de groază acolo. 

— Vom înainta spre partea din faţă prin coridor. Peretele din 
spatele nostru sigilează compartimentul reactorului. 

Costas păşi de pe ultima treaptă a scării în puţul de evacuare şi 
se răsuci. Lampa din frunte aruncă un fascicul tremurător de lumină 
în inima submarinului. Jack îl urma îndeaproape, încovoiat din 
pricina înălţimii şi a mâinii întinse către Katia. Aceasta aruncă o 
ultimă privire în sus, spre ceilalţi doi bărbaţi care se uitau din DSRV, 
după care trecu la rândul ei prin tambuchi. 

— Ce e chestia aia albă? întrebă ea. 

De jur împrejurul lor, suprafeţele navei erau acoperite de un fel 
de crustă deschisă la culoare. Katia îşi frecă mănuşa de o balustradă, 
mişcare în urma căreia substanţa se împrăştie precum zăpada, 
lăsând să se vadă metalul strălucitor de dedesubt. 

— Este un precipitat, răspunse Costas. Probabil un rezultat al 
reacției de ionizare dintre metal şi nivelurile în creştere de dioxid de 
carbon după ce epuratoarele au încetat să mai funcţioneze. 

Luciul fantomatic se adăuga impresiei că acel loc era total izolat 
şi aşa de îndepărtat de imaginile din afară, încât vechiul oraş părea 
să aparţină unui alt gen de lume a viselor. 

Îşi continuară încet drumul de-a lungul unei pasarele înălțate 
într-un spaţiu deschis aflat în întuneric. După ce făcu câţiva paşi 
înăuntru, Costas se opri sub un panou electric aşezat între ţevile de 
deasupra capetelor lor. Căută în trusa cu scule de la centură un aspi- 
rator pneumatic miniatural ataşat unui cartuş cu CO;, pe care îl folosi 
ca să îndepărteze precipitatul dintr-o priză. După ce conectă un cablu 
pe care el îl adusese din DSRV, o lumină indicatoare portocalie se 
aprinse deasupra panoului. 

— Ei, drăcie! Încă funcţionează după atâţia ani. Şi noi care 
credeam cu toţii că tehnologia sovietică era aşa de rămasă în urmă... 
Se uită la Katia. N-am vrut să te ofensez. 

— Nici nu m-am gândit la asta. 

Câteva momente mai târziu se aprinse iluminatul de avarie 
fluorescent, ca un şir de descărcări electrice îndepărtate. După ce îşi 
stinseră lămpile cu care erau echipate căştile, în faţa lor apăru o 
lume bizară, o junglă de aparate şi echipamente învăluite într-un 
linţoliu alb. Era ca şi cum s-ar fi găsit într-o peşteră de gheaţă, 
impresie întărită de luminile albăstrui şi de aburii respirației care 
ieşeau din măştile lor în aerul aproape îngheţat. 

— Asta este postul de comandă, zise Costas. Aici ar trebui să 
găsim indicii despre ce s-a întâmplat. 

Îşi croiră cu prudenţă drum către capătul coridorului şi coborâră 
câteva trepte. Pe punte zăcea o stivă de puşti Kalaşnikov, cu bine 
cunoscutele încărcătoare în formă de banană aruncate în faţa scării. 
Jack ridică una de jos, în vreme ce Katia privea în jur. 

— Armament al Forţelor Speciale, comentă ea. AK-74M, cu 
cartuşe de 5,45 milimetri, derivate din AK-47. Din cauza înrăutăţirii 
situaţiei politice, Divizia de Constraspionaj a Statului Major Sovietic 
a trimis trupe spetsialnoe naznachenie, pentru operaţiuni speciale, 
pe unele submarine nucleare. Trupele sunt mai cunoscute sub 
acronimul lor: spetsnatz. Cei de la GRU erau îngroziţi de trădare sau 
insurecție şi trupele spetsnaz le erau subordonate direct lor, mai 
degrabă decât comandantului. 

— Dar armele lor, în mod normal, trebuie să fi fost încuiate în ras- 
tel, sublinie Jack. Şi aici mai e ceva ciudat. Scoase încărcătorul şi 
trase de închizător. Încărcătorul este pe jumătate gol, iar arma are 
glonţ pe ţeavă. Cu arma asta s-a tras. 

O verificare rapidă dezvălui faptul că şi celelalte arme erau într-o 
stare asemănătoare. Sub puştile de asalt se vedea o grămadă de pis- 
toale, încărcătoare goale şi cartuşe trase. 

— Arată ca şi cum cineva a făcut curăţenie după o bătălie. 

— Exact asta s-a întâmplat. Costas vorbi din mijlocul încăperii. 
Uitaţi-vă în jurul vostru. 

În centru se găsea un scaun de comandă, flancat de două coloane 
care găzduiau ţevile periscoapelor. În pereţii de pe margine se 
găseau comenzile pentru arme şi dispozitive pentru navigaţie, totul 
constituind inima operaţională a navei. 

Oriunde se uitau, vedeau urme ale distrugerii. Monitoarele de 
computer fuseseră reduse la bucăţi de sticlă spartă, cu măruntaiele 
scoase afară într-un haos de cabluri şi plăci de circuite. Ambele 
periscoape erau zdrobite într-un hal de nedescris, iar ocularele 
atârnau în afară în nişte unghiuri imposibile. Harta de navigaţie 
fusese ruptă cu violenţă, iar găurile de pe suprafaţa ei nu puteau 
constitui decât rezultatul evident al unor focuri de armă automată. 

— S-a tras zdravăn în camera de comandă. Costas inspecta 
distrugerile din capătul încăperii. Acum îmi dau seama de ce nu se 
puteau mişca. 

— Dar unde sunt? vru Katia să afle. Membrii echipajului? 

— Au existat supraviețuitori, comentă Costas. Cineva a stivuit 
acele arme şi bănuiesc că au existat şi cadavre care au fost făcute să 
dispară. 

— Oriunde s-ar fi dus, n-a fost aici, zise Jack. Propun să mergem 
în cabinele de dormit. 

Katia îi conduse către compartimentele din faţă ale submarinului. 
Plonjară din nou în întuneric. Sistemul electric auxiliar furniza ilumi- 
nat de urgenţă doar în compartimentele principale. Pe măsură ce 
înaintau, Jack şi Costas abia desluşeau silueta Katiei care se ţinea de 
balustradă şi se lupta cu lampa de pe cască. 

Se auzi un zgomot brusc şi un țipăt înfiorător. Jack şi Costas se 
năpustiră înainte. Katia se prăbuşise pe coridor. 

Jack se aplecă deasupra ei şi îi verifică regulatorul. Pe chipul lui 
apăru îngrijorarea atunci când se uită în ochii ei. 

Katia mormăia ceva incoerent în rusă. După câteva clipe se ridică 
într-un cot şi cei doi bărbaţi o ajutară să se ridice în picioare. Katia 
îngăimă cu greu: 

— Am avut un şoc, asta-i tot. Tocmai am văzut. 

Vocea i se stinse. Katia ridică braţul şi arătă în direcţia camerei 
sonarului din capătul coridorului. 

Jack îşi aprinse lampa. In faţa lor se ivi o scenă de groază, ca o 
fantomă ieşită din cele mai groaznice coşmaruri. Distinse în întuneric 
silueta învăluită în acelaşi linţoliu alb a unui bărbat spânzurat, cu 
braţele atârnând ca ale unei păpuşi şi cu chipul grotesc privind spre 
intruşi cu ochi din care viaţa dispăruse de mult. 

Era chiar spectrul morţii, paznicul unui mormânt în care nici o 
fiinţă vie nu avea ce căuta. Jack simţi brusc că îl cuprinde un fior de 
gheaţă. 

Katia îşi reveni şi se ridică. Cu mare prudenţă, cei trei se 
strecurară în cameră. Cadavrul era îmbrăcat cu hainele de culoare 
închisă ale unui ofiţer sovietic de marină şi atârna cu gâtul prins de 
un laţ din cablu. Podeaua era plină de ambalaje de alimente şi alte 
resturi. 

— Se numea Serghei Vasilievici Kuzneţov. Katia citea dintr-un 
jurnal pe care îl găsise pe masa de lângă cadavru. Căpitan de rangul 
doi, marina sovietică. Ordinul Steaua Roşie pentru servicii în slujba 
securităţii statului. Era zampolit-ul de pe Kazbek, zamestitel' 
komandira po politicheskoi chasti, comandantul-adjunct pe probleme 
politice. Responsabil cu supravegherea corectitudinii politice şi 
asigurarea faptului că ordinele transmise comandantului erau duse la 
îndeplinire. 

— Un fanatic KGB, trase Costas concluzia. 

— Îmi vin în minte câţiva comandanţi din Flota Mării Negre care 
nu ar fi neplăcut impresionați de o asemenea privelişte. Katia con- 
tinuă să citească. Şi-a petrecut ultimele zile chiar aici. Sonarul activ 
fusese oprit ca să nu le dezvăluie prezenţa. Dar supravegheau zona 

cu ajutorul sonarului pasiv în căutarea oricăror vase care ar fi trecut 
prin vecinătate. 

Întoarse o pagină. 

— Doamne! Ultima consemnare este din douăzeci şi cinci decem- 
brie, 1991. Ca o coincidenţă, asta a fost ultima zi când peste Kremlin 
a mai fluturat Steagul Roşu. Se uită cu ochii măriţi la Jack şi la 
Costas. Submarinul s-a dus la fund în data de 17 iunie a aceluiaşi an, 
ceea ce înseamnă că omul a supravieţuit aici mai bine de şase luni! 

Se uitară cu toţii cu o fascinaţie îngrozită la cadavru. 

— Este posibil, rosti Costas în cele din urmă. Mă refer din punct 
de vedere fizic. Bateria putea susţine epuratoarele de CO, şi aparatul 
de desalinizare prin electroliză care extrage oxigen din apa de mare. 
În plus, în mod evident, a avut din belşug ce bea şi ce mânca. 
Inspectă cu privirea mulţimea de sticle goale de votcă aruncate 
printre resturile de pe podea. Cu psihicul este cu totul altă chestiune. 
Mă depăşeşte modul cum putea rămâne cineva întreg la minte în 
astfel de condiţii. 

— Jurnalul este plin de retorică politică, genul de propagandă 
comunistă lipsită de conţinut pe care o absorbeam ca pe o religie, 
zise Katia. Ca ofiţeri politici erau aleşi doar cei mai fanatici membri 
de partid, echivalentul gestapoviştilor nazişti. 

— Aici s-a petrecut ceva foarte bizar, murmură Jack. Nu pot să 
cred că în şase luni nu a găsit nici o cale de a semnaliza la suprafaţă. 
Putea lansa manual o baliză printr-un tub lanstorpilă sau putea 
arunca în apă deşeuri. Nu are nici un sens. 

— Ascultaţi la asta. 

Vocea Katiei trăda un interes aparte în vreme ce dădea paginile, 
oprindu-se din când în când ca să cerceteze vreo însemnare. Ezită 
câteva clipe, apoi începu să traducă: 

— „Eu Sunt cel ales. Mi-am îngropat camarazii cu toate onorurile 
militare. Şi-au sacrificat viața pentru Patrie. Tăria lor îmi dă şi mie 
tărie. Trăiască Revoluţia!” 

Katia îşi ridică privirea din pagină. 

— Ce înseamnă? întrebă Costas. 

— Conform acestui jurnal, au fost doisprezece. La cinci zile după 
scufundare au ales un om care să supravieţuiască. Ceilalţi au luat 
tablete cu cianură. Corpurile lor au fost lestate şi lansate prin 
tuburile lanstorpilă. 

— Renunţaseră cu toţii la speranţă? 

Lui Costas nu-i venea să creadă ce auzea. 

— Erau hotărâți dincolo de orice logică să nu lase submarinul să 
cadă în mâinile NATO. Erau pregătiţi să-l distrugă, dacă vreun ajutor 
venit din partea cuiva se dovedea ostil. 

— Aproape că îmi dau seama de logică, zise Costas. Ai nevoie de 
un singur om care să detoneze încărcăturile explozive. Un om 
foloseşte mai puţină hrană şi aer, aşa că submarinul poate fi păzit 
mult mai mult timp. Toţi ceilalţi sunt în plus, ei reprezintă o irosire 
de resurse preţioase. Probabil că au ales persoana cea mai puţin 
susceptibilă să o ia razna. 

Jack îngenunche lângă sticlele goale şi clătină din cap. 

— Trebuie să fie mai mult de atât. Chiar şi aşa, socoteala nu iese. 

— Lumea lor era pe punctul de a se prăbuşi, rosti Costas. Încăpă- 
ţânaţii de aici erau probabil convinşi că reprezintă un ultim bastion al 
comunismului, un ultim câine de pază împotriva Vestului. 

Se uitară la Katia. 

— Ştiam cu toţii că sfârşitul se apropie, zise ea, iar unii refuzau 
să accepte asta. Dar niciodată nu au fost trimişi fanatici în submarine 
nucleare. 

O întrebare îi chinuia încă de când dăduseră peste cadavrul 
spânzurat, şi acum Costas o formulă în sfârşit: 

— Ce s-a întâmplat cu restul echipajului? 

Katia citea o altă pagină din jurnal, iar pe chip îi apăru o expresie 
tot mai confuză pe măsură ce punea lucrurile cap la cap. 

— A fost exact aşa cum ne-am imaginat noi atunci în 
contraspionajul naval, doar că mai rău, zise ea. Asta a fost un 
submarin care a dezertat. Comandantul lui, Evgheni Mihailovici 
Antonov, era într-o misiune de patrulare de rutină dinspre Flota 
Mării Negre spre Sevastopol. A dispărut spre sud fără a mai stabili 
vreodată contactul. 

— Nu putea spera să iasă din Marea Neagră fără să fie depistat, 
observă Costas. Turcii menţin o acoperire radar de 100% peste 
Bosfor. 

— Nu cred că asta a fost intenţia lui. Cred că se îndrepta spre o 
întâlnire, poate chiar pe această insulă. 

— Pare un moment prost ales pentru a dezerta, remarcă Jack. 
Chiar la sfârşitul Războiului Rece, cu spectrul prăbuşirii Uniunii 
Sovietice la orizont. Orice ofiţer deştept de marină ar fi văzut ce avea 
să urmeze. Era mult mai logic să reziste şi să aştepte. 

— Antonov era un om de frunte de pe submarin, dar şi un indivi- 
dualist. li ura atât de mult pe americani, că fusese socotit prea 
riscant să i se dea comanda unui submarin cu rachete nucleare. Nu 
cred că aici a fost vorba de un act de dezertare. 

Jack era în continuare nedumerit. 

— Trebuia să fi avut ceva de oferit cuiva, ceva care să merite. 

— Jurnalul spune ce s-a întâmplat cu el? întrebă Costas. 

Katia citise înainte, fără să mai ridice privirea. 

— Amicul nostru, zampolit-ul, trebuie să fi ştiut ce se întâmplă cu 
câteva ore înainte de scufundare. Şi-a tras aproape de el echipa 
spetsnaz şi s-a confruntat cu comandantul în camera de comandă. 
Antonov le dăduse deja arme ofiţerilor lui, dar nimeni nu se poate 
pune cu puştile de asalt. După o luptă sângeroasă, i-au obligat pe 
comandant şi pe ceilalţi supraviețuitori să se predea, dar nu înainte 
ca submarinul să iasă de sub controlul lor şi să se ciocnească de 
fundul mării. 

— Ce i-au făcut comandantului? 

— Înainte de confruntare, Kuzneţov a izolat sala maşinilor şi a 
inversat sensul de rotaţie al ventilatoarelor ca ele să pompeze 
înăuntru monoxidul de carbon strâns de epuratoare. Tehnicienii 
probabil că au murit înainte de a şti ce li se întâmplă. Cât despre 
Antonov şi oamenii lui, au fost forţaţi să meargă dincolo de puţul de 
evacuare şi au fost încuiaţi în compartimentul reactorului. 

— Moarte prin iradiere lentă. Poate dura zile întregi, săptămâni 
chiar. Costas se holbă la chipul mumificat, o santinelă hidoasă care 
părea legată de datorie chiar şi în moarte. Părea gata să zdrobească 
cu un pumn ţeasta zbârcită. Ţi-ai meritat sfârşitul, sadic nemernic! 

CAPITOLUL 14 


— Este un submarin al morţii. Cu cât ieşim mai repede de aici, cu 
atât mai bine. 

Katia închise jurnalul şi îi scoase din camera sonarului, pe lângă 
cadavrul spânzurat. Evită să se uite pentru ultima dată la mort. Ima- 
ginea groaznică i se întipărise deja adânc în minte. 

— De-acum înainte ţinem lămpile aprinse permanent, comandă 
Costas. Presupun că individul a aranjat nava ca aceasta să sară în 
aer. 

După câţiva paşi ridică mâna. 

— Deasupra noastră este trapa de încărcare a armamentului, 
rosti el. Ar trebui să putem lua liftul în jos până în compartimentul 
torpilelor. Este un puț deschis de lift, dar are o scară pe interior. 

Se duseră la marginea puţului, chiar dedesubtul chepengului. Dar 
înainte de a păşi pe platforma superioară, Costas se opri şi se uită la 
una dintre ţevile care duceau din camera sonarului în jos. Îndepărtă 
crusta subţire care se depusese pe ţeavă, lăsând să se vadă o 
pereche de sârme acoperite în plastic roşu, care fuseseră lipite de 
metal. 

— Aşteptaţi aici. 

Îşi croi drum înapoi către compartimentul sonarului, oprindu-se 
din loc în loc ca să îndepărteze crusta depusă. Dispăru repede în 
spatele cadavrului spânzurat, apoi îşi croi drum înapoi. 

— Exact aşa cum bănuiam, zise el. Firele duc la un comutator 
care a fost legat de consolă. Este un comutator SPDT, un dispozitiv 
care poate iniţia un curent şi poate controla două circuite diferite. 
Cred că firele duc până în compartimentul torpilelor, unde amicul 
nostru a activat câteva focoase. Explozia ar face vasul fărâme, şi pe 
noi odată cu el. 

Costas o luă înainte, urmărind firele, iar însoțitorii lui îl urmară 
cu mare grijă. Crusta estompa zgomotul paşilor lor transformându-l 
în sunete înfundate care reverberau de-a lungul puţului. La 
jumătatea coborâşului se opriră ca să se uite printr-o uşă în sala 
ofiţerilor, unde lămpile de pe căştile lor le dezvăluiră o altă scenă, cu 
aşternuturi în dezordine şi diverse pachete împrăştiate pe podea. 

Câteva clipe mai târziu Costas ajunse la baza puţului. 

— Bun. Iluminatul de urgenţă funcţionează şi aici. 

Compartimentul următor era plin de suporţi bine amaraţi, iar 
accesul spre capăt se făcea printr-un coridor îngust. Fusese proiectat 

ca torpilele să poată fi coborâte prin puț direct pe suporţi, de unde 
împingătoare automate le introduceau în tuburile lanstorpile. 

— O încărcătură normală pentru un Proiect 971U înseamnă 
treizeci de proiectile, zise Katia. Până la douăsprezece rachete de 
croazieră SS-N-21 Sampson şi o varietate de rachete antinavă. Dar e 
probabil ca focoasele cele mai puternice să se găsească pe torpile. 

Costas urmări firele într-un pasaj îngust de trecere între suporţii 
din stânga coridorului central. După câteva minute de stat pe coate şi 
pe genunchi, se ridică cu o privire triumfătoare în ochi. 

— Bingo! Priviţi cele două locaşuri din faţa voastră. O pereche de 
torpile 65-76 Kit. Sunt cele mai mari torpile construite vreodată, 
lungi de aproape unsprezece metri. Fiecare transportă o încărcătură 
de 450 de kilograme de HE, suficient cât să străpungă coca blindată 
cu titan a unui submarin. Ar trebui să fie simplu să dezactivez 
focoasele şi să îndepărtez firele. 

— De când ai devenit expert în dezamorsarea torpilelor ruseşti? 
se miră Jack. 

— De fiecare dată când încerc ceva nou, pare să meargă. Ar 
trebui să ştii asta deja. Costas deveni brusc serios. Nu avem de ales. 
Fitilele sunt electromagnetice şi circuitele trebuie să se fi avariat 
după atâţia ani petrecuţi în acest mediu. Probabil că şi aşa sunt 
periculos de instabile, iar echipamentele noastre pot deranja câmpul 
electromagnetic. Este o problemă pe care n-o putem evita. 

— Bine, ai câştigat. Jack se uită la Katia, care încuviinţă. Am venit 
până aici. Hai s-o facem. 

Costas se lăsă pe spate în spaţiul îngust dintre suporţi şi împinse 
cu picioarele până ce capul îi ajunse la un sfert din lungimea 
torpilelor. Îşi ridică vizorul o clipă şi strâmbă din nas când inspiră 
pentru prima dată aerul din submarin fără a beneficia de filtrul SCLS. 

Ceilalţi doi i se alăturară, Jack în spaţiul îngust dinspre stânga, 
Katia în coridorul central, mai larg. Îl puteau vedea pe Costas stând 
cu faţa în sus, în spaţiul dintre torpile. Acesta se târi spre torpila de 
lângă Jack până ce ajunse cu capul aproape sub monstrul metalic. 

— Avem noroc. Torpilele au un capac cu şuruburi în carcasa exte- 
rioară, ceea ce permite armarea manuală a focoaselor în 
eventualitatea căderii sistemului electronic. Capacul de pe asta a fost 
desfăcut şi firul e înăuntru. Ar trebui să ajung acolo, să desfac 
siguranţa şi apoi să tai firul. Costas se rostogoli pe o parte şi inspectă 
cealaltă torpilă. La fel e şi aici. 

— Adu-ţi aminte că totul e variabil la chestiile astea, îl avertiză 
Katia. Nu sunt electrice, ca majoritatea torpilelor, ci funcţionează pe 
bază de kerosen şi peroxid de hidrogen. Submarinul Kursk a fost dis- 

trus în Marea Barents în anul 2000 de explozia peroxidului de hidro- 
gen scurs de la o torpilă 65-76, exact ca asta. 

Costas se strâmbă şi dădu din cap. Se rostogoli înapoi şi rămase 
nemişcat între cei doi suporţi, cu lampa luminând drept în sus. 

— Care este întârzierea de detonare? se interesă Jack. 

— Mă pun în postura amicului nostru. Dacă el şi prietenii lui 
doreau cu atâta ardoare să protejeze acest submarin, atunci, cu 
siguranţă, aveau un plan de rezervă în caz că mureau toţi. Trebuie să 
se fi gândit că epava va fi în cele din urmă descoperită. Eu bănuiesc 
că a pus o bombă-capcană la acest detonator. Ar fi prea simplu aşa 
cum e acum. 

— Şi ce propui? 

— Există o singură posibilitate evidentă. 

Costas întinse mâna spre trusa lui de scule şi scoase un dispozitiv 
de dimensiunea unui calculator de buzunar. Când activă senzorul, se 
văzu licărul verzui al unui ecran digital. Ridică dispozitivul până la 
firul care trecea printre torpile, chiar deasupra capului său şi îl ataşă 
cu grijă de el folosind o clemă miniaturală. 

— Isuse! Exact aşa cum bănuiam. 

— Ce anume? 

— Asta este un volt-ampermetru. lIndică un curent de 
cincisprezece miliamperi. Firul ăsta este activ. 

— Şi asta ce înseamnă? întrebă Jack. 

— Înseamnă că firele sunt legate la un locaş de baterie. Probabil 
că bateriile principale ale submarinului, bazate pe acid şi pe plumb, 
conţin încă suficientă tensiune acumulată ca să producă un curent de 
mică intensitate. Legătura trebuie să fie un circuit continuu de la 
polul pozitiv al bateriei la cel negativ, comutatorul din camera 
sonarului formând declanşatorul, iar cele două focoase - legătura. O 
astfel de conexiune a fost riscant de realizat, dar probabil că au 
calculat că amperajul va fi prea slab ca să detoneze focoasele. Cheia 
o constituie aici un impuls electric în caz că cineva încearcă să 
îndepărteze firele. Deconectează declanşatorul focoaselor şi obţii 
instantaneu un impuls electric. Comută chestia din camera sonarului 
şi obţii acelaşi lucru. Nu există un întrerupător care să oprească 
curentul. Am fi pulverizaţi înainte de a-mi lua degetele de pe fir. 

Jack expiră cu zgomot şi se sprijini de un suport. 

— Şi acum ce facem? 

— Este vorba de curent continuu, aşa că vorbim de un singur 
sens. Dacă tai negativul, se produce un impuls şi noi devenim istorie. 
Dacă tai pozitivul, totul ar trebui să se oprească şi noi să fim în 
siguranţă. 

— Şi care e unul şi care e celălalt? 

Costas îşi roti capul spre dreapta şi privi trist înspre Jack. 

— Poate că amicul nostru va râde ultimul. Nu am cum să-mi dau 
seama cu un amperaj atât de slab. Jack închise ochii. După câteva 
clipe, Costas vorbi din nou: Ca să detonezi o bombă cu un impuls 
electric, punctul de declanşare trebuie să fie în contact direct cu 
materialele explozive din detonator sau cu încărcătura principală. 
Era obligatoriu să fi deschis focosul ca să introducă firul activ. Pe 
partea Katiei este mai mult spaţiu de manevră, aşa că eu aş bănui că 
acolo este prins. Chestia asta înseamnă că firul din stânga mea este 
cel pozitiv. 

Costas se răsuci spre Katia şi se împinse cât putu de tare în 
lungul torpilei, întinzându-şi braţul stâng pe sub suport până ce 
atinse firul care ieşea din focos. Îşi cobori palma pe podea şi începu 
să zgârie crusta de pe ea. 

— Simt un fir. 

Katia descoperi mai mult şi trase uşor de fir până la puţul de 
încărcare cu torpile. Se grăbi într-acolo şi se uită cu atenţie în sus, 
după care se întoarse. 

— Se întoarce la comutator, anunţă ea. 

— Bun. Acum m-am convins. 

Costas îşi retrase braţul şi căută în trusa lui o unealtă multifunc- 
ţională, pe care o desfăcu, transformând-o într-un cleşte de mare pre- 
cizie pentru tăiat fire electrice. Cauciucul din mănuşa lui avea să-i 
furnizeze izolare faţă de şocul electric, deşi, dacă se întâmpla aşa 
ceva, el n-avea să mai trăiască suficient de mult ca să-i mai pese. 

Îşi întoarse capul către Jack. 

— Eşti alături de mine? 

— Da. 

Costas reveni pe poziţia dinainte, ţinând acum cu mâna stângă 
cleştele chiar sub firul care atârna sub forma unui arc larg de gaura 
de intrare din focos. 

Rămase nemişcat câteva secunde. Singurele sunete care se 
auzeau erau picăturile de condens care cădeau şi respiraţiile lor 
gâfâite. Katia şi Jack se uitară unul la celălalt pe sub suportul de 
torpile. 

Costas asuda sub masca lui, aşa că şi-o trase cu mâna dreaptă de 
pe faţă ca să vadă mai bine. Işi scoase mănuşa şi îşi şterse 
sprânceana înainte de a se uita fix la fir. 

Katia închise strâns ochii în fracțiunea de secundă de care avu 
nevoie Costas ca să fixeze braţele cleştelui pe fir. Costas apăsă cu 
putere şi se auzi un trosnet puternic. 

Apoi se lăsă tăcerea. 

Toţi trei îşi ţinură respiraţia parcă pentru o veşnicie. Apoi Costas 
scoase un oftat din rărunchi şi se prăbuşi pe podea. După câteva 
clipe îşi puse unealta la loc şi îşi reconectă vizorul şi aparatul de 
respirat. Îşi înălţă capul spre Jack cu un licăr jucăuş în ochi. 

— Vezi? Nici o problemă. 

Jack avea privirea distantă a unui om care văzuse moartea în faţă 
de prea multe ori. şi îndreptă privirea spre Costas şi reuşi să 
schiţeze un zâmbet. 

— Nici o problemă. 

CAPITOLUL 15 


La intrarea în compartimentul armelor, Costas extrase un alt 
dispozitiv din trusa de la şold, o cutie galbenă de mărimea unui 
telefon celular. Deschise capacul şi le arătă un mic ecran LCD care 
licărea verzui. 

— Sistem de poziţionare globală, anunţă el. Ar trebui să ne 
rezolve problema. 

— Cum poate funcţiona aici? se interesă Katia. 

Pe ecran apăru un şir de cifre. 

— Cutiuţa asta este specialitatea noastră, o combinaţie de 
receptor GPS acustic subacvatic cu un computer de navigație, 
răspunse Jack. Inăuntrul submarinului nu putem emite unde acustice, 
aşa că nu avem acces la GPS. Am descărcat informaţiile tehnice 
pentru această clasă de submarine din baza de date a UMI şi le-am 
corelat cu o serie de repere GPS pe care le-am luat de la balize de 
suprafaţă din afara submarinului în cursul inspecției noastre cu 
Aquapod-ul din această dimineaţă. Computerul ar trebui să ne ajute 
să ne orientăm ca şi cum am folosi GPS-ul real. 

— Gata, anunţă Costas. În Aquapod am fixat un reper acolo unde 
scara dispare sub submarin. Este pe partea din babord a 
compartimentul torpilelor. Curs la două sute patruzeci şi unu de 
grade faţă de poziţia noastră curentă, şapte virgulă şase metri 
înainte şi doi metri mai jos. Asta ne duce dincolo de suporţii de 
torpile, chiar în faţa tancului de balast din babord. 

În vreme ce Costas se uită ca să găsească o cale printre suporţi, 
Katia întinse mâna şi îl apucă de braţ. 

— Înainte de a merge mai departe trebuie să vezi ceva. 

Arătă spre coridorul central din compartimentul armelor, chiar în 
spatele locului unde stătuseră cuprinşi de o panică mortală cu câteva 
minute înainte. 

— Coridorul ăla ar fi trebuit să fie liber ca să permită 
dispozitivelor să preia torpilele de pe suporţi şi să le încarce în 
tuburi. Dar e blocat. 

Ar fi trebuit să le sară în ochi, dar îşi concentraseră atenţia pe 
bombă şi neglijaseră restul încăperii. 

— Este vorba de două lăzi mari. 

Costas se strecură în spaţiul îngust de pe partea stângă, între lăzi 
şi suporţii torpilelor. Capul abia i se mai ivea pe deasupra celei mai 
ridicate cutii. 

— Mai sunt două în spate. Şi alte două dincolo de ele. Costas îşi 
continuă drumul. Vocea i se auzea tot mai înfundată: Şase cu totul, 
fiecare lungă de patru metri şi lată de circa un metru şi jumătate. 
Probabil că au fost coborâte prin put şi puse în locurile astea cu 
ajutorul macaralei pentru torpile. 

— Sunt cutii cu proiectile? întrebă Jack. 

Costas reapăru şi se scutură de precipitatul alb care i se agăţase 
de costum. 

— Sunt prea scurte pentru o torpilă sau pentru o rachetă şi prea 
late ca să fie lansate prin tuburi. Ar trebui să deschidem una dintre 
ele, dar nu dispunem nici de timp şi nici de echipamentul necesar. 

— Se văd nişte semne. 

Katia se ghemui în faţa lăzii de jos şi frecă energic crusta depusă. 
Aceasta căzu şi dezvălui o suprafaţă metalică, pe care se vedeau mai 
multe cifre ştanţate în două grupuri separate. 

— Coduri ale Ministerului Sovietic al Apărării. Katia arătă spre 
grupul superior de cifre. E clar că sunt arme. 

Mâna i se deplasă către celălalt grup, pe care îl inspectă cu mai 
multă atenţie. 

— Electro... Se opri puţin. Electrochimpribor. 

Incepeau să-şi dea seama de grozăvie. 

— Combinatul Electrochimpribor, rosti Katia încetişor. Cunoscută 
drept Uzina 418, principala locaţie sovietică de asamblare a armelor 
termonucleare. 

Costas se prăbuşi greoi lângă un suport metalic. 

— Sfântă Fecioară! Chestiile astea sunt arme nucleare. Fiecare 
dintre aceste cutii are dimensiunile potrivite unui focos nuclear 
SLBM. 

— Mai exact, de tip SS-N-20 Sturgeon. Katia se ridică cu fața la 
cei doi bărbați. Fiecare dintre ele este de cinci ori mai puternică 
decât bomba de la Hiroshima. Sunt şase lăzi, cu câte zece focoase în 
fiecare. Se opri şi se uită la ele. Autorităţile au mers până în pânzele 
albe ca să păstreze secretul pierderii acestui submarin. După aceea 
au urmat nişte dispariţii misterioase de persoane, mai ales în 
Sevastopol, portul de domiciliu al Kazbek. Acum cred că a fost vorba 
de victime ale unei epurări de tip stalinist. Execuţiile au trecut 
neobservate în vâltoarea evenimentelor din acel an. 

— Vrei să spui că aceste arme au fost furate? întrebă Costas, 
neîncrezător. 

— Armata sovietică a fost profund deziluzionată după războiul din 
Afganistan din anii optzeci. Marina a început să se dezintegreze, cu 
navele scoase pe uscat şi echipajele trimise acasă. Salariile erau 

plătite neregulat sau deloc. În ultimii ani ai Uniunii Sovietice s-au 
vândut mai multe informaţii Occidentului decât în momentele 
culminante ale Războiului Rece. 

— Şi unde intră Antonov în acest joc? întrebă Costas. 

— Era un om care putea fi folosit în scopuri bune, dar care deve- 
nea periculos atunci când scăpa hăţurile din mână. Ura glasnost-ul şi 
perestroika şi ajunsese să urască regimul pentru înţelegerea 
încheiată cu Occidentul. Asta pare a fi ultimul lui act de sfidare. 

— Dacă regimul nu mai putea lovi în Occident, atunci o putea 
face el, murmură Costas. 

— Iar echipajul lui l-ar fi urmat oriunde, mai ales dacă-i momea 
cu nişte bani frumoşi. 

— Oare unde să fi vrut să ducă lăzile astea? 

— La Saddam Hussein în Irak. La talibanii din Afganistan. La mili- 
tiile Hezbollah din Siria. La nord-coreeni. Amintiţi-vă că era anul 
1991. 

— Trebuie să fi existat un intermediar, zise Jack. 

— Vulturii dădeau deja târcoale, chiar înainte de colapsul Uniunii 
Sovietice, spuse Katia. 

— L-am subestimat pe amicul nostru, ofiţerul politic, rosti Costas 
încetişor. O fi fost el un fanatic, dar este posibil să fi salvat omenirea 
de cea mai mare catastrofă din istoria ei. 

— Lucrurile încă nu s-au sfârşit aici. Jack se îndreptă. Undeva 
acolo este un client nemulţumit, cineva care urmăreşte şi aşteaptă de 
ani de zile. Iar potenţialii lui clienţi sunt acum mai răi decât înainte; 
sunt terorişti mânaţi doar de ură. 

Lucirea albăstruie de la iluminatul de urgenţă de pe submarin 
abia penetra întunericul din capătul sălii torpilelor. Costas îşi porni 
lampa de pe cască înainte de a o lua înainte prin hăţişul de suporţi de 
torpile către coordonatele indicate de dispozitivul lui. Jack şi Katia îl 
urmau îndeaproape. Costumele de pe ei căpătau un luciu tot mai 
fantomatic pe măsură ce se frecau tot mai des de crusta albă care se 
lipise de toate suprafeţele din interiorul submarinului. După ce se 
strecurară printr-un ultim pasaj de trecere îngust se ghemuiră în şir 
indian pe o pasarelă din zona chilei navei. j 

Costas se sprijini cu spatele de peretele chilei. Işi petrecu dege- 
tele printr-una dintre bucățile de fier care compuneau grătarul de 
sub picioare. 

— Aici e aici. 

Se încordă şi trase cu toate puterile. Câteva secunde mai târziu, 
grătarul se mişcă cu un scrâşnet metalic şi o ploaie de precipitat. 
Jack se târi înainte ca să-l ajute pe Costas să dea obiectul la o parte şi 
să-i facă loc să-şi bage picioarele dedesubt şi să privească în bezna 

din faţa lui. Costas cobori până când casca lui ajunse cu puţin sub 
nivelul pasarelei. 

— Mă aflu pe podeaua de deasupra chilei, anunţă el. Mai departe 
de aici nu se poate merge fără să intri într-o supă toxică. 

Işi scoase dispozitivul GPS din buzunar. 

Jack păşi peste gaură ca s-o lase pe Katia să se ducă spre 
margine. Toate cele trei lămpi luminau acum ecranul verzui. 

— Bingo! Costas îşi desprinse privirea de pe ecran şi se uită la 
peretele aflat la mai puţin de un braţ distanţă. Mă aflu la cinci metri 
deasupra locului unde treptele au dispărut sub submarin. Suntem 
chiar peste ţintă. 

— Cum arată chila? întrebă Jack. 

— Avem noroc. În cea mai mare parte a lungimii sale, Kazbek are 
o structură dublă, o cocă interioară rezistentă la presiune şi o cocă 
exterioară hidrodinamică externă separate între ele de douăzeci de 
centimetri de cauciuc. Furnizează o izolare acustică mai bună şi 
spaţiu pentru rezervoare de balast. Dar chiar înainte de domul de la 
prova există un singur înveliş pentru a permite mai mult spaţiu 
intern. 

Katia se aplecă puţin. 

— Nu înţeleg prea bine ceva. 

— Spune. 

— Între noi şi stâncă se află un perete de metal gros de douăzeci 
de centimetri. Cum trecem de el? j 

Costas îşi arcui gâtul şi se uită la Katia. Işi lăsase vizorul deschis 
încă de la dezamorsarea bombei, şi pe chipul lui amestecul de 
sudoare uscată şi de precipitat părea un soi de vopsea rituală de 
război. 

— Lumină amplificată prin emisie stimulată de radiaţie. 

Katia căscă gura. 

— Laser? 

— Te-ai prins. i 

În acel moment se auzi un zgomot metalic în spatele lor. Înainte 
de a pleca din compartimentul armelor, Costas le transmisese prin 
radio lui Andy şi lui Ben din DSRV să vină în camera torpilelor. Cei 
doi îşi făceau acum apariţia complet echipați cu costume şi tuburi de 
oxigen. 

— Vom avea nevoie de o deschidere mai mare, le spuse Costas 
celor doi. După aceea coborâţi şi veniţi lângă mine. 

Jack şi Katia scoaseră alte două grătare, ca oamenii să poată 
cobori pe podeaua de dedesubt. Imediat ce ajunseră în spaţiul 
strâmt, aceştia îşi deschiseră rucsacii şi începură să asambleze 
dispozitivul laser. 

Costas făcu un cerc cu diametrul cam de un metru în chilă, 
folosindu-se de cretă şi de un centimetru de plastic drept compas. Se 
dădu la o parte când cele două ajutoare ale sale montară dispozitivul 
în poziţie de lucru. Dispozitivul semăna cu un modul lunar la scară 
miniaturală, cu picioare articulate care porneau de la o unitate 
centrală de mărimea unui computer desktop. Ben tinu dispozitivul în 
faţa ecranului GPS, în vreme ce Andy poziţionă picioarele în jurul 
cercului de cretă. După o scurtă verificare, apăsă un buton şi 
picioarele se fixară bine de chilă prin intermediul ventuzelor de 
prindere. In acelaşi timp, prin fiecare articulaţie pătrunse o tijă 
metalică pentru asigurarea dispozitivului pe locaşul lui. 

Ben desfăcu un tub telescopic din ambele părţi ale dispozitivului, 
cu un capăt spre centrul cercului de cretă şi celălalt spre masa de 
metal a grilajelor din puntea de deasupra. În stânga dispozitivului se 
găsea o cutie cu capacul desfăcut şi cu diametrul de circa o jumătate 
de metru. Deasupra tubului se vedea un sistem de ochire, iar sub el 
un mâner şi un trăgaci. 

După o verificare rapidă, Ben conectă un cablu pe care îl aduse- 
seră cu ei din DSRV. Ecranul LCD din spatele dispozitivului se trezi 
la viaţă şi parcurse un şir de instrucţiuni prestabilite înainte de a se 
opri la un fundal presărat cu icon-uri. 

— Bună treabă, băieţi, zise Costas. Şi acum să punem copilaşul 
ăsta la treabă. 

Tastă o serie de comenzi, cu privirea deplasându-se între ecran şi 
tastatură. După ce finaliză programul, se aplecă şi îşi fixă ochiul 
drept în manşonul de ochire, efectuând mici ajustări ale poziţiei 
tubului prin folosirea unor manete scurte aflate de o parte şi de alta a 
tubului. 

La mai puţin de cinci minute după conectarea sursei de curent, 
Costas se ridică şi se uită în sus la Jack. 

— Suntem gata. 

— Dă-i drumul. 

Costas apucă mânerul cu trăgaci. După ce apăsă pe acesta, dintr- 
un tub catodic de deasupra tastaturii începu să iasă un fascicul 
cărămiziu. 

— T minus şaizeci de secunde. Lumina deveni de un verde con- 
stant. Gata de acţiune, anunţă Costas. 

— Durata? se interesă Jack. 

— Două minute. Am fi tăiat metalul ca pe unt, dar asta ar fi 
însemnat descărcarea completă a acumulatorilor din DSRV. Chiar şi 
cu ce facem acum, limita de siguranţă va fi serios ameninţată dacă 
vrem să folosim vehiculul DSRV ca să ne întoarcem pe Seaquest. 
Costas se uită la Katia, cu o emoție abia stăpânită. Te uiţi acum la un 

laser cu semiconductori în spectrul infraroşu îndepărtat, explică el. 
Dacă legi copilaşul ăsta de cele două baterii argint-zinc de şapte sute 
de amperi din DSRV vei obţine un fascicul de energie de zece 
kilowaţi şi lungimea de undă de zece virgulă şase microni. E suficient 
ca să-i facă pe Klingonieni” să se gândească bine înainte să atace. 
Jack mormăi nerăbdător în vreme ce Costas verifică cronometrul şi 
apăsă încă o tastă. Vizorul este un dispozitiv de poziţionare care ne 
permite să transmitem fasciculul perpendicular pe întăriturile chilei, 
continuă el. Laserul produce acum o gaură în chilă cu diametrul de 
un centimetru. Tocmai l-am îndreptat spre o supapă cu sens unic 
care ne permite să extrudăm materialul menţinând apa de mare în 
afară. 

— Teoretic, ripostă Jack. 

— Un duş rece este mereu bine-venit. 

Modulul începu să emită un sunet de avertizare. Costas îşi reluă 
poziţia din spatele ecranului şi iniţie o serie de teste. După o pauză, 
îşi puse mâna dreaptă în jurul mânerului. 

— Fasciculul se opreşte automat cu cinci milimetri înainte de a 
termina. Acum îl reactivez. Apăsă trăgaciul şi rămase nemișcat. După 
câteva momente, lumina verde reveni brusc la culoarea cărămizie. 
Costas privi prin ochitor. Sudoarea de pe frunte îi curgea pe tub. Se 
lăsă pe spate şi se linişti. Supapa a ţinut. Am trecut dincolo. 

Costas se dădu la o parte ca să-l lase pe Ben în locul lui la 
consolă. Împreună terminară de montat cutia cu capacul deschis 
aflată în stânga dispozitivului. În interiorul ei o reţea de linii sclipea 
verzui, ca scena unui teatru miniatural. 

— Ben are mai multă experienţă practică, zise Costas. O parte din 
program este atât de nouă încât eu n-am avut ocazia să mă joc cu el 
înainte de a pleca spre excavaţiile de la epavă. 

— Adică n-ai mai încercat asta înainte? întrebă Katia. 

— Trebuie să existe un început pentru orice. 

Katia închise ochii câteva clipe. În ciuda tehnologiei de ultimă oră 
şi a planificării în stil militar, se părea că operaţiunile UMI, inclusiv 
dezamorsarea bombelor-capcană, se desfăşurau pe ghicite. 

— Aici copilaşul îşi arată toată puterea, comentă Costas cu 
entuziasm. Asta este unul dintre cele mai sofisticate lasere 
multifuncţionale produse vreodată. Urmăriţi cutia. 

Luminozitatea verzuie se transformă într-o imagine care pulsa la 
fiecare câteva secunde. Fiecare pulsaţie lăsa în urmă o imagine de o 
complexitate crescândă, cu linii ce deveneau treptat tot mai clare. 
Cam după un minut, imaginea deveni tridimensională. Ca şi cum 

cineva ar fi introdus acolo o bucată verde de plastilină pentru a fi 
modelată. 

— O hologramă! exclamă Katia. 

— Corect. Costas rămase lipit de imagine. Faza a doua a constat 
în înserarea unui laser cu ultraviolete de energie înaltă prin gaura 
practicată în chilă, un dispozitiv de scanare care reproduce imaginea 
în interiorul cutiei sub forma unei holograme. Laserul poate fi reglat 
ca să reflecte materialele de o anumită densitate, în acest caz 
bazaltul vulcanului. 

Jack se uită la Katia. 

— Folosim chestia asta ca să realizăm copii ale unor artefacte, 
zise el. Rezultatele scanării sunt transferate unui laser cu infraroşu 
de mare intensitate, care poate tăia practic orice material cu o 
acuratețe de un micron, dimensiune mai mică decât a unei particule 
de praf. 

— Acest dispozitiv a realizat copia sinterizată din polimer a discu- 
lui de aur de pe epava cretană. 

Jack dădu din cap. 

— UMI a dezvoltat şi echipamentele hardware de care a fost 
nevoie pentru reproducerea „marmurii Elgin” pentru Parthenon-ul 
din Atena. 

Costas se aplecă peste consolă. 

— Bine, Ben. Rezoluţie maximă. 

Fasciculul verzui care se deplasa în sus şi în jos începu să pre- 
cizeze trăsăturile care apăruseră sub formă brută cu câteva momente 
înainte. Se puteau discerne bombamente ale bazaltului, un perete de 
lavă format cu milenii înainte ca primii umanoizi să atingă acele 
ţărmuri. 

Katia observă prima trăsăturile regulate de la baza imaginii. 

— Văd trepte! exclamă ea. 

Urmăriră cum liniile orizontale capătă o formă evidentă. Ultimele 
câteva trepte care urcau pe peretele stâncos se terminau într-o plat- 
formă lată de cinci metri. Deasupra platformei, o streaşină stâncoasă 
se întindea până la submarin, închizând complet platforma. 

Ben începu numărătoarea finală cu fiecare trecere a laserului. 

— Nouăzeci şi şapte, nouăzeci şi opt, nouăzeci şi nouă, sută la 
sută. Rezoluţie completă. 

Ochii tuturor se concentrară pe masa întunecată din centrul ima- 
ginii. Ceea ce păru la început o ceaţă opacă se transformă treptat 
într-o nişă dreptunghiulară înaltă de patru metri şi lată de trei. Se 
găsea în spatele platformei, dincolo de scări şi fusese în mod clar 
săpată în stâncă. 

Când scanerul se retrase, nişa deveni complet vizibilă. În centru 
se vedea o deschizătură verticală de la podea la tavan. De-a lungul 
marginilor inferioară şi superioară se extindeau alte deschizături 
orizontale. Fiecare panou era împodobit cu simboluri în formă de U, 
reprezentând, fără nici o urmă de îndoială, coarne de taur. 

Costas scoase un fluierat uşor, iar Katia se aplecă să vadă mai 
bine. 

Jack căută în buzunarul costumului şi scoase o bucată mototolită 
de hârtie. Citi cu voce joasă traducerea făcută de Dillen: 

— „Marea poartă de aur a citadelei.” 

Costas se uită la prietenul lui şi îi zări emoția de pe chip. 

— Nu pun mâna în foc pentru aur, zise Jack. Dar vă pot spune un 
lucru cert. Am găsit poarta de intrare în Atlantida. 

CAPITOLUL 16 


Jack se uita la Katia aflată de cealaltă parte a pasarelei. Femeia 
discuta cu Costas, poziţia ei contorsionată subliniind îngustimea 
spaţiului dintre suporţii armelor şi coca submarinului. Dansul haotic 
al lămpilor de pe căşti părea să intensifice grozăvia scenei din jurul 
lor. Ar fi trebuit să se audă măcar geamătul metalului şi să se vadă 
semnele uzurii caracteristice oricărei structuri de navă. Jack trebuia 
să-şi amintească faptul că Kazbek ajunsese pe fundul mării cu mai 
puţin de două decenii înainte şi încă dispunea de integritatea 
necesară pentru a face faţă cu brio presiunii apei. Totul părea ciudat 
în interiorul fantomatic, cu linţoliul de precipitat care arăta de parcă 
s-ar fi constituit în sute de mii de ani, precum secreția unei peşteri de 
var. 

În timp ce scruta cu privirea întunericul de dincolo, Jack simţi o 
strânsoare bruscă, un fior de teamă primordială, pe care nu o putea 
controla. 

„Nu aş putea permite să se întâmple din nou. 

Nu aici. Nu acum.“ 

Se forţă să îşi mute privirea de la interior la zona de activitate de 
dedesubt. Pentru o clipă închise ochii şi strânse din fălci, chemând în 
ajutor toată forţa lui ca să lupte cu strânsoarea de cleşte a 
claustrofobiei.  Ingrijorarea ultimelor ore îl făcea vulnerabil, 
deschizând o breşă în armura lui. 

Trebuia să aibă mare grijă. 

Exact în clipa în care respiraţia începu să-i revină la normal, 
Costas se uită la el şi îi arătă imaginea holografică a versantului. Era 
o dovadă uluitoare a faptului că se aflau chiar deasupra tintei. 

— Faza trei este să trecem prin chila submarinului până la acea 
poartă de acces, îi zise el Katiei. 

— Floare la ureche, cum aţi spune voi. 

— Aşteaptă şi o să vezi. 

Se auzi brusc un şuierat, asemănător aburului ţâşnind dintr-un 
boiler. 

— Există o distanţă de cinci metri între carena submarinului şi 
peretele stâncos, rosti Costas. Trebuie să fabricăm ceva asemănător 
unui tunel de evacuare. Arătă înspre un cilindru ataşat de dispozitiv. 
Acesta e plin cu siliciu lichefiat, hidrosilicat electromagnetic -, sau 
EH-4. Noi îi spunem „pasta magică”. Şuieratul este sunetul ieşirii 
forţate a substanţei, împinsă de presiunea gazului, prin gaura pe care 

tocmai am creat-o în exteriorul carenei, unde se coagulează ca un 
gel. 

Se opri ca să se uite la afişajul de pe ecran. Când procentul 
ajunse la sută la sută, şuieratul dispăru brusc. 

— Bun. Andy. Extrudare completă. 

Andy închise valva şi o fixă de un al doilea cilindru. 

Costas se întoarse la Katia. 

— Pe scurt, vom construi, ca o extensie a carenei submarinului, 
un tub flexibil etanş din material pe bază de siliciu. 

— Pasta magică. 

— Da. Aici intervine Lanowski. 

— Oh. 

Katia se strâmbă amintindu-şi de nou-venitul din Trabzon, chipul 
acela care refuza să creadă că ea putea şti ceva despre submarine. 

— Poate că nu e un partener ideal pentru cină, zise Costas, dar 
este un strălucit inginer, specializat în materiale policompozite. L-am 
racolat de la MIT când Departamentul Apărării a apelat la UMI ca să 
găsească o cale de a conserva epavele din cel de-al Doilea Război 
Mondial de la Pearl Harbor. El a descoperit un material de sigilare 
hidraulic care poate tripla rezistenţa rămăşiţelor, poate extrage 
sărurile marine dăunătoare din fierul vechi şi poate inhiba procesul 
de coroziune. Bineînţeles că aici folosim materialul pentru un scop 
diferit. Lanowski a descoperit că este şi un agent excepţional de 
legare pentru anumite minerale cristaline. 

— Şi cum îl faci să ia forma dorită? întrebă Katia. 

— Aici vine partea ingenioasă. 

În vreme ce ei discutau, Ben şi Andy fuseseră ocupați cu asam- 
blarea altei componente a dispozitivului laser. În jurul marcajului cu 
cretă plasaseră în cerc o serie de dispozitive mici, fiecare fixat de 
carenă printr-o ventuză plasată cu un pistol de vid. Din acestea 
ieşeau fire care duceau la un panou de control de lângă consolă. 

— Astea sunt diode. Costas arătă spre dispozitive. 
Semiconductori în stare solidă. Fiecare are ataşată o bobină care 
acționează ca un magnet la trecerea unui curent prin ea. Cablul de la 
DSRV se conectează în panoul de control şi apoi la aceste fire. Am 
folosit cablul ca să încărcăm o baterie de rezervă, aşa că putem 
opera independent dacă e nevoie. Oricum, dispunem de suficient 
voltaj ca să trimitem un curent electric chiar prin metalul carenei. 
Costas se dădu la o parte într-un spaţiu tot mai strâmt, ca să permită 
celor doi să ocupe poziții în spatele panoului de control. Amestecul 
este în suspensie în dioxid de carbon lichid, explică el. Soluţia e mai 
densă decât apa de mare, iar presiunea la o asemenea adâncime o 
împiedică să se transforme în bule. lInvelişul cauciucat al 

submarinului este lipicios ca o hârtie de muşte şi ar trebui să 
împiedice amestecul să se desprindă de cocă. 

Cei doi membri ai echipajului apelaseră la o versiune a imaginii 
holografice de pe monitorul computerului. Andy citea coordonatele, 
iar Ben tasta cifrele, fiecare intrare generând o minusculă cruce pe 
ecran. Crucile începură să descrie un cerc neregulat în jurul porţii. 

— Lanowski a găsit o modalitate de a folosi nanotehnologia 
cristalelor pentru a cultiva un mediu magnetic în soluţie, continuă 
Costas. Deocamdată amestecul este ca o fibră de sticlă în stare 
lichidă amorfă, cu milioane de filamente minuscule înghesuite unul în 
celălalt. Dacă aplicăm un impuls electromagnetic, ele se vor uni pe 
direcţia impulsului rigidizând materialul. 

— Ca betonul armat, zise Katia. 

— Analogie corectă. Doar că din punct de vedere al greutăţii 
specifice şi al densităţii, materialul nostru este cam de o sută de ori 
mai puternic decât orice alt material de construcţie cunoscut. 

Crucile minuscule deveniră un cerc continuu şi o lumină verde 
licări pe bara de control de dedesubt. Andy se ridică de pe scaun şi 
Costas îi luă locul în faţa cutiei holografice. 

— Bun. Să-i dăm drumul, propuse Costas. Ben apăsă un buton de 
pe panoul de control. Se auzi o uşoară vibraţie şi lumina care 
înconjura imaginea începu să pulseze. Indicatorul se ridică repede la 
sută la sută şi clipi verde. Am intrat în afaceri. Costas aruncă o 
privire spre Katia plin de emoție. Tocmai am trimis un curent de 140 
de volţi prin intermediul diodelor, magnetizând amestecul EH-4 care 
se va poziţiona ca un tub cu grosimea peretelui de un centimetru, 
faţă de coordonatele reprezentate de cruci. Tubul are formă conică, 
baza mai largă cuprinzând întreaga platformă de stâncă. Bătu uşor 
cu degetul în tastatură. Sub acţiunea curentului, materialul se va fixa 
solid de carenă. Sonda trimisă a arătat că bazaltul are un grad ridicat 
de magnetism, deci curentul a putut penetra roca în ciuda 
neregularităţilor de la suprafaţă. 

Andy desfăcu firele care duceau de la diode către panoul elec- 
tronic. 

— Acum, odată aplicată sarcina iniţială, ne trebuie doar două fire 
pentru a menţine sarcina constantă, zise Costas. După ce îndepărtăm 
restul vom putea avea acces la carenă şi vom putea completa ultima 
fază. 

— Tăierea metalului? întrebă Katia. 

Costas dădu din cap. 

— Mai întâi trebuie să uscăm compartimentul. Andy va activa o 
pompă de evacuare care va aspira apa prin gaură şi o va goli în sub- 

marin. Spaţiul interior mai poate înghiţi o creştere de nivel de un 
metru. Oricum nava asta nu pleacă nicăieri. 

— Încă nu, interveni Jack. 

Urmărise în tăcere procedurile de pe pasarelă, de parcă ar fi fost 
o scenă dintr-un film SF. Se gândea îngrozit la ce aveau de făcut ca 
să prevină oroarea nucleară. 

— Gata pentru pornirea pompei, zise Ben. 

Costas apăsă butonul şi vibrația fu înlocuită de uruitul unui motor 
electric. Câteva secunde mai târziu auziră sunetul apei care era arun- 
cată în bezna de dedesubt. 

— Simultan introducem aer la presiune atmosferică, îi informă 
Costas. Tubul este suficient de rezistent pentru a împiedica implozia 
sub presiunea apei de mare. 

Sunetul apei încetă brusc şi Andy arătă spre ecran. 

— Apa a fost evacuată, anunţă el. Iniţiem faza patru. Jack se 
aplecă şi se uită cu mare atenţie la cutia holografică pentru a depista 
modificări ale peretelui de stâncă. Imaginea pulsatilă demonstra că 
scanerul fusese reactivat şi transmitea date la convertorul holografic. 
Poarta tăiată în piatră pare să reziste, rosti în continuare. 

Costas se uită la hologramă. 

— Sonda detectează infiltraţii fine de-a lungul marginilor. Exact 
aşa cum am prezis. 

— Am întocmit acest scenariu noaptea trecută pe Seaquest, 
explică Jack. Am presupus că treptele vor conduce către o poartă. 
Totodată am presupus că apa de mare şi-a croit drum şi a inundat tot 
ce este dincolo de poartă. Faptul că poarta nu s-a deschis sub 
greutatea apei dinăuntru arată că există ceva, din piatră, care nu 
permite ca acest lucru să fie făcut din afară. Nu poate fi vorba de 
sedimente marine, căci hidrogenul sulfurat din apă distruge orice 
substanţe pe bază de calciu. 

În spatele lor se auzi un sunet şuierat când pompa de evacuare 
intră automat în acţiune ca să absoarbă apa care se adunase în 
capătul îndepărtat al camerei. 

— De asemenea, trebuie să existe un soi de încuietoare, murmură 
Jack. Dacă asta este cu adevărat calea spre inima Atlantidei, atunci 
anticii trebuie să se fi asigurat că-i ţin pe vizitatorii nepoftiţi la 
distanţă. 

— Oricum ar fi, o să intrăm uzi acolo, spuse Costas. 

Katia părea uluită. 

— Uzi? 

— E singura noastră cale de a ajunge dincolo de acea poartă, zise 
Costas. Vom ieşi uscați de aici, dar va trebui să sigilăm chila şi să 
inundăm camera. Dacă poarta se deschide spre interior, va trebui să 

egalizăm presiunea împotriva greutăţii apei de pe cealaltă parte. 
Odată înăuntru, vom fi sub apă până ce vom ajunge la nivelul mării. 

Ben şi Andy efectuau ultimele reglaje la un braţ articulat pe care 
îl întinseseră de la unitatea centrală la un punct chiar deasupra 
cercului de cretă. După ce verificară din nou poziţia braţului, Ben 
petrecu prin el o ventuză de fixare, în vreme ce Andy se aşeză în 
spatele consolei şi tastă o serie de comenzi. 

Costas se aplecă pentru a inspecta dispozitivul înainte de a se 
adresa celor doi însoțitori. 

— Braţul acesta este o extensie a laserului pe care l-am folosit ca 
să facem gaura din carenă. Se roteşte în sensul acelor de ceasornic 
în jurul unei axe centrale şi ar trebui să taie metalul cu uşurinţă. Din 
fericire, submarinele din clasa Akula au fost făcute din oţel, nu din 
titan. 

— Dar placa de metal tăiată nu va fi proiectată în interior odată 
cu inundarea tubului? întrebă Katia. 

— Unghiul de tăiere este orientat înspre afară, aşa că placa se va 
roti spre tunel şi, de îndată ce plecăm, se va fixa la loc datorită 
presiunii apei. 

Andy se răsuci spre Costas. 

— Toate sistemele sunt pregătite. Gata de faza finală. 

Costas strânse marginea pasarelei şi inspectă pentru ultima dată 
echipamentul. 

— Daţi-i drumul. 

Katia urmări fascinată cum laserul începe să descrie un arc în 
sensul acelor de ceasornic în chila submarinului, braţul articulat 
rotindu-se în jurul unităţii centrale ca un compas supradimensionat. 
Tăietura era lată de doar câţiva milimetri şi urmărea linia cercului 
trasat cu cretă de Costas în jurul reperului GPS. După ce fasciculul 
completă primul sfert de cerc, Ben poziţionă un mic tub metalic pe 
tăietură. Cu o mişcare agilă împinse un cilindru miniatural cu CO: în 
spatele tăieturii, iar acesta împinse o bandă magnetică spre exterior, 
creând astfel o balama ca placa rezultată din tăiere să se lipească de 
peretele tunelului. 

— Încă cincisprezece minute, anunţă Costas. E timpul să ne 
pregătim. 

Jack întinse mâna spre Costas, ca să-l ajute pe acesta să revină pe 
pasarelă. 

— Din clipa în care tambuchiul se închide nu mai dispunem de 
vreo plasă de siguranţă. Vieţile noastre depind de echipamente şi de 
modul cum lucrăm împreună. 

Încet, metodic, verifică echipamentul de supravieţuire pe care îl 
aduseseră din DSRV. După ce calibră computerul de decompensare 

fixat pe încheietura mâinii stângi, Costas verifică curelele de pe 
costumul Katiei. 

— Amestecul de kevlar are o rezistenţă bună la impactul cu metal 
sau piatră, rosti el. Costumul este compartimentat, aşa că o breşă nu 
înseamnă că vei fi complet inundat. Chiar şi aşa, trebuie să fim 
extrem de atenţi. La aproape o sută de metri adâncime suntem sub 
cea mai joasă termoclină şi temperatura exterioară va fi de doar 
câteva grade Celsius, adică la fel de scăzută ca în Atlantic. 

După ce îl rugă pe Jack să arunce o privire asupra 
echipamentului său, Costas îşi desprinse o consolă mică de pe umărul 
stâng. Consola avea un ecran LCD şi era conectată la rucsacul de pe 
spatele lui. 

— Când se va inunda tubul de trecere, vom fi supuşi presiunii 
apei de mare înconjurătoare, de aproape zece atmosfere, explică el. 
Întâmplător este aceeaşi adâncime ca în cazul epavei cretane, aşa că 
vom folosi amestecul nostru de respiraţie deja testat. O adâncime 
mai mare ar creşte toxicitatea oxigenului. Este imperios necesar ca 
pasajul acela de trecere să o ia în sus şi nu în jos. 

— Cum rămâne cu răul de decompresie? întrebă Katia. 

— Nu ar trebui să constituie o problemă. Costas repuse consola 
în locaşul ei de prindere. La această adâncime amestecul se bazează 
în principal pe heliu şi pe oxigen. Azotul creşte pe măsură ce urcăm, 
iar regulatorul dozează automat amestecul pe măsură ce presiunea 
descreşte. Dacă nu întârziem prea mult, ar trebui să avem nevoie 
doar de câteva opriri scurte de decompresie ca să lăsăm gazul în 
exces să se disipeze din sângele nostru pe măsură ce urcăm. 

— Vom urca, afirmă cu tărie Jack. Bănuiala mea este că vom 
ajunge la un fel de sanctuar de vârf. 

— Are sens din punct de vedere geologic, zise Costas. Ar fi fost o 
sarcină herculeană să se sape orizontal prin straturi de bazalt 
compact. Ar fi dat peste pungi dure şi chiar peste coşul vulcanului. 
Era mai simplu să sape un tunel în sus, de-a lungul liniei de scurgere 
a lavei, cam la acelaşi unghi ca scara de acces. 

— Ei bine, ştim deja că oamenii aceia erau nişte ingineri 
străluciți, rosti Katia în timp ce îşi acorda receptorul VHF pe aceeaşi 
frecvenţă cu a celorlalţi. Puteau exploata o carieră de dimensiunea 
unui stadion de fotbal, puteau construi piramide mai impresionante 
decât orice altceva din Egiptul antic. Nu cred că săparea de tunele le 
punea mari probleme. Îşi reinstală dispozitivul de comunicaţie pe 
cască. Putem să ne aşteptăm la orice. 

Laserul se apropia de punctul ce marca jumătatea cercului şi sin- 
gurul zgomot care se auzea era uruitul slab al generatorului. Spre 
deosebire de tăietura rugoasă a unei flăcări oxiacetilenice, marginea 

lăsată de laser era netedă de parcă ar fi fost croită de o maşinărie de 
înaltă precizie. Înaintarea constantă a braţului robotic părea să 
numere ultimele minute înainte ca ei să păşească în necunoscut. 

Chiar atunci când laserul intra în ultimul sfert de cerc, se auzi 
brusc o vibraţie. Ca şi cum un cutremur de pământ ar fi scuturat 
întregul submarin. Vibraţia fu urmată de un pocnet sec şi de un 
zgomot metalic înfundat, după care se lăsă o tăcere amenințătoare. 

— Cuplaţi acumulatorul de rezervă! comandă Costas. 

— Am făcut-o deja. Nici o pană de curent depistată. 

Zgomotul laserului reveni în vreme ce Andy trase de cablul care 
venea din DSRV şi inspectă ecranul pentru a depista probleme. 

— Ce naiba a fost asta? întrebă Jack. 

— S-a auzit prin carenă, replică Andy. Nu-mi dau seama de sursă. 

— Nu e din faţă, interveni Ben. Suntem la doar câţiva metri de 
prova şi ne-am fi dat seama de orice impact aici. Trebuie să vină din 
spate, poate dinspre zona uşii sigilate a camerei reactorului. 

Costas se uită cu severitate la Jack. 

— Trebuie să presupunem că DSRV-ul a fost compromis. 

— Compromis, cum adică? vru Katia să afle. 

— Adică avem vizitatori. 

Jack trase manşonul pistolului său Beretta şi verifică dacă arma 
avea glonţ pe ţeavă. După ce se convinse, lăsă manşonul încet la loc 
şi fixă piedica pe poziţia de siguranţă. Dacă era nevoie, putea trage 
cele cincisprezece cartuşe Parabellum de nouă milimetri în câteva 
secunde. 

— Nu pricep, rosti Katia. E vorba de oamenii noştri? 

— Imposibil, afirmă categoric Costas. Furtuna va mai dura până 
mâine în zori, deci încă douăsprezece ore. Seaquest este la o distanţă 
de cel puţin zece mile marine spre nord. Este prea departe pentru a 
trimite un Aquapod, iar pe vremea asta este imposibil ca vreun 
elicopter să coboare într-atât încât să lanseze scafandri aproape de 
acest loc. 

— Dacă erau scafandri UMI, ar fi luat contact cu noi până acum, 
chiar dacă ar fi trebuit să bată codul Morse în carena submarinului, 
zise Ben. 

Katia continua să fie nedumerită. 

— Dar cum putea Seaquest să rateze aşa ceva? Trebuie să fi 
ajuns înainte de începutul furtunii, şi totuşi monitoarele nu au arătat 
nici o navă de suprafaţă pe o rază de cincisprezece mile. 

— In astfel de condiţii supravegherea prin satelit este aproape 
inutilă, dar radarul de pe Seaguest ar fi trebuit să detecteze orice 
anomalie din acest sector. Costas se opri, cu degetele bătând 
darabana pe balustradă. Mai există o posibilitate. Se uită la Jack. E 

posibil ca o navă să fi fost deja pe poziţie de cealaltă parte a 
vulcanului, prea aproape de stânci ca semnătura ei pe ecran să fie 
descifrabilă. Un submersibil lansat de acolo putea descoperi 
submarinul Kazbek şi se putea cupla cu DSRV-ul, permiţând unei 
echipe de asalt să intre prin sasul de evacuare. 

— Asta ar explica zgomotul, interveni Ben. 

— Deja pe poziţie? Katia nu părea convinsă. Cum puteau fi deja 
pe poziţie în spatele insulei? Nimeni altcineva nu are textul despre 
Atlantida, nimeni nu deţine expertiza necesară pentru a-l traduce şi 
pentru a-i interpreta indicaţiile. Se uită la bărbaţii din jur. Mă tem 
pentru siguranţa lui Seaquest. Îi 

Jack se uită la Katia o clipă mai mult decât ceilalţi. În acea 
fracțiune de secundă îşi dădu seama că lipsea ceva, că ea ascundea 
mai multe decât simpla îngrijorare pe care încercau cu toţii să o 
mascheze. Exact în clipa în care vru s-o întrebe, un alt zgomot zgudui 
submarinul şi nu mai lăsă loc pentru speculaţii. Jack îşi băgă pistolul 
în tocul de la piept. 

— Costas, tu stai aici cu Andy. Tunelul ar putea fi singura noastră 
cale de salvare. Ben, tu vii cu mine. 

— Vin şi eu. Katia vorbi răspicat. Vom avea nevoie de toată 
puterea de foc pe care o vom putea aduna. Submarinele Akula au un 
rastel de rezervă în sala de mese de pe puntea de deasupra noastră. 
Ştiu locaţia. k 

Nu era momentul unei dispute. Işi dădură repede jos echipa- 
mentele din spate şi le sprijiniră de peretele navei. 

Ghemuindu-se pe pasarelă, Jack spuse: 

— Oamenii ăştia n-au venit să sape după relicve antice. Vor pre- 
supune că le-am găsit noi prada şi nu dispun de comunicaţii cu supra- 
faţa. Dacă ne elimină pot încheia tranzacţia care a dat greş cu ani în 
urmă. Acum nu mai e vorba doar despre Atlantida. La cinci metri mai 
încolo se află suficiente focoase nucleare ca să pună capăt civilizaţiei 
occidentale. 

Când păşi pe prima treaptă a scării care ducea la puntea 
superioară, Katia se feri într-o parte ca să evite norul de precipitat 
alb dislocat de Jack. După ce urcă cu grijă vreo zece trepte, îl bătu 
uşor pe picior, în acelaşi timp făcându-i semn lui Ben, care venea în 
urma ei. 

— Asta e, şopti ea. 

Ajunseseră pe puntea de deasupra compartimentului torpilelor, 
unde zăriseră dormitoarele echipajului de pe submarin în cursul tre- 
cerii lor, cu mai puţin de o oră înainte. Katia deschise uşa etanşă şi 
dădu la o parte resturile îngrămădite în jurul intrării. Jack veni ime- 
diat după ea, iar Ben îi urmă o clipă mai târziu. După ce se treziră 

toţi trei îngrămădiţi în spaţiul întunecat, Jack întinse mâna şi aprinse 
lampa de pe casca Katiei. 

— Este la minim, şopti el. Ar trebui să fie în regulă câtă vreme nu 
luminezi direct în puț, unde s-ar putea reflecta de pasarela de 
deasupra noastră. 

Katia îndreptă fasciculul îngust către capătul îndepărtat al încă- 
perii. Dincolo de o grămadă de mese se vedea o uşă întredeschisă. 
Katia le făcu semn să rămână pe loc şi îşi croi drum prin încăpere, 
având grijă să evite orice zgomot şi menţinând raza îndreptată drept 
înainte. În timp ce ea se strecura prin deschizătura uşii, Ben se 
aplecă în spate, în puț, ca să asculte dacă se auzea vreun sunet de 
sus. 

După câteva minute de tăcere încordată, Katia reapăru, cu lampa 
stinsă pentru a evita trimiterea unui fascicul luminos direct în puț. 
Când se apropie de ei, văzură că era încărcată cu arme. 

— Un AKS-47U, şopti ea. De asemenea, un pistol Makarov, care 
seamănă cu un Walther PPK. Rastelul cu arme aproape că a fost com- 
plet golit şi asta-i tot ce am găsit. Mai e o cutie cu cartuşe. 

— Va merge. 

Ben luă arma de pe umărul femeii. AKS-47U avea dimensiuni 
similare cu MP5-ul fabricat de Heckler & Koch, arma poliţiştilor din 
Occident, dar spre deosebire de cele mai multe pistoale-mitralieră 
folosea cartuşe de puşcă de mare viteză, calibru 5,45 milimetri. 
Inginerii de la Biroul de Proiectare a Armamentului Kalaşnikov 
perfecţionaseră un amortizor de zgomot care nu altera viteza 
glonţului şi dezvoltaseră un sistem de recuperare a gazelor care 
făcea arma mult mai fiabilă la foc automat decât oricare altă armă de 
acelaşi calibru. 

Se auzi un alt zgomot înfundat, undeva departe în măruntaiele 
submarinului. Jack ridică alarmat capul şi cu toţii ciuliră urechile ca 
să asculte. Ceea ce la început părea un zgomot metalic îndepărtat 
devenea tot mai distinct, o succesiune de pocnituri înfundate care se 
repetau timp de douăzeci de secunde, după care încetau. 

— Zgomote de paşi, şopti Jack. Pe puntea de deasupra noastră, 
îndreptându-se spre turnul de evacuare. Cred că amicii noştri sunt în 
camera de comandă. Trebuie să-i interceptăm înainte de a ajunge la 
puţul de încărcare. 

Jack şi Katia luară fiecare câte un încărcător pentru Kalaşnikov şi 
introduseră cartuşe din cutia cu muniţie. Katia îi dădu încărcătorul ei 
lui Ben, care îl puse împreună cu cartuşele rămase într-o pungă de la 
centură. Ataşă celălalt încărcător la puşcă, armă şi puse piedica. 
Katia înşfăcă pistolul Makarov şi îl strecură sub centura din jurul 
taliei. 

— Bun, şopti Jack. Mergem. 

Li se păru că trecuse o eternitate de când se împiedicaseră de 
cadavrul oribil de la intrarea în camera sonarului. Ajungând la 
ultimele trepte ale scării, Jack se simţi recunoscător pentru 
întunericul care îi ascundea de privirile fixe ale santinelei. 

Întinse mâna în jos ca s-o ajute pe Katia să urce. Câteva secunde 
mai târziu toţi trei stăteau cu armele gata de tragere. Prin coridorul 
dinspre pupa vedeau iluminatul intermitent de urgenţă din camera 
de control. 

Jack îi conduse în şir indian pe partea stângă a coridorului, cu 
pistolul Beretta îndreptat în faţă. Chiar înainte de intrare încremeni 
şi ridică un braţ, în semn de avertizare. Katia se ghemui în spatele 
lui, în vreme ce Ben păru că se topeşte în întunericul din cealaltă 
parte. 

De unde era, Katia nu vedea decât o masă informă de 
echipamente dezarticulate şi de console zdrobite. Linţoliul de 
precipitat dădea un aer bidimensional scenei, ca şi cum s-ar fi uitat 
cu toţii la un tablou prea abstract ca să poată discerne forme şi 
texturi distincte. 

Katia zări brusc motivul pentru care se oprise Jack. Lângă 
rămăşiţele contorsionate ale periscopului, o siluetă fantomatică se 
desprinse de fundal, trădată doar de mişcare. Cum silueta se 
îndrepta spre ei, era limpede că nu conştientiza prezenţa lor. 

Pistolul Beretta al lui Jack scoase un zgomot asurzitor. Prin fur- 
tuna albă care se scutură de pe pereţi, Katia urmări silueta dându-se 
înapoi, sprijinindu-se de tubul periscopului şi apoi căzând pe punte. 
Jack trase alte cinci focuri în succesiune rapidă, fiecare glonţ 
stârnind un ropot de schije care se împrăştiară prin încăpere. 

Katia era uluită de ferocitatea acelor sunete. Spre groaza ei, văzu 
silueta ridicându-se încet şi îndreptând pistolul-mitralieră Uzi pe care 
îl căra spre coridor. Zărea clar punctele de impact ale gloanţelor lui 
Jack pe vesta din kevlar a individului. Inamicul lor trase din Uzi o 
rafală sălbatică ce trimise gloanţele şuierând prin coridor şi lovind 
echipamentele din spatele lor. 

Din întunericul lateral se auzi o rafală sacadată ţâşnind din arma 
lui Ben. Zgomotul era mai puţin înfricoşător, datorită amortizorului, 
dar efectul părea mult mai puternic. Gloanţele izbiră silueta care 
înainta şi o împinseră înapoi spre periscop. Omul trase în gol un arc 
de gloanţe spre tavanul încăperii. Impactul fiecărui glonţ îl izbea ca 
un ciocan, ceea ce îi făcea membrele să danseze haotic. Când vesta 
din kevlar se făcu bucăţi, pieptul lui căzu în faţă într-un unghi 
grotesc, acolo unde şira spinării îi fusese ruptă de gloanţe. Omul 
muri înainte de a atinge podeaua. 

O altă armă automată, de undeva din capătul îndepărtat al încă- 
perii, se adăugă vacarmului. Ecoul răsună în întregul submarin. 

Jack se ghemui şi se lăsă pe călcâie ca un alergător înainte de 
start. 

— Foc de acoperire! 

Ben goli restul încărcătorului în cameră, iar Jack ţâşni şi alergă 
spre zona centrală, cu pistolul Beretta trăgând înspre spaţiul de 
dincolo de tubul periscopului, de unde plecase al doilea foc de armă. 
Se auziră un țipăt şi un zgomot metalic, urmate de paşi care se 
retrag. Katia alergă în urma lui Jack. O dureau urechile de la 
zgomotele de împuşcături. De îndată li se alătură şi Ben, şi toţi trei se 
ghemuiră jos, la baza periscopului distrus. 

— Câţi mai sunt? întrebă Ben. 

— Doi, poate trei. Pe unul l-am lichidat. Dacă îi putem ţine pe 
coridor, le vom limita câmpul de tragere. i 

Cei doi bărbaţi îşi scoaseră încărcătoarele şi le reîncărcară. În 
vreme ce Ben introducea în încărcător cartuşe din punga lui, Katia se 
uită la scena carnagiului de lângă ei. 

Era o privelişte înfiorătoare. În mijlocul unui amestec de sânge 
care începea să se închege şi tuburi de cartuşe de Uzi, trupul omului 
zăcea într-un unghi nefiresc, cu pieptul îndoit de două ori şi cu capul 
stând cu faţa în jos. Gloanţele distruseseră aparatul de respirat, 
tuburile de oxigen şi regulatorul, împroşcând totul cu fragmente de 
os şi de carne. Dedesubt se vedea o gaură imensă acolo unde 
fuseseră inima şi plămânii lui. În cavitate pătrunsese furtunul rupt al 
regulatorului de oxigen, şi acum producea o spumă sângerie care 
şuiera şi bolborosea într-o parodie grotescă a ultimelor răsuflări ale 
individului. 

Katia îngenunche şi înălţă capul omului. Se înfioră şi îi dădu iute 
drumul. Jack era sigur că îl recunoscuse. Întinse mâna ca s-o apuce 
de umăr şi ea se răsuci pe călcâie. 

— In nava asta moartea s-a distrat destul. Katia arăta brusc 
obosită. Acum e momentul să i se pună capăt. Înainte ca Jack să o 
poată opri, Katia se ridică şi înălţă ambele braţe în semn de predare. 
Păşi în spaţiul dintre periscoape. Numele meu este Katia Svetlanova. 

Vorbi tare în rusă, cuvintele ei rezonând în încăpere. 

Urmă imediat o mare agitaţie şi zgomotul unei conversații înfun- 
date. Apoi o voce masculină îi răspunse într-un dialect pe care nici 
Jack şi nici Ben nu-l recunoscură. Katia îşi cobori braţele şi începu un 
dialog aprins care dură câteva minute. Părea să controleze complet 
situaţia. Vocea ei demonstra autoritate şi încredere, în vreme ce 
bărbatul părea că are ezitări şi dovedeşte un mare respect. După o 

ultimă propoziţie scurtă, Katia se aplecă şi îşi puse pistolul la 
centură. 

— Este kazah, rosti ea. l-am spus că am pus bombe-capcană pe 
coridoare de aici şi până în camera torpilelor. I-am mai spus că nego- 
ciem doar faţă în faţă cu liderul lor. Asta nu se va întâmpla, dar ne va 
da un răgaz până ce ei vor hotărî care le e următoarea mişcare. 

Jack se uită la ea. Fusese de două ori providenţială în evitarea 
dezastrului, mai întâi împiedicând un atac al Vulturei în Marea Egee, 
iar acum negociind cu asasinii. Se părea că atâta vreme cât ea e 
prezentă, inamicii lor păstrau distanţa şi îşi cântăreau cu atenţie 
faptele. 

— Oamenii ăştia, zise el. Presupun că sunt amicii noştri de pe 
Vultura. 

— Ai dreptate, rosti ea încetişor. Şi sunt teribil de nemiloşi. 

— Ce facem acum? întrebă Ben. 

În acea clipă se auzi un zgomot înfundat de undeva din submarin. 

— Asta e răspunsul tău, răspunse Jack. 

Era un semnal, stabilit dinainte cu Costas, care îi anunţa că 
operaţiunea de tăiere a chilei se încheiase. Jack se ridică şi îi conduse 
pe ceilalţi doi afară din camera de control, ocolind balta de sânge 
care curgea încă din bărbatul ucis. Retrăgându-se de-a lungul 
coridorului, Jack privi pentru ultima dată în urmă la ceea ce mai 
rămăsese din încăpere ca să se asigure că nu erau urmăriţi. 

Îl lăsară pe Ben ghemuit în umbră lângă capătul puţului de încăr- 
care. El îşi anunţase intenţiile şi le făcuse semn lui Jack şi Katiei să-şi 
continue drumul. Cu doar un încărcător şi jumătate la dispoziţie, 
şansele nu erau de partea lui, dar Jack ştia că dacă se ajungea la o 
confruntare, fiecare cartuş avea să-şi găsească o ţintă precisă. 

Jack şi Katia avură nevoie doar de câteva minute ca să parcurgă 
ruta de-acum cunoscută în josul puţului şi de-a lungul sălii torpilelor. 
Ajungând la deschiderea din pasarelă, îşi îmbrăcară în tăcere echipa- 
mentele lăsate acolo, verificându-se unul pe celălalt şi activându-şi 
consolele regulatoarelor. 

Ştiau ce aveau de făcut. Nu câştigau nimic stând cu Ben şi cu 
Andy într-un asediu care nu putea avea decât un singur rezultat. 
Apărarea lor se baza pe forţa amenințării Katiei, iar când aceasta 
avea să cedeze, numărul lor nu avea să mai însemne nimic. Asta era 
singura lor şansă, singura lor speranţă de a da peste ajutoare câtă 
vreme furtuna îşi făcea de cap deasupra. 

Miza era cumplit de mare. 

Coborând pe podeaua chilei, observară vizorul deja închis şi 
casca sigilată ermetic ale lui Costas. li urmară imediat exemplul, dar 
în prealabil Katia îi dădu pistolul ei lui Andy. 

— S-ar putea să ai mai mare nevoie de el decât mine, zise ea. 

Andy dădu din cap şi apucă arma înainte de a se întoarce cu faţa 
la ecran. În timp ce Jack îl informă repede despre situaţia din camera 
de comandă, Costas termină operaţiunea de retragere a braţului tele- 
scopic. Laserul tăiase în carena navei un cerc perfect cu diametrul de 
un metru şi jumătate. 

— Pivotează pe balamalele pe care le-am inserat, spuse Andy. 
Acum tot ce am de făcut este să reduc presiunea aerului din tunelul 
de trecere şi ar trebui să ţâşnească în afară ca un chepeng. 

Se uitară confuzi la carenă, îngrijoraţi de pericolele care îi aştep- 
tau, şi totuşi atraşi inexorabil de emoția descoperirii unei lumi pier- 
dute şi aflate mai presus de cele mai îndrăzneţe vise ale lor. 

— Bun, zise Costas. Să-i dăm drumul. 

CAPITOLUL 17 


Costas se ghemui şi trecu dincolo, atent să evite muchia ascuţită 
a marginii tăiate de laser în carenă. Întinse mâna ca să testeze tăria 
peretelui magnetizat al tubului şi apoi se întoarse să-i ajute pe Katia 
şi pe Jack. Odată ce trecură cu bine, Costas se strădui să închidă 
chepengul artificial, temându-se că o fisură a peretelui ar putea 
provoca o inundație de necontrolat în submarin. Fâsâitul scos de 
închiderea chepengului fu dovada suficientă a preciziei chirurgicale a 
laserului. 

Deşi peretele era translucid, la o asemenea adâncime nu prea 
exista lumină naturală, care şi aşa ar fi fost blocată de platforma 
stâncoasă care se întindea până la submarin şi îi separa de lumea 
subacvatică de afară. 

Când îşi activară lămpile de pe căşti, de jur împrejurul lor lumina 
se reflectă în țesătura cristalină a peretelui, producând o strălucire 
albă. În faţa lor, panta stâncoasă părea şocantă, căci verdele 
monocrom al hologramei nu le oferise nici un indiciu despre 
compoziţia suprafeţei lustruite. Era ca şi cum s-ar fi uitat la o 
fotografie în sepia, cu o bordură ceţoasă încadrând imaginea unei 
cunoştinţe de mult pierdute. 

Înaintară încet, îndreptându-se tot mai mult pe măsură ce tunelul 
se lărgea. Materialul era dur ca o piatră şi se lipise bine de stâncă, în 
ciuda firişoarelor de apă care curgeau pe lângă platformă. După vreo 
opt metri de mers, ajunseră la un punct unde amestecul se sudase 
magnetic de stâncă. Costas o luă primul pe trepte şi se ghemui 
pentru a cerceta suprafaţa stâncoasă. 

— Lipsă aproape totală de sedimente marine, nici măcar alge nu 
sunt. Nu am văzut niciodată o mare mai moartă ca aceasta. Dacă ne- 
am scoate căştile, locul ăsta ar puţi a ouă clocite din pricina 
hidrogenului sulfurat din apă. 

Potrivi volumul pe consola lui de comunicaţii şi se uită în spate ca 
să fie sigur că este auzit de ceilalţi. Jack rosti ceva a încuviinţare, dar 
era preocupat de imaginea din faţa lui. El şi Katia stăteau unul lângă 
celălalt la doar câţiva metri depărtare, în întuneric, la capătul 
platformei. 

Costas veni lângă ei şi lampa de pe casca lui îi ajută să vadă şi 
mai bine. Chiar în faţa lor se găsea o nişă dreptunghiulară tăiată în 
stâncă, cam de două ori mai înaltă decât ei şi de trei ori mai lată. Era 
ascunsă cam la trei metri adâncime în peretele stâncos şi fusese 

şlefuită şi finisată fără cusur. Pe peretele din spate se găsea imaginea 
care îi vrăjise când văzuseră holograma, conturul unei porţi mari 
duble. 

Katia dădu prima glas evidenţei, cu o voce gâtuită de emoție: 

— Este din aur! 

Când îşi îndreptară cu toţii fasciculele luminoase asupra unui 
singur punct, aproape că fură orbiţi de strălucire. Katia îşi plimbă cu 
atenţie lumina lămpii peste marginea inferioară, sub reflexia 
strălucitoare. 

— Placată cu aur, după părerea mea, rosti Costas. Aur bătut şi 
şlefuit, apoi ataşat de pardoselile de piatră de dedesubt. In acea 
perioadă râurile din Caucaz erau pline cu aur, dar ar fi fost nevoie de 
o cantitate prea mare ca poarta să fie făcută din aur solid. Şi oricum 
ar fi fost prea moale. 

O perdea fină de apă izbucnea din cavitatea interioară pe la mar- 
ginile porţii. Lumina căştilor se reflecta în milioane de curcubeie 
minuscule, ca un halou care se adăuga efectului ameţitor al aurului. 

— Sunt fixate de un pervaz, ca o adâncitură joasă în rocă de jur 
împrejurul marginii. Costas se uită la colţul din dreapta jos. Asta 
împiedică porţile să ţâşnească spre noi. Sunt proiectate să se 
deschidă spre interior, aşa cum ne-am gândit. Se îndreptă de spate şi 
se întoarse către Jack. Trebuie să inundăm camera ca să egalizăm 
presiunea apei pe ambele laturi ale porţii. Suntem gata? 

Ceilalţi doi încuviinţară şi îşi ajustară consolele regulatoarelor, 
schimbând modul de respiraţie de la aer comprimat la amestec 
subacvatic necesar pentru a supravieţui la aproape o sută de metri 
adâncime. Katia se clătină un pic, simțind o uşoară ameţeală când 
inspiră amestecul neobişnuit. Costas se întinse ca s-o susţină. 

— Te vei obişnui, zise el. lţi va limpezi mintea pentru toate 
inscripţiile alea pe care o să le traduci. 

Katia şi Jack îşi verificară reciproc tuburile de oxigen înainte de 
a-i face semn lui Costas că totul este în regulă. Acesta se întoarse la 
submarin. După ce îşi activă propriul regulator, bătu cu un 
instrument în carena navei, într-o succesiune rapidă de semnale. 
Câteva secunde mai târziu, un jet puternic de apă ţâşni prin gaura 
din centrul chepengului, lovindu-se de peretele stâncos cu forţa unui 
tun cu apă. Andy inversase sensul pompei de absorbţie şi scosese apa 
din carenă prin intermediul unui dispozitiv de filtrare ca s-o curețe de 
toxine şi de particule solide. 

Se lipiră cu toţii de perete ca să evite jetul de apă care curgea pe 
lângă ei. Când acesta ricoşă din stâncă şi începu să-i ude, Jack icni de 
durere. 

— Ce e? se repezi Katia. Eşti bine? 

— Nu-i nimic. _ 

Poziţia lui Jack spunea exact contrariul. Incerca să stea lipit de 
stâncă, dar corpul îi era aplecat în faţă. Jack se îndreptă încet abia 
când apa ajunse la nivelul coapselor, cu toate că respiraţia gâfâită i 
se auzea clar prin intercom. 

— Am păţit-o în timpul micului nostru schimb de focuri. Tonul lui 
căuta să-i mascheze durerea. Am încasat un glonţ când am ieşit din 
încăpere. Nu am spus nimic pentru că nu se mai putea face nimic. 
Glonţul a trecut prin stratul de kevlar, aşa că am un compartiment 
compromis la costum. Apa e rece. O să-mi treacă. 

Realitatea era mult mai gravă. Chiar dacă era o rană produsă de 
un Uzi fără putere mare de penetrare, glonţul îi fracturase o coastă şi 
îi lăsase o gaură în muşchi. Jack pierduse deja mult sânge şi ştia că 
puterile n-aveau să-l mai ţină mult. Şuvoiul de apă oprise sângerarea 
şi-i amorţea durerea, dar gaura din costumul lui era mai mare decât 
crezuse el. În acele condiţii apropiate de limita îngheţului era doar o 
chestiune de timp până ce temperatura corpului avea să-i scadă la un 
nivel alarmant. 

Încercând să-şi controleze respiraţia, Jack simţi că-l cuprinde un 
val brusc de ameţeală, un semn sigur al lipsei de oxigen. Corpul lui 
resimțea nevoia de îngrijire după pierderea unei cantităţi mari de 
sânge şi acum reacţiona nemulţumit. Jack intră în stare de 
hiperventilaţie. 

„Nu din nou.” 

Amorţea tot mai tare în timp ce apa îl învăluia şuierând. Jack 
simţea o nevoie cruntă de spaţiu pe măsură ce locul se umplea cu 
apă şi o spaimă tot mai puternică pe măsură ce claustrofobia îl 
cuprindea în ghearele ei. 

Avea nevoie disperată să se convingă singur că totul era o ches- 
tiune fiziologică, o reacţie naturală de adaptare a corpului şi nu o 
panică oarbă. 

„Linişteşte-te. Fii calm.” F 

Începu să respire sacadat. Ingenunche pe podea, cu braţele 
atârnând şi capul în piept, pe măsură ce zgomotul aparatului de 
respirație se estompa tot mai mult în mugetul apei din jurul lui. Abia 
conştientiza prezența Katiei şi a lui Costas în faţă. Cei doi păreau să 
nu-l fi observat şi aşteptau ridicarea nivelului apei cu linişte şi calm. 

Închise ochii. 

Un torent de apă îl împinse brusc înapoi, încercuindu-i trupul ca 
şi cum s-ar fi aflat în mijlocul unui vârtej. Pe lateral apa părea să-l 
mângâie, în vreme ce greutatea frontală îl apăsa cu putere, ca o 
masă distrugătoare care îl ţintuia de perete. 

Deschise ochii şi se îngrozi. 

Nu văzu decât un chip oribil apropiindu-se de el, cu orbitele goale 
şi cu un rânjet descărnat, prins de un trup care dansa ca o păpuşă 
dementă, cu braţele fantomatice fluturând în încercarea de a-l 
cuprinde pe Jack într-o îmbrăţişare mortală. Cu fiecare mişcare, apa 
se învolbura de petice albe şi cenuşii care păreau să se desprindă de 
apariţia aceea monstruoasă ca nişte fulgi de zăpadă. 

Jack nu se putea opune. N-avea scăpare din coşmarul acesta 
care-l paraliza. Groaza îl copleşea şi îl făcea incapabil de orice 
reacţie. 

Nu mai putea respira. Gura îi încremeni în mijlocul unui urlet. 

„Este o halucinație.” O urmă de rațiune îi spunea că intrase într-o 
stare de narcoză. „Omul pe care l-am ucis în cadrul schimbului de 
focuri. Cadavrul spânzurat din camera sonarului.” Erau fantomele 
submarinului, spectre care rămăseseră acolo ca să-i bântuie pe ei. 

Îşi închise ochii, luptând din toate puterile să nu alunece în 
beznă. 

Într-o fracțiune de secundă se trezi cu cinci luni înainte, în puţul 
de mină, locul coşmarului său. Simţi din nou şocul gazului care îl 
împingea în sus prin puț, lovindu-l de bârnă, rupându-i furtunul de 
aer şi stingând luminile. Senzaţia de sufocare în bezna ca smoala 
înainte de a fi găsit de Costas, care îl adusese la viaţă făcându-i 
respiraţie gură la gură. Groaza clipei când al doilea val îl smulsese 
din strânsoarea lui Costas şi îl împinsese către suprafaţă. Orele 
petrecute în camera de decompresie, ore de epuizare punctate de 
momente de groază cumplită atunci când clipele de panică reveneau. 
Trăise experienţa pe care toţi scafandrii o urăsc, care distruge 
încrederea în sine obţinută cu mare efort în ani de zile şi care azvârle 
pe oricine într-un univers în care autocontrolul şi toţi parametrii de 
echilibru trebuie reconstruiţi cu mare durere de la zero. 

Iar acum se întâmpla din nou. 

— Jack! Uită-te la mine. Totul e bine. A trecut. 

Costas se uită în ochii larg deschişi ai lui Jack şi îl strânse bine de 
umeri. Când vuietul apei se domoli şi Jack începu să-şi audă iarăşi 
respiraţia, se cutremură din tot corpul şi apoi începu să se relaxeze. 

„E Costas. E încă în cameră.” 

— Trebuie să fi fost unul dintre cadavrele aruncate de Kuzneţov 
prin tuburile lanstorpilă. S-a agăţat în nişa din stâncă şi a fost 
desprins de acolo de jetul de apă. O privelişte cam macabră. 

Costas arătă spre silueta fantomatică care acum se îndrepta prin 
apă spre carena submarinului, cu torsul rupt oribil în locul de unde 
Costas îl apucase, provocând desprinderea ţesuturilor adipoase care 
se mai agăţau încă de scheletul osos. 

În loc să simtă repulsie, Jack fu încercat de un imens sentiment 
de uşurare, de entuziasmul supravieţuitorului care a văzut neantul în 
faţă şi i-a supravieţuit. Valul de adrenalină care trecea acum prin el l- 
ar fi putut purta prin orice încercare i-ar fi stat în faţă. 

Forţa apei o împinsese pe Katia în spate, lipind-o de perete. 
Femeia nu observase atacul lui de panică. Jack se uită la ea şi vorbi 
răguşit prin intercom, continuând să gâfâie: 

— A fost rândul meu să fiu şocat, asta-i tot. 

Katia n-avea de unde să cunoască demonii care îl bântuiau, forţa 
care îl pusese la încercare şi aproape îi provocase sfârşitul. 

Vârtejul se opri în cele din urmă şi apa atinse un nivel acceptabil 
de limpezime la scurtă vreme după încetarea turbulenței. Privirea lui 
Costas rămase aţintită asupra lui Jack până ce acesta se linişti 
complet. O clipă mai târziu, Costas se întinse şi desfăcu clamele care 
tineau prinse aripioarele costumului lui Jack, apoi îşi trase labele de 
silicon peste picioare şi le potrivi la locul lor. 

Jack se  rostogoli şi urmări  bulele propriei  respiraţii 
transformându-se în picături translucide care se loveau una de alta 
pe tavanul tunelului de trecere. Simţi tubul de oxigen trăgându-l spre 
fund şi introduse rapid un jet de aer în costum ca să atingă un nivel 
normal de flotabilitate. 

Costas înotă dinspre submarin către peretele stâncos. Când 
ajunse acolo, în urechile lor răsună un zgomot strident. Jack reuşi să 
se relaxeze după minutele de groază pe care le trăise, dar începu să 
tremure inexplicabil. 

— Hei, Mickey Mouse, zise el. Cred că ar trebui să-ţi activezi 
modulatorul de voce. 

Combinația dintre presiunea mare şi heliul inspirat distorsiona 
vocile făcându-le să sune comic, dar UMI pusese la punct un dispo- 
zitiv de corecție tocmai pentru a evita genul de reacţie pe care Jack o 
găsea atât de greu de controlat. 

— Scuzele mele. Voi încerca din nou. 

Costas răsuci un comutator de pe partea laterală a vizorului. Găsi 
o frecvenţă potrivită şi comută pe automat, asigurându-se că modula- 
torul va răspunde la schimbările de presiune şi amestec de gaz pe 
măsură ce adâncimea la care se aflau ei se modifica. 

— Andy a micşorat intensitatea câmpului magnetic ca să facă 
membrana semiflexibilă, permiţând presiunii apei de mare să 
influenţeze acest spaţiu şi să echilibreze presiunea apei din spatele 
acelei porţi. Acum sunt 9,8 bari la aproape 100 de metri. La 
adâncimea asta, avem amestec doar pentru o jumătate de oră. 

Cu lămpile reduse la jumătate ca să limiteze reflecţia, îşi dădeau 
mai greu seama de caracteristicile intrării. Pe fiecare panou se vedea 

magnificul simbol al coarnelor de taur, simbol pe care-l văzuseră şi în 
hologramă, ca nişte forme în mărime naturală, bătute în aur, ce 
ieşeau uşor în relief. 

Costas desprinse altă sculă-minune din centură. 

— E ceva conceput în laboratorul de geofizică de la UMI, zise el. 
Radar de penetrare a solului, care generează impulsuri 
electromagnetice de scurtă durată pentru a vedea ce ascunde solul. 
Noi le spunem „fulgere acustice”. Semnalul GPR! pătrunde pe o 
adâncime de doar cinci metri, dar ne poate spune unde se găseşte un 
obiect solid de cealaltă parte. 

Scoase antena dispozitivului şi înotă de-a lungul bazei porţii de 
intrare, oprindu-se lângă intrarea dintre porţi. 

— E clar, anunţă el. Nici un fel de rezistenţă pe o distanţă de 
jumătate de metru, care trebuie să reprezinte grosimea porţilor. M- 
am uitat cu atenţie de-a lungul pragului inferior şi nu am văzut nimic 
care să ne creeze probleme. 

— Metalul este corodat? întrebă Katia. 

— Aurul nu este afectat aproape deloc de apa de mare. Costas 
puse la loc dispozitivul şi îşi trecu degetele peste prag. Îşi mişcă 
trupul înainte şi înapoi de câteva ori, apoi se opri. Acum îi dăm 
drumul, anunţă el. 

Cu o mişcare bruscă se năpusti în porţi, împingându-se cu toată 
forţa. Continuă să împingă câteva clipe, apoi se dădu înapoi, epuizat. 
Uşile păreau dăltuite în rocă solidă, cu conturul înalt de doi metri 
abia vizibil în peretele stâncos. 

— N-am făcut nimic, rosti el gâfâind. 

— Stai. Uită-te la asta. 

Jack înota la un metru deasupra şi se trezise învăluit într-un nor 
de bule de aer de la respiraţia lui Costas. Privirea lui fusese atrasă de 
un detaliu curios de pe suprafaţa porţii, reflectat prin turbulenţă, o 
anomalie prea măruntă ca să fie detectată de holograma laser. 

O concavitate superficială, de dimensiunea unei farfurii, era cen- 
trată între cele două seturi de coarne de taur. Crăpătura dintre uşi 
era ascunsă în spatele ei, făcând-o să semene cu un sigiliu gravat în 
metal după ce uşile fuseseră închise pentru ultima dată. 

Katia se apropie de el şi întinse mâna ca să atingă zona. 

— Pare un cristal, rosti ea. De formă complexă, cu multe unghiuri 
drepte şi zone plane. 

Cristalul era imaculat, atât de meşteşugit realizat că părea 
aproape invizibil. Felul în care Katia îşi mişca mâna, urmărind 
contururile formei, semăna cu suita de gesturi a unui mim. Abia când 
îşi micşorară intensitatea fasciculelor luminoase de pe căşti, din 

întuneric începu să se întrevadă o formă, în care lumina se reflecta 
ca o prismă pentru a revela linii şi unghiuri. 

Când Jack îşi mişcă poziţia, îşi dădu brusc seama despre ce era 
vorba. 

— Doamne, tresări el. Simbolul Atlantidei! 

Pentru câteva clipe priviră uluiţi. Uitară de toate încercările prin 
care trecuseră în ultimele ore şi se simţiră din nou copleşiţi de 
emoție. 

— În Aquapod-uri am zărit simbolul sculptat într-un soi de efigie 
în faţa piramidelor, rosti Jack. Mi se pare firesc să îl găsim şi aici. 

— Da, rosti Katia. Ca un semn de bun augur care să marcheze un 
loc sfânt. 

Costas îşi apăsă vizorul peste cristal. 

— Gravura este incredibilă, murmură el. Cei mai mulţi compuşi 
pe bază de siliciu nu pot rezista atât de mult în apă de mare cu o 
concentraţie atât de ridicată de sulf fără să formeze un strat 
superficial. 

Jack se gândea intens şi se uita fix la poartă. Brusc mormăi ceva 
şi scoase un pachet pe care îl ascunsese lângă pistolul Beretta. 

— Mi-am adus şi eu un mic talisman. Despachetă copia discului 
de aur de pe epava cretană. Lumina de pe cască dezvălui simbolul de 
acum cunoscut de pe suprafaţa obiectului. 

— Iată cheia spre Atlantida, spuse el cu entuziasm. 

Costas izbucni plin de emoție: 

— Bineînţeles! Luă discul de la Jack şi îl ridică. Forma convexă a 
discului se potriveşte exact în concavitatea porţii. Simbolul de pe disc 
este pe dos, imprimat în metal, în vreme ce cristalul este o imagine în 
oglindă. Discul ar trebui să se potrivească precum o cheie în broască. 

— Bănuiam eu că s-ar putea dovedi util, zise Jack. 

— Uşa aia n-are de gând să se clintească nici măcar cu un cen- 
timetru, zise Costas. Asta ar putea fi unica noastră şansă. 

Jack dădu de câteva ori din picioare, până ce ajunse direct în faţa 
simbolului de pe uşă. Katia veni imediat în stânga lui. 

— Există o singură cale de a afla, rosti. 

CAPITOLUL 18 


Când Jack aşeză discul pe uşă, cristalul păru să-l absoarbă, ca şi 
cum o forţă primordială atrăgea una spre alta două jumătăţi ale unui 
întreg pe care destinul le ţinuse depărtate prea multă vreme. Discul 
se potrivi cu cristalul şi alunecă încet în interior până ce ajunse la 
acelaşi nivel cu uşile. 

— Bingo, rosti el încetişor. 

Işi puse palma pe metal şi dădu cu putere din picioare ca să mai 
scadă din presiunea apei. Dintr-odată discul dispăru înăuntru şi se 
roti iute în sensul acelor de ceasornic, mişcarea generând o 
deplasare a apei din jur ca şi cum ar fi fost acționată de palele unei 
elice. Când se opri din rotaţie, se auzi un zgomot, discul ieşi singur şi 
uşile se întredeschiseră. 

Când le dădu în lături, Jack nu mai întâmpină nici o rezistenţă. Pe 
moment nu văzură nimic din pricina turbulenței iscate când apa rece 
ca gheaţa dinăuntru se amestecă cu apa de mare din jurul lor. Jack 
inspiră profund ca să-şi ascundă un spasm de durere, o senzaţie de 
junghi acolo unde ruptura din costum îi expusese pieptul la apa 
îngheţată. Ceilalţi doi îi zăriră grimasa, dar ştiau că el le-ar fi refuzat 
orice ajutor. 

Costas trecuse între timp de mâl şi examina mecanismul din 
canatul porţii. 

— Fascinant, îngăimă el. Poarta era ţinută de o bară de granit în 
formă de cruce. Partea de sus a fost sculptată în creste şi şanţuri, ca 
o roată dinţată. Cristalul era încastrat într-un cilindru de piatră cu 
creste similare. Când Jack a apăsat discul, roţile dinţate s-au pus în 
mişcare. 

Costas scoase discul din cristal şi i-l dădu lui Jack ca acesta să-l 
pună bine. 

— Şi cum de s-a răsucit din proprie voinţă? întrebă Katia. 

— Capetele drugilor sunt lestate, probabil prin nişte cavităţi inte- 
rioare adiacente canaturilor. La angrenarea roţilor dinţate, greutăţile 
au tras de cei doi drugi, care au rotit cilindrul. 

— O dovadă impresionantă de inginerie. 

— Un scop simplu, un proiect bine gândit, durabilitate a materi- 
alelor. Costas le zâmbi prin vizor. Ar fi câştigat în mod categoric pre- 
miul întâi la competiţia studenţească de la MIT din vremea mea. 

Işi comutară fasciculele luminoase pe putere maximă. Apa din 
faţa lor era limpede precum cristalul, purificată de orice materii 

contaminante în miile de ani scurse de când se strecurase printre 
crăpăturile porţii. 

Lumina se reflecta de pereţii stâncoşi. Se găseau într-o încăpere 
dreptunghiulară de mărimea compartimentului pentru torpile din 
submarin. imediat în faţa lor se afla un piedestal masiv tăiat din 
stânca brută. 

— Este un altar! exclamă Jack. Se văd canalele pe unde se 
scurgea sângele spre scările de afară. 

— Sacrificii umane? întrebă Costas. 

— Au o lungă istorie la popoarele semitice din Orientul Apropiat, 
răspunse Katia. Gândiţi-vă la Avraam şi la Isaac din Vechiul 
Testament. 

— Dar niciodată la scară de masă, ripostă Jack. Povestea cu 
Avraam şi Isaac este pilduitoare tocmai fiindcă e o excepţie. Şi 
cretanii sacrificau oameni, dar singura dovadă o constituie un 
sanctuar de vârf din apropiere de Knossos, unde un cutremur a 
dărâmat altarul în mijlocul ritualului şi a conservat scheletul. 
Probabil că aşa ceva se întâmpla numai când erau ameninţaţi de 
catastrofe precum erupția de pe Thera. 

Înotau către piedestalul din centrul încăperii, cu fasciculele 
convergând asupra marginii platformei de sacrificiu. Când dădură cu 
ochii de partea de sus, se confruntară cu o imagine aproape prea 
fantastică pentru a fi înţeleasă, un spectru care dispăru ca un duh de 
îndată ce se apropiară de el. 

— Aţi văzut ce am văzut şi eu? icni Katia. 

— Extraordinar, murmură Costas. Oasele trebuie să se fi dezinte- 
grat cu mii de ani în urmă, dar în nemişcarea apei sărurile de calciu 
au rămas acolo unde au căzut. Cea mai mică turbulenţă şi au 
dispărut ca un nor de fum. 

Pentru o fracțiune de secundă zăriseră un taur uriaş, cu forma lui 
uriaşă redusă la o amprentă de umbre albe, ca un negativ fotografic 
estompat. În colţurile mesei se vedeau găurile unde îi fuseseră legate 
membrele înainte de sacrificiu, dar frânghia care le ţinuse strânse se 
dezintegrase demult în apa de mare care cuprinsese carcasa 
animalului în îmbrăţişarea ei de gheaţă. 

Jack ridică un pumnal de ritual care zăcea pe o latură a mesei. 
Prăselele din piatră erau gravate cu desenul unei bestii înfiorătoare, 
pe jumătate taur, pe jumătate vultur. 

— Uite răspunsul tău, zise el încet. Curtea cu statuia colosală de 
lângă linia țărmului a fost prima arenă de lupte de tauri din lume. 
Animalele condamnate erau aduse pe aleea de procesiune printre 
piramide, apoi urcate pe scări până la locul de sacrificiu. Acesta era 
spectaculos, având o privire generală asupra întregului oraş care se 

întindea pe câmpia de dedesubt, iar momentul sacrificiului era proba- 
bil ales să coincidă cu primele raze de lumină solară ivite printre 
vârfurile gemene ale vulcanului şi coarnele taurului-sfinx din arena 
de dedesubt. Probabil că întregul oraş participa la ceremonie cu 
răsuflarea tăiată. 

Se opri şi se uită cu solemnitate la ceilalţi doi prin vizorul său. 

— Tocmai am văzut rămăşiţele ultimului sacrificiu, ale ultimei 
tentative disperate făcute de preoţi de a stăvili înaintarea mării 
înainte ca porţile acestei încăperi să fie încuiate definitiv. 

Înotară peste altar şi se îndreptară către o gaură neagră căscată 
în spatele încăperii. Pe măsură ce se apropiau, reflexiile luminoase 
deveneau tot mai intense din pricina pereţilor care păreau nişte 
draperii de cristal şi aur. 

— „Atlantida cea cu pereții de aur”, rosti Jack încetişor. 

Chiar înainte de a ajunge la portal, Costas coti spre dreapta şi se 
apropie mult de perete. 

— Este pirită de fier, aurul prostului. Vocea lui părea uimită. 
Cristalele sunt atât de mari şi de apropiate că totul arată ca o placă 
de aur până ce te apropii suficient ca să vezi mai bine. 

— Dar insula e vulcanică, făcută din rocă vulcanică, le aminti 
Katia. . 

— În principal din bazalt, fu Costas de acord. Magmă topită care 
s-a răcit prea rapid pentru a se mai forma cristale minerale. Bazaltul 
dintre creastă şi linia veche a țărmului avea conţinut scăzut în siliciu, 
aşa că s-a răcit încet, pe măsură ce a curs peste stratul de sedimente 
calcaroase. La un nivel superior s-a format din lavă acidă, bogată în 
silicați, care s-a solidificat imediat ce a ajuns la suprafaţă. Din 
Aquapod-uri am observat incluziuni de obsidian, sticla vulcanică 
neagră care se formează la răcirea rapidă a lavei curgătoare. 

— Lamele din obsidian erau cele mai ascuţite arme cunoscute 
până la fabricarea oţelului cu conţinut ridicat de carbon în Evul 
Mediu, zise Jack. Pumnalul ăla a fost făcut din obsidian. 

Costas se apropie de ei înotând de-a lungul peretelui. 

— Incredibil, rosti el. Obsidian pentru unelte, tuf pentru lucrări 
de zidărie, cenuşă vulcanică pentru mortar, sare pentru conservarea 
hranei. Ca să nu mai menţionăm un sol foarte fertil şi o mare plină de 
peşte. Oamenii ăştia aveau de toate. 

— Cum rămâne cu granitul folosit la construcţia uşilor? insistă 
Katia. 

— Tot de origine vulcanică, răspunse Costas. Dar nu reprezintă 
rezultatul erupţiilor vulcanice. Este o rocă de intruziune care se 
formează adânc în scoarţa terestră pe măsură ce magma se răceşte 
încet, producând structuri cristaline dominate de feldspat şi cuarţ. Se 

numeşte rocă plutonică, după zeul grec al lumii subterane. A fost 
împinsă în sus de tectonica plăcilor. 

— Asta explică şi o altă resursă, interveni Jack. Tot presiunea a 
fost cea care a metamorfozat sedimentele de calcar în marmură, 
furnizând astfel piatră cu granulaţie fină pentru sculpturile de afară. 
Mai jos pe pantele muntelui şi pe creasta dinspre vest trebuie să 
existe adevărate exploatări. 

— Ne aflăm în interiorul unui vulcan compozit, continuă Costas. 
O combinaţie de munte şi vulcan, cu straturile de lavă întrepătrunse 
de cenuşă de erupție şi stâncă. Gândiţi-vă la Sfânta Elena, la Vezuviu, 
la Thera. În loc să se acumuleze în spatele unui dop şi să erupă 
exploziv, magma urcă prin straturile de rocă plutonică şi se solidifică 
sub forma unui scut bazaltic, eveniment care se repetă de fiecare 
dată când se acumulează presiune. Eu cred că în adâncurile acestei 
insule se află, de fapt, o căldare în fierbere de gaze şi lavă, care îşi 
croieşte drum prin fisurile stâncii, formând un labirint de pasaje de 
trecere şi de caverne. Undeva, foarte jos, vulcanul ăsta este 
străbătut, la propriu vorbind, de râuri de foc. 

— Şi pirita? întrebă Katia. 

— Un ghem neobişnuit de dens de fier, forţat să urce odată cu 
granitul. Faptul că se răceşte foarte încet în interiorul scoarţei 
terestre a dat naştere cristalelor imense. Sunt fabulos de mari, unicat 
în lume. 

Se întoarseră ca să arunce o ultimă privire asupra lumii pe care o 
părăseau. In lumina lămpilor lor, apa era plină de culoare, din pricina 
reflecţiilor aurii ale pereţilor stâncoşi. 

— Încăperea asta este visul oricărui geolog, murmură cu respect 
Costas. Dacă ai şlefui pereţii, spectacolul luminos ar orbi orice spec- 
tator. Pentru preoţi camera trebuie să fi arătat ca un semn divin. Este 
o operă remarcabilă de efecte pirotehnice a vulcanului însuşi. 

Dincolo de altar puteau desluşi carena submarinului de la capătul 
tunelului. Era o amintire a inamicului sinistru care le bara calea de 
întoarcere către lumea de deasupra şi a faptului că singura lor 
speranţă de salvare a lui Ben şi Andy se găsea în bezna de smoală 
dinaintea lor. 

Înainte de a se confrunta cu întunericul grozav al portalului de 
trecere, Costas înotă înapoi spre centrul încăperii. Scoase ceva de la 
centură şi înconjură înot altarul înainte de a se întoarce, trăgând 
după el o fâşie portocalie prinsă de rucsacul din spinare. 

— E ceva la care m-am gândit din clipele când am auzit despre 
legendele care se întind în timp până la conflictul dintre micenieni şi 
minoieni în Epoca Bronzului, explică el. Când Tezeu a ajuns în 
Knossos ca să ucidă Minotaurul, Ariadna i-a dat un ghem de sfoară 

care să-l ghideze prin labirint. Sub stânca asta nu avem acces la GPS 
şi putem naviga doar prin recunoaşterea reperelor şi a adâncimii. 
Firul Ariadnei ar putea fi singura măsură de siguranţă de care 
dispunem. 

Jack ieşi primul din camera de sacrificiu şi trecu prin portal, cu 
lumina lămpii îndreptată înainte. După circa zece metri, pasajul se 
îngustă şi coti spre dreapta. Se opri ca să-i lase pe ceilalţi să vină 
lângă el; spaţiul le permitea să stea toţi trei unul lângă altul. 

Erau singuri în nemişcarea de moarte a unui loc în care nici o 
fiinţă umană nu mai intrase din zorii civilizaţiei. Jack se simţea 
cuprins de o emoție care-i era familiară, fluxul de adrenalină reuşind 
pe moment să anihileze efectele rănii şi îndemnându-l să-şi continue 
drumul în necunoscut. 

Pasajul începu să şerpuiască în curbe alternative, fiecare cotitură 
părând să mărească exagerat distanţa faţă de intrare. Experienţa 
prin care treceau era debusolantă, ca şi cum arhitecţii antici ai 
acestei lumi ar fi cunoscut efectul neliniştitor al absenței liniilor 
drepte asupra simțului de orientare al oamenilor. 

Se opriră când Costas scoase ultima bucată de bandă şi ataşă un 
mosor nou de rucsacul din spate. În spaţiul strâmt, lămpile lor 
aruncau o lumină strălucitoare pe pereţii a căror suprafaţă era atât 
de lucioasă, încât părea să fi fost menţinută lustruită de-a lungul 
mileniilor. 

Jack înotă câţiva metri în faţă şi observă ceva pe perete. 

— Văd însemne. 

Ceilalţi doi înotară repede spre el. 

— Făcute de mâna omului, afirmă Costas. Săpate în stâncă. Sea- 
mănă cu desenele alea din jurul hieroglifelor găsite de Hiebermeyer 
pe papirusul antic din templul unde Solon l-a vizitat pe marele preot. 

Sute de însemne aproape identice erau aliniate în douăzeci de 
şiruri orizontale care se întindeau dincolo de curba din pasaj. Fiecare 
însemn cuprindea un simbol înconjurat de o bordură ovală, de genul 
desenelor la care făcuse referire Costas. Simbolurile din desene erau 
rectilinii, fiecare dintre ele având o coloană verticală şi un 
aranjament de linii orizontale care ieşeau pe ambele părţi ale 
coloanei. 

— Par a fi nişte rune, zise Costas. 

— Imposibil, ripostă Katia. Runele îşi au originea în alfabetele 
etrusc şi latin, în urma contactelor cu zona mediteraneană în timpul 
perioadei clasice. Asta înseamnă cu şase mii de ani mai târziu. 

Cei doi bărbaţi se retraseră ca să-i facă mai mult loc. Katia 
inspectă îndeaproape unul dintre registre, apoi se dădu în spate pen- 
tru o privire de ansamblu. 

— Nu cred că ăsta este un alfabet, rosti ea. În cazul unui alfabet 
există o corespondenţă directă între grafeme şi foneme, între simbol 
şi unitatea de sunet. Cele mai multe alfabete dispun de douăzeci 
până la treizeci de simboluri şi doar puţine limbi au mai mult de 
patruzeci de sunete semnificative. Aici sunt prea multe permutaţii în 
numărul şi în localizarea liniilor orizontale. În consecinţă, sunt 
insuficiente pentru a fi logograme, unde simbolurile reprezintă un 
cuvânt, ca în chineză. 

— Silabe? sugeră Costas. 

Katia clătină din cap. 

— Simbolurile de pe discurile din Phaistos sunt fonograme 
silabice. Nu se poate ca atlanţii să fi dezvoltat două sisteme silabice 
care să fie folosite în context sacru. 

— Pregăteşte-te să fii uluită. 

Vocea lui Costas se auzea tare şi clar prin sistemul de 
comunicaţii, chiar dacă el dispăruse după următoarea curbă a 
coridorului. Ceilalţi doi înotară către el. 

Simbolurile se sfârşeau brusc în dreptul unei linii verticale săpate 
din podea până în tavan. Dincolo de linie se găsea un taur magnific, 
cu trupul săpat în basorelief. Taurul avea mărime naturală, cu capul 
înzestrat cu coarne arcuite îndreptat spre ei, cu corpul masiv 
odihnindu-se pe o platformă şi cu picioarele întinse. Ochii fuseseră 
sculptați cu grijă ca să se vadă irisul şi erau neobişnuiţi de mari, ca şi 
cum bestia ar fi fost surprinsă într-un moment de spaimă de moarte. 

— Bineînţeles, exclamă Katia. Sunt numerice! 

Jack înţelese imediat. 

— Asta este ritualul de sacrificiu din camera de la intrare, rosti el 
cu entuziasm. Simbolurile trebuie să însemne o poveste, o arhivă a 
fiecărui sacrificiu. 

— Sunt chiar aranjate boustrophe-don. Katia se uită la Costas. 
După cum ştiţi din greaca modernă, bous înseamnă „bou”, iar 
strophos „a răsuci”. „Aşa cum se răsuceşte boul când ară un câmp”, 
în direcţii alternate. Ca urma unui şarpe. 

Katia arătă spre modul în care linia care mărginea fiecare desen 
sărea apoi către linia de dedesubt. 

Costas se întoarse spre Jack, cu ochii scânteind de emotie. 

— Când să fi avut loc sacrificiile? 

— În cadrul evenimentelor legate de agricultură şi de schimbarea 
anotimpurilor. Solstiţiile de vară şi de iarnă, venirea primăverii, 
sărbătoarea recoltei. 

— Ciclul lunar? propuse Costas. 

— Foarte posibil, răspunse Jack. Probabil că intervalul dintre 
lunile pline a reprezentat prima măsurătoare exactă a timpului din 

istorie. Diferenţa dintre anul lunar şi cel solar conta enorm pentru 
oamenii care depindeau de aflarea momentului în care se găsesc în 
cadrul unui ciclu de recoltă. Ciclul sinodic, adică ciclul lunar, este 
mai scurt decât anul solar cu unsprezece zile, aşa că se intercalează 
o lună în plus la fiecare trei sau patru ani. Probabil că s-au făcut 
observaţii astronomice pentru măsurarea diferenţei la sanctuarele 
cretane din vârf de munte. Pun pariu că şi aici există un observator. 

Costas arătă înspre un set de simboluri bizare aflate chiar 
deasupra taurului. 

— De-asta întreb eu, zise el. 

Ceea ce la început părea un ornament ciudat căpătă brusc un 
sens nou. Imediat deasupra spinării animalului se vedea un disc lat 
de circa două lățimi de palmă. Pe fiecare parte a discului se întindea 
o succesiune de imagini asemănătoare, în mod simetric, mai întâi o 
jumătate de disc, apoi un sfert şi, în cele din urmă, o singură linie 
curbată. 

— Iată măreţul ciclu lunar, proclamă Costas. Luna nouă, pătrarul, 
luna la jumătate, luna plină, apoi acelaşi lucru în sens invers. 

— Discul de aur, rosti Jack cu voce moale. Era un simbol lunar. 
Aversul reprezintă luna plină, iar profilul eliptic descrie luna când 
trece prin ciclul ei lunar. 

Nu era nevoie să scoată discul din buzunar ca toată lumea să ştie 
că are dreptate, că forma aceea asemănătoare unei lentile se 
potrivea exact cu depresiunea concavă a discului săpat în stânca de 
deasupra lor. 

Costas înotă la câţiva metri în stânga taurului. În faţa lui se întin- 
deau, ca un soi de covor exotic, şirurile de inscripţii săpate în perete. 

— Numărul maxim de linii de pe partea dreaptă a fiecărei tulpini 
este şase, iar adesea numărul de tăieturi continuă şi pe partea 
stângă. Faptul că uneori sunt şapte linii pe acea parte aproape că îmi 
distruge teoria. 

— Care e? întrebă Jack. 

Îl auziră pe Costas inspirând adânc prin regulator. 

— Fiecare desen reprezintă un an, iar fiecare linie orizontală o 
lună. Parcurgi mai întâi partea dreaptă, apoi urci sus pe stânga. 
Ianuarie înseamnă dreapta jos, decembrie stânga sus. 

Jack înotă de-a lungul peretelui, deasupra lui Costas, unde cele 
mai multe desene conţineau numărul maxim de linii. 

— Bineînţeles, exclamă el. Cele cu o linie suplimentară conţin 
treisprezece. Trebuie să reprezinte anii cu luna suplimentară din 
calendarul lunar. Uitaţi-vă la secvenţa de aici. Luna în plus apare 
alternativ la fiecare trei sau patru desene, exact aşa cum ar trebui 
procedat ca să se menţină echilibrul între anul lunar şi cel solar. 

— Cum ţii socoteala lunilor lipsă? 

Katia se scufundase la nivelul podelei şi examina desenele de jos. 
Unele conţineau doar linia verticală, iar altele doar una sau două linii 
orizontale, în locuri care păreau alese la întâmplare pe fiecare parte. 

— Cele mai multe sacrificii sunt pentru recompense, corect? Sunt 
efectuate în speranţa returnării a ceva, a unui semn de favoare din 
partea zeilor. Unde se poate face asta mai bine decât în cazul unui 
vulcan activ? Magma dă pe afară, au loc cutremure, ba chiar apar 
curcubeie provocate de gaze şi de aburi. 

— Aşadar, se făcea întotdeauna un sacrificiu la începutul lunii 
lunare. Katia urmărise cu atenţie ideile lui Costas. Dacă se observa 
vreun semn înainte de următoarea lună nouă, atunci se săpa o linie. 
Dacă nu, atunci nu exista nici o însemnare. 

— Exact, rosti Costas. Partea centrală din faţa lui Jack conţine 
multe simboluri, cam pentru fiecare lună timp de douăzeci şi cinci 
sau douăzeci şi şase de ani. Apoi urmează lungi perioade cu 
simboluri puţine. Eu cred că dacă am dispune de un tipar de 
activitate pentru acest vulcan, am vedea un model similar, cu decenii 
de activitate alternând cu perioade similare de adormire. Nu vorbim 
aici de erupții spectaculare, ci mai degrabă de un cazan care se 
revarsă încet înainte de a se umple din nou. 

— Dacă judecăm după marcaje, ultimul sacrificiu a fost în mai sau 
în iunie, exact data inundaţiei indicate de analizele pentru polen efec- 
tuate în Trabzon, rosti Katia. Timp de câţiva ani înainte nu există nici 
un fel de însemnări. Se pare că au avut noroc cu ultimul lor sacrificiu. 

— Aveau nevoie de noroc, rosti Costas. 

Se uitară la ultimul simbol, o însemnare făcută parcă în pripă, 
care contrasta flagrant cu inciziile atente din anii anteriori. Abia dacă 
îşi imaginau groaza oamenilor care se confruntau cu o catastrofă 
inimaginabilă, căutând cu disperare un semn de speranţă înainte de a 
abandona o patrie unde prosperaseră încă de la începuturile istoriei 
lor. 

Jack înotă până la peretele opus, ca să aibă o privire de 
ansamblu. 

— Sunt cam o mie cinci sute de desene laolaltă, calculă el. 
Mergând înapoi de la data inundaţiei, care a fost 5545 înainte de 
Hristos, ajungem undeva în mileniul al VIII-lea înainte de Hristos. 
Incredibil! O mie cinci sute de ani de utilizare continuă, neîntreruptă 
de război sau dezastre naturale, o vreme când existau suficiente 
animale pentru sacrificiul unui taur în fiecare lună. Atlantida nu a 
înflorit peste noapte. 

— Aminteşte-ţi că noi ne uităm aici la o arhivă de evenimente de 
la lărgirea coridorului, îl avertiză Costas. Asta a fost iniţial o fisură 

vulcanică accesibilă din afară. Pun pariu că locul ăsta a fost vizitat cu 
mult înainte de primul sacrificiu. 

— Trebuie să ne punem în mişcare, zise Jack. Nu ştim ce ne 
aşteaptă înainte. 

Taurul sculptat se transformă într-o formă sinuoasă, alungită pe 
măsură ce se curba în jurul ultimei cotituri a peretelui. Când trecură 
de coadă, coridorul se îndreptă şi continuă fără deviere până unde 
ajungea lumina lămpilor. De o parte şi de alta erau săpate nişe în 
rocă, fiecare ca un vas la suprafaţă în interiorul unei platforme 
retrase, ca în cazul unei urne miniaturale. 

— Pentru torţe sau lumânări, făcute probabil din grăsime 
animală, observă Jack. 

— E bine de ştiut că se foloseau la ceva resturile acelor tauri, 
comentă Costas. 

Înotară mai departe. După circa cincisprezece metri, pasajul se 
termină brusc în dreptul a trei intrări, două dintre ele aşezate oblic 
pe fiecare parte a unei intrări centrale. Coridoarele de dincolo 
păreau să se întindă în mod identic în bezna de smoală a inimii 
vulcanului. 

— Un alt test, rosti Costas pe ton neutru. 

— Nu pasajul central, rosti Jack. E prea evident. 

Katia se uita cu atenţie la intrarea din dreapta, iar ceilalţi doi 
înotară spre ea. Se adunară cu toţii în prag şi dădură tăcuţi din cap. 
Katia se împinse înainte şi preluă conducerea. Coridorul era larg 
doar cât să înoate doi dintre ei unul lângă celălalt şi înalt cât un stat 
de om. 

Coridorul continua vreo douăzeci de metri, pereţii lui netezi 
nelăsând să se întrezărească ceva. Distanţa dintre Katia şi ceilalţi doi 
se mări când Costas se opri ca să mai pună un mosor în rucsac, iar 
Jack îl aşteptă. Se sprijini cu mâna înmănuşată de stânca din dreptul 
lui. 

Se strâmbă. 

— Apa e mai caldă. O simt. 

Nici Costas şi nici Katia nu puteau simţi temperatura exterioară 
prin costumele lor, iar până atunci nu avuseseră nici un motiv să 
monitorizeze termometrele din consolele lor. 

— Mă încearcă un sentiment neplăcut în privinţa asta, zise 
Costas. Trebuie să fie un canal vulcanic care încălzeşte apa. Trebuie 
să ieşim de aici. 

Işi dădură brusc seama că nu primeau răspuns de la Katia. Jack 
înotă repede înainte şi înţelese imediat de ce. Căştile lui începură să 
pârâie tot mai tare din pricina electricităţii statice, astfel încât nici un 
fel de recepţie nu mai era posibilă. 

— Câmp electromagnetic local. Vocea lui Costas deveni mai clară 
pe măsură ce se apropie înot de Jack. Probabil e vorba de o acumu- 
lare de ferită în rocă, o bucată concentrată de mineral, precum pirita 
din încăperea de la intrare. 

O curbă la dreapta le arătă unde dispăruse Katia din raza lor 
vizuală. Înotară repede, privind doar întunericul din faţa lor. Când 
virară, pereţii se schimbară de la o suprafaţă lustruită la aparenţa 
rugoasă a unei stânci neprelucrate. Priveliştea dinainte deveni undu- 
itoare ca un miraj. 

— Frige, icni Jack. Nu pot merge mai departe. 

Trecuseră dincolo de pereţii prelucraţi de mâna omului şi se 
treziră înconjurați de contururile neşlefuite ale unei fisuri vulcanice. 
Katia apăru brusc prin miraj ca o fantasmă într-o furtună a deşertului 
şi în aceeaşi fracțiune de secundă sesizară ceva ca o forţă întunecată 
în spatele ei, un soi de vârcolac al adâncurilor care năvălea spre ei 
extrem de hotărât. N 

— Fugiţi! ţipă Katia. Inapoi la pasaj! 

Jack se întinse către ea, dar fu aruncat pe spate de un ghiont 
enorm, căruia nu i se putu împotrivi. Tot ce îi rămânea de făcut era 
să încerce cu disperare să evite marginile tăioase ale sedimentelor de 
lavă, în timp ce toţi trei se rostogoleau prin apă cu o viteză 
năucitoare. Înainte de a-şi da seama ce se întâmpla se treziră înapoi 
în coridorul cu pereţi şlefuiţi. O zguduitură cumplită îi lăsă şocaţi şi 
ameţiţi la circa zece metri distanţă de fisură. 

Katia respira sacadat şi se lupta cu ea însăşi ca să-şi controleze 
respiraţia. Jack înotă spre ea şi îi verifică echipamentul. Pentru o 
fracțiune de secundă îşi aminti de propria spaimă, dar reuşi să şi-o 
îndepărteze din minte, hotărât să nu se mai lase cuprins de ea. 

— Cred că nu a fost drumul bun, icni ea. 

Costas se îndreptă şi înotă înapoi câţiva metri ca să reînnoade 
banda tăiată de forţa care aproape că îi anihilase pe toţi trei. 
Reintraseră în zona de tulburare magnetică şi vocea lui se auzea cu 
pârâituri prin intercom. 

— O explozie freatică. Se întâmplă atunci când apa atinge lava 
topită. Efectul e identic cu al prafului de puşcă. Se opri ca să-şi 
recapete suflul, cu propoziţiile punctate de inspirări adânci din regu- 
lator. Iar culoarul ăsta este ca o ţeavă de tun. Dacă n-ar fi sărit în aer 
printr-un loc undeva în spatele nostru, am fi fost următorii pe lista 
sacrificiilor. 

Se întoarseră repede la cele trei intrări. O evitară pe cea 
centrală, continuând să aibă încredere în instinctul lui Jack. Când se 
apropiară de intrarea din stânga, Jack se prăbuşi la podea, copleşit 
de o senzaţie cumplită de rău după eforturile pe care le făcuse să se 

adapteze la trecerea bruscă de la căldura sfâşietoare la apele reci ca 
gheaţa din pasaj. 

— N-am nimic, icni el. Lăsaţi-mă o clipă. 

Costas se uită îngrijorat la el, apoi o urmă pe Katia spre pragul 
intrării. Aceasta încă nu-şi revenise din pricina şocului şi vocea îi era 
încordată. 

— E rândul tău să o iei înainte, zise ea. Vreau să stau lângă Jack. 

CAPITOLUL 19 


Tunelul din stânga cobori brusc, iar pereţii se îngustau şi mai 
mult ghidându-i către mijlocul vulcanului. Jack era tot mai agitat 
când trebui să se confrunte, pe lângă durerea lui din rană, şi cu 
efectele destabilizatoare ale creşterii presiunii pe măsură ce se 
afundau în bezna de gheaţă a tunelului. 

— Dedesubt sunt nişte trepte săpate, anunţă Costas. Va trebui să 
ne rugăm ca să ajungă în curând la un nivel plan. Încă zece metri şi 
s-a zis cu noi. 

Pe măsură ce coborau, Costas se uită tot mai îngrijorat la 
indicatorul de adâncime. Compensatoarele automate de flotabilitate 
le pompau aer în costume ca să împiedice strivirea trupurilor. După 
câţiva metri, coborâşul îşi accentuă alarmant panta. Pentru o clipă 
Jack şi Katia nu văzură nimic, din cauza norului de bule scos de 
Costas când acesta se scufundă în faţa lor. 

— E-n regulă, se auzi vocea acestuia. Văd o podea. 

Treptele de dedesubt se transformară în locaşuri săpate în piatră. 
Jack se scufundă ultimii câţiva metri şi ateriză în genunchi. Katia îl 
urmă. 

— O sută şaisprezece metri, mormăi Costas. Asta-i limita 
amestecului de respirat. Doar câţiva metri şi regulatoarele ar fi 
cedat. 

Nu se auzi nici un răspuns de la ceilalţi doi şi Costas le cercetă 
neliniștit feţele în căutarea indiciilor de narcoză cu azot. Pe măsură 
ce ochii lui se obişnuiau cu mediul înconjurător, Costas îşi dădu 
seama de ce tăceau. Limitele claustrofobice ale tunelului făcuseră loc 
unei imense camere săpate de lavă, din care conţinutul letal 
dispăruse de mult timp pentru a lăsa în loc o cavitate alungită 
asemănătoare unui salon dintr-un castel medieval. Analogia părea şi 
mai reuşită când Costas se uita înapoi la punctul lor de intrare. 
Tunelul de deasupra se căsca precum gura unui coş antic de 
evacuare, iar peretele stâncos de dedesubt se lăţea ca un cămin 
dintr-un castel aristocratic. 

Încăperea părea a fi rezultatul unui fenomen în întregime natural. 
Forma era rezultatul mai degrabă al acţiunii forţelor titanice din 
crusta terestră decât al acţiunilor umane. În timp ce încerca să se 
adapteze la dimensiunile locului, Costas începu să distingă diverse 
forme în bazalt pe ambele laturi, ca nişte umbre contorsionate, 
rezultate din revărsarea unui râu de lavă care încremenise în timpul 

curgerii. Brusc, observă ce anume captivase atenţia celorlalţi doi şi, 
ca şi cum ar fi fost brusc supus unui test extrem de greu, se 
concentră doar asupra formelor geologice. Imediat ce recunoscu 
alternativa, în faţa ochilor îi apăru o scenă fantastică. Pereţii erau 
acoperiţi cu o menajerie spectaculoasă de animale pictate şi incizate 
în piatră, formele lor respectând contururile încăperii şi folosind 
avantajul tiparelor naturale ale bazaltului. Unele picturi erau în 
mărime naturală, altele mai mari de atât, dar realizate într-un stil 
naturalist, care făcea uşoară identificarea lor. 

Dintr-o singură privire Costas văzu rinoceri, bizoni, căprioare, 
cai, pisici uriaşe şi tauri. Erau cu sutele, unele animale stând singure, 
dar cele mai multe aşezate în grupuri, în vreme ce imaginile se 
adunau una peste alta ca într-o pânză reutilizată de mai multe ori. 
Efectul tridimensional era uluitor, iar în combinaţie cu efectul uşor 
halucinogen al azotului inspirat îi dădea impresia că animalele erau 
vii, o masă de bestii flămânde care se năpusteau spre el ca un miraj 
îndepărtat. 

— Incredibil. Jack sparse în fine tăcerea, cu o voce în care se 
citea uşor şocul. Salonul strămoşilor. 

Costas se desprinse de imaginea uluitoare şi se uită întrebător la 
prietenul său. 

— Tu ai fost primul, zise el, care ai presupus că aici au existat 
oameni cu mult înainte de acele sacrificii de tauri. Ei bine, uite 
dovada ta. Aceste picturi sunt din Paleoliticul Superior, ultima 
perioadă a Vechii Epoci de Piatră, când oamenii vânau animale mari 
pe lângă ghețari. Tocmai am înotat înapoi în timp cu mii de ani până 
la prima explozie a creativităţii artistice umane, adică cu treizeci şi 
cinci până la douăsprezece mii de ani în urmă. 

— Cum poţi fi sigur? 

— Uită-te la specii. 

Înotară în linie către centrul galeriei. Bulele respirației li se ridi- 
cau în nori mari argintii către tavan. Oriunde îşi îndreptau lămpile 
apăreau noi minuni ale artei din vechime. In ciuda nevoii stringente 
de a merge mai departe, erau cu toţii atraşi de splendoarea peisajului 
din jurul lor. 

— Nu există animale domestice, rosti Katia. Nu sunt vaci, oi, 
porci. iar unele dintre animale mi se par specii dispărute. 

— Chiar aşa, rosti Jack, cu o emoție evidentă în voce. Megafauna 
Erei Glaciare, mamifere supradimensionate care s-au stins la sfârşitul 
Pleistocenului, cu zece mii de ani în urmă. Chestia asta este 
uluitoare. aurii, de exemplu, nu sunt vite, ci auroci, Bos 
primigenius, o specie de bou sălbatic, strămoş al vitelor domestice, 
care au dispărut în această regiune până în neolitic. Rinocerul este 

rinocerul lânos, o altă specie dispărută care era mai înaltă de doi 
metri. Arătau ca nişte boi uriaşi, singura relicvă a megafaunei 
Pleistocenului care s-a conservat până în zilele noastre. 

Pe măsură ce înaintau, pe peretele din stânga apăru o formă 
imensă, cu torsul ieşit în afară din stâncă. Era de aproape trei ori mai 
înaltă decât ei şi avea doi colţi imenşi, lungi de cel puţin şase metri. 

— Un mamut cu blană! exclamă Jack. Mamuţii au dispărut la sud 
de Caucaz în cursul ultimei ere interglaciare, când pentru ei s-a făcut 
prea cald la o asemenea latitudine sudică. Ori aceşti artişti primitivi 
au cutreierat întinderi enorme, până la marginea ghețarilor din 
stepele nordice, ori avem în faţa ochilor o pictură veche de cel puţin 
patruzeci de mii de ani. 

— Credeam că picturile rupestre din Paleolitic au fost descoperite 
doar în vestul Europei, murmură Katia. 

— În special în Pirinei şi Dordogne, cele mai faimoase fiind la 
Altamira şi Lascaux. Astea sunt singurele la est de Italia, prima 
dovadă că vânătorii primitivi europeni au ajuns la graniţele de vest 
ale Asiei. 

— Cred că aceste picturi aveau un soi de semnificaţie religioasă, 
zise Costas. Un cult al animalelor, adularea spiritului animalelor? 

— În zorii istoriei, când au apărut primele manifestări artistice, 
multe din aceste reprezentări probabil că aveau o dimensiune 
magică, afirmă Jack. Mai ales dacă erau opera şamanilor sau a 
vracilor, oameni care căutau astfel de locuri, unde imaginile desenate 
de ei aveau un efect uluitor. 

— Sau ale vracilor femei, interveni Katia. Multe triburi de 
vânători primitivi erau societăţi matriarhale şi adorau o zeiţă-mamă. 
Femeile nu se ocupau doar cu creşterea copiilor şi culegerea 
fructelor. 

În raza lor vizuală apăru o altă imagine colosală, un zimbru mas- 
cul gigant. Era dublat de o imagine identică pe peretele opus, un 
aranjament unic care evidenția animalele ca pe nişte santinele 
fioroase înfruntând pe oricine se aventura prin galerie. Stăteau ghe- 
muite înainte pe picioarele lor musculoase şi păreau extrem de exci- 
tate sexual. 

— Arată ca taurul de sacrificiu din coridor, observă Costas. lar 
poziţia este la fel ca a taurului-sfinx gigant din arenă. 

Jack se gândea la implicaţiile descoperirii lor. 

— La momentul inundaţiei cele mai multe dintre aceste animale 
erau bestii mitice din trecut, mamutul şi rinocerii fiind asemănători 
cu sfinxul sau grifonul din culturile ulterioare. Singura verigă de 
continuitate era taurul. Pentru vânătorii preistorici, aurocii masivi 
reprezentau cel mai puternic simbol de potenţă. Pentru primii 

fermieri, boii erau cruciali ca animale de povară şi de lucru, iar vitele 
pentru carne, lapte şi veşminte. 

— Spui că atlanţii din neolitic se închinau la imagini vechi deja de 
treizeci de mii de ani? 

Lui Costas nu-i venea să creadă ce auzea. 

— Nu toate picturile sunt atât de vechi, răspunse Jack. Cele mai 
multe galerii de picturi rupestre nu sunt omogene, ci reprezintă acu- 
mulări episodice în perioade îndelungate, cu picturi mai vechi care 
au fost retuşate sau înlocuite. Dar chiar şi cele mai recente adăugiri, 
de la sfârşitul Erei Glaciare, trebuie să fie vechi de cel puţin 
douăsprezece mii de ani, cu mai bine de cinci mii de ani înainte de 
sfârşitul Atlantidei. 

— Pentru oamenii Atlantidei asta ar însemna cam ceea ce 
înseamnă pentru noi Epoca Bronzului, rosti Katia. 

— În societăţile preistorice arta a supravieţuit în general doar 
dacă a continuat să aibă semnificaţie culturală sau religioasă, rosti 
Jack. Până în acest punct, toate coridoarele au fost îndreptate şi 
şlefuite, şi totuşi patronii Atlantidei au lăsat în mod deliberat această 
încăpere nealterată. Aceste picturi erau venerate ca imagini 
ancestrale. 

Jack înotă mai departe şi inspectă cocoaşa imensă a mamutului, 
atent să nu deranjeze pigmenţii care supravieţuiseră atâta amar de 
vreme în apa nemişcată. 

— Ştiam că Atlantida trebuie să ne ofere surprize extraordinare, 
rosti el, dar nu m-am aşteptat niciodată să descopăr prima legătură 
clară între credinţele primilor homo sapiens şi strămoşii noştri din 
neolitic, un cult al taurului care a existat încă din zorii timpului. Jack 
se împinse uşor mai departe, continuând să privească imaginea 
uluitoare a mamutului. Sau să descopăr cea mai timpurie operă artis- 
tică din întreaga lume. 

Se găseau la mai bine de treizeci de metri de ieşirea prin horn şi 
la jumătatea galeriei. Deasupra lor stânca se înălța semeaţă ca o 
catedrală, cu tavanul - un sigiliu încremenit de lavă îngheţată. Pe 
măsură ce siluetele aurocilor se estompară, apărură alte grupuri de 
animale, pe alocuri atât de dense încât păreau nişte cirezi care se 
repezeau cu capetele înainte. 

— În Lascaux există şase sute de picturi şi douăsprezece mii de 
schiţe, murmură Jack. Aici trebuie să fie de trei sau patru ori mai 
multe. Este senzaţional. Ca şi cum am fi dat peste un Luvru 
preistoric. 

El şi Katia erau atât de absorbiți de scenele uluitoare de pe 
pereţi, că nici unul nu înregistră faptul că ajunseseră la capătul 

încăperii. Costas îi alertă pe amândoi, după ce înotase înaintea lor, în 
urma consultării computerului de pe consolă. 

— Uitaţi-vă în faţa voastră, rosti el. p 

Capătul galeriei se găsea la mai puţin de zece metri. Îşi plimbară 
fasciculele luminoase peste stâncă şi văzură că aceasta era lipsită de 
picturi, cu suprafaţa netezită şi şlefuită, ca a coridoarelor pe care le 
străbătuseră. În aceeaşi clipă, începură să distingă contururile unei 
imagini săpate. Era imensă, întinzându-se pe cel puţin cincisprezece 
metri de-a lungul întregului perete. 

Fasciculul lui Costas li se alătură şi imaginea deveni completă. 

— Este o pasăre de pradă! exclamă Katia. 

— „Vulturul-zeu cu aripile întinse”, rosti Jack cu voce moale. 

Era un basorelief realizat în aceeaşi manieră ca taurul de sacrifi- 
ciu din coridor. Semăna în mod remarcabil cu vulturii imperiali din 
Mesopotamia sau Roma antică, cu capul rotit rigid la dreapta şi cu 
ochiul privind hulpav în jos. Aici însă, în loc să se întindă în lateral, 
aripile erau ridicate în sus către colţurile încăperii. Ca şi cum 
pasărea era pe punctul de a se năpusti asupra prăzii sale, cu 
ghearele aproape întinse spre podea. 

— Este mai puţin vechi decât picturile, rosti Jack. Vânătorii din 
Paleolitic nu dispuneau de unelte ca să sape în bazalt. Trebuie să fie 
contemporan cu desenul taurului din neolitic. Când lumina lămpilor 
căzu pe ghearele înfricoşătoare, îşi dădură seama că vulturul stătea 
peste o serie de intrări întunecate de la baza peretelui. Erau patru 
intrări cu totul, câte una sub fiecare vârf de aripă şi câte una sub 
fiecare gheară. Se pare că avem patru opţiuni, continuă Jack. 

Cercetară imediat peretele în căutare de indicii, conştienţi că tim- 
pul pe care îl mai puteau petrece la o asemenea adâncime devenea 
periculos de scurt. Părăsiseră submarinul cu aproape o jumătate de 
oră înainte. După ce înotară de-a lungul peretelui inspectând fiecare 
prag de trecere, se adunară iarăşi în centru. 

— Sunt identice, rosti Katia, cu îngrijorare în glas. Va trebui să 
tragem iarăşi la sorţi. 

— Staţi o clipă. Costas se uita la imaginea de deasupra lor, cu ari- 
pile aproape pierdute în înălțimile cavernoase ale încăperii. Forma 
aia. Am mai văzut-o undeva înainte. 

Ceilalţi doi urmăriră privirea lui Costas. De emoție, Katia abia 
mai respira. 

— Simbolul Atlantidei! 

Costas jubila. 

— Umerii şi aripile sunt H-ul central al simbolului. Picioarele sunt 
partea de jos. Simbolul Atlantidei este un vultur cu aripile întinse! 

Jack scoase emoţionat discul, ca să vadă cu toţii desenul rectiliniu 
imprimat în suprafaţă, o imagine atât de familiară şi totuşi până 
acum atât de imposibil de descifrat în forma ei stilizată. 

— Poate că este ca simbolul egiptean ankh, rosti Katia. Hieroglifa 
unei cruci cu o buclă deasupra ei, care semnifică forţa vieţii. 

— Când am văzut pe coridor reprezentările sacrificiilor m-am 
gândit că simbolul Atlantidei este mai mult decât o cheie, că este în 
acelaşi timp şi un dispozitiv numeric, rosti Costas. Poate un cod 
binar, folosind linii orizontale şi verticale pentru 0 şi 1, sau un calcu- 
lator pentru relativizarea ciclurilor solare şi lunare. Acum însă pare a 
fi o simplă reprezentare a vulturului sacru, o abstractizare care putea 
fi uşor copiată pe materiale diferite datorită liniilor drepte. Şi cu 
toate astea... 

— Ar putea conţine un mesaj, interveni Jack. 

— O hartă? 

Jack înotă până la Katia. 

— Îţi aminteşti traducerea făcută de Dillen discului din Phaistos? 

Katia îşi scoase repede de la umăr computerul de buzunar aflat 
într-o husă impermeabilă. După câteva clipe, pe ecran începu să se 
deruleze un paragraf: 


Sub semnul taurului se întinde zeul vultur cu aripile întinse. (La) 
coada lui (se află) Atlantis-ul cu pereţi de aur, marea poartă aurie a 
(citadelei?). Vârfurile aripilor (lui) ating răsăritul şi apusul soarelui. 
(La) răsăritul soarelui (se află) muntele de foc şi cristal. (Aici este) 
sala marilor preoți. 


— Opreşte aici! Jack se întoarse către Costas. Care sunt coordo- 
natele noastre? 

Costas bănuise ce vrea prietenul lui şi îşi cerceta deja busola. 

— Luând în calcul varietatea magnetică a rocii, aş spune că acest 
perete este orientat aproape perfect est-vest. 

— Corect. Jack îşi făcu iute ordine în gânduri. „Semnul taurului” 
se referă la acest vulcan, la vârfurile gemene. „Zeul vultur cu aripile 
întinse” este această imagine de deasupra noastră, cu aripile aliniate 
perfect spre soare la răsărit şi la apus. „Sala marilor preoți” este la 
soare-răsare. Asta înseamnă poarta estică, sub aripa stângă. 

Costas dădu din cap, cu privirea fixată asupra simbolului. 

— E mai mult decât atât. Luă discul de la Jack, mângâind liniile în 
timp ce vorbea. Imaginaţi-vă că asta este o hartă, nu o reprezentare 
la scară, ci o diagramă, ca un plan de metrou. Linia verticală, 
corespunzând picioarelor vulturului, este pasajul care duce de la uşă 
la suprafaţa muntelui. Aceste două linii de la jumătatea superioară a 

piciorului vulturului sunt coridoarele moarte, aşa cum erau şi sub 
desenul taurului. Acum ne aflăm în inima simbolului, locul de unde 
aripile se întind spre stânga şi spre dreapta. 

— Deci cele două porţi din faţa noastră conduc spre gâtul şi capul 
vulturului, zise Jack. iar textul de pe disc are un mesaj dublu, 
spunându-ne nu numai să apucăm pe poarta estică, dar şi să urmăm 
coridoarele de dincolo până la un punct care corespunde cu vârful 
aripii stângi. 

— Şi atunci încotro merg celelalte coridoare? întrebă Katia. 

— Eu aş zice că majoritatea lor formează un complex de tunele şi 
de galerii ca acesta. Imaginează-ţi o mănăstire subterană, cu săli de 
cult, spaţii de cazare pentru preoţi şi călugări, bucătării şi zone de 
depozitare a hranei, biblioteci şi ateliere de lucru. Vânătorii din pale- 
olitic care au ajuns primii aici poate că au observat aşezarea sime- 
trică, o ciudăţenie a naturii care putea fi concepută ca o imagine a 
unui vultur cu aripile întinse. Ulterior, săpătorii în piatră puteau 
întări conturul imaginii. 

— Din nefericire nu mai avem timp pentru explorări. Costas 
înotase alături de Jack şi se uita alarmat la tuburile cu amestecul 
pentru respirat ale acestuia. Rana de glonţ şi expunerea la apă ti-au 
agravat respiraţia. Aproape că ai ajuns pe rezerva de urgenţă. Dispui 
de suficient amestec ca să te întorci la submarin, dar cam atât. Tu 
alegi. 

Jack nu ezită cu răspunsul. Câtă vreme atacatorii lor se găseau 
tot acolo, nu se puteau întoarce prin submarin. Singura lor şansă era 
să găsească o modalitate de a ajunge la suprafaţă prin hăţişul de 
tunele. 

— Mergem mai departe. 

Costas se uită la prietenul lui şi dădu din cap fără să scoată o 
vorbă. Katia se întinse şi apucă braţul lui Jack. Înotară împreună spre 
poarta din stânga, aruncând o ultimă privire spre caverna din spatele 
lor. În vreme ce fasciculele lor luminoase dansau pe suprafaţa ondu- 
lată, animalele păreau tot mai distorsionate şi alungite, ca şi cum s-ar 
fi întins ca să se ia după ei, o cavalcadă fantastică gata să năvălească 
afară din tenebrele Erei Glaciare. 

Când ajunse la colţ, Costas se opri ca să potrivească un nou 
mosor de bandă. Apoi înotă înainte până la întunericul porţii, cu Jack 
şi Katia de-o parte şi de alta a lui. 

— Bun, rosti el. Urmaţi-mă! 


197 


CAPITOLUL 20 


— Theseus, aici Ariadna. Theseus, aici Ariadna. Mă auzi? 
Receptie. 

Tom York repetă mesajul pe care îl transmitea în mod continuu 
de jumătate de oră, folosind numele de cod asupra cărora căzuse de 
acord cu Jack şi cu ceilalţi înainte ca aceştia să plece în vehiculul 
DSRV către submarinul eşuat. Închise microfonul şi îl puse la locul 
lui în furca emiţătorului radio aflat lângă consola radar. Noaptea se 
sfârşea şi Seaquest aproape că ajunsese înapoi la poziţia de plecare, 
după ce ocolise furtuna care îşi continua drumul către malul sudic al 
Mării Negre. Chiar dacă trecuseră douăsprezece ore de când se 
despărţiseră, York nu părea din cale afară de îngrijorat. Probabil 
durase ceva timp ca echipa să pătrundă în submarin, iar 
echipamentele laser ale lui Costas erau netestate. Poate că 
hotărâseră să nu desprindă baliza radio de vehiculul DSRV până ce 
condiţiile meteo de la suprafaţă nu se îmbunătăţeau. 

Anterior, prin intermediul legăturii UMI cu sediul GCHQ din 
Cheltenham, sediul Serviciului de Comunicaţii şi Culegere a Infor- 
maţiilor al Marii Britanii, York aflase că unul dintre noii sateliți de 
cartografiere terestră avea să apară deasupra capetelor lor peste mai 
puţin de o oră. În acel moment se găseau la marginea razei lui de 
acţiune, iar fereastra de lucru avea să fie mai mică de cinci minute, şi 
ar fi trebuit să le ajungă timpul ca să obţină o imagine de mare 
rezoluţie a insulei dacă stratul de nori se ridica suficient de mult ca 
să permită o privelişte lipsită de obstacole de pe o traiectorie orbitală 
aflată la şase sute de kilometri înălţime. În cazul unor obstacole 
vizuale în cale, senzorii în infraroşu ai satelitului puteau furniza o 
imagine detaliată, dominată de radiaţia intensă a vulcanului, dar cu 
şanse de depistare a unor oameni dacă aceştia se găseau suficient de 
departe de miezul fierbinte. 

— Căpitane, pământ în faţă. Sud-sud-vest, dincolo de prova 
tribord. 

Odată cu apariţia zorilor, York şi timonierul trecuseră din reali- 
tatea virtuală din modulul de comandă pe puntea de sus. În vreme ce 
nava se înălța şi cobora pe marea încă agitată, York prinse bine 
balustrada cu mâna şi se zgâi prin fereastra scăldată de ploaie, 
inspectând echipamentele de pe punte care supravieţuiseră furtunii. 
Lumina cenuşie a zorilor dezvălui o mare agitată, cu suprafaţa 
tumultuoasă brăzdată de berbeci albi de spumă. Orizontul se lărgi în 

mod continuu pe măsură ce aburii de ceaţă se împrăştiară şi razele 
soarelui trecură printre nori. 

— Distanţa trei mii de metri, estimă York. Redu viteza la un sfert 
şi du-ne pe curs de şaptezeci şi cinci de grade. 

Un membru al echipajului verifică distanţa cu telemetrul cu laser, 
în vreme ce York confirmă reperul GPS şi se aplecă peste Harta Ami- 
ralităţii de lângă busola-compas. Câteva clipe mai târziu, insula se ivi 
spectaculos în raza lor vizuală, cu suprafaţa ei sclipitoare înălţându- 
se într-un con aproape perfect. 

— Doamne! exclamă marinarul de alături. Erupe! 

York înşfăcă un binoclu. Umbrela care învăluia insula nu era doar 
ceaţă marină, ci o ciupercă înălțându-se chiar din vulcan. Pe măsură 
ce baza norului se ridica, ciuperca se înălţă spre cer ca o panglică, 
partea de sus legănându-se uşor înainte de a se desprinde şi a o lua 
spre sud, purtată de vânt. În mijloc se vedea o frântură de curcubeu, 
ca o fâşie de culoare ce licărea în lumina soarelui. 

York privi prin binoclu timp de un minut. 

— Nu cred, replică el. Nu se văd particule solide. Am mai văzut 
aşa ceva, în insulele Vanuatu din Pacificul de Sud. Apa de ploaie satu- 
rează straturile poroase superioare de cenuşă şi se vaporizează când 
vine în contact cu magma, generând un soi de ciupercă mare, care se 
înalţă ore întregi după dispariţia norilor de ploaie. Dar n-am mai 
văzut niciodată ceva de asemenea dimensiuni. Se pare că aburul a 
fost canalizat într-un singur horn, producând o coloană care nu pare 
a avea mai mult de douăzeci de metri lăţime. 

— Dacă povestea asta s-a petrecut şi în Antichitate, trebuie să fi 
părut un fenomen uluitor, supranatural, rosti marinarul. 

— Aş vrea ca şi Jack să poată vedea asta. York se uită gânditor la 
valuri. Dă credibilitate teoriei lui că muntele era sacru, un loc de 
adoraţie, precum sanctuarele alea cretane din vârf de munte. Oame- 
nilor trebuie să li se fi părut a semăna chiar cu căminul zeilor. 

York îşi ridică iarăşi binoclul ca să cerceteze vulcanul acolo unde 
începea să coboare în pantă în faţa lor. Suprafaţa părea pustie şi 
lipsită de forme de viaţă. Cenuşa arsă de pe con lăsa loc unei 
aglomerări bazaltice. Cam la jumătatea distanţei până jos, York zări o 
linie de pete întunecate deasupra unor formaţiuni rectangulare care 
semănau cu nişte platforme sau balcoane. Inchise ochii deranjat de 
lumina soarelui, îi deschise să se uite din nou, apoi mormăi încruntat. 
Îşi lăsă binoclul jos şi se duse la telescopul de înaltă rezoluţie de 
lângă busola-compas, moment în care fu întrerupt de o voce din uşă: 

— Ce mai privelişte! Presupun că sunt vapori de apă. 

Pe punte îşi făcu apariţia Peter Howe. Purta cizme verzi de cau- 
ciuc, pantaloni maro din postav şi un pulover alb pe gât, iar în mâini 
ducea două căni aburinde. 

— Arăţi de parcă ai fi răsărit din Bătălia Atlanticului, zise York. 

— Mai degrabă Bătălia Mării Negre. A fost o noapte a naibii de 
grea, spuse el cu o voce obosită care-i trăda accentul neo-zeelandez. 
Howe îi dădu o cană lui York şi se prăbuşi pe scaunul timonierului. 
Nu se bărbierise şi pe chip i se citea epuizarea. Ştiu că ne-ai ţinut în 
afara razei de acţiune a furtunii, dar tot a trebuit să muncim din 
răsputeri ca să nu ne trezim cu lucrurile aruncate peste bord. A fost 
cât p-aici să pierdem submarinul de salvare. 

Retrăseseră submersibilul la scurt timp după ce părăsiseră 
vehiculul DSRV, iar pasagerii din el fuseseră trimişi în siguranţă pe 
Sea Venture, aflată la o distanţă de circa treizeci de mile marine vest. 
Chiar dacă era asigurat în docul intern, aceasta se bălăngănise pe 
suporţii ei de amarare toată noaptea, aproape provocând o 
răsturnare care ar fi fost fatală navei şi echipajului. Dacă eforturile 
lui Howe şi ale echipajului n-ar fi fost încununate de succes, n-ar fi 
avut altă şansă decât să renunţe la submarin, lucru care poate ar fi 
salvat Seaquest, dar le-ar fi anihilat singura modalitate de salvare de 
urgenţă. 

— Avem doar un echipaj de doisprezece oameni, continuă Howe, 
care au muncit din răsputeri toată noaptea. Ce mai e nou? 

York se uită la monitorul SATNAV!! şi urmări cum coordonatele 
lor converg cu poziţia de unde lansaseră vehiculul DSRV cu o zi 
înainte. Furtuna se potolise aproape complet, după agitația din 
timpul nopţii, marea abia dacă se unduia, iar soarele de dimineaţă se 
reflecta pe suprafaţa sticloasă a insulei. Avea să fie o zi perfectă de 
vară. 

— Dacă vom continua să nu aflăm nimic de la Jack încă şase ore, 
trimit scafandrii după el. Între timp, poţi stabili echipajul pentru car- 
tul următor, ca oamenii să se odihnească. O să sun adunarea la ora 
douăsprezece. 

— Şi îngerii noştri păzitori? 

— La fel. Dacă nu o să obţinem un contact radio, vom declara 
starea de urgenţă la ora douăsprezece. 

„Ingerii păzitori” erau forţa navală de asalt, ultima lor rezervă. O 
fregată turcă şi o flotilă de vedete trecuseră deja prin Bosfor şi se 
îndreptau cu toată viteza spre ei, iar în Trabzon o escadrilă de eli- 
coptere Seahawk cu militari din Brigada Marină Amfibie a Forţelor 
Speciale Turceşti erau în stare de alertă maximă. Mustafa Alkozen şi 

o echipă de diplomaţi turci de rang înalt zburaseră până în Tbilisi, 
capitala Georgiei, ca să se asigure că orice intervenţie militară avea 
să însemne un efort de colaborare deplină între cele două naţiuni. 

— Bun. Howe vorbea cu o evidentă uşurare. Voi verifica tunul de 
la prova şi apoi o să închid eu însumi ochii o vreme. Ne vedem la 
prânz. 

York încuviinţă şi se duse la busola-compas. Cu douăzeci de 
minute înainte, timonierul raportase o anomalie imensă pe fundul 
mării, o fisură tectonică neraportată până atunci, lungă de zece kilo- 
metri şi adâncă de peste cinci sute de metri. York urmărise cum dis- 
pozitivul lor de măsurare a adâncimii întocmise harta înaintării lor de 
la canion până la linia vechiului țărm, adâncă de 150 de metri. In 
momentul acela ajunseseră la poziţia de întâlnire şi se aflau la o milă 
marină şi jumătate nord-nord-vest de insulă, aproape de locul unde 
Jack şi Costas zăriseră pentru prima dată oraşul antic din Aquapod- 
uri, cu o zi înainte. 

York se uită înspre insulă. Vârfurile gemene şi şaua se vedeau 
acum limpede acolo unde piscul muntos se prăbuşise, cu mii de ani în 
urmă. Rămase nemişcat, întrebându-se ce se găsea dedesubt. 
Aproape că era de necrezut că apele din faţa lui ascundeau cea mai 
mare minune a lumii antice, un oraş mai vechi cu mii de ani decât 
oricare altul din istoria omenirii, cu piramide măreţe, statui colosale 
şi locuinţe multietajate, unde trăise o comunitate umană mai 
avansată decât oricare alta din preistorie. lar ca să pună capac la 
toate, undeva dedesubt zăcea epava sinistră a unui submarin nuclear 
sovietic, unul dintre nenumăratele lucruri împotriva cărora York îşi 
petrecuse o jumătate din viaţă ca să le distrugă. 

O voce se auzi cu întreruperi prin radio: 

— Seaquest, aici e Sea Venture. Mă auzi? Recepție. 

York apucă microfonul şi rosti emoţionat: 

— Macleod, aici Seaquest. Dă-ne coordonatele. Recepție. 

— Suntem încă blocaţi în Trabzon din cauza furtunii. Vocea era 
distorsionată şi ezitantă, ca efect al celor 100 de mile de haos 
electromagnetic. Dar Mustafa a reuşit să aibă acces la un satelit. E 
gata să transmită imagini în infraroşu. Ar trebui să ajungă la voi 
chiar acum. 

York se răsuci ca să vadă mai bine ecranul de pe panoul de navi- 
gaţie, ducându-se lângă marinarul care ţinea timona. Un ecran 
pâlpâitor de culori se stabiliză treptat într-un peisaj stâncos, apoi se 
fragmentă într-un mozaic de pixeli. 

— Te uiţi la partea centrală a insulei. Vocea lui Macleod abia se 
auzea. Malul estic este sus. Mai avem doar câteva momente înainte 
de a pierde satelitul. 

Jumătatea de sus a ecranului rămase în obscuritate, dar o nouă 
trecere arătă o imagine vie în centru. Alături de formațiunile 
contorsionate de lavă se zărea marginea unei platforme largi, un 
grup de stânci egal distanţate erau abia vizibile spre stânga. Spre 
dreapta se desluşea conturul de neconfundat al unei scări tăiate în 
stâncă. 

— Da! Marinarul lovi aerul cu pumnul. Au reuşit! 

York îi urmări imediat privirea. Pe scară se detaşau două puncte 
roşii, aflate clar în mişcare. Un al treilea punct apăru din haosul de 
pixeli în vârful ecranului. 

— Ciudat. York deveni neliniştit. Urcă dinspre mal, dar Jack era 
convins că pasajul subteran avea să-i ducă în apropiere de vârful vul- 
canului. In plus, ar fi trebuit să stabilească un contact radio imediat 
ce au ajuns la suprafaţa apei. 

Ca la comandă, suspiciunile lui fură confirmate de imagini. Pe 
ecran apăru o a patra, apoi o a cincea siluetă, urcând de o parte şi de 
alta a scării. 

— Isuse, exclamă marinarul. Nu sunt ai noştri. 

Imaginea se dezintegră şi pârâitul radioului deveni continuu. 
Privirea marinarului se îndreptă iute spre o lumină de avertizare de 
pe ecranul adiacent. 

— Domnule, ar trebui să veniţi ca să vedeţi asta. 

York îşi reveni din reveria lui şi se duse acolo unde marinarul 
stătea în faţa radarului militar Racal Decca TM1226 de căutare şi de 
navigaţie la suprafaţă. 

— Avem un contact în partea estică a insulei. Nu pot fi sigur până 
ce imaginea nu devine mai clară, dar aş spune că este o navă de 
război de dimensiunea unei fregate, poate un FAC mai mare. 

Chiar în acea clipă se auzi un muget teribil deasupra capetelor 
lor şi cei doi bărbaţi fură aruncaţi cu violenţă pe spate. York se ridică 
repede şi alergă spre tribord la ţanc pentru a vedea un nor de 
picături de apă ţâşnind la cinci sute de metri de prova. In acelaşi 
moment auziră zgomotul îndepărtat de tun, sunetul reverberându-se 
de insulă şi rostogolindu-se către ei în aerul limpede al dimineţii. 

— Toate sistemele au căzut, repet, toate sistemele au căzut, ţipă 
marinarul. Radarul, radioul, computerele. Totul e mort. 

York se năpusti înapoi în cabină şi privi iute în jur. Prin uşa 
camerei de navigaţie observă că monitorul lui se stinsese. Luminile şi 
radioul VHF de pe punte nu mai funcționau, la fel receptorul GPS şi 
toate celelalte ecrane LCD. York trase imediat de maneta claxonului 
manual şi deschise capacul tubului de voce care se făcea auzit în 
toate compartimentele navei. 

— Ascultaţi cu atenţie! tună el peste sunetul alarmei. Alarmă de 
gradul zero. Alarmă de gradul zero. Suntem atacați. Toate sistemele 
electronice au căzut. Repet, toate sistemele electronice au căzut. 
Maiorul Howe să se prezinte de urgenţă pe punte. Restul echipajului 
să se adune în docul interior şi să pregătească lansarea submarinului 
de salvare Neptune II. 

Închise capacul şi se uită la timonier, cu o faţă extrem de gravă. 

— O bombă E. 

Celălalt bărbat dădu cunoscător din cap. Cea mai serioasă supli- 
mentare a arsenalului terorist din ultimii ani era constituită de 
bombele cu impuls electromagnetic, proiectile care, atunci când 
explodau, emiteau un impuls de microunde cu o putere de mai multe 
milioane de wati. Cea mai puternică bombă de acest tip putea face ca 
un trăsnet să pară un bec amărât şi putea scoate din funcţiune toate 
aparatele electrice, computerele şi sistemele de comunicaţii din raza 
lor de acţiune. 

— E timpul să te alături celorlalţi, Mike, îi ordonă York timonie- 
rului. Bateriile de rezervă din submarin şi modulul de comandă sunt 
ecranate împotriva interferenţelor electromagnetice, aşa că ar trebui 
să fie încă în stare de funcţionare. Eu şi Peter vom rămâne cât vom 
putea şi, dacă va fi nevoie, vom pleca cu modulul. Este imperios 
necesar să ajungeţi în apele teritoriale turceşti înainte de a vă 
transmite poziţia. Codul de apel este „Ariadna are nevoie de îngerul 
păzitor” pe canalul UMI securizat. Ca membru cu vechime al 
echipajului, preiei comanda de la mine. 

— Inţeles, domnule. Şi mult noroc, căpitane. 

— Şi vouă. 

În timp ce marinarul cobora scara grăbit, York îşi concentră bino- 
clul asupra extremității estice a insulei. Câteva secunde mai târziu, 
de după stânci îşi făcu apariţia o formă joasă, cu o provă la fel de 
amenințătoare ca un bot de rechin. În lumina limpede a dimineţii, 
fiecare detaliu al navei părea accentuat, de la turela de tun din faţa 
suprastructurii zvelte la capotajele motoarelor de la pupa. 

York ştia că nu poate fi decât Vultura. În afară de Statele Unite şi 
Marea Britanie, doar ruşii construiseră obuze de artilerie cu impuls 
electromagnetic. În timpul ultimului conflict din Golf, neutralitatea 
bine calculată a Rusiei îi făcuse pe mulţi conservatori să sugereze că 
aceasta furnizase în secret arme insurgenților. New Yorkul primise 
confirmarea a ceea ce mulţi bănuiau, anume că obuzele făceau parte 
dintr-un trafic ilegal de arme din vechile arsenale sovietice până la 
terorişti prin intermediul lumii interlope. Probabil că Aslan nu era 
singurul lord al războiului care reţinuse o parte din valoroasele 
echipamente pentru uzul lui personal. 

În timp ce York îşi pregătea costumul de protecţie, Howe veni 
bălăbănindu-se pe scară. Era deja pe jumătate îmbrăcat cu un com- 
binezon de luptă alb şi îi dădu lui York unul identic. Cei doi bărbaţi se 
echipară repede şi fiecare luă o cască dintr-o ladă de sub consolă. 
Căştile din kevlar încorporau antifoane masive pentru urechi şi 
viziere retractabile blindate. 

— Deci asta e, rosti Howe. 

— Domnul fie cu noi. 

Cei doi alunecară de-a lungul scării până pe punte. În spatele 
suprastructurii, helipadul era gol. Elicopterul Lynx îşi luase zborul 
către Trabzon de îndată ce se dezlănţuise furtuna. 

— Sistemul automat de tragere este inutil fără partea electronică, 
rosti Howe. Dar echipamentul era setat pe manual ultima dată când l- 
am verificat, aşa că ar trebui să-l putem manevra cu mâna. 

Singura lor speranţă o constituia surpriza. Cei de pe Vultura nu 
aveau de unde să ştie că ei dispuneau de armament; acesta era 
camuflat în cursul operaţiunilor normale de pe Seaguest. Intenţia lui 
Aslan era fără îndoială să abordeze duşmanul, să-l jefuiască şi apoi să 
se descotorosească de navă. York şi Howe aveau prea puţină forţă la 
îndemână ca să schimbe soarta lui Seaguest, dar îşi puteau vinde 
pielea destul de scump. Cu armele de pe Vultura aţintite asupra lor, 
ştiau că prima lor lovitură avea să dezlănţuie iadul, un măcel furios 
căruia nava nu-i putea rezista şi nu-i putea supravieţui. 

Împreună, cei doi se ghemuiră în mijlocul punţii din faţă şi 
ridicară un chepeng circular. Sub ei se găsea blindajul cenuşiu al 
turelei de tun, cu ţevile gemene Breda de 40 de milimetri ridicate în 
poziţie verticală. 

Howe cobori pe platforma din spatele mecanismului de ochire şi 
se uită în sus la York. 

— Trebuie să fim gata de tragere imediat ce ridicăm turela şi 
ochim ţinta. Va trebui să facem asta folosind vechea metodă. Eu sunt 
tunarul şi tu eşti observatorul. 

În mod normal arma ar fi fost comandată de pe puntea navei, 
găsirea țintei fiind asigurată de un radar de urmărire Bofors 9LV 200 
Mark 2 şi tragerea de un sistem de control al tirului 9LV 228. Dar, 
după cum stăteau lucrurile, York nu putea folosi nici măcar laserul 
manual de găsire şi trebuia să se bazeze în întregime pe talentele lui 
de navigaţie. Din fericire îşi aminti distanţa de la coordonatele de 
întâlnire până la marginea estică a insulei, unde Vultura stătea acum 
expusă cu întreaga parte laterală. 

— Distanţa trei mii trei sute de metri. York îşi ridică braţele sub 
forma unui reper, cu braţul drept ţinut la patruzeci şi cinci de grade 

faţă de prova lui Seaquest şi braţul stâng spre pupa Vulturei. Azimut 
două sute patruzeci de grade pe axa noastră. 

Howe repetă instrucţiunile şi roti volanul de lângă scaunul 
tunarului până ce ţevile fură aţintite asupra Vulturei. Calculă repede 
unghiul de elevaţie, deplasând un reper pe compasul metalic 
semicircular, astfel ca ţevile să fie aliniate cu ţinta când ei aveau să 
ridice turela. 

— Presiunea şi umiditatea aerului normale, viteza vântului 
neglijabilă. La distanţa asta nu e nevoie de compensare. 

York cobori pe podea lângă Howe ca să-l ajute cu muniţia. Banda 
de alimentare a tunului cu proiectile era goală de vreme ce nava nu 
fusese pregătită de luptă înainte de atac, şi în orice caz nu funcţiona 
în lipsa acţionării electrice. Ca atare, cei doi începură să extragă 
proiectile din rastelul de rezervă de pe fiecare parte a interiorului 
turelei. 

— Va trebui să folosim alimentarea manuală, zise Howe. Brizante 
pentru ţeava stângă, penetrante pentru cea dreaptă, câte cinci 
proiectile pentru fiecare. Mă îndoiesc că vom avea ocazia să tragem 
mai multe. Vom folosi HE pentru ţintire, deoarece impactul e mai 
vizibil, apoi trecem la lovituri solide. 

York începu să introducă proiectilele în greutate de cinci kilo- 
grame fiecare în locaşurile din banda de alimentare, cele cu vârf roşu 
în stânga şi cele cu vârf albastru în dreapta. După ce termină, Howe 
se aşeză pe scaunul tunarului şi trase culasa fiecărei ţevi ca să 
introducă primul proiectil. 

— E al naibii de frustrant să dispui doar de zece proiectile pentru 
un tun care trage patru sute cincizeci de obuze pe minut, observă 
Howe cu nonşalanţă. Poate că zeii Atlantidei ne vor zâmbi. 

Cei doi oameni îşi coborâră vizierele. York îşi strecură trupul în 
spaţiul îngust din faţa volanului care controla înălţarea ţevilor, în 
vreme ce Howe strânse în mâini controlul manual care ridica şi cob- 
ora turela. După ce testă volanul, se uită la York. 

— Gata să ridicăm turela? 

York ridică degetul mare în sus. 

— Acum! 

În timp ce turela se înălţă, York simţi un fior de adrenalină 
curgându-i prin vene. Se confruntase cu acţiuni ostile de multe ori în 
viaţă, dar întotdeauna de pe poziţia detaşată a unui om aflat pe pun- 
tea sau în camera de control. Acum avea să angajeze inamicul într-o 
luptă mortală, din spatele metalului rece al unui tun. Pentru prima 
dată simţea ce trebuia să fi simţit oamenii ghemuiţi în spatele 
tunurilor de pe nava Victoria a lui Nelson sau înăuntrul puternicelor 
turele ale cuirasatelor în Bătălia de la Jutland sau de la Capul Nord. 

Supravieţuirea lor era în joc, iar şansele nu erau de partea lor dacă 
aveau în vedere tunul de 130 de milimetri de pe Vultura, dotat cu un 
sistem ultramodern de ochire prin GPS. 

Platforma turelei se ridică deasupra punţii şi în raza vizuală 
apăru silueta navei inamice. După ce urmări ţevile coborând la 
nivelul prestabilit şi fixându-se pe locul lor, York blocă volanul de 
elevaţie şi ridică braţul drept. 

— La semnalul meu! 

Howe desfăcu piedica şi îşi fixă degetul pe trăgaci. 

— Foc! 

Se auzi un bubuit asurzitor şi ţeava din stânga reculă cu violenţă 
pe arcurile sale. York înşfăcă binoclul şi urmări traiectoria proiectilu- 
lui în vreme ce acesta vui prin aer. Câteva clipe mai târziu o 
arteziană uriaşă ţâşni în imediata apropiere a țintei. 

— Douăzeci de grade stânga, ţipă York. 

Howe roti volanul de azimut şi fixă mecanismul. 

— Foc! 

Se auzi un alt bubuit şi se văzu un jet de flăcări ţâşnind din tunul 
din stânga. Camera de gaz ejectă instantaneu tubul gol şi încărcă un 
proiectil nou. 

— Lovit! strigă York. Penetrante serie de cinci proiectile! 

Văzuse un licăr roşu apărând în locul în care proiectilul explodase 
la impactul cu metalul bordajului, trimițând un nor de schije peste 
pupa navei inamice. Acum speranţa lor era ca acea lovitură în plin să 
avarieze sistemul de propulsie al navei, provocând daune motoarelor 
care confereau Vulturei o viteză superioară aproape oricărei alte 
nave de suprafaţă. 

— Foc! 

Howe deblocă trăgaciul din dreapta şi îl tinu apăsat. Cu un zgo- 
mot de ciocan uriaş, tunul trase cele cinci proiectile în ritm sacadat. 
Magazia de proiectile se goli în mai puţin de o secundă, iar tuburile 
arse zburară peste platformă la fiecare recul. 

Chiar înainte ca ecoul să se sfârşească, dinspre pupa lui Seaquest 
se auzi zgomotul devastator al unei explozii şi puntea fu străbătută 
de o vibraţie înfiorătoare. Cei doi bărbaţi văzură îngroziţi cum nava 
încasează peste şase lovituri directe, chiar deasupra liniei de plutire. 
La o asemenea distanţă, puternicul amestec exploziv Nitrex însemna 
că Vultura putea trage practic pe o traiectorie orizontală. Proiectilele 
penetrante cu uraniu sărăcit sfâşiară Seaguest de la pupa până la 
mijloc. Era ca şi cum nava ar fi fost jupuită de o furcă uriaşă, fiecare 
proiectil străbătând-o fără efort şi ieşind de cealaltă parte într-un jet 
de flăcări şi resturi. 

— Va urma puntea, ţipă York. Apoi vom urma noi. 


206 


În vreme ce Seaquest gemea şi icnea, York îşi potrivi binoclul 
asupra pupei navei inamice. In locurile unde fusese lovită se vedeau 
norişori de fum. Atenţia îi fu atrasă de o mişcare, şi York îşi deplasă 
binoclul în jos. Spre ei se îndrepta o barcă gonflabilă mare, motoarele 
ei puternice generând un siaj în formă de V. Inăuntrul bărcii se 
vedeau siluete ghemuite. Barca depăşise deja jumătatea distanţei şi 
se apropia cu repeziciune. 

— Se apropie o barcă inamică, distanţa opt sute de metri, strigă 
el. Cobor ţevile la elevaţie minimă. Voi trage la vedere! 

York manevră frenetic volanul de elevaţie, în vreme ce Howe 
înălţă cătarea metalică din faţa scaunului tunarului. Exact în clipa în 
care degetele i se încleştară pe trăgaciul din stânga, se auzi o 
explozie asurzitoare care îi aruncă pe amândoi la podea. Insoţită 
parcă de zgomotul a o mie de ferestre sparte simultan, peste turelă 
se abătu o ploaie de schije metalice. Una dintre ele pătrunse adânc în 
piciorul lui York şi pantalonii i se îmbibară imediat de sânge. Câteva 
secunde mai târziu, alte două explozii măturară puntea şi o izbitură 
năprasnică punctă impactul unui alt proiectil penetrant care trecu 
prin cabina pilotului şi se prăbuşi în mare la prova tribord. 

York se ridică în picioare, cu urechile ţiuind şi fără a-şi putea 
folosi piciorul stâng, şi se uită la gaura imensă unde fusese puntea. 
Pentru un om însurat cu marea, priveliştea era cutremurătoare, era 
ca şi cum şi-ar fi privit neajutorat femeia pe care o iubea zbătându-se 
în chinurile morţii, oarbă, fără grai, cu chipul distrus. 

— Hai să punem mâna pe nemernicii ăştia. 

Vocea îi era rece şi calmă, în ciuda durerii. 

— Inţeles, domnule. 

Howe se aşeză la loc pe scaunul tunarului, cu barca în vizor, în 
vreme ce aceasta se năpustea spre ei de la mai puţin de două sute de 
metri depărtare. Cu ţevile de tun coborâte la maxim, trase 
proiectilele brizante rămase la intervale de o secundă. Primul 
proiectil căzu prea aproape, dar ridică un val imens de apă, care 
înălţă barca până ce aceasta păru să decoleze. Al doilea proiectil 
trecu pe sub barcă şi o scoase complet din apă, cu pupa drept în sus, 
astfel că amândoi văzură cum şase oameni se agaţă cu disperare de 
margini. Al treilea proiectil explodă lângă motoare, aprinzând 
rezerva de combustibil şi transformând barca şi pe ocupanţii acesteia 
într-o minge de foc care începu să se rostogolească spre Seaquest cu 
o viteză înspăimântătoare. 

Cei doi nu mai puteau să se bucure. Sfârşitul lor avea să fie 
violent şi nemilos, după cum şi prevăzuseră. 

Când primele fragmente din barca incendiată loviră turela, York 
şi Howe simţiră o undă uriaşă de şoc sub picioare. Metalul se 

contorsionă grotesc dintr-o parte a punţii în cealaltă. O clipă mai 
târziu, un alt proiectil dislocă turela din locaşul ei şi îi aruncă pe cei 
doi către pasarela din tribord. Se treziră învăluiţi într-un ocean de 
foc, un vârtej arzător care îi aruncă imediat într-un vid nimicitor. 

În timp ce se lupta cu moartea, York zări pentru ultima dată 
Seaquest, o torţă care continua în mod miraculos să plutească, deve- 
nită de nerecunoscut, şi totuşi la fel de sfidătoare precum vulcanul 
care se înălța impasibil în fundal. 

CAPITOLUL 21 


Plonjând în bezna de smoală a tunelului de sub aripa stângă a 
vulturului, văzură că pereţii fuseseră neteziţi şi şlefuiţi ca în 
coridoarele precedente. Pe parcursul primilor metri dincolo de sala 
strămoşilor Costas fusese în frunte, dar curând tunelul se lărgi, şi 
Jack şi Katia putură să înoate în linie cu el. După circa zece metri, din 
podea se formă o scară, cu treptele uzate de timp urcând într-un ritm 
constant pe întreaga distanţă pe care o puteau lumina lămpile lor. 

— De data asta zeii sunt cu noi, zise Costas. Dacă am mai fi stat 
câteva minute la adâncimea asta, am fi rămas aici pe vecie. 

În urcare îşi economisiră energia folosind compensatoarele de 
flotabilitate ca să se înalțe. Pereţii erau sculptați cu o frescă continuă 
de tauri în mărime naturală, a căror forme sinuoase aminteau izbitor 
de picturile cu tauri din Creta minoică. Pe măsură ce urcau, desenele 
păreau să dea din picioare şi să lucească pe fiecare parte a tunelului. 

Chiar când Jack începuse să respire mai uşor, computerul lui îl 
avertiză că intra pe rezerva de oxigen. Jack sesiză o întrerupere de 
moment a regulatorului în clipa în care rezerva intră în funcţiune, 
apoi regulatorul reveni la funcţionare normală. 

— Pe măsură ce urcăm şi presiunea se micşorează, vei primi mai 
mult volum din rezervă, îl asigură Costas. Dacă rămâi fără aer, putem 
respira unul de la celălalt. 

— Minunat. 

Jack se strâmbă prin vizor, după care se concentră să-şi menţină 
flotabilitatea la limita neutralității. 

În următoarele câteva minute nu se auzi decât zgomotul bulelor 
de oxigen care ieşeau prin tuburi. După o sută de metri, Costas le 
făcu semn să se oprească. 

— Acum suntem la şaptezeci de metri sub nivelul mării, îi anunţă 
el. Computerul meu spune că avem nevoie de o pauză de 
decompresie de cinci minute. Chiar dacă am folosit în principal heliu 
şi oxigen, am absorbit mult azot. Trebuie să eliminăm gazul. 

În ciuda durerii mari din partea laterală a trupului, Jack se forţă 
să nu intre în hiperventilaţie. Se prăbuşi epuizat pe trepte şi băgă 
mâna în buzunar după disc. 

— E timpul să mai citim o dată harta, spuse el. 

Ceilalţi doi se aşezară lângă el, iar Jack roti discul până ce 
simbolul ajunse aliniat cu direcţia tunelului. 

— Dacă noi am descifrat corect, suntem aici, de-a lungul 
umărului stâng al vulturului, sublinie Costas. Nu mai avem mult de 
mers de-a lungul acestei rute. Ne apropiem de faţa muntelui. 

— Când se termină tunelul ăsta cotim la dreapta, zise Katia. Apoi 
mergem de-a lungul aripii vulturului până la virajul final spre stânga, 
apoi spre vârful estic. 

— Dacă ne îndreptăm spre căldare trebuie să ne ridicăm cu circa 
o sută de metri şi să mergem patru sute de metri sud, la un gradient 
de treizeci de grade. La un moment dat vom atinge nivelul mării, dar 
vom continua să fim în subteran. 

— Ce se întâmplă dacă pasajul coboară? întrebă Katia. 

— O să fierbem de vii, răspunse Costas fără menajamente. Miezul 
este o masă sfârâitoare de lavă topită şi gaz fierbinte. Chiar şi 
mergând în sus ne-am putea trezi cu drumul barat de lava care s-a 
scurs de la inundație încoace. 

Cronometrele lor sunară simultan alarma ca să arate că pauza de 
cinci minute luase sfârşit. Jack introduse discul la loc în buzunar şi se 
împinse cu greutate de pe scară. 

— Nu avem de ales, zise el. Să ne rugăm ca Ben şi Andy să mai 
reziste un pic. Suntem singura lor speranţă de supravieţuire. 

Când trecură de graniţa de şaizeci de metri, regulatoarele 
începură să înlocuiască azotul cu heliu ca principal gaz inert. Curând 
amestecul lor de respirat avea să difere de aerul atmosferic doar prin 
oxigenul îmbogăţit care le era injectat pe ultimii câţiva metri ca să le 
curețe fluxul sanguin de orice exces de azot. 

Costas o luă în frunte când scara începu să se îngusteze într-un 
tunel strâmt. După o ultimă treaptă, scara coti la dreapta, părând să 
urmeze cursul unei fisuri naturale înainte de a-şi relua direcţia 
iniţială şi de a-i lăsa în faţa intrării într-o altă cavernă. 

— Uite şi intersecţia noastră, chiar la ţanc. 

Lămpile lor dezvăluiră o încăpere lungă de zece metri şi lată cam 
de cinci, cu porţi pe toate cele patru laturi. Oprirea pentru 
decompresie îl înviorase oarecum pe Jack, aşa că acum înotă înainte 
ca să privească mai de aproape. În centru se găsea o masă flancată 
de piedestaluri aşezate aproximativ la doi metri distanţă de fiecare 
colţ. Masa era tăiată din piatră şi avea o bordură ridicată, ca un 
capac răsturnat de sarcofag. Piedestalurile erau nişte bazine de sine 
stătătoare, precum fântânile de botez din bisericile medievale. 

— Nu există şanţuri de scurgere a sângelui şi ar fi fost imposibilă 
aducerea unui animal mare atât de adânc în munte, zise el. 
Sacrificiile erau nişte ritualuri publice, iar la ceremoniile care se 
desfăşurau aici nu puteau asista decât aleşii. 

— O masă de ablaţiune, pentru purificare rituală? propuse 
Costas. 

Katia înotă până la poarta opusă locului lor de intrare. Privi cu 
atenţie în tunelul de dincolo şi îşi stinse lampa de pe cască. 

— Văd lumină, zise ea. Abia se întrezăreşte, dar sunt patru bazine 
la distanţe egale. 

Jack şi Costas înotară spre ea. Şi ei avură impresia că zăresc 
nişte licăriri verzui în depărtare. 

— Suntem la doar cincizeci de metri sub nivelul mării şi la câţiva 
metri sub suprafaţa muntelui. Costas îşi aprinse din nou lampa. Afară 
este dimineaţă devreme, aşa că la o asemenea adâncime trebuie să 
fie vorba de luminiscenţă remanentă. 

— Coridorul corespunde cu una dintre liniile paralele care răsar 
din aripa vulturului, rosti Jack. Pun pariu că aici sunt zonele de 
odihnă, cu ferestre şi balcoane care dau înspre piramide. Exact ca în 
cazul complexului minoic de pe dealurile Therei, o locaţie magnifică, 
servind drept ideal monahic, dar dominând populaţia de pe coasta de 
dedesubt. 

— Am putea ieşi printr-una din aceste ferestre, propuse Katia. 

— Nici o şansă, răspunse Costas. Sunt ca nişte puțuri de 
ventilaţie, probabil mai înguste de un metru. Şi noi nu dispunem de 
timp ca să explorăm. Până acum harta noastră a spus adevărul şi eu 
aş vota ca să continuăm să ne ghidăm după ea. 

Chiar atunci se treziră cuprinşi de o vibraţie ciudată, o agitaţie a 
apei care îl făcu pe Jack să se teamă că e pe punctul de a leşina. 
Urmară alte vibrații, apoi o serie de zgomote ca de ciocan, fiecare 
precedând un zgomot înăbuşit ca de sticlă care se sparge la mare 
distanţă. Nu se putea nicicum ghici direcţia din care venea sunetul. 

— Submarinul! exclamă Katia. 

— E prea distinct, prea îndepărtat, rosti Costas. Orice explozie în 
Kazbek şi noi n-am mai fi aici ca să vorbim despre asta. 

— Am mai auzit acest sunet înainte. Jack se uita la Costas, cu 
ochii scăpărând de mânie chiar şi prin vizor. Cred că este unda de 
şoc produsă de proiectile care lovesc o navă. Deasupra noastră, la 
suprafaţă, se poartă o bătălie pe mare. 

— Orice ar fi, trebuie să găsim o cale de ieşire acum, zise Costas 
pe un ton plin de îngrijorare. Haideţi. 

Înotară către poarta care marca virajul la dreapta indicat de sim- 
bol. După ce trecură de bazine, Costas se opri ca să-şi verifice busola. 

— Spre sud, anunţă el. Acum nu facem decât să urmăm ruta asta 
până unde ne duce şi apoi să cotim la stânga. 

Katia se apropie de intrare la câţiva metri înaintea celorlalţi doi. 
Se opri brusc. 

— Uitaţi-vă în sus, rosti ea cu emoție în voce. 

Deasupra intrării se vedea un pervaz imens sculptat în piatră. 
Partea frontală era plină de simboluri, unele ocupând întreaga 
înălţime de jumătate de metru a pervazului. Erau separate în două 
grupuri de patru, fiecare grup înconjurat de o graniţă incizată, ca un 
desen hierogilific. 

Era evident ce reprezentau. 

— Spicul de grâu. Vâsla. Jumătatea de lună. Şi capetele de mohi- 
can, zise Katia. 

— Este dovada finală, murmură Jack. Discul din Phaistos, discul 
de aur din epavă. Amândouă provin din acest loc. Avem în faţă 
scrierea sacră a Atlantidei. 

— Ce înseamnă? întrebă Costas. 

Katia îşi consulta deja computerul ei de buzunar. Ea şi Dillen pro- 
gramaseră o corespondenţă care potrivea fiecare din simbolurile 
Atlantidei cu echivalentul silabic din scrierea lineară A, furnizând o 
traducere cât de cât potrivită din vocabularul minoic descifrat până 
în acel moment. 

— Ti-ka-ti-re, ka-ka-me-re. 

Katia pronunţă rar sunetele, accentul ei rusesc înmuind uşor sila- 
bele finale ale fiecărui cuvânt. 

Parcurse textul alfabetic, cu Jack şi Costas urmărind cuvintele pe 
măsură ce apăreau pe ecranul LCD. 

— Amândouă sunt în lexiconul minoic, anunţă ea. Ti-ka-ti 
înseamnă „rută/direcţie”. Ka-ka-me înseamnă „mort” sau „moarte”. 
Sufixul re înseamnă „spre” sau „al”. Aşadar, totul se traduce prin 
„ruta morţii”, „calea morţii”. 

Studiară inscripţia de deasupra capetelor lor, cu simbolurile 
ieşind în evidenţă la fel de proaspete ca şi cum ar fi fost săpate cu o 
zi înainte. 

— Nu sună prea promiţător, rosti Costas cu o voce gravă. 

Jack se strâmbă şi ceilalţi doi se uitară la el cu îngrijorare sporită. 
Jack îşi mobiliză ultimele resurse de energie şi o luă înainte pe 
coridor. 

— Asta ar trebui să fie ultima porţiune. Urmaţi-mă. 

Costas întârzie o clipă ca să lege ultimul mosor de bandă de ruc- 
sac. Tot ce vedea din ceilalţi doi era turbulenţa lăsată în urmă de 
picioarele lor în timp ce înotau. Coridorul se înălța cu un unghi 
abrupt, iar din pricina asta licărul lămpilor lor părea tot mai ridicat 
pe tunel. 

— Înaintaţi sub cinci secunde pe metru, îi instrui el. Timpul petre- 
cut de noi în camera aia contează ca altă pauză de decompresie, iar 

la viteza cu care urcăm nu ar mai trebui să ne oprim înainte de a 
atinge suprafaţa. 

Podeaua era neşlefuită, ca şi cum intenţionat ar fi fost lăsată în 
stare brută pentru a ajuta la urcuş. Pe fiecare parte a tunelului se 
vedeau săpături paralele asemănătoare şanţurilor lăsate de căruţe în 
pământ moale. Se treziră brusc la intrarea în altă încăpere, unde 
pereţii dispăreau în beznă, deşi podeaua continua să urce. 

Era o cavernă care întrecea chiar şi „sala strămoşilor”. De jur 
împrejurul lor erau straturi neregulate de piatră care păreau să se 
desprindă. Părţile laterale plonjau într-un hău abrupt, întrerupt doar 
de ieşiturile haotice de lavă care punctau pereţii precum nodurile 
unor copaci bătrâni. Oriunde se uitau vedeau râuri contorsionate de 
lavă, mărturii ale colosalelor forţe care modelaseră acea încăpere din 
miezul fierbinte al pământului. 

— Inima vulcanului trebuie să fie doar la câteva sute de metri 
spre sud, zise Costas. Magma şi gazele au izbucnit prin cenuşa 
compactă a conului, unde au lăsat găuri care apoi s-au solidificat. 
Rezultatul este acest uriaş efect de fagure, un miez gol intercalat cu 
o țesătură de formaţiuni bazaltice. 

Priviră prin apa limpede precum cristalul şi rampa de urcare le 
apăru ca o alee uriaşă, o spinare gigantică de piatră care umplea 
spaţiul cât vedeau cu ochii. Spre stânga lămpile lor luminară un alt 
dig masiv, urmat de un altul la o distanţă egală în spate, amândouă 
plecând în unghi drept din spinarea centrală şi unindu-se cu peretele 
încăperii. 

Costas scoase în evidenţă ceea ce era deja limpede, motivul pen- 
tru care geometria locului părea atât de ciudat de familiară. 

— Spinarea centrală este aripa superioară din simbol. Digurile 
sunt două din proiecţiile dinspre stânga. Suntem pe drumul spre 
casă. 

— Trebuie să le fi părut uluitor primilor oameni care au ajuns în 
această încăpere, zise Jack. Eu cred că cealaltă parte a miezului dis- 
pune, de asemenea, de inserţii bazaltice care radiază în afară acolo 
unde magma a urmat fisurile până la suprafaţă. Dacă tiparul e sime- 
tric, îţi dai uşor seama de ce a căpătat calităţi magice. Era 
întruchiparea sacră a zeului-vultur. 

Katia era vrăjită de cascadele spectaculoase de piatră din jurul 
lor. Era parcă ultima punte de trecere către o fortăreață subterană, 
un ultim test al nervilor, care lăsa pe oricine avea suficient curaj să 
se aventureze de-a lungul ei expus deasupra unui cazan de foc. 

Abia desluşea intrările din perete de la capătul celor două punți 
surori. Chiar în faţa ei, Katia zări lucirea îndepărtată a unui perete 
stâncos, ale cărui dimensiuni erau ascunse de întuneric. Se scutură 

înfiorată când îşi aminti epitetul sumbru de deasupra intrării în 
încăpere. 

Costas porni să înoate cu hotărâre de-a lungul potecii. 

— Jack mai are aer doar pentru câteva minute. A venit vremea să 
ieşim la suprafaţă. 

Jack şi Katia înotară de-o parte şi de alta cu Costas peste 
şanţurile care continuau din tunel. Imediat după ce depăşiră 
răscrucea cu primul pasaj spre stânga, în raza lor vizuală se ivi o 
depresiune la jumătatea spinării centrale care fusese invizibilă de la 
intrare. 

Apropiindu-se de depresiune, în faţa lor se desfăşură un peisaj 
impresionant. Adâncitura se întindea pe toată lăţimea de cinci metri 
a pasajului şi pe o distanţă echivalentă în lungul lui. Era adâncă de 
doi metri şi în ea se cobora pe trepte de o parte şi de alta. Deasupra 
canionului, în dreapta, se vedea o sculptură a unui corn de taur, cu 
laturile verticale tipice şi curba interioară abruptă. O sculptură iden- 
tică se înălța chiar în stânga centrului, iar între ele se găsea o bucată 
masivă de stâncă. Coarnele fuseseră sculptate direct din piatră, iar 
vârfurile lor aproape atingeau pasajul, în vreme ce bucata de stâncă 
semăna cu o platformă lustruită, din marmură albă, la fel ca piatra pe 
care o văzuseră sculptată în forme de animale fantastice lângă aleea 
de procesiune. 

Apropiindu-se ca să vadă mai bine, constatară că platforma ieşea 
în afară cu un metru deasupra hăului. 

— Bineînţeles, ţipă Jack. Inscripţia aia. Nu era „calea morţii” ci 
„calea morţilor”. Încă din clipa în care am dat peste Atlantida m-am 
întrebat unde sunt cimitirele. Acum am aflat. Acea ultimă încăpere 
era o sală mortuară, o cameră de pregătire. Iar aici se descotoroseau 
de morţi. 

Până şi Costas uită pe moment că trebuiau să iasă ca să se 
salveze şi înotă ca să privească mai bine peste hău. Reglă lampa cu 
halogen la nivel maxim câteva secunde, conştient că şi o 
întrebuințare de scurtă durată îi putea epuiza rezerva de energie a 
bateriei. 

— Au ales locul potrivit, comentă el. Lava de jos este un aglome- 
rat, de genul cu uscare rapidă, şi umple prăpastia ca un torent soli- 
dificat. Cu şapte mii de ani în urmă este posibil ca acolo să fi fost o 
fosă activă. Lava topită curge la 1100 de grade Celsius, suficient cât 
să topească o maşină, aşa că aici avem de-a face cu un crematoriu 
gata construit. 

Katia inspecta treptele care duceau la platformă. 

— Aici probabil aduceau cadavrele înainte de a le depune pentru 
călătoria finală, presupuse ea. Distanţa între şanţurile de pe 

platformă este de doi metri, exact cât trebuie pentru un car mortuar. 
Probabil că au fost săpate în timp de picioarele cărăuşilor în decursul 
miilor de procesiuni funerare petrecute aici. 

Jack se holba în adâncurile hăului, punându-și întreaga 
imaginaţie la contribuţie ca să-şi închipuie ultimul ritual care avusese 
loc acolo cu mii de ani înainte. Săpase în multe situri funerare antice, 
căci morţii spuneau adesea o poveste mai interesantă decât resturile 
rămase de la cei vii, iar el personal se aşteptase ca descoperirea lor 
cea mai însemnată să fie o necropolă bogată. Acum ştia că rămăşiţele 
atlanţilor erau pierdute odată cu ei şi rămăseseră codate în genele 
acelor marinari aventurieri care scăpaseră de inundație şi 
împrăştiaseră seminţele civilizaţiei. 

— Aşadar aceasta este lumea subterană a anticilor, rosti el, abia 
respirând. Iar Styxul lor nu era o apă stătută, ci un râu de foc. 

— Charon, bătrânul barcagiu, ar fi zis pas la chestia asta, zise 
Costas. Mie mi se pare ca o poartă a iadului aici. Hai să ieşim înainte 
să deşteptăm zeul păzitor al locului şi acesta să reactiveze furnalul. 

Înotând peste ultima secţiune a rampei, Jack începu să gâfâie. 
Respirația lui şuierătoare se auzea cât se poate de clar şi Katia se 
întoarse alarmată spre el. Costas stătuse pe aproape şi acum îşi opri 
prietenul. 

— E timpul să te ajutăm să respiri, rosti el. 

După ce căută ceva în rucsac, Costas scoase un furtun cauciucat, 
pe care îl împinse într-o supapă din costumul lui Jack. Roti valva de 
câteva ori şi se auzi un şuierat când cele două sisteme se egalizară. 

— Mersi. 

Respirația lui Jack deveni brusc mai uşoară. 

— Avem o problemă, anunţă Costas. 

Jack se concentrase asupra propriei respiraţii, dar acum îşi ridică 
privirea către peretele stâncos care se ridica ameninţător în faţa lor. 

— Un blocaj de lavă, rosti el cu voce slabă. 

Cam la cinci metri în faţa lor, panta se termina în extremitatea de 
nord-est a încăperii. Puteau vedea o intrare, lată cât pasajul şi 
acoperită de un pervaz. Dar toate acestea erau puse în umbră de o 
aglomerare gigantică de lavă solidificată, o depunere hâdă care 
umpluse golul şi lăsase doar o mică deschizătură în partea de sus. 

Costas se întoarse spre Jack. 

— Suntem la doar opt metri sub nivelul mării, în interiorul limitei 
de siguranţă de zece metri pentru toxicitatea oxigenului, aşa că în 
timp ce noi ne ocupăm de asta am putea foarte bine să ne curăţăm 
sângele. 

Îşi puse computerul lui pe manual, procedând la fel şi cu Katia şi 
deschise la maximum valvele de oxigen din costumele lor. Apoi el şi 

Jack înotară în tandem până la gaură şi se zgâiră în spaţiul de 
dincolo. 

— Vâna de lavă trebuie să fi străpuns bazaltul şi să fi intrat în 
coridor cândva după inundație, zise Costas. Deschizătura este 
rezultatul exploziei unei bule mari de gaz. Dacă avem noroc, trebuie 
să existe o cavitate. 

Jack se împinse în deschizătura rugoasă până ce capul şi umerii îi 
dispărură înăuntru. Dincolo de intrare văzu cavitatea deschizându-se 
ca un tunel de ventilaţie cu pereţii găuriţi în locurile unde gazul 
explodase prin lava topită cu forţa unui jet reactiv supersonic. 

— Nu putem trece dincolo cu echipamentele pe noi, rosti el. După 
explozie lava probabil s-a extins pe măsură ce se solidifica, îngustând 
primii metri la dimensiunile unui tunel larg doar cât să încapă Katia, 
darămite eu sau tu. 

Ştiau ce aveau de făcut. Jack începu să-şi  desfacă 
harnaşamentele. 

_ — Pare logic să mă duc eu primul. Tu şi Katia mai aveţi rezerve. 
În plus, eu sunt cel care se poate scufunda liber la patruzeci de metri 
adâncime. 

— Nu cu un glonţ în tine. 

— Lasă-mă să arunc nişte oxigen în tunel, replică Jack. Văd deni- 
velări în tavan care ar putea capta bule de gaz, furnizându-mi astfel 
nişte zone de siguranţă. 

Costas nu răspunse nimic, ezitând din instinct să renunţe la ceva 
din rezervele lor pe sfârşite, dar îşi dădu seama de logica cuvintelor 
lui Jack. Detaşă un regulator de rezervă de pe rucsacul lui şi i-l dădu 
lui Jack. Cu braţul lui lung, Jack întinse furtunul cât putu de mult în 
fisură şi apăsă valva. Se auzi un muget puternic în clipa în care oxi- 
genul pătrunse în spaţiul îngust şi se revărsă ca o cascadă albă de 
apă de-a lungul suprafeţei superioare a rocii. 

Costas urmări cu atenţie cum indicatorul de presiune al buteliei 
scade sub cincizeci de bari şi cum începe să licăre indicatorul de 
avertizare al rezervei. 

— Destul! exclamă el. ă 

Jack dădu drumul valvei şi îşi puse regulatorul la loc. Îşi scoase 
rucsacul şi îl depuse pe o cută de lavă. Intre timp, Costas scoase 
mosorul cu bandă din spatele lui şi îl legă strâns de braţul lui Jack. 

— Semnale standard, îl instrui el. Dacă tragi o dată înseamnă că 
e bine. Tragi de două ori înseamnă că mai vrei oxigen. Dacă tragi 
continuu înseamnă că ai răzbătut dincolo şi te putem urma în 
siguranţă. 

Jack încuviinţă şi verifică instrucţiunile ca să se asigure că înţele- 
sese bine. Odată intrat nu mai putea comunica prin intercom, căci 


216 


trebuia să-şi scoată vizorul ca să aibă acces la bulele de oxigen din 
tunel. Desfăcu piedica de siguranţă de pe cască şi se uită la Costas, 
care tocmai verificase cu ajutorul computerului că îndepliniseră cu 
toţii treptele de decompresie. 

— Gata. 

— Transfer la regulator. 

După ce Costas degajă cordonul care îl lega de Jack, acesta 
strânse din ochi şi îşi puse la loc casca, în acelaşi timp introducându- 
şi regulatorul în gură şi scoțând dintr-un buzunar masca pentru faţă 
folosită în situaţii de urgenţă. Şi-o apăsă pe faţă şi suflă pe nas 
pentru a limpezi apa, rămânând nemişcat câteva clipe ca să se 
dezmeticească din pricina şocului dat de senzaţia de rece. 

După ce desprinse o lanternă subacvatică de mână, Jack se trase 
aproape de deschizătură, cu Costas îndeaproape pe urmele lui ca să 
se asigure că furtunul nu era întins la maximum. Apucând pervazul 
de deasupra intrării, Jack simţi o crestătură acolo unde lava se 
depusese peste suprafaţa de piatră. Degetele lui trasară forma unui 
simbol săpat adânc în bazalt. 

Se întoarse spre Katia şi gesticulă din toate puterile. Ea 
încuviinţă cu mişcări exagerate ale capului, după care îşi fixă privirea 
asupra lui, în mod clar mult mai preocupată de şansele lui de a reuşi 
să treacă prin tunel. 

Jack se întoarse şi se relaxă complet, cu trupul atârnat de pervaz 
şi cu ochii închişi. Folosind tehnica scafandrului fără tub, inspiră 
încet şi profund ca să-şi satureze corpul cu oxigen. După circa un 
minut îi făcu semn lui Costas că totul e în regulă şi îşi puse palma 
peste regulator. Inspiră rapid de cinci ori la rând, apoi expiră cu 
putere şi se lansă înainte, înconjurat de o explozie de bule. 

Costas întinse mâna ca să apuce banda, care se transformase în 
cel mai preţios fir al vieţii pentru ei. Când aceasta începu să i se 
deruleze printre degete, rosti încetişor printre dinţi: 

— Noroc, prietene. Avem nevoie de aşa ceva. 

CAPITOLUL 22 


Pe primii metri Jack fu nevoit să-şi croiască drum cu mâinile prin 
spaţiul strâmt al tunelului, acolo unde lava se revărsase peste 
intrare. İşi simţi costumul rupându-se în timp ce se freca de 
aglomerarea rugoasă de lavă. Se uită înapoi ca să se asigure că 
banda nu păţise nimic, apoi porni repede prin tunel, cu braţele 
întinse şi lampa luminând drept în faţă. 

Pe măsură ce înainta cu greu sesiză tendinţa de urcare a 
tunelului acolo unde lava se mulase pe panta ascendentă a 
coridorului. Se întoarse pe spate şi zări mici zone de luminozitate pe 
tavan, în locurile în care se adunase oxigenul eliberat de regulatorul 
lui Costas. La aproape un minut după ce respirase ultima dată îşi 
băgă capul într-o zonă cu oxigen care umplea o cavitate din lava 
solidificată. 

Inspiră de trei ori în succesiune rapidă, în acelaşi timp 
verificându-şi contorul de adâncime şi rupând un băț luminos chimic 
pe care îl lăsă în bula de oxigen ca să-i ghideze pe ceilalţi. 

— Trei metri sub nivelul mării, îşi spuse el. Floare la ureche. 

Se ghemui din nou şi îşi croi mai departe drum prin coridor. 
Aproape imediat acesta se bifurcă. Işi zise că unul dintre ele ducea 
afară, în vreme ce celălalt urmărea fisura pe unde pătrunsese lava. 
Era o decizie de viaţă şi de moarte, care avea să determine soarta 
celorlalţi doi. 

După ce îşi verifică busola, Jack înotă cu hotărâre în sus prin cori- 
dorul din stânga, expirând uşor ca să-şi menajeze plămânii, care 
puteau fi afectaţi din pricina descreşterii presiunii. In faţa lui apăru 
un soi de irizare, pe o suprafaţă prea mare ca să fie doar o bulă de 
oxigen prinsă de tavanul tunelului. 

În vreme ce se târa cu o disperare sporită prin stratul tot mai 
îngust de rocă, plămânii începură să-l doară. Reuşi să treacă de lavă 
şi ieşi la suprafaţă, aproape strivindu-şi ţeasta de tavanul de stâncă. 
Inspiră de mai multe ori cu nesaţ, apoi ieşi clătinându-se din apă. 
Atinsese nivelul mării, dar se afla tot în măruntaiele vulcanului. 
Coridorul din faţa lui nu indica nici o ieşire, chiar dacă el continuase 
să urce. 

Trecuseră doar trei minute de când se despărţise de Costas şi de 
Katia, dar i se părea o veşnicie. Luptându-se să nu-şi piardă 
cunoştinţa, îşi concentră toate energiile asupra benzii portocalii care 


218 


se întindea în spatele lui şi trase de ea fără întrerupere până ce 
aceasta se înmuie în mâinile lui şi el rămase nemişcat. 

Costas se ivi într-o adevărată cascadă de apă, ieşind la suprafaţă 
ca o balenă. Katia apăru şi ea câteva secunde mai târziu şi începu 
imediat să se îngrijească de rana lui Jack. Pe chip i se citi îngrijorarea 
din clipa în care zări crusta de sânge scurs prin gaura din costumul 
lui. 

Costas îşi smulse masca şi răsuflă greu. Părul negru i se lipise de 
frunte, iar chipul i se înroşise complet. 

— Amintiţi-mi să ţin regim, gemu el. M-am cam chinuit pe ultima 
porţiune. 

Se luptă să iasă la marginea apei şi îşi dădu jos labele de înotător. 
Jack îşi revenise destul cât să se ridice în coate şi să deşurubeze 
proiectorul de la lanternă, astfel ca becul să lumineze în jurul lor. 

— Fii binevenit în clubul celor care trebuie să slăbească, replică 
el. Mă simt ca şi cum am trecut printr-un tocător de carne. 

Vocile lor răsunau puternic, după ce se auziseră atâta vreme doar 
prin intercom. Jack se ridică mai sus pe pantă şi se strâmbă de 
durere. 

— Am pus rucsacul Katiei chiar în interiorul tunelului, zise 
Costas. E suficient amestec acolo pentru ca doi dintre noi să se 
întoarcă respirând alternativ la submarin în caz că e nevoie. 
Totodată, am legat capătul benzii de băţul luminos din bula de aer. 
Dacă trebuie să ne întoarcem, tot ce avem de făcut e să ne amintim 
să o facem la dreapta când ajungem la bifurcația aceea. 

Apa era impregnată cu mici bule care se spărgeau de suprafaţă. 
Se uitară toţi trei la ea în vreme ce îşi trăgeau sufletul. 

— Ciudat, rosti Costas. Se pare că e vorba de mai mult decât de 
rămăşiţele de oxigen din regulator. Trebuie să fie vorba de un soi de 
descărcare gazoasă din fisura aia. 

Acum, că ieşiseră cu toţii în siguranţă, puteau să se uite în linişte 
în jur. Înaintea lor se vedea un alt coridor săpat în piatră, conducând 
inexorabil în sus, cu toate că priveliştea era complet diferită. 

— Sunt alge, zise Costas. Probabil că aici lumina naturală este 
suficient de puternică pentru fotosinteză. Trebuie să fim mai aproape 
de exterior decât am crezut. 

După ce zgomotul bulelor încetă, auziră limpede sunetul constant 
al unor picături. 

— Apă de ploaie, zise Costas. Vulcanul trebuie să fie saturat de 
apă după furtună. Probabil că deasupra lui este o ciupercă de vapori 
de dimensiunile unei explozii nucleare. 

— Cel puţin Seaguest n-ar trebui să aibă nici o problemă să ne 
găsească. 

Jack rosti cuvintele cu greutate şi se ridică în genunchi. Oxigenul 
inspirat îl susţinuse prin tunel, dar acum organismul lui se străduia 
din răsputeri să elimine resturile de azot. Se clătină când se ridică în 
picioare, atent să evite zonele alunecoase datorate apei de ploaie 
care căzuse în jurul lor. Ştia că încercările lor nu luaseră sfârşit. 
Reuşise să se descurce cu rezerva de aer, dar acum, în lipsa efectului 
aproape anesteziant al apei reci, durerea devenise de nesuportat. 

Jack zări privirile preocupate ale celorlalţi. 

— N-am nimic. Costas, preia conducerea. 

Katia se uită la Jack chiar în clipa când vru să se mişte. 

— Oh, aproape că am uitat. 

Pielea ei măslinie şi părul negru sclipeau din pricina apei care 
curgea de pe ele. 

— Inscripţia aceea de pe pervaz, zise ea. M-am uitat la ea în timp 
aşteptam ca tu să treci prin tunel. Primul simbol era capul de mohi- 
can, silaba at. Sunt sigură că al doilea simbol era spicul de grâu, al 
sau la. Nu am nici o îndoială că inscripţia completă se traduce prin 
Atlantis. Era reperul nostru final. 

Jack dădu din cap, prea ameţit ca să vorbească. 

Începură să urce panta. Acum, că se descotorosiseră de echipa- 
mentele de respirat, nu mai dispuneau de lămpile care făceau parte 
din ansamblul căştii. Lanternele erau proiectate ca mijloace de 
iluminat de urgenţă, iar folosirea lor continuă seca energia bateriilor. 
Chiar în timpul suişului, luminile începură să pâlpâie, apoi să 
pălească la unison. 

— A venit vremea iluminatului chimic, anunţă Costas. 

Îşi băgară lanternele în buzunare, iar Costas şi Katia aprinseră 
beţele lor luminoase. Combinate cu efectul slab al luminii naturale, 
beţele furnizau o aură nepământeană, un licăr care amintea sinistru 
de iluminatul de urgenţă activat de ei în camera de control a 
submarinului. 

— Staţi aproape unul de altul, avertiză Costas. Chestiile astea 
rezistă ore întregi, dar abia dacă iluminează podeaua. Nu ştim la ce 
să ne aşteptăm. 

După ce luară o curbă prin tunel, izul acru care le iritase nările 
de când ieşiseră la suprafaţă deveni brusc extrem de puternic. O 
briză caldă îl purta împreună cu miasma dulce a putreziciunii, ca şi 
cum morţii Atlantidei ar fi continuat să se descompună în mormântul 
lor de la mare adâncime. 

— Dioxid de sulf, anunţă Costas, cu nările adulmecând aerul. 
Neplăcut, dar lipsit de toxicitate dacă nu stăm prea mult pe aici. Tre- 
buie să fie o fosă activă în apropiere. 

Continuându-şi drumul în sus văzură locul unde un alt canal de 
lavă erupsese, revărsându-şi conţinutul ca o pompă de beton pe 
podeaua tunelului. Lava era dură şi rugoasă, dar nu le restrângea 
spaţiul de trecere. Locul prin care ieşise era plin ca un fagure de 
fisuri şi de crăpături, sursa brizei puturoase care se intensifica cu 
fiecare pas al lor. 

— Aceste două canale de lavă pe care le-am întâlnit sunt relativ 
recente, zise Costas. Probabil că au izbucnit după inundație, altfel 
preoţii ar fi dispus curăţarea lor şi repararea tunelului. 

— Trebuie să fi existat erupții similare în timpul Atlantidei, rosti 
Katia. Locul ăsta este mult mai activ decât bănuiesc geologii. Suntem 
înăuntrul unei bombe cu ceas. 

Jack se lupta cu durerea, o senzaţie copleşitoare care se accentua 
pe măsură ce efectul sedativ al apei reci se stingea. Acum fiecare res- 
piraţie îi provoca un junghi, iar fiecare pas - o străfulgerare de 
durere care îl aducea în pragul leşinului. 

— Voi doi mergeţi mai departe. Trebuie să luăm contact cu 
Seaquest de îndată ce va fi posibil. Vă voi urma când o să pot. 

— Nici vorbă. Costas nu-l văzuse niciodată pe prietenul lui 
acceptând înfrângerea şi ştia că Jack avea să se forţeze până ce avea 
să cadă, indiferent de obstacole. Dacă va fi nevoie, te car eu în spate. 

Jack îşi mobiliză ultimele resurse de putere şi se luă încet, 
chinuit, după ceilalţi doi peste stratul de lavă, măsurându-şi paşii cu 
atenţie peste formațiunile haotice. Înaintarea deveni mai uşoară din 
momentul în care panta se transformă într-o serie de trepte subţiri. 
Cam la douăzeci de metri dincolo de lavă, coridorul viră spre sud, 
dimensiunile lui pierzându-şi treptat regularitatea pe măsură ce 
pereţii cedau în faţa formelor naturale ale fisurii vulcanice. Când 
tunelul se îngustă şi mai mult, începură să urce în şir indian, cu 
Costas în frunte. 

— Văd lumină în faţă, anunţă el. Asta trebuie să fie. 

Panta deveni brusc mai abruptă. Curând se treziră că se târăsc în 
patru labe. Pe măsură ce se apropiau de aura luminoasă, algele le 
îngreunau tot mai mult paşii. Costas trecu în sfârşit peste ultimul hop 
şi se întoarse ca să-i dea lui Jack o mână de ajutor. 

leşiseră pe lângă un soi de tunel lat de trei metri şi adânc tot de 
trei, cu părţile laterale netezite de milenii de eroziune. Pe fundul 
conductei curgea un fir de apă care părea să se scurgă către un 
canion îngust. Mugetul îndepărtat al apei căzând se auzea perfect, 
dar priveliştea le era blocată de un strat gros de ceaţă. Spre dreapta, 
tunelul se îndrepta spre peretele stâncos, dincolo de care se vedea o 
lumină licărind. 

Costas se uită la consolă ca să-şi verifice altimetrul. 

— Am calculat înălţimea vulcanului înainte de inundație ca fiind 
la trei sute cincizeci de metri deasupra nivelului mării. Acum suntem 
la o sută treizeci şi cinci de metri deasupra nivelului actual al mării, 
ceea ce înseamnă doar optzeci de metri sub nivelul vârfului. 

Penetrând vulcanul prin partea nordică, acum se găseau cu faţa 
spre vest. Forma coridoarelor reflecta gradientul ridicat al pantelor 
din vârful muntelui. În faţa lor, gura neagră a tunelului părea să 
plonjeze înapoi în labirint, dar, cu toate acestea, nu mai putea fi mult 
până afară. 

— Fiţi atenţi, îi avertiză Costas. Un pas greşit şi hornul ăsta ne va 
trimite drept în iad. 

Pierduseră noţiunea timpului de când se îmbarcaseră în DSRV de 
pe Seaquest cu o zi înainte. Aglomerarea de stânci se transformase 
într-un univers crepuscular de umbre şi de forme licăritoare. Se apu- 
cară să urce un şir scurt de trepte tăiate în stâncă, într-o zonă în care 
conducta deveni tot mai întunecată, astfel că fură iarăşi obligaţi să se 
bazeze pe lumina ciudată emisă de lămpile lor chimice. 

Tunelul urma forma bazaltului, stratigrafia pereţilor înfăţişând 
clar aşezarea straturilor succesive. Pârâiaşul de apă slăbise lava 
plină de gaze din con, iar cenuşa şi reziduurile vulcanice erau acum 
comprimate ca un strat de beton cu bucăţi de piatră ponce încastrate 
în model. Cu cât se căţărau mai sus, cu atât roca devenea mai 
poroasă, cu apa de ploaie căzând prin ieşiturile care se vedeau în 
tavan. Temperatura devenea tot mai ridicată. 

După circa douăzeci de metri, tunelul se îngustă, forțând apa 
care curgea spre ei să se restrângă sub forma unui torent violent. 
Jack se împletici într-o parte, cu trupul străbătut brusc de fiori de 
durere. Katia se repezi să-l ajute să stea în picioare ca să lupte contra 
curentului care le ajungea acum la nivelul mijlocului. Cu o încetineală 
agonizantă, cei doi se forţară să treacă de obstacol, în vreme ce 
Costas merse mai departe şi dispăru în vălul de ceaţă. Pe măsură ce 
înaintară, pereţii se lărgiră iarăşi şi torentul redeveni un firicel de 
apă. Dădură un colţ şi îl văzură pe Costas stând nemişcat, cu silueta 
proiectată pe un fundal de iluminare opacă. 

— Este lumină naturală, anunţă el emoţionat. Trebuie să fim chiar 
sub căldare. 

Deschiderea de sus era suficient de largă ca să permită luminii 
zilei să dezvăluie scara uluitoare a încăperii din faţa lor. Era o 
rotondă vastă, cu un diametru şi o înălţime de cel puţin cincizeci de 
metri, cu o deschidere circulară ce încadra cerul ca un ochean 
gigantic. Lui Jack îi amintea de Pantheon-ul din Roma, anticul templu 
dedicat tuturor zeilor, cu cupola lui ameţitoare reprezentând 
măiestria umană în cele mai înalte culmi. 

Apariţia din centru era şi mai năucitoare. Dinspre cer până la 
podea se vedea o coloană imensă de gaz, exact de lăţimea 
ocheanului. Părea să proiecteze lumina zilei chiar în jos ca un 
fascicul gigantic, un stâlp incandescent de lumină palidă. 

După ce se holbară uluiţi câteva clipe la fenomen, îşi dădură 
seama că acea coloană se năpustea spre cer cu o viteză ameţitoare, 
dându-le iluzia că ei înşişi erau atraşi inexorabil spre adâncimile 
înfricoşătoare ale vulcanului. Instinctul le spunea că ar fi trebuit să 
se audă un muget înfiorător, şi totuşi încăperea era ciudat de tăcută. 

— Sunt vapori de apă, exclamă în cele din urmă Costas. Aşadar 
asta se întâmplă cu apa de ploaie care nu se scurge afară. Acolo jos 
trebuie să fie un adevărat furnal încins. 

Căldura tot mai intensă pe care o simţiseră în cursul ascensiunii 
lor emana din coloana din faţa lor. 

Se aflau la marginea exterioară a unei platforme vaste care 
înconjura rotonda la câţiva metri deasupra spaţiului central. De jur 
împrejurul perimetrului, în stâncă, fuseseră tăiate porţi spaţioase de 
acces, identice cu cea prin care pătrunseseră ei. Fiecare poartă avea 
deasupra simbolurile de-acum bine-cunoscute. Dincolo de marginea 
interioară a platformei se vedea spaţiul central al încăperii. leşind 
din coloana de vapori se vedeau patru scaune de piatră, fiecare în 
formă de coarne de taur şi aranjate în direcţiile punctelor cardinale. 
Scaunul dinspre ei era obstrucţionat de platformă, dar în mod clar 
era mai larg decât celelalte, cu vârfurile coarnelor înălțându-se spre 
ochean. 

— Trebuie să fie un fel de sală a tronului, zise Costas, complet 
năucit. O cameră de audienţe pentru marii preoţi. 

— Sala strămoşilor. Camera funerară. lar acum sala de audienţe, 
murmură Katia. Asta trebuie să fie ultima noastră oprire către sfântul 
sfinţilor. 

De când plecaseră de pe submarin fuseseră într-o stare de 
permanentă excitare nervoasă, intensificată de fiorul descoperirilor. 
Acum, că se confruntau chiar cu miezul vulcanului, exuberanţa lor 
era temperată de nelinişte, ca şi cum ar fi ştiut că revelaţia finală nu 
avea să se producă fără un preţ. Chiar şi Costas ezita, nevrând să 
părăsească siguranţa tunelului şi să se arunce în necunoscut. 

Jack fu cel care rupse vraja momentului şi îi împinse înainte. Se 
întoarse către ceilalţi doi, cu faţa contorsionată de durere. 

— Intr-aici ne ducea textul, rosti el. Sanctuarul din Atlantida e pe 
undeva pe aici. 

Fără să mai adauge nimic, se împinse şi şchiopătă înainte. 
Reuşea să nu se prăbuşească doar datorită puterii voinţei. Costas 

mergea alături de el, iar Katia imediat în spate, cu chipul impasibil în 
vreme ce se îndreptau spre buza platformei. 

Chiar în momentul în care tronul începu să apară în raza lor 
vizuală peste marginea platformei, toţi trei fură orbiţi de un fascicul 
luminos. Din instinct se lăsară în jos şi îşi acoperiră ochii. Printre 
degete reuşiră să desluşească două siluete care se iviseră în stânga şi 
în dreapta lor. 

Aproape la fel de repede precum apăruse, lumina orbitoare 
dispăru. Când vederea li se mai limpezi, observară că siluetele erau 
îmbrăcate în costume negre, la fel ca ale atacatorilor de pe submarin, 
şi fiecare dintre ele purta o armă Heckler & Koch MP5 legănându-se 
ameninţător la nivelul şoldului. Jack şi Costas ridicară mâinile în sus; 
n-ar fi avut nici o şansă să recurgă la armele proprii înainte de a fi 
ciuruiţi de o ploaie de gloanţe. 

În faţa lor, un şir de douăsprezece trepte înguste cobora către 
platforma centrală. De lângă trepte era îndreptat spre ei un far. O 
alee înălţată conducea drept spre sculptura în forma coarnelor de 
taur ale cărei vârfuri le văzuseră de deasupra marginii platformei. 
Era spătarul impunător al unui scaun masiv de piatră, mult mai plin 
de ornamente decât celelalte. 

Scaunul era ocupat. 

— Doctor Howard! Ce plăcere să te cunosc în sfârşit. 

Jack recunoscu vocea. Era acelaşi ton tărăgănat şi gutural pe 
care îl auzise prin radioul de pe Seaquest venind dinspre Vultura cu 
trei zile înainte. El şi Costas fură îmbrânciţi cu brutalitate în jos pe 
trepte, unde silueta umflată a lui Aslan le apăru în raza vizuală. 
Stătea tolănit pe scaun, cu picioarele bine înfipte în pământ şi 
ţinându-şi mâinile enorme pe braţele de piatră. Chipul lui palid şi 
fără vârstă aproape că semăna cu al unui preot din vechime dacă 
trupul lui masiv nu ar fi trădat excesele la care se dedase în viaţă. 
Îmbrăcat în roba lui lungă şi largă, de un roşu strălucitor, şi cu 
trăsăturile orientale ale feţei, Aslan părea întruchiparea unui despot 
oriental, o imagine desprinsă direct de la curtea lui Gingis Han, dacă 
n-ar fi fost înconjurat de războinicii moderni, purtând fiecare în mâini 
câte un pistol mitralieră. 

Chiar în dreapta lui Aslan stătea o siluetă măruntă, ciudat de 
diferită de restul anturajului. Era o femeie cu trăsături şterse, care 
purta o haină de ploaie cenuşie cu glugă şi îşi ţinea părul strâns la 
spate în coc. 

— Olga Ivanovna Borţeva, şuieră Katia. 

— Asistenta ta de cercetări mi-a fost de cel mai mare ajutor, tună 
Aslan, plin de voie bună. De când s-a prezentat înapoi la mine v-am 
ţinut nava sub supraveghere continuă. De mult timp voiam să vizitez 

această insulă. Din fericire, oamenii mei au găsit o cale de a pătrunde 
în această încăpere din afară. Se pare că am ajuns aici la tanc. Brusc, 
tonul i se înăspri. Mă aflu aici ca să pretind dreptul asupra unei pro- 
prietăţi pierdute. 

Costas nu se mai putu abtine şi sări înainte. Fu imediat aruncat la 
pământ, în vreme ce ţeava unei arme i se înfipse în stomac. 

— Costas Demetrios Kazantzakis, pufni dispreţuitor Aslan. Un 
grec. 

În timp ce Costas se chinuia să se ridice în picioare, Aslan îşi 
întoarse atenţia spre Katia. Ochii negri i se îngustară şi în colţurile 
gurii îi apăru urma unui zâmbet. 

— Katia Svetlanova. Sau mai bine să îţi spun Katia Petrovna 
Nazarbetov. 

Ochii Katiei se uitau sfidători la Aslan. Jack îşi simţi picioarele 
trădându-l şi corpul i se prăbuşi. Replica ei păru să vină de la 
altcineva, dintr-o lume tenebroasă ruptă complet de realitate. 

— Tată. 

CAPITOLUL 23 


Ben se agită aproape imperceptibil pe locul lui, neslăbind din 
ochi fasciculul de lumină care răzbătea dinspre camera de comandă 
aflată la celălalt capăt al coridorului. Menţinuse aceeaşi poziţie ore în 
şir, fiind înlocuit doar pentru scurte perioade de timp de către Andy, 
din compartimentul torpilelor de dedesubt. Cu corpul lipit de perete 
şi acoperit de precipitat alb, Ben părea aproape o parte componentă 
a submarinului, deosebindu-se foarte puţin de macabrul cadavru al 
zampolit-ului care atârna în întuneric la doar câteva zeci de 
centimetri distanţă în spate. 

În ciuda costumului său ermetic, frigul i se strecurase treptat în 
oase, iar degetele care stăteau încleştate pe trăgaciul armei 
automate îi amorţiseră de ore întregi. Cu toate astea, ştia cum să 
facă faţă durerii, cum să respingă orice alte senzaţii în afara celor de 
care avea nevoie ca să vadă şi să aştepte. Cu ani de zile înainte 
învățase că adevăratul test al durității era rezistenţa extremă, acea 
rară calitate care îl evidenţiase printre ceilalţi candidaţi care 
doriseră să intre în rândul Forţelor Speciale. 

Îşi scosese vizorul, şi chiar înainte de a sesiza vreo mişcare, simţi 
un miros acru. 

— Am reuşit să fac rost de-o zeamă. Andy se strecură în spatele 
lui şi îi întinse o cană aburindă. Nişte zaț sovietic nenorocit. 

Ben mormăi ceva, dar strânse recunoscător cafeaua în mâna lui 
liberă. Nu dispuneau de altă hrană în afara batoanelor energetice de 
ciocolată din rezervele lor de urgenţă, dar găsiseră nişte sticle cu apă 
sigilate în sala de mese şi se asiguraseră că nu se deshidratează. 

— Ceva nou? întrebă Andy. 

Ben clătină din cap. Trecuseră aproape optsprezece ore de când 
Jack, Costas şi Katia plecaseră şi o zi de când nu mai văzuse lumina 
soarelui. Ceasurile le spuneau că afară se lăsa seara, şi totuşi, fără 
nici o legătură cu lumea de afară, nu prea aveau cum să-şi dea seama 
de trecerea timpului. În faţa lor, duşmanii lor îşi consolidaseră 
zgomotos poziţia sub sasul de salvare. Perioadele de activitate şi 
vociferările erau întrerupte de tăceri prelungi. Ore întregi înduraseră 
gemetele şi scâncelile unui rănit până ce un foc înfundat de armă 
pusese capăt chinurilor omului. Cu o jumătate de oră înainte se 
auzise o pocnitură puternică. Ben îşi dăduse seama că era vorba de 
submersibilul inamic care se lipise de propriul vehicul submarin de 
salvare. În plus, auzise zgomot de paşi pătrunzând în interior. Bătuse 

cu degetele în carenă un cod stabilit dinainte ca Andy să i se alăture 
în aşteptarea a ceea ce putea fi mai rău. 

— Incepem. Și 

Brusc, o torţă lumină coridorul dinspre ei. În ciuda strălucirii, nici 
unul dintre cei doi nu îndrăzni să clipească măcar. Ben lăsă cana jos 
şi desfăcu piedica de pe arma automată, iar Andy îşi scoase pistolul 
Makarov şi se făcu nevăzut în beznă de cealaltă parte a peretelui 
metalic. 

Se auzi o voce de bărbat, răguşită şi încordată, vorbind pe 
jumătate în rusă, pe jumătate în engleză. 

— Marinari de pe Seaquest! Vrem să discutăm. 

Ben răspunse cu duritate în rusă: 

— Dacă vă apropiaţi, vom distruge submarinul. 

— Nu va fi nevoie. 

De această dată cuvintele fuseseră rostite în engleză, de către o 
femeie. Ben şi Andy îşi ţinură privirile în jos, conştienţi că o orbire de 
o clipă din pricina torţei le putea provoca pierderea avantajului 
poziţional. Îşi dădură seama că femeia o luase înaintea bărbatului şi 
se găsea acum la doar cinci metri în faţa lor. 

— Sunteţi nişte pioni în jocurile făcute de alţii. Veniţi la noi şi veţi 
fi recompensaţi din belşug. Vă puteţi păstra armele. 

Tonul dur al femeii da răceală şi asprime accentului ei. 

— Repet, zise Ben. Un singur pas. 

— Vă aşteptaţi prietenii. Se auzi un râs dispreţuitor. Katia, rosti 
ea, scuipând parcă cuvântul, nu contează, dar am avut plăcerea de a 
mă întâlni cu doctorul Howard în Alexandria. Interesantă discuţia 
despre localizarea Atlantidei. Şi ce mi-a plăcut cel mai mult a fost să 
îi revăd pe el şi pe doctorul Kazanzakis în această dimineaţă. 

— Aţi fost avertizaţi pentru ultima oară. 

— Aşa-zişii voştri prieteni sunt morţi sau captivi. Nava voastră 
este distrusă. Nimeni altcineva nu cunoaşte localizarea acestui 
submarin. Iniţiativa voastră este condamnată. Veniţi alături de noi şi 
vă veţi salva vieţile. 

Ben şi Andy ascultară impasibili, nici unul dintre ei necedând în 
vreun fel. Ben se uită la Andy, apoi se întoarse. 

— Nici nu poate fi vorba de aşa ceva, zise el. 


Jack se trezi tresărind din pricina razelor soarelui de dimineaţă 
care i se jucau pe faţă. Deschise ochii, privi buimac în jur, apoi îi 
închise la loc. Îşi zise că visa. Zăcea pe spate în mijlocul unui pat 
împărătesc, pe nişte cearşafuri proaspăt spălate. Patul ocupa o latură 
a unei camere imense, cu pereţii albi şi plini de mai multe picturi 
moderniste, pe care Jack părea să le mai fi văzut undeva. In partea 

cealaltă a încăperii se vedea o fereastră boltită uriaşă, dincolo de 
care se zărea cerul complet senin şi o linie de dealuri luminate de 
soare. 

Vru să se scoale din pat şi simţi un junghi dureros în partea 
stângă. Se uită într-acolo şi constată că pieptul îi era înfăşurat într-un 
bandaj, sub un şir întreg de vânătăi. Brusc îşi aminti totul, aventura 
lor extraordinară în vulcan, ultima lor trecere în sala de audienţe, 
imaginea lui Costas trântit pe jos şi gemând de durere şi Katia stând 
lângă el. Sări ca ars când îşi aminti ultimul cuvânt rostit de ea. Nu-i 
venea să creadă ce auzise. 

— Bună dimineaţa, doctor Howard. Gazda dumneavoastră vă 
aşteaptă. 

Jack îşi ridică privirea şi zări un bărbat de vârstă incertă stând în 
uşă. Avea trăsături mongoloide, dar vorbea engleza cu un accent la 
fel de ireproşabil ca şi uniforma pe care o purta. 

— Unde sunt? ceru Jack să afle cu o voce morocănoasă. 

— Toate la timpul lor, domnule. Vreţi la baie? 

Jack se uită în direcţia indicată de om. Ştia că nu avea nici un 
sens să facă pe recalcitrantul, aşa că se dădu jos şi păşi pe podeaua 
finisată cu parchet luxuriant de mahon. Intră în baie, ignoră jacuzzi- 
ul şi se mulţumi cu duşul. Când se întoarse, descoperi un rând 
complet de haine noi pentru el, o cămaşă neagră Armani, pantaloni 
albi şi pantofi de piele Gucci, toate măsura lui. Cu barba lui de trei 
zile şi trupul călit de încercările prin care trecuse, i se părea ciudat 
să îmbrace haine de lux, dar era oricum recunoscător că scăpase de 
costumul de scafandru cu materialul acela impregnat de sânge şi de 
apă de mare. 

Îşi dădu pe spate părul des şi îl zări pe servitor aşteptând discret 
dincolo de cadrul uşii. 

— Bun, rosti Jack printre dinţi. Hai să mergem la domnul şi 
stăpânul tău. 

Urmându-l pe servitor în ascensor, Jack îşi dădu seama că 
încăperea pe care o ocupase făcea parte dintr-un ansamblu de 
camere independente împrăştiate peste culmile şi pantele dealurilor, 
toate legate între ele printr-o reţea de coridoare tubulare care radia 
dintr-o zonă centrală înălţată în vale. 

Edificiul în care intrau acum era o clădire mare, circulară, dotată 
cu o cupolă albă, strălucitoare. În timp ce se apropiau de ea, Jack 
văzu că pereţii exteriori fuseseră ridicaţi oblic ca să capteze căldura 
emanată de soarele dimineţii care strălucea peste întreaga vale. 
Dedesubt se vedea o altă baterie de panouri solare lângă o structură 
care arăta ca o staţie electrică. Întregul complex părea bizar de futu- 

rist, ca o parodie a unei staţii lunare, şi totuşi mai complex decât 
orice concepuse NASA până atunci. 

Însoţitorul închise uşile în spatele lui Jack, care păşi cu prudenţă 
în încăpere. Nimic din decorul utilitar al exteriorului nu îl pregătise 
pentru scena din interior. Era o replică fidelă a Panteon-ului din 
Roma. Spaţiul vast avea exact dimensiunile originalului, fiind 
suficient de spaţios ca să găzduiască o sferă cu un diametru mai 
mare de patruzeci de metri, mai mare chiar decât Basilica Sfântul 
Petru din Vatican. Prin deschizătura din tavan, aflată undeva la mare 
înălţime, o rază de lumină îmbrăca interiorul într-o lumină filtrată, 
probabil la fel cum se întâmpla în cazul originalului în secolul al II-lea 
înainte de Hristos. 

Sub dom, pereţii rotondei erau întrerupţi de o succesiune de nişe 
profunde şi de firide superficiale, fiecare dintre acestea fiind flancată 
de coloane de marmură cu capiteluri sofisticate. Podeaua şi pereţii 
aveau încastrate bucăţi de marmură exotică din perioada romană. La 
o simplă privire, Jack identifică porfirul roşu egiptean, favoritul 
împăraţilor, lapis lacedaemonis verde din Sparta şi frumosul giallo 
antico, de culoarea mierii, din Tunisia. 

Pentru Jack, toate astea reprezentau mai mult decât o toană de 
anticar la scară mare. In locul catafalcurilor de regi, nişele erau pline 
cu cărţi, iar firidele cu picturi şi sculpturi. Arcada uriaşă de lângă 
Jack era, de fapt, un auditoriu cu mai multe rânduri de scaune 
luxoase postate în faţa unui ecran de cinema de mari dimensiuni, iar 
de jur împrejurul încăperii se vedeau computere. Exact în partea 
cealaltă a arcadei se găsea o fereastră imensă, orientată spre nord. 
Culmea îndepărtată pe care Jack o zărise din dormitorul lui umplea 
aici priveliştea, cu marea înspre stânga. 

În centru se găsea cea mai uluitoare suplimentare a modelului 
antic de sală. Era o imagine care îmbina perfect ultramodernul cu 
concepţia romană antică. Era un proiector de planetariu, lucind ca o 
rachetă pe piedestalul lui. În Antichitate, iniţiaţii puteau privi în sus 
şi vedea ordinea triumfând asupra haosului. Aici fantezia fusese 
împinsă cu un pas mai departe, într-un tărâm periculos al nălucilor, 
unde anticii n-ar fi îndrăznit niciodată să pătrundă. Proiectarea unei 
imagini a cerului nopţii în interiorul domului reprezenta iluzia 
supremă de putere, fantezia controlului total asupra cerurilor. 

Era camera de joacă a unui om cultivat şi învăţat, un om deo 
nepăsare şi o bogăţie incalculabile, cineva al cărui ego nu cunoştea 
graniţe şi care voia să domine lumea din jurul lui. 

— Este micul meu proiect personal, tună o voce. Din nefericire nu 
am putut avea originalul, aşa că am construit o reproducere. Vei fi de 

acord că este o versiune îmbunătăţită. Acum înţelegi de ce m-am 
simţit aşa de în largul meu în încăperea aia din vulcan. 

Acustica remarcabilă însemna că vocea venea de undeva de lângă 
Jack, dar de fapt era a unei persoane care stătea pe un scaun aflat 
lângă fereastra de pe peretele opus. Scaunul se roti şi Aslan apăru în 
raza vizuală, în aceeaşi poziţie şi îmbrăcat cu aceeaşi robă roşie pe 
care îşi amintea Jack c-o purtase înainte de a-şi fi pierdut cunoştinţa. 

— Cred că ai petrecut o noapte confortabilă. Doctorii mei au avut 
grijă de rănile tale. Aslan făcu un semn câtre o masă joasă din faţa 
lui. Micul dejun? 

Jack rămase unde era şi cercetă iarăşi încăperea cu privirea. 
Acolo se găsea şi o a doua persoană, Olga Borţeva, asistenta Katiei. 
Femeia se uita fix la el dintr-o nişă aflată în faţa unei mese pline cu 
cărţi îmbrăcate în coperte. Jack îi aruncă o uitătură încruntată şi, la 
rândul ei, femeia îi răspunse cu o privire sfidătoare. 

— Unde este doctorul Kazanzakis? ceru el să afle. 

— Ah, da, prietenul tău Costas, răspunse Aslan cu un rânjet. Nu 
trebuie să-ţi faci griji. Trăieşte, dacă nu cumva dă din picioare. Ne 
ajută pe insulă. 

Jack îşi croi ezitând drum prin încăpere. Avea nevoie disperată de 
hrană. Când se apropie de masă, se iviră doi chelneri cu băuturi şi 
platouri uriaşe cu mâncare. Jack alese un scaun la distanţă de Aslan 
şi se aşeză cu grijă pe tapiţeria moale din piele. 

— Unde e Katia? întrebă el. 

Aslan îl ignoră. 

— Bănuiesc că ţi-au plăcut picturile mele, zise el, cu chef de con- 
versaţie. Am pus ca apartamentul tău să fie decorat cu unele dintre 
ultimele mele achiziţii. Înţeleg că familia ta este interesată în mod 
special de arta cubistă şi expresionistă de la începutul secolului XX. 

Bunicul lui Jack fusese un patron important al artiştilor europeni 
în anii de după Primul Război Mondial, iar Galeria Howard era 
faimoasă pentru picturile şi sculpturile sale moderniste. 

— Câteva pânze sunt drăguţe, acceptă Jack, cu voce stinsă. 
Femeia cu copil, 1938. Lipseşte de anul trecut din Muzeul de Artă 
Modernă din Paris. Şi am constatat că nu te mulţumeşti să 
colecţionezi picturi. _ 

Făcu un gest către o cutie de sticlă dintr-o nişă. Inăuntru se 
găsea un artefact cunoscut în întreaga lume drept Masca lui 
Agamemnon, cea mai mare comoară din Micenia Epocii Bronzului. In 
mod normal, locul artefactului era în Muzeul Naţional din Atena, dar, 
ca şi Picasso, dispăruse în timpul unor jafuri îndrăzneţe care 
avuseseră loc în întreaga Europă în cursul verii trecute. Pentru Jack 

reprezenta un simbol al nobleţei care îşi bătea joc de aroganţa noului 
şi grotescului său stăpân. 

— Am fost profesor de artă islamică şi sufletul meu într-acolo se 
îndreaptă, zise Aslan. Dar nu mă limitez cu colecţionarea la cei o mie 
patru sute de ani scurşi de când Mohammed a primit cuvântul lui 
Allah. Gloria lui Dumnezeu străluceşte în arta tuturor epocilor. El m-a 
binecuvântat cu talentul de a face o colecţie care să reflecte cu ade- 
vărat gloria Lui. Allah fie binecuvântat! 

Aslan dădu obosit din mână când telefonul celular începu să-i 
sune. Îl scoase dintr-o borsetă de pe scaun şi vorbi într-o limbă 
guturală pe care Jack o socoti a fi kazaha lui maternă. 

Mâncarea de pe masă arăta extrem de apetisant, aşa că Jack 
profită de ocazie pentru a se înfrupta din plin. 

— Scuzele mele. Aslan strecură telefonul înapoi în borsetă. Mă 
tem că afacerile vin înaintea plăcerii. O chestie măruntă de transport 
întârziat pentru unul dintre clienţii noştri preţioşi. Cunoşti povestea. 

Jack ignoră remarca. 

— Presupun că mă aflu în Abhazia, rosti el. 

— Ai dreptate. Aslan apăsă un buton şi scaunul lui se roti către o 
hartă a Mării Negre de pe peretele opus. Indreptă un indicator cu 
laser către o regiune plină de munţi şi văi între Georgia şi Caucazul 
rusesc. E o chestiune de destin. Coasta asta a fost reşedinţa de vară a 
hanilor din Hoarda de Aur, imperiul mongol de vest cu baza pe fluviul 
Volga. Eu mă trag direct din Gingis Han şi Tamburlan cel Mare. 
Istoria, doctore Howard, se repetă. Doar că eu nu mă voi opri aici. 
Voi învinge prin sabie acolo unde strămoşii mei au avut ezitări. 

Ingrozitor de independentă şi de primitivă, Abhazia era o ascun- 
zătoare perfectă pentru lorzi ai crimei şi terorişti. Odinioară o 
regiune autonomă în interiorul Republicii Sovietice Georgia, după 
colapsul Uniunii Sovietice din 1991, Abhazia se transformase într-un 
teatru al războiului civil şi al purificării etnice, în cursul căruia mii de 
oameni muriseră. Odată cu escaladarea extremismului islamist, 
luptele izbucniseră din nou, lăsând guvernului georgian doar soluţia 
renunţării la orice pretenţie asupra regiunii. De atunci Abhazia 
devenise unul dintre cele mai anarhice locuri de pe planetă, junta 
conducătoare de aici supraviețuind de pe urma gangsterilor şi 
extremiştilor care sosiseră din toate colţurile lumii şi transformaseră 
vechile staţiuni sovietice de odihnă de pe coastă în regate proprii. 

— Granița Abhaziei este la o sută cincizeci de kilometri nord de 
vulcan, observă Jack. Acum ce ai de gând să faci cu noi? 

Comportamentul lui Aslan se modifică subit. Faţa i se contorsionă 
într-un rânjet spasmodic şi mâinile strânseră braţele scaunului până 
ce încheieturile i se albiră. 

— Pentru tine voi cere o recompensă. Vocea lui Aslan devenise o 
şuierătură în care se citea furia greu de controlat. Vom obţine un 
preţ bun pe capul tău de la evreul ăla. 

Scuipă ultimele cuvinte cu toată pizma de care era în stare. Se 
vedea că ura lui reprezenta un amestec toxic de antisemitism şi invi- 
die pentru succesul spectaculos al lui Efram lacobovici ca finanţator 
şi om de afaceri. 

— Şi cu ceilalţi? 

— Grecul va coopera când îi voi spune că vei fi torturat şi 
descăpăţânat dacă nu se conformează. Trebuie să îndeplinească o 
mică sarcină pentru noi. Ne va conduce prin vulcan la Kazbek. 

— Şi Katia? 

Peste chipul lui Aslan trecu un nou nor şi vocea îi cobori aproape 
la nivelul unei şoapte. 

— În Marea Egee am hotărât să mă dau la o parte când mi-a zis 
că ne va conduce la o comoară şi mai mare. l-am dat două zile, dar 
nu m-a mai contactat. Din fericire, Olga copiase deja textele antice 
din Alexandria şi îşi făcuse treaba. Ştiam că nu vă puteţi îndrepta 
decât aici. 

— Unde e Katia? 

Jack încerca să-şi ţină firea. 

— A fost o copilă plină de dragoste. Ochii lui Aslan părură să se 
îmblânzească. Vacanţele noastre în dacha erau o încântare înainte de 
moartea prematură a mamei ei. Olga şi cu mine ne-am dat toată 
silinţa. 

Se uită la Olga, care zâmbi recunoscătoare din spatele mesei 
sale. Când se întoarse la Jack, vocea lui Aslan redeveni dură şi 
şfichiuitoare. 

— Fata mea a dezonorat persoana mea şi credinţa ei. Nu am avut 
control asupra educaţiei sale în perioada sovietică, după care a 
plecat în vest şi a devenit coruptă. A avut tupeul de a respinge 
numele meu şi a adoptat numele mamei sale. O voi păstra pe Vultura 
şi o voi duce înapoi în Kazahstan, unde va fi tratată conform legii 
sharia. 

— Adică va fi mutilată şi va deveni o sclavă, rosti Jack cu răceală. 

— Va fi curățată de viciile cărnii. După ritualul circumciziei o voi 
trimite la o şcoală sfântă pentru purificare morală. Apoi îi voi găsi un 
soţ potrivit, insh'allah. Dacă aşa vrea Dumnezeu. 

Aslan închise ochii câteva clipe ca să se calmeze. Apoi pocni din 
degete şi cei doi servitori apărură instantaneu ca să-l ajute să se 
ridice în picioare. Îşi netezi roba roşie şi îşi puse mâinile peste burta 
imensă. 

— Vino. Arătă din cap spre fereastră. Dă-mi voie să-ţi arăt ce e pe 
aici înainte de a trece la afaceri. 

În timp ce urma silueta masivă care mergea târşâindu-şi 
picioarele, privirea lui Jack fu atrasă de o altă cutie de sticlă ridicată 
pe o plintă lângă fereastră. Infiorat, recunoscu două plachete 
superbe de fildeş din anticul sit al Drumului Mătăsii din Begram, 
comori crezute pentru totdeauna pierdute atunci când talibanii 
jefuiseră Muzeul din Kabul în timpul domniei lor de groază asupra 
Afganistanului. Se opri ca să cerceteze sculpturile complicate de pe 
plachete, importuri din China dinastiei Han a secolului al II-lea d.Hr. 
găsite într-o magazie de palat alături de opere indiene nepreţuite şi 
lucrări splendide din sticlă şi bronz ale epocii romane. Fu încântat că 
minunâăţiile acelea supravieţuiseră, dar se simţi totuşi trist să 
descopere artefactele într-un monument închinat persoanei lui Aslan, 
cum era locul acesta. Jack credea cu pasiune că revelarea trecutului 
ajuta la unirea naţiunilor prin sărbătorirea realizărilor omenirii. Cu 
cât mai multe opere măreţe de artă dispăreau în gaura neagră a 
seifurilor şi a galeriilor private, cu atât un asemenea ţel părea mai 
greu de atins. 

Aslan se întoarse şi observă interesul lui Jack. Păru să resimtă o 
mare plăcere când i se păru că zăreşte invidie pe chipul lui Jack. 

— Este viaţa mea, pasiunea mea, a doua mea natură după 
credinţă, se lăudă el. Abia aştept să aleg opere din muzeul tău din 
Cartagina ca parte a preţului de răscumpărare. lar unele dintre 
picturile din Galeria Howard mă interesează enorm. 

Aslan îl conduse pe Jack către o fereastră convexă care înconjura 
rotonda. Parcă priveau dintr-un turn de control de pe un aeroport, o 
impresie întărită de un complex de piste de decolare şi aterizare care 
se întindea pe solul văii de sub ei. 

Jack încercă să-l ignore pe Aslan şi se concentră asupra 
priveliştii. Pistele formau un L uriaş, în cadrul căruia pista dinspre 
est-vest acoperea latura sudică a văii, iar pista nord-sud se întindea 
spre vest, unde dealurile înconjurătoare nu erau prea înalte. Alături 
de complex se vedeau câteva clădiri asemănătoare unor depozite, 
complex care marca terminalul aeroportului. Alături de el se găsea 
un heliport, cu trei din cele patru locuri ocupate de un Hind E, un 
Havoc şi un Kamov Ka-50 Werewolf. Acest ultim elicopter rivaliza cu 
elicopterul american Apache în manevrabilitate şi putere de foc. 
Oricare dintre ele putea fi folosit la un atac devastator împotriva unui 
vas de patrulare sau a unui elicopter de poliţie suficient de îndrăzneţ 
ca să obstrucţioneze operaţiunile criminale ale lui Aslan. 

Privirea lui Jack trecu asupra unui şir de deschizături întunecate 
din capătul îndepărtat al văii dincolo de capătul pistei. Erau adăpos- 

turi pentru avioane, săpate adânc în rocă. Spre uimirea lui, îşi dădu 
seama că cele două siluete cenuşii din faţă erau avioane Harrier cu 
decolare verticală, cu boturile ivindu-se de sub husele de camuflaj 
care le făceau invizibile supravegherii prin satelit. 

— Vezi că echipamentele mele nu se limitează la fostul arsenal 
sovietic, rosti Aslan, lucind de satisfacţie. Recent, guvernul vostru a 
retras din serviciu în mod prostesc avioanele Harrier ale Marinei 
Regale. În mod oficial, toate avioanele au fost duse la fier vechi, dar 
un fost ministru cu interese în comerţul cu arme s-a dovedit deschis 
unei anume afaceri. Din fericire, nu duc lipsă de personal instruit. 
Olga a fost pilot rezervist în Forţele Aeriene Sovietice şi recent a 
efectuat primul nostru zbor experimental. 

Din ce în ce mai uluit, Jack urmări privirea lui Aslan în vreme ce 
acesta apăsă un buton pe balustradă şi rafturile de cărţi de pe fiecare 
parte se retraseră ca să dezvăluie linia coastei. Crestele care 
mărgineau valea continuau să se întindă, formând un port natural 
larg. Coasta cea mai apropiată de ei ascundea un chei masiv de beton 
care se arcuia spre nord ca să ascundă portul de navele aflate în 
trecere. 

Cea mai nouă navă a lui Aslan era o fregată rusească Proiect 
1154 din clasa Neustrashimy, asemănătoare cu Vultura, dar cu un 
deplasament de trei ori mai mare. Nava era dotată cu armament şi 
platforme de comunicaţii de ultimă generaţie care erau ridicate la 
bord de macarale de pe doc. Un şuvoi îndepărtat de scântei indica 
docul unde sudorii lucrau intens să termine lucrările de extindere a 
helipadului şi a platformei de lansare pentru avioanele cu decolare 
verticală Harrier. 

Jack se gândi din nou la Seaquest. Nava ar fi trebuit să se afle 
deja deasupra Atlantidei după ce urmărise furtuna spre sud. Nu 
îndrăzni să facă nici o menţiune în privinţa ei în eventualitatea că 
nava scăpase nedetectată, dar părea de neconceput să nu fi fost 
depistată odată ce intrase în raza de acţiune a radarului de pe 
Vultura. Işi aminti de schimbul de focuri depărtat pe care era sigur 
că îl auziseră în camera mortuară. Începu să se teamă de ce putea fi 
mai rău. 

— Suntem aproape gata pentru primul voiaj. Vei fi oaspetele meu 
de onoare la ceremonia de inaugurare. Aslan se opri, cu mâinile pe 
pântec şi cu o expresie de imensă satisfacţie pe chip. Cu cele două 
nave ale mele voi putea jefui în voie pe orice mare. Nimic nu îmi va 
sta în cale. 

În vreme ce se uită pentru ultima dată la peisaj, Jack începu să-şi 
dea mai bine seama cât de uriaşă era puterea lui Aslan. Acolo unde 
valea se îngusta spre est se vedeau poligoane de tragere şi machete 

pentru instrucţia în caz de război de gherilă urban. Între terminal şi 
mare se găsea o altă construcţie circulară, de această dată dotată cu 
antene inclusiv pentru satelit. De-a lungul crestei erau camuflate pos- 
turi de observaţie, iar pe plajă se găseau cuiburi de mitraliere 
ascunse printre palmieri şi eucalipţi, adică tot ce mai rămăsese din 
frumuseţea staţiunii pe care odinioară o ocupa numai protipendada 
Partidului Comunist. 

— Acum poţi aprecia că este inutil să încerci să evadezi. Spre est 
sunt Munţii Caucaz, spre nord şi spre sud este teritoriul bandiţilor, 
unde nici un occidental n-ar supravieţui. Sper că vei alege să te 
bucuri de ospitalitatea mea. Abia aştept să am un companion cu care 
să pot conversa despre artă şi arheologie. 

Aslan părea brusc cuprins de euforie, aşa cum stătea, cu braţele 
ridicate şi cu faţa iluminată de bucurie. 

— Asta este Kebhlsteinhaus pentru mine, Cuibul Vulturului, merse 
el mai departe. Este templul meu sfânt şi fortăreaţa mea. Eşti de 
acord că priveliştea de aici este la fel de frumoasă ca în Alpii 
Bavarezi? 

Cu privirea încă fixată pe valea de dedesubt, Jack răspunse încet: 

— În timpul Marelui Război de Apărare a Patriei, cum îl numiţi 
voi, tata a fost aviator în Royal Air Force. În 1945 a avut privilegiul 
de a conduce raidul asupra Obersalzberg din Berchtesgaden. Nici 
vila Fuhrer-ului, nici clădirea SS nu s-au dovedit atât de invulnerabile 
cum le-a socotit creatorul lor. Jack se răsuci şi se uită fix în ochii 
negri ai lui Aslan. Şi aşa cum ai spus chiar dumneata, profesore 
Nazarbetov, istoria are prostul obicei de a se repeta. 

CAPITOLUL 24 


Accelerând în tunelul descendent naveta nu dădea deloc impresia 
de viteză. Aerul de dedesubtul ei acţiona ca un amortizor imens. Jack 
şi Aslan şedeau pe locuri opuse. Datorită masivităţii sale, Aslan ocupa 
practic un întreg compartiment. Jack bănuia că se îndreptau spre 
fundul văii şi acum se apropiau de construcţia centrală pe care o 
zărise din Pantheon. 

Cu câteva clipe înainte se opriseră să culeagă un alt pasager, 
care acum stătea nemişcat între ei. Era un individ mare cât un urs, 
îmbrăcat cu un combinezon negru strâns pe trup. Avea o frunte 
înclinată, un nas aplatizat şi ochi ca de porc care se uitau lipsiţi de 
expresie de sub nişte sprâncene stufoase. 

— Dă-mi voie să-ţi prezint garda ta de corp, rosti Aslan, plin de 
voie bună. Vladimir lurevici Dalmotov. Fost membru al coman- 
dourilor spetsnaz, veteran al războiului din Afganistan, un om care a 
dezertat din armată ca să se alăture luptătorilor ceceni pentru 
libertate după ce fratele lui a fost executat pentru omorârea 
ofițerului care a trimis plutonul lui la moarte în Groznâi. După 
Cecenia, s-a înscris voluntar în rândurile războinicilor sfinţi al-Qaeda 
pentru eliberarea Abhaziei. L-am găsit luând urma cadavrelor. Nu 
crede în nici un Dumnezeu, şi totuşi Allah îl iartă. 

Naveta se opri, uşa se deschise şi doi servitori intrară ca să-l 
ajute pe Aslan să se ridice în picioare. Jack bănuia că prietenii lui, 
Costas şi Katia, se aflau tot pe insulă. In vreme ce Dalmotov îl 
împingea de la spate ca să iasă, Jack constată că omul avea un Uzi 
atârnat pe spate, dar nu purta nici un fel de vestă antiglonţ. 

Spaţiul în care păşeau acum contrasta flagrant cu splendoarea 
opulentă a zonei rezidenţiale. Era un hangar imens, cu uşa deschisă 
dezvăluind helipadul pe care Jack îl zărise înainte. Pe betonul heli- 
padului se vedea forma masivă a elicopterului Hind. O echipă de 
mecanici de întreţinere trebăluia în jurul fuzelajului şi o echipă de ali- 
mentare cu combustibil aştepta în preajmă. 

— Cu el am venit de pe insulă noaptea trecută, rosti Aslan. Acum 
e gata să îndeplinească misiunea pentru care a fost construit. 

Priveliştea către exterior era parţial blocată de un camion cu 
platformă parcat chiar în faţa porţii. Urmăriră cu toţii cum o echipă 
de oameni începu să descarce lăzi mari şi să le depoziteze lângă un 
perete, alături de o stivă de costume de zbor. 

Dalmotov mormăi ceva înspre Aslan şi se duse către lăzi. Ridică 
una dintre ele fără ajutor, o deschise ca pe o cutie de chibrituri şi 
scoase dinăuntru componentele unei arme, pe care se apucă să o 
asambleze. Înainte chiar de a-şi termina munca, Jack identifică arma 
ca fiind o Barrett M82A1, probabil cea mai periculoasă puşcă cu 
lunetă din lume. Era proiectată pentru cartuşe Browning Machine 
Gun BMG 50 sau echivalentul lor rusesc de 12,7 milimetri, nişte 
proiectile de mare viteză care puteau penetra blindajele de tanc de la 
cinci sute de metri distanţă sau putea descăpăţâna un om la o 
distanţă de trei ori mai mare. 

— Modesta mea contribuţie la Jihad, rosti Aslan, zâmbind cu 
toată gura. Probabil că ai zărit centrul nostru de pregătire a 
lunetiştilor aflat dincolo de pistă. Dalmotov este instructorul nostru 
şef. Printre clienţi se numără Noua Brigadă a Armatei Republicane 
Irlandeze şi al-Qaeda, clienţi care n-au fost niciodată nemulţumiţi de 
serviciile noastre. 

Jack îşi aminti de seria de atacuri ale lunetiştilor din cursul acelui 
an, o fază nouă şi devastatoare a războiului teroriştilor împotriva 
Occidentului. 

În vreme ce Dalmotov preluă activitatea de asamblare a armelor, 

Jack îl urmă pe Aslan către o magazie din partea opusă a hangarului. 
Înăuntru, lăzile erau închise şi sigilate, apoi inscripţionate cu 
simboluri de magazinaj. Când un motostivuitor cu furcă trecu 
încărcat pe lângă el, Jack zări cuvântul care era înscris cu litere roşii 
pe partea laterală a uneia dintre lăzi. Una dintre primele misiuni ale 
lui Jack când lucrase în contraspionajul militar fusese să intercepteze 
un cargobot din Libia care transporta lăzi identice. Era vorba de 
Semtex, explozivul plastic ucigător fabricat de Cehia pe care îl 
folosea IRA în cadrul campaniei ei de terorizare a Marii Britanii. 
_ — Aceasta este principala noastră bază de tranzit, explică Aslan. 
În mod normal, portul este închis din pricină că în el se află arme chi- 
mice şi biologice, dar tocmai am trimis ultima încărcătură cu ajutorul 
elicopterului unui alt client mulţumit din Orientul Mijlociu. 

Aslan se opri, cu mâinile strânse pe pântec şi cu degetele lui mari 
şi grase învârtindu-se lent unul în jurul celuilalt. Ochii i se îngustară 
şi privirea i se aţinti undeva, în depărtare. 

Jack începea să recunoască semnele de avertizare ale 
temperamentului instabil al individului. 

— Am şi un client nemulţumit, cineva a cărui răbdare este pusă la 
încercare din anul 1991 încoace. Când am urmărit traseul lui 
Seaquest dinspre Trabzon, mi-am dat seama că nu poate avea decât o 
singură destinaţie, locul pe care Olga îl dibuise din studierea textului 
antic. Ne-am croit drum până la vulcan sub acoperirea întunericului. 

Tu mi-ai furnizat acoperirea perfectă acolo unde politica îmi 
interzisese accesul ani de zile. În trecut, orice vizită pe această insulă 
ar fi provocat imediat un răspuns militar. Acum, dacă sateliții 
depistează activitate în zonă, toată lumea va presupune că e vorba de 
tine şi de un proiect ştiinţific autorizat. Ala ar fi trebuit să fie punctul 
nostru de întâlnire cu ruşii, dacă idiotul ăla de Antonov nu şi-ar fi 
scufundat submarinul şi marfa mea datorită propriei incompetenţe. 

— Comandantul Antonov şi-ar fi livrat marfa, replică Jack. La 
bord a fost o revoltă condusă de ofiţerul politic. Probabil că a fost 
singurul lucru bun făcut vreodată de KGB. 

— Şi focoasele nucleare? întrebă imediat Aslan. 

— Am văzut doar arme convenţionale, minţi Jack. 

— Atunci de ce a ameninţat fiica mea cu holocaustul nuclear 
atunci când a negociat cu oamenii mei? 

Jack nu răspunse imediat. Katia nu-i dezvăluise în cursul discuţiei 
din camera de control a submarinului acest mic detaliu al 
negocierilor purtate de ea. 

— Oamenii mei te vor ţine la distanţă de submarin, replică el 
încet. Prietenii tăi fundamentalişti nu sunt singurii dispuşi să moară 
pentru o cauză. 

— S-ar putea să se răzgândească atunci când vor afla de soarta 
care te paşte pe tine şi pe grec dacă nu capitulează. Aslan zâmbi cu 
seninătate, cuprins iarăşi de voioşie. Cred că vei găsi următoarea 
noastră oprire extrem de interesantă. 

Plecară din hangar printr-un alt coridor de acces, de această dată 
într-un vagonet deschis suspendat pe o şină. Se îndreptau spre 
construcţia principală aflată cam cu un kilometru mai aproape de 
mare. După o călătorie de cinci minute se opriră pe o platformă care 
ducea la o uşă de lift. Un servitor apăsă un buton şi liftul porni spre 
ultimul etaj. 

Scena părea desprinsă chiar dintr-o sală de control a unei misiuni 
NASA. Camera era identică din punct de vedere al dimensiunilor cu 
Pantheon-ul, dar era plină de computere şi de echipamente de supra- 
veghere. Când ieşiră din lift, Jack îşi dădu seama că urcaseră într-un 
soi de dom care se înălța în centru ca o coloană retezată. Totul 
semăna cu arena unui amfiteatru. Erau înconjurați de rânduri 
concentrice de staţii de lucru de cele mai diverse categorii şi culori. 
Pe peretele din spate, ecrane uriaşe afişau hărţi şi imagini televizate. 
Intregul complex semăna cu modulul de control de pe Seaquest, dar 
la o scară mult mai mare, cu suficiente echipamente de comunicaţii şi 
monitorizare pentru derularea unui mic război. 

Aslan fu ajutat să se aşeze într-un scaun electronic pe rotile de 
doi asistenţi. Siluetele aplecate în spatele monitoarelor nu dădură 
semne că le remarcaseră prezenţa. 

— Prefer emoția de pe Vultura. Aş putea spune că acolo lucrurile 
sunt mai realiste, rosti Aslan, aşezându-se mai bine în scaun. Dar de 
aici îmi pot controla simultan toate operaţiunile. De pe acest scaun 
de comandă pot să văd orice ecran din încăpere fără să mă mişc. 

Un servitor care aştepta nervos într-o parte se aplecă şi îi şopti 
lui Aslan ceva la ureche. Chipul acestuia rămase impasibil, dar 
degetele începură să-i bată darabana în braţul scaunului. Fără a 
scoate o vorbă, apăsă un buton de pe braţul scaunului şi se năpusti 
spre o consolă în faţa căreia stăteau adunate mai multe persoane. 
Jack îl urmă, flancat îndeaproape de Dalmatov. Când se apropiară de 
consolă, Jack observă că ecranele din dreapta lui erau monitoare de 
securitate, similare celor folosite în Muzeul din Cartagina care arătau 
imagini interioare din complex. 

Oamenii să dădură tăcuţi la o parte, ca Aslan să poată avea acces 
la ecran. Jack se apropie până ce ajunse chiar în spatele scaunului 
electronic lângă operatorul care manevra tastatura consolei. 
Dalmatov se lipi de cotul lui. 

— Am reuşit în sfârşit să stabilim legătura, rosti operatorul în 
engleză. SATSURV ar trebui să transmită online acum. 

După înfăţişare bărbatul părea asiatic, dar purta blugi şi o 
cămaşă albă în locul combinezoanelor negre care păreau 
îmbrăcămintea standard a celor de aici. După accent, Jack bănuia că 
individul fusese la studii în Marea Britanie. 

Operatorul se uită mai întâi la Jack, apoi îl privi întrebător pe 
Aslan. Acesta dădu din cap, cu un gest nu de indiferenţă, ci de 
încredere supremă în faptul că oaspetele lui nu avea să ajungă 
niciodată în situaţia de a divulga cuiva vreun lucru din ce văzuse sau 
auzise. 

Imediat, un amestec haotic de pixeli se transformă într-o imagine 
a Mării Negre, cu colţul de sud-est încă parţial blocat de norii de fur- 
tună. Imaginea termală transforma scena într-un spectru de culori, 
cu linia coastei reieşind clar pe măsură ce satelitul depista o radiaţie 
în infraroşu de sub baza norului. Operatorul alese un pătrat mic şi îl 
mări până ce acesta umplu ecranul. Repetă procesul şi în faţa ochilor 
le apăru insula, cu centrul ei ca un imens halou de nuanţe de roz şi 
de galben acolo unde miezul vulcanului emitea căldură intensă. 

În apropiere, pe mare, se vedea o dungă colorată care semnifica 
un vas de suprafaţă. Operatorul mări imaginea până ce aceasta 
umplu întregul ecran. Imaginea ajunse la rezoluţie mai mare de un 
metru. Nava părea moartă, cu carena înclinată la babord, cu prova 

scufundată şi cu elicea de la tribord atârnând deasupra resturilor 
cârmei. 

Spre groaza lui, Jack recunoscu Seaquest. Forma navei putea fi 
recunoscută în ciuda stricăciunilor majore. Zone de căldură indicau 
locurile în care obuzele penetrante trecuseră prin carenă şi lăsaseră 
găuri imense, ca nişte gloanţe dum-dum printr-un trup uman. Pe Jack 
îl cuprinse furia în timp ce se uita la dezastru. IÎnvârti scaunul din 
faţa lui cu toată puterea şi se răsti la Aslan: 

— Unde sunt oamenii mei? 

— Nu par să existe semne de viaţă, răspunse Aslan cu calm. Doi 
oameni din echipajul tău au fost suficient de nebuni ca să atace 
Vultura într-un schimb de focuri ieri-dimineaţă. O bătălie cumva 
disproporţionată, după cum îţi poţi imagina. În curând vom trimite 
Hind-ul ca să termine cu ce a mai rămas din epavă. 

Pe puntea distrusă a navei Jack putea vedea turela de tun înălţată 
pentru tragere. Ţevile erau acum contorsionate la nişte unghiuri 
imposibile, dovadă evidentă a unei lovituri în plin. Jack ştia că York şi 
Howe nu ar fi abandonat nava fără luptă. Se rugă în sinea lui ca ei să 
fi reuşit să scape cu restul echipajului în submersibil. 

— Erau oameni de ştiinţă şi marinari, nu fanatici şi bandiți, rosti 
Jack cu răceală. 

Aslan ridică din umeri şi se întoarse la ecran. 

Acesta arăta acum altă navă, de această dată mai apropiată de 
insulă. Pe măsură ce imaginea se mărea, toate privirile se aţintiră 
asupra pupei. Se putea vedea un grup de siluete care demontau două 
ţevi mari ce prezentau amprente termice neregulate, de parcă ar fi 
fost în flăcări. Jack îşi dădu seama că privea distrugerile provocate de 
bătălie pe Vultura. În aceeaşi clipă, Aslan pocni din degete şi o mână 
strânse umărul lui Jack ca un cleşte. 

— De ce nu mi s-a spus? tună furios Aslan. De ce mi s-a ascuns 
acest lucru? 

Cei din încăpere amuţiră. Aslan arătă înspre Jack. 

— Nu merită recompensă. Va fi lichidat ca şi restul echipajului 
său. Luaţi-l din faţa mea! 

Înainte de a fi îmbrâncit de acolo, Jack îşi notă repede în minte 
coordonatele GPS de pe ecranul SATSURV. În vreme ce Dalmotov îl 
împingea de la spate, se prefăcu că se împiedică de un monitor de 
securitate. Ceva mai devreme recunoscuse coridorul de venire şi 
intrarea în hangar pe două din cele mai apropiate ecrane. În vreme 
ce se împiedică de panoul de control, apăsă pe butonul de pauză. Alte 
camere de supraveghere aveau să le înregistreze mişcările, dar cu 
toate privirile aţintite asupra imaginii de pe Vultura, exista o şansă 
ca ei să treacă neobservaţi. 

De când se trezise în acea dimineaţă, Jack luase hotărârea de a 
trece la acţiune. Ştia că toanele lui Aslan erau periculoase, că ultima 
izbucnire de furie avea să se stingă în cele din urmă şi să se 
transforme iarăşi într-o aparentă bunăvoință, dar Jack se hotărâse să 
nu se mai bazeze pe capriciile unui megaloman. Imaginea şocantă a 
propriei nave şi soarta incertă a echipajului de pe Seaguest îi 
întăriseră decizia. Le datora totul acelora care plătiseră preţul 
suprem. În plus, ştia că soarta lui Costas şi a Katiei se afla în mâinile 
lui. 

Oportunitatea se ivi când naveta îi purta cu viteză din centrul de 
control înapoi spre hangar. Chiar la jumătatea drumului, Dalmotov 
făcu un pas în faţă ca să scruteze portul de îmbarcare când acesta se 
ivi în raza vizuală. Asta însemna o lipsă momentană de supraveghere, 
o greşeală pe care individul nu ar fi comis-o în mod normal dacă 
instinctele lui nu ar fi slăbit din pricina faptului că era de prea mult 
timp lacheul lui Aslan. Cu viteza luminii, Jack îşi arcui pumnul stâng 
şi îl plesni, cu toată forţa, în spate pe Dalmotov, cu un impact devas- 
tator care îl dezechilibră pe Jack şi îl făcu să geamă de durere. 

Era o lovitură care ar fi ucis un om normal. Jack îşi pusese toată 
forţa în atingerea unui punct chiar sub cutia toracică, unde şocul 
impactului putea determina oprirea simultană a inimii şi a 
diafragmei. Urmări uluit cum Dalmotov rămâne imobil, statura lui 
uriaşă părând neatinsă. Apoi individul mormăi ceva neinteligibil şi se 
prăbuşi în genunchi. Rămase aşa câteva secunde, cu picioarele 
agitându-se spasmodic, apoi se prăbuşi cu faţa în jos şi rămase 
nemişcat. 

Jack scoase trupul masiv din raza de acţiune a oricărei camere de 
supraveghere. Portul de îmbarcare era pustiu şi singurele siluete pe 
care le putea vedea se găseau la helipad, în afara intrării în hangar. 
Când naveta se opri, Jack păşi afară şi apăsă butonul de întoarcere, 
trimițând vehiculul cu bărbatul leşinat cu tot în direcţia centrului de 
control. Aşa obținea un timp preţios, ştiind prea bine că fiecare 
secundă conta. 

Fără să ezite nici o secundă, porni cu îndrăzneală spre intrarea în 
helipad, rugându-se în sine ca atitudinea lui plină de încredere să 
îndepărteze orice bănuială. Ajunse la stiva de costume de zbor, îl 
alese pe cel mai lung şi şi-l trase pe corp. Întări legăturile vestei de 
salvare şi luă o cască, căreia îi închise vizorul, astfel ca faţa să-i fie 
acoperită. j 

Înşfacă o geantă de pânză şi alese una dintre puştile Barrett. Îl 
văzuse pe Dalmotov asamblând-o şi găsi repede piedica de siguranţă. 
Scoase încărcătorul de la armă şi le înghesui pe amândouă în geantă. 

Găsi alături o stivă de cartuşe BMG de calibrul 50. Luă o mână plină 
de proiectile de 12,7 milimetri şi le înghesui alături de armă. 

După ce închise geanta, îşi continuă cu hotărâre drumul către 
intrarea în hangar. Ajuns acolo se ghemui ca să inspecteze scena 
prefăcându-se că-şi leagă un şiret. Betonul era fierbinte la atingere 
după ce soarele de vară zvântase urmele ploii din noaptea 
precedentă. În zare, clădirile complexului păreau arse şi încărcate de 
căldură ca şi dealurile înconjurătoare. 

Hotărâse deja ce elicopter să ia. Werewolf era cel mai sofisticat 
model, dar era parcat împreună cu modelul Havoc în capătul înde- 
părtat al heliportului. Elicopterul Hind se găsea la doar douăzeci de 
metri în faţă şi era pregătit de decolare. Fusese calul de povară al 
maşinii de război ruseşti şi fuzelajul cu carlinga în trepte trăda 
fiabilitatea aparatului. 

Jack se îndreptă şi se duse la un mecanic care alimenta cu o 
bandă de proiectile magazia de muniţie a elicopterului. 

— Ordine prioritare, lătră Jack. Programul a fost devansat. 
Trebuie să plec imediat. 

Rusa lui era poticnită şi cu un accent străin puternic, dar Jack 
spera să se descurce într-un loc în care mare parte din personal era 
de origine kazahă şi abhază. 

Individul păru surprins, dar nu din cale afară. 

— Magaziile de muniţie sunt încă goale şi dispuneţi de doar patru 
sute de proiectile de 12,7, dar altfel suntem gata de plecare. Aveţi 
liber să urcati şi să începeţi verificările de dinainte de decolare. 

Jack îşi aruncă geanta pe umăr şi urcă prin uşa din dreapta. Se 
ghemui în cabină şi se strecură pe scaunul pilotului. Ascunse geanta 
din raza lui imediată de acţiune. Comenzile elicopterului nu păreau 
extrem de complicate. Configuraţia de ansamblu diferea foarte puţin 
de alte elicoptere militare pe care le pilotase. 

În timp ce îşi punea centura de siguranţă, Jack privi afară prin 
geam. Dincolo de plexiglasul bombat al nacelei trăgătorului putea 
vedea un grup de oameni care împingea două trolee-platformă, 
fiecare dintre ele încărcat cu lansatoare tubulare pentru rachete 
antiblindaj Spiral ghidate prin radio. Elicopterul era pregătit pentru 
asaltul final asupra lui Seaquest. În aceeaşi clipă zări doi oameni în 
costume de zbor venind spre el dinspre intrarea în hangar, evident, 
pilotul şi copilotul de pe Hind. În fracțiunea de secundă în care îl 
văzu pe şeful de echipaj scoţându-şi telefonul celular şi ridicând 
alarmat din sprâncene, Jack îşi dădu seama că fusese deconspirat. 

Rotorul imens cu cinci pale se învârtea deja, după ce turboreac- 
toarele gemene Isotov TV3-117 de 2200 cai-putere fuseseră pornite 
ca parte a verificărilor obişnuite înainte de zbor. Jack studie rapid 

comenzile şi văzu că rezervorul de combustibil era plin, iar tempera- 
tura uleiului şi presiunea hidraulică ajunseseră la nivelul optim. Se 
rugă în gând ca apărarea antiaeriană a lui Aslan să nu fi fost încă 
înştiinţată să doboare o aeronavă proprie. Strânse bine manşa, iar cu 
stânga împinse maneta de gaz. 

În decurs de câteva secunde rotorul îşi înteţi bătăile sacadate şi 
aparatul se ridică în aer cu botul în jos. Preţ de câteva clipe 
agonizante nu se întâmplă nimic. Elicopterul se lupta cu forţa 
gravitaţiei, iar eforturile sale se manifestau zgomotos într-o cacofonie 
asurzitoare care se reflecta de clădirile din jurul helipadului. În timp 
ce manevra cu atenţie palonierul ca să împiedice aparatul de zbor să 
gliseze în lateral, Jack zări cu coada ochiului un individ mare cât un 
urs alergând afară din hangar şi îmbrâncindu-i fără menajamente pe 
cei doi piloţi uluiţi din calea lui. Dalmotov nici măcar nu se obosi să 
folosească pistolul Uzi, ştiind că gloanţele de 9 milimetri n-aveau cum 
să penetreze blindajul elicopterului. În loc de asta ridică o armă mult 
mai periculoasă, pe care o înşfăcase în drum spre hangar. 

Primul proiectil BMG de calibru 50 lovi chiar prin nacela 
copilotului, în care s-ar fi aflat Jack dacă ar fi ştiut că elicopterul avea 
comenzi duble. În vreme ce aparatul ţâşni brusc, un al doilea proiec- 
til lovi fuzelajul undeva în spate, cu un impact puternic, care îl forţă 
pe Jack să compenseze din rotorul de coadă. 

În vreme ce el se lupta să păstreze controlul, elicopterul se înălţă 
deasupra hangarului şi porni cu viteză crescândă către ţărmul de sud 
al mării. Spre stânga Jack putea să vadă complexul futurist construit 
de Aslan pe panta deluroasă, iar în dreapta - liniile zvelte ale 
fregatei. 

Câteva secunde mai târziu trecu de ele şi se trezi deasupra mării, 
cu trenul de aterizare aproape atingând valurile din pricină că Jack 
prefera să zboare la altitudine mică pentru a evita radarul. Cu 
maneta de gaze la maximum şi manşa dată în faţă, Jack ajunse 
repede la 335 kilometri pe oră, viteza maximă de care era capabil 
aparatul la nivelul mării, cifră pe care reuşi să o depăşească cu puţin 
după ce găsi butonul care escamota trenul. Linia țărmului se 
îndepărta acum cu repeziciune spre est, iar în faţa lui se întindea 
doar cerul senin al dimineţii, care se transforma într-o ceaţă albastră- 
cenuşie la orizont. 

La cincisprezece mile marine în larg, Jack apăsă palonierul care 
comanda rotorul din coadă şi împinse manşa spre stânga, virând uşor 
elicopterul până ce busola arătă curs 180 de grade sud. Deja îşi 
dăduse seama cum să activeze radarul şi unitatea GPS, iar acum se 
apucă să programeze coordonatele insulei memorate cu trei zile 
înainte pe Seaquest. Computerul calculă distanţa rămasă la sub o 

sută cincizeci de kilometri, adică o jumătate de oră de zbor la viteza 
curentă. În ciuda consumului ridicat de combustibil, Jack hotărâse să 
menţină un plafon jos de zbor şi viteză maximă; pe o asemenea 
distanţă, rezervoarele de combustibil pline însemnau mai mult decât 
avea el nevoie. 

Activă pilotul automat şi deschise vizorul căştii. Fără a face nici o 
pauză, ridică geanta de pânză şi începu să monteze puşca. Ştia că nu- 
şi poate permite să lase garda jos nici o secundă. Aslan avea să facă 
orice ca să-l aducă înapoi. 

CAPITOLUL 25 


—  Opreşte elicopterul şi aşteaptă escorta! Conformează-te 
imediat ordinului sau vei fi distrus! Nu vei fi avertizat a doua oară. 

Jack auzise vocea o singură dată înainte, înjurând gutural în rusă, 
dar accentul lui Dalmotov nu putea fi confundat, chiar şi prin radio. 
Jack menţinuse radioul deschis în cursul zborului şi se aşteptase să 
fie contactat de îndată ce-i zărise pe urmăritori pe urmele lui. În 
ultimele zece minute supraveghease ecranul radar în vreme ce două 
puncte roşii convergeau spre el dinspre nord, viteza şi traiectoria lor 
nelăsând urmă de îndoială că erau elicopterele Havoc şi Werewolf de 
la baza lui Aslan. 

Se găsea la numai zece mile marine nord de insulă, mai puţin de 
cinci minute de zbor până acolo. Sacrificase viteza în favoarea altitu- 
dinii coborâte pentru a evita depistarea prin radar, un joc care 
aproape îşi arăta roadele. În ciuda vârstei sale, aeronava Hind era cu 
puţin mai rapidă şi mai puternică decât celelalte două maşinării, dar 
acestea recuperaseră diferenţa zburând la altitudine mare, unde 
aerul opunea mai puţină rezistenţă. 

Pe lângă un tun cu cadență mare de tragere de 30 de milimetri şi 
20 de rachete de 80 de milimetri aflate în blocurile de lansare, Havoc 
şi Werewolf dispuneau de o combinaţie mortală de rachete aer-aer şi 
antinavă ghidate prin laser, arme pe care Jack le văzuse în port. Prin 
contrast, blocurile de proiectile de sub aripile Hind-ului erau goale, 
singura apărare fiind mitraliera de 12,7 milimetri cu patru ţevi aflată 
în botul aeronavei. Era o armă devastatoare, o armă de ucidere în 
masă folosită în războaiele din Cecenia şi Afganistan, dar, în absenţa 
unui copilot-trăgător, Jack putea trage numai de pe o traiectorie rec- 
tilinie asupra unor ţinte la vedere. Cu o cadență de 1200 de proiectile 
pe minut pentru fiecare ţeavă, cele patru benzi de alimentare cu o 
sută de proiectile fiecare, capabile să penetreze blindajele, permiteau 
doar o rafală de cinci secunde, suficient însă ca să provoace 
distrugeri colosale la distanţă mică, dar complet insuficient ca să 
doboare doi astfel de adversari formidabili. 

Jack ştia că într-o bătălie deschisă şansele ca el să câştige erau 
infime. Singura lui opţiune era să-i angajeze prin surprindere. 

— Bine, Dalmotov, de data asta ai câştigat, mormăi Jack ca 
pentru sine, reducând maneta pas-gaz şi întorcând elicopterul cu faţa 
spre inamic. Dar să nu crezi că te vei mai întoarce acasă. 

Cele trei elicoptere erau la punct fix la treizeci de metri deasupra 
valurilor, curentul de aer stârnit de pale atrăgând spirale de picături 
de dedesubt. In centru, Hind părea monstruos de voluminos. 
Celelalte două aparate erau proiectate pentru a fi greu de descoperit 
şi cât mai manevrabile pe câmpul de luptă. La dreapta lui Jack, 
elicopterul Mi-28 Havoc semăna cu un şacal flămând datorită 
cockpit-ului coborât şi botului proeminent. La stânga, rotoarele 
coaxiale ale elicopterului Ka-50 Werewolf păreau să mărească forţa 
aeronavei, făcând-o să semene cu o insectă gigantică. 

Prin geamul plat blindat al elicopterului Werewolf, Jack zări 
silueta lui Dalmotov. 

Individul îi ceru lui Jack să zboare la cincizeci de metri în faţa 
escortei. Bătaia sacadată a rotoarelor se intensifică la un muget cu 
ecou când cele trei elicoptere ţâşniră înainte şi începură să zboare în 
formaţie strânsă spre nord-est. 

Aşa cum i se ceruse, Jack închise radioul care i-ar fi permis să 
ceară ajutor de la terţe părţi. După ce activă pilotul automat se lăsă 
pe spătarul scaunului şi scoase puşca Barrett, pe care şi-o aşeză în 
poală. Asamblată, arma avea cam un metru şi jumătate lungime şi 
cântărea paisprezece kilograme. Jack fusese obligat să scoată 
încărcătorul cu zece cartuşe ca să ţină ţeava armei ascunsă sub 
scaun. Cu mâna dreaptă cercetă camera de foc, unde introdusese 
deja unul dintre masivele proiectile BMG de calibru 50. Şansele lui 
de a ataca scădeau cu fiecare kilometru zburat şi Jack ştia că trebuie 
să acţioneze în curând. 

Ocazia se ivi mai devreme decât se aşteptase. După cinci minute 
de zbor întâlniră brusc un curent de aer cald, un efect rezidual al fur- 
tunii din noaptea precedentă. Elicopterele se zgâlţâiră şi se 
balansară într-un soi de lanţ al slăbiciunilor care părea să 
izbucnească dinspre Hind spre celelalte două. In fracțiunea de 
secundă cât ceilalţi doi piloţi se luptau cu comenzile, Jack decise să 
acţioneze. Când o nouă turbulenţă lovi, reduse maneta de gaze şi 
mări pasul general al rotorului principal. In ciuda reducerii puterii 
motoarelor, turbulenţa era suficientă ca să-i furnizeze forţă 
ascensională având pasul la maximum. Elicopterul Hind urcă 
douăzeci de metri faţă de cursul iniţial, apoi se opri şi începu să cadă. 
Celelalte două aparate trecură pe dedesubt ca într-un film rulat cu 
încetinitorul, cu rotoarele aproape atingând fuzelajul elicopterului 
pilotat de Jack. Dintr-odată, Jack ajunse în spatele lor. Era manevra 
clasică din luptele aeriene ale Primului Război Mondial, folosită cu 
efect devastator şi de avioanele britanice Harrier împotriva mai 
rapidelor avioane argentiniene Mirage în cursul războiului din 
insulele Falkland. 

Cu ţeava puştii scoasă pe geamul din stânga, Jack decise să 
folosească întreaga putere de foc a Hind-ului împotriva aparatului din 
dreapta. Deschise maneta de gaze la maximum şi glisă în lateral până 
ce Havoc-ul ajunse în raza vizuală. Intreaga manevră durase mai 
puţin de cinci secunde, insuficient ca ceilalţi să-i înregistreze măcar 
absenţa, darămite intenţia de atac. 

În timp ce Hind-ul lua poziţie la cincizeci de metri în spate, Jack 
înălţă capacul de protecţie de pe maneta de gaze şi apăsă butonul 
roşu de tragere. Cele patru ţevi din turela aflată în bot deschiseră 
focul cu un zgomot infernal, un staccato care îl aruncă pe Jack în faţă 
din pricina reculului. Fiecare ţeavă scuipa douăzeci de proiectile pe 
secundă, tuburile arse fiind ejectate într-un arc larg pe fiecare parte 
a elicopterului. Timp de cinci secunde, de sub botul aeronavei ţâşniră 
flăcări multiple şi un şuvoi de foc se năpusti spre inamic. 

La început Havoc-ul păru să absoarbă proiectilele ca un sac de 
box în timp ce acestea pătrundeau prin blindajul din spate al 
fuzelajului. Apoi se ivi brusc o gaură uriaşă dinspre faţă spre spate 
când proiectilele sfârtecară totul în calea lor, iar carlinga şi pilotul se 
dezintegrară într-un carnagiu devastator. Când Hind-ul ţâşni în sus, 
ultimele proiectile loviră motoarele elicopterului inamic, smulgând 
rotorul, care se rostogoli în lateral ca un bumerang care o luase 
razna. Câteva secunde mai târziu, aparatul se transformă într-o 
minge uriaşă de foc din pricina combustibilului şi a muniției care 
exploda. 

Jack trase tare de manşă şi trecu pe deasupra elicopterului con- 
damnat. Se poziţionă pe o traiectorie la acelaşi nivel cu elicopterul 
Werewolf, silueta sinistră a acestuia aflându-se acum la treizeci de 
metri înspre stânga şi uşor în faţă. Jack îl vedea pe pilot luptându-se 
cu comenzile pe măsură ce aparatul mai uşor era răscolit de 
turbulenţe şi de şocul exploziei. Dalmotov părea încremenit de 
uimire, incapabil să accepte ceea ce se întâmplase, dar Jack ştia că 
totul era doar o criză de moment. Avea la dispoziţie doar câteva 
secunde până la pierderea avantajului. 

Scoase mai mult puşca Barrett pe geam şi trase. Proiectilul plecă 
cu un tunet impresionant, care reverberă în interiorul căştilor lui. 
Jack înjură când văzu scântei ţâşnind din fuzelajul elicopterului 
inamic şi încărcă repede un alt proiectil. De această dată ţinti spre 
dreapta ca să compenseze viteza de 200 de kilometri pe oră cu care 
zburau. Trase chiar în clipa în care Dalmotov îşi răsuci capul ca să se 
uite la el. 

Asemenea celor mai multe elicoptere de atac, Werewolf-ul era 
bine protejat împotriva tirului de la sol. Blindajul care proteja cabina 
fusese proiectat să reziste la loviturile tunurilor de 20 de milimetri. 

Vulnerabilitatea aparatului consta în partea superioară a fuzelajului 
în care se aflau motoarele, zone mai puţin expuse focului direct. Aici 
blindajul protector fusese sacrificat pentru a permite concentrarea 
acestuia în jurul cabinei echipajului. Ansamblul rotor constituia atât 
forţa, cât şi slăbiciunea acestei aeronave, rezultând o maşinărie cu 
mare manevrabilitate, dar care necesita un ghidaj la mare înălţime 
deasupra fuzelajului pentru susţinerea celor două rotoare coaxiale cu 
trei pale fiecare. 

Cel de-al doilea proiectil lovi chiar sub rotorul inferior, zdrobind 
ansamblul şi distrugând servocomenzile. Pentru o clipă nu se 
întâmplă nimic şi elicopterul continuă să zboare înainte cu botul în 
jos. Apoi începu să tremure şi să îşi ridice coada la un unghi 
imposibil. Jack îl vedea pe Dalmotov cum se luptă înnebunit cu 
manşa. Chiar şi de la o asemenea distanţă putea aprecia că pierduse 
controlul comenzilor, iar acţionarea palonierului nu provoca nici o 
reacţie. Dalmotov întinse mâna ca să tragă de un mâner roşu care 
atârna deasupra capului său. 

Werewolf era unic în rândul elicopterelor de luptă datorită 
faptului că dispunea de un scaun de catapultare pentru pilot. 
Problema catapultării pilotului dintr-un elicopter fusese întotdeauna 
rotorul de deasupra, dar Kamov inventase un sistem ingenios în 
cadrul căruia palele rotorului se detaşau şi scaunul era proiectat la o 
altitudine sigură pentru ca paraşuta pilotului să se poată deschide. 

Din clipa în care trăsese de mâner, Dalmotov sesizase probabil că 
ceva nu era în regulă. În loc să se desprindă, palele rotorului 
rămaseră la locul lor, în timp ce încărcăturile explozive din jurul 
arborelui rotor detonau într-o succesiune rapidă. Ansamblul se rupse 
şi se izbi de rotor, îndoind palele, dar lăsându-le în stare de 
funcţionare. Câteva secunde mai târziu, scaunul fu ejectat într-un 
norişor de fum. Printr-o şansă oribilă fu prins între cele două seturi 
de pale şi începu să se rostogolească nebuneşte, ca un carusel de foc. 
După două rotații complete, trupul lui Dalmotov fu sfârtecat în 
bucăţi, iar capul protejat de cască i se desprinse de trup ca o minge 
de fotbal. După o ultimă rotire, rotoarele scuipară ce mai rămăsese 
din încărcătura lor macabră, care dispăru în apa de dedesubt cu o 
plescăitură seacă. 

Jack urmări cu detaşare cum elicopterul inamic descrie o serie de 
mişcări ca într-un dans nebunesc, în cercuri din ce în ce mai mici, 
palele rupându-se una câte una sub presiunea tot mai mare a aerului, 
până ce fuzelajul atinse apa mării şi explodă. 

Fără a mai zăbovi, Jack viră sud pe cursul iniţial şi deschise 
maneta de gaze la maximum. Probabil că Dalmotov transmisese un 
semnal de ajutor şi poziţia, iar tehnicienii din centrul de control al lui 

Aslan redirecţionau acum SATSURV către locul unde se scufundaseră 
elicopterele. Priveliştea nu putea decât să intensifice mânia lui Aslan, 
deja ajunsă la incandescenţă după stricăciunile suferite de Vultura. 
Jack ştia că orice valoare ar mai fi avut el ca ostatic dispăruse acum 
din pricina nevoii lui Aslan de a se răzbuna. 

Spre neliniştea lui, văzu că indicatorul de combustibil se apropie 
periculos de zero. Cu zece minute înainte, când verificase ultima dată 
nivelul, acesta era trei sferturi plin, iar, în cursul acţiunii sale, Jack 
nu avea cum să fi cheltuit jumătate din rezervor. Îşi aminti de 
lovitura încasată de la puşca lui Dalmotov când se ridica de pe 
helipad. Dacă proiectilul lovise o conductă de combustibil, 
turbulentele prin care trecuse putuseră agrava avaria, întrerupând 
alimentarea şi provocând pierderi masive de carburant. 

Nu avea timp să-şi confirme ipoteza. Reduse maneta de gaze pen- 
tru a economisi combustibilul şi cobori la treizeci de metri. Din ceața 
dimineţii se ivi conturul îndepărtat al insulei, cu vârfurile gemene în 
forma lor ciudată de coarne de taur, aşa cum le zărise prima dată de 
pe Seaquest cu trei zile înainte. Singura lui speranţă acum era ca eli- 
copterul Hind să reziste suficient de mult ca să-l ducă până la o dis- 
tanţă de la care să înoate până la ţărmul nordic al insulei. 

Pe măsură ce motoarele începură să tuşească şi să dea rateuri, 
priveliştea lui Jack fu pe moment obstrucţionată de o pală de fum 
negru. Strânse din nas simțind mirosul, un amestec acru de cordită şi 
de plastic ars. După câteva secunde se risipi şi Jack zări carcasa lui 
Seaquest la mai puţin de două sute de metri în faţa lui. 

Imaginile din satelit nu semănau nici pe departe cu realitatea 
şocantă. Nava amiral de cercetare a UMI agoniza cu puntea din faţă 
aproape în întregime sub apă, cu suprastructura de nerecunoscut şi 
cu tribordul plin de găuri imense acolo unde obuzele de pe Vultura 
străpunseseră blindajul şi pătrunseseră înăuntru. Părea un miracol 
că nava continua să plutească, dar Jack îşi dădu seama că pereţii 
etanşi din faţă aveau să cedeze în curând şi nava avea să se 
scufunde. 

Hind-ul abia mai reuşea să se ţină în aer zgâlţâindu-se deasupra 
navei distruse. Aproape imediat începu să piardă altitudine. Rotorul 
nu mai avea forţă ascensională. Motoarele tuşeau cu ultimele lor 
puteri, aşa că Jack avu la dispoziţie doar timpul necesar pentru a 
reacţiona. 

Îşi desfăcu repede centurile de siguranţă şi împinse manşa cât 
putu de mult. În această poziţie, fiind cu botul în jos, aripile pe care 
era fixat armamentul erau mai sus decât uşa pe care urma să se 
arunce şi nu risca să se lovească de ele. Cum avea doar câteva 
secunde la dispoziţie, îşi scoase casca, se ghemui în spatele cockpit- 

ului şi ţâşni afară din aeronavă, cu picioarele strâns încrucişate şi 
braţele apăsate bine pe piept ca să nu şi le rupă când atinge apa. 

Fără casca grea, redusese pericolul ruperii vertebrelor cervicale, 
dar şi aşa şocul fu teribil. Intră în mare cu picioarele înainte şi plonjă 
suficient de adânc ca să simtă schimbarea de temperatură. Îşi 
desfăcu mâinile şi picioarele ca să încetinească scufundarea. Înotând 
înapoi spre suprafaţă, simţi o durere sfâşietoare acolo unde rana i se 
redeschisese din pricina şocului. În drumul spre suprafaţă se auzi un 
zgomot înfiorător care provocă o undă de şoc prin apă. leşi la 
suprafaţă şi zări la mică distanţă rămăşiţele arzânde ale 
elicopterului, o imagine devastatoare care uşor ar fi putut trece drept 
scena propriei morţi. 

Sparse tubul cu dioxid de carbon care umflă vesta de salvare şi 
înotă spre Seaquest. Se simţi brusc copleşit de oboseală. Adrenalina 
jucase şi ea un rol în epuizarea rezervelor lui de energie. 

Prora lui Seaguest era atât de afundată, încât Jack putu să iasă 
din apă pe punte în faţa amplasamentului turelei. Era locul ultimelor 
clipe ale lui York şi Howe din ziua precedentă. După ce inspectă 
scena cu o privire sumbră, Jack se dezbrăcă de vesta de salvare şi îşi 
croi cu prudenţă drum spre rămăşiţele cabinei de pilotaj. Chiar 
înainte de a ajunge la chepeng, îşi pierdu echilibrul şi căzu cu 
greutate. Îşi dădu oripilat seama că alunecase pe sânge închegat, o 
dâră purpurie care se scurgea către tribordul navei. 

Jack ştia că n-avea nimic de câştigat din plângerea ultimelor clipe 
ale echipajului său. Se opri lângă chepeng pentru a se odihni câteva 
clipe, mobilizându-şi în acelaşi timp toate rezervele de energie şi de 
voinţă pe care le mai avea. 

Văzu aproape prea târziu elicopterul cu colţul ochiului. Aparatul 
era departe, abia dând colţul insulei, iar sunetul rotorului era mascat 
de zgomotele scoase de Seaquest în agonia de dinaintea morţii. 
Datorită celui de-al patrulea loc vacant de pe helipad, Jack ştia că 
Aslan dispunea de un al patrulea elicopter de atac. Bănuia că cesta 
era un Kamov Ka-28 Helix, care decolase de pe Vultura. Miji ochii în 
lumina soarelui şi văzu elicopterul zburând la mică înălţime deasupra 
apei, drept spre el. Jack se aflase de multe ori în vizorul unor 
elicoptere ca să ştie la ce să se aştepte, dar rareori se simţise atât de 
vulnerabil. 

Se văzu un licăr depărtat şi ceva care semăna cu un halou apăru 
şi începu să se lărgească cu o viteză ameţitoare. Era o rachetă 
antinavă de mare calibru, probabil una dintre temutele rachete 
Exocet AM.39, pe care Jack le văzuse stivuite în depozitele lui Aslan. 
Jack se aruncă prin chepeng şi se rostogoli pe puntea inferioară, 
practic prăbuşindu-se în modulul de comandă. Chiar în clipa în care 

răsuci roata de închidere se auzi un zgomot infernal de explozie. Fu 
aruncat cu violenţă pe spate, se lovi de un perete şi universul se 
întunecă în jurul lui. 

CAPITOLUL 26 


Uşa se trânti în spatele lui Costas, iar el fu împins drept în 
bocaport. Costas simţi impactul dur, marginea tare de metal lovindu-l 
drept în piept şi lăsându-l fără aer. Cârpa care îi acoperea ochii se 
rupse, dar tot ce putea vedea era o ceaţă purpurie. Se rostogoli uşor 
pe spate, cu întregul trup cuprins de durere, şi îşi ridică încet braţul 
ca să-şi pipăie faţa. Avea ochiul drept închis şi tumefiat, indiferent la 
atingere. Îşi duse degetele la ochiul stâng şi dădu la o parte bucata 
de cârpă înainte de a-l deschide. Treptat, începea să-şi vină în fire. 
De unde zăcea vedea nişte ţevi albe întinzându-se de-a lungul 
bocaportului, inscripţionate cu simboluri şi litere chirilice. 

Era complet dezorientat. Ultima lui amintire clară era momentul 
în care Jack se prăbuşise în sala de audienţe. Apoi se lăsase întune- 
ricul şi o amintire vagă a durerii şi mutării din loc în loc. Fusese legat 
pe un scaun cu o lumină înfiptă drept în ochi. Urmaseră apoi ore în 
şir de chin, de ţipete şi de lovituri înfiorătoare. Întotdeauna aceleaşi 
siluete în negru, întotdeauna aceeaşi întrebare lătrată într-o engleză 
stricată: „Cum ai ieşit din submarin?” Bănuia că se găsea pe Vultura, 
dar toată capacitatea lui de a raţiona se dusese naibii în încercarea 
de a supravieţui. Era adus mereu în această încăpere, apoi tras 
înapoi exact în clipa în care credea că totul luase sfârşit. 

Iar acum se întâmpla din nou. De această dată nu existase nici o 
pauză. Uşa se deschise cu violenţă şi Costas primi o lovitură dură în 
spate, provocându-i un spasm de sânge şi de vomă. Fu ridicat în 
genunchi, tuşind şi icnind, apoi peste ochi îi fu aşezată o nouă cârpă, 
atât de strâns, că simţea sângele ţâşnind din ochiul tumefiat. Credea 
că nu mai poate simţi alt fel de durere, dar acum constata că se 
înşelase. Îşi concentră întreaga fiinţă asupra singurului lucru care îl 
putea ţine în viaţă, anume acela că el şi nu Jack primea o asemenea 
pedeapsă. Trebuia să reziste oricum până la sosirea lui Seaguest şi la 
descoperirea focoaselor nucleare. 

Faţa i se sprijinea de o masă, iar mâinile îi erau legate în spatele 
scaunului pe care şedea. Habar n-avea de cât timp stătea aşa. Vedea 
doar mii de stele de diferite culori acolo unde cârpa îi apăsa ochii. Cu 
toată durerea de cap, auzea voci, nu pe cele ale torţionarilor lui, ci pe 
cele ale unui bărbat şi ale unei femei. Ceva mai devreme reuşise să 
priceapă, din frânturi de conversaţie, că indivizii care îl ţineau captiv 
aşteptau întoarcerea lui Aslan de la sediu cu elicopterul. Cu toţii 

păreau îngrijoraţi. Apăruse o situaţie de criză, un elicopter 
scufundat, un prizonier evadat. Costas se ruga să fi fost Jack. 

Vocile păreau să se afle la ceva distanţă, pe un coridor sau într-o 
cameră alăturată, dar femeia era furioasă, aşa că vorbea tare. Indi- 
vizii trecură din rusă în engleză şi Costas îşi dădu seama că erau 
Aslan şi Katia. 

— Astea sunt chestiuni personale, zise Aslan. Vom vorbi în 
engleză, ca mujahedinii mei să nu audă această blasfemie. 

— Mujahedinii tăi. Vocea Katiei era plină de dispreţ. Mujahedinii 
tăi sunt fundamentalişti. Ei se bat pentru Allah, nu pentru Aslan. 

— Eu sunt noul lor profet. Loialitatea lor este faţă de Aslan. 

— Aslan. Katia scuipă cuvintele în derâdere. Cine e Aslan? Piotr 
Alexandrovici Nazarbetov. Un profesor ratat de la o universitate 
obscură, suferind de grandomanie. Nici măcar nu porţi barba unui 
om sfânt. Şi aminteşte-ţi că eu ştiu că eşti de origine mongolă. Gingis 
Han era un infidel care a distrus jumătate din lumea musulmană. 
Cineva ar trebui să le spună asta războinicilor tăi. 

— Te uiţi pe tine, fata mea. 

Vocea părea de gheaţă. 

— Îmi amintesc ce trebuia să învăţ când eram mică. Cel care se 
va supune Coranului va prospera, cel care i se va opune va muri de 
sabie. Credinţa nu permite omorârea nevinovaţilor. Vocea ei părea 
dintr-odată tristă. Ştiu ce i-ai făcut mamei. Respirația greoaie a lui 
Aslan i se păru lui Costas ca o oală sub presiune gata să explodeze. 
Mujahedinii tăi îşi calculează bine mişcările, continuă Katia. Te 
folosesc până ce se pot descotorosi de tine. Submarinul ăla va fi şi 
mormântul tău. Tot ce ai reuşit prin crearea acestui sanctuar al 
teroriştilor a fost să-ţi grăbeşti execuţia. 

— Tăcere! 

Ţipătul dement fu urmat de sunetul unor paşi târşâiţi şi a ceva 
tras de acolo. Câteva clipe mai târziu se auziră paşi care se întorc. 
Aceştia se opriră în spatele lui Costas. Două mâini îi lipiră la loc 
umerii de scaun. 

— Prezenţa ta poluează aerul de aici, gâfâi o voce la urechea lui. 

Eşti pe punctul de a pleca în călătoria ta finală. 
___ Se auzi un pocnet de degete şi două mâini îl ridicară pe Costas. 
În lumea lui de beznă nu anticipă lovitura, care veni cu forţă şi care îi 
provocă o durere sfâşietoare, urmată de binecuvântata cădere în 
inconştienţă. 


Jack părea să trăiască un coşmar continuu. În locul unde se afla, 
întunericul era de smoală, atât de profund că ascundea orice repere 
posibile. De jur împrejur se auzeau zgomote de flux marin, punctate 

de scârţâituri şi trosnete ale metalului. Mintea lui se luptă să 
găsească o logică în ceea ce auzea. Zăcând contorsionat lângă 
bocaport, se simţea ciudat de uşurat, cu trupul aproape levitând, ca 
şi cum ar fi fost cuprins de febră demonică. 

Acum ştia cum e să fii prins în pântecele unei nave care se scu- 
fundă în abis. Salvarea lui venea de la modulul de comandă de pe 
Seaquest, cu pereţii lui de oţel aliat cu titaniu, groşi de cincisprezece 
centimetri, protejându-l de presiunea zdrobitoare care în alte condiţii 
i-ar fi zdrobit deja timpanele şi i-ar fi produs implozia craniului. 
Auzea diverse pocnituri pe măsură ce buzunarele de aer rămase 
implodau pe rând, un zgomot care l-ar fi dus la moarte instantanee, 
dacă el n-ar fi reuşit să ajungă în modul la timp. 

Acum nu mai putea face altceva decât să se îmbărbăteze în 
aşteptarea inevitabilului. Plonjonul părea să nu se mai termine. Dura 
mai mult decât se aşteptase el, iar zgomotele creşteau cu o 
intensitate ce amintea de apropierea unui tren expres. Când veni, 
sfârşitul se petrecu cu violenţă. Carena se zdrobi de fundul mării cu o 
lovitură înfiorătoare, generând un şoc care l-ar fi ucis pe Jack dacă 
nu şi-ar fi ţinut capul între braţe. Jack avu nevoie de toată forţa de 
care era capabil ca să nu fie aruncat în sus când carena navei sări pe 
loc, saltul fiind acompaniat de un zgomot sfâşietor de metal care se 
rupe. Apoi epava se aşeză definitiv pe fundul apei şi tăcerea luă locul 
zgomotelor. 

„Activează iluminatul de avarie”, îşi zise Jack, în timp ce îşi pipăia 
trupul în căutarea unor răni noi. Vocea lui suna ciudat de 
îndepărtată, cu cuvintele absorbite de pereţii blindaţi la emisia de 
sunete. Cu toate astea, aceleaşi cuvinte erau o măsură a realităţii 
într-o lume care îşi pierduse toate reperele. 

Ca scafandru, Jack era obişnuit să se orienteze în beznă, iar acum 
se folosi de întreaga experienţă acumulată. După saltul realizat prin 
trapa de intrare, explozia rachetei îl aruncase dincolo de rastelul de 
arme, către panourile de control din capătul modulului. Din fericire, 
Seaquest ajunsese pe fundul mării. Ridicându-se nesigur în picioare, 
Jack simţi înclinarea punţii unde prova plonjase în fundul apei. Se 
lăsă înapoi în genunchi şi pipăi în jur podeaua. Faptul că se implicase 
în proiectarea navei îl ajuta acum să treacă fără probleme de 
consolele care se aliniau în interior. 

Ajunse la o cutie cu siguranţe din peretele aflat la stânga intrării 
şi pipăi după comutatorul care conecta acumulatorul de rezervă, aflat 
în cutia lui de protecţie cu blindaj de plumb, de circuitul principal. 
Pentru a nu ştiu câta oară în acea zi, închise strâns ochii şi se rugă să 
aibă noroc. 

Spre uşurarea lui, camera fu imediat scăldată în lumină fluores- 
centă verde. Ochii se adaptară repede şi Jack se întoarse în jur ca să 
inspecteze scena. Modulul se găsea sub linia de plutire, aşa că 
obuzele care  sfâşiaseră Seaquest trecuseră pe deasupra. 
Echipamentele şi dispozitivele dinăuntru păreau să fie încă 
funcţionale. Modulul fusese proiectat să reziste exact unui asemenea 
gen de atac. N 

Prima lui sarcină era să separe modulul de epavă. Işi croi 
clătinându-se drum spre panoul central. I se părea incredibil faptul 
că adunase întreg echipajul acolo pentru şedinţa de informare cu mai 
puţin de 48 de ore înainte. Se prăbuşi cu greutate pe scaunul de 
comandă şi activă panoul de control. Monitorul LCD îi ceru o serie de 
parole înainte de a iniţia secvenţa de degajare. După introducerea 
celei de-a treia parole se deschise un sertar şi Jack scoase o cheie pe 
care o introduse în panou şi o răsuci în sensul acelor de ceasornic. 
Sistemele de propulsie electrică şi de control al atmosferei interioare 
aveau să intre în funcţiune imediat ce modulul avea să se găsească la 
o distanţă sigură de epavă. 

Fără senzorii de pe Seaquest, Jack nu dispunea de date legate de 
adâncime sau de mediul local până ce modulul nu se separa de nava- 
mamă şi nu activa senzorii proprii. Jack bănuia că epava căzuse în 
falia înregistrată de Seaguest la nord de insulă, lungă de zece 
kilometri şi lată de jumătate de kilometru, pe care Costas o 
identificase ca o falie tectonică pe aceeaşi linie cu vulcanul. Dacă aşa 
stăteau lucrurile, Jack era acum împotmolit în groapa de gunoi a sud- 
estului Mării Negre, un punct de colectare a mâlului şi un rezervor 
de sediment sărat din Era Glaciară. Cu fiecare minut care trecea, 
epava avea să se scufunde mai adânc într-o masă de sedimente mai 
periculoase decât nisipurile mişcătoare. Chiar dacă reuşea să 
degajeze modulul, era posibil ca acţiunea să înfunde vehiculul şi mai 
mult în groapă, înmormântându-l fără putinţă de scăpare. 

Îşi legă centura de siguranţă şi îşi lăsă capul pe tetieră. 
Computerul îi oferi trei şanse de anulare a acţiunii şi de fiecare dată 
el îi ceru să continue operaţiunile. După terminarea ultimei secvenţe, 
în centrul ecranului apăru un triunghi roşu de avertizare cu cuvântul 
„desprindere” înscris în centru. Preţ de câteva secunde chinuitoare 
camera se cufundă în întuneric, timp în care computerul redirecţionă 
curentul electric la bateria interioară de acţionare a motoarelor. 

Câteva secunde mai târziu tăcerea se transformă într-un staccato 
monoton în afara carenei de la stânga lui Jack. Fiecare zgomot înfun- 
dat reprezenta explozia unei mici încărcături destinate ruperii legă- 
turilor care fixau modulul de structura lui Seaquest şi generării unei 
deschideri suficient de largi prin care să treacă acesta. În timp ce 

panoul protector se desfăcu în bucăţi, spaţiul din jurul modulului se 
umplu cu apă de mare şi indicatorul de adâncime se trezi la viaţă. 
Jack se răsuci în direcţia traiectoriei de ieşire şi se cuprinse bine cu 
braţele când jeturile cu apă se treziră la viaţă cu un bâzâit uşor care 
crescu în intensitate pe măsură ce motoarele începură să se lupte cu 
pivoţii care legau modulul de carena navei-mamă. In spatele 
modulului se auziră o serie de explozii pe măsură ce modulul se 
separă de buloanele de prindere. Simultan, clemele de prindere se 
retraseră, şi Jack fu proiectat cu violenţă pe spătarul scaunului. 
Acceleraţia pe care o căpăta farfuria ejectată echivala cu 
suprasarcina impresionantă a lansării unei rachete pe orbită. 

Modulul fusese proiectat să se desprindă cu forţă de o navă care 
se scufundă pentru a scăpa de vârtejul de absorbţie care se crea pe 
măsură ce epava se îndrepta către fundul apei. Jack trăise pe propria 
piele o simulare în instalaţia UMI de testare la mare adâncime din 
insulele Bermude, când farfuria se oprise abia după o sută de metri. 
Aici, acceleraţia fu urmată de o deceleraţie violentă, motiv pentru 
care modulul se opri la doar câţiva metri dincolo de epavă. 

Jack îşi cuprinsese capul în poziţia standard de siguranţă aşa că 
singurele inconveniente suferite erau mai multe zone dureroase, 
acolo unde centurile de siguranţă pătrunseseră în carnea umerilor. 
După ce inspiră adânc, îşi desfăcu centurile de siguranţă şi porni 
spre staţia de lucru, cu mâna dreaptă ţinându-se de panoul de control 
pentru a nu aluneca în faţă, acolo unde modulul se înfipsese cu botul 
în fundul mării. 

La stânga se găsea un mic monitor de afişare a datelor de adân- 
cime. Când cifrele începură să licăre, Jack observă cu groază că 
adâncimea ajunsese la 750 de metri sub nivelul mării, cu mai bine de 
o sută de metri sub adâncimea maximă de operare a modulului. Fun- 
dul faliei era la o adâncime mai mare decât îşi imaginaseră ei, la mai 
bine de o jumătate de kilometru sub fosta linie a țărmului mării. 

Jack porni sistemul sonar şi aşteptă ca ecranul să se trezească la 
viaţă. Emiţătorul sonarului activ lansa impulsuri de înaltă frecvenţă 
care acopereau la 360 de grade mediul înconjurător pentru a oferi un 
profil al fundului apei şi al posibilelor obiecte aflate în apă până la 
suprafaţă. In cursul trecerii lui Seaquest peste canion, petrecută cu 
două zile înainte, stabiliseră că falia se întindea pe direcţia nord-sud, 
aşa că fixă sonarul pe direcţia est-vest pentru a vedea poziţia sa într- 
o secţiune transversală prin interiorul defileului. 

Viteza cu care baleia fasciculul era suficient de mare ca întregul 
profil al mediului înconjurător să fie vizibil simultan pe ecran. 
Verdele-închis din fiecare parte a ecranului arăta locurile unde 
pereţii canionului se înălţau la o distanţă de patru sute de metri unul 


256 


de altul. În apropiere de vârf se vedeau profiluri neregulate care 
îngustau spaţiul de trecere. Canionul avea toate caracteristicile unei 
falii orizontale cauzate de plăci tectonice care mai degrabă se 
depărtau una de alta decât se frecau pe lungime. Era o raritate 
geologică în faţa căreia Costas ar fi fost încântat, dar care constituia 
un motiv de îngrijorare imediată pentru Jack, deoarece agrava 
situaţia. 

Îşi dădu seama că avusese un noroc chior că supravieţuise până 
atunci. Dacă Seaquest s-ar fi scufundat doar cu cincizeci de metri 
mai la vest, nava s-ar fi zdrobit de buza canionului, ucigându-l pe 
Jack cu mult înainte ca epava să ajungă pe fundul apei, cu mult mai 
jos. _ 

Îşi îndreptă atenţia către baza faliei, unde ecranul arăta o masă 
de culoare verde-deschis, adică sute de metri de sedimente depuse. 
În sus se vedea o linie orizontală la nivelul apexului sonarului, ca un 
strat compact care reprezenta locul de odihnă veşnică pentru 
Seaquest. Deasupra, mai multe puncte luminoase împrăştiate, 
semnificând sedimente în suspensie continuau pe o înălţime de cel 
puţin douăzeci de metri până ce ecranul se limpezea, fapt care 
semnifica apă curată. 

Jack ştia că se găseşte în vârful unei depuneri instabile de sedi- 
mente, adâncă cel puţin cât nivelul mării de deasupra, o cantitate 
imensă de mâl provenită din aluviuni amestecate cu organisme 
marine moarte, lut, resturi vulcanice şi depuneri sărate rezultate din 
evaporarea apei din cursul Erei Glaciare. Depunerea se îngroşa 
constant din pricina căderilor de deasupra şi în orice moment îl putea 
înghiţi ca o dună de nisip mişcător. Şi, dacă asta nu-i venea de hac, 
atunci o putea face o avalanşă. Mâlul suspendat de deasupra epavei 
era rezultatul unui curent de turbulenţă. Oamenii de ştiinţă de la 
UMI monitorizaseră curenţii de turbulenţă din Oceanul Atlantic 
suflând peste platoul continental cu 100 de kilometri pe oră, săpând 
canioane submarine şi depozitând milioane de tone de mâl. Ca şi 
avalanşele de zăpadă, unda de şoc a unei astfel de avalanşe putea 
genera o alta similară. Iar dacă era prins în apropierea unei degajări 
de masă sedimentară de o asemenea mărime, Jack era condamnat 
fără şansa de a se putea salva. 

Ştia că şansele lui sunt infime chiar înainte de a testa motoarele. 
Bâzâitul aleatoriu produs când alimentă unitatea de propulsie îi con- 
firmă faptul că tuburile lansatoare de jeturi de apă erau îmbâcsite cu 
mâl şi incapabile să salte modulul din mormântul în care singur 
intrase. Era imposibil ca inginerii UMI să fi anticipat că prima 
activare a produsului minţii lor avea să se facă sub douăzeci de metri 
de depuneri la fundul unui abis netrecut pe vreo hartă. 

Singura opţiune care îi rămânea era sasul din spatele lui, care 
permitea intrarea şi ieşirea scafandrilor. Carcasa era învăluită 
deasupra de un nor mişcător de sedimente care putea fi încă 
suficient de fluid pentru a permite evadarea, deşi cu fiecare minut 
care trecea şansele se diminuau pe măsură ce tot mai multe particule 
solide sedimentau şi îngropau modulul tot mai adânc într-o masă de 
sedimente compacte. 

După o ultimă privire aruncată sonarului pentru a memora carac- 
teristicile mediului înconjurător, Jack se îndreptă spre sas. Roata de 
blocare se învârti uşor şi Jack păşi înăuntru. Acolo se găseau două 
compartimente, fiecare doar cu puţin mai mare ca un dulap, primul 
fiind un depozit de echipamente şi spaţiu de magazie, în vreme ce al 
doilea reprezenta sasul propriu-zis. Jack îşi croi drum pe lângă o stivă 
de costume de scafandru şi regulatoare de amestec, până ce ajunse 
în faţa unui monstru metalic care semăna cu o arătare dintr-un film 
SF de duzină. 

Din nou Jack se simţi recunoscător faţă de Costas. Din pricină că 
modulul de comandă nu fusese testat, Costas insistase asupra 
prezenţei unui costum de scafandru rigid ca rezervă, o măsură pe 
care Jack o acceptase nu fără mormăieli din pricina timpului 
suplimentar necesar instalării. În cursul evenimentelor, ajutase la 
aşezarea costumului în interiorul camerei, aşa că ştia foarte bine 
procedura de salvare pe care o construiseră împreună. 

Păşi pe grătarul din faţa costumului şi desfăcu clemele de 
prindere, pivotând casca înainte şi dezvăluind panoul de control din 
interior. După ce se asigură că toate sistemele erau funcţionale, 
desprinse centurile care asigurau costumul şi verifică exteriorul ca să 
vadă dacă joncţiunile erau bine etanşate. 

Botezat oficial ca Antropod Autonom de Mare Adâncime (ADSA), 
costumul avea mai multe în comun cu submersibilele precum 
Aquapod-ul decât cu echipamentele convenţionale de scufundare. 
ADSA Mark 5 permitea explorări solitare la adâncimi oceanice mai 
mari de patru sute de metri. Sistemul de respiraţie era asigurat de o 
pompă de recirculare a aerului care injecta oxigen în vreme ce 
separa dioxidul de carbon din expiraţie ca să furnizeze gaz de 
respirat pentru o durată de până la patruzeci şi opt de ore. Ca şi 
costumele anterioare, ADSA era rezistent la presiune datorită 
articulaţiilor umplute cu lichid şi unei carcase metalice, materialul 
folosit fiind un oţel special aliat cu titan, care asigura rezistenţa până 
la adâncimea incredibilă de 2 000 de metri. 

ADSA era un exemplu care ilustra progresele remarcabile înre- 
gistrate de UMI în tehnologia de scufundare la mare adâncime. Un 
sonar ultrasonic multidirecţional alimenta o imagine mobilă tridimen- 

sională în vizorul căştii, furnizând informaţii pentru navigația în 
condiţii de vizibilitate exterioară zero. Pentru mobilitate crescută, 
costumul era echipat cu un dispozitiv computerizat de flotabilitate 
variabilă şi jeturi de apă cu traiectorie vectorială, o combinaţie care 
oferea ocupantului manevrabilitatea unui astronaut în spaţiu, dar 
fără nevoia de a păşi pe ceva solid. 

După desprinderea costumului, Jack se întoarse în compartimen- 
tul principal şi se duse repede la rastelul de arme. De pe raftul de sus 
luă un pistol Beretta de 9 milimetri, înlocuind astfel arma confiscată 
de Aslan şi îl înghesui în costumul lui de zbor. Apoi extrase o puşcă 
de asalt SA80-A2 şi înşfăcă trei încărcătoare. După ce îşi puse puşca 
pe umăr desprinse două pachete mici de exploziv Semtex, folosit în 
mod normal pentru lucrările subacvatice de demolare, şi două cutii 
de mărimea unor genţi diplomat, fiecare dintre ele conţinând un 
amestec de mine şi un detonator la distanţă. 

Ajuns înapoi în sas, atârnă cutiile de un cuier din faţa ADSA şi le 
asigură cu bandă izolatoare. Întinse mâna şi strecură puşca şi cutiile 
cu cartuşe într-o pungă sub panoul de control. După ce închise uşa 
de acces în cameră şi blocă roata de etanşare, se căţără pe scara de 
metal şi intră în costum. Era surprinzător de mult spaţiu acolo, 
permițându-i să-şi retragă mâinile din braţele metalice şi să opereze 
butoanele de control de pe consolă. În ciuda masei de o jumătate de 
tonă, Jack putea îndoi încheieturile de la picioare şi putea deschide şi 
închide mâinile în formă de cleşti. După ce verifică rezerva de oxigen, 
închise casca şi sigilă încuietoarea din dreptul gâtului. Trupul lui se 
găsea acum într-un sistem autonom de supravieţuire, capabil să se 
descurce indiferent de ce se întâmpla în exterior. 

Era pe punctul de a părăsi Seaquest pentru ultima dată. Nu avea 
timp de reflecţie, ci era mânat doar de hotărârea de a face ceva 
pentru ca pierderea navei să nu se fi produs în zadar. O să fie timp 
mai târziu pentru tristeţe. 

Aprinse iluminatul de siguranţă din interior, ajustă termostatul la 
20 de grade Celsius şi activă senzorii. După ce verifică butoanele 
pentru propulsie şi flotabilitate, întinse braţul metalic drept către un 
comutator de pe uşă. Iluminatul fluorescent se diminuă şi apa începu 
să umple încăperea. În timp ce lichidul urca deasupra vizorului, Jack 
simţi bandajul umed din locul unde sângele mustea din rana primită 
cu o zi înainte. Încercă să-şi păstreze calmul. 

— Un pas mic pentru om, murmură el. Un pas uriaş pentru 
omenire. 

Când uşa exterioară se deschise şi liftul îl ridică deasupra modu- 
lului, Jack se trezi învăluit în beznă, un infinit negru care părea să-l 
ţină prizonier fără putinţă de scăpare. Activă farurile. 

Priveliştea nu semăna cu nimic din ce văzuse înainte. Era un 
univers din care îi lipseau toate referenţialele standard, o lume unde 
dimensiunile normale ale spaţiului şi formelor păreau să se conto- 
pească în mod continuu. Fasciculul lumina nori strălucitori de mâl 
care se agitau în toate direcţiile, vârtejuri lente care se ondulau ca o 
multitudine de galaxii în miniatură. Jack întinse braţele costumului şi 
urmări mâlul cum se separă în petice şi fâşii, forme care se adunară 
din nou laolaltă şi dispărură. In lumina dură păreau nefiresc de albe, 
ca nişte pale de cenuşă vulcanică, fasciculul reflectând particule de o 
sută de ori mai fine decât nisipul de plajă. 

Cu siguranţă, Jack ştia că era singura fiinţă umană care 
pătrunsese în acest univers. Unele dintre sedimentele suspendate 
erau biogenice, rezultate din descompunerea ţesuturilor vii şi a 
organismelor căzute, dar spre deosebire de platourile abisale ale 
Atlanticului sau Pacificului, adâncimilor Mării Negre le lipsea până şi 
existenţa microorganismelor. Jack se găsea cu adevărat în lumea 
subterană, un gol lipsit de viaţă fără egal în altă parte pe planetă. 

Pentru o clipă Jack avu senzaţia că masa care se agita avea să se 
materializeze sub forma chipurilor fantomatice ale unor marinari 
demult morţi, sortiţi să facă un dans macabru pentru eternitate în 
valurile unduitoare de mâl. Jack se forţă să se concentreze asupra 
sarcinii pe care o avea de îndeplinit. Sedimentele se aşezau mult mai 
repede decât anticipase el, particulele făcând compact cu densitatea 
lipicioasă a  noroiului într-un val de fund. Deja sedimentele 
îngropaseră vârful modulului de comandă şi urcau alarmant de-a lun- 
gul picioarelor ADSA. Jack mai avea la dispoziţie doar câteva secunde 
ca să acţioneze înainte de a deveni el însuşi un sarcofag imobil pe 
fundul mării. 

Acţionă compensatorul de flotabilitate şi umplu rezervorul din 
spatele lui cu aer, aducând iute costumul la o poziţie neutră. Când 
indicatorul trecu pe plus, împinse de joystick şi răsuci maneta. Cu un 
salt, se deplasă în sus. Sedimentele cădeau în cascadă pe lângă el cu 
rapiditate crescândă. Opri tunul de apă ca să evite îmbâcsirea 
sorbului şi îşi continuă ascensiunea folosindu-se doar de flotabilitate. 
I se păru o veşnicie până ce traversă vârtejul de sedimente. Apoi, la 
circa treizeci de metri deasupra epavei, se eliberă. Se înălţă alţi 
douăzeci de metri înainte de a-şi compensa flotabilitatea şi de a 
îndrepta fasciculul luminos în jos către scurgerea de mâl care acum 
acoperea epava Seaquest. 

Scena era imposibil de raportat la vreun gen de realitate. Semăna 
cu imaginea din satelit a unei imense furtuni tropicale, fuioarele de 
sedimente rotindu-se încet ca nişte cicloane gigant. Aproape că se 

aştepta să vadă luciri luminoase de la descărcările electrice de 
dedesubt. 

Îşi întoarse atenţia către sonarul pe care îl activase cu câteva 
momente înainte. Ecranul circular dezvălui profilul de tranşee al 
faliei, cu trăsăturile mai accentuate acum, că senzorii se eliberaseră 
de avalanşa de sedimente. Jack apelă programul NAVSURV şi tastă 
coordonatele pe care le memorase pentru ultima poziţie de suprafaţă 
a lui Seaquest şi pentru ţărmul nordic al insulei. Dispunând de coor- 
donate cunoscute de referinţă, NAVSURV putea întocmi poziţia 
curentă, putea trasa un curs optim şi putea efectua ajustări continue 
pe măsură ce terenul se dezvăluia sonarului. 

Comută pe pilot automat şi urmări cum computerul alimentează 
cu date unităţile de propulsie şi de flotabilitate. Când programul îşi 
încheie secvenţa de încărcare, Jack pregăti casca şi cobori vizorul. 
Acesta era conectat la computer printr-un cablu, continuând să 
permită libertate de mişcare şi acţionând ca un ecran de vizualizare 
prin care Jack putea continua să supravegheze spaţiul din jurul său. 

Activă un control şi vizorul se trezi la viaţă. Privirea îi era filtrată 
printr-un fel de reţea verzuie care-şi schimba forma la fiecare 
mişcare a capului. La fel ca un pilot într-un simulator de zbor, Jack 
vedea o imagine în realitate virtuală a topografiei locului, o versiune 
tridimensională a ecranului de sonar. Liniile uşor umbrite îl asigurau 
că nu era prins într-un coşmar etern, că se mişca într-un univers finit 
cu graniţe care puteau fi depăşite dacă norocul nu îl părăsea. 

Când jeturile de apă se puseră în mişcare şi începu să se 
deplaseze înainte, Jack văzu că încheieturile metalice ale braţelor 
deveniseră de un galben puternic. Îşi aminti de ce adâncimile Mării 
Negre erau atât de lipsite de viaţă. Era vorba de hidrogen sulfurat, 
un produs secundar al bacteriilor care descompuneau materiile 
organice cărate în mare de fluvii. Se găsea acum într-un bazin de 
otravă mai vast decât întregul arsenal de arme chimice al omenirii, 
un loc care i-ar fi distrus simţul olfactiv de la prima adulmecare şi l- 
ar fi ucis de la prima răsuflare. 

ADSA fusese proiectat conform ultimelor specificaţii privind 
expunerea chimică şi biologică, precum şi mediile cu presiuni 
extreme. Dar Jack ştia că era doar o chestiune de timp până ce sulful 
coroziv avea să macine o joncțiune unde metalul era expus. Chiar şi o 
străpungere milimetrică s-ar fi dovedit fatală. Se simţi cuprins de un 
fior indescriptibil la gândul că traversa o lume unde nici măcar morţii 
nu erau doriţi. 

După o verificare finală a sistemelor, apucă manşa şi se uită sum- 
bru în vidul din faţa lui. 

— Bun, mormăi el. E timpul să vizităm nişte prieteni vechi. 

La mai puţin de cinci minute după ieşirea din furtuna de mâl, 
Jack ajunse la peretele vestic al canionului. Reţeaua tridimensională 
proiectată pe vizorul lui se suprapunea exact pe contururile peretelui 
de stâncă vizibil acum în faţă, un conglomerat colosal care se înălța 
la patru sute de metri deasupra lui. Când plimbă fasciculul pe perete, 
Jack observă că stânca era la fel de golaşă ca o exploatare de carieră, 
cu suprafaţa neatinsă de creşteri marine organice de când forţe 
titanice văluriseră fundul mării cu un milion de ani în urmă. 

Porni motorul transversal din spate şi aduse ADSA pe un curs 
sudic paralel cu peretele. La douăzeci de metri sub el, vârtejul de 
sedimente părea să fiarbă şi să clocotească, ca o lume subterană 
interzisă, pe jumătate lichidă, pe jumătate solidă, care lingea 
peretele canionului. Menţinând altitudine constantă deasupra pantei, 
Jack suia continuu. Indicatorul de adâncime înregistra un salt de 
aproape o sută de metri în prima lui jumătate de kilometru parcursă 
de-a lungul peretelui canionului. 

În timp ce panta de urcare se accentua, în faţa lui apăru un 
sector al canionului care părea complet lipsit de sedimente. Jack 
bănuia că era o zonă unde sedimentele se acumulaseră şi apoi 
porniseră în avalanşă de-a lungul pantei. Ştia că era o zonă 
periculoasă; orice perturbare putea disloca alte sedimente din vârful 
pantei care să-l învăluie. 

Fundul expus al apei era acoperit cu o depunere ciudată, o masă 
cristalină pătată în galben de hidrogenul sulfurat care otrăvea apa. 
Acţionă rezervorul de flotabilitate şi cobori, în acelaşi timp întinzând 
braţul ca să ia o mostră din depunere. Câteva clipe mai târziu, rezul- 
tatele apărură pe ecran. Era clorură de sodiu, sare banală. Jack se 
uita la rezultatul evaporărilor petrecute cu mii de ani înainte, la 
vastul depozit de rocă de sare care se precipitase în acel abis când 
Bosforul izolase Marea Neagră faţă de restul lumii în timpul Erei 
Glaciare. Canionul, pe care Jack îl botezase Riftul Atlantidei, fusese 
probabil o groapă de acumulare pentru întregul sector sud-estic al 
mării. 

Pe măsură ce înainta, covorul format din roci de sare deveni tot 
mai întrerupt şi cedă locul unui peisaj plin de forme umbroase. Era 
un câmp de lavă, o junglă de forme încremenite unde magma se 
acumulase şi se solidificase în urma contactului cu apa rece. 

O ceaţă opacă, sclipind ca un văl diafan, îl împiedica să mai vadă. 
Indicatorul de temperatură exterioară sări la nivelul îngrozitor de 
350 de grade Celsius, suficient de mult ca să topească plumbul. Abia 
înregistră schimbarea înainte de a fi aruncat cu violenţă înainte, iar 
ADSA să iasă de sub control şi să se năpustească în vrie către fundul 
canionului. Acţionând din impuls, Jack opri motoarele chiar în clipa în 

care ADSA se lovi de sol şi apoi ajunse cu faţa în jos, cu bateria din 
faţă imobilizată între straturile de lavă şi cu vizorul presat de o 
bucată de rocă. 

Jack se ridică în patru labe în interiorul ADSA şi se ghemui dea- 
supra panoului de control. Constată uşurat că ecranele LCD 
continuau să funcţioneze. Avusese din nou parte de un noroc chior. 
Dacă ar fi existat avarii serioase, probabil că ar fi fost deja mort, 
presiunea exterioară de câteva tone pe centimetru pătrat 
garantându-i un sfârşit rapid, chiar dacă hidos. 

Încercă să nu se mai gândească la universul de coşmar de afară 
şi se concentră să iasă din valurile de lavă solidă. Unitatea de 
propulsare nu oferea prea mult ajutor, căci era montată pe spatele 
costumului şi putea furniza doar mişcare laterală şi transversală. 
Trebuia să folosească compensatorul de flotabilitate. Controlul 
manual era operat de la un buton dublu de pe joystick, apăsarea în 
spate introducând aer şi apăsarea în faţă forțându-l să iasă. 

După ce se îmbărbătă singur, Jack apăsă cu putere. Auzi şuvoiul 
de aer intrând în rezervor şi urmări cum indicatorul urcă la 
capacitate maximă. Uluit, observă că nu se înregistrează nici o 
mişcare. Goli rezervorul şi îl umplu din nou, cu acelaşi rezultat. Ştia 
că nu putea repeta procedura fără să irosească rezerva de aer 
dincolo de limita de siguranţă. 

Singura speranţă care îi rămânea era să smulgă ADSA fizic de pe 
fundul mării. Până atunci folosise ADSA doar ca pe un 
minisubmersibil, dar costumul putea fi şi altfel manevrat, căci era 
proiectat pentru echivalentul subacvatic al plimbării pe alte planete. 
În ciuda aparenţei greoaie, ADSA dispunea de un grad ridicat de 
mobilitate, cele treizeci de kilograme de greutate scufundată 
permițându-i mişcări care ar fi stârnit invidia oricărui astronaut. 

Jack întinse cu prudenţă braţele şi picioarele până ce ajunse ca o 
cruce pe stâncă. După ce înfipse cleştii în fundul apei şi strânse din 
încheieturi, Jack înfipse coatele în carapacea de sus, cu mâinile 
întinse dedesubt. Totul depindea acum de abilitatea lui de a smulge 
bateria din strânsoarea de piatră care o ţinea captivă. 

Jack împinse cu toată forţa în sus. Din pricina efortului, din plaga 
împuşcată îl săgetă o durere înfiorătoare. Ştia că sosise momentul 
culminant, că trupul lui fusese împins la limită şi că în curând avea 
să-şi piardă energia de a mai întreprinde ceva. 

Era pe punctul de a se prăbuşi de epuizare când se auzi un sunet 
de frecare şi Jack simţi o mişcare în sus. Işi aruncă în joc toate 
rezervele şi se forţă o ultimă dată. Brusc, ADSA se eliberă şi sări în 
picioare, mişcarea lipindu-l pe Jack de consolă. 

Era liber. 

După ce inundă rezervorul de flotabilitate ca să împiedice ADSA 
să se înalțe incontrolabil, Jack privi în jurul lui. În faţa lui se vedeau 
ondulaţii, acolo unde râurile de lavă cu curgere lentă se solidificaseră 
în formaţiuni masive de rocă. Spre dreapta era o platformă uriaşă de 
lavă, o scobitură înaltă de cinci metri unde lava cu curgere rapidă 
prinsese apă în interior, care fiersese ulterior şi împinsese în sus 
materia solidă care se răcea. Alături se vedea o altă erupție de piatră, 
de această dată mai asemănătoare unui vulcan în miniatură, colorată 
în galben şi roşu-maroniu în lumina reflectorului. Jack bănuia că valul 
de căldură care îl dăduse peste cap provenea dintr-o fisură 
hidrotermală, un por deschis pe fundul mării unde apa supraâncălzită 
se ridica din lacul de magmă de sub falie. Uitându-se la vulcanul în 
miniatură, Jack observă cum conul scoate o ciupercă neagră, ca un 
coş de fabrică. Era ceea ce geologii numesc un fumător negru, un nor 
încărcat cu substanţe minerale care precipitau ca să acopere peisajul 
înconjurător. Jack se gândi la extraordinara sală de intrare în 
Atlantida, cu pereţii sclipind de minerale, care putea foarte bine să 
îşi aibă originile într-o fisură marină profundă ce se năpustise în sus 
pe măsura formării vulcanului. 

Jack se gândi că fisurile hidrotermale ar fi trebuit să mustească 
de viaţă şi fiecare dintre ele să fie o oază în miniatură care să atragă 
organisme larvare de sus. Erau ecosisteme unice, bazate pe reacţii 
chimice mai degrabă decât pe fotosinteză, pe abilitatea microbilor de 
a metaboliza hidrogenul sulfurat din fisuri şi de a furniza primele 
verigi ale unui lanţ trofic complet separat de proprietăţile 
generatoare de viaţă ale soarelui. Însă, în loc de armate de viermi 
roşii şi de pături întregi de microorganisme, aici nu se vedea nimic; 
coşurile de lavă se iveau amenințătoare în jurul lui Jack ca nişte 
cioturi înnegrite de copaci după un incendiu de pădure. În 
profunzimile otrăvitoare ale Mării Negre nici măcar cele mai simple 
bacterii nu puteau supravieţui. Era un teritoriu pustiu unde minunea 
creaţiei părea să fi fost definitiv eclipsată de forţele întunericului. 
Jack îşi dori brusc să se afle departe de acest loc atât de lipsit de 
viaţă, care părea să respingă toate forţele care făcuseră posibilă 
existenţa pe pământ. 

Işi smulse privirea de la scena dezolantă şi verifică ecranele 
instrumentelor. Sonarul arăta că se găsea la treizeci de metri de 
latura vestică a faliei şi la o sută cincizeci de metri mai sus de epava 
Seaquest. Adâncimea lui absolută se situa acum în jurul valorii de 
trei sute de metri. Parcursese o treime din drumul spre insulă, care 
acum se întindea la doar doi kilometri mai încolo, spre sud. 

Privi înainte şi zări o ceaţă lăptoasă, ca o dună imensă de nisip. 
Era marginea unui val instabil de sedimente, care-i indica faptul că 

zona de substrat expusă de avalanşă se apropia de capăt. De jur 
împrejurul lui se vedeau semne ale unor alunecări anterioare. Jack 
trebuia să fie deasupra zonei de turbulenţă în caz că deplasarea lui 
declanşa o nouă avalanşă. Strânse mâna stângă în jurul manetei de 
control al flotabilității şi mâna dreaptă pe maneta propulsorului, în 
acelaşi timp aplecându-se pentru o ultimă privire afară. 

Ceea ce văzu îl îngrozi. Zidul de mâl se rotea încet şi fără milă 
către el ca un tsunami de mari proporţii, cu atât mai înfricoşător cu 
cât nu se auzea nici un zgomot. Jack abia avu timp să apese butonul 
manetei de flotabilitate înainte de a fi înghiţit de o furtună 
întunecată. 

CAPITOLUL 27 


Costas clipi furios când apa fierbinte i se scurse pe faţă. Fusese 
aruncat cu faţa pe podeaua de piatră după ce stătuse pentru o clipă 
cât o veşnicie de lungă în coloana de vapori, imensul stâlp alb care se 
înălța în faţa lui spre ochiul deschis deasupra la mare înălţime. 

Se afla din nou în sala de audienţe, în locul unde îl văzuse pentru 
ultima dată pe Jack. Leşinase de atâtea ori în ultimele ore că 
pierduse complet noţiunea timpului, dar bănuia că între timp trecuse 
o noapte şi o zi de când ieşiseră din labirint în bătaia lanternelor 
oamenilor lui Aslan. 

Işi oţeli mintea pentru ceea ce avea să urmeze. „Cum am ieşit din 
submarin?” Aceeaşi întrebare la nesfârşit, repetată atât de des că 
trupul lui devenise o masă neîntreruptă de dungi şi de vânătăi. Cu 
toate astea, Costas era un optimist din fire, şi de fiecare dată când 
bandiții lui Aslan îl băteau, încerca un fior de speranţă, luând totul ca 
pe un indiciu că Ben şi Andy nu cedaseră şi continuau să le ţină piept 
intruşilor. 

Cu faţa presată de podea, abia putea desluşi o siluetă legată la 
ochi, înfășurată într-un văl, şezând pe scaunul de piatră la câţiva 
metri depărtare de el. La un moment dat legătura fu smulsă de pe 
ochii siluetei şi Costas îşi dădu seama că era Katia. Ea se uită la el 
fără să-l recunoască, apoi ochii i se măriră de groază. Costas încercă 
din răsputeri să-i zâmbească. 

Ce se întâmplă apoi îl făcu să se înfioare de groază. O siluetă 
scundă şi îndesată intră în raza lui vizuală, îmbrăcată în clasicul com- 
binezon negru, dar evident aparţinea unei femei. Individa puse un 
iatagan la gâtul Katiei, apoi îl plimbă încet către mijlocul pieptului ei. 

Katia închise ochii, iar încheieturile mâinilor i se albiseră de cât 
de tare strângea braţele scaunului. 

— Dacă ar fi după mine, am sfârşi toate astea acum. Costas abia 
înţelegea cuvintele scuipate în rusă în faţa Katiei. Şi va fi după cum 
vreau eu. Vălul ăla va fi linţoliul tău. 

Cu un spasm dureros, Costas îşi dădu seama că femeia era Olga, 
femeia scundă şi destul de chipeşă pe care o zărise pe helipadul din 
Alexandria şi a cărei voce o auzise de atâtea ori în decursul ultimelor 
ore de iad. Trebuia să fie un monstru. În vreme ce Olga continua să o 
amenințe pe Katia, Costas se chinui să se ridice în picioare, dar fu 
paralizat de o lovitură năucitoare în spate. 

Se auzi un zgomot la marginea încăperii, unde lumina soarelui 
pătrundea prin intrare. Cu ochiul teafăr, Costas îl văzu pe Aslan 
apărând, sprijinit din ambele părţi de siluete îmbrăcate în negru. 
Individul îşi târşâi paşii până ce rămase nemişcat, gâfâind şi 
răsuflând zgomotos, în faţa Olgăi, după ce se descotorosi nerăbdător 
de cele două ajutoare. 

Preţ de o secundă, Costas zări cum Aslan le săgetează cu ochii pe 
cele două femei, apoi - o urmă de îndoială în expresia de pe chipul lui 
când privirea i se fixă pe Olga. Ín acel moment, Costas îşi dădu 
seama că femeia nu deţinea o poziţie minoră, că dispunea de mai 
multă putere decât putea suporta Aslan. Expresia Katiei demonstra 
că şi ea cunoştea adevărul, că megalomania lui fusese sufocată de 
altă forță demonică, care îndepărtase ultimele rămăşiţe de 
sentimente părinteşti din sufletul lui. 

— Acum vei pleca. Aslan i se adresă în rusă Olgăi. Ia elicopterul 
de pe Vultura înapoi în Abhazia ca să-l contactezi pe clientul nostru. 
Cred că marfa noastră va fi în curând gata de transport. 

Olga trecu iataganul peste faţa Katiei, apoi se întoarse şi urcă 
scările împreună cu cei doi bărbaţi. Tremura uşor, cu buzele 
fremătând de o bucurie bolnăvicioasă la gândul gestului pe care era 
cât pe ce să-l comită. Costas o privea îngrozit, şocat de răutatea pe 
care o emana femeia. 

După plecarea lor, Aslan se aplecă cu greutate spre Costas, cu o 
expresie cumplită de ură pe chip. Li ridică cu brutalitate capul şi îi 
înfipse un pistol sub bărbie. Costas îi simţea răsuflarea din care 
răzbătea un miros de carne stricată. Aslan avea ochii injectaţi şi bul- 
bucaţi, iar pielea unsuroasă. Costas se înfioră, dar i se uită fix în ochi. 

— Ieri, înainte de ieşirea ta, i-am trimis pe trei dintre oamenii mei 
în acelaşi tunel, şuieră Aslan. Nu s-au întors încă. Unde sunt? 

Costas îşi aminti brusc bulele care se ridicau din fisura vulcanică 
în ultima parte a coridorului subacvatic. 

— Probabil au luat greşit o cotitură. 

Aslan îl pocni cu pistolul peste faţă şi Costas se dădu înapoi de 
durere. Din răni îi ţâşni sângele până la marginea scaunului masiv de 
piatră. 

— Atunci ne vei conduce tu pe drumul cel bun. 

Aslan arătă cu arma spre echipamentele de scufundare aşezate 
pe podea, apoi făcu un gest către scaunul alăturat, unde Katia se 
lupta cu doi bandiți care o ţineau strâns. 

— Altfel fata mea va fi iniţiată în ritualul sharia ceva mai devreme 
decât poate că s-ar fi aşteptat. 

În timp ce se ridica prin valul de mâl, Jack îşi concentră întreaga 
atenţie asupra sistemului de navigaţie. Radarul arăta că Jack urca 
periculos de aproape de peretele estic al canionului a cărui margine 
se găsea la mai puţin de cincizeci de metri deasupra. Indicatorul de 
adâncime arăta o viteză ascensională de mai mult de doi metri pe 
secundă, care avea să crească dramatic odată cu reducerea presiunii 
exterioare, dar pe care Jack nu-şi putea permite să o încetinească 
până ce nu ieşea din falie. 

Pe neaşteptate se aprinse o lumină roşie. Radarul îl avertiza 
asupra unui pericol care îl păştea deasupra. În fracțiunea de secundă 
în care zări buza canionului, Jack se roti spre est şi porni 
propulsoarele posterioare. Se îmbrăţişă în aşteptarea impactului, 
dar, ca prin miracol, acesta nu se produse. ADSA rată la mustață 
platforma care ar fi sfâşiat învelişul exterior şi l-ar fi trimis pe Jack la 
moarte. 

De îndată ce ieşi din canion, Jack umplu tancul de balast până ce 
ajunse la flotabilitate neutră, apoi porni înainte folosind 
propulsoarele vectoriale. I se părea că zboară deasupra unei furtuni 
imense în deplasare lentă, o masă compactă care acoperea marginea 
canionului şi bloca crevasa care se căsca dedesubt. Unii dintre 
colegii lui Jack ar fi dat orice să vină în acel loc, folosind sonde de 
adâncime ca să redescopere fisurile hidrotermale, dar el spera sincer 
că fusese singurul explorator al acestui ţinut pustiu ce părea să 
conţină cele mai negre coşmaruri legate de abisurile marine. 

Acum, în întunericul din faţă, se găsea descoperirea care îl adus- 
ese aici, o promisiune care îi înteţea bătăile inimii pe măsură ce 
îndrepta echipamentul în direcţia care se afla pe coordonatele 
insulei. Indicatorul de adâncime arăta 148 de metri, aproape de 
nivelul fostei linii antice a țărmului. Se afla încă în mediul de sub 
străvechiul țărm şi mâlul albastru-cenuşiu părea lipsit de forme de 
viaţă. După câteva minute începu să desluşească o creastă, ca o dună 
continuă şi joasă care trebuie să fi fost odinioară marginea plajei. 

Urma să intre în oraşul pierdut prin aripa estică, în capătul opus 
al celui pe care el şi Costas îl exploraseră din Aquapod-uri cu două 
zile înainte. Primul contact vizual cu structurile învăluite în mâl îi 
aduse înapoi în suflet emoția intensă pe care o trăise atunci, minunea 
descoperirii lor eclipsând brusc încercările din ultimele douăzeci şi 
patru de ore. Cu o emoție crescândă se înălţă peste dună şi inspectă 
peisajul din faţa lui. 

Gândul i se îndreptă imediat spre prieteni. Cum până acum Sea 
Venture nu primise nici un semn de viaţă de la nava-soră, pajul ei 
probabil  alertase autorităţile turceşti şi pe cele georgiene. 
Conveniseră înainte ca primii alertaţi despre descoperirea 

submarinului să fie ruşii, iar un răspuns concertat din partea lor 
putea dura zile întregi. 

Ajutorul putea veni prea târziu. 

Se rugă ca Ben şi Andy să fi rezistat pe poziţia lor. Oamenii lui 
Aslan probabil că încercaseră să-şi croiască un drum prin labirint ca 
să-i ia prin surprindere. Singurul mod în care puteau reuşi era să-i 
aibă pe Costas sau pe Katia pe post de ghid şi să-i forţeze pe aceştia 
să bată codul convenit în carena submarinului ca unul din cei doi să 
deschidă. Jack ştia că şansele lor de supravieţuire după un asemenea 
moment erau minime. Trebuia să facă tot ce-i stătea în puteri ca să-i 
contacteze pe Ben şi pe Andy, apoi să ajungă cumva înapoi în „sala 
de audienţe” şi să apere cât putea de bine pasajul de trecere. 

Bateria ajunsese între timp la un nivel periculos de scăzut, iar 
Jack ştia că trebuie să economisească energia rămasă pentru efortul 
final. 

Cobori pe fundul apei şi începu să meargă de-a lungul unei alei 
largi, fiecare pas stârnind un mic nor de mâl. Spre dreapta se vedea 
un şir de forme curios de familiare, acoperite de sedimente. Jack îşi 
dădu uluit seama că se uita la primele căruţe din lume, cu peste 2000 
de ani mai bătrâne decât primele mijloace de transport pe roţi 
cunoscute şi înregistrate în Mesopotamia. 

Spre stânga se vedea un intrând adânc, odinioară golfuleţ marin, 
care se lărgea într-un bazin dreptunghiular lat de circa treizeci de 
metri. Jack trecu pe lângă o stivă frumos aranjată de buşteni, 
probabil pin şi ienupăr, strămoşii pădurilor care umpleau încă nord- 
estul Turciei, toate conservate perfect în mediul anaerob. Priveliştea 
din spate depăşea orice aşteptare. La mal se vedeau două carene pe 
jumătate întregi, fiecare lungă de circa douăzeci de metri şi ridicată 
pe capre de lemn. Imaginea semăna cu orice şantier modern de la 
Marea Neagră. Navele erau deschise şi înguste, fiind mai degrabă 
proiectate pentru vâslitul cu padele decât cu rame, dar altfel la fel de 
zvelte şi de rafinate precum bărcile lungi ale vikingilor. Când se 
apropie de prima carenă, Jack bătu uşor cu braţul metalic în carcasă, 
dislocând mâlul depus acolo ca să vadă îmbinările realizate din lemn, 
adică exact tehnica pe care el şi Mustafa bănuiau că o folosiseră 
marinarii din neolitic. 

Mai sus, malul era plin de stive de plăci şi gheme de sfori groase 
confecţionate din liane. Intre acestea se vedeau cinci seturi de cadre 
aliniate una lângă alta spre bazin, fiecare suficient de larg ca să 
adăpostească o barcă lungă de patruzeci de metri. Suporţii erau goi 
şi uneltele de lucru dispăruseră demult, dar timp de câteva 
săptămâni disperate de la mijlocul mileniului al VI-lea înainte de 
Hristos, probabil că acolo se înregistrase o activitate frenetică cum 

istoria nu mai cunoscuse ulterior până la epoca construcţiilor de 
piramide egiptene. In timp ce apele inundau părţile joase ale 
oraşului, oamenii trebuie să-şi fi mutat uneltele şi cheresteaua în sus 
pe pante, incapabili să priceapă faptul că în curând căminul lor avea 
să dispară pentru totdeauna. Jack descoperise unul dintre reperele 
majore ale istoriei, locul unde energia şi înţelepciunea Atlantidei 
dăduse naştere civilizaţiei umane din vestul Europei până în Valea 
Indusului. 

Sonarul începu să dezvăluie contururile pantei din faţă. Jack 
comută pe modul de deplasare tip submersibil şi sări dincolo de plaja 
antică spre un platou de mărimea unui traseu de curse, cu o 
deschidere largă în centru. Îşi aminti de conducta de apă din vulcan 
şi bănui că aici era a doua parte a sistemului, un rezervor imens tăiat 
în piatră servind ca punct de distribuţie pentru apeductele care 
coborau în cartierele oraşului. 

Jack îşi continuă drumul spre sud. Conform schiţei pe care o 
introdusese în memoria computerului, ar fi trebuit să se apropie de 
zona de sus a aleii de procesiune. Câteva secunde mai târziu, sonarul 
îi arătă că avusese dreptate, ecranul tridimensional arătând faţa 
terasată a piramidei estice. Chiar în spatele ei începea să se 
materializeze conturul neregulat al vulcanului, iar între ele se găsea 
o formă cilindrică fusiformă care bloca spaţiul dintre piramidă şi 
peretele stâncos. 

Ca din senin, o masă de metal contorsionat apăru în raza lui 
vizuală. ADSA părea minuscul pe lângă forma imensă a submarinului; 
chioşcul se înălța mai sus decât un bloc cu patru etaje, iar coca se 
întindea pe lungimea unui teren de fotbal. Prudent, Jack îşi croi drum 
peste elicea sfărâmată, mulţumit că motorul electric al costumului 
submersibil abia se auzea şi jeturile de apă produceau turbulenţe 
minime. Jack opri farurile şi scăzu intensitatea luminoasă a ecranelor 
LCD. 

Trecând peste sasul de salvare din spatele camerei reactorului, 
Jack se gândi la comandantul Antonov şi la echipajul lui. Trupurile 
iradiate ale acestora constituiau doar un adaos la recolta de moarte 
din marea asta sumbră. Jack încercă să-şi scoată din minte scena de 
coşmar prin care trecuseră aceştia şi se apropie de forma verticală a 
chioşcului submarinului. În întunericul din spate se vedea haloul pro- 
dus de o lumină de căutare de deasupra punţii tribord. Luminile erau 
montate pe un submersibil care se aşezase ca o insectă de pradă pe 
DSRV în locul în care acesta andocase peste sasul din faţă al subma- 
rinului. Oamenii lui Aslan intraseră în Kazbek cuplându-se în dreptul 
ieşirii dorsale a DSRV-ului şi folosind pentru asta un singur inel de 
etanşare. 


270 


Jack aşeză ADSA cu grijă pe stratul de cauciuc absorbant al 
submarinului. Îşi introduse mâinile în braţele costumului şi le întinse 
până ce văzu articulațiile din dreptul coatelor şi al mâinilor. Metalul 
era galben şi pătat din pricina hidrogenului sulfurat, dar etanşările 
rezistaseră. Arcui ambele braţe spre interior până ce acestea 
atinseră exteriorul cutiilor de metal pe care Jack le prinsese de 
partea frontală a costumului, deasupra bateriei. Folosi cele trei 
degete metalice din capătul fiecărui braţ ca să deschidă cutia şi să 
extragă dinăuntru conţinutul ei. Apoi tăie legătura cu cleştele şi 
scoase la iveală o reţea de bile de mărimea mingilor de ping-pong, 
reunite printr-o serie de filamente fine. 

În mod normal, minele erau împărţite în şiruri şi erau lansate ca 
o umbrelă plutitoare peste un sit arheologic. Fiecare dintre cele două 
sute de încărcături era proiectată să explodeze la contact şi era 
potenţial mortală pentru un scafandru. Menţinute împreună, bilele 
formau o singură încărcătură explozivă de mare putere, suficientă să 
scoată definitiv din funcţiune un submersibil. 

După ce activă detonatorul, Jack îşi retrase mâinile din braţele 
costumului şi apucă maneta de control, folosind flotabilitatea ADSA 
ca să se ridice cu prudenţă de pe submarin. Deşi se afla dincolo de 
raza de acţiune a luminii, nu dorea să fie depistat, aşa că ţâşni într-un 
arc larg spre babordul submarinului şi apoi drept înapoi spre pupa. 
Se apropie de carenajul lat de un metru care proteja elicea 
submersibilului, punând sistemul de flotabilitate pe automat, ca să se 
asigure că rămâne pe poziţie neutră câtă vreme mâinile lui nu-l 
puteau controla. Acţionă propulsorul din spate ca să meargă înainte 
cât era posibil, apoi îşi introduse repede mâinile la loc în braţele 
costumului. 

Chiar în clipa în care voia să asigure minele cu o clemă, Jack fu 
aruncat pe spate. Începu să se rostogolească în spirală ca un 
astronaut scăpat de sub control. In timp ce el se lupta să se 
stabilizeze folosind propulsoarele laterale, lumina submersibilului se 
apropie periculos de el. După ce reuşi în sfârşit să se oprească, se 
uită înapoi şi zări turbulenţa produsă de elicea acestuia. Deja avusese 
o senzaţie de disconfort văzând farurile inamice aprinse, o irosire a 
rezervelor bateriei; dar acum zări o baliză radio care era trasă 
înăuntru. 

Porni propulsoarele din spate şi se îndreptă din nou spre turnul 
de pe Kazbek. Minele stăteau în echilibru instabil acolo unde le 
lăsase el, pe carenajul elicei submersibilului. Dacă alunecau, 
eforturile lui fuseseră inutile. Trebuia să arunce încărcătura în aer de 
îndată ce el avea să se găsească la adăpost în spatele submarinului şi 
în afara undei de şoc a exploziei. 

Băgă mâna în buzunarul de la piept ca să pregătească 
detonatorul la distanţă, o unitate mică, aproape cât un radio de 
mână. Preselectase detonarea pe canalul 8. 

Jack îşi permise o privire rapidă spre tribord şi se apropie de 
suprastructura Kazbek-ului. Spre uimirea lui, văzu că submersibilul 
se decuplase şi se găsea la mai puţin de zece metri depărtare, forma 
sa cilindrică apropiindu-se ca un rechin în căutarea prăzii. Prin 
hublou cineva se uita la el, cu o expresie de şoc şi de furie întipărită 
pe chip. 

Jack trebuia să gândească iute. Nu avea nici o şansă să se ia la 
întrecere cu el. Cunoştea genul acela de submersibil, asemănător 
LR5-ului fabricat de britanici, cu elici care se puteau roti la 180 de 
grade ce-i confereau manevrabilitatea unui elicopter. Era prea 
aproape ca Jack să rişte detonarea încărcăturilor, nu numai din 
pricina pericolului pentru sine, ci şi datorită faptului că unda de şoc 
putea avaria sistemul de menţinere a vieţii de pe Kazbek şi putea 
destabiliza focoasele nucleare. Singura lui şansă era să lupte cu 
submersibilul, să-l atragă într-un duel care părea sinucigaş. Şansa lui 
rezida în balastul inutil al submersibilului. Având compartimentul 
pentru pasageri încărcat, vehiculul era lent şi fiecare atac necesita 
un viraj larg pentru întoarcere, fapt care putea duce submersibilul în 
afara zonei periculoase. 

Ca un matador al erei spaţiale, Jack ateriză în picioare pe carena 
submarinului Kazbek şi se întoarse cu faţa către atacator. Abia avu 
timp să flexeze picioarele înainte ca submersibilul să îl atace în plin, 
barele din faţă ratându-l la mustață. Jack se pregăti de un alt atac cu 
braţele întinse, ca un toreador care ademeneşte un taur. Văzu sub- 
mersibilul golindu-şi tancurile de balast, încetinind în timp ce urca 
panta stâncoasă şi rotindu-se pentru un alt atac. Vehiculul se repezi 
cu o viteză înspăimântătoare, orbindu-l momentan pe Jack cu reflec- 
toarele şi făcându-l să cadă cu faţa pe coca lui Kazbek. Când inamicul 
trecu pe deasupra, curentul îl întoarse pe Jack pe spate, iar capătul 
liber al inelului de mine trecu periculos de aproape de el. Era 
imposibil ca minele să mai supravieţuiască unui alt asalt fără să 
alunece de pe toba propulsorului sau să se încurce în elice, un rezul- 
tat extrem de periculos dacă prin asta se declanşa o explozie prea 
apropiată de submarin. 

Jack urmări cum submersibilul se îndreaptă spre un nou punct de 
plecare, forma lui devenind tot mai mică pe fundalul feţei sudice a 
piramidei. De această dată Jack rămase lipit de carenă estimând dis- 
tanţa. Douăzeci de metri. Douăzeci şi cinci de metri. Treizeci de 
metri. Acum sau niciodată. Exact când submersibilul începu să 
vireze, apăsă pe canalul 8. 

Se văzu o lumină strălucitoare, urmată de o succesiune de şocuri 
care îi izbiră trupul ca nişte lovituri de ciocan. Explozia distruse sis- 
temul de direcţionare al submersibilului şi lăsă epava să se rosto- 
golească nebuneşte spre fundul mării. Unda de şoc trebuie să-i fi ucis 
pe loc pe ocupanţii lui. 


CAPITOLUL 28 


„Sistemele de suport al vieţii sunt operaţionale? Recepție.” 

Jack folosea braţul metalic al costumului ca să trimită întrebarea 
în cod Morse pe carena submarinului în punctul unde scara de piatră 
dispărea sub masa metalică. In ciuda efectelor de diminuare a sune- 
tului date de îmbrăcămintea absorbantă a submarinului, primele lui 
bătăi primiseră un răspuns imediat. Ín câteva propoziţii în cod 
Morse, Jack aflase de la Andy şi de la Ben că ameninţarea Katiei cu 
distrugerea submarinului îi ţinuse pe atacatori la respect. Indivizii 
dăduseră înapoi admițând un armistițiu de nevoie, în vreme ce ei îşi 
păstrau poziţiile în carturi succesive la capătul puţului de încărcare a 
armamentului. 

„Ne-ar prinde bine ceva de băut. Recepție.” 

Jack bătu ultima propoziţie: 

„Micul dejun englezesc e pe drum. Aşteptaţi întoarcerea. Ter- 
minat”. 

Douăzeci de minute mai târziu, ADSA înconjurase promontoriul 
estic al insulei şi se ridicase la treizeci de metri sub nivelul mării. 
Jack ştia că trebuia să găsească o rută peste vulcan până în „sala de 
audienţe”, dar mai întâi mai avea ceva de făcut. În cartierul general 
al lui Aslan, Jack memorase coordonatele GPS ale navei Vultura din 
imaginea SATSURV, coordonate pe care le introdusese în sistemul de 
navigaţie al costumului. Sonarul care configura terenul îşi dovedise 
din plin valoarea, căci ecranul virtual 3D furniza detaliile de 
adâncime pe o rază de sute de metri în jur, precum şi contactele de 
suprafaţă, altfel imposibil de văzut prin întunericul de smoală. 

La un moment dat, pe ecran apăru, la două sute de metri distanţă 
în faţă, imaginea unei nave mari de suprafaţă. Jack se simţea ca pilo- 
tul unui submarin de buzunar care se infiltrează într-un port inamic 
al cărui ocupanţi nu au nici un motiv să bănuiască o intruziune. Din 
punctul lor de vedere, Jack era demult mort, îndepărtat definitiv 
odată cu scufundarea în abis a epavei Seaguest. 

Sonarul îi arăta că se apropie de pupa navei. Pe ecran se vedeau 
limpede cele două elice şi cârma. La douăzeci de metri dedesubt, 
Jack începu ultima parte a ascensiunii sale, pompând treptat aer în 

camera de flotabilitate şi răsucindu-se în sus prin folosirea 
propulsoarelor laterale. La cincisprezece metri carena neagră deveni 
vizibilă cu ochiul liber. In plus, Jack vedea soarele sclipind pe valuri 
de o parte şi de alta a navei. Când se apropie şi mai mult, zări urmele 
lăsate de eforturile lui York şi Howe şi auzi sunetele înfundate ale 
reparațiilor care se făceau la motoarele vasului de deasupra lui. 

Opri ADSA în faţa ansamblului cârmei şi repetă procedura pe 
care o efectuase în cazul submersibilului cu mai puţin de o oră 
înainte. Extrase a doua reţea de mine-bilă şi o puse în jurul axului 
cârmei, de această dată asigurând totul cu o bandă adezivă sub elice. 
În timp ce arma declanşatorul, se uită în sus şi zări siluetele a doi 
oameni care se sprijineau de afetul de tun din tribord. Din fericire, 
sistemul de respiraţie nu scotea nici o bulă de aer, aşa că el n-avea 
cum să fie zărit în adâncimile mocirloase. 

Ştia că există posibilitatea ca prietenii săi, Katia şi Costas, să se 
găsească pe nava de deasupra lui. Explozibilul avea să producă avarii 
mari elicelor şi cârmei, dar alte efecte ar fi trebuit să fie oprite de 
blindajul carenei. Era un risc pe care trebuia să şi-l ia. Cu toate 
astea, se rugă în gând ca lucrurile să nu stea aşa. 

Pariase că echipajul avea să fie preocupat de avariile de la 
suprafaţă în urma bătăliei navale din ziua precedentă şi, ca atare, va 
fi efectuat deja o inspecţie sub linia de plutire. Ca să minimizeze 
riscul depistării, preferă să coboare folosind propulsoarele laterale în 
locul rezervorului de flotabilitate, chiar dacă asta însemna epuizarea 
energiei bateriei. 

La doar zece minute după ce zărise nava, Jack dispăru la fel de 
tăcut precum venise, coborând în adâncimile mocirloase şi furişându- 
se fără să fie văzut de vreunul dintre membrii echipajului de pe 
Vultura. 

Folosindu-se de sonar ca să navigheze, Jack parcurse o jumătate 
de kilometru către ţărmul vestic al insulei şi găsi un loc de ieşire 
ascuns privirilor de pe Vultura. Chiar când fundul stâncos al mării se 
înălța abrupt spre el, energia bateriei se epuiză brusc. Bateria 
murise. Jack îşi reduse flotabilitatea şi se lăsă jos ca să meargă 
ultimii metri, urcând cu greu peretele de lavă spre suprafaţa apei. 

Găsi o platformă de stâncă la doi metri adâncime şi ieşi prudent 
la suprafaţă. Plie extremităţile costumului ADSA şi decuplă inelul de 
la gât. După ce deschise casca, clipi în lumina soarelui şi inspiră 
aerul proaspăt cu nesaţ. Era pentru prima dată când plămânii lui 
primeau aer proaspăt după ce se rostogolise în modulul de comandă 
de pe Seaquest cu mai bine de trei ore înainte. 

Se ridică şi se aşeză pe lespedea de piatră. Era o după-amiază 
strălucitoare de vară, cu soarele reflectându-se în valurile care i se 

spărgeau la picioare. De-a lungul țărmului golaş, pantele abrupte ale 
insulei se ridicau în faţa lui. Deasupra celei mai înalte creste se 
vedea o coloană albă proiectată pe cer. 

Nu se putea bucura că scăpase cu viaţă. Durerea din rană îl 
săgeta în partea laterală şi ştia că nu are timp de pierdut. 

După ce privi repede în jur ca să se asigure că e singur, scoase 
obiectele pe care le adusese cu el din rastel. Incă purta costumul de 
zbor, aşa că introduse declanşatorul de la distanţă într-un buzunar de 
pe coapsă şi cele două pachete de Semtex în celălalt. Scoase pistolul 
Beretta, verifică dacă are glonţ pe ţeavă, apoi îl puse la loc în tocul 
de la piept. După aceea scoase puşca de asalt SA80 şi cele trei încăr- 
cătoare, introducând unul în puşcă şi punându-le pe celelalte două în 
buzunarele de la şold. După ce verifică amortizorul, trase piedica şi 
puse arma la spate. 

Îşi închise casca şi scufundă încet costumul ADSA sub valuri. 
Fusese salvatorul lui, mărturia faptului că prietenul lui, Costas, avu- 
sese, ca întotdeauna, grijă de el. Acum însă nici un fel de tehnologie 
nu-l mai putea ajuta. Totul depindea doar de el, de curajul şi de forţa 
lui de caracter. 

Se răsuci pe călcâie ca să contemple panta stâncoasă care îl 
aştepta. 

— A venit vremea revanşei, rosti el printre dinţi. 


XXX 


Jack îşi croi drum spre interiorul insulei, flancat de peretele 
stâncos care se înălța ameninţător. Între el şi un platou aflat la circa 
optzeci de metri mai sus se găseau trei terase, fiecare terminându-se 
cu o margine tăioasă şi punctată de linii de ruptură. Bazaltul era dur 
şi aspru, dar furniza o priză excelentă. Jack nu avea alternativă la 
dispoziţie în afară de a se căţăra pe el. 

Strânse mai bine arma SA80 la spate şi începu să urce un coş 
vertical care se ridica pe toată înălţimea primei etape. Cam la 
jumătatea distanţei, coşul se îngustă şi Jack se căţără mai departe cu 
picioarele strânse de o parte şi de alta, ajungând în cele din urmă pe 
o platformă îngustă la circa treizeci de metri deasupra punctului de 
plecare. Cea de-a doua etapă era abruptă, dar dreaptă. Statura lui 
Jack se dovedi un avantaj când el se căţără folosindu-se de adâncituri 
cât degetele şi de ieşituri mici. Continuă peste a doua margine 
tăioasă cu a treia etapă, până ajunse la un punct chiar sub vârf, unde 
o altă platformă ieşea în afară cu aproape un metru pe întreaga 
lungime a crestei. 

În timp ce stătea în echilibru lipit de peretele stâncos, Jack îşi 
dădu seama că orice ezitare i-ar fi slăbit voinţa de a acţiona. 

Refuzând ideea eşecului, îşi aruncă braţul în sus şi prinse marginea 
cu degetele. Odată ce se asigură că se ţinea bine, îşi desprinse 
cealaltă mână şi o ridică în dreptul primei. Atârna acum peste optzeci 
de metri de hău şi de perete stâncos care l-ar fi făcut bucăţi în cazul 
în care ar fi căzut. Incepu să-şi legene picioarele, mai întâi încet, apoi 
din ce în ce mai tare. La cea de-a doua tentativă îşi prinse piciorul 
drept peste margine şi se căţără în siguranţă. 

Scena care îl aştepta îi tăie respiraţia. Se ghemui ca să-şi 
recapete forţele şi privi pustietatea de lavă solidificată din jurul său. 
Cam la două sute de metri în dreapta se înălța conul vulcanului, cu 
coşul eliminând un nor masiv de vapori care se înălța într-o coloană 
abruptă spre cer. Spre baza conului se vedea o intrare joasă 
deasupra unei scări tăiate în stâncă care şerpuia de-a lungul şeii 
către el şi dispărea din raza vizuală spre stânga lui. În mod clar era o 
rută antică de urcare a vulcanului prin exterior, cea folosită de Aslan 
şi oamenii acestuia când ajunseseră pentru prima dată pe insulă. 

Vârful mai mic, aflat la circa treizeci de metri în faţă, era un dom 
masiv de lavă neagră ca smoala. Vârful era plat ca un platou de ateri- 
zare, o impresie întărită de elicopterul Kamov Ka-28 Helix parcat în 
mijloc. În jurul perimetrului Jack numără patru siluete în negru, toate 
înarmate cu pistoale-mitralieră AK sau Heckler & Koch. 

Cea mai uluitoare privelişte era structura care înconjura eli- 
copterul. Platforma era încercuită de un inel de megaliţi gigant, 
stânci drepte de trei ori cât un stat de om şi cam de doi metri lăţime. 
Stâncile erau albite din pricina mileniilor de expunere la intemperii, 
dar pe vremuri fuseseră finisate cu grijă. Erau acoperite de bucăţi 
plate de piatră care formau un pervaz circular continuu. În interior 
se vedeau cinci trilitoni, fiecare pereche de stânci dispunând de 
marginea proprie aranjată în model de potcoavă cu deschiderea spre 
vest, către conul vulcanic. 

Jack îşi dădu uluit seama că avea în faţa ochilor un aşezământ 
care anticipa complexul de la Stonehenge. Aici atlanţii observaseră 
diferenţa dintre anul solar şi cel lunar, pe care ei trei o văzuseră 
menţionată în înscrierile din coridorul aflat sub munte. Conul vulca- 
nului reprezenta un dispozitiv de vizualizare, poziţia soarelui de pe 
fiecare parte indicând sezonul anului. La momentele echinocţiilor de 
primăvară şi de toamnă, soarele părea să se scufunde în vulcan, un 
eveniment care probabil avusese darul de a întări impresia de putere 
protectoare a Atlantidei. 

Jack se concentră pe folosirea stâncilor în avantaj tactic personal. 
După ce desfăcu piedica puştii SA80, se lăsă să alunece într-o fisură 
care curgea ca o tranşee către platformă. Prin salturi scurte, ajunse 
repede la cel mai apropiat megalit şi se lipi de el. Privi cu prudenţă în 

jur şi observă că elicopterul era gol, iar în apropiere nu exista nici un 
paznic. După ce scoase pachetele de Semtex, Jack se furişă sub 
elicopter şi puse un pachet în ajutajul de evacuare a gazelor, iar pe 
celălalt sub cabina piloților, activând în acelaşi timp detonatoarele. 

Se întoarse pentru a pleca şi se trezi brusc faţă în faţă cu o 
siluetă neagră ieşind de după o stâncă. Pentru o fracțiune de 
secundă, amândoi bărbaţii încremeniră de surprindere. Jack 
reacţionă primul. Două gloanţe seci din SA80 şi omul căzu ca o 
piatră, ucis instantaneu de gloanţele de 5,56 milimetri care îi 
străpunseră gâtul. 

Zgomotul produs de căderea armei îi alertă pe ceilalţi. Jack le ieşi 
în cale chiar când aceştia se îndreptau spre elicopter. Înainte ca vre- 
unul dintre bărbaţi să îşi ridice arma, Jack goli întregul încărcător 
într-un arc strâns tras de la şold. Gloanţele ricoşară de stânci şi cei 
trei căzură cu faţa în jos. 

Jack introduse un încărcător plin în puşcă şi porni spre scară. 
Pusese pariu cu el însuşi că ceilalţi oameni ai lui Aslan se găseau fie 
pe Vultura, fie în interiorul vulcanului. 

Ajunse la intrarea din capul scărilor fără a simţi că fusese depis- 
tat. Poarta de acces era mai impunătoare privită de aproape, 
dispunând de o deschidere suficient de mare pentru procesiunile 
care se perindaseră între cercul de stânci şi sala de audienţe. Văzu 
coridorul cotind spre stânga către o sursă îndepărtată de lumină. 
După ce îşi tinu respiraţia, Jack ridică arma şi înaintă cu prudenţă pe 
treptele uzate de timp în întunericul dinăuntru. 

Zece metri mai departe, dădu colţul şi văzu un dreptunghi ceţos 
de lumină. Apoi zări coloana de vapori şi îşi dădu seama că se 
apropia de aceeaşi platformă înălţată pe care stătuseră cu o zi 
înainte, doar că acum intrase prin altă parte. Se ascunse în umbră şi 
înaintă cu un pas ca să vadă ce era înăuntru. | 

Undeva sus putea vedea cerul prin dom. În faţă, rampa cobora, 
aşa că Jack putea privi nestingherit. Pe platforma centrală se vedeau 
cinci siluete, două dintre ele fiind paznici în negru care flancau o 
femeie aşezată pe unul dintre scaunele masive din piatră. Capul 
femeii era acoperit de un văl, dar chipul i se putea vedea destul de 
clar. 

Era Katia. Părea epuizată şi descurajată, dar, din fericire, nu 
părea să fi fost rănită. Jack închise ochii pentru o clipă, copleşit de 
uşurare. 

În dreapta ei se găsea un bărbat cu faţa îndreptată spre fisura 
vulcanică. Cu roba roşie fluturând şi un nimb format de vapori în 
spatele capului, individul părea o parodie grotescă a preoţilor din 

vechime, un ucenic al lui Hades trimis să îndeplinească un ritual 
macabru şi să pângărească pentru totdeauna sanctitatea Atlantidei. 

Aslan se deplasă uşor şi Jack zări o altă siluetă, o formă umană 
cunoscută care stătea îngenuncheată în spaţiul dintre scaunele de 
piatră, cu capul ţinut periculos de aproape de coşul de vapori. Avea 
mâinile şi picioarele legate şi purta rămăşiţele zdrenţuite ale 
costumului său de scafandru. Spre groaza lui, Jack văzu că Aslan 
îndrepta un pistol spre ceafa lui Costas, în poziţia clasică a călăului. 

Acţionă din instinct şi se năpusti pe rampă, ridicând arma în sus, 
chiar dacă îşi dădea seama că nu avea nici o şansă. Incasă o lovitură 
năucitoare în spate şi puşca SA80 îi fu smulsă din mâini. 


— Doctore Howard, ce surpriză plăcută! Nu îmi imaginasem că 
vom scăpa uşor de tine. 

Jack era îmbrâncit cu brutalitate pe scări de paznicul care 
pândise ascuns lângă intrare. Individul îi scoase pistolul Beretta din 
costumul de zbor şi-i dădu arma lui Aslan, care începu să se joace 
scoțând cartuşe din magazie. Katia se uita la Jack ca şi cum ar fi fost 
o fantomă. 

— Ne-au spus că ai murit, rosti ea cu voce răguşită. Explozia aia, 
elicopterul... 

Părea ameţită şi uluită. Avea ochii roşii şi cearcăne negre sub ei. 

Jack îi zâmbi încurajator. 

Aslan dădu dispreţuitor din mâna în care avea arma şi se întoarse 
către silueta ghemuită între tronuri. 

— Prietenul tău nu a avut o noapte prea confortabilă. Dacă fata 
mea ne-ar fi spus ce ştie, poate că situaţia ar fi fost mai uşoară 
pentru el. 

Costas întoarse capul şi reuşi să schiţeze un zâmbet înainte ca 
unul dintre paznici să-l plesnească din nou. Jack era îngrozit de felul 
cum arăta. Costumul era numai zdrenţe, avea faţa plină de vânătăi şi 
de dungi, iar acolo unde se opărise când fusese ţinut lângă coloana 
de vapori era stacojie. Avea un ochi închis şi umflat, iar Jack bănuia 
că nu doar capul îi fusese lovit cu sălbăticie. 

— Prietenul tău tocmai a fost de acord să-i călăuzească pe 
oamenii mei prin tunele la submarin. Aslan dădu din mână spre trei 
seturi de echipamente de respirat aşezate lângă rampă, apoi arătă 
din nou spre omul bătut din faţa lui. După cum vezi, a cam fost 
nevoie de ceva muncă de convingere. Acum însă, că te avem pe tine, 
ne putem dispensa de serviciile lui. Mi-ai distrus trei elicoptere şi ai 
de plătit un preţ. 

Aslan îndreptă pistolul Beretta spre capul lui Costas şi trase 
piedica. 

— Nu! ţipă Jack. El e singurul care cunoaşte drumul de 
întoarcere. Treaba lui era să memoreze punctele de reper, în vreme 
ce eu şi Katia ne ocupam de arheologie. 

Aslan rânji şi lăsă piedica la loc. 

— Nu te cred. Dar sunt dispus să cruţ deocamdată viaţa 
prietenului tău grec, dacă îmi vei îndeplini cererile. 

Jack nu răspunse, ci se uită impasibil la Aslan. Experienţa îl 
învățase să-l lase pe cel de care depindea soarta unor ostatici să se 
simtă în avantaj sau chiar să-i dea impresia că deţine controlul total 
al situaţiei. Dacă Aslan ar fi ştiut că jumătate din oamenii lui erau 
morţi şi că echipamentul la care ţinea cel mai mult era pe punctul de 
a exploda, probabil că ar fi fost cuprins de o furie oarbă. 

— Mai întâi - asta. Aslan scoase copia discului de aur din tunica 
lui. Mi-am luat libertatea de a te descotorosi de chestia asta cât timp 
mi-ai fost oaspete. O mică recompensă pentru ospitalitatea mea. Pre- 
supun că este un soi de cheie, poate către un seif secret. Aslan arătă 
cu braţele spre porţile de acces în încăpere. Vreau să intru în posesia 
tuturor comorilor de aici. 

Puse discul pe tronul de lângă Katia şi păşi pe platforma 
circulară. Coloana de vapori se risipi o clipă şi putură vedea cu toţii 
hăul imens care se deschidea la câţiva metri de Aslan. Era ca o rană 
supurândă, o gură căscată care scotea la iveală întregul tumult de 
sub suprafaţa vulcanului. Undeva, foarte jos, o limbă de magmă 
fierbea, scoțând tentacule prelungi ca nişte erupții solare peste râul 
de lavă. In depărtare se auzeau bubuituri şi trosnete acolo unde 
buzunarele de gaze se spărgeau cu forţă. 

Aslan se întoarse cu faţa spre Jack. De la căldură trăsăturile lui 
buhăite luceau demonic. 

— Acum a doua mea cerere, continuă el. Presupun că Sea 
Venture se îndreaptă încoace. li vei suna şi le vei spune că Seaquest 
n-a păţit nimic. Presupun că aveţi o înţelegere cu guvernele Turciei şi 
Georgiei. li vei spune căpitanului tău să transmită mai departe 
informaţia că nu ai descoperit nimic aici şi că pleci de pe insulă. Ai 
un emiţător radio? Percheziţionaţi-l! 

Paznicul găsi repede detonatorul din buzunarul stâng al lui Jack 
şi îl ridică în sus ca Aslan să îl vadă. 

— Dă-l încoace. Care e canalul? 

Jack prinse privirea lui Costas şi dădu aproape imperceptibil din 
cap. Urmări cum degetele grase ale lui Aslan apucă dispozitivul şi 
răspunse cu un ton calm: 

— Canalul 8. 

În clipa în care Aslan apăsă numărul, se auziră două explozii 
afară, urmate câteva secunde mai târziu de o bubuitură mai 

puternică dinspre mare. Fracţiunea de secundă de paralizie care 
urmă fu de ajuns ca oamenii lui Aslan să-şi piardă avantajul. Costas 
se rostogoli într-o parte şi lovi picioarele paznicului de lângă el, 
trântindu-l la pământ, iar Jack îl scoase din luptă pe individul care îl 
păzea cu o lovitură ucigătoare în gât. Katia îşi dădu imediat seama ce 
se petrece şi îl lovi cu viteză fulgerătoare pe cel de-al treilea bărbat, 
plesnindu-l cu putere în plexul solar şi făcându-l să se prăbuşească 
gemând. 

Aslan, cu faţa schimonosită de furie, urlă înfiorător când auzi 
explozia. Aruncă detonatorul în hău, apoi se împiedică de marginea 
prăpastiei şi lovi aerul cu sălbăticie în încercarea de a rămâne în pi- 
cioare şi cât mai departe de şuvoiul ucigaş de dedesubt. 

Katia ţipă când văzu ce se întâmplă. Jack întinse mâna ca să o 
ţină pe loc, dar deja era prea târziu. Solul fu zguduit de o serie de 
cutremure puternice, din pricină că exploziile provocaseră o mişcare 
seismică. Aslan fu absorbit de forţa centrifugă a coşului. Pe chip îi 
apăru fulgerător o expresie îngrozită, dar şi de acceptare, după care 
trupul îi luă foc, exact ca într-un caz de autoincendiere. Căldura 
ucigătoare a vaporilor îi mistui roba şi îi topi pielea până ce ajunseră 
cu toţii să-i vadă oasele mâinilor şi ale craniului. Cu un urlet 
sfâşietor, Aslan se rostogoli în hău, ca o minge vie de foc înghițită pe 
vecie de infernul vulcanic. 

Râul morţii îşi luase ultimul său trofeu. 

CAPITOLUL 29 


— Jack Howard. Aici e Sea Venture. Mă auzi? Receptie. 

Costas îi pasă lui Jack staţia radio portabilă pe care o luaseră de 
pe Vultura cu puţin timp înainte, iar acesta apăsă pe butonul de 
apelare. 

— Te aud clar şi bine. Cum stau lucrurile în ce vă priveşte? 
Receptie. 

Jack se simți cuprins de un fior la auzul vocii pline de încredere a 
lui Tom York. Se aşteptase la tot ce putea fi mai rău, anume că York 
nu supraviețuise dezastrului de pe puntea lui Seaquest. 

— Ne aflăm la trei mile marine nord-vest de insulă. Spre voi se 
îndreaptă o escadrilă de patru elicoptere Seahawk cu infanterişti de 
marină turci şi comandouri antiteroriste georgiene. Ar trebui să fie 
deja în raza voastră vizuală. Jack auzise zgomote îndepărtate şi 
bănuise identitatea lor. Cum ai scăpat de pe Seaguest? întrebă el. 

— Am fost aruncat în mare când ne-a atacat Vultura. Din fericire, 
marinarul care coordona evadarea submarină a recunoscut sunetul 
provocat de schimbul de focuri şi s-a întors să cerceteze. Am o rană 
urâtă la picior, dar, altfel, n-am nimic. 

— Şi Peter? 

York făcu o pauză, apoi reveni cu o voce încărcată de emoție: 

— İl căutăm încă. Trebuie să fiu corect cu tine, Jack. Nu prea sunt 
speranţe. 

— Ştiu. Ai făcut tot ce puteai. 

Deşi Jack era din cale afară de bucuros că York scăpase, Peter 
Howe îi era prieten din copilărie. Se simţea ca şi cum şi-ar fi pierdut 
un frate, iar preţul plătit pentru toată aventura i se păru brusc prea 
mare. Jack îşi închise ochii. 

York puse receptorul pe aşteptare şi reveni câteva clipe mai 
târziu: 

— Tocmai am primit un mesaj de la Ben şi Andy din Kazbek. Au 
reuşit să lanseze o baliză radio. Sunt în aşteptare. 

Zgomotul elicopterelor care se apropiau începea să bruieze con- 
versaţia. 

— Va trebui să încheiem discuţia până la sosirea cavaleriei, ţipă 
Jack. Spune-i căpitanului să se îndrepte spre următoarele coordonate 
şi să menţină poziţia până la noi instrucţiuni. Jack citi o referinţă de 
pe hartă corespunzând unui punct aflat la un kilometru nord de 

piramidele scufundate. Trebuie să mă ocup de o afacere neterminată. 
O să te ţinem la curent. Terminat. 

Jack era răvăşit. Suferea din pricina dispariţiei lui Howe, dar, în 
acelaşi timp, se simţea uşurat că restul echipajului scăpase teafăr din 
năpastă. Se uită la chipul distrus al lui Costas şi fu uluit de atitudinea 
senină a prietenului său. 

Stăteau pe trepte în faţa porţii tăiate în stâncă. O lăsaseră pe 
Katia în „sala de audienţă”, cu un Heckler & Koch MP5 în poală. Jack 
încercase să o liniştească după moartea tatălui ei, dar Katia refuzase 
să discute pe tema asta sau să se uite la el. Jack ştia că nu poate face 
nimic până nu-i trecea şocul. 

Alţi douăzeci de oameni de pe Vultura se alăturaseră celor trei 
paznici strânşi laolaltă pe platforma centrală. Echipajul se predase 
după ce Jack şi Costas abordaseră nava avariată şi-i informase pe toţi 
despre moartea şefului lor. In ciuda rănilor căpătate, Costas insistase 
să vină şi el, susţinând că nu era într-o stare mai proastă decât fusese 
Jack în cursul călătoriei lor prin vulcan. Katia ceruse permisiunea de 
a păzi prizonierii, ca o modalitate de a rămâne singură cu gândurile 
ei. 

— Băieţii cei buni câştigă la sfârşit, zise Costas. 

— Încă nu s-a terminat. 

Costas urmări privirea lui Jack dincolo de insulă, unde elicopterul 
Lynx de pe Sea Venture efectua o căutare deasupra locului unde lup- 
taseră York şi Howe. Patru bărci Zodiac brăzdau valurile. 

Primul Sikorsky S-70A Seahawk vui deasupra lor, aruncând un jet 
răcoros de aer spre ei. Deasupra cercului de stânci de lângă celălalt 
vârf, uşile elicopterului se deschiseră, lăsând să coboare prin ele 
oameni înarmaţi până în dinţi, care înconjurară imediat epava 
fumegândă a elicopterului Ka-28 Helix. Jack şi Costas urcară înapoi 
scările, uitându-se unul la altul şi formulând la unison refrenul lor de 
o viaţă: 

— E timpul să ne echipăm. 


O oră mai târziu, cei doi stăteau, cu apa curgându-le şiroaie de pe 
costume, în compartimentul torpilelor din submarin. Folosindu-se de 
echipamente noi aduse cu elicopterul de pe Sea Venture, îşi croiseră 
drum înapoi prin labirint, urmărind benzile pe care Costas le 
întinsese pe drumul de venire. În camera membranei închiseseră 
porţile placate cu aur şi bătuseră un cod pe carcasa submarinului 
Kazbek. Pompele goliră camera de apă în câteva clipe şi trapa se 
deschise, dând la iveală feţele supte ale lui Ben şi Andy. 

— Nu avem prea mult timp, avertiză Ben. Absorbantele de CO2 
sunt saturate şi rezervele de aer de pe DSRV sunt aproape epuizate. 

Jack şi Costas îşi dădură repede jos echipamentele şi-i urmară pe 
cei doi spre capătul compartimentului torpilelor şi în sus, de-a lungul 
puţului de încărcare cu armament. Uşa spre camera sonarului, cu 
macabra santinelă de dincolo era închisă şi dinăuntru se puteau auzi 
bătăi înfundate. 

— Doi dintre oamenii lui Aslan, remarcă Andy. Lăsaţi în urmă pe 
post de paznici după ce restul au plecat în submersibil. S-au predat 
aproape imediat. Ne-am zis că le-ar plăcea să-i ţină companie pri- 
etenului nostru de la KGB. 

— Ceilalţi n-au avut un asemenea noroc, rosti Jack cu faţa 
sumbră. 

Ben şi Andy erau şi ei marcați de încercările din ultima vreme, 
dar Jack continua să se minuneze de forţa lor după atâtea ore 
petrecute în acel spaţiu închis din submarin. 

Câteva clipe mai târziu ajunseră în camera de control. Jack se 
postă în locul unde încasase glonţul care aproape că îl costase viaţa. 
În colţ, o pătură acoperea cadavrul trăgătorului kazah. Dovezile 
luptei lor deveniseră deja parte din peisaj, ca un alt strat adăugat 
distrugerilor provocate cu ani în urmă de revolta disperată din 
interiorul navei. 

— Unde e controlul balastului? întrebă Jack. 

— Aici, răspunse Andy. E destul de lovit, dar din fericire nu 
trebuie să întreprindem nimic sofisticat. Credem că în rezervoarele 
de aer există suficientă presiune ca să efectuăm o ieşire de urgenţă. 
Tot ce trebuie să faci este să tragi de mânerele astea şi valvele se 
deschid manual. 

Arătă spre două ieşituri în formă de ciupercă din partea de sus a 
panoului, amândouă proiectate ca să fie trase în jos. 

— Bun, rosti Costas. E timpul să trecem la treabă. Voi doi 
meritaţi o pauză. 

În vreme ce el şi cei doi membri ai echipajului se duseră în spate 
ca să degajeze vehiculul DSRV, Jack trecu la următoarea etapă din 
planul lui, actul final care avea să distrugă pentru totdeauna imperiul 
răului construit de Aslan. 

Când se întoarse din turnul de evacuare, Costas îl găsi pe Jack 
şezând în spatele panoului de comandă din camera de control al focu- 
lui. Era una dintre puţinele zone care scăpase de dezastru. 

— Ce faci? îl întrebă Costas. 

— Am un scor de egalat. Jack se uită la el cu o privire rece. Să 
spunem că este o ajustare a pierderilor. 

Costas păru nedumerit. 

— Tu eşti şeful. 

— Dacă las sediul lui Aslan intact, vor fi probleme în viitor. Poate 
că intenţiile sunt bune, dar niciodată turcii sau georgienii nu se vor 
atinge de el, de teama escaladării războiului civil şi a provocării 
ruşilor. Iar aici nu vorbim doar de un alt lord al crimei. Locul ăla este 
un cuib terorist ideal, un vis pentru membrii al-Qaeda, care deja îl 
aveau pe Aslan în vizor şi aşteptau doar o asemenea oportunitate. 
Jack se opri, gândindu-se la Peter Howe. Iar chestia asta este 
personală. O datorez unui vechi prieten. 

Jack activă cele două ecrane LCD din faţa lui şi parcurse o serie 
de verificări de rutină. 

— Katia m-a instruit înainte de plecare. Se pare că până şi ofiţerii 
inferiori de spionaj ca ea erau instruiți să tragă cu astfel de arme. 
După un holocaust nuclear ei puteau fi ultimii supraviețuitori dintr-un 
submarin sau buncăr. Toate sistemele sunt independente şi 
proiectate să funcţioneze în condiţii extreme. Katia mi-a spus că este 
posibil ca şi după o asemenea perioadă de timp computerul de 
rezervă să fie operaţional. 

— Doar nu o să lansezi o rachetă de croazieră, protestă Costas. 

— Ba chiar asta am de gând. 

— Dar cum rămâne cu operele de artă? 

— Cele mai multe se află în complexul rezidenţial. Este un risc pe 
care trebuie să mi-l asum. Jack inspectă repede monitoarele. Am veri- 
ficat după ce am dezactivat focoasele alea. Tubul numărul patru este 
ocupat de o rachetă Kh-55 Granat complet echipată şi gata de 
tragere. Tubul este încă presurizat. Lungă de opt metri, rază de 
acţiune trei mii de kilometri, încărcătură explozivă de mare putere la 
impact direct de o mie de kilograme. Pe scurt, este versiunea 
sovietică a rachetelor de croazieră Tomahawk. 

— Sistemul de ghidaj? 

— Un program asemănător celui care dirijează rachetele Toma- 
hawk, o combinaţie de GPS şi program care compară terenul survolat 
cu o hartă memorată. Din fericire, traiectoria este directă, aşa că nu 
vor trebui programate tactici evazive. Avem coordonatele exacte ale 
tintei, aşa că nu vom avea nevoie de sistemul de căutare şi achiziţie. 
Voi putea să elimin cele mai multe proceduri complexe de 
programare. 

— Dar suntem prea jos ca să lansăm, protestă Costas. 

— Aici intervii tu. Vreau să manevrezi comenzile sistemului de 
ieşire de urgenţă la suprafaţă. Imediat ce ajungem la o adâncime de 
douăzeci de metri îmi dai comanda de tragere. 

Costas clătină încet din cap, iar pe chip îi înflori un zâmbet 
parşiv. Fără a mai scoate o vorbă, îşi ocupă poziţia în faţa panoului 

de control al tancurilor de balast. Jack rămase câteva clipe aplecat 
peste consolă, apoi se uită cu o hotărâre nestrămutată în sus. 

— Introduc o soluţie de tragere chiar acum. 

Mişcările lor nu trădau prin nimic forţa colosală pe care aveau s-o 
declanşeze. Jack era în întregime concentrat pe monitorul din faţa 
lui, cu degetele tastând o serie de comenzi însoţite de pauze scurte în 
timp ce aştepta răspunsurile în secvenţă. După ce introduse 
precomenzile necesare, pe ecran apăru un tipar de linii şi de puncte. 
Într-un scenariu operaţional tipic, soluţia de tragere ar fi reprezentat 
o zonă de căutare optimă, dar, cum coordonatele țintei erau 
cunoscute, ecranul arăta pur şi simplu o proiecţie liniară a distanţei 
şi traiectoriei către ţinta deja identificată. 

— Am încărcat datele misiunii în computerul TERCOM! şi 
pregătesc racheta, anunţă Jack. Iniţiez acum secvenţa de tragere. 

Îşi roti scaunul spre consola de control al focului, măturând 
crusta de precipitat de pe panoul de control al lansării ca să scoată în 
evidenţă butonul roşu. Verifică starea circuitelor electronice şi se 
uită la Costas, care şedea în spatele panoului de control al 
flotabilității navei. Jack nu avea nevoie de o confirmare că proceda 
corect, dar chipul mutilat al prietenului său îi întări convingerea şi 
mai mult. Cei doi bărbaţi dădură reciproc din cap înainte ca Jack să 
se întoarcă spre ecran. 

— Armez! 

Costas întinse mâinile şi trase cele două manete jos cu un 
clămpănit tare. La început nu se întâmplă nimic. In scurt timp însă, 
un şuierat asurzitor de gaz aflat sub mare presiune păru să umple 
toate ţevile de deasupra lor. Câteva secunde mai târziu, şuieratul fu 
acompaniat de un zgomot ca de tunet îndepărtat când şuvoaiele de 
aer comprimat goliră tancurile de balast dintre cele două straturi ale 
cocii. 

Încet, aproape imperceptibil, nava se mişcă, cu un scrâşnet şi un 
geamăt care crescu repede în intensitate şi păru să cuprindă submar- 
inul de la un capăt la celălalt. Ca şi cum o creatură ce dormea de 
mult timp începea să se deştepte, un gigant se trezea mormăind după 
o veşnicie petrecută într-o hibernare liniştită. 

Brusc, prova ţâşni în sus sub un unghi alarmant, aruncându-i pe 
cei doi într-o parte. Se auzi un scrâşnet metalic asurzitor când 
rămăşiţele ansamblului  elice-cârmă se  rupseră de restul 
submarinului. 

— Ţine-te bine! strigă Costas. E pe punctul de a-şi da drumul! 

Cu un ultim scrâşnet, carena se desprinse şi cele nouă mii de 
tone ale submarinului se smulseră din locul în care fuseseră 

ancorate. Indicatorul de adâncime din faţa lui Costas începu să se 
învârtă cu o iuţeală alarmantă. 

— La semnalul meu! ţipă el. Optzeci de metri... şaizeci de metri... 
patruzeci... treizeci. Foooc! 

Jack apăsă butonul roşu şi din faţa submarinului se auzi un zgo- 
mot ca de pompă de vid. Sistemul de lansare deschise automat uşa 
hidraulică a tubului şi declanşă o încărcătură explozivă care lansă 
racheta în apă. La câţiva metri mai sus racheta porni motorul propriu 
care o propulsă cu o forţă colosală spre suprafaţă, pe o traiectorie 
deja prestabilită către o întâlnire mortală undeva, spre nord-est. 


Pe puntea lui Sea Venture, Tom York stătea alături de comandant 
şi de timonier. Urmăriseră ultimele elicoptere Seahawk decolând de 
pe insulă spre o închisoare de maximă securitate din Georgia, unde 
vor fi încarceraţi teroriştii. Acum atenţia lor era concentrată asupra 
Vulturei, cu pupa aproape scufundată acolo unde explozibilele lui 
Jack distruseseră cârma. Tocmai detaşaseră trei bărci Zodiac cu 
motoare gemene de 90 de cai putere ca să împingă nava şi mai 
departe de insulă, deasupra canionului marin de mare adâncime. 

Când se uită înapoi la insulă, York fu brusc atras de o turbulenţă 
în mare cam la un kilometru distanţă. Pentru o clipă avu sentimentul 
că era martorul undei de şoc de la o explozie subacvatică. Inainte de 
a putea alerta restul echipajului, dintre valuri se ivi o săgeată de oţel, 
care lăsă în urmă o dâră imensă de picături de apă ca o coloană de 
fum după o lansare de rachetă. La treizeci de metri înălţime, săgeata 
se înclină leneşă şi păru că atârnă nemişcată acolo o fracțiune de 
secundă, până ce motorul de lansare se desprinse şi rachetei i se 
depliară aripile. Apoi motorul principal se aprinse cu un tunet colosal 
şi racheta porni pe o traiectorie orizontală spre est, ajungând repede 
la nivelul vitezei subsonice de croazieră şi zburând pe deasupra 
valurilor ca o minge de foc. 

Câteva secunde mai târziu, o erupție enormă atrase toate 
privirile de pe Sea Venture înapoi spre mare. Kazbek ieşi la suprafaţă 
ca o balenă uriaşă, cu prova înainte, după care reveni pe valuri cu un 
plescăit teribil. Când silueta lui imensă se aşeza pe suprafaţa apei, 
singura dovadă a imersiunii sale prelungite era o uşoară îngălbenire 
a unor părţi din carenă şi avariile din zona pupei. Pentru o fracțiune 
de secundă până ce carena se scufundă la nivelul normal, oamenii 
văzură gaura circulară unde fusese tubul de trecere din EH-4. 
Compartimentul torpilelor era acum inundat, dar fusese sigilat de 
Costas care închisese uşile etanşe. Dimensiunile submarinului erau 
copleşitoare; era imaginea colosală a uneia dintre cele mai 
periculoase maşini de război concepute vreodată de mintea umană. 

Pentru mulţi marinari de pe Sea Venture era o privelişte care odi- 
nioară ar fi stârnit îngrijorare şi teamă, o imagine la fel de vie 
precum cea stârnită de submarine cu o generaţie în urmă. Acum însă 
imaginea fu întâmpinată cu un cor de urale, căci apariţia ei însemna 
o şansă în minus ca armele de distrugere în masă să cadă în mâinile 
teroriştilor şi a statelor rebele care reprezentau acum inamicul 
comun al tuturor flotelor din lume. 

— Sea Venture, aici e Kazbek. Mă auzi? Receptie. 

Vocea cu întreruperi se auzea prin radioul de pe punte. York 
apucă receptorul. 

— Kazbek, te auzim tare şi clar. Mulţam pentru focul de artificii. 
Receptie. 

— Uite nişte coordonate. Jack citi un număr cu douăsprezece 
cifre şi îl repetă. Aş vrea să deschizi o legătură SATSURV cu 
Mannheim. Satelitul ar trebui să fie deasupra noastră acum. În caz că 
se întreabă cineva, ăştia sunt tipii care au scufundat Seaquest. 

Câteva minute mai târziu, toată lumea se îngrămădise în camera 
de comunicaţii de pe Sea Venture, locurile de onoare fiind ocupate de 
echipajul de pe Seaquest care fusese salvat de submersibilul de 
evacuare. Lângă ei stăteau Ben şi Andy, care tocmai terminaseră 
andocarea vehiculului DSRV. Aşteptară cu toţii calmarea ultimelor 
valuri stârnite de ieşirea submarinului la suprafaţă şi se uitară cu 
atenţie la ecran. 

Într-un cenuşiu ceţos, se vedea un grup de clădiri împrăştiate ca 
spiţele unei roţi în jurul unei locaţii centrale. Spre dreapta, senzorul 
în infraroşu depistă semnăturile termice ale câtorva bărbaţi care 
roiau în jurul a două elicoptere imense cu rotor dublu, pentru 
transport, sosite după evadarea lui Jack. Oamenii, la fel ca un al 
doilea grup care se afla pe țărm, păreau extrem de grăbiţi şi se 
pregăteau să transporte nişte obiecte cum ar fi, bunăoară, picturi şi 
statui. 

Brusc se văzu un fulger orbitor şi din centrul ecranului începu să 
se împrăştie un inel multiplu concentric de culoare, cu viteza luminii. 
Când imaginea se limpezi, scena care se văzu era una de apocalipsă. 
Sediul central fusese pulverizat. Imaginea termică arăta locurile 
unde explozia distrusese coridoarele care ieşeau din sediu. Unda de 
şoc trecuse mai departe, răsturnând elicopterele şi pe oamenii din 
jurul lor. Cadavrele acestora zăceau acum în dezordine printre 
pachetele pe care le cărau. Habar nu avuseseră ce îi lovise. 

Echipajul dădu mulţumit din cap. Ştiau că nu fusese un simplu 
act de răzbunare, ci că miza era mult mai mare. 

CAPITOLUL 30 


— Ne-a durut enorm să auzim despre Peter Howe. 

Maurice Hiebermeyer cobori din elicopter şi trecu dincolo de cer- 
cul de stânci ca să-şi lase mâna pe umărul lui Jack. Era un gest plin 
de afecţiune, dovada unei prietenii care trecea dincolo de pasiunea 
profesională împărtăşită. 

— Încă nu am renunţat la orice speranţă. 

Jack stătea alături de Costas şi de Katia la capătul scărilor care 
conduceau spre intrarea în vulcan. Petrecuseră o noapte de odihnă 
binemeritată pe Sea Venture şi acum se lăfăiau în soarele de dimi- 
neaţă, care se ridica încet dincolo de cercul de stânci. Costumul 
albastru UMI ascundea pieptul proaspăt bandajat al lui Jack, dar faţa 
lui Costas era o amintire vie a experienţelor traumatizante prin care 
trecuseră cu toţii. Katia era încă închisă în ea. 

— Cele mai calde felicitări pentru descoperirea voastră, dar şi 
pentru depăşirea obstacolelor care v-au stat în drum, rosti James 
Dillen, în timp ce strângea mâna lui Jack. 

Privirea lui se opri asupra Katiei şi a lui Costas. 

În urma lui din elicopter cobori Aysha Farouk, asistenta lui 
Hiebermeyer, cea care descoperise prima papirusul Atlantidei în 
deşert şi care acum fusese invitată să li se alăture. Într-o parte stătea 
Efram lacobovici, genialul miliardar al industriei software, datorită 
căruia fuseseră posibile toate cercetările lor. 

Pentru Jack, conferinţa din Alexandria părea să se fi desfăşurat 
cu secole în urmă. Dar, cu toate acestea, trecuseră doar patru zile. În 
plus, încă nu ajunseseră la țelul lor final, şi anume să afle motivul 
pentru care preoţii făcuseră tot ce le stătuse în puteri ca să păstreze 
secretul lor intact de-a lungul atâtor generaţii. 

Chiar în clipa în care voiau să urce treptele scării tăiate în piatră, 
pe platformă îşi făcu apariţia Mustafa Alkozen, ducând cu el două 
lanterne de scafandru. 

— Scuzele mele pentru întârziere, spuse el gâfâind. Am avut o 
noapte agitată. leri-seară un Boeing 737 de patrulare al Forţelor 
Aeriene Turce a detectat o explozie pe coasta Abhaziei, în apropiere 
de graniţa Georgiei. li făcu cu ochiul lui Jack. Am decis că eo 
ameninţare la adresa securităţii naţionale şi am trimis o echipă a 
Forţei Speciale de Reacţie Rapidă să cerceteze. 

— Operele de artă? întrebă Jack. 

— Cele mai multe se găseau în zona rezidenţială a lui Aslan şi 
majoritatea celor scoase de acolo se aflau în afara zonei de impact. 

Chiar în timp ce vorbim, ele sunt transferate de elicoptere Seahawk 
ale Marinei către Muzeul de Arheologie din Istanbul pentru 
identificare şi conservare, după care vor fi returnate proprietarilor de 
drept. 

— Mare păcat, interveni Costas. Ar fi constituit o expoziţie itine- 
rantă unicat. Exemple ale celor mai fine opere de artă din toate 
perioadele şi culturile, niciodată văzute laolaltă până acum. Ar fi fost 
un spectacol uluitor. 

— Unii curatori nerăbdători ar prefera să-şi vadă mai întâi pro- 
prietăţile restituite, observă Jack. 

— Dar ideea rămâne excelentă! interveni Efram lacobovici cu 
entuziasm. S-ar da astfel o utilizare adecvată fondurilor confiscate 
din conturile lui Aslan. Între timp, mă gândesc deja la un binefăcător 
particular care ar putea furniza banii pentru iniţierea proiectului. 

Jack zâmbi apreciativ şi se întoarse către Mustafa. 

— Iar problema securităţii? 

— Căutăm de ceva vreme un pretext pentru a intra în Abhazia, 
replică Mustafa. A devenit punctul central de tranzit al drogurilor din 
Asia Centrală. Odată cu stabilirea legăturii certe cu terorismul, am 
fost asiguraţi de cooperarea deplină a guvernelor georgian şi rus. 

Jack încercă din răsputeri să-şi ascundă scepticismul. Ştia că 
Mustafa era obligat să repete discursul oficial, chiar dacă era pe 
deplin conştient că şansele unei acţiuni concertate de îmbunătăţire a 
situaţiei actuale erau minime. 

Îşi îndreptară privirile spre silueta joasă a submarinului Kazbek şi 
spre flotila de nave rapide turceşti şi ruseşti care sosise în mare 
grabă la faţa locului, dovadă a procesului deja demarat pentru 
îndepărtarea focoaselor nucleare şi întoarcerea submarinului la 
portul de domiciliu pentru casare. După recuperarea miezului 
reactorului, cadavrele comandantului Antonov şi ale restului 
echipajului aveau să fie lăsate la bord şi submarinul scufundat pe 
post de cimitir militar, un ultim monument dedicat victimelor 
Războiului Rece. 

— Cum rămâne cu echipamentele? întrebă Jack. 

— Tot ce poate fi reutilizat va merge la georgieni. Ei au cea mai 
mare nevoie de aşa ceva. Sperasem să le oferim Vultura, dar acum 
constat că nu mai este posibil. li zâmbi lui Jack. Aşa că vor primi în 
loc o fregată rusească nou-nouţă Proiect 1154 din clasa 
Neustrashimy. 

— Ce se va întâmpla cu Vultura? întrebă Katia încet. 

Se uitară cu toţii în depărtare la epava care fusese remorcată 
deasupra canionului subacvatic. Era o privelişte jalnică, o rămăşiţă 
decrepită a avariţiei şi a lăcomiei unui om. 

Mustafa îşi verifică ceasul. 

— Cred că vei primi răspunsul chiar acum. 

În aceeaşi clipă, aerul fu sfâşiat de scrâşnetul violent al unor 
avioane cu reacţie. Câteva secunde mai târziu, două aparate de zbor 
F-15E Strike Eagles ale Forţelor Aeriene Turce trecură în formaţie 
strânsă către obiectivul lor. La vreo doi kilometri dincolo de insulă, 
din avionul din stânga largă un container care pluti spre suprafaţa 
apei susţinut de o paraşută. După ce avioanele virară spre sud, din 
mare se înălţă un zid de flăcări care cuprinse epava oferind un 
spectacol pirotehnic de excepţie. 

— O bombă  termobarică,  comentă simplu Mustafa. 
„Distrugătoarea de tunele” folosită pentru prima dată de americani 
în Afganistan. Aveam nevoie de o ţintă ca să testăm sistemul de 
lansare pe noile noastre avioane Strike Eagles. Se întoarse când 
zgomotul exploziei ajunse la ei şi le făcu tuturor un gest către poartă. 
Haideţi. Să intrăm acum. 

Aerul răcoros din coridor era binevenit după soarele care 
începuse deja să ardă cu putere afară. Pentru cei care nu văzuseră 
încă sala de audienţe, priveliştea depăşea orice aşteptare. Orice 
urmă a prezenţei lui Aslan dispăruse şi încăperea era curată ca 
lacrima, cu tronurile goale aşteptând parcă întoarcerea marilor 
preoţi care le părăsiseră cu mai bine de şapte mii de ani înainte. 

Coşul părea acum adormit, după ce ultimele picături de ploaie se 
disipaseră peste noapte, şi, în locul coloanei de vapori, platforma cen- 
trală era iluminată de o rază strălucitoare de lumină solară, ca de un 
reflector de scenă de teatru. 

Pentru câteva clipe se aşternu tăcerea. Chiar şi Hiebermeyer, 
neobişnuit să rămână fără grai după ce văzuse splendorile Egiptului 
antic, îşi scoase ochelarii şi căscă gura uluit. 

Dillen se întoarse cu faţa către ei. 

— Doamnelor şi domnilor, zise el, acum putem merge mai 
departe acolo unde s-a încheiat textul. Cred că suntem la un pas de 
revelaţia supremă. 

Pe Jack nu contenea să-l uimească abilitatea mentorului său de a 
se detaşa de emoția descoperirii. Purtând un costum alb imaculat şi 
papion, Dillen părea un specimen din altă eră, dintr-o perioadă în 
care eleganța făcea parte din instrumentele de lucru ale unui 
cărturar, la fel cum fuseseră dispozitivele sofisticate pentru generaţia 
studenţilor lui. 

— Dispunem de prea puţine repere pentru a continua, îi avertiză 
Dillen. Papirusul este mai mult o zdreanţă, iar discul din Phaistos 
este la fel de neconcludent. Putem începe de la inscripţia de 
deasupra intrării, care spune că „Atlantis” se referă la această 

citadelă, la această mănăstire. Pentru străini însemna probabil şi 
oraşul, dar pentru locuitori este posibil să fi denumit în mod special 
locul lor cel mai sacru, pantele stâncoase şi peşterile de unde 
începea aşezământul. 

— Precum Acropolele din Atena, interveni Costas. 

— Chiar aşa. Discul sugerează că în interiorul Atlantidei există un 
loc pe care eu îl traduc prin „locaşul zeilor”, iar Katia, prin „sfânta 
sfintelor”. Se mai menţionează şi o zeiţă-mamă. Din câte pot spune, 
nici una din descoperirile voastre nu se potriveşte cu această 
descriere. 

— Cea mai apropiată ar fi „sala strămoşilor”, numele cu care noi 
am botezat galeria picturilor rupestre, rosti Jack. Dar aia e din 
Paleolitic şi nu conţine reprezentări de fiinţe umane. Intr-un sanctuar 
din neolitic m-aş aştepta să văd zeități antropomorfice, o versiune 
mai mare a altarului de gospodărie pe care l-am văzut în satul 
scufundat din Trabzon. 

— Cum rămâne cu camera asta, „sala audienţelor”? întrebă 
Efram lacobovici. 

Jack clătină din cap. 

— Este prea mare. Spaţiul ăsta este prea vast, pare proiectat 
pentru adunări religioase, ca o biserică. Noi căutăm ceva mai select, 
mai ferit. Cu cât locul e mai sacru, cu atât este mai restrâns accesul 
la el. Doar preoţilor le este permisă intrarea, potrivit statutului lor de 
intermediari ai zeilor. 

— Un tabernacul, sugeră Efram. ” 

Katia şi Aysha apărură pe platforma de lângă rampă. În timp ce 
ceilalți discutaseră, ele făcuseră o inspecție rapidă a porților care 
înconjurau încăperea. 

— Credem că am descoperit-o, spuse Katia, cu o voce din care 
răzbătea iarăşi emoția explorării şi descoperirii secretelor Atlantidei, 
dincolo de coşmarul trăit în ultimele zile. Cu totul sunt douăsprezece 
intrări. Pe două le putem ignora, deoarece duc spre coridoarele pe 
care le cunoaştem, unul spre exterior şi celălalt în jos. Din cele 
rămase, nouă sunt fie înfundate, porţi false care nu conduc nicăieri, 
fie coridoare care coboară. E de presupus că trebuie să mergem în 
sus. 

— Dacă aici este cu adevărat „mama” tuturor sanctuarelor de 
vârf, răspunse Jack, atunci cu cât mai sus, cu atât mai bine. 

Katia arătă spre poarta de la extremitatea vestică a încăperii, 
exact opusă coridorului de intrare. 

— Aia e. Se mai întâmplă şi să aibă deasupra semnul vulturului cu 
aripile întinse. 

Jack îi zâmbi larg Katiei, bucuros că o vede revenindu-şi după 
infernul prin care trecuse, apoi se întoarse către Dillen. 

— Profesore, poate ne faci onorurile de a ne conduce într-acolo. 

Dillen dădu cu eleganţă din cap şi porni alături de Jack spre 
poarta de vest, cu silueta lui subţirică în contrast izbitor cu 
înfăţişarea de om călit de viaţă a fostului său student. Erau urmaţi de 
Katia şi de Costas, apoi de alţi patru oameni, cu Efram lacobovici 
asigurând ariergarda. Apropiindu-se de intrare, Jack se uită la 
Costas. 

— Deci asta e. Ne aşteaptă un gin tonic lângă o piscină. 

Costas îi aruncă prietenului său un zâmbet şmecher. 

— Asta spui de fiecare dată. 

Dillen se opri pentru a cerceta inscripţia de pe pervaz; era o 
miniatură perfectă a zeului-vultur cu aripile desfăcute pe care ceilalţi 
îl zăriseră în sala strămoşilor. Jack şi Costas îşi aprinseră lanternele 
şi le proiectară razele în bezna dinaintea lor. La fel ca pereţii cori- 
doarelor scufundate, bazaltul fusese şi aici lustruit, iar suprafaţa lui 
scânteia din pricina inserţiilor minerale care se insinuaseră din 
mantia terestră pe măsură ce se forma vulcanul. 

Jack se dădu la o parte ca să-l lase în frunte pe Dillen. După vreo 
zece metri, acesta se opri brusc. 

— Avem o problemă. 

Jack veni alături şi constată că o poartă masivă de stâncă bloca 
tunelul. Se lipea aproape perfect de pereţi, dar se vedea limpede că e 
împărţită în două jumătăţi. Jack îşi îndreptă raza lanternei în centru 
şi zări forma circulară. 

— Cred că dispun de cheie, spuse el cu încredere. 

Băgă mâna în costumul lui UMI şi scoase copia discului de aur pe 
care o salvase de pe platforma centrală după moartea neaşteptată a 
lui Aslan. Ceilalţi se uitară cum Jack introduce discul într-o 
adâncitură în formă de farfurie. În clipa în care îşi retrase mâna, 
discul începu să se învârtă în sensul acelor de ceasornic. Câteva 
secunde mai târziu, uşile se deschiseră în direcţia lor, praful 
acumulat în mii de ani opunând prea puţină rezistenţă greutăţii 
stâncilor care pivotau în stânga şi în dreapta coridorului. 

— Magie. Costas clătină uluit din cap. Exact acelaşi mecanism ca 
la poarta din peretele stâncos şi care continuă să funcţioneze după 
şapte mii şi jumătate de ani. Oamenii ăştia erau în stare să inventeze 
cipul de computer încă din Epoca Bronzului. 

— Atunci eu aş fi rămas fără slujbă, chicoti Efram din spate. 

Îi întâmpină un miros de încăpere închisă, ca şi cum o adiere de 
aer stătut ar fi trecut printr-un mormânt, ducând cu el însăşi esenţa 
morţilor, ultimele resturi de tămâie şi esențe arse de preoţii care îşi 

făcuseră cea de pe urmă abluţiune!* înainte de a sigila pentru 
totdeauna altarul lor sacru. Efectul era aproape halucinogen şi cu 
toţii îşi dădeau seama de teama şi de graba care însoţiseră acele 
ultime acte. Era ca şi cum două sute de generaţii de istorie fuseseră 
măturate şi ei se alăturau acum custozilor Atlantidei în încercarea lor 
disperată de-a evada. 

— Acum ştiu ce au simţit Carter şi Carnavaron la deschiderea 
mormântului lui Tutankhamon, zise Hiebermeyer. 

Katia se înfioră din pricina aerului răcoros. Ca şi mormintele 
faraonilor din Valea Regilor, coridorul de dincolo de poartă era 
nedecorat, neoferind vreun indiciu despre ce se găsea dincolo. 

— Nu mai poate fi departe, zise Costas. Conform altimetrului 
meu, suntem la mai puţin de treizeci de metri de vârf. 

Dillen se opri brusc şi Jack se împiedică de el. Fu cât pe ce să 
scape lanterna şi să pice în nas. Ceea ce părea o altă poartă era, de 
fapt, o cotitură spre stânga la nouăzeci de grade. Coridorul urca într- 
o serie de trepte scunde. 

Dillen porni mai departe şi se opri din nou. 

— Văd ceva în faţă. Îndreptaţi lanternele spre stânga şi spre 
dreapta. 

Vocea lui părea nefiresc de emoţionată. 

Jack şi Costas se conformară şi dezvăluiră privirii o scenă fan- 
tastică. În stânga şi în dreapta se vedeau părţile din faţă a doi tauri 
enormi, a căror forme trunchiate fuseseră săpate în basorelief şi cu 
faţa spre scară. Cu gâturile alungite şi coarnele arcuite în sus, erau 
mai puţin fioroşi decât bestiile din coridoarele subacvatice, ca şi cum 
s-ar fi forţat să se elibereze şi să sară în bezna de deasupra. 

Urcând treptele, începură să desluşească o serie de forme în faţa 
taurilor, mai puţin reliefate, cu detaliile abia vizibile. 

— Sunt oameni. Dillen rosti cuvintele cu uimire abia înăbuşită, 
uitând complet de reținerea lui proverbială. Doamnelor şi domnilor, 
priviţi-i pe locuitorii Atlantidei. 

Figurile exprimau încredere, sentiment atât de potrivit unor 
paznici ai citadelei. Tăieturile de pe fiecare perete erau identice, ca 
nişte imagini în oglindă. Erau în mărime naturală, nişte siluete înalte, 
mărşăluind una în spatele celeilalte într-un singur şir. Fiecare siluetă 
tinea un braţ întins, cu palma strânsă în jurul unei găuri care, pe 
vremuri, adăpostise o făclie aprinsă făcută din răşini. Aveau o ţinută 
dreaptă, bidimensională, la fel ca şi sculpturile în relief din Orientul 
Apropiat antic şi din Egipt, dar le lipsea rigiditatea asociată de obicei 
cu imaginile din profil, posedând o supleţe şi o graţie care păreau o 

moştenire directă a picturilor naturaliste de animale din Era 
Glaciară. 

Când luminară cu lanternele fiecare siluetă pe rând, îşi dădură 
seama că sexele sculpturilor alternau. Femeile aveau sânii goi, iar 
veşmintele lor strânse pe trup dezvăluiau linii curbe ample, dar 
armonioase. Ca şi bărbaţii, aveau ochi mari, migdalaţi şi îşi purtau 
părul pe spate în şuviţe împletite. Fizionomia lor părea cunoscută, şi 
totuşi de neidentificat, ca şi cum trăsăturile individuale s-ar fi putut 
recunoaşte, dar întregul era unic şi imposibil de localizat. 

— Femeile au un aspect foarte atletic, remarcă Aysha. Poate că 
ele se luptau cu taurii, nu bărbaţii. 

— Imi amintesc de varangieni, zise Katia. Numele bizantin pentru 
vikingii care au coborât pe Nipru către Marea Neagră. În catedrala 
Sfânta Sofia din Kiev sunt picturi care prezintă bărbaţi înalţi ca 
aceştia, doar că ceilalţi au nasuri cârne şi sunt blonzi. 

— Mie mi se pare că seamănă cu hitiţii din mileniul al II-lea 
înainte de Hristos. din Podişul Anatoliei, interveni Mustafa. Sau cu 
sumerienii şi cu asirienii din Mesopotamia. 

— Sau cu oamenii Epocii Bronzului din Grecia şi Creta, murmură 
Jack. Femeile ar putea fi doamnele cu sânii goi din frescele de la 
Knossos. Bărbaţii ar fi putut cobori drept de pe vasele acelea cu răz- 
boinici, placate cu aur şi descoperite anul trecut în sanctuarul 
funerar regal din Micene. 

— Sunt Femeia-de-Oriunde şi Bărbatul-de-Oriunde, rosti Dillen 
încetişor. Sunt indo-europenii originali, primii caucazieni. Din ei au 
descins aproape toate popoarele Europei şi Asiei. Egiptenii, semiţii, 
grecii, constructorii de  megaliţi din vestul Europei, primii 
conducători din Mohenjo-Daro de pe valea Indusului. Uneori au 
înlocuit total populaţii băştinaşe, alteori s-au amestecat cu ele. La 
toate aceste popoare vedem urme ale strămoşilor, fondatorii 
civilizaţiei. 

Se uitară cu reînnoită uimire la imagini, în timp ce Dillen îi 
conducea în sus. Figurile respirau forţă şi hotărâre, ca şi cum ar fi 
mărşăluit inexorabil către locul lor în istorie. 

Cam după alţi zece metri, femeile şi bărbaţii lăsară loc unui grup 
de trei figuri pe fiecare latură a coridorului, figuri care păreau să 
conducă procesiunea. Acestea duceau în mâini un fel de tăvi 
complicate şi purtau nişte pălării conice ciudate, care ajungeau până 
în tavan. 

— Marii preoţi, rosti simplu Jack. 

— Seamănă cu nişte vrăjitori, zise Costas. Ca druizii. 

— S-ar putea să nu fie chiar aşa de departe de ei, răspunse Katia. 

Cuvântul druid derivă din indo-europeanul wid, adică „a cunoaşte”. 

În mod clar aceşti oameni erau păstrătorii înţelepciunii în Atlantida 
neoliticului, echivalentul clasei preoţeşti din Europa Celtică, cinci mii 
de ani mai târziu. 

— Fascinant! Hiebermeyer se înghesuia să treacă prin grup. Pălă- 
riile sunt remarcabil de asemănătoare cu obiectele de aur bătut 
descoperite în depozitele Epocii Bronzului. Anul trecut am descoperit 
una în Egipt odată cu deschiderea camerei secrete a comorilor din 
piramida lui Khefru. 

Se apropie de prima figură de pe peretele din stânga, o femeie, şi 
îşi scoase ochelarii ca să se uite mai de aproape. 

— Exact aşa cum bănuiam! exclamă el. Este acoperită cu 
simboluri circulare şi lunare liliputane, exact ca în cazul obiectelor 
din Epoca Bronzului. Îşi şterse ochelarii şi zâmbi. Sunt convins că 
este o reprezentare logaritmică a ciclului metonic. 

În vreme ce ceilalţi se adunară în jurul figurii ca s-o examineze, 
Jack zări privirea nedumerită a lui Costas. 

— Meton a fost un astrolog atenian, explică el. Contemporan cu 
Socrate, mentorul lui Platon. A fost primul grec care a stabilit dife- 
renţa dintre lunile solare şi lunare, ciclul sinodic. Dădu din cap înspre 
siluetele de pe pereţi. ştia sunt tipii care întocmeau înregistrările 
istorice ale sacrificiilor cu lunile sărite pe care le-am văzut săpate în 
tunelul ăla. 

Dillen se detaşase de grup şi stătea în faţa unui portal în capătul 
scărilor, în linie cu preoţii din frunte. 

— Erau lorzi ai timpului, anunţă el. Cu cercul lor de stânci puteau 
trasa mişcările soarelui în relaţie cu luna şi cu constelaţiile. Aceste 
cunoştinţe le dădeau forţa unor oracole, cu acces la înţelepciunea 
divină care le permitea să vadă în viitor. Puteau prezice momentul 
semănatului şi al strângerii recoltelor anuale. Stăpâneau cerurile şi 
pământul. 

Făcu un gest larg către intrarea joasă din spatele lui. 

— Iar acum ne conduc spre sanctuarul cel tainic, cel mai sacru 
loc al lor. 

CAPITOLUL 31 


Grupul stătea adunat în jurul portalului şi cu privirile aţintite spre 
întunericul din coridorul de dincolo. Simţeau din nou adierea aerului 
cu iz de vechime, suflul acela care părea să poarte cu el 
înţelepciunea vremurilor de demult. Ca din senin, în mintea lui Jack 
apăru imaginea lui Solon Făcătorul-de-Legi şi a preotului stând în 
umbră în sanctuarul templului din Sais. Peste o clipă spiritele 
dispărură, dar Jack fu convins că ele erau pe punctul de a le dezvălui 
secretele cele mai bine păzite ale unui popor care ieşise din istorie cu 
mii de ani înainte. 

După câţiva metri ajunseră la capătul coridorului şi Jack îşi 
îndreptă lanterna înainte. Lângă el, Dillen clipi pentru a-şi obişnui 
ochii cu strălucirea nefirească a scenei din faţa lor. 

— Ce e? Hiebermeyer nu-şi mai putea ascunde emotia. Ce vezi? 

— Este o singură încăpere, lungă de aproximativ zece metri şi 
lată de şase, răspunse Jack, pe tonul măsurat al unui arheolog 
profesionist. În mijloc este o masă de piatră şi un fel de amvon în 
spate. Oh, şi mai e aur. Panouri groase de aur pe pereţi. 

El şi Dillen trecură pragul, iar ceilalţi îi urmară cu prudenţă. 
Odată intraţi, Jack şi Costas ajustară luminile lanternelor la 
maximum şi le plimbară pe întreaga lungime a încăperii. 

Descrierea laconică a lui Jack nu avea cum să facă dreptate 
splendorilor de acolo. De fiecare parte, pereţii erau îmbrăcaţi cu 
plăci masive de aur şlefuit, fiecare înaltă de doi metri şi lată de unul. 
În atmosfera protectoare a încăperii suprafeţele vechi, netede ca 
oglinda, străluceau orbitor. Cu totul erau zece panouri, cinci de 
fiecare parte a pereţilor, spaţiate în mod egal cu o pauză de jumătate 
de metru între fiecare dintre ele. Erau acoperite cu însemnări care 
puteau fi imediat recunoscute drept simboluri ale Atlantidei. 

— Uită-te la ea, şopti Costas. 

Fasciculul lanternei lui prinsese o formă gargantuescă, aflată mai 
în spate. Cu greu ai fi zis că e o formă umană. Era o parodie grotescă 
a siluetei feminine, cu sâni imenşi, fese protuberante şi un abdomen 
umflat care dădea torsului un aspect aproape sferic. Silueta era flan- 
cată de tauri în mărime naturală care îşi ţineau boturile ridicate spre 
ea. Tabloul semăna cu un grup triptic sau heraldic care ecrana spa- 
tele încăperii. 

Jack se holbă la colos şi apoi schimbă o privire cu Costas. 

— Este ceea ce preistoricii denumeau în mod afectuos o sculptură 
a lui Venus, explică el cu un zâmbet. Au fost descoperite cam optzeci 

de astfel de sculpturi în Europa şi în Rusia, cele mai multe fiind sta- 
tuete mici din fildeş sau din piatră. Asta de aici este fenomenală, sin- 
gura pe care o cunosc şi care are o mărime mai mare decât cea 
naturală. 

— Este un pic diferită de domnişoarele musculoase din coridor, 
comentă Costas. 

— Sarcina ei nu era să fie o starletă, replică imediat Katia cu un 
ton uşor dojenitor. Uitaţi-vă că nici măcar nu s-au deranjat să finiseze 
picioarele sau braţele, iar capul nu are chip. Totul a fost intenţionat 
exagerat ca să sublinieze fecunditatea şi sănătatea. Poate că nu se 
conformează idealului occidental modern de frumuseţe, dar pentru 
oamenii care trăiau cu frica permanentă de înfometare, o femeie 
obeză simboliza prosperitatea şi supraviețuirea. 

— Am înţeles observaţia. Costas zâmbi. Cât de bătrână să fie 
cucoana? 

— Din Paleoliticul Superior, răspunse imediat Jack. Toate figuri- 
nele de acest tip au fost făcute între 40000 şi 10000 înainte de 
Hristos, cam în aceeaşi epocă cu picturile rupestre din sala 
strămoşilor. 

— Erau considerate zeiţe-mamă, adăugă Hiebermeyer, pe un ton 
chibzuit. Dar nu putem şti cu siguranţă dacă societăţile europene din 
Epoca de Piatră erau matriarhale. Probabil că erau mai degrabă 
văzute ca idoli de fertilitate, adoraţi împreună cu zeitățile masculine, 
spiritele animale şi forţele neînsufleţite. 

Se lăsă o scurtă tăcere, pe care o sparse Jack: 

— Sute de mii de ani, umanoizii au dus o existenţă neschimbată 
în timpul Epocii de Piatră, până la revoluţia neoliticului. Prin urmare, 
nu este o surpriză că la atât de scurt timp după aceea atlanţii au con- 
tinuat să se închine zeilor strămoşilor lor, acei vânători primitivi care 
au pictat pentru prima dată sălbăticiuni în sala strămoşilor în decur- 
sul Erei Glaciare. 

— Vechii israeliți din Vechiul Testament continuau să se închine 
unui zeu al fertilităţii, interveni cu voce joasă Efram lacobovici. Chiar 
şi primii creştini din Mediterana au încorporat zeități păgâne ale fer- 
tilităţii în ritualurile lor, uneori sub acoperământul sfinţilor sau al 
Fecioarei Maria. Este posibil ca Venus din Atlantida să nu fie chiar 
aşa de departe de propriile noastre credinţe precum am putea crede. 

Masa de piatră din faţa statuii era masivă. Se întindea aproape 
până la intrare, terminându-se chiar în dreptul lor cu o lespede 
ridicată peste care trona o formă globulară neregulată cu un 
diametru de circa un metru. În lumina reflectată de aur, piatra părea 
supranatural de albă, ca şi cum ar fi fost şlefuită de nenumăraţii 
pelerini care veniseră să se roage în faţa marii zeițe. 

— Pare o piatră sacră, speculă Jack. Ceea ce grecii antici 
denumeau baetyl, o rocă de origine meteorică, sau omphalos, un 
centru sau mijloc. In Creta Epocii Bronzului astfel de pietre se 
găseau la intrarea în peşterile sfinte. In Grecia clasică cel mai faimos 
omphalos se afla în faţa hăului unde stătea Oracolul din Delphi. 

— Marcând pragul de acces în Casa Divină, precum vasul cu apă 
sfinţită de la intrarea într-o biserică catolică, sugeră Efram. 

— Cam aşa ceva, fu Jack de acord. 

— In mod clar este de origine meteoritică. Costas examina 
formațiunea mai îndeaproape. Dar e curios că arată mai degrabă ca o 
teacă metalică îngroşată decât ca un nodul solid. 

— E genul de obiect pe care vânătorii din Epoca de Piatră l-ar fi 
putut lua de pe o coamă de gheaţă, zise Jack. Cele mai multe frag- 
mente proaspete de meteorit sunt găsite pe gheaţă deoarece sunt 
uşor de depistat. Asta ar putea fi un obiect sacru trecut din generaţie 
în generaţie, o altă legătură cu începuturile preistoriei. 

Aysha îşi croise drum către celălalt capăt al mesei şi se opri 
înainte de a ajunge la zeiţă. 

— Veniţi să vă uitaţi la asta, exclamă ea. 

Cele două fascicule luminoase scăldară imediat suprafaţa mesei. 
Era plină de bucăţi plane de lemn, unele îmbinate în unghiuri drepte, 
precum colţurile unei cutii. Se putea vedea o masă de unelte de 
tâmplar, forme cunoscute, precum dălţi şi raşpile, sule şi ciocane. 
Părea o panoplie de atelier de confecţionat mobilă, toate uneltele 
fiind abandonate în grabă, dar perfect conservate în acel mediu lipsit 
de praf. 

— Aici este mai mult decât pare. 

Dillen se aplecă lângă Aysha şi îndepărtă cu atenţie resturile de 
lemn de pe o suprafaţă ridicată cu faţa spre el. Era un cadru de lemn, 
ca un amvon portabil. Când Dillen se îndreptă, se văzu un luciu auriu. 

— Este o masă de copist, anunţă el triumfător. Iar totul este 
placat cu aur. 

După ce se înghesuiră cu toţii în jur, văzură că treimea 
superioară a panoului era acoperită cu simboluri ale Atlantidei, unele 
aliniate la întâmplare, ca şi cum ar fi fost inscripţionate în grabă, dar 
toate separate în fraze, ca pe discul din Phaistos. Dintr-o cutie 
laterală mică, Dillen ridică trei dălţi de săpat piatra de mărimea unui 
trabuc, fiecare dintre ele terminându-se într-un model pe dos care 
putea fi instantaneu recunoscut drept capul de mohican, spicul de 
grâu şi vâsla de canoe. Un altul care se odihnea pe masă se termina 
cu simbolul Atlantidei. 

— Este identică cu inscripţia de pe peretele opus, rosti Katia. 
Scribul copia simbolurile pe cel de-al doilea panou dinspre stânga. 

Se uitară în direcţia indicată de ea şi desluşiră simbolurile indivi- 
duale, ca o secvenţă transcrisă fidel până la a douăsprezecea linie, 
unde procesul fusese brusc abandonat. 

Efram lacobovici rămase în capul mesei. Se uita atent la pano- 
urile din lemn, în mod clar, gândindu-se la ceva. Fără a-şi ridica 
privirea, îşi drese glasul şi începu să recite: 


„Şi au ajuns la trecătoare a treia zi de dimineaţă, şi acolo erau 
tunete şi fulgere, şi un nor gros peste munte, iar vocea trompetei se 
auzea cu tărie; astfel că toți oamenii din tabără tremurau. lar Moise a 
scos oamenii din tabără ca să se întâlnească cu Dumnezeu; şi ei 
stăteau la poalele muntelui. lar muntele Sinai fumega în întregime, 
deoarece Domnul cobora pe el învăluit în foc; iar fumul de acolo se 
înălța ca fumul unui furnal, şi întregul munte se zgâlţâia grozav de 
tare.” 


Închise ochii şi continuă: 


„Şi Bezaleel a făcut chivotul din lemn; lungimea lui era de două 
cubituri şi jumătate, şi lățimea lui de un cubit şi jumătate; şi el l-a 
aşternut cu aur pur pe dinăuntru şi pe dinafară, şi l-a înconjurat cu o 
coroană de aur. Si a făcut pentru el patru inele de aur, ca să fie puse 
la patru colţuri ale lui; două inele deasupra unei părți a lui şi două 
inele deasupra celeilalte părţi. Și a făcut bete din lemn şi le-a 
aşternut cu aur. Și a pus bețele în inele pe lateralele chivotului, ca 
să-l susțină pe acesta.” 


Se lăsă o tăcere mormântală. Efram îşi ridică privirea. 

— Cartea Exodului, explică el. Cei de o credinţă cu mine cred că 
Dumnezeu i-a dat lui Moise Decalogul, Cele Zece Porunci, şi le-a 
inscripţionat pe tăblițe purtate de neamul lui Israel în Chivot. 
Referințele biblice la faraoni plasează evenimentul în cea de-a doua 
jumătate a mileniului al II-lea înainte de Hristos. Dar acum mă întreb 
dacă nu cumva povestea conţine sâmburele unei relatări mult mai 
vechi, a unui popor care a trăit cu mii de ani înainte şi care a fost 
forţat să fugă din ţara lui, un popor care a luat cu el copii ale celor 
zece texte sacre din sanctuarul lor, aflat în apropiere de vârful unui 
vulcan. 

Jack îşi ridică privirea din locul unde examina o stivă de plăci 
goale de aur. 

— Bineînţeles, exclamă el. Fiecare din grupurile care plecau în 
bejenie urma să aibă un exemplar. Tăbliţele de lut ar fi fost prea fra- 
gile, inscripţiile în piatră ar fi durat prea mult, iar cuprul ar fi 

corodat. Aurul se găsea din belşug în Caucaz şi era suficient de 
durabil şi de moale ca să fie inscripţionat rapid cu instrumente. 
Fiecare set de zece tăblițe era introdus într-o cutie de lemn, exact 
precum Chivotul Decalogului. Preoţii au muncit la asta până în ultima 
clipă şi au abandonat ultima copie doar când oraşul a fost inundat de 
apă. 

— Or fi astea texte sacre, dar în mod clar nu sunt cele Zece 
Porunci. Katia îşi scosese computerul de buzunar şi parcurgea 
concordanţele dintre simbolurile Atlantidei şi scrierea minoică 
lineară A. Va dura să fie complet traduse, dar am căpătat deja o idee 
generală asupra sensului. Prima tăbliță din stânga se referă la grâne, 
la legume, chiar şi la vinuri, şi la sezoanele anului. A doua, cea pe 
care o copia scribul nostru, se referă la creşterea animalelor. A treia 
este despre metalurgia cuprului şi a aurului, iar a patra despre 
arhitectură şi folosirea pietrelor în construcţii. Katia se opri şi îşi 
ridică privirea. Dacă nu cumva mă înşel, aceste tăblițe sunt un fel de 
enciclopedie, o schiţă a modelului de viaţă din Atlantida neolitică. 

Jack dădu uluit din cap. 

— Aslan ar fi fost dezamăgit. Nici o ascunzătoare regală, nici o 
bogăţie de opere de artă. Doar cea mai măreaţă comoară dintre 
toate, nepreţuită dincolo de orice măsură. Cheia către civilizaţia 
însăşi. 

În timp ce Katia şi Dillen se apucară imediat de traducere la 
lumina lanternei lui Jack, Costas trecu dincolo de Aysha, către zeiţă 
şi tauri. Spaţiul dintre picioarele din faţă ale taurului din dreapta şi 
coapsa voluminoasă a zeiţei formau o intrare joasă, şlefuită de gene- 
raţii de folosire. Costas se ghemui şi dispăru pe acolo, singura măr- 
turie a prezenţei lui fiind fasciculul de lumină care încadra taurii 
acolo unde ei se dădeau în spate către capul zeiţei. 

— Urmaţi-mă. Vocea lui se auzea clar, deşi înfundată. Mai e ceva. 

Trecură cu toţii dincolo şi rămaseră sprijiniți cu spatele de partea 
dorsală a statuilor. Se găseau într-o anexă îngustă, în faţa unui 
perete stâncos neregulat. 

— Aici trebuie să fie cel mai sacru locaş. Privirea lui Dillen încon- 
jura spaţiul în timp ce vorbea. Probabil avea acelaşi rol precum cella 
dintr-un templu grec sau altarul dintr-o biserică creştină. Dar e sur- 
prinzător de golaş. 

— Cu o excepţie. 

Costas îşi plimbă raza lanternei peste peretele stâncos. 

Era decorat cu trei siluete pictate, cea din mijloc fiind aproape la 
fel de mare precum zeiţa-mamă, iar celelalte două puţin mai mici. 
Păreau să imite aranjamentul zeiţei cu taurii. Erau vopsiți în roşu, cu 
o nuanţă identică cu a pigmentului folosit în sala strămoşilor, cu 

excepţia faptului că aici culoarea era mai ştearsă. Ca stil, picturile 
aminteau tot de arta Erei Glaciare, cu tuşe largi, impresioniste, care 
le însufleţea, fără a depăşi stadiul unor reprezentări. Dar prin forma 
lor, siluetele nu semănau cu nimic din ceea ce văzuseră în Atlantida. 

În loc de animale puternice sau de preoţi statuari, siluetele cu 
greu puteau fi asemuite unor fiinţe pământene; erau nişte trăsături 
abstracte care abia dacă prindeau ceva din esenţa unei fiinţe 
corporale. Fiecare siluetă avea o formă bulboasă, ca o pară, cu 
membre care ieşeau stângace în lateral, mâinile şi picioarele 
terminându-se în zece sau douăsprezece degete care se răşchirau. 
Capetele păreau complet disproporţionate faţă de trupuri. Ochii erau 
în formă de boabe de linte cu marginea neagră, amintind de urmele 
de kohl din portretele egiptene antice. Semănau cu încercarea unui 
copil de a desena un om, dar, cu toate acestea, caracteristicile 
comune ale celor trei imagini aveau ceva ciudat de hotărât în ele. 

— Sunt vechi, foarte vechi, murmură Jack. Sfârşitul Erei Glaciare, 
poate cu cinci mii de ani înainte de inundație. Sunt executate direct 
pe stâncă, la fel ca animalele din sala strămoşilor. Există o mulţime 
de descrieri minimale ale formelor umane în arta pietrei din toată 
lumea, în petroglifele din Africa, Australia şi sud-vestul Statelor 
Unite. Dar n-am văzut niciodată figuri preistorice ca acestea. 

— Astea nu pot reprezenta nişte tentative serioase de a picta 
forme umane. Costas clătina neîncrezător din cap. Nu se poate ca 
arta din Era Glaciară să fi fost atât de primitivă. Animalele din sala 
strămoşilor sunt uimitor de naturale. 

— Probabil sunt picturi umanoide mai degrabă decât 
antropomorfice, ripostă Jack. Aminteşte-ţi că sunt cu mii de ani mai 
vechi decât atlanţii pictaţi din coridor, semănând mai degrabă a 
şamani, sau spirite, sau zei fără o formă fizică precisă. În unele 
societăţi forma umană era sacrosanctă şi nu au existat niciodată 
încercări de portretizare a ei. Artiştii Epocii Fierului din Europa 
Celtică erau minunat înzestrați, dar dacă ai vedea reprezentările 
fiinţelor umane pe care au început să le producă sub stăpânire 
romană, ai crede că erau extrem de primitivi. 

Fasciculul de lumină al lui Jack se înălţă către o mică scobitură 
de deasupra siluetei centrale. Era un singur desen lung de jumătate 
de metru, care conţinea două dintre simbolurile Atlantidei, vulturul 
cu aripile întinse şi vâsla verticală. 

— E mult mai recent decât picturile, comentă Jack. Suprafaţa 
este mai curată şi scobitura a avut nevoie de unelte din metal. Aveţi 
vreo idee cum se traduce? 

Katia ştia cele mai multe silabe şi nici nu se mai deranjă să-şi 
consulte computerul. 

— Nu sunt în concordanţă, rosti ea cu încredere în sine. Ar putea 
fi un verb sau un substantiv pe care nu l-am întâlnit. Dar în context 
aş zice mai degrabă că e un nume propriu. 

— Cum se pronunţă? întrebă Efram din colţul încăperii. 

— Fiecare simbol reprezintă o silabă, o consoană precedată sau 
urmată de o vocală, răspunse Katia. Vulturul cu aripile întinse este 
întotdeauna Y, iar vâsla verticală este W. Aş zice că un cuvânt se 
citeşte ye-we sau ya-wa, căci vocala pare mai degrabă scurtă decât 
lungă. 

— Tetragrammaton-ul! exclamă Efram, aproape nevenindu-i să 
creadă. Numele care nu va fi rostit. Prima Cauză a tuturor lucrurilor, 
Stăpânul Cerurilor şi al Pământului. 

Ca din instinct, se feri de imaginile de pe perete, îşi plecă ochii şi 
înclină cu respect capul. 

— Yahweh. Dillen părea la fel de uluit. Numele Principiului Dum- 
nezeiesc în Vechiul Testament Ebraic, numele divin care poate fi 
şoptit numai de marele preot în Tabernaclu, în lăcaşul sfânt, în Ziua 
Pocăinţei. In greacă era „Cuvântul cu Patru Litere”, 
Tetragrammaton-ul. Primii creştini l-au tradus prin Iehova. 

— Dumnezeul lui Moise şi Avraam. Efram îşi reveni încet în fire în 
timp ce vorbea. Un zeu tribal din Sinai la momentul exodului evreilor 
din Egipt, dar e foarte posibil să se fi dezvăluit mult mai devreme. 
Spre deosebire de alţi zei care i-au tentat pe evrei, el avea un 
caracter puternic interventionist, fiind eficient în numele adoratorilor 
săi şi capabil să altereze desfăşurarea evenimentelor curente în 
favoarea acestora. I-a condus în bătălie şi în exil şi le-a dat Cele Zece 
Porunci. 

— Şi i-a salvat de potop. 

Cuvintele fură rostite de Costas, care începu să recite pe neaştep- 
tate din Cartea Genezei: 


„Și Dumnezeu i-a zis lui Noe: Asta este simbolul credinţei, pe 
care am stabilit-o între mine şi toată suflarea de peste pământ. Și fii 
lui Noe care au mers înaintea arcei erau Shem şi Ham şi Japeth; şi 
Ham este tatăl lui Canaan. Ei sunt cei trei fii ai lui Noe; şi din ei s-a 
însămânţțat întreg pământul.” 


Jack era conştient de educaţia ortodoxă greacă a prietenului său 
şi dădu încet din cap, cu o lucire de revelaţie în ochi, după care 
spuse: 

— Bineînțeles. Dumnezeul evreu a provocat inundarea 
pământurilor şi apoi a semnalat încheierea armistiţiului cu cei aleşi 
prin apariţia curcubeului. Exact cum credeam. Construirea arcei, 

selectarea perechilor de animale, mulţimea de descendenţi ai lui Noe 
din jurul lumii. Vechile mituri ale potopului ne povestesc nu numai 
despre inundaţii fluviale şi marea topire de la sfârşitul Erei Glaciare. 
Ne mai vorbesc despre un alt cataclism, o inundație în mileniul al VI- 
lea înainte de Hristos, care a înghiţit primul oraş din lume, ucigând o 
civilizaţie timpurie care n-a mai fost egalată mii de ani după aceea. 
La urma urmei, Platon nu e singura sursă a legendei Atlantidei. Ne-a 
fost comunicată în tot acest timp, codat, în cea mai mare operă 
literară scrisă vreodată. 

CAPITOLUL 32 


După examinarea atentă a restului sanctuarului secret, se 
strânseră cu toţii în capătul camerei principale, în jurul misteriosului 
glob metalic. Dillen veni ultimul şi apucă o daltă din resturile întinse 
pe masă. 

— Asta e bronz, rosti el. Un aliaj de cupru şi de cositor, topit cu 
ceva timp înainte de abandonarea acestei camere la mijlocul mileni- 
ului al VI-lea înainte de Hristos. O descoperire extraordinară! Înainte 
de ziua aceasta, arheologii credeau că bronzul a fost fabricat pentru 
prima dată în jurul anului 3500 înainte de Hristos, posibil în Anatolia, 
şi s-a răspândit pe scară largă abia în cursul mileniului următor. 
Dillen aşeză dalta la loc şi îşi puse mâinile pe masă. Intrebarea e, de 
ce a durat atât de mult până la reapariţia bronzului după inundația 
din Marea Neagră? 

— E de presupus că civilizaţia Atlantidei s-a dezvoltat în izolare şi 
mult mai repede decât în alte părţi, răspunse Costas. 

Jack încuviinţă şi începu să se plimbe. 

— La momentul potrivit, în circumstanţele potrivite, progresele 
pot fi fenomenale. Cu zece mii de ani în urmă, când a luat sfârşit Era 
Glaciară, regiunea sudică a Mării Negre avea deja o floră şi o faună 
bogată. Datorită blocării Bosforului, marea topire a avut doar un 
efect limitat. Solul din jurul vulcanului era extrem de fertil, marea 
gemea de peşte şi terenurile de mistreți, căprioare şi boi sălbatici. 
Adăugaţi la toate acestea celelalte resurse naturale pe care le 
cunoaştem: cherestea din pădurile montane, sare din bazinele de 
evaporare de coastă, piatră din vulcan, aur, cupru şi, poate cel mai 
important, cositor. Era o Grădină a Edenului, un paradis, ca şi cum o 
forţă misterioasă concentrase într-un singur loc toate ingredientele 
unei vieţi îmbelşugate. 

Costas se uita gânditor la silueta corpolentă a zeiţei-mamă. 

— Aşadar, rosti el, o anume ceată mai dinamică de vânători se 
mută în zona asta cam cu patruzeci de mii de ani în urmă. Descoperă 
labirintul din interiorul vulcanului. Picturile de animale din sala 
strămoşilor le aparţin, iar această încăpere este sanctuarul lor sfânt. 
La sfârşitul Erei Glaciare inventează agricultura. 

— Până acum e bine, zise Jack. Doar că agricultura, probabil, a 
apărut cam în aceeaşi epocă în întreg Orientul Apropiat, ca o idee 
care s-a format mai mult sau mai puţin simultan şi s-a răspândit cu 
iuţeală. Şi în alte părţi au existat aşezări evoluate încă din neolitic, 
mergând până la mileniul al X-lea înainte de Hristos, cele mai 

faimoase fiind la Jericho în Palestina şi la Çatal Hüyük în sudul 
Anatoliei, cele două situri care se apropie cel mai mult de satul 
nostru neolitic din Trabzon. 

— Bun, reluă Costas. Ca şi oamenii din situl anatolian, atlanţii 
folosesc cuprul, dar fac un imens salt înainte şi învaţă cum să 
topească şi să alieze metalul. La fel ca oamenii din Jericho, dau 
naştere unor opere monumentale de arhitectură, dar, în loc de ziduri 
şi de turnuri, ei construiesc arene, alei de procesiune şi piramide. 
Cam din jurul anului 8000 înainte de Hristos, se petrece ceva 
incredibil. O comunitate de fermieri şi pescari se transformă într-o 
metropolă de cincizeci, poate o sută de mii de locuitori. Dispun de 
scriere proprie, de un sediu religios echivalent cu orice mănăstire 
medievală, de arene publice care i-ar fi impresionat pe romani, de un 
sistem complex de alimentare cu apă - este pur şi simplu incredibil! 

— Şi nimic din toate astea nu s-au petrecut altundeva, rosti Jack, 
oprindu-se din plimbare. Çatal Hüyük a fost abandonată la sfârşitul 
mileniului al VI-lea înainte de Hristos, şi n-a mai fost niciodată 
ocupată, posibil în urma unui război. Jericho a supravieţuit, dar 
zidurile legendare ale timpurilor biblice reprezentau doar o urmă 
palidă a precursoarelor din neolitic. In vreme ce atlanţii construiau 
piramide, cea mai mare parte a Orientului Apropiat abia se apuca de 
olărit. 

— Şi, mai presus de toate, o asemenea dezvoltare a fost probabil 
accelerată de bronz. Mustafa se aplecă peste masă şi chipul său 
acoperit cu barbă apăru în lumina unei lanterne. Gândiţi-vă la toate 
utilizările pentru unelte ascuţite care puteau fi scoase practic în orice 
formă şi apoi reciclate. Fără dălţi şi piroane nici un fel de arcă nu ar 
fi putut să fie trecută de pe planşetă în practică. Uneltele de bronz au 
fost cruciale pentru săpături în cariere, lucrul în piatră şi agricultură. 
Pluguri, sape, furci, cazmale, săpăligi, lopeţi şi barde. Bronzul a dat 
cu adevărat naştere la o a doua revoluţie agricolă. 

— In Mesopotamia, actualul Irak, a dat, de asemenea, naştere la 
prima cursă a înarmărilor din lume, remarcă Hiebermeyer, 
ştergându-şi ochelarii în timp ce vorbea. 

— Bun argument, rosti Dillen. Războiul a constituit o stare 
endemică în primele aşezări statale din Mesopotamia şi Levant, 
rezultând adesea din avariţia elitelor, mai degrabă decât dintr-o com- 
petiție reală pentru resurse. Reprezintă un postulat modern tragic 
faptul că starea de război accelerează dezvoltarea tehnologică. 
Beneficiile progreselor din inginerie şi ştiinţă sunt mult depăşite de 
epuizarea ingeniozităţii umane în proiectarea de metode de 
distrugere. Poate că, prin exercitarea controlului total asupra 

producţiei şi folosirii bronzului, preoţii din Atlantida au putut 
împiedica folosirea lui la fabricarea de arme. 

— Imaginaţi-vă o societate fără război, dar dispunând din plin de 
beneficiile bronzului la atât de scurtă vreme după Era Glaciară, 
spuse Hiebermeyer. A accelerat dezvoltarea civilizaţiei mai mult ca 
orice altceva. 

— Aşadar, dacă atlanţii au fost singurii care au descoperit cum să 
producă bronz, a fost cumva această ştiinţă pierdută în cursul 
inundării Atlantidei? întrebă Costas. 

— Nu pierdută, ci păstrată secretă, răspunse Dillen. Trebuie să 
ne întoarcem la Amenhotep, marele preot egiptean din scriptoriul 
templului de la Sais. Cred că el era un păstrător al cunoştinţelor, la 
capătul unei succesiuni neîntrerupte care se întindea în urmă cu 
cinci mii de ani, până în epoca Atlantidei. Primii preoţi din Sais erau 
ultimii preoţi ai Atlantidei, descendenţii bărbaţilor şi femeilor care au 
plecat chiar din această încăpere şi s-au îmbarcat într-o călătorie 
periculoasă la vest de Bosfor. Rolul lor era de a reglementa 
comportamentul uman conform cu interpretarea dată de ei voinţei 
divine. Aşa ceva a fost dobândit nu numai prin punerea în practică a 
unui cod moral, ci şi prin atitudinea lor de păzitori ai ştiinţei, inclusiv 
a ştiinţei despre care ei ştiau că poate fi distructivă. După dispariţia 
Atlantidei, eu cred că au păstrat secretul fabricării bronzului 
generaţie după generaţie, transmiţându-l de la maestru la novice, de 
la profesor la elev. 

Dillen făcu un gest către plăcile lucioase de pe pereţi. 

— Avem aici întregul conţinut de cunoştinţe al preoţimii din 
Atlantida, codificat sub forma unui text secret. Unele cunoştinţe erau 
deschise tuturor, cum ar fi rudimentele agriculturii. Unele reprezen- 
tau prerogativa preoţilor, aici incluzând probabil şi leacurile medici- 
nale. Îşi roti braţul către plăcile netraduse din stânga. Restul putem 
încerca să-l ghicim. Poate că în aceste însemnări există anumite 
lucruri pe care marii preoţi le păstrau exclusiv pentru ei, lucruri care 
puteau fi dezvăluite numai la momentele arătate de zei. 

— Dar cu siguranţă că rudimentele tehnologiei bronzului ar fi 
însemnat cunoştinţă publică, disponibilă tuturor, insistă Costas. 

— Nu chiar. Jack se plimba în spatele obiectului metalic. Când am 
trecut în ADSA peste cartierul estic al oraşului, am observat ceva ciu- 
dat. Am zărit ateliere de lucru în lemn, şantiere de construcţii navale, 
ateliere de ceramică, hambare de uscare a cerealelor şi brutării 
pentru coacerea pâinii. Dar n-am zărit nici un atelier de fierărie sau 
forjă de prelucrare a metalului. 

Se uită întrebător la Mustafa, a cărui teză de doctorat despre 
metalurgia timpurie în Asia Minor îl făcea specialistul în domeniu 
dintre cei prezenţi. 

— Multă vreme am crezut că Asia Centrală a fost cea care a 
furnizat cositorul utilizat în Epoca Bronzului, rosti Mustafa. Dar ana- 
liza prin datarea elementelor din unelte ne-a dus şi la nişte mine din 
sudul Anatoliei. lar acum cred că avem aici o altă sursă, una care n- 
ar fi putut să fie niciodată bănuită înainte de această descoperire. 

Jack dădu cu entuziasm din cap, iar Mustafa continuă: 

— 'Topirea şi forjarea nu reprezintă nişte activităţi casnice. Jack 
are dreptate când spune că o comunitate de asemenea dimensiuni ar 
fi avut nevoie de o topitorie şi de un atelier mare de prelucrare a 
metalului la distanţă de zonele rezidenţiale. Un loc unde căldura 
intensă putea fi mascată şi fumul - luat drept sursă naturală. 

— Bineînţeles! ţipă Costas. Vulcanul! Printre mineralele aduse la 
suprafaţă de erupții trebuia să se numere casiteritul, minereu de 
cositor. 

Era o mină, un fagure de galerii care urmăreau filoanele de 
minereu adânc în măruntaiele muntelui. 

— Şi cum muntele era deja loc sacru, adăugă Dillen, preoţii 
puteau controla accesul nu numai la mijloacele de producere a 
bronzului, ci şi la unul dintre componentele esenţiale. În plus, puteau 
ridica o barieră suplimentară în calea aflării secretului, anume un zid 
al smereniei. Preoţimea există deoarece profesează o înţelegere a 
unor adevăruri de dincolo de înţelegerea oamenilor simpli. Făcând 
din bronz un secret, puteau ridica metalurgia la rangul de artă de 
elită. 

Jack se uită cu mare atenţie la masa din faţa lui. 

— Stăm pe o catacombă de tehnologie antică, o protoforjă demnă 
de însuşi zeul focului, Hefaistos. 

— Aşadar ce anume s-a întâmplat în timpul exodului din Marea 
Neagră? întrebă Costas. 

— Am ajuns în miezul problemei, răspunse Dillen. Când Bosforul 
a fost străpuns şi nivelul apei a crescut, probabil că oamenii au 
presupus cel mai rău lucru, anume că sosea sfârşitul lumii. Nici 
măcar preoţii nu puteau veni cu nişte explicaţii logice pentru 
apropierea continuă a apei, un fenomen la fel de supranatural ca şi 
gemetele din măruntaiele vulcanului. 

Începu iarăşi să se plimbe, gesturile lui aruncând umbre ciudate 
pe pereţi. 

— Ca să-i îmbuneze pe zei, s-au apucat de sacrificii în chip de 
ofrande. Poate că au tras un taur uriaş de-a lungul aleii pentru proce- 
siuni şi i-au tăiat gâtul pe altar. Când au văzut că gestul nu dă roade, 

de disperare poate că s-au întors spre ofranda supremă, sacrificiul 
uman. Şi-au înjunghiat victimele în zona de pregătire din camera 
mortuară şi au aruncat cadavrele de pe platforma funerară în inima 
vulcanului. Făcu o pauză şi ridică privirea. Şi apoi s-a întâmplat. 
Poate o limbă de magmă, însoţită probabil de o furtună violentă, o 
combinaţie care putea să producă acea coloană remarcabilă de 
vapori, urmată de un curcubeu minunat. Era semnul mult aşteptat. O 
ultimă inscripţie a fost adăugată pe perete. Yahweh nu-i abandonase 
până la urmă. Mai exista speranţă. Asta i-a convins că e mai bine să 
plece decât să-şi aştepte sfârşitul. 

— Şi atunci au plecat cu bărcile, rosti Costas. 

— Unii au luat-o pe ruta cea mai scurtă, către zone înalte, spre 
est către Caucaz şi spre sud, dincolo de câmpie şi de Muntele Ararat, 
către Mesopotamia şi Valea Indusului. Alţii au vâslit spre vest către 
gurile Dunării, câţiva dintre aceştia ajungând în cele din urmă pe 
coasta Atlanticului. Dar eu cred că cel mai numeros grup a ocolit 
Bosforul către Mediterana. S-au aşezat în Grecia, Egipt şi Levant, 
unii ajungând spre vest în zone îndepărtate precum Italia şi Spania. 

— Ce au luat cu ei? întrebă Efram. 

— Gândiţi-vă la Arca lui Noe, răspunse Dillen. Perechi de animale 
domestice. Vite, porci, căprioare, oi, capre. Şi vase pline de seminţe. 
Grâu, orz, fasole, chiar măsline şi viță-de-vie. Dar au lăsat în urmă un 
lucru de maximă importanţă. 

Costas se uită la el. 

— Bronzul? 

Dillen dădu din cap cu gravitate. 

— Este singura explicaţie posibilă pentru absenţa completă a 
bronzului din înregistrările arheologice în cursul următoarelor două 
mii de ani. În bărcile lor ar fi avut loc să-şi ia uneltele şi sculele, dar 
eu cred că preoţii le-au ordonat să n-o facă. Poate că era un ultim act 
de pocăință, o ofrandă care avea să le asigure călătoria în 
necunoscut. Poate că au aruncat ei înşişi uneltele în mare, ca o 
ofrandă adusă de forţa care le condamnase oraşul. 

— Dar preoţii au luat cu ei cunoştinţele lor despre metalurgie, 
zise Costas. 

— Într-adevăr. Cred că marii preoţi au făcut un pact cu zeii lor, o 
înţelegere dacă vrei. După ce semnul le-a dat speranţa că vor scăpa 
cu viaţă, au trecut cu febrilitate la copierea textelor lor sacre, 
transcriind cele zece tăblițe pe foi de aur bătut. Ştim că înţelepciunea 
lor includea rudimente de agricultură, de creştere a animalelor şi de 
zidărie, dimpreună cu multe altele care vor fi dezvăluite numai după 
încheierea traducerii. Se uită la Katia. Fiecare set de tăblițe a fost 

introdus într-un cufăr de lemn şi încredinţat unui mare preot care 
însoțea fiecare dintre flotilele ce plecau la drum. 

— Unul din grupuri a avut un set incomplet, interveni Jack. O 
demonstrează abandonarea foii de aur neterminate din faţa noastră 
şi copierea parţială a celei de-a patra tăblițe. 

Dillen încuviinţă. 

— Şi mai cred că un grup a fost mai mare decât celelalte, 
incluzându-i pe cei mai mulţi preoţi şi obiectele lor. Trimiţând o copie 
a textului lor sacru cu fiecare grup, preoţii s-au asigurat de 
supraviețuirea înţelepciunii lor indiferent ce se întâmpla cu flota 
principală. Dar intenţia lor era să găsească un nou munte sfânt, o 
nouă Atlantidă. 

— Şi dumneavoastră susţineţi că descendenţii lor s-au mulţumit 
să păstreze secrete cunoştinţele acumulate timp de două mii de ani, 
zise Costas pe un ton de neîncredere. 

— Gândeşte-te la preoţii din Sais, îi aminti Dillen. Generaţie după 
generaţie ei au ascuns povestea Atlantidei, o civilizaţie care s-a stins 
cu mii de ani înainte de venirea la putere a primilor faraoni. Din câte 
ştim noi, Solon a fost primul străin căruia i s-au dezvăluit o parte din- 
tre secrete. 

— lar preoţii aveau multe de oferit pe lângă misterele 
metalurgiei, interveni Jack. Îşi puteau folosi cunoştinţele astronomice 
ca să prevadă anotimpurile şi să anunţe cele mai potrivite momente 
pentru însămânţare şi recoltare. Este posibil ca în Egipt să-şi fi spus 
cuvântul în legătură cu revărsarea anuală a Nilului, un miracol care 
cerea intervenţia divină. Acelaşi lucru s-a petrecut în alte leagăne de 
civilizaţie unde râurile inundau terenul, cum e cazul Tigrului şi 
Eufratului în Mesopotamia sau Valea Indusului din Pakistan. 

— În plus, nu ar trebui să trecem cu vederea peste ceea ce ar 
putea reprezenta o legătură mult mai directă cu bronzul, adăugă 
Mustafa. În cursul mileniilor al VI-lea şi al V-lea înainte de Hristos, 
lucrătorii în piatră şi silex au atins apogeul meşteşugului lor, 
producând cutite şi seceri extrem de eficiente. Unele sunt similare cu 
formele metalice şi este posibil să le fi făurit având în minte uneltele 
de bronz. În Varna, pe coasta Bulgariei, s-au descoperit într-un 
cimitir o serie uluitoare de ornamente din aur şi din cupru. Situl 
datează de dinainte de 4500 înainte de Hristos, aşa că primii colonişti 
de aici este posibil să fi fost atlanţi. 

— Nu trebuie să uităm nici limbajul, zise Katia. Este posibil ca 
înzestrarea lor cea mai mare să fi fost indo-europeana înscrisă pe 
acele tăblițe. Adevărata limbă maternă le aparţinea lor şi a fost baza 
primelor limbaje scrise din Lumea Veche. Greaca. Latina. Slavona. 
Iraniana. Sanscrita. Limbile germanice, cu descendența lor, engleza 

veche. Vocabularul lor bogat şi sintaxa avansată au accelerat 
împrăştierea ideilor, nu numai în ce priveşte noţiunile abstracte de 
religie şi de astronomie, ci şi în cele mai banale. Elementul comun cel 
mai evident în rândul limbilor indo-europene este vocabularul folosit 
în legătură cu agricultura şi creşterea animalelor. 

— Ideile abstracte includeau monoteismul, adorarea unui singur 
zeu. Efram lacobovici părea în pragul unei alte revelații în timp ce 
vorbea cu o voce încărcată de emoție. În tradiţia ebraică suntem 
învăţaţi că istorisirile din Vechiul Testament derivă în principal din 
evenimente de la sfârşitul Epocii Bronzului şi începutul Epocii 
Fierului, din mileniul al II-lea şi începutul mileniului I înainte de 
Hristos. Acum se pare că ele ar trebui să includă amintiri mult mai 
vechi, aproape de neconceput. Inundaţia din Marea Neagră şi Noe. 
Tăbliţele de aur şi Chivotul. Chiar şi dovezile de sacrificii, posibil 
umane, ca test suprem de fidelitate faţă de Dumnezeu, prin evocarea 
poveştii lui Avraam şi a fiului său, Isaac, pe Muntele Moria. Sunt prea 
multe elemente ca să fie simple coincidenţe. 

— Multe fapte socotite până acum ca adevărate vor trebui 
revizuite sau  rescrise, rosti Dillen cu solemnitate. Această 
descoperire a avut parte de o serie de şanse remarcabile. Găsirea 
papirusului din deşert. Excavarea epavei cretane şi descoperirea 
discului de aur, cu concordanța lui prețioasă între simboluri. 
Traducerea discului de lut din Phaistos. Se uită pe rând la Aysha, 
Hiebermeyer, Costas, Jack şi Katia, consemnând contribuţia 
fiecăruia. Toate aceste descoperiri sunt legate de un fir comun, pe 
care la început l-am ignorat, considerând totul o simplă coincidenţă. 

— Creta minoică, răspunse imediat Jack. 

Dillen încuviinţă. 

— Versiunea trunchiată a poveştii Atlantidei spuse de Platon pare 
să se refere la cretanii din Epoca Bronzului, la dispariţia lor după 
erupția de pe Thera. Dar printr-un noroc fenomenal, fragmentul de 
papirus care a supravieţuit demonstrează că Solon a înregistrat două 
evenimente diferite, unul care într-adevăr făcea referinţă la cataclis- 
mul din Marea Egee de la mijlocul mileniului al II-lea înainte de 
Hristos, dar celălalt descria dispariţia Atlantidei din Marea Neagră 
cu patru mii de ani mai devreme. 

— Evenimente care nu aveau nici o legătură între ele, interveni 
Costas. 

Dillen încuviinţă. 

— Am presupus că Amenhotep i-a oferit lui Solon o relatare anec- 
dotică a marilor catastrofe din trecut, o listă a civilizaţiilor pierdute 
datorită inundaţiilor şi a cutremurelor, ceva care să se potrivească 
gustului grecilor pentru spectaculos. Un secol mai târziu, preoţii 

egipteni i-au băgat pe gât lui Herodot tot felul de poveşti despre 
evenimente bizare petrecute în locuri îndepărtate, unele dintre 
acestea, în mod clar imaginare. Acum însă cred altceva. Am ajuns să 
cred că Amenhotep a avut un scop mult mai înalt. 

Costas părea nedumerit. 

— Credeam că singurul motiv al interesului preoţilor faţă de 
Solon era aurul acestuia, reluă Dillen. Altfel nu şi-ar fi divulgat 
niciodată secretele, mai ales unui străin. Acum cred că acest motiv a 
fost doar parţial adevărat. Poate că Amenhotep a sesizat că zilele 
Egiptului faraonic erau numărate, că nu se mai putea conta pe 
siguranţa care le permisese strămoşilor lui să păstreze secretele 
atâtea generaţii la rând. Grecii îşi stabileau deja aşezări comerciale 
în Deltă, şi doar două secole mai târziu Alexandru cel Mare avea să 
cucerească întreg ţinutul ca o furtună şi să măture pentru totdeauna 
vechea ordine. Cu toate astea, este posibil ca Amenhotep să se fi 
uitat cu speranţă la greci. Societatea acestora era deschisă către 
democraţie, către iluminare şi către satisfacerea curiozităţilor, un loc 
unde un filozof putea fi cu adevărat rege. In universul grecesc 
oamenii puteau redescoperi Utopia. 

— Iar întâlnirea cu cărturarul novice i-ar fi putut trezi amintirile 
despre un ţinut fabulos de dincolo de orizontul nordic, despre o civi- 
lizaţie insulară învăluită în legendă şi de care odinioară erau legate 
cele mai mari speranţe de renaştere pentru preoţime, rosti Jack, cu 
faţa luminată de o emoție profundă. Şi eu cred că Amenhotep era 
unul dintre ultimii preoţi ai Atlantidei, un descendent direct din 
oamenii sfinţi care au îndrumat un grup de refugiaţi cu cinci mii de 
ani înainte către țărmurile Egiptului şi au făurit destinele acelui 
ţinut. Mari preoţi, patriarhi, profeţi, numiţi-i cum vreţi. Alte grupuri 
au ajuns în Levant, în vestul Italiei, unde au devenit strămoşii 
etruscilor şi ai romanilor, în sudul Spaniei, unde au înflorit ulterior 
tartezienii. Dar eu cred că flotila principală nu a trecut mai departe 
de Marea Egee. 

— Insula Thera! exclamă Costas. 

— Înainte de eruptie, Thera trebuie să fi fost cel mai impunător 
vulcan din Marea Egee, un con imens dominând arhipelagul, spuse 
Jack. Pentru refugiaţi, din depărtare, profilul vulcanului trebuie să le 
fi amintit în mod uluitor de patria lor pierdută. Ultimele reconstituiri 
demonstrează că vulcanul de pe Thera avea două vârfuri gemene, 
remarcabil de asemănătoare cu ce am văzut noi prima dată de pe 
Seaquest. 

— Mănăstirea aia dezgropată în dealurile de pe Thera de 
cutremurul de anul trecut, zise Costas, vrei să spui că a fost 
construită de atlanţi? 

— Încă de la descoperirea aşezării preistorice de la Akrotiri, în 
1967, arheologii au fost nedumeriţi de ce o asemenea aşezare pros- 
peră nu dispunea de un palat, zise Jack. Descoperirile de anul trecut 
dovedesc ceea ce unii dintre noi au crezut tot timpul, anume că prin- 
cipalul rol al insulei era de a servi drept bază religioasă în jurul unui 
sanctuar magnific din vârf de munte. Epava descoperită de noi 
lămureşte lucrurile. Încărcătura ei de obiecte de cult şi artefacte 
sacre arată că preoţii dispuneau de averi regeşti. 

— Dar epava este din Epoca Bronzului, cu mii de ani mai târziu 
decât exodul din Marea Neagră, protestă Costas. 

— Da, Akrotiri a fost un aşezământ din Epoca Bronzului, o locali- 
tate comercială de lângă mare, dar pe insulă s-au descoperit 
pretutindeni obiecte ceramice din neolitic şi unelte de piatră. 
Probabil că prima aşezare se află în interiorul insulei şi pe o pantă, o 
locaţie mai bună într-o epocă în care călătoria pe mare era extrem de 
periculoasă. 

— Când este datată mănăstirea? întrebă Costas. 

— Este uluitor de veche, din mileniul al V-lea sau al VI-lea înainte 
de Hristos. Observi cum totul se potriveşte? Cât priveşte epava, 
probabil că nu numai discul de aur, ci şi alte artefacte sacre de la 
bord se vor dovedi mult mai vechi, nişte obiecte de cult venerabile 
datând cu mii de ani înainte de Epoca Bronzului. 

— Şi atunci unde intră în joc Creta minoică? 

Jack apucă marginile mesei, abia stăpânindu-şi emoţiile. 

— Când lumea se gândeşte la lumea antică de dinainte de greci şi 
de romani, tendinţa generală este să se facă referire la egipteni, 
asirieni sau alte popoare din Orientul Apropiat menţionate în Biblie. 
Dar din mai multe puncte de vedere, cea mai extraordinară civilizaţie 
a fost cea care s-a dezvoltat în insula Creta. Poate că acolo nu s-au 
construit piramide sau cetăţi fortificate, dar totul indică o cultură 
neasemuit de bogată, extrem de creativă şi adaptată perfect la 
resursele solului. 

Jack putea sesiza intensificarea emoţiilor celorlalţi pe măsură ce 
începeau să pună ordine în tot ceea ce aflaseră după conferinţa din 
Alexandria. 

— Este dificil de vizualizat astăzi, dar de unde ne aflăm acum, 
atlanţii controlau o vastă câmpie care se întindea de la linia veche a 
țărmului la poalele podişului Anatoliei. Insula Thera este şi ea extrem 
de fertilă, dar prea mică pentru a susţine o populaţie de dimensiunile 
celei de aici. Prin urmare, preoţii au căutat un loc mai spre sud, până 
la primul țărm aflat la două zile de navigaţie de Akrotiri, o întindere 
imensă de coastă muntoasă care trebuie să li se fi părut un nou 
continent. 

— Creta a fost ocupată prima dată în neolitic, comentă 
Hiebermayer. Din câte îmi amintesc, cele mai vechi artefacte de sub 
palatul din Knossos au fost datate prin metoda carbonului ca fiind din 
mileniul al VII-lea înainte de Hristos. 

— Cu o mie de ani înainte de sfârşitul Atlantidei, ca parte a marii 
mişcări de colonizare a insulei după Era Glaciară, fu Jack de acord. 
Dar noi bănuiam deja că un alt val a poposit acolo în mileniul al VI- 
lea înainte de Hristos, aducând cu el meşteşugul olăritului şi idei noi 
despre arhitectură şi religie. 

Se opri ca să-şi facă ordine în gânduri. 

— Acum cred că erau atlanţi, colonişti care au mers mai departe 
de Thera. Au terasat văile de-a lungul coastei de nord a Cretei, 
înființând podgorii şi livezi de măslini, crescând oi şi vite din stocurile 
pe care le aduseseră cu ei. Au folosit obsidianul pe care l-au găsit pe 
insula Melos şi au ajuns să facă din el o industrie de export, aşa cum 
preoţii din Atlantida controlau bronzul. Obsidianul a ajuns să fie 
folosit în cadrul schimburilor ceremoniale de daruri care au ajutat la 
stabilirea de relaţii paşnice pe tot cuprinsul Mării Egee. Timp de mai 
bine de două mii de ani, preoţii au supravegheat dezvoltarea insulei, 
exercitând o îndrumare benefică dintr-o reţea de sanctuare de vârf 
pe măsură ce populaţia se aduna treptat în sate şi în oraşe şi 
prospera datorită surplusului agricol. 

— Cum explici apariţia bronzului mai mult sau mai puţin simultan 
în întreg Orientul Apropiat în mileniul al III-lea înainte de Hristos? 
întrebă Costas. 

li răspunse Mustafa: 

— Cositorul a apărut în Mediterana dinspre est. Probabil că s-au 
făcut experimente de aliere a lui cu minereurile de cupru în întreaga 
regiune. 

— Iar eu cred că preoţii s-au înclinat în faţa inevitabilului şi au 
decis să dezvăluie cel mai mare secret al lor, adăugă Jack. Precum 
călugării medievali sau druizii celtici, cred că ei erau nişte arbitri 
internaţionali ai culturii şi justiţiei, emisari şi intermediari care legau 
împreună statele-naţiune în dezvoltare în Epoca Bronzului şi 
mențineau pacea acolo unde puteau. Au avut grijă ca moştenirea 
Atlantidei să devină monedă curentă a regiunii, prin intermediul unor 
caracteristici comune precum palatele somptuoase din Creta şi din 
Orientul Apropiat. 

— Din dovezile culese din epavă ştim că erau implicaţi în comerţ, 
zise Mustafa. 

— Înainte de epava noastră au fost descoperite trei nave din 
Epoca Bronzului în estul Mediteranei, nici una dintre ele nefiind 
cretană şi nici atât de vechi, continuă Jack. Descoperirile indică 

faptul că preoţii erau cei care controlau comerţul cu metale prin 
intermediul bărbaţilor şi al femeilor care însoțeau mărfurile în lungi 
voiaje către şi dinspre Marea Egee. Cred că unii dintre preoţi au fost 
primii care au dezvăluit minunile tehnologiei bronzului, o revelaţie 
orchestrată în întreaga regiune şi condusă în cel mai mare secret de 
pe insula Creta, un loc unde prudenţa manifestată în timpul 
neoliticului a asigurat condiţiile perfecte pentru repetarea marelui 
experiment. 

— După care a intervenit efectul de multiplicator, interveni Katia, 
cu chipul roşu de emoție în lumina lanternei. Uneltele de bronz aduc 
o a doua revoluţie agricolă. Satele devin oraşe, oraşele au nevoie de 
palate. Preoţii introduc scrierea lineară A ca să faciliteze ţinerea de 
arhive şi administraţia. Curând, Creta minoică devine cea mai mare 
civilizaţie din Mediterana, una a cărei putere nu rezidă în forţele 
armate, ci în succesul economiei şi în forţa culturii. Katia se uită la 
Jack şi dădu încet din cap. Aveai dreptate până la urmă. Creta repre- 
zenta Atlantida lui Platon. Doar că era o nouă Atlantidă, o utopie 
redescoperită, un al doilea proiect măreț care a continuat visul antic 
de creare a paradisului pe pământ. 

— La mijlocul mileniului al II-lea înainte de Hristos, Creta 
minoică era la apogeu, rosti Dillen. Era exact aşa cum este descrisă 
în prima parte a papirusului lui Solon, un ţinut al palatelor magnifice 
şi al unei culturii exuberante, al luptelor cu tauri şi al splendorii 
artistice. Erupția de pe Thera a zguduit acea lume până în temelii. 

— O eruptie mai puternică decât cea a Vezuviului şi a Muntelui 
Sfânta Elena la un loc, spuse Costas. Patruzeci de kilometri cubici de 
cenuşă şi un val seismic suficient de înalt cât să înece Manhattan-ul. 

— A fost un cataclism care a avut implicaţii mult dincolo de civi- 
lizaţia minoică. Cu preoțimea decimată, întregul edificiu al Epocii 
Bronzului a început să se fărâmiţeze. O lume prosperă şi sigură a 
alunecat în anarhie şi haos, distrusă de conflicte interne şi incapabilă 
să reziste invadatorilor care năvăleau dinspre nord. 

— Dar unii preoţi au scăpat, interveni Costas. Pasagerii din epava 
noastră au dispărut, dar alţii au reuşit, cei care au plecat mai 
devreme. 

— Chiar aşa, întări Dillen. Ca şi locuitorii din Akrotiri, preoţii din 
mănăstire au ţinut cont de unele avertismente, probabil de 
cutremure violente despre care seismologii cred că au zguduit insula 
cu câteva săptămâni înainte de cataclism. Cred că marea majoritate a 
preoţimii a pierit în epava voastră. Dar alţii au ajuns în siguranţă la 
seminariul lor din Phaistos de pe coasta de sud a Cretei, iar alţii au 
navigat mai departe, ca să se alăture fraţilor lor din Egipt şi Levant. 

— Şi totuşi nu avea să mai existe nici o tentativă de reînviere a 
Atlantidei, nici un alt experiment utopic, merse Costas mai departe. 

— Peste lumea Epocii Bronzului începeau deja să se lase umbre 
negre, rosti Dillen cu un chip sumbru. Spre nord-est, hitiţii se 
strângeau în garnizoana lor anatoliană de la Boghazkoy, ca o furtună 
în pregătire, care avea să se reverse tocmai până în pragul Egiptului. 
În Creta, minoienii supraviețuitori nu mai aveau puterea de a le 
rezista războinicilor  micenieni care veneau dinspre Grecia 
continentală, strămoşii lui Agamemnon şi Menelau, a căror luptă 
titanică cu estul avea să fie imortalizată de Homer în asediul Troiei. 

Dillen se opri şi se uită la grup. 

— Preoţii ştiau că nu mai deţin puterea de a făuri destinul 
propriei lumi. Prin ambiția lor, stârniseră iarăşi mânia zeilor care, 
drept pedeapsă, le distruseseră prima patrie. Probabil că erupția de 
pe Thera li s-a părut o apocalipsă, o izbucnire a însuşi 
Armagedonului. Din acel moment, preoțimea nu avea să mai joace un 
rol activ în afacerile lumeşti, ci avea să se închidă în sine, în 
profunzimile sanctuarelor, pe care aveau să le învăluie în mister. 
Curând, Creta minoică, la fel ca Atlantida înainte, nu avea să mai fie 
decât un paradis îndepărtat, o poveste cu tâlc despre aroganţa 
omenirii, o istorisire care avea să devină doar mit şi legendă pentru a 
fi pe vecie zăgăzuită în mantrele ultimilor preoţi supraviețuitori. 

— În templul sacru de la Sais, rosti Costas. 

Dillen încuviinţă. 

— Egiptul a fost singura civilizaţie din zona Mediteranei care a 
rezistat devastărilor de la sfârşitul Epocii Bronzului, singurul loc 
unde preoțimea a putut insista pe continuitatea neîntreruptă a miilor 
de ani scurşi de la scufundarea Atlantidei. Cred că Amenhotep a 
făcut parte din ultima generaţie de preoţi, singura care mai exista în 
zorii erei clasice. Şi aceasta a fost condamnată să piară două secole 
mai târziu, odată cu sosirea lui Alexandru cel Mare. 

— Şi totuşi moştenirea a supravieţuit, sublinie Jack. Amenhotep i- 
a transmis torţa cunoaşterii lui Solon, un om a cărui cultură promitea 
ca ideile fondatorilor civilizaţiei să renască într-o bună zi. Se opri şi 
apoi continuă încet, cu o emoție abia stăpânită: Iar acum acea datorie 
sacră a căzut pe umerii noştri. Pentru prima dată din Antichitate, 
moştenirea Atlantidei a fost dezvăluită în faţa omenirii, nu numai prin 
ce am văzut, dar şi prin intermediul înţelepciunii nerostite pe care 
nici măcar Amenhotep nu ar fi divulgat-o. 

Părăsiră încăperea şi porniră încet de-a lungul scării către cercul 
de lumină de jos. De o parte şi de alta, siluetele sculptate ale 
preoţilor şi ale preoteselor păreau să se înalțe pe lângă ei, într-o 

procesiune solemnă îndreptată pentru totdeauna către cel mai sacru 
loc cu putinţă. 

CAPITOLUL 33 


La capătul coridorului se auzi pe neaşteptate zgomot şi Ben le 
ieşi în faţă însoţit de doi marinari de pe Sea Venture. 

— Ar trebui să ieşiţi imediat. Avem un posibil intrus. 

Jack îi aruncă o privire lui Costas şi amândoi o luară imediat din 
loc împreună cu cei doi membri ai echipajului. 

— Care e situaţia? 

— Aeronavă neidentificată zburând jos direct spre noi. Radarul a 
depistat-o acum cinci minute. Nu răspunde la nici un apel. Şi e 
rapidă. Aproape atinge viteza sunetului. 

— Coordonate? 

— Curs 140 de grade. Sud-sud-vest. 

Ajunseră în sala de audienţe şi înconjurară împreună platforma 
centrală spre ieşirea din partea opusă. Chiar şi de pe margine 
simțeau căldura infernală care venea pe coşul vulcanului, în urma 
unei modificări bruşte a activităţii vulcanice în timpul în care ei se 
aflaseră în interiorul tunelului. 

— Se pare că ne paşte o erupție. 

— În mai multe feluri. 

Jack le făcu celorlalţi semn să se grăbească şi aşteptă ca 
Hiebermeyer şi Dillen să îi ajungă din urmă, preluând ariergarda în 
timp ce aceştia se zoreau poticnindu-se către tunelul de ieşire. Un val 
de gaze fierbinţi ţâşni în spatele lor chiar când ei ieşeau pe rând în 
soarele strălucitor de afară. 

— Miezul a început să fiarbă. Costas îşi ridică vocea ca să 
acopere vuietele venind dinspre camera pe care tocmai o părăsiseră. 
Unul dintre acele evenimente pe care atlanţii le înregistrau în 
calendarul lor. S-ar putea să se lase cu ceva lavă. 

— Tom York a ordonat deja o evacuare completă din pricina 
intrusului, strigă Ben. Este pentru siguranţa dumneavoastră. 

— Te urmăm. 

Se mişcară repede conduşi de Ben de-a lungul treptelor către 
helipadul improvizat. Ultimul elicopter Seahawk tocmai ocupase 
poziţii de apărare deasupra țărmului insulei şi singurul aparat rămas 
era elicopterul Lynx de pe Sea Venture. Aceasta pornise deja 
motoarele şi doi membri ai echipajului stăteau lângă uşi ca să-i ajute 
să urce la bord. 

— Este un avion militar. Ben îşi ţinea casca apăsată de ureche în 
timp ce fugea, ca să audă mai bine. Pe aici nu s-a mai văzut aşa ceva 
înainte. Comandantul vedetei ruseşti crede că e un Harrier. 

În timp ce îl ajuta pe Dillen spre elicopter, Jack simţi că i se face 
rău, dându-şi seama despre ce putea fi vorba. 

Hangarele blindate ale lui Aslan. Olga Ivanovna Borţeva. 

— Ruşii cred că se îndreaptă spre submarin. Au depistat o 
rachetă aţintită asupra lui. Nu sunt dispuşi să rişte nimic. Au tras. 

Chiar când urcă în elicopter, Jack zări dârele de la două rachete 
trase de vedeta rapidă cea mai apropiată de Kazbek. În răstimpul în 
care rachetele îşi căutau ţinta, un punct negru apăru deasupra 
valurilor la orizont, spre est. 

„Nu vine după submarin. Vine să se alăture iubitului ei în iad.” 

— Daţi-i drumul! strigă Jack. Vine după noi! 

În timp ce pilotul desprindea elicopterul de sol, văzură cu toţii 
cum avionul depăşeşte submarinul, cu cele două rachete pe urme. 
Jack se răsuci în spate către uşa deschisă la timp ca să vadă 
rachetele explodând şi făcând ţăndări coada Harrier-ului. Elicopterul 
Lynx se înălţă cu o viteză ameţitoare în vreme ce avionul lovit se 
prăvălea în jos. Figura cu cască din cockpit se zări o fracțiune de 
secundă înainte ca explozia să cuprindă partea din faţă a fuzelajului. 
Până să-şi dea ei seama ce se petrecuse, o undă imensă de şoc 
aruncă elicopterul în sus, aproape azvârlindu-i pe Jack şi pe un 
membru al echipajului afară din carlingă, în vreme ce ceilalţi se 
ţinură de ce putură. 

Avionul în flăcări lovi peretele de stâncă cu forţa de impact a unei 
comete. Avionul fusese aţintit drept spre intrarea în vulcan şi rămă- 
şiţele lui îşi continuară zborul până în „sala de audienţe”, dispărând 
brusc ca şi cum ar fi fost aspirate în burta de foc a vulcanului. Pentru 
o clipă, focul şi zgomotul dispărură complet. 

— Va exploda! avertiză Costas. 

Elicopterul ajunse la peste trei sute de metri înălţime şi viră spre 
mare. Se uitară cu toţii la scena de sub ei. La câteva secunde după 
impact se auzi un tunet puternic şi un jet de flăcări izbucni ca dintr- 
un motor cu reacţie. Impactul avionului comprimase şi aprinsese 
gazele instabile care se acumulaseră în interiorul „sălii de audienţe”. 
Conul vulcanului păru să intre în ceaţă, iar zgomotul colosal al 
exploziei ajunse până la urechile lor. Un gheizer de foc se ridică la 
sute de metri înălţime, acolo unde fusese înainte coşul de evacuare a 
vaporilor. 

La marginea norului de praf care umbrea conul în prăbuşire se 
văzu un cerc de foc, limbi de lavă topită care începură să se scurgă 
inexorabil, de-a lungul pantelor înspre mare. 

Atlantida îşi dezvăluise pentru ultima dată secretele. 

EPILOG 


Ultimele raze ale soarelui în asfinţit aruncau o căldură plăcută 
peste valurile care mângâiau pupa navei. Înspre est, marea se unea 
cu cerul într-o ceaţă tremurătoare, în timp ce spre vest astrul care se 
scufunda în ape trasa uriaşe linii convergente pe suprafaţa cerului. 
După erupție totul era invadat de culori pastelate, iar vulcanul părea 
un vârtej de praf şi de vapori înconjurat de un halou roz şi portocaliu. 

Jack şi ceilalţi stăteau pe puntea superioară, cu întreaga 
panoramă a ultimelor zile în faţa lor. După extraordinarele 
descoperiri din acea dimineaţă şi evadarea lor pe muchie de cuţit, se 
simțeau epuizați, dar exuberanţi, şi se bucurau în linişte de căldura 
sfârşitului de zi. 

— Mă întreb ce ar fi crezut despre toate astea bătrânul tău grec. 

Costas se sprijinea pe un braţ şi stătea cu faţa întoarsă spre Jack. 

— Probabil că s-ar fi scărpinat câteva clipe în creştet, ar fi scos 
un „ah” şi apoi şi-ar fi scos papirusul şi ar fi început să scrie 
povestea. Era genul ăsta de om. 

— Un arheolog tipic, oftă Costas. Complet inutil să încerci să-l 
entuziasmezi în legătură cu ceva. 

Locul unde se găsea insula era încă ascuns de norii de aburi scoşi 
de lava care intra în mare, dar ştiau cu toţii că nu mai rămăsese 
nimic deasupra nivelului apei. Labirintul subteran se prăbuşise trep- 
tat după ce „sala de audienţe” implodase sub greutatea magmei care 
se acumulase deasupra. Timp de câteva ore neliniştitoare în cursul 
acelei după-amiezi putură simţi ei înşişi ce se întâmplase pe Thera pe 
măsură ce grotele mai largi se prăbuşeau, aspirând apa mării şi 
provocând mii de tsunami care puseseră la încercare sistemul de 
stabilizare de pe Sea Venture. Chiar şi acum erupția continua la 
adâncime sub apă, revărsând râuri de lavă care curgeau de-a lungul 
drumurilor antice şi cuprindeau marginile exterioare ale oraşului în 
îmbrăţişarea lor fierbinte. 

— Explorarea arheologică rămâne posibilă, zise Costas. 
Gândeşte-te la Pompei şi la Herculaneum, chiar la Akrotiri de pe 
Thera. 

— Săpăturile la Pompei durează de două sute cincizeci de ani şi 
abia au decopertat jumătate, replică Jack. Şi este acoperit de cenuşă 
şi de zgură, nu de lavă. In plus, nu e sub apă. 

Se consolau amândoi că alte minuni rămâneau să fie descoperite 
de-a lungul liniei antice a țărmului, în situri perfect conservate pre- 

cum satul de lângă Trabzon, care aveau să le răspundă la multe între- 
bări despre modul în care oamenii acestei culturi extraordinare 
reuşiseră să creeze o civilizaţie înfloritoare cu mai bine de şapte mii 
de ani în urmă. 

Pentru Jack nimic nu era mai important decât revelaţia despre 
Atlantida şi locul remarcabil al acesteia în istorie. Dacă ar fi ştiut că 
timpul le este limitat, poate că n-ar fi intrat niciodată în vulcan; par- 
curgerea labirintului subacvatic şi descoperirea sanctuarului păreau 
acum nişte experienţe unice, imposibil de repetat. 

Jack era sigur că punerea submarinului la adăpost şi moartea lui 
Aslan împiedicaseră un holocaust nuclear. Ceea ce reuşiseră ei 
reprezenta o rază de speranţă, un mic semn că oamenii încă 
dispuneau de abilitatea de a-şi făuri singuri destinul. De dragul 
acelor preoţi vizionari din zorii civilizaţiei trebuiau să se asigure că 
descoperirea lor avea să rămână nu doar ca o revelaţie a gloriei 
trecutului, ci şi ca o promisiune pentru viitor. Asta era adevărata 
moştenire pe care o lăsa Atlantida omenirii. 

Adierile domoale ale vântului vălureau marea în nuanţe de porto- 
caliu stins, fiecare rafală bătând spre vest. Către nord abia 
distingeau pata uleioasă care reprezenta tot ce rămăsese din Vultura; 
epava ei arsă alunecase aproape neobservată sub valuri cu o oră 
înainte. Mai înspre țărm, scena era dominată de forma imensă a 
submarinului. Escorta navei făcuse loc unei nave ruseşti de salvare 
să se posteze pe poziţie. Ceva mai departe se vedea un alt cordon de 
nave, al căror număr crescuse constant pe parcursul zilei. Nimeni nu 
risca nimic, evenimentele din ultimele zile demonstrând că 
elementele declasate ale societăţii aveau suficientă lipsă de scrupule 
şi îndrăzneala de a ataca cele mai puternice forţe internaţionale. 

Efram lacobovici discuta încet la un telefon celular cu spatele la 
grup. Folosindu-se de talentele sale de negociator care îl ajutaseră să 
devină unul dintre cei mai bogaţi oameni din lume, ajunsese deja la o 
înţelegere în urma căreia averea lui Aslan avea să fie împărţită în trei 
părţi principale. Turcii aveau să obţină o rezervă pentru cazuri de 
cutremur, de care aveau mare nevoie, în vreme ce georgienii 
primeau mijloace de a-şi clădi o forţă de securitate puternică. UMI 
avea să poată construi Seaquest II, dispunând în plus de mai mult 
decât era nevoie pentru finanţarea unui întreg program de cercetare 
de-a lungul întregului țărm al Mării Negre. 

Jack se uită la Costas. 

— Ca să nu uit, mulţumesc pentru ADSA. Dacă n-ai fi insistat să 
instalăm costumul în modulul de comandă, acum aş face parte din 
peisajul de pe fundul mării. 

Costas ridică paharul mare cu gin tonic pe care îl primise. 

— Şi eu îţi sunt recunoscător că ai apărut la ţanc, replică el. Unde 
mă aflam eu, situaţia începea să devină a naibii de fierbinte. 

— Am o întrebare, zise Jack. Ce te-ai fi făcut dacă n-aş fi apărut? 

— Tocmai acceptasem să-i conduc pe oamenii lui Aslan prin vul- 
can către submarin. lţi aminteşti de ultima secţiune a tunelului 
subacvatic, zona aceea cu lavă de dinainte de a ieşi la suprafaţă? I-aş 
fi dus pe tunelul din partea stângă. 

— Chiar în camera de magmă. 

— Oricum ajungeam acolo într-un fel sau altul, rosti Costas cu 
amărăciune. Aşa, cel puţin i-aş fi luat cu mine pe câţiva dintre 
oamenii lui Aslan şi i-aş fi oferit o şansă Katiei. Pentru binele general, 
după cum ai spune tu. 

Jack se uită la chipul gânditor al Katiei, scăldat de razele soarelui 
în timp ce stătea sprijinită de balustradă cu privirea pierdută pe 
apele mării. Descoperiseră atâtea lucruri incredibile în ultimele 
câteva zile, dar ea trecuse şi printr-o experienţă sfâşietoare pe care 
Jack nu ar fi putut-o prezice când se cunoscuseră în Alexandria cu 
câteva zile în urmă. 

Îşi întoarse privirea către chipul plin de răni al prietenului său. 

— Pentru binele general, repetă el încetişor. 

Dillen stătea tăcut deoparte, privind ţintă orizontul. Era clar că se 
gândea la ceva în timp ce buzele lui trăgeau din pipă. După ce Jack 
termină de vorbit cu Costas, se întoarse şi se uită enigmatic la el. 

— lar eu am o întrebare pentru tine, îi zise lui Jack. Setul ăla 
incomplet de tăblițe. Care grup crezi că le-a avut? 

Jack se gândi câteva clipe. 

— Le-au avut pe toate până la tăbliţa patru, rudimentele de 
agricultură, de creştere a animalelor şi de zidărie. S-ar fi putut duce 
în vestul Europei, unde Epoca Bronzului a început mai târziu decât în 
Orientul Apropiat, în Spania, vestul Franţei sau Britania. 

— Sau chiar mai departe, îl îndemnă Dillen. 

— Unele artefacte preistorice găsite în America Centrală şi în 
China n-au fost niciodată întru totul explicate, zise Jack. Odată cu 
dezvoltarea urbanismului, în cele două Americi au apărut lucrări de 
arhitectură incredibil de similare cu formele Lumii Vechi, piramide, 
curţi şi alei de procesiune. S-ar putea ca moştenirea Atlantidei să fie 
un fenomen cu adevărat global, ca lumea să fi fost legată laolaltă ca 
niciodată înainte sau după aceea. 

Luminile de aterizare de pe helipadul de la pupa se aprinseră şi 
Jack se răsuci să privească. Helipadul fusese plin de activitate 
întreaga zi. Ceva mai devreme în cursul după-amiezii, elicopterul 
Lynx de pe Sea Venture adusese o echipă de inspecţie a armelor 
nucleare a Naţiunilor Unite ca să fie transferată pe Kazbek, iar acum 

se întorsese din Abhazia pentru alimentare cu combustibil împreună 
cu o încărcătură prețioasă de opere de artă din sediul distrus al lui 
Aslan. După ce decolă iarăşi cu destinaţia Istanbul, se auziră 
zgomotele mai puternice a două elicoptere de transport Westland 
care îşi aşteptau rândul la aterizare. 

În ciuda oboselii acumulate, Jack ştia că avusese dreptate să con- 
voace imediat o conferinţă de presă. În ceva mai mult de o oră, repor- 
terii aveau să revină la sediul UMI din Trabzon, iar vestea 
descoperirii Atlantidei avea să fie transmisă în întreaga lume, la tanc 
ca să dea de scris tuturor ziarelor şi programelor de ştiri de a doua 
Zi. 

În timp ce primul elicopter se aşeză pe helipad şi începu să 
reverse din pântece echipe de reporteri şi cameramani, Jack se ridică 
în picioare. Trăsăturile sale colţuroase se proiectau pe fundalul 
sfârşitului de zi. Chiar înainte de a parcurge treptele ca să se 
confrunte cu luminile reflectoarelor, se întoarse către ceilalţi. 

— Rămân pe Sea Venture până la încetarea operaţiunilor de 
căutare, anunţă el. Peter n-ar fi vrut asta, dar i-o datorez. Eu l-am 
adus aici şi era prietenul meu. 

— A fost un erou, rosti Katia încetişor. Lumea este un loc mai bun 
acum decât era cu cinci zile în urmă. 

Se uitară cu toţii spre locul unde ea continua să se sprijine de 
balustradă, privind înspre est. Katia se întoarse şi se uită fix la Jack. 
Emoţiile ultimelor zile o marcaseră, dar nuanțele arămii ale amurgu- 
lui păreau să-i şteargă orice urme de îngrijorare de pe chip şi să 
radieze căldura unui viitor mai luminos. Se ridică şi, zâmbind obosită, 
veni şi se aşeză lângă Jack. 

Jack inspiră adânc şi apoi se uită la ceilalţi. 

— Oh, oricare dintre voi sunteţi bineveniţi să vă luaţi o pauză 
binemeritată pe cheltuiala mea. 

— Îmi pare rău, bătrâne. Dillen îi zâmbi cu căldură lui Jack, cu 
pipa strânsă bine între dinţi. Trebuie să prezidez o conferinţă pe 
teme de paleolingvistică şi această mică diversiune mi-a întrerupt 
complet pregătirile. Mă tem că mâine trebuie să mă întorc în 
Cambridge. 

— Iar eu trebuie să găsesc Arca lui Noe, spuse Mustafa cu nonşa- 
lanţă. Nu pe Muntele Ararat, ci pe linia țărmului unde a debarcat 
grupul sudic înainte de a-şi continua drumul pe jos. Trebuie să orga- 
nizez o echipă de supraveghere UMI. 

Jack se întoarse spre Hiebermeyer şi Aysha. 

— Şi voi doi presupun că aveţi de descoperit nişte mumii vechi şi 
plictisitoare. 

Hiebermeyer îşi permise un zâmbet extrem de rar. 

— Ca să fiu cinstit, da. 

— Numai să nu mai găsiţi şi alte hărţi de comori. 

— Acum, că tot ai adus vorba de asta, tocmai am primit un raport 
curios despre o descoperire în sectorul helenistic al necropolei. Ceva 
în legătură cu Alexandru cel Mare, un transport secret peste Oceanul 
Indian către un regat muntos îndepărtat. 

Jack deveni pe dată interesat, gândindu-se care ar fi posibilităţile. 

— În caz că ai uitat, avem o epavă cretană de cercetat. Costas 
lăsase paharul cu băutură deoparte şi citea ultimele rapoarte pe 
computerul lui de buzunar. Tocmai au adus la suprafaţă nişte 
artefacte uluitoare, foi de aur acoperite cu nişte simboluri ciudat de 
cunoscute. Zâmbi şi se uită la prietenul său. Aşadar care va fi 
următorul nostru proiect? 

— Asta-i altă poveste. 

